(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΓ΄

Τετάρτη, 21 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.  
2. Άδεια απουσίας του Βουλευτή κ. Θ. Ρουσόπουλο, σελ.   
3. Ανακοινώνεται ότι τη συνεδρίαση παρακολουθούν μαθητές από το 120ο Δημοτικό Σχολείο Αθηνών, το 106ο Δημοτικό Σχολείο Αθήνας, το ιδιωτικό Γενικό Λύκειο «Γεννάδειος Σχολή» Αλίμου, το 6ο Δημοτικό Σχολείο Ρεθύμνου, ωφελούμενοι από το Κέντρο Ψυχικής Υγείας Περιστερίου και από το Γενικό Λύκειο Νέας Αλικαρνασσού Ηρακλείου Κρήτης, σελ.   
4. Ομόφωνη απόφαση της Εξεταστικής Επιτροπής για «τη διερεύνηση του εγκλήματος των Τεμπών και όλων των πτυχών που σχετίζονται με αυτό» για την οποία η Ολομέλεια της Βουλής είχε ορίσει προθεσμία για την ολοκλήρωση των εργασιών της την 22 Φεβρουαρίου 2024, μέχρι τις 11η Μαρτίου 2024, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση αναφορών, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας»., σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΑΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο, σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΑΝΤΖΟΣ Δ. , σελ.   
 ΜΠΟΥΡΑΣ Α. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΔΑΚΗΣ Δ. , σελ.   
 ΧΡΥΣΟΜΑΛΛΗΣ Μ. , σελ.   
  
Β. Επί του σχεδίου νόμου του Υπουργείου Δικαιοσύνης:  
 ΑΚΡΙΤΑ Έ. , σελ.   
 ΑΚΤΥΠΗΣ Δ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Γ. , σελ.   
 ΑΥΛΩΝΙΤΗΣ Α. , σελ.   
 ΒΑΣΙΛΕΙΑΔΗΣ Β. , σελ.   
 ΒΑΤΣΙΝΑ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΓΑΒΡΗΛΟΣ Γ. , σελ.   
 ΓΙΑΤΣΙΟΣ Ι. , σελ.   
 ΓΚΙΟΚΑΣ Ι. , σελ.   
 ΓΚΟΛΙΔΑΚΗΣ Δ. , σελ.   
 ΓΡΗΓΟΡΑΚΟΥ Π. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΟΣΧΑΚΗΣ Α. , σελ.   
 ΕΥΘΥΜΙΟΥ Ά. , σελ.   
 ΖΕΜΠΙΛΗΣ Α. , σελ.   
 ΖΕΡΒΕΑΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΝΗ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΤΣΑΦΑΔΟΣ Κ. , σελ.   
 ΚΑΤΣΙΒΑΡΔΑΣ Χ. , σελ.   
 ΚΟΜΝΗΝΑΚΑ Μ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΑΓΚΗΣ Δ. , σελ.   
 ΜΠΟΥΓΑΣ Ι. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ Θ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΗΛΙΟΥ Γ. , σελ.   
 ΠΑΦΙΛΗΣ Α. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΡΟΥΝΤΑΣ Γ. , σελ.   
 ΣΑΡΑΚΗΣ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΝΔΡΑ Α. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΜΑΛΛΗΣ Μ. , σελ.   
  
Γ. ΠΑΡΕΜΒΑΣΕΙΣ:  
 ΒΙΛΙΑΡΔΟΣ Β. , σελ.   
 ΚΑΛΑΜΑΤΙΑΝΟΣ Δ. , σελ.   
 ΜΠΑΡΚΑΣ Κ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΣΙΜΟΠΟΥΛΟΣ Ε. , σελ.   
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΓ΄

Τετάρτη 21 Φεβρουαρίου 2024

Αθήνα, σήμερα στις 21 Φεβρουαρίου 2024, ημέρα Τετάρτη και ώρα 10.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-2-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΒ΄ συνεδριάσεώς του, της Τρίτης 20 Φεβρουαρίου 2024, σε ό,τι αφορά την ψήφιση στο σύνολο του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση «Περί Διεθνούς Ναυτιλιακού Οργανισμού», που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει»)

Παρακαλείται ο κύριος Γραμματέας να διαβάσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

(ΑΛΛΑΓΗΣ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, προτού εισέλθουμε στη σημερινή συμπληρωματική ημερήσια διάταξη, θα ήθελα να προβώ σε δύο ανακοινώσεις προς το Σώμα:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Επίσης, θα ήθελα να θέσω υπ’ όψιν σας ότι η Εξεταστική Επιτροπή «για τη διερεύνηση του εγκλήματος των Τεμπών και όλων των πτυχών που σχετίζονται με αυτό», για την οποία η Ολομέλεια της Βουλής είχε ορίσει προθεσμία για την ολοκλήρωση των εργασιών της στις 22Φεβρουαρίου 2024, ζητά παράταση μέχρι τις 11 Μαρτίου 2024.

Συμφωνεί το Σώμα να δοθεί παράταση λειτουργίας τής εν λόγω εξεταστικής επιτροπής μέχρι και τις 11 Μαρτίου 2024;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε ομοφώνως.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Η Διάσκεψη των Προέδρων αποφάσισε στη συνεδρίασή της στις 15 Φεβρουαρίου 2024 τη συζήτηση του νομοσχεδίου σε μία έως δύο συνεδριάσεις, εν συνόλω επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Παναγής Καππάτος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής ομιλητών.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καλή σας μέρα κατ’ αρχάς.

Στο πλαίσιο της σταθερής δέσμευσής μας για τη διατήρηση της τάξης του δικαίου και της ασφάλειας στο ελληνικό κράτος παρουσιάζεται σήμερα ένα νομοσχέδιο το οποίο επιδιώκει τον εκσυγχρονισμό του νομικού πλαισίου, ενισχύοντας παράλληλα τις αξίες της ελευθερίας και της δικαιοσύνης. Η πρότασή μας βασίζεται σε μια ρεαλιστική προσέγγιση προσανατολισμένη προς τις αξίες της Νέας Δημοκρατίας και τις αρχές που με σταθερότητα ακολουθεί ο Πρωθυπουργός Κυριάκος Μητσοτάκης από την ώρα μηδέν στο πηδάλιο της Ελλάδας.

Κεντρικός στόχος του νομοσχεδίου είναι η επίτευξη δικαιοσύνης μέσω της ενίσχυσης του νομικού πλαισίου και της βελτίωσης της αποτελεσματικότητας της δικαιοσύνης. Με την εισαγωγή διατάξεων που επιταχύνουν τη δικαστική διαδικασία και εξορθολογίζουν τις ποινικές κυρώσεις, προωθούμε την ταχύτερη επίλυση των νομικών διαφορών και την αποφυγή της υπερβολικής χρονικής καθυστέρησης στην εκδίκαση των υποθέσεων. Ειδικά όσον αφορά την ενδοοικογενειακή βία προτείνουμε μία σειρά μέτρων που αποσκοπούν στην πρόληψη και την αποτροπή αυτού του είδους των εγκλημάτων.

Με την ενίσχυση των ποινικών κυρώσεων και την επέκταση των προστατευτικών μέτρων για τα θύματα δίνουμε έμφαση στην προστασία των ευάλωτων μελών της κοινωνίας και την εγγύηση της ασφάλειάς τους. Επιπλέον, προβλέπουμε την αποφυλάκιση κρατουμένων και την επαναφορά δικαστικής απέλασης, εφόσον υπάρχουν σαφείς ενδείξεις για την ασφάλεια της κοινότητας.

Το νομοσχέδιό μας περιλαμβάνει, επίσης, προβλέψεις για την προστασία των ανηλίκων, αναγνωρίζοντας την ανάγκη για ειδικά μέτρα που θα προστατεύουν την αθωότητα και την ευημερία των νέων συμπολιτών μας.

Τέλος, η πρότασή μας επιδιώκει τον εκσυγχρονισμό και την αποτελεσματικότητα της ποινικής δικαιοσύνης, προσαρμόζοντας το νομικό πλαίσιο στις σύγχρονες ανάγκες και προκλήσεις. Με αυτόν τον τρόπο ενισχύουμε το κράτος δικαίου και διασφαλίζουμε ότι η δικαιοσύνη είναι προσβάσιμη, ίση και αποτελεσματική για όλους τους πολίτες.

Συνολικά, το νομοσχέδιο του Υπουργείου Δικαιοσύνης αποτελεί ένα σημαντικό βήμα προς την κατεύθυνση της ενίσχυσης της δικαιοσύνης και της ασφάλειας στο ελληνικό κράτος. Επιδιώκουμε την προστασία των δικαιωμάτων των πολιτών μας και την ενίσχυση της ασφάλειάς τους, διασφαλίζοντας ταυτόχρονα τον σεβασμό προς τον νόμο και την τάξη.

Η αποτελεσματική διαχείριση της ποινικής δικαιοσύνης απαιτεί μια ισορροπημένη προσέγγιση που να σέβεται τόσο τη δικαιοσύνη όσο και την αναμόρφωση των καταδικασθέντων. Στόχος είναι η δημιουργία ενός συστήματος ποινικής δικαιοσύνης που να βασίζεται στην αρχή της αναλογικότητας των ποινών και της ορθής εφαρμογής τους, προάγοντας ταυτόχρονα και την επανένταξη των καταδικασθέντων στην κοινωνία.

Προτείνεται η μετατροπή της αναστολής τής ποινής για πλημμελήματα από κανόνα σε εξαίρεση. Αυτό σημαίνει ότι η αναστολή θα χορηγείται μόνο σε περιπτώσεις που πραγματικά δικαιολογούνται, όπως όταν οι αμετάκλητες προηγούμενες καταδίκες δεν υπερβαίνουν το ένα έτος. Με αυτόν τον τρόπο εξασφαλίζεται ότι η αναστολή θα είναι προνομιακή και θα δίνεται μόνο σε περιπτώσεις, που υπάρχουν σοβαροί λόγοι για τη μη εκτέλεση της ποινής.

Προτείνεται επιπροσθέτως η προτεραιότητα της έκτισης ποινών φυλάκισης έως δύο έτη με εναλλακτικούς τρόπους, όπως η κοινωφελής εργασία, το χρηματικό πρόστιμο ή η κατ’ οίκον έκτιση με ηλεκτρονική επιτήρηση. Αυτή η προσέγγιση εκτός από την εξοικονόμηση πόρων του κράτους, προσφέρει στους καταδικασθέντες την ευκαιρία να συμβάλουν θετικά στην κοινότητα και να αποκτήσουν νέες δεξιότητες που θα τους βοηθήσουν στην επανένταξή τους.

Για ποινές φυλάκισης από δύο έως τρία έτη προτείνεται η έκταση του συνόλου ή μέρους της ποινής σε σωφρονιστικά καταστήματα. Αυτό επιτρέπει στο σύστημα να επανεντάξει τους καταδικασθέντες στην κοινωνία, αφού θα υπάρξει μια περίοδος ουσιαστικού σωφρονισμού. Για ποινές φυλάκισης άνω των τριών ετών προβλέπεται η έκτιση από το 1/5 έως τα 2/5 της ποινής σε σωφρονιστικό κατάστημα. Αυτή η προσέγγιση εξασφαλίζει ότι η ποινή είναι αναλογική με τον βαθμό του πλημμελήματος και παρέχει τη δυνατότητα στον καταδικασθέντα να αποκτήσει την αναγκαία συνείδηση για μια επιτυχημένη επανένταξη στην κοινωνία.

Η προτεινόμενη αναδιάρθρωση του συστήματος ποινικής δικαιοσύνης αποβλέπει στη δημιουργία ενός πιο ανθρωποκεντρικού και αποτελεσματικού συστήματος που θα εξασφαλίζει τη δικαιοσύνη και την αναμόρφωση των καταδικασθέντων. Μέσω αυτής της προσέγγισης διαμορφώνεται ένα σύστημα που επιδιώκει την επανένταξη των ατόμων στην κοινωνία, προάγοντας έτσι την ειρηνική συνύπαρξη και την ανάπτυξη της κοινότητας.

Θα ήθελα στο σημείο αυτό να αναφερθώ και στην τροπολογία που κατατέθηκε από το Υπουργείο Δικαιοσύνης και αφορά το δικαίωμα κάθε κατηγορούμενου να υπερασπίζεται τον εαυτό του με αξιοπρέπεια και να έχει πρόσβαση σε έναν νομικό εκπρόσωπο. Η δικαιοσύνη δεν πρέπει να είναι προνόμιο μερικών, αλλά αναγνωρίζεται ως θεμελιώδες δικαίωμα κάθε ατόμου.

Συγκεκριμένα, προτείνεται σε περιπτώσεις κακουργημάτων ή πλημμελημάτων με σοβαρές ποινές ή σε υποθέσεις που εμπίπτουν στην αρμοδιότητα του τριμελούς πλημμελειοδικείου ότι ο πρόεδρος του δικαστηρίου θα διορίζει υποχρεωτικά συνήγορο για την υπεράσπισή του εκτός αν ο κατηγορούμενος έχει ήδη δικηγόρο της επιλογής του. Προβλέπεται ακόμη η διακοπή της δίκης για να διευκολυνθεί η προετοιμασία του διορισθέντος συνηγόρου, ενώ παράλληλα ορίζεται ο μέγιστος χρόνος αναμονής στις τριάντα ημέρες, προκειμένου να διασφαλιστεί η έγκαιρη εκπροσώπηση του κατηγορουμένου. Ο κατηγορούμενος έχει το δικαίωμα να διορίζει δικηγόρο ακόμη και πριν από τη συνεδρίαση με απλή επιστολή προς τον εισαγγελέα, προκειμένου να διασφαλιστεί η αποτελεσματική υπεράσπισή του.

Τέλος, η επιλογή του δικηγόρου αποτελεί προσωπικό δικαίωμα του κατηγορούμενου και δεν πρέπει να υπόκειται σε παρενόχληση ή διακρίσεις από τις δικαστικές αρχές.

Με αυτά τα μέτρα επιδιώκουμε την ενίσχυση της δικαιοσύνης και την εξασφάλιση της ισότητας ενώπιον του νόμου, στοιχεία που αποτελούν θεμελιώδεις αρχές που πρέπει να κατοχυρώνονται σε κάθε δημοκρατικό κράτος.

Στη σύγχρονη κοινωνία η αντιμετώπιση του εγκλήματος αποτελεί μια ολοκληρωμένη και προοδευτική προσέγγιση. Είναι καθοριστικό να αντιληφθούμε τη φύση του εγκλήματος ως ένα πρόβλημα που επηρεάζει την κοινότητα στο σύνολό της και να αναζητήσουμε λύσεις που προωθούν τόσο την ασφάλεια όσο και την επανένταξη.

Σε αυτό το πλαίσιο προτείνουμε την αναδιάρθρωση του συστήματος αποφυλάκισης κρατουμένων με στόχο την εξισορρόπηση της ασφάλειας της κοινότητας, με την αναγνώριση της ανάγκης για δικαιοσύνη και ανακούφιση των φυλακισμένων. Αυτή η πρόταση βασίζεται στη φιλοσοφία ότι η αντιμετώπιση του εγκλήματος πρέπει να είναι ταυτόχρονα δίκαιη και αποτελεσματική. Προχωράμε στο μέτρο της αποφυλάκισης κρατουμένων υπό όρους, αλλά αυτό γίνεται με προσοχή και εξονυχιστική αξιολόγηση. Δεν αρκεί απλώς να ελευθερώνουμε κρατούμενους με βάση μηχανικά κριτήρια. Αντίθετα πρέπει να διενεργείται μια εμπεριστατωμένη αξιολόγηση της επικινδυνότητας του εγκλήματος και του ατόμου, με στόχο τη μείωση του κινδύνου ανάπτυξης της εγκληματικής συμπεριφοράς.

Αναγνωρίζουμε την ανάγκη να αποσυμφορηθούν οι ελληνικές φυλακές, αλλά η Κυβέρνηση της Νέας Δημοκρατίας δεν πρόκειται να απελευθερώσει μαζικά στην κοινωνία κρατουμένους με βαρύ ποινικό μητρώο, όπως έπραξε παλαιότερα η κυβέρνηση ΣΥΡΙΖΑ. Επιπλέον, αναγνωρίζουμε τη σημασία του μέτρου της δικαστικής απέλασης σε περιπτώσεις που υπάρχει σοβαρός κίνδυνος για την ασφάλεια της κοινότητας. Αυτό το μέτρο πρέπει να εφαρμόζεται με σύνεση και διαφάνεια με γνώμονα την αντιμετώπιση του εγκλήματος χωρίς παρεκκλίσεις, αλλά και με σεβασμό προς τα δικαιώματα του ατόμου.

Εν κατακλείδι, η πρόταση αυτή αποτελεί μια ισορροπημένη προσέγγιση για τη διαχείριση του συστήματος αποφυλάκιση κρατουμένων. Βασίζεται στην ανάγκη για δικαιοσύνη, ασφάλεια και ανθρωπιστική μεταχείριση. Μέσω αυτής της προσέγγισης μπορούμε να προασπίσουμε τις αξίες μας και να εξασφαλίσουμε ένα πιο ασφαλές και δίκαιο μέλλον για όλους τους πολίτες μας.

Επιτρέψτε μου τώρα να σας μεταφέρω για λίγο εκτός της Αίθουσας, στην αχαλίνωτη ομορφιά των ελληνικών δασών, λουσμένα από το αμόλευτο φως της πατρίδας μας, δάση που αποτελούν κεφάλαιο φυσικής και πολιτιστικής κληρονομιάς. Και τώρα να περάσουμε απότομα στην απέναντι όχθη, εκεί που επανειλημμένα η Κυβέρνησή μας έρχεται να αντιμετωπίσει το φαινόμενο των πυρκαγιών που απειλούν την ακεραιότητα και τη βιωσιμότητα αυτών των πολύτιμων οικοσυστημάτων. Η πολιτική μας φιλοσοφία αναγνωρίζει την ανεκτίμητη αξία της φύσης και τη σημασία της διατήρησής της για τις επόμενες γενιές, καθώς και την ανάγκη για αποτελεσματικά μέτρα που θα αναστέλλουν την αυθαίρετη και επικίνδυνη πρακτική του εμπρησμού δασών.

Οι εμπρηστές δεν είναι παρά κοινοί εγκληματίες, που απειλούν και στερούν ζωές, καταστρέφουν τον φυσικό μας πλούτο, αλλά και την περιβαλλοντική κληρονομιά των επόμενων γενεών.

Επί της αρχής επιδιώκουμε την ενίσχυση της νομοθεσίας που αφορά το έγκλημα του εμπρησμού δασών. Αποφασισμένοι να αποτρέψουμε την επικράτηση της εγκληματικής δραστηριότητας, προτείνουμε την αύξηση των ποινών για αυτού του είδους τις παραβατικές ενέργειες, μαζί με την απαγόρευση κάθε μορφής αναστολής ή μετατροπής της ποινής. Ειδικότερα, προτείνουμε, επίσης, την εφαρμογή της δήμευσης της περιουσίας των καταδικασθέντων εμπρηστών, με σκοπό την αποτελεσματική αντιμετώπιση της εγκληματικότητας και τη δίκαιη αποζημίωση των θυμάτων.

Επιπλέον, προχωρούμε στις τροποποιήσεις του Κώδικα Ποινικής Δικονομίας, με στόχο την ενίσχυση της δικαστικής αρμοδιότητας και την επιτάχυνση της δικαστικής διαδικασίας σε σοβαρά κακουργήματα, όπως ο εμπρησμός δάσους. Αυτό θα διευκολύνει την ταχεία επιβολή της δικαιοσύνης και θα συμβάλει στην αποτροπή της επανάληψης τέτοιων εγκληματικών ενεργειών. Δηλώνουμε αποφασισμένοι να προστατέψουμε το φυσικό περιβάλλον, να προστατεύσουμε τα συμφέροντα της κοινωνίας και να εξασφαλίσουμε ένα μέλλον γεμάτο ελπίδα και αειφορία για τις επόμενες γενιές.

Αγαπητοί συνάδελφοι, η προστασία των ανηλίκων και η καταπολέμηση της ενδοοικογενειακής βίας αποτελούν απόλυτες προτεραιότητες για την κοινωνία μας. Σε αυτό το πλαίσιο προτείνουμε ένα σθεναρό πακέτο μέτρων, που βασίζεται σε μια συνεκτική πολιτική διάσταση και φιλοσοφία. Κατ’ αρχάς, αντιλαμβανόμαστε την ανάγκη επέκτασης του πλαισίου ποινών για εγκλήματα με ρατσιστικά χαρακτηριστικά που στρέφονται κατά των ανηλίκων. Μέσω αυτής της προσέγγισης, επιδιώκουμε να αναδείξουμε την αποφασιστικότητά μας ως κοινωνία στην προστασία των νέων μας συμπολιτών. Η αντίδρασή μας πρέπει να είναι σθεναρή έναντι κάθε πράξης που απειλεί την ακεραιότητα και την ασφάλειά τους.

Επιπλέον, προτείνουμε τη θέσπιση αυστηρών ποινών για τη στρατολόγηση ανηλίκων, με σκοπό την τέλεση αξιόποινων πράξεων. Με αυτό τον τρόπο προλαμβάνουμε την εκμετάλλευση της αθωότητάς τους από εγκληματίες και διασφαλίζουμε την προστασία τους, από καταστάσεις που μπορούν να τους εκθέσουν σε κίνδυνο και επιβλαβείς επιρροές.

Επιπροσθέτως, αναγνωρίζουμε την ανάγκη αυστηρότερων ποινών για εγκλήματα βίας κατά ανηλίκων. Αυτό το μέτρο ενισχύει την προστασία των πιο ευάλωτων μελών της κοινωνίας μας και δείχνει την αποφασιστικότητά μας ως κοινωνία, να αντιμετωπίσουμε κάθε μορφή βίας που απειλεί την ακεραιότητα και το μέλλον των νέων μας.

Συνολικά αυτά τα μέτρα ανταποκρίνονται στην πρόκληση που αντιμετωπίζουμε ως κοινωνία και επιδιώκουν την ενίσχυση της προστασίας και της ασφάλειας των ανηλίκων. Με σθένος και αποφασιστικότητα, θα διασφαλίσουμε ένα μέλλον όπου κάθε παιδί θα μπορεί να αναπτύσσεται σε ένα περιβάλλον ειρήνης, αγάπης και ασφάλειας.

Η ενδοοικογενειακή βία αποτελεί ένα ακόμη σοβαρό κοινωνικό πρόβλημα που απαιτεί άμεση δράση και συντονισμένες πρωτοβουλίες για την προστασία των ατόμων που βρίσκονται σε ευάλωτη θέση, κυρίως των γυναικών αλλά και των παιδιών. Προτείνουμε, λοιπόν, ένα ολοκληρωμένο πακέτο μέτρων, που στοχεύει στην ενίσχυση των δομών πρόληψης, αντιμετώπισης και προστασίας των θυμάτων ενδοοικογενειακής βίας.

Καθοριστικά για την αντιμετώπιση της ενδοοικογενειακής βίας είναι η πρόληψη και η παροχή υποστήριξης στα θύματα. Προτείνουμε την παροχή οικονομικής και ψυχολογικής στήριξης προκειμένου να επανακτήσουν την αυτονομία τους και να αντιμετωπίσουν τις συνέπειες της βίας.

Ακόμη για να διασφαλίσουμε την έγκαιρη αντιμετώπιση των περιστατικών ενδοοικογενειακής βίας, θεσπίζουμε υποχρέωση καταγγελίας από επαγγελματίες, όπως εκπαιδευτικούς και γιατρούς. Αυτό το μέτρο είναι κρίσιμο για την παροχή άμεσης βοήθειας στα θύματα και την πρόληψη της επιδείνωσης της κατάστασης.

Παράλληλα, ενισχύουμε το πλέγμα προστασίας προλαμβάνοντας κακόβουλες μηνύσεις κατά των επαγγελματιών που τηρούν την υποχρέωση καταγγελίας. Αυτό είναι σημαντικό για να διασφαλιστεί η ελεύθερη και ανεμπόδιστη αναφορά των περιστατικών ενδοοικογενειακής βίας και η προστασία των επαγγελματιών που τηρούν τον νόμο.

Τέλος, ενισχύουμε τα δικονομικά μέσα για την αποτροπή της υποτροπής των δραστών και την προστασία των θυμάτων. Προβλέπουμε περιοριστικούς όρους και άλλα δικονομικά μέτρα που θα εφαρμόζονται με αποφασιστικότητα, διασφαλίζοντας την τιμωρία των δραστών και την προστασία των θυμάτων από περαιτέρω επιθέσεις.

Μόνο με συντονισμένη και αποφασιστική δράση μπορούμε να δημιουργήσουμε μια κοινωνία όπου η ειρήνη και η ασφάλεια είναι προσβάσιμες για όλους τους πολίτες. Με το παραπάνω πακέτο μέτρων κατευθυνόμαστε προς αυτή την κατεύθυνση ενισχύοντας την προστασία των ανηλίκων και καταπολεμώντας αποφασιστικά την ενδοοικογενειακή βία.

Σεβασμός προς την ανθρώπινη αξιοπρέπεια, προστασία των ευάλωτων και δικαιοσύνη για όλους είναι οι αρχές πάνω στις οποίες βασίζεται η πρότασή μας. Δεσμευόμαστε να προασπίσουμε αυτές τις αξίες και να δημιουργήσουμε ένα κοινωνικό περιβάλλον που κάθε άνθρωπος μπορεί να ζήσει ελεύθερα και με ασφάλεια.

Κλείνοντας, στο πλαίσιο της συνεχούς προσπάθειας για τη βελτίωση του νομικού πλαισίου και την προσαρμογή της Ελλάδας στα διεθνή πρότυπα προτείνεται η θεσμοθέτηση της ευθύνης των νομικών προσώπων σε περιπτώσεις δωροδοκίας. Αυτή η πρωτοβουλία, που προβλέπει τροποποιήσεις στα άρθρα 133 και 134, αντανακλά τη συνειδητοποίηση της ανάγκης για την ενίσχυση της διαφάνειας της εταιρικής δεοντολογίας και της εφαρμογής του νόμου επί ίσοις όροις.

Η εισαγωγή ευθύνης νομικών προσώπων σε περιπτώσεις δωροδοκίας αποτελεί ένα σημαντικό βήμα προς την κατεύθυνση της αναβάθμισης του νομικού πλαισίου που αφορά τη διαφθορά. Η συμμόρφωση προς διεθνή πρότυπα, όπως αυτά ορίζονται από τη σύμβαση του ΟΟΣΑ και άλλες διεθνείς συμφωνίες, είναι ζωτικής σημασίας για την αξιοπιστία της χώρας μας στο διεθνές προσκήνιο. Η εφαρμογή της ευθύνης των νομικών προσώπων σε περιπτώσεις δωροδοκίας θα ενισχύσει την αίσθηση δικαιοσύνης και ισονομίας στην κοινωνία μας.

Αυτή η ενέργεια αποτελεί ένα σαφές μήνυμα προς τους επιχειρηματικούς κύκλους ότι η διαφθορά και η αθέμιτη συμπεριφορά δεν γίνονται ανεκτές. Επιπλέον, θα ενθαρρύνει τις επιχειρήσεις να επενδύουν σε πρακτικές διαφάνειας και τροπολογίας δημιουργώντας ένα περιβάλλον εμπιστοσύνης για τους επενδυτές και τους καταναλωτές. Η επιβολή σκληρών κυρώσεων σε εταιρείες που εμπλέκονται σε διαφθορά θα αποτρέψει την ύπαρξη και την επιδίωξη αθέμιτων πρακτικών ενισχύοντας τον ανταγωνισμό και την οικονομική ανάπτυξη.

Τέλος, η ενσωμάτωση αυτών των μέτρων στο νομικό μας πλαίσιο θα στείλει ένα θετικό μήνυμα προς τη διεθνή κοινότητα σχετικά με τη δέσμευσή μας για την καταπολέμηση της διαφθοράς και την ενίσχυση του κράτους δικαίου. Αυτό θα ενισχύσει τη φήμη μας στο διεθνές προσκήνιο και θα διευκολύνει τη συνεργασία μεταξύ των χωρών για την καταπολέμηση της διασυνοριακής διαφθοράς.

Συνεπώς η θεσμοθέτηση της ευθύνης των νομικών προσώπων σε περιπτώσεις δωροδοκίας είναι αναγκαία για την ενίσχυση της διαφάνειας της εταιρικής δεοντολογίας και της δίκαιης εφαρμογής του νόμου στην Ελλάδα. Με την υιοθέτηση αυτής της πρωτοβουλίας κατευθύνουμε τη χώρα μας προς ένα πιο δίκαιο, διαφανές και ανταγωνιστικό περιβάλλον για την επιχειρηματική δραστηριότητα και την κοινωνική ανάπτυξη.

Κυρίες και κύριοι συνάδελφοι, η φιλοσοφία τού υπό συζήτηση νομοσχεδίου είναι διττή. Από τη μία ενέχει την προσπάθεια οργάνωσης με ένα συνολικό νομοθετικό πλέγμα της επιτάχυνσης απονομής της ποινικής δικαιοσύνης και από την άλλη έρχεται να θέσει ένα τέρμα στο αίσθημα ατιμωρησίας που υφίσταται στην ελληνική κοινωνία.

Όπως διαπιστώνεται διαχρονικά, ο νόμος αποτελεί τα θεμέλιο της κοινωνίας και το μέσο με το οποίο εξασφαλίζεται η δικαιοσύνη και η ισονομία. Επομένως η προτεινόμενη νομοθετική πρωτοβουλία αντιπροσωπεύει το αποτέλεσμα ενός συνεχούς και αφοσιωμένου αγώνα για την αναβάθμιση του δικαστικού συστήματος. Είναι σημαντικό να επισημάνουμε ότι ανταποκρίνεται σε επείγουσες ανάγκες, όπως η προστασία των ανηλίκων και η καταπολέμηση της ενδοοικογενειακής βίας. Άλλωστε δεν μπορεί να υπάρξει δικαιοσύνη ποτέ όσο δεν θα αναγνωρίζει ότι η προστασία των πιο αδύναμων είναι βασικός στόχος της.

Πέρα από αυτό, το προς ψήφιση νομοσχέδιο αντιπροσωπεύει την προσπάθεια να προσφέρουμε στους Έλληνες πολίτες το αίσθημα της ασφάλειας και να τονώσουμε την εμπιστοσύνη τους στη δυνατότητα του κράτους να τους προστατεύει με αποτελεσματικούς νόμους. Αυτό αποτελεί και τη βάση ενός υγιούς και δημοκρατικού κράτους δικαίου.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο εισηγητής από τον ΣΥΡΙΖΑ κ. Σαρακιώτης Ιωάννης.

Παρακαλώ, κύριε συνάδελφε.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για την δέκατη έβδομη αλλαγή στους κώδικες τα τελευταία μόλις πέντε χρόνια, την ένατη αλλαγή για τον Ποινικό Κώδικα και τη δέκατη τρίτη για τον Κώδικα Ποινικής Δικονομίας. Συζητούμε την τελευταία αλλαγή σίγουρα μέχρι την επόμενη, η οποία θα επέλθει λίαν συντόμως, όσο δεν αντιλαμβάνεστε ότι αρμενίζετε στραβά και ότι δεν είναι στραβός ο γιαλός, όσο εμμένετε στην αντιεπιστημονική άποψη ότι η εγκληματικότητα θα μειωθεί μέσω της αυστηροποίησης των ποινών.

Και αναρωτιέται κάθε εχέφρων νους: Δεν σας λένε τίποτα τα επίσημα στοιχεία της Ελληνικής Αστυνομίας; Σας είναι αδιάφορες οι επισημάνσεις του νομικού κόσμου της χώρας; Μετά από δεκαέξι νομοθετικές πρωτοβουλίες προς την κατεύθυνση της αυστηροποίησης έχουμε άνοδο της εγκληματικότητας κατά 25%, κατακόρυφη αύξηση μάλιστα των κακουργημάτων.

Η Πρόεδρος της Ένωσης Δικαστών και Εισαγγελέων επεσήμανε κατά τη συνεδρίαση των φορέων: «Όλες οι διατάξεις οι οποίες αυστηροποιούν τις ποινές επειδή δεν επιτυγχάνουν τον εξαγγελλόμενο στόχο, την πάταξη δηλαδή της εγκληματικότητας, θα έπρεπε να παραμείνουν ως έχουν και να μην τροποποιηθούν». Η, δε, κ. Αδειλίνη, επιλογή της Κυβέρνησής σας, Εισαγγελέας του Αρείου Πάγου έχει αναφέρει για το ίδιο θέμα: «Η αυστηροποίηση των ποινών δεν λειτουργεί αποτρεπτικά για την εγκληματική συμπεριφορά. Αποτρεπτικά λειτουργεί η αντιμετώπιση των κοινωνικών αιτιών που την προκαλούν και η αυξημένη πιθανότητα -για να μην πω η βεβαιότητα- της σύλληψης του δράστη». Αν η εισαγγελέας του Αρείου Πάγου την οποία έχετε τοποθετήσει εσείς, δεν συμφωνεί σε βασικά ζητήματα της φιλοσοφίας, κάτι συμβαίνει και ενδεχομένως θα πρέπει να την αλλάξετε.

Η μείωση της εγκληματικότητας επιτυγχάνεται αποκλειστικά μέσω της καλλιέργειας της βεβαιότητας προς τον επίδοξο δράστη ότι θα συλληφθεί και όχι με την περιστολή δικαιωμάτων θυμάτων και κατηγορουμένων και των θεμελιωδών δικονομικών εγγυήσεων στην ποινική δίκη.

Ενδεικτικό παράδειγμα της λανθασμένης φιλοσοφίας σας και της εμμονής σας να νομοθετείτε με επικοινωνιακούς και μόνο όρους είναι το ζήτημα των εμπρησμών. Αναφέρθηκε και ο εισηγητής της Νέας Δημοκρατίας με γλαφυρό τρόπο. Προχωρήσατε σε αυστηροποίηση των ποινών το 2021. Η παταγώδης κατάρρευση της πολιτικής σας δεν άργησε να φανεί. Το 2023 είχαμε ρεκόρ με αύξηση καμένων εκτάσεων κατά 270%, ενώ η χώρα μας ήταν πανευρωπαϊκά πρώτη σε αριθμό πυρκαγιών. Θα μας πείτε για το αποτέλεσμα της νομοθετικής πρωτοβουλίας σας του 2021 για το θέμα των εμπρησμών; Θα έχει πολύ ενδιαφέρον να ακούσουμε εν συνεχεία ένα συνάδελφο να το αιτιολογήσει, πώς το αυστηροποιήσατε το 2021 και είχαμε 270% αύξηση το 2023.

Έτερο παράδειγμα αφορά την τροποποίηση χωρίς καμμία ουσιαστική αιτιολογία του άρθρου περί ανθρωποκτονίας από αμέλεια. Αρχικά οφείλουμε να πούμε ότι το εξ αμελείας αδίκημα δεν είναι από δογματικής άποψης αποδεκτό να έχει την ίδια συνέπεια με εκείνο που τελείται από πρόθεση, δηλαδή και τα δύο να οδηγούν τον υπαίτιο στη φυλακή.

Τι σημαίνει, όμως, στην πράξη η τροποποίηση που φέρνετε; Καθημερινά σε ολόκληρη τη χώρα από τα τριμελή πλημμελειοδικεία και τα τριμελή εφετεία δικάζονται για ανθρωποκτονία από αμέλεια εκατοντάδες άνθρωποι, μεταξύ αυτών οδηγοί γιατροί, μηχανικοί, ιδιοκτήτες οικοδομών και κτισμάτων, όπου συνέβη εργατικό θανατηφόρο ατύχημα. Ειδικά όσον αφορά τους οδηγούς αντιλαμβανόμαστε όλοι ότι ο κάθε πολίτης μπορεί να βρεθεί κατηγορούμενος ανά πάσα στιγμή. Αναφερόμαστε σε έναν κίνδυνο που αφορά τους πάντες, τους καθημερινούς ανθρώπους που αγωνίζονται για την επιβίωσή τους και όταν εμπλακούν σε ένα τέτοιο ατύχημα κινδυνεύουν άμεσα να οδηγηθούν στη φυλακή.

Παρόμοια προβληματική αναπτύσσεται και για την περίπτωση των ιατρών, οι οποίοι ασκούν ένα εξ ορισμού επικίνδυνο λειτούργημα ιδίως στα νοσοκομεία του Εθνικού Συστήματος Υγείας, όπου η υποστελέχωση, η παραίτηση στελεχών διαφόρων ειδικοτήτων και η κατάρρευση των υποδομών έχουν οδηγήσει με αποκλειστική ευθύνη σας το προσωπικό στο λεγόμενο burn out.

Έτσι κινδυνεύουν από αύριο με φυλάκιση οι καθηγητές ιατρικών σχολών που απασχολούνται και με τη νοσηλεία ασθενών σε δημόσια νοσοκομεία, οι διευθυντές των κλινικών τους, οι επιμελητές γιατροί που εφημερεύουν σε όλα τα νοσοκομεία της χώρας και στις εφημερίες γίνεται κόλαση εξαιτίας των προβλημάτων που όλοι σε αυτή την Αίθουσα γνωρίζουμε. Η άκριτη αυστηροποίηση των ποινών κατά παρέκκλιση κάθε επιστημονικής θέσης αφορά τους πάντες. Αφορά το σύνολο της ελληνικής κοινωνίας.

Στην ίδια στρεβλή κατεύθυνση κινείστε και όσον αφορά την υφ’ όρων απόλυση διαστρέφοντας το νόημα του θεσμού, ο οποίος δεν είναι τιμωρητικός αλλά επανενταξιακός. Βοηθά στο σωφρονισμό και τον επιβραβεύει. Μάλιστα προχωράτε σε μεγαλύτερες ποινές χωρίς αναστολή και πιο μακρινή υφ’ όρων απόλυση, εν όσω το ελληνικό σωφρονιστικό σύστημα έχει τεθεί στο στόχαστρο του Συμβουλίου της Ευρώπης για τις συνθήκες που επικρατούν στις φυλακές.

Και μιλώντας για το σωφρονιστικό σύστημα, έχει ιδιαίτερο, ξεχωριστό ενδιαφέρον η επισήμανση του Γενικού Λογιστηρίου του Κράτους αναφορικά με τα άρθρα 1 έως 60 του υπό συζήτηση νομοσχεδίου. Σημειώνει το ΓΛΚ ότι θα επιβαρύνει τον κρατικό προϋπολογισμό ενδεχόμενη ετήσια δαπάνη από την κάλυψη του πρόσθετου κόστους λειτουργίας των καταστημάτων κράτησης λόγω της προσαύξησης του ανώτατου ορίου της πρόσκαιρης κάθειρξης, της αναπροσαρμογής λοιπών στερητικών της ελευθερίας ποινών, καθώς και της αυστηροποίησης του πλαισίου έκτισης και αναστολής εκτέλεσης της ποινής σύμφωνα με τις προτεινόμενες τροποποιήσεις των σχετικών διατάξεων του Ποινικού Κώδικα.

Κύριε Υπουργέ, πού είναι οι μελέτες για τις συνέπειες της νομοθετικής σας παρέμβασης στο σωφρονιστικό σύστημα; Θα ήταν καλό μέχρι το πέρας της συζήτησης να μας τις καταθέσετε, προκειμένου να γνωρίζουμε και ποιο είναι το κόστος αυτής της πρωτοβουλίας. Το έχετε υπολογίσει; Και να μας πείτε και από πού θα αντλήσετε τα κεφάλαια, γιατί για πρώτη φορά συντάχθηκε έκθεση για το κόστος διαβίωσης ενός κρατουμένου στις ελληνικές φυλακές το 2016 και αυτό ανέρχεται σε περίπου 10.200 ευρώ ετησίως. Οπότε θα περιμένουμε να καταθέσετε τη μελέτη, την έκθεση που θα αποδεικνύει το δημοσιονομικό κόστος της σημερινής σας πρωτοβουλίας.

Άκριτη και αλόγιστη αυστηροποίηση, λοιπόν, χωρίς ούτε την αναγκαία προετοιμασία σε επίπεδο υποδομών ούτε τον απαραίτητο προϋπολογισμό δαπανών. Και θα ήταν καλό να μην κάνετε το λάθος να αναφερθείτε στο ότι νομοθετείτε για τα θύματα. Γιατί θύματα είναι και οι συγγενείς των θυμάτων του εγκλήματος των Τεμπών, οι οποίοι αναφέρονται σε εκτροχιασμένο και τυχοδιωκτικό κράτος και κυβερνητική προσπάθεια συγκάλυψης του εγκλήματος ή αναρωτιούνται πώς είναι δυνατόν ο κ. Καραμανλής να διατηρεί το δικαίωμα της ασυλίας και να μη χρειάζεται δηλαδή ούτε καν να απολογηθεί και να μπορεί ατιμώρητος να συνεχίσει τη ζωή και την καριέρα του. Ούτε λόγος συνεπώς για τα επονομαζόμενα εγκλήματα του «λευκού κολάρου» ή για να είμαστε ακριβείς για την περίπτωση των Τεμπών του γαλάζιου κολάρου.

Καμμία μέριμνα για τα μαφιόζικα κτυπήματα, των οποίων γινόμαστε καθημερινά μάρτυρες και έχουν μετατρέψει την πρωτεύουσα σε άγρια δύση. Μοναδική επωδός σας παραμένει η μικρομεσαία εγκληματικότητα, η οποία, όμως, επίσης έχει εκτοξευθεί τα τελευταία χρόνια. Δεν γίνεται καμμία αναφορά για «λευκό κολάρο», για βαριά εγκληματικότητα. Ακόμη και στο δελτίο Τύπου που βγήκε το Σάββατο μετά την κατάθεση του νομοσχεδίου σε μικρομεσαία εγκληματικότητα αναφερθήκατε, κύριε Υπουργέ. Και είναι προφανές, ή δεν θέλετε ή δεν μπορείτε να ασχοληθείτε με το «λευκό κολάρο» και την βαριά εγκληματικότητα.

Αντί, λοιπόν, να αναβαθμίσετε την ποιότητα της απονομής της δικαιοσύνης την καθιστάτε όμηρο των λαϊκίστικων μικροκομματικών επιδιώξεων της Νέας Δημοκρατίας μέσω ενός επιστημονικά αβάσιμου και ατεκμηρίωτου νομοθετήματος, το οποίο συντάχθηκε υπό αδιαφανείς διαδικασίες χωρίς σύσταση νομοπαρασκευαστικής επιτροπής.

Με αυτό τον τρόπο αγνοήσατε παντελώς τις τεκμηριωμένες παρατηρήσεις ολόκληρου του νομικού κόσμου και προτάξατε μόνο μια τυπική και απολύτως προσχηματική διαδικασία διαβούλευσης, ενώ όσον αφορά την ακρόαση των φορέων, ήλθαν είδαν και απήλθαν. Κλήθηκαν και παρέστησαν στην αρμόδια επιτροπή της Βουλής επιστημονικοί φορείς και άπαντες πλην ενός εξέφρασαν την αντίθεσή τους στο νομοσχέδιο.

Και ειλικρινά διερωτώνται όλοι: Δεν σας προβληματίζει η εν λόγω απόρριψη των προτάσεών σας από σύσσωμο τον επιστημονικό κόσμο, κύριε Υπουργέ;

Αναφέρατε κατά την τέταρτη συνεδρίαση της επιτροπής ότι σε αυτή τη χώρα όλοι δηλώνουν ειδικοί, δηλαδή οι καθηγητές των νομικών σχολών, οι πρόεδροι των επιστημονικών ενώσεων, οι ανώτατοι δικαστικοί λειτουργοί, τα μέλη των δικηγορικών συλλόγων. Αυτοί μάλλον δεν είναι ειδικοί. Πρέπει όμως να μας πείτε εν τέλει ποιοι είναι κατ’ εσάς οι ειδικοί. Ποιοι είναι οι άριστοι; Σας έχουμε ακούσει, κύριε Υπουργέ να λοιδορείτε διαρκώς μέλη νομοπαρασκευαστικών επιτροπών του παρελθόντος.

Τίθεται το ερώτημα: Ο αείμνηστος Λάμπρος Μαργαρίτης, που ήταν επικεφαλής της νομοπαρασκευαστικής επιτροπής για τη συγγραφή του ισχύοντος Ποινικού Κώδικα και του οποίου το όνομα δόθηκε στην αίθουσα εκδηλώσεων του Υπουργείου Δικαιοσύνης, δεν ήταν ειδικός; Ήταν διαπλεκόμενος ή μήπως η εν λόγω επιτροπή δεν λειτούργησε με σεβασμό στις αρχές της διαφάνειας και του αδιάβλητου; Μήπως «τα πήραν», όπως έχετε πει δημόσια, και τα μέλη εκείνης της επιτροπής ή υπηρετούσε συμφέροντα ο αείμνηστος Λάμπρος Μαργαρίτης, κύριε Υπουργέ; Τέτοιου είδους κατηγορίες εκτοξεύσατε για τις νομοπαρασκευαστικές επιτροπές των προηγούμενων παρεμβάσεων στους κώδικες από αυτό ακριβώς το Βήμα, καθυβρίζοντας ουσιαστικά τον επιστημονικό κόσμο της χώρας μας.

Οφείλουμε να υπενθυμίσουμε ότι ο νόμος του 2019 για τον Ποινικό Κώδικα, ο οποίος είχε εισαχθεί στη Βουλή από την κυβέρνηση του ΣΥΡΙΖΑ και τον τότε Υπουργό Δικαιοσύνης κ. Μιχάλη Καλογήρου, έλαβε την υψηλότερη βαθμολογία στα δικαιοπολιτικά χαρακτηριστικά και επικαλούμαι μελέτη και τον δείκτη ποιότητας νομοθέτησης του Κέντρου Φιλελεύθερων Μελετών. Δεν έχει κάποια σχέση με τον ΣΥΡΙΖΑ.

Η αδιαφορία σας έναντι του ορθού λόγου και της επιστήμης έχει ως αποτέλεσμα το απόλυτο βέρτιγκο, όπως προκύπτει και από την κατάργηση στο άρθρο 478 του Κώδικα Ποινικής Δικονομίας του λόγου εφέσεως κατά του παραπεμπτικού βουλεύματος την εκ πλαγίου παράβαση ουσιαστικής ποινικής διάταξης, μεταβολή η οποία επήλθε μέσω του ν.4855/2021. Αλλάζετε δηλαδή εκ νέου μέσα σε δύο χρόνια ένα δικό σας νομοθέτημα. Αναρωτιέται κανείς πόση αριστεία, άραγε, μπορεί να αντέξει ο δύσμοιρος νομικός κόσμος.

Περαιτέρω εισάγεται, και θα χρησιμοποιήσω χαρακτηριστικές φράσεις από το υπόμνημα της Ένωσης Ελλήνων Ποινικολόγων, «με πρόχειρο», αναφέρουν, «ανεύθυνο, δογματικώς αδόκιμο και δικαιοπολιτικά απαράδεκτο τρόπο ποινική ευθύνη νομικών προσώπων ειδικώς επί των εγκλημάτων δωροδοκίας. Μάλιστα προσθέτει η ένωση: «πρόκειται για πρωτοφανές συνονθύλευμα ποινικών και διοικητικών διαδικασιών και κυρώσεων που ανατρέπει όλη την ισορροπία της ημεδαπής έννομης τάξης. Τυχόν ψήφισή του θα προκαλέσει αφόρητη ανασφάλεια δικαίου και θα εκθέσει ανεπανόρθωτα τη χώρα μας». Μάλλον ούτε ο επιστημονικός φορέας των Ελλήνων ποινικολόγων απαρτίζεται από ειδικούς και άριστους.

Αναφορικά με τη διάταξη για τον περιορισμό του ρόλου των δικαστικών συμβουλίων νομίζω ότι είναι η πλέον δηλωτική καθώς στον τίτλο του νομοσχεδίου αναφέρεστε σε επιτάχυνση της απονομής της δικαιοσύνης, αλλά η εν λόγω πρωτοβουλία θα οδηγήσει ακριβώς στα αντίθετα αποτελέσματα με αθρόα εισροή υποθέσεων στο ακροατήριο και συμφόρηση των πινακίδων. Υπενθυμίζω, το γνωρίζει ο νομικός κόσμος, σας το είπαν και οι επιστημονικοί φορείς την Παρασκευή, ότι τα δικαστικά συμβούλια φιλτράρουν τις υποθέσεις εκδίδοντας απαλλακτικά βουλεύματα για περίπου το 35% εξ αυτών. Παράλληλα, όμως, τα συμβούλια συμβάλλουν και στην ποιότητα της απονομής της δικαιοσύνης με τον περιορισμό τους να σημαίνει ότι οι υποθέσεις θα παραπέμπονται στο ακροατήριο χωρίς να έχουν τεθεί στη βάσανο του ελέγχου με αποτέλεσμα την επιβράδυνση της διαδικασίας.

Κλείνοντας, θα ήθελα να αναφερθώ στο τέταρτο κεφάλαιο του νομοσχεδίου για την ενδοοικογενειακή βία. Αντικατοπτρίζει πλήρως τις προτεραιότητές σας το γεγονός ότι συζητάμε για τα εν λόγω ευαίσθητα ζητήματα στο πλαίσιο ενός νομοσχεδίου το οποίο έχει εγείρει πλήθος αντιδράσεων και αφορά το συνολικότερο ζήτημα αλλαγών στον Ποινικό Κώδικα και στον Κώδικα Ποινικής Δικονομίας. Η εικόνα της χώρας μας όσον αφορά το θέμα της αντιμετώπισης του φαινομένου της έξαρσης της ενδοοικογενειακής βίας είναι άκρως αποθαρρυντική. Σύμφωνα με την έκθεση της GREVIO, Ελλάδα είναι ουραγός στην υποστήριξη θυμάτων και της ενδοοικογενειακής βίας καθώς έχουν πραγματοποιηθεί εβδομήντα μία συστάσεις προς τη χώρα μας με τις μισές να είναι επείγουσες και δεκαοκτώ εξ αυτών κατεπείγουσες. Επιπροσθέτως, αγνοούνται από την πλευρά της Κυβέρνησης και οι παραινέσεις της GREVIO, σύμφωνα με τις οποίες η Κυβέρνηση ενθαρρύνεται έντονα να εντείνει τις διαβουλεύσεις με ένα φάσμα οργανώσεων για τα δικαιώματα των γυναικών, προκειμένου να συμπεριληφθούν οι απόψεις και οι εμπειρίες τους στον σχεδιασμό νόμων, πολιτικών και μέτρων για την πρόληψη και την καταπολέμηση όλων των μορφών βίας κατά των γυναικών.

Οφείλουμε να προχωρήσουμε με συναίνεση στις προσήκουσες νομοθετικές πρωτοβουλίες όχι σήμερα, χθες καθ’ ότι μετά το ν.4800/2021 για το οικογενειακό δίκαιο αυξήθηκε κατακόρυφα η δικαστική ύλη, οξύνθηκαν οι αντιπαραθέσεις και οι συγκρούσεις μέσα στις οικογένειες και εκτοξεύθηκαν τα περιστατικά ενδοοικογενειακής βίας. Συνεπώς καθήκον της πολιτείας είναι να αναζητήσει βιώσιμες και ρεαλιστικές λύσεις, αναγνωρίζοντας την πασιφανή πραγματικότητα της κατακόρυφης ανόδου των περιστατικών βίας σε βάρος των γυναικών. Το υπό συζήτηση νομοσχέδιο αποτυγχάνει και σε αυτόν τον τομέα μέσω και του αποφασιστικού πλήγματος στην ασφάλεια δικαίου που επιφέρουν συνολικά οι διατάξεις του.

Ομοίως κατακριτέα είναι και η προσπάθεια ενίσχυσης του θεσμού της ποινικής διαμεσολάβησης καθώς, σύμφωνα με όσα έχουν καταγγείλει και τεκμηριώσει οι γυναικείες οργανώσεις, η ποινική διαμεσολάβηση είναι αδύνατον να λειτουργήσει σε περιπτώσεις ενδοοικογενειακής βίας και κακοποίησης.

Κυρίες και κύριοι συνάδελφοι, το έμφυλο και το ρατσιστικό αδίκημα δεν αποκτά με το παρόν νομοσχέδιο την αυτόνομη θέση που πρέπει να έχει στον Ποινικό Κώδικα. Γι’ αυτόν το λόγο καταθέσαμε ως ΣΥΡΙΖΑ-Προοδευτική Συμμαχία τροπολογία για την αναγνώριση του όρου γυναικοκτονία από την ελληνική έννομη τάξη, προκειμένου να τεθεί ένας φραγμός στον καταιγισμό περιστατικών κακοποιήσεων, βιασμών, σωματικής και ψυχολογικής βίας. Τέτοιου είδους εγκληματικές πράξεις εναντίον γυναικών έχουν λάβει, δυστυχώς, χαρακτήρα επιδημίας τα τελευταία χρόνια. Καλούμε την Κυβέρνηση να κάνει δεκτή την εν λόγω τροπολογία σε συνάρτηση με το ψήφισμα του Ευρωπαϊκού Κοινοβουλίου της 6ης Οκτωβρίου του 2021 και τη συμφωνία του Συμβουλίου της Ευρωπαϊκής Ένωσης και Ευρωπαϊκού Κοινοβουλίου της 6ης Φεβρουαρίου του 2024 για την έκδοση νέας ευρωπαϊκής οδηγίας αναφορικά με τη βία κατά των γυναικών και την εξ οικείων βία.

Συνολικά ο ΣΥΡΙΖΑ-Προοδευτική Συμμαχία θα καταψηφίσει επί της αρχής το υπό συζήτηση νομοσχέδιο, καθώς συνιστά μνημείο οπισθοδρόμησης και προϊόν κακής νομοθέτησης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, να κλείσει το σύστημα της ηλεκτρονικής εγγραφής ομιλητών.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα: «Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθητές και μαθήτριες και δύο εκπαιδευτικοί συνοδοί τους από το 120ο Δημοτικό Σχολείο Αθηνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η ειδική αγορήτρια από το ΠΑΣΟΚ - Κίνημα Αλλαγής κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κύριοι Υπουργοί, όπως βέβαια γνωρίζετε, για πολλοστή φορά από το 2019 η Κυβέρνηση αποφασίζει να τροποποιήσει τα δύο βασικά νομοθετήματα που ρυθμίζουν την απονομή της ποινικής δικαιοσύνης με ένα νομοσχέδιο που εισάγεται εκτός κάθε διαδικασίας καλής νομοθέτησης και έχει τον χαρακτήρα αντιμεταρρύθμισης.

Το νομοσχέδιο αποτελεί έναν επικοινωνιακό αντιπερισπασμό απέναντι στο κλίμα γενικευμένης ανασφάλειας, απόρροια της κυβερνητικής αποτυχίας στο πεδίο της δημόσιας ασφάλειας και της προστασίας του πολίτη. Η Κυβέρνηση επιχειρεί μέσω ενός όχι μόνο αφόρητου αλλά και επικίνδυνου, λαϊκισμού να εμφανιστεί ως η εκπροσωπούσα τα θύματα και τους φιλήσυχους πολίτες έναντι όσων εγείρουν σημαντικές ενστάσεις. Είπε ο Υπουργός στην ολιγόλεπτη παρέμβασή του ότι η φιλοσοφία του νομοθετήματος είναι να μπορούν να κυκλοφορούν οι άνθρωποι ελεύθερα. Είπε, και μεταφέρω verbatim τα λόγια του, ότι το κράτος αναλαμβάνει την ανάγκη του θύματος να μη σφαχτεί για να αποτραπεί η αυτοδικία. Θα πρέπει να του θυμίσω ότι είναι Υπουργός Δικαιοσύνης και όχι Υπουργός Προστασίας του Πολίτη, ότι τροποποιεί τους ποινικούς κώδικες και όχι ένα εγχειρίδιο επιχειρησιακής δράσης των διωκτικών αρχών.

(Θόρυβος στην Αίθουσα)

Κύριοι συνάδελφοι, σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Έχετε δίκιο, κυρία συνάδελφε.

Παρακαλώ όλους τους συναδέλφους, πάντα δείχνουμε σεβασμό στον ομιλητή. Το λέω πολλές φορές, το ξέρετε. Νομίζω ότι ο καθένας μπορεί να το καταλάβει.

Παρακαλώ, κυρία συνάδελφε, συνεχίστε.

**ΜΙΛΕΝΑ ΑΠΟΣΤΟΛΑΚΗ:** Ο Υπουργός επιχειρεί να διχάσει κοινωνία και πολιτικές δυνάμεις, ανάμεσα σε αυτούς που είναι με τα θύματα -ρόλο που αποκλειστικά επιφυλάσσει για τον εαυτό του- και τους άλλους που αγωνίζονται για τα δικαιώματα των δραστών. Θυμίζω στον Υπουργό ότι εκπροσωπώ ένα κόμμα που όσες φορές τροποποίησε τους κώδικες, ήταν πάντα με τους αθώους. Θυμίζω στον Υπουργό ότι εκπροσωπώ το κόμμα του Γεωργίου-Αλέξανδρου Μαγκάκη, ο οποίος μας δίδαξε το δικαιοκρατικό θεμέλιο του ποινικού νόμου.

Ξεκινώντας, οφείλω για άλλη μία φορά να σταθώ στο άρθρο 60, με το οποίο διώκεται ξανά αυτεπαγγέλτως το έγκλημα της απιστίας σε βαθμό κακουργήματος. Όμως, ειδικά για αυτή τη διάταξη, το νομοσχέδιο επιφυλάσσει μεταγενέστερη έναρξη ισχύος δύο ολόκληρους μήνες. Πρακτική συνέπεια, όπως, ίσως, κάποιοι δεν έχουν αντιληφθεί, είναι ότι οποιαδήποτε κακουργηματική πράξη απιστίας τελεστεί σήμερα και μέχρι τις 30 Μαρτίου από στέλεχος του χρηματοπιστωτικού τομέα, στις 30 Ιουνίου -μία μέρα πριν από την έναρξη ισχύος- θα καταστεί ανέγκλητη και δεν θα μπορεί να διωχθεί ποινικά. Και είναι η τέταρτη φορά, κύριε Υπουργέ, που σας προκαλώ να μας πείτε ποιους προστατεύετε, για ποιους ανοίγετε ένα παράθυρο ατιμώρητης κακουργηματικής απιστίας. Η σιωπή σας συνεχίζεται και συνιστά ένα αμάχητο τεκμήριο ενοχής.

Κύριε Υπουργέ, συζητάμε ένα νομοσχέδιο αρμοδιότητας του Υπουργείου Δικαιοσύνης, και η δικαιοσύνη νοσεί ποικιλοτρόπως. Η αξιοπιστία της τίθεται επανειλημμένως εν αμφιβολία. Και το γεγονός ότι τα τελευταία χρόνια έχει παρατηρηθεί έντονα το φαινόμενο δικαστικοί λειτουργοί μετά την αποχώρησή τους από το Δικαστικό Σώμα να διορίζονται σε δημόσιες θέσεις ευθύνης ή ανεξάρτητες αρχές, την τροφοδοτεί με καχυποψία και την αμφισβήτηση την ανεξαρτησία τους.

Για τον λόγο αυτό σας καλούμε με γενναιότητα να κάνετε δεκτή την τροπολογία μας, με την οποία για τέσσερα έτη, μετά τη λύση της υπηρεσιακής σχέσης, θα απαγορεύεται στους δικαστικούς λειτουργούς ο ορισμός τους ως μελών ανεξάρτητων αρχών, καθώς και ο ορισμός τους σε δημόσιες θέσεις ευθύνης. Τολμήστε να αποδείξετε ότι υπηρετείτε την ανεξαρτησία της δικαιοσύνης και τη λειτουργία του κράτους δικαίου σε μια περίοδο που και τα δύο εξόχως δοκιμάζονται. Και καταθέτω στα Πρακτικά την τροπολογία.

(Στο σημείο αυτό η Βουλευτής κ. Μιλένα Αποστολάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, μέχρι σήμερα, και την πρωτότυπη οδό που επέλεξε ο Υπουργός ως προς τη διαδικασία επεξεργασίας, οι ποινικοί κώδικες αποτελούσαν πάντοτε αντικείμενο επιστημονικής επεξεργασίας από νομοπαρασκευαστικές επιτροπές, τις οποίες συγκροτούσαν κορυφαίοι εκπρόσωποι της επιστημονικής κοινότητας. Ήταν με την κατάθεση επίκαιρης ερώτησής μου στις 12 Ιανουαρίου που μάθαμε ότι οι συντάκτες αυτής της ευρείας έκτασης τροποποίησης είναι τρεις δικαστικοί λειτουργοί, καθ’ όλα άξιοι, αποσπασμένοι, όμως, στο γραφείο του Υπουργού. Αυτός είναι ο αδόκιμος τρόπος με τον οποίο αποφασίσατε να βάλετε τον Ποινικό Κώδικα σε νέες περιπέτειες, όπως εύστοχα γράφει ο καθηγητής Χρίστος Μυλωνόπουλος σε άρθρο του στην «ΚΑΘΗΜΕΡΙΝΗ».

Το νομοσχέδιο έχει ως διακηρυγμένο στόχο την αντιμετώπιση του αισθήματος ατιμωρησίας. Το λαϊκό αίσθημα, όμως, δεν μπορεί να είναι διαμορφωτής δημόσιας πολιτικής και πολύ περισσότερο μεταρρυθμίσεων. Αυτό δεν λέγεται πολυδύναμος εκσυγχρονισμός, αυτό λέγεται ποινικός λαϊκισμός με χαρακτηριστικά τραμπισμού. Οι ρυθμίσεις τού νομοσχεδίου αμφισβητούν τον πυρήνα της μεταρρυθμιστικής πολιτικής στο Ποινικό Δίκαιο, έτσι όπως αντιλαμβάνεται η ευρωπαϊκή θεωρία. Η τιμωρητικότητα ως επιλογή αντεγκληματικής πολιτικής δεν είναι πρόσφορη απάντηση στην εγκληματικότητα. Μεγάλης κλίμακας εμπειρικές μελέτες έχουν καταδείξει ότι η αποτρεπτική επιρροή στον υποψήφιο δράστη δεν εξαρτάται από το ύψος της επαπειλούμενης ποινής στον νόμο, όσο από τη βεβαιότητα και την ταχύτητα της επιλογής της. Δεν το λέει το ΠΑΣΟΚ, το γράφει η κ. Άννα Ψαρούδα - Μπενάκη στα «Ποινικά Χρονικά». Στις διατάξεις του νομοσχεδίου αντιεπιστημονικά συρρέουν αυξημένες ποινές και fast track ποινικές διαδικασίες, ένας πραγματικά ανησυχητικός συνδυασμός, κατά παράβαση βασικών κατευθύνσεων, της ορθής ποινικής μεταχείρισης σε ένα σύγχρονο κράτος δικαίου.

Ακούμε τις δηλώσεις του Υπουργού περί ατιμωρησίας και ανασφάλειας. Όταν μιλάμε για ατιμωρησία, εννοούμε κατ’ αρχάς την ελλιπή αντίδραση της πολιτείας απέναντι στο έγκλημα. Και είναι αρκετά πρωτότυπο μια Κυβέρνηση που κυβερνά σχεδόν πέντε χρόνια, και ενώ έχει ήδη τροποποιήσει επανειλημμένως τον νόμο επί το αυστηρότερο, να εμφανίζεται όχι μόνο άμοιρη ευθυνών, αλλά και ως αξιόπιστος εγγυητής του δόγματος «νόμος και τάξη». Αν έχουμε δράστες εγκλημάτων που δεν τους συλλαμβάνει η αστυνομία, τότε κατ’ αρχάς έχουμε ατιμωρησία. Η βεβαιότητα της σύλληψης, η βεβαιότητα της σύντομης δίκης και της εκτέλεσης της ποινής αποτελούν τον καίριο παράγοντα αποτροπής. Χρειάζεται περισσότερη αυστηροποίηση; Σε κάποιες περιπτώσεις ενδεχομένως ναι. Καθήκον του κράτος δικαίου είναι η απαγόρευση υπερβολικά αυστηρών ποινών, καθώς και η απαγόρευση καθόδου, κάτω από το κατώτατο όριο που αντιστοιχεί στη βαρύτητα της ενοχής. Η ένταση της ποινής από ένα όριο και μετά, δεν αυξάνει την αποτροπή. Το δόγμα του τιμωριτισμού δεν είναι μόνο απαρχαιωμένο, είναι κυρίως ατελέσφορο.

Θα συμφωνήσουμε στην προτεινόμενη ρύθμιση με την οποία η παραβίαση ερυθρού σηματοδότη προστίθεται σε εκείνες τις περιπτώσεις που τιμωρούνται με κάθειρξη δέκα ετών. Αλλά η γενική ρύθμιση της υποχρεωτικής έκτισης της ποινής, αδιακρίτως της ποινικής απαξίας της πράξης, δεν συμβάλλει στην αποτροπή του εγκλήματος. Είναι ο φυσικός δικαστής εκείνος που οφείλει να εξετάσει, συνεκτιμώντας τα πραγματικά περιστατικά και φυσικά την προσωπικότητα του κατηγορουμένου, για την υποχρεωτική έκτιση της ποινής.

Η Κυβέρνηση επιλέγει να αγνοεί ότι είναι άλλο η μικρομεσαία εγκληματικότητα δίχως υποτροπή και άλλο η βαριά, βίαιη εγκληματικότητα, που η δίκη πρέπει να είναι άμεση και η εξουδετέρωση του εγκληματία αποτελεσματική. Επιλέγει να αγνοεί ότι είναι η αδιάκριτη αντιμετώπιση αυτών των δύο που θα μετατρέψει τον παραβάτη τού σήμερα σε συστηματικό εγκληματία τού αύριο. Η εγκληματογόνος φυλακή αντί για ultima ratio, γίνεται κυρίαρχη επιδίωξη. Όσο περισσότερο φυλακή, τόσο το καλύτερο για την Κυβέρνηση, ακόμα και όταν μιλάμε για ανηλίκους. Ας μας απαντήσει, όμως, η Κυβέρνηση, στα εξής. Τι έκανε για τους επιμελητές κοινωνικής αρωγής. Πόσους προσέλαβε; Πόσους εκπαίδευσε εδώ και πέντε χρόνια;

Χαρακτηρίζει τη σωφρονιστική πολιτική της Κυβέρνησης το γεγονός ότι έναν θεσμό που εντάσσεται στους εναλλακτικούς τρόπους έκτισης των ποινών, που δεν επιτείνει το αίσθημα της ατιμωρησίας και που δεν επιβαρύνει τον αριθμό των κρατουμένων στις φυλακές, τον θεσμό της κοινωφελούς εργασίας, τον ανέστειλε με μία από τις πρώτες νομοθετικές της πρωτοβουλίες το 2019. Ας μας απαντήσει, λοιπόν, η Κυβέρνηση στο εξής. Με γεμάτες τις φυλακές -αρκετές εκ των οποίων βρίσκονται σε κατάσταση που προσβάλλει την ανθρώπινη αξιοπρέπεια, σύμφωνα με διεθνείς οργανισμούς- πώς προχωράει σε οριζόντιες αυξήσεις ποινών και με βάση ποιον σχεδιασμό για τη σωφρονιστική πολιτική; Τα στοιχεία της Γενικής Γραμματείας Αντεγκληματικής Πολιτικής λένε ότι στο σωφρονιστικό κατάστημα Κομοτηνής, που έχει εκατόν εξήντα δύο θέσεις, έχουμε τριακόσιους έξι κρατούμενους, και στον Κορυδαλλό, με χίλιες διακόσιες είκοσι δύο θέσεις, έχουμε χίλιους εξακόσιους πενήντα τέσσερις κρατούμενους.

Όσον αφορά την κατασκευή νέων φυλακών μπορεί ο κύριος Υπουργός να δηλώνει σε συνεντεύξεις του ότι σε έναν χρόνο θα έχουμε καινούργιες φυλακές, ο Γενικός Διευθυντής Διαχείρισης Καταστημάτων Κράτησης και Διαχείρισης Κρίσεων του Υπουργείου Προστασίας του Πολίτη τον διαψεύδει. Στη συνεδρίαση της Ειδικής Μόνιμης Επιτροπής του Σωφρονιστικού Συστήματος, όταν τον ρωτήσαμε την εκτίμησή του για τον μέσο όρο ανέγερσης ενός σωφρονιστικού καταστήματος, μας είπε πέντε με δέκα χρόνια, που απέχει από τον έναν χρόνο του Υπουργού. Εκτός, κύριε Υπουργέ, αν σχεδιάζετε ΣΔΙΤ για τις νέες φυλακές, που είναι μια πολύ κερδοφόρος επιχείρηση, αλλά να μας το πείτε.

Και ερχόμαστε στην πολυσυζητημένη επιτάχυνση της δικαιοσύνης. Στον χώρο της ποινικής διαδικασίας, κυρίες και κύριοι συνάδελφοι, η επιτάχυνση οριοθετείται από τις αρχές του κράτους δικαίου και της δίκαιης δίκης, καθώς και της ουσιαστικής αναζήτησης της αλήθειας, με κορυφαία αξίωση το υπερασπιστικό δικαίωμα κάθε κατηγορούμενου και τον σεβασμό στο τεκμήριο της αθωότητας. Το σχέδιο νόμου φαίνεται να αγνοεί ότι ο σεβασμός των θεμελιωδών κανόνων του ποινικού δικονομικού δικαίου ανήκει στον πυρήνα της δίκαιης δίκης. Δεν αποτελεί αντιπολιτευτική θέση του ΠΑΣΟΚ η παραπάνω επισήμανση. Αποτελεί θέση του συνόλου των καθηγητών του ποινικού τομέα στις τρεις νομικές σχολές της χώρας. Η επιδίωξη της επιτάχυνσης δεν μπορεί να υπερβαίνει τη θεμελιώδη αρχή της αμεσότητας της ποινικής δίκης, ούτε βέβαια το άρθρο 2 του Έβδομου Προσθέτου Πρωτοκόλλου της ΕΣΔΑ, που ορίζει ότι κάθε πρόσωπο που καταδικάστηκε για αξιόποινη πράξη από δικαστήριο, έχει το δικαίωμα για επανεξέταση της απόφασης, που το καταδίκασε, από ανώτερο δικαστήριο.

Για την επιτάχυνση της δικαιοσύνης, η οποία αναφέρεται σε κάθε κυβερνητική εξαγγελία, θα έπρεπε να υπάρχουν ρυθμίσεις που να συνδέονται με τις εξελίξεις για την ηλεκτρονική δικαιοσύνη, τις διαδικασίες ψηφιοποίησης, αλλά και τις προσλήψεις εισαγγελέων και δικαστικών υπαλλήλων. Χίλια επτακόσια δεκατρία κενά οργανικών θέσεων δικαστικών υπαλλήλων υπάρχουν. Και είναι άξιο απορίας πώς με τέτοια κενά θα διεξαχθούν οι fast track ποινικές δίκες που προβλέπει το νομοσχέδιο.

Να μας απαντήσετε τι έχετε κάνει εδώ και τεσσεράμισι χρόνια για την ψηφιοποίηση της δίκης, το ολοκληρωμένο σύστημα διαχείρισης δικαστικών υποθέσεων και τις τροποποιήσεις στα μέτρα για τον ψηφιακό μετασχηματισμό που συμπεριλάβατε στην αναθεώρηση του Ταμείου Ανάκαμψης πρόσφατα.

Στο δικονομικό μέρος του νομοσχεδίου δημιουργούνται ζητήματα δικαιοκρατικής αλλά και επιβραδυντικής φύσης, σε αντίθεση με τους διατυπωμένους σκοπούς του νομοσχεδίου. Για παράδειγμα, διευρύνεται υπέρμετρα η αρμοδιότητα του μονομελούς πλημμελειοδικείου, όπου πλέον η μονοπρόσωπη κρίση γίνεται από εξαίρεση ο κανόνας και το μονομελές καθίσταται πλέον το βασικό δικαστήριο των πλημμελημάτων.

Αυτή η επιλογή σε συνδυασμό με τη γενική κατεύθυνση του νομοσχεδίου να εκτελούνται εν μέρει οι ποινές πολλών πλημμελημάτων, όχι μείζονος ποινικής απαξίας, οδηγεί στο αποτέλεσμα η φυλάκιση να κρίνεται σε συντριπτικό ποσοστό από ένα μόνο πρόσωπο στον πρώτο βαθμό, με ό,τι συνεπάγεται για αυτό η αδύναμη μονοπρόσωπη κρίση.

Επίσης, το να υπάγονται, όπως σας είπαμε, οι εφέσεις του τριμελούς σε τριμελές που υποτίθεται ότι συντίθεται από αρχαιότερους δικαστές -όπου είναι εφικτό- είναι ευθεία παραβίαση του Έβδομου Πρωτοκόλλου της ΕΣΔΑ και του Διεθνούς Συμφώνου Ατομικών και Πολιτικών Δικαιωμάτων. Κάθε ένας έχει δικαίωμα σε δευτεροβάθμια κρίση από ανώτερο δικαστήριο.

Σε ό,τι αφορά την ενδιάμεση διαδικασία, είναι η επιτομή που αποδεικνύει το γεγονός ότι αυτή η Κυβέρνηση νομοθετεί με το βλέμμα στραμμένο στην επικαιρότητα. Εδώ, όμως, υπάρχει μία τεράστια υποκρισία την οποία αισθάνομαι ως προσωπικό ηθικό χρέος να αναδείξω: η διάταξη για τα ενδιάμεσα συμβούλια αφορά –υποτίθεται- την επιθυμία σας να οδηγηθεί γρήγορα σε δίκη η υπόθεση των Τεμπών, τη στιγμή που χτες με αυτή την αδιανόητη απόφασή σας οδηγήσατε σε λήξη τις εργασίες της εξεταστικής επιτροπής, αποκλείοντας έναν κρίσιμο αριθμό μαρτύρων από τις συνεδριάσεις της εξεταστικής επιτροπής, γιατί θέλετε να κουκουλώσετε τις ευθύνες και τους υπαίτιους. Και την ίδια στιγμή έρχεστε να παραβιάσετε βασικές, θεμελιώδεις αξίες του κράτους δικαίου, σε ό,τι αφορά τη διαδικασία της ποινικής δίκης. Είναι υποκριτικό και οφείλουμε να το αναδείξουμε.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Δώστε μου δύο λεπτά ακόμα, κύριε Πρόεδρε.

Η επιτάχυνση της ποινικής δίκης απαιτεί την ταυτόχρονη σύμπτωση της εκπλήρωσης του αιτήματος της δίκαιης και αξιόπιστης διαδικασίας και του ελέγχου τήρησης των αρχών του κράτους δικαίου, κάτι εντελώς αντίθετο με τις περικοπές δικαιωμάτων υπεράσπισης. Επιχειρήσατε, για παράδειγμα, να διορθώσετε τη διάταξη που προέβλεπε τη δυνατότητα του εισαγγελέα να παραλείπει την κλήτευση αστυνομικών μαρτύρων με έναν τρόπο που ουσιαστικά αποκλείει την κατάθεσή τους στο ακροατήριο.

Δεν αντέχει σε σχολιασμό η διάταξη, όπως δεν αντέχει σε σχολιασμό η διάταξη για τις αναβολές. Γνωρίζετε πολύ καλά, σας το απάντησε η Πρόεδρος της Ένωσης Δικαστών και Εισαγγελέων, σας το απάντησε η ολομέλεια των δικηγορικών συλλόγων ότι το πρόβλημα των αναβολών οφείλεται κυρίως στα φορτωμένα πινάκια που δεν εξαντλούνται λόγω ωραρίων και όχι στους δικηγόρους.

Η επιτάχυνση επιτυγχάνεται με την αποσυμφόρηση του ποινικού μας συστήματος, με καλύτερη προδικασία, με προσλήψεις εισαγγελέων και δικαστικών υπαλλήλων, ψηφιοποίηση της δίκης, καθώς και μέσα από θεσμούς, όπως αυτός της ποινικής διαπραγμάτευσης.

Και δυστυχώς, δυο λόγια σε ό,τι αφορά το κεφάλαιο του νομοσχεδίου που επιχειρεί να εκσυγχρονίσει τις διατάξεις για την αντιμετώπιση της ενδοοικογενειακής βίας. Κακώς –κάκιστα!- έρχεται ως δευτερεύον συμπλήρωμα σε αυτό το νομοσχέδιο. Η έξαρση της έμφυλης βίας θα έπρεπε να σας αποτρέψει από μια τέτοια πρόχειρη αντιμετώπιση. Οι διατάξεις δεν αντιμετωπίζουν αποτελεσματικά ένα πρόβλημα που σήμερα βρίσκεται σε τραγική έξαρση. Δεν υπάρχουν ρυθμίσεις για την άμεση, ταχεία και αποτελεσματική δικαστική προστασία των θυμάτων. Υπάρχουν εξόχως προβληματικές διατάξεις, με χαρακτηριστικότερο παράδειγμα το πεδίο εφαρμογής της ποινικής διαμεσολάβησης.

Την ίδια στιγμή, κύριοι Υπουργοί, εργαζόμενες στη Γενική Γραμματεία Ισότητας και Ανθρωπίνων Δικαιωμάτων παραμένουν εδώ και τρεις μήνες απλήρωτες.

Κυρίες και κύριοι συνάδελφοι, το τρίπτυχο «αυστηρότερες ποινές -πραγματική έκτιση - μονομελείς συνθέσεις» συναντά την ομόθυμη αντίδραση της νομικής επιστήμης, αλλά το κυριότερο, δεν καταπολεμά το έγκλημα.

Οφείλουμε να σταθούμε απέναντι στον αντιμεταρρυθμιστικό οίστρο της Κυβέρνησης, η οποία νομοθετεί με το βλέμμα στραμμένο στη δυσμενή για αυτή επικαιρότητα, αγνοεί τις αξιολογήσεις του ουσιαστικού Ποινικού Δικαίου, εξοστρακίζει την επιστήμη, αμφισβητεί τον ρόλο του φυσικού δικαστή και αδιαφορεί για εκείνους τους μηχανισμούς και τους κοινωνικούς θεσμούς που μια δημοκρατική κοινωνία οφείλει να ενεργοποιήσει απέναντι στο έγκλημα.

Το σημερινό νομοσχέδιο δεν συνιστά μεταρρύθμιση και πολύ περισσότερο δεν συνιστά όχι μόνο πολυδύναμο, αλλά κανενός είδους εκσυγχρονισμό. Συνιστά οπισθοδρόμηση και αναχρονισμό και το καταψηφίζουμε με όλες μας τις δυνάμεις.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Ιλίου, καθώς και δεκατρείς μαθήτριες και μαθητές και τρεις συνοδοί εκπαιδευτικοί από το 106ο Δημοτικό Σχολείο Αθήνας.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο τώρα έχει η ειδική εισηγήτρια από το Κομμουνιστικό Κόμμα της Ελλάδας, η κ. Μαρία Κομνηνάκα.

Ορίστε, κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Θέλω πριν ξεκινήσω να χαιρετίσω από αυτό το Βήμα το χθεσινό μεγαλειώδες συλλαλητήριο των αγροτών που παραμένουν ακόμα έξω από τη Βουλή, τη μεγαλειώδη παλλαϊκή κινητοποίηση που συγκλόνισε πραγματικά και έκανε μια γροθιά αγρότες, εργάτες, αυτοαπασχολούμενους, ΕΒΕ και φοιτητές. Αυτό το ανθρώπινο ποτάμι αλληλεγγύης στον δίκαιο αγώνα των αγροτών έδωσε δύναμη όχι μόνο στους ίδιους τους αγρότες για να συνεχίσουν τον δίκαιο αγώνα τους στα μπλόκα και να τα καταφέρουν, αλλά έδωσε κουράγιο, έσπειρε την ελπίδα στους εργαζόμενους, τους φοιτητές, τα λαϊκά στρώματα από άκρη σε άκρη της χώρας, για να δυναμώσουν τον κοινό τους αγώνα, σπάζοντας στην πράξη τον τσαμπουκά της Κυβέρνησης.

Με αυτόν τον κοινό βηματισμό και επόμενο αγωνιστικό σταθμό την απεργία στις 28 Φλεβάρη δυναμώνει η πάλη τους απέναντι στον κοινό τους αντίπαλο, τα μονοπώλια και το κράτος τους, σε σύγκρουση με την πολιτική του κέρδους που στηρίζουν η Κυβέρνηση, η Ευρωπαϊκή Ένωση και όλα τα άλλα κόμματα. Το σύνθημα «τα κέρδη τους ή οι ζωές μας» ζητάει δικαίωση και θα είναι η καλύτερη απάντηση και στην απαράδεκτη απόφαση της κυβερνητικής πλειοψηφίας να κλείσει εσπευσμένα χθες την εξεταστική επιτροπή που διερευνά το έγκλημα των Τεμπών.

Αφού, λοιπόν, ξέφτισε γρήγορα η οικοδόμηση του προοδευτικού προφίλ της Κυβέρνησης, ως συνεπής μαθητής προχωράει σήμερα τις δεσμεύσεις της για τις μεταρρυθμίσεις στη δικαιοσύνη, που αποτελούν βασικό στοιχείο της αντιλαϊκής επίθεσης που διεξάγει σε όλα τα επίπεδα. Γι’ αυτό απαιτείται μια δικαιοσύνη φιλική στα επιχειρηματικά συμφέροντα, με πιο έντονες ταξικές διαχωριστικές γραμμές και με ενίσχυση της καταστολής απέναντι πρώτα και κύρια στους εργαζόμενους και τα λαϊκά στρώματα.

Η στόχευση αυτή είναι σαφής και αφορά μεταρρυθμίσεις στο σύνολο της δικαιοσύνης, από τους ποινικούς κώδικες ως την ψηφιοποίηση και την τεχνητή νοημοσύνη στην απονομή της δικαιοσύνης, από τη Δικαστική Αστυνομία, τις υποδομές, αλλά και τις αλλαγές στον δικαστικό χάρτη με τις συγχωνεύσεις των δικαστηρίων που έπονται και που έχουν δικαίως σηκώσει μεγάλες αντιδράσεις. Συνδέονται με τις ανάγκες της ελληνικής οικονομίας για προσέλκυση ξένων επενδύσεων, στην οποία θα δώσει ώθηση η γρήγορη επίλυση των νομικών διαφορών, για αυτό και αποτελούν βασικό προαπαιτούμενο του Ταμείου Ανάκαμψης, αλλά και για τη διατήρηση της επενδυτικής βαθμίδας, όλα αυτά, λοιπόν, στα οποία παρά τις εδώ αντιπολιτευτικές κορώνες ομνύετε όλοι σας, από τη Νέα Δημοκρατία μέχρι τον «ΣΥΡΙΖΑ 1» και « ΣΥΡΙΖΑ 2» και το ΠΑΣΟΚ.

Η Κυβέρνηση, βεβαίως, ξεκινάει με την ποινική δικαιοσύνη θεωρώντας ότι ο αντιδραστικός χαρακτήρας των αλλαγών μπορεί με κάποιο τρόπο να κρυφτεί κάτω από αυτό το γενικό και εύηχο πέπλο της επιτάχυνσης, με γνώμονα δήθεν το συμφέρον της κοινωνίας. Τι και αν έχουν προηγηθεί δεκάδες άλλες αποτυχημένες προσπάθειες που αποδεικνύουν και το ατελέσφορο αυτών των διακηρύξεων. Συνεχίζεται η αναπαραγωγή, κυρίως, μιας στρεβλής εντελώς αντιεπιστημονικής αντίληψης που παρουσιάζει την αυστηροποίηση των ποινών ως το φάρμακο για την αντιμετώπιση της εγκληματικότητας. Και αυτό βεβαίως το κάνετε, είναι πολλαπλά χρήσιμο, γιατί σας βοηθάει να κρύβετε τις ευθύνες για την απουσία πρόληψης για τις πραγματικές αιτίες που οδηγούν στο έγκλημα, όπως για παράδειγμα είναι και αυτό του εμπρησμού των δασών, στο οποίο με τόση γλαφυρότητα αναφέρθηκε ο εισηγητής της πλειοψηφίας.

Το κάνετε, όμως, για να κρύψετε ή να παρουσιάσετε ως δικαιολογημένη την κατακρεούργηση μια σειράς βασικών δίκαιων δικονομικών δικαιωμάτων που παραβιάζουν όχι μόνο τα υπερασπιστικά δικαιώματα του κατηγορουμένου αλλά θέτουν συνολικά υπό αμφισβήτηση και την ίδια την ποιότητα της απονομής της δικαιοσύνης. Για να σταματήσει κάποια στιγμή, κύριοι Υπουργοί και αυτός ο φτηνός λαϊκισμός, οι παρεμβάσεις αυτές της δικαιοσύνης μπορούν να αποβούν εξίσου επικίνδυνες όχι μόνο για τους θύτες, όπως ισχυρίζεστε αλλά και για τα ίδια τα θύματα. Και μάλιστα αυτή τη φορά επιχειρείτε προκλητικά να εμφανίσετε το νομοσχέδιο και ως τη λύση στην προστασία των θυμάτων της ενδοοικογενειακής βίας και στην αντιμετώπιση της διαφθοράς με ρυθμίσεις που όχι μόνο είναι τραγικά μακριά από την αντιμετώπιση αυτών των αποκρουστικών φαινομένων, αλλά έχουν και πολλές άλλες επικίνδυνες και αντιδραστικές προεκτάσεις.

Ουσιαστικά με τις κορώνες περί αυστηροποίησης των ποινών πετάτε από πάνω σας την ευθύνη για την ολόπλευρη προστασία από αυτές τις αποκρουστικές μορφές βίας, όταν το κράτος εξακολουθεί να θεωρεί μη επιλέξιμο κόστος την πρόληψη, την ουσιαστική περίθαλψη, την προστασία των θυμάτων από δημόσιες κρατικές κοινωνικές δομές. Πολύ περισσότερο οι αιτίες αυτών των αποτρόπαιων πράξεων τροφοδοτούνται και ανακυκλώνονται σε αυτό το σάπιο σύστημα, αλλά ταυτόχρονα το χρησιμοποιείτε ως μια ευκαιρία για να παραχωρήσετε αυτούς τους ευαίσθητους τομείς σε διάφορους ιδιώτες, όπως για παράδειγμα την αναγκαία ηθική και υλική συνδρομή στα θύματα. Πολύ περισσότερο που αξιοποιείτε και πολύ επικίνδυνους θεσμούς, όπως αυτός της ποινικής διαμεσολάβησης που φέρνει αντιμέτωπο το θύμα με τον θύτη αφήνοντάς τα εκτεθειμένα πολύ πριν καν ξεκινήσει η δίκη.

Τελικά ποιον ευνοεί μια δικαιοσύνη που μετατρέπεται με κάθε τρόπο σε εισπρακτικό μηχανισμό; Ποιον ευνοεί αυτή η κατακόρυφη αύξηση σε παράβολα και έξοδα που κάνει πιο απρόσιτη τόσο την πρόσβαση όσο και την απονομή της δικαιοσύνης; Τους θύτες ή τα θύματα, κύριε Υπουργέ; Επαναφέροντας το παράβολο για την υποβολή της έγκλησης και μάλιστα επικαλούμενη αυτή την αχαρακτήριστη έννοια της δικομανίας τελικά όχι μόνο διευρύνετε τη δυνατότητα οι εισαγγελικές αρχές να υιοθετούν με συνοπτικές διαδικασίες τις μηνύσεις, αλλά αν κρίνουν -έτσι γενικώς και αόριστα- ότι η μήνυση έγινε, άκουσον-άκουσον, από δικομανία, τους επιβάλλετε και έξοδα 1.500 ευρώ. Το ίδιο ισχύει για μια σειρά παράβολα που ακριβαίνουν, όπως για την προσφυγή κατά της απόρριψης της έγκλησης. Τα ίδια οικονομικά εμπόδια ορθώνονται και για τον κατηγορούμενο που θα ασκεί τα υπερασπιστικά του δικαιώματα ανάλογα με την οικονομική του θέση, αφού τα έξοδα που επιδικάζονται σε βάρος του προσδιορίζονται κλιμακωτά μέχρι και τις 4.000 ευρώ ανάλογα με το πως επιβαρύνθηκε το δημόσιο από αυτή τη δίκη. Δηλαδή, οι δαπάνες για την εξέταση μαρτύρων, πραγματογνωμόνων κ.λπ. μετακυλίονται τελικά στον κατηγορούμενο.

Είναι, τελικά, ιδιωτική υπόθεση η αναζήτηση της αλήθειας; Και βεβαίως όλα αυτά λειτουργούν αποτρεπτικά για την άσκηση μιας σειράς δικαιωμάτων, την άσκηση έφεσης κ.λπ.. Δηλαδή, δικαιούσαι τόση δικαιοσύνη όση μπορείς να πληρώσεις. Γι’ αυτό και η ενίσχυση των διαφόρων αμερικανόπνευστων θεσμών της ποινικής διαπραγμάτευσης, συνδιαλλαγής και διαμεσολάβησης, τα γνωστά παζάρια για το ύψος της ποινής ή την αποζημίωση του θύματος ευνοούν τελικά πάντα τους ισχυρούς που μπορούν και να πληρώνουν για πολυτελή υπεράσπιση ενώ λειτουργούν εκβιαστικά σε βάρος των οικονομικά αδύναμων και πιο ευάλωτων.

Σε αυτή την κατεύθυνση κινείται και η επαναφορά της χρηματοποίησης της ποινής, αφού όποιος έχει χρήματα θα εξαγοράζει την ποινή του και καθάρισε, όπως τελικά και η επαναφορά του θεσμού της κοινωφελούς εργασίας με σαφή στόχο, όχι την αληθινή αναμόρφωση και κοινωνική επανένταξη που θα απαιτούσε ένα ολοκληρωμένο σύστημα σωφρονισμού -και ριζικά βέβαια διαφορετικού από το σημερινό με στόχο την προστασία και την πρόοδο της κοινωνικής πλειοψηφίας-, αλλά για να καλύπτονται με τζάμπα εργατικά χέρια οι οργανικές ανάγκες του τραγικά υποστελεχωμένου δημοσίου. Έτσι η μεγάλη πλειοψηφία όσων δεν θα έχουν να πληρώσουν είτε θα οδηγούνται στη φυλακή με fast track διαδικασίες είτε θα αποτελούν τζάμπα εργατικά χέρια ενώ η ισχυρή μειοψηφία θα πληρώνει και θα επιστρέψει το σπίτι της.

Η ταξικότητα της δικαιοσύνης, λοιπόν, σε όλο της το μεγαλείο. Μήπως, όμως, και αυτή η αυστηροποίηση των ποινών είναι όπως λέτε προς όφελος της κοινωνίας όταν όλα τα επιστημονικά και πραγματικά δεδομένα αποδεικνύουν ότι αυτή όχι μόνο δεν μειώνει την εγκληματικότητα αλλά πολλές φορές τη διογκώνει; Και βεβαίως η αυστηροποίηση δεν αφορά μόνο τις προβλεπόμενες ποινές για τα οποία διατείνεστε ότι έρχεστε επιτέλους να εφαρμόσετε αυτά που προβλέπει ο νόμος, αλλά συνδυάζεται με παρέμβαση σε γενικές διατάξεις του Ποινικού Κώδικα που έχουν οριζόντια εφαρμογή σε όλα τα αδικήματα ανεξάρτητα από την απαξία τους, ενώ στενεύουν ακόμα και τα περιθώρια συγκεκριμένης αξιολόγησης και ορθής κρίσης από το δικαστήριο. Διατρέχει, λοιπόν, το σύνολο των ρυθμίσεων που αφορά την έκτιση ακόμα και για μικρότερης απαξίας αδικήματα ποινών με τον περιορισμό της αναστολής με αύξηση του εκκλητού, δηλαδή του ορίου για το οποίο μπορεί να ασκηθεί έφεση αλλά και του ανασταλτικού αποτελέσματος αυτής με μεγαλύτερο όριο της πραγματικής έκτισης, περιορίζοντας σημαντικά τον θεσμό της υφ’ όρων απόλυσης με κριτήρια, όμως, που ουδεμία σχέση έχουν με αυτή του τη λειτουργία. Αντίθετα σχετίζονται με τα όσα ήδη έχουν κριθεί από το δικαστήριο, δηλαδή, αναιρώντας την ίδια τη λειτουργία του σωφρονιστικού δικαίου.

Από την άλλη, καμμία πρόνοια δεν βλέπουμε να υπάρχει για ενίσχυση της πρόληψης, για βελτίωση των σωφρονιστικών ιδρυμάτων, για πρόσληψη σχετικού επιστημονικού προσωπικού, κοινωνικούς λειτουργούς και άλλους, παρά μόνο εξαγγελίες για κτίσιμο νέων φυλακών -πώς εξάλλου θα υπηρετηθεί το αφήγημα «περισσότερη φυλακή για όλους»- ανοίγοντας πιθανόν και νέα πεδία κερδοφορίας για ιδιώτες. Όπως, βέβαια, με τον ίδιο τρόπο στους ιδιώτες παραχωρείτε ακόμη και αυτό τον ευαίσθητο τομέα των αναμορφωτικών μέτρων των ανηλίκων που επιτρέπεται και να συμμετέχουν στα αναμορφωτικά μέτρα αλλά και στην παρακολούθηση άλλων προγραμμάτων, εκπαίδευση κ.λπ.. Την ίδια ώρα βέβαια αυτός ο πληθωρισμός αυστηρότητας συμπαρασύρει και τους ανήλικους κρατούμενους για τους οποίους διευρύνεται επικίνδυνα η δυνατότητα να στέλνονται ακόμα και από την ηλικία των δεκαπέντε ετών στις φυλακές για ταχύρρυθμη εκπαίδευση σε ακόμα βαρύτερης απαξίας έγκλημα. Πολύ περισσότερο που η θέση του κατηγορουμένου χειροτερεύει και με μια σειρά άλλες εκπτώσεις στη διαδικασία, όπως η γενίκευση της εξέτασης μαρτύρων με τεχνολογικά μέσα εξ αποστάσεως, ακόμα και η εξ αποστάσεως απολογία του κατηγορουμένου, η μη κλήτευση των μαρτύρων στον δεύτερο βαθμό καταργώντας κάθε αμεσότητα στην ποινική διαδικασία με βαριές συνέπειες στην προσπάθεια αποκάλυψης της αλήθειας. Και αυτές οι αλλαγές επιβαρύνουν με τον ίδιο τρόπο τόσο τους κατηγορούμενους όσο όμως και τα θύματα που επιδιώκουν να προστατευθούν με την ανάδειξη της αλήθειας.

Ακόμα, σοβαρή υπονόμευση είναι και η συρρίκνωση του δικαιώματος της έφεσης, αφού υπερδιπλασιάζεται το ελάχιστο όριο των ποινών που επιδέχεται έφεση και διευρύνονται, αντίστροφα, οι περιπτώσεις αδικημάτων για τα οποία δεν θα μπορεί να ασκείται το δικαίωμα.

Το ίδιο αρνητικές είναι οι συνέπειες στις ενδιάμεσες διαδικασίες των συμβουλίων για μια σειρά από κακουργήματα, με την απευθείας παραπομπή του κατηγορουμένου σε δίκη. Όταν σας έχουμε πει κατ’ επανάληψη ότι ένα στα τρία βουλεύματα είναι απαλλακτικά, τελικά, δεν απαντάτε πώς θα υπηρετηθεί ακόμη κι αυτή η πολυπόθητη επιτάχυνση, όταν όλες αυτές οι υποθέσεις θα φτάνουν στο ακροατήριο. Και μάλιστα, προκαλεί από τη μεριά της Κυβέρνησης η επίκληση του επιχειρήματος για την ταχύτητα της παραπομπής σε δίκη του εγκλήματος των Τεμπών, όταν τα μέχρι τώρα πεπραγμένα της Κυβέρνησης τη μόνη ταχύτητα που εξασφάλισαν είναι αυτήν στο κουκούλωμα των ευθυνών σας.

Ακόμα, υπερασπίζονται τα υπερασπιστικά δικαιώματα και σε βάρος της ορθής απονομής της δικαιοσύνης, με τη γενίκευση των μονομερών συνθέσεων, όταν μεγάλος όγκος υποθέσεων, ακόμη και για βαριά αδικήματα, θα φτάσουν να εκδικάζονται από έναν μόνο δικαστή, ενώ και για το ίδιο το μονομελές πλημμελειοδικείο φτάνει να γίνεται ο κανόνας του δικαστηρίου για τα πλημμελήματα, όταν μάλιστα προβλέπεται για τη μεγάλη πλειοψηφία αυτών να μπορούν να καταλήξουν οι κατηγορούμενοι στη φυλακή.

Γι’ αυτό και σε σχέση με την τροπολογία που έχετε καταθέσει, κύριε Υπουργέ, θεωρούμε ότι πρέπει να επεκταθεί η υποχρεωτική παράσταση δικηγόρου για υπεράσπιση του κατηγορουμένου και στο μονομελές, τη στιγμή μάλιστα που για τα περισσότερα αδικήματα υπάρχει ο κίνδυνος της επιβολής ποινής φυλάκισης.

Όλοι αυτοί οι κίνδυνοι σάς έχουν πολλαπλώς επισημανθεί, αλλά επισημαίνονται εις ώτα μη ακουόντων.

Και βεβαίως, με την κατάργηση των πενταμελών εφετείων δημιουργείται αυτό το παράδοξο, να δικάζονται οι εφέσεις του τριμελούς, πάλι, από το τριμελές εφετείο, χωρίς να μπορεί να διασφαλιστεί, ιδίως για τα δικαστήρια της επαρχίας, ούτε αυτή η ελάχιστη εγγύηση της αρχαιότερης σύνθεσης.

Και για τα περί εξασφάλισης δικαστών για εκδίκαση περισσότερων υποθέσεων, σας διαψεύδει, κύριοι Υπουργοί, πρώτα και κύρια η ίδια η πραγματικότητα που ισχύει σήμερα στα δικαστήρια, αυτή η τραγική αναλογία του μισού, αν όχι 1/3 δικαστικού υπαλλήλου ανά δικαστή.

Αλήθεια, με τι γραμματείς και σε ποιες αίθουσες θα εκδικάζετε τις υποθέσεις; Είναι προσβλητικά της νοημοσύνης μας, πραγματικά, τα επιχειρήματα που επικαλείστε και τελικά επιβεβαιώνετε ότι άλλη είναι η στόχευσή σας.

Και αυτό αποδεικνύεται και από τις άλλες αντιδραστικές ρυθμίσεις που κατατείνουν στην ενίσχυση της δυνατότητας της δικαιοσύνης να τυλίγει σε μια κόλλα χαρτί τους αγώνες του εργατικού λαϊκού κινήματος, όπως αυτή η απαράδεκτη προσθήκη που κάνατε στο αδίκημα περί διατάραξης της λειτουργίας της υπηρεσίας με την εισαγωγή δύο νέων περιπτώσεων, αυτή των νοσηλευτικών ιδρυμάτων και των δομών πρωτοβάθμιας και δευτεροβάθμιας εκπαίδευσης. Δηλαδή, να απειλείται με ποινή φυλάκισης τουλάχιστον ενός χρόνου όποιος διακόπτει τη λειτουργία με φωνασκίες, θορύβους κ.λπ., ή ακόμα και με ποινή φυλάκισης δύο ετών σε περίπτωση βιαιοπραγιών. Και μάλιστα, αυτά που αφορούν τις πρωτοβάθμιες και δευτεροβάθμιες δομές εκπαίδευσης, τα προσθέσατε μετά τη διαβούλευση, προφανώς, θορυβημένοι από τις μεγαλειώδεις μαθητικές και φοιτητικές κινητοποιήσεις, ετοιμάζοντας τα καινούργια μαθητοδικεία.

Μεθοδεύσατε και την εξαίρεση της υποχρέωσης κλήσης των μαρτύρων αστυνομικών, για να είναι ακόμα πιο εύκολο να στήνονται τα κατηγορητήρια με τις γνωστές, διάτρητες πολλές φορές, γραπτές καταθέσεις, χωρίς να μπορούν να εξετάζονται και να διακριβωθεί η αλήθεια τελικά των ισχυρισμών τους.

Ταυτόχρονα, όλα τα αδικήματα σε βάρος του δημοσίου, των νομικών προσώπων δημοσίου δικαίου και των ΟΤΑ -μεταξύ αυτών φυσικά και οι παρεμβάσεις που γίνονται σε δημοτικά συμβούλια, οι συμβολικοί αποκλεισμοί εισόδων, οι συμβολικές καταλήψεις Υπουργείων και άλλων δημοσίων κτηρίων- θα διώκονται αυτεπάγγελτα, με άμεση δηλαδή κινητοποίηση του κατασταλτικού μηχανισμού.

Ενισχύεται, δηλαδή, με κάθε τρόπο η προσπάθεια εκφοβισμού όποιου ήδη αγωνίζεται, γιατί βεβαίως και με τα διάφορα μέτρα υποχρεωτικής έκτισης των ποινών και τα εμπόδια στην αναστολή, μια σειρά αδικημάτων που, καθόλου σπάνια, φορτώνονται στις πλάτες του λαϊκού κινήματος, περιλαμβάνονται σε αυτές τις περιπτώσεις.

Είναι προφανές, λοιπόν, κυρίες και κύριοι της Κυβέρνησης, ότι σας φοβίζει το ποτάμι της οργής που μεγαλώνει και συναντιέται στους κοινούς αγώνες φοιτητών, μαθητών, αγροτών, εργατών. Βέβαια, σας λέμε ότι είναι δικαιολογημένος ο φόβος σας, αλλά δε θα σας περάσει. Το ίδιο το εργατικό λαϊκό κίνημα έχει τη δύναμη να σας χαλάσει τα σχέδια και να προστατεύσει τα δικαιώματα και τις ελευθερίες του, κυρίως να προστατεύσει μόνο του τον αγώνα για μια καλύτερη ζωή.

Είναι προφανές ότι θα καταψηφίσουμε επί της αρχής τους Ποινικούς Κώδικες.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο εκπαιδευτικοί συνοδοί από το ιδιωτικό Γενικό Λύκειο «Γεννάδειος Σχολή» Αλίμου (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Ελληνική Λύση κ. Σαράκης.

Παρακαλώ, κύριε συνάδελφε.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το παρόν νομοσχέδιο με τίτλο «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης» αποτελεί λόγω του αντικειμένου του ένα μείζονος σημασίας νομοσχέδιο, καθώς τροποποιεί εκείνα τα νομοθετήματα που καθορίζουν τις ελευθερίες των πολιτών, αλλά και την προστασία τους απέναντι σε προσβολές των έννομων αγαθών τους.

Η Κυβέρνηση, με το παρόν νομοσχέδιο, προσεγγίζει την ποινική νομοθεσία με έναν αντίθετο προσανατολισμό του νομικού μας πολιτισμού. Το σύστημά μας μέχρι σήμερα είναι ανθρωποκεντρικό, με το βλέμμα στον κατηγορούμενο και τα δικαιώματά του. Η Κυβέρνηση έρχεται και καταθέτει ένα νομοσχέδιο, χωρίς τη σύμπραξη νομικών επιστημόνων, παρά μόνο με τεχνοκράτες υπαλλήλους και συνεργάτες του Υπουργείου και αυτό φανερώνει την επιστημονική ένδεια του παρόντος νομοσχεδίου.

Επειδή είναι πρακτικά αδύνατο να τοποθετηθεί κανείς επί του συνόλου των άρθρων του νομοσχεδίου, στο σύντομο χρόνο που μας δίνεται, θα περιορίσω την αναφορά μου στις πιο ουσιώδεις τροποποιήσεις.

Με το άρθρο 17 του σχεδίου νόμου τροποποιείται το άρθρο 85 του Ποινικού Κώδικα, επαναφέροντας το καθεστώς του προϊσχύσαντος κώδικα του 1950 σε σχέση με τα όρια της επαπειλούμενης ποινής σε περίπτωση εισροής περισσότερων λόγων μείωσης. Έτσι, με την προτεινόμενη ρύθμιση, μείωση της ποινής αναγνωρίζεται μόνο μια φορά, ακόμα και αν συντρέχουν περισσότεροι λόγοι από τους οποίους ο ένας αφορά το άδικο και ο άλλος την ποινή.

Η ισχύουσα ρύθμιση του άρθρου 85 του Ποινικού Κώδικα, τηρώντας το μέτρο της αναλογικότητας, αναγνωρίζει τη δυνατότητα και δεύτερης μείωσης, με την επισήμανση ότι η δεύτερη μείωση επιδρά μειωτικά μόνο στο κατώτατο όριο της επαπειλούμενης ποινής, ενώ το ανώτατο παραμένει αμετάβλητο. Με το άρθρο 85 του Ποινικού Κώδικα όπως ισχύει, αναγνωρίζεται ένα ευρύτερο πλαίσιο ποινής μέσα στο οποίο ο δικαστής μπορεί να προχωρήσει στην επιμέτρηση.

Η προτεινόμενη ρύθμιση του σχεδίου νόμου είναι εξόχως προβληματική. Πρωτίστως δεν σέβεται την αρχή της αναλογικότητας, ιδίως σε όσες περιπτώσεις ο ένας λόγος μείωσης της ποινής αφορά το άδικο και ο άλλος την ποινή. Δείχνει μια έντονη δυσπιστία στα δικαστήρια, αφού δεν αφήνει περιθώρια επιλογής της κατάλληλης για τον συγκεκριμένο κατηγορούμενο ποινής μέσα από ένα ευρύτερο πλαίσιο, το οποίο, όπως ήδη αναφέρθηκε, δεν αφορά το ανώτατο, αλλά το κατώτατο επαπειλούμενο πλαίσιο ποινής.

Πολύ περισσότερο, το άρθρο 15 του σχεδίου νόμου τροποποιεί το άρθρο 83 του Ποινικού Κώδικα κατά τέτοιο τρόπο, ώστε σε πολλές περιπτώσεις να στερεί από τον δικαστή τη δυνατότητα να αποφασίζει αν ο κατηγορούμενος θα πρέπει να φυλακιστεί ή όχι. Έτσι, σε κακούργημα με πλαίσιο ποινής δέκα έως είκοσι έτη, το ελάχιστο που μπορεί να επιβάλλει ο δικαστής -όσα ελαφρυντικά και να αναγνωριστούν- είναι τρία έτη, δηλαδή, ποινή που δεν αναστέλλεται, ούτε μετατρέπεται.

Στα υπόλοιπα, δε, κακουργήματα με πλαίσιο ποινής πέντε έως είκοσι και πέντε έως δέκα, το ελάχιστο που μπορεί να επιβάλλει ο δικαστής -όσα ελαφρυντικά και να αναγνωριστούν- είναι δύο έτη φυλάκιση.

Δηλαδή, προκειμένου να διατηρηθεί ανοιχτό το ενδεχόμενο μη εκτέλεσης επιβληθείσας ποινής λόγω μετατροπής ή αναστολής, θα πρέπει να επιβληθεί η ελάχιστη προβλεπόμενη ποινή, ούτε μία μέρα παραπάνω. Με απλά λόγια, έρχεται ο νομοθέτης a priori να υποκαταστήσει τη δικαιοδοτική κρίση και να δέσει τα χέρια του δικαστή. Γιατί; Δεν ξέρει ο δικαστής ποιος αξίζει να οδηγηθεί στη φυλακή και ποιος όχι; Χρειάζεται την κηδεμονία του νομοθέτη να αποφασίζει εκ των προτέρων και χωρίς να λαμβάνει υπ’ όψιν τις περιστάσεις της κάθε υπόθεσης, την προσωπικότητα του κάθε κατηγορουμένου; Τα ελάχιστα όρια θα πρέπει να μειωθούν, στις μεν ποινές με πλαίσιο ποινής δέκα έως είκοσι, τουλάχιστον, στα δύο έτη -που και πάλι περιορίζει τρομερά την ευχέρεια του δικαστή ως προς την φυλάκιση ή όχι του κατηγορουμένου. Στις δε ποινές πέντε έως είκοσι και πέντε έως δέκα, στο ένα έτος.

Με το άρθρο 37 του σχεδίου νόμου τροποποιείται το άρθρο 187 παράγραφος 6 του Ποινικού Κώδικα, το οποίο προβλέπει σήμερα την απαγόρευση χορήγησης ανασταλτικού αποτελέσματος στην έφεση σε περίπτωση καταδίκης για οποιοδήποτε έγκλημα του άρθρου αυτού, που είναι γνωστό ως άρθρο για την εγκληματική οργάνωση. Είναι γνωστό ότι τα δικαστήρια, επί της ουσίας, αρνούνται να εφαρμόσουν τη διάταξη αυτή ως αντισυνταγματική, κρίνοντάς την αντίθετη στην αρχή της αναλογικότητας και λόγω της ευθείας προσβολής του τεκμηρίου αθωότητας. Ως αντισυνταγματική κρίνεται, δε, όχι μόνον για το πλημμεληματικό αδίκημα της συμμορίας, αλλά και για αυτό της εγκληματικής οργάνωσης.

Μέσα σε αυτό το πλαίσιο, οι συντάκτες του σχεδίου νόμου προχώρησαν σε μερική τροποποίηση της διάταξης αυτής, εμμένοντας στη διατήρησή της για τις περιπτώσεις των εγκλημάτων της παραγράφου 1 και 2 του άρθρου 187 του Ποινικού Κώδικα. Εμμένουν, δηλαδή, σε μία διάταξη που τα δικαστήρια έχουν αξιολογήσει ως αντισυνταγματική στο σύνολό της.

Με το άρθρο 60 του σχεδίου νόμου, επαναφέρεται το αυτεπάγγελτο της δίωξης, μεταξύ άλλων της απάτης, ακόμη και του πλημμεληματικού χαρακτήρα. Πρόκειται για ορθή ρύθμιση λόγω της φύσης του αδικήματος, αλλά και των βαρύτατων συνεπειών που επάγεται στη ζωή των θυμάτων, αλλά και στην οικονομία της πατρίδας. Θεωρούμε ότι αντίστοιχα θα πρέπει να ισχύσει το αυτεπάγγελτο της δίωξης και στην πλημμεληματική τοκογλυφία.

Και φυσικά επικροτούμε, όχι μόνο για το αυτεπάγγελτο της δίωξης στην απάτη, αλλά και το αυτεπάγγελτο της δίωξης για την απιστία. Έτσι, το άρθρο 405 του Ποινικού Κώδικα, σύμφωνα με τα ανωτέρω -όπως προείπα- θα πρέπει να διαμορφωθεί ως ακολούθως «για την ποινική δίωξη των εγκλημάτων που προβλέπονται στα άρθρα 387 και 389 στο πρώτο εδάφιο της παραγράφου 1 του άρθρου 390 και στο άρθρο 397 απαιτείται έγκληση».

Σε ό,τι αφορά τις μονομελείς συνθέσεις, το παρόν νομοσχέδιο ενισχύει τις αρμοδιότητες των μονομελών δικαστηρίων έναντι αυτών με πολυμελείς συνθέσεις ενώ ταυτόχρονα καταργείται και το πενταμελές εφετείο. Με απλά λόγια, υπό αμιγώς δημοσιονομική λογική, κάνουμε εκπτώσεις στη διαδικασία απονομής της δικαιοσύνης. Υιοθετούμε το μοντέλο του δικαστή που διασκέπτεται μόνος του ώστε να μπορούν –υποτίθεται- να συγκροτηθούν περισσότερα δικαστήρια, χωρίς να έχουν προσληφθεί δικαστές ή να μην υπάρχει η ανάλογη γραμματειακή υποστήριξη.

Το πρακτικό επιχείρημα που συζητείται στους διαδρόμους, αλλά δεν διατυπώνεται δημόσια, είναι ότι τρεις ή και πέντε δικαστές να βρίσκονται στην έδρα, μόνο ο Πρόεδρος είναι εκείνος ο οποίος έχει μελετήσει τη δικογραφία. Αυτό, όμως, το επιχείρημα καμμία αξία δεν έχει. Η παρουσία περισσότερων δικαστών στην έδρα, ακόμα και αν δεν έχουν μελετήσει -ως όφειλαν- τη δικογραφία λόγω φόρτου καθηκόντων, αποτελεί από μόνη της μία δικλείδα ασφαλείας για την ποιότητα και για τον έλεγχο της απονεμόμενης δικαιοσύνης.

Είναι λίγες οι φορές, αγαπητοί συνάδελφοι, που οι σύνεδροι δικαστές έχουν λάβει αντίθετη απόφαση από τον Πρόεδρο; Είναι λίγες εκείνες οι περιπτώσεις που μια ποινική διαδικασία φωτίζεται μόνο κατόπιν της διάσκεψης των δικαστών; Εσείς θα νιώθετε μεγαλύτερη ασφάλεια εάν οδηγηθείτε -ο μη γένοιτο- σε ένα ακροατήριο όπου θα αποφασίζει για την τύχη, για την αξιοπρέπεια, για την τιμή και την υπόληψή σας ένας μόνος δικαστής;

Τελικώς, το ερώτημα είναι ένα: Θεωρούμε σκόπιμη την επίτευξη της πολυπόθητης επιτάχυνσης της δικαιοσύνης σε βάρος των ατομικών δικαιωμάτων των διαδίκων ή της ποιότητας απονομής της δικαιοσύνης;

Μια άλλη σημαντική τροποποίηση με το άρθρο 75 το σχέδιο νόμου είναι ότι μεταφέρετε στην αρμοδιότητα του τριμελούς εφετείου τα κοινώς επικίνδυνα κακουργήματα, που μέχρι σήμερα υπάγονται στην αρμοδιότητα των μικτών ορκωτών δικαστηρίων.

Το άρθρο 97 παράγραφος 1 του Συντάγματος προβλέπει γενική αρμοδιότητα του μικτού ορκωτού δικαστηρίου για την εκδίκαση όλων των κακουργημάτων, καθιερώνοντας σχετικό τεκμήριο αρμοδιότητας του μικτού ορκωτού δικαστηρίου, ενώ η παράγραφος του ίδιου άρθρου δίνει τη δυνατότητα στον κοινό νομοθέτη να υπαχθούν στην αρμοδιότητα των εφετείων ορισμένα κακουργήματα. Ο κοινός νομοθέτης με κατάχρηση της τελευταίας αυτής δυνατότητας υπήγαγε την πλειοψηφία των κακουργημάτων στα μονομελή και τριμελή εφετεία, διευρύνοντας υπερβολικά την αρμοδιότητά τους σε βάρος των μικτών ορκωτών δικαστηρίων, δηλαδή σε εκείνα τα δικαστήρια όπου συμμετέχουν τακτικοί δικαστές, αλλά την πλειοψηφία την έχουν λαϊκοί δικαστές.

Με τις προτεινόμενες ρυθμίσεις του σχεδίου νόμου, μεταφέρονται και τα κοινώς επικίνδυνα κακουργήματα, πλέον, στην αρμοδιότητα του τριμελούς εφετείου, με αποτέλεσμα πλέον η συνταγματική αποστολή του μικτού ορκωτού δικαστηρίου να περιορίζεται ακόμη περισσότερο, αντίθετα με την πρόθεση του συνταγματικού νομοθέτη. Πολύ περισσότερο το άρθρο 102, το σχέδιο νόμου τροποποιεί το άρθρο 404 του Κώδικα Ποινικής Δικονομίας και το άρθρο 135 του σχεδίου νόμου καταργεί το άρθρο 405 του Κώδικα Ποινικής Δικονομίας, με αποτέλεσμα να επανακαθορίζεται η κατανομή της αρμοδιότητας στα μικτά ορκωτά δικαστήρια, με τη συρρίκνωση της συμμετοχής των ενόρκων στη λήψη των αποφάσεων.

Συγκεκριμένα, προτείνεται ο περιορισμός της συμμετοχής των ενόρκων μόνο στην απόφαση για την κατηγορία και την κύρια ποινή. Προς δικαιολόγηση της επιλογής αυτής, η αιτιολογική έκθεση του σχεδίου νόμου αναφέρει ότι «αποσκοπείτε να περιέλθει στην αποκλειστική εξουσία των τακτικών δικαστών του μικτού ορκωτού δικαστηρίου και χωρίς τη σύμπραξη των ενόρκων, κάθε απόφαση, πλην εκείνης επί της κατηγορίας και της κύριας ποινής. Η εν λόγω μεταρρύθμιση κρίθηκε αναγκαία, διότι οι ένορκοι, σε αντίθεση με τους τακτικούς δικαστές, δεν έχουν τη νομική κατάρτιση και τη νομολογιακή εμπειρία για να κρίνουν με βάση τις γενικές αρχές, αλλά και τις επιμέρους διατάξεις του Ποινικού Δικαίου και του Κώδικα Ποινικής Δικονομίας για τα λοιπά ζητήματα».

Φαίνεται, λοιπόν, ότι εκ νέου επιχειρείτε να γίνουν σταθμίσεις σχετικά με τη λειτουργία των μικτών ορκωτών δικαστηρίων που, όμως, έχουν γίνει με δεσμευτικό τρόπο από το ισχύον Σύνταγμα στο άρθρο 97. Η έλλειψη νομικών γνώσεων και εμπειρίας ήταν δεδομένη κατά την ψήφιση του Συντάγματος και η επιλογή του συνταγματικού νομοθέτη ήταν η λειτουργία των μικτών ορκωτών δικαστηρίων με αρμοδιότητα εκδίκασης των κακουργημάτων και των πολιτικών εγκλημάτων. Και φυσικά, εκδίκαση μιας υπόθεσης με συμμετοχή ενόρκων, δεν σημαίνει συμμετοχή των τελευταίων σε ορισμένα μόνο στάδια της διαδικασίας.

Κύριοι συνάδελφοι, για να γίνει κατανοητό, η συμμετοχή λαϊκών δικαστών θεμελιώνεται από την αρχή της λαϊκής κυριαρχίας. Η δικαιοσύνη -να μην το ξεχνάμε- αποδίδεται εν ονόματι του ελληνικού λαού και όταν απονέμεται δικαιοσύνη, πρέπει να συμμετέχουν και εκπρόσωποι της κοινωνίας, γιατί μπορούν και σταθμίζουν, σύμφωνα με τα κοινωνικά δεδομένα και επί της ποινής, αλλά και για τις ελαφρυντικές περιστάσεις.

Καταργείται, στην ουσία, ένας θεσμός που κατοχυρώνει τη λαϊκή κυριαρχία. Και τέτοια είναι τα μεικτά ορκωτά δικαστήρια και οφείλουμε εμείς, ως κόμμα πατριωτικό και κοινωνικό, να τα υπερασπιστούμε. Οποιαδήποτε, λοιπόν, προσπάθεια υπονόμευσης της σύμπραξης του λαϊκού στοιχείου στην κρίση για κάθε ζήτημα που συνδέεται, άμεσα ή έμμεσα, με την κατηγορία και την ποινή που πρέπει να επιβληθεί, είναι ευθέως αντίθετη στο Σύνταγμα.

Για παράδειγμα, δεν μπορεί να αποκλειστεί η συμμετοχή των ενόρκων από τη λήψη της απόφασης για τις παρεπόμενες ποινές και τα μέτρα ασφαλείας, για τον σχηματισμό συνολικής ποινής, για τη συνδρομή ελαφρυντικών ή επιβαρυντικών περιστάσεων, για βελτίωση της κατηγορίας κατ’ ορθότερο νομικό χαρακτηρισμό, για τη συνδρομή λόγων εξάλειψης του αξιοποίνου, για την ανάγκη αναβολής της δίκης προκειμένου να κληθούν νέοι μάρτυρες, για την ανάγκη εγκλεισμού του κατηγορουμένου σε ψυχιατρείο για παρακολούθηση ή για τη χορήγηση ανασταλτικού αποτελέσματος της έφεσης κ.λπ..

Είναι προφανές ότι η προτεινόμενη αυτή ρύθμιση υποδηλώνει μία έντονη δυσπιστία στο θεσμό των μικτών ορκωτών δικαστηρίων, με τρόπο που δείχνει έλλειψη σεβασμού στις επιλογές του συνταγματικού νομοθέτη.

Με το άρθρο 78 του σχεδίου νόμου προστίθεται νέα παράγραφος 5, στο άρθρο 215 του Κώδικα Ποινικής Δικονομίας που ορίζει τα εξής: «Αστυνομικοί και λοιποί προανακριτικοί υπάλληλοι που έχουν καταθέσει στην προδικασία δεν καλούνται στο ακροατήριο, αλλά αναγιγνώσκονται οι καταθέσεις τους. Ο εισαγγελέας ή το δικαστήριο αιτιολογημένα μπορούν κατ’ εξαίρεση να παραγγείλουν την κλήτευση αν η εξέτασή τους με τεχνολογικά μέσα, σύμφωνα με το άρθρο 238Α, όπου είναι εφικτό ή με φυσική παρουσία στο ακροατήριο είναι αναγκαία για την ασφαλή διάγνωση της κατηγορίας. Σε κάθε περίπτωση, τα πρόσωπα του πρώτου εδαφίου καλούνται από τον εισαγγελέα αν η πράξη αφορά κακούργημα και το ζητήσει ο κατηγορούμενος εντός προθεσμίας πέντε ημερών από την επίδοση του κλητηρίου θεσπίσματος ή της κλήσης στο ακροατήριο, σύμφωνα με τις διατυπώσεις της παραγράφου 3 του άρθρου 327 και πέραν του αριθμητικού περιορισμού της παραγράφου 2».

Περαιτέρω, το άρθρο 111 του σχεδίου νόμου τροποποιεί το άρθρο 500 του Κώδικα Ποινικής Δικονομίας, περιορίζοντας ουσιωδώς την κλήτευση μαρτύρων ενώπιον του δευτεροβάθμιου δικαστηρίου. Δηλαδή ενώ ένας πολίτης, ένας κατηγορούμενος, όταν ασκεί έφεση και μέχρι τώρα θεωρούσαμε ότι εξαφανίζεται η εκκαλουμένη απόφαση και αρχίζει η δίκη σε δεύτερο βαθμό από την αρχή, εδώ έχουμε περιορισμό αν θέλετε των παραγόντων και όλων των προϋποθέσεων για να έχουμε μία δίκαιη δίκη, αφού πλέον δεν θα εξετάζονται στον δεύτερο βαθμό οι μάρτυρες που έχουν εξεταστεί στο πρώτο δικαστήριο.

Η διάταξη που ανέφερα, αγαπητοί συνάδελφοι, ότι ο μάρτυρας αστυνομικός δεν υποχρεούται να προσέρχεται στο δικαστήριο είναι μία διάταξη που είναι απόδειξη πως οι συντάκτες του παρόντος νομοσχεδίου είτε δεν έχουν οιαδήποτε επαφή με την ποινική διαδικασία στην πράξη είτε τους είναι παντελώς αδιάφορα τα δικαιώματα των κατηγορουμένων και το καθήκον ενός ποινικού δικαστηρίου για διερεύνηση της ουσιαστικής αλήθειας.

Διότι, αν οι συντάκτες του παρόντος νομοσχεδίου γνώριζαν πώς ακριβώς συντάσσονται οι προανακριτικές καταθέσεις των αστυνομικών, δεν θα έδειχναν τέτοια εμπιστοσύνη στο περιεχόμενό τους. Πολύ περισσότερο αν έχουν παρακολουθήσει έστω και ένα ποινικό δικαστήριο θα γνώριζαν ότι οι επ’ ακροατηρίω κατάθεση των αστυνομικών με τις ερωτήσεις της έδρας, αλλά και την εξέταση από τους συνηγόρους πολύ συχνά καμμία σχέση δεν έχουν με την προανακριτική τους έγγραφη κατάθεση.

Και προσέξτε. Θα επανέλθουμε εδώ σε εποχές όπου ο λαός μας περιέγραφε τέτοιες καταστάσεις με τις εξής φράσεις: «Μπρος ο αστυνόμος και πίσω ο νόμος». Θα έχουμε ξανά στην επιφάνεια να λένε: «Θα σε τυλίξουμε σε μία κόλλα χαρτί». Γιατί αυτό θα συμβεί να δικάζεται κάποιος και να καταδικάζεται με μία έγγραφη κατάθεση ενός αστυνομικού που θα έχει δοθεί σε ένα γραφείο και θα γράφει ό,τι θέλει για τον κατηγορούμενο.

Πέρα, λοιπόν, από την πρακτική υποβάθμιση της ποινικής διαδικασίας που η ως άνω διάταξη υπάγεται, αυτή προκαλεί και σοβαρά δογματικά προβλήματα. Οι αστυνομικές αρχές μέσω των καταθέσεών τους αποτελούν στην πλειοψηφία των περιπτώσεων τον κατήγορο του πολίτη με την ουσιαστική έννοια του όρου. Η μη κλήτευση των μαρτύρων αυτών στο ακροατήριο στερεί παντελώς τους πολίτες από το δικαίωμα να αντικρούσουν το κατήγορό τους και να τον αντιμετωπίσουν προς ανάδειξη της δικής τους αλήθειας.

Έτσι το άρθρο 6, παράγραφος 3, περίπτωση δ…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θέλω ελάχιστο χρόνο για να ολοκληρώσω. Και πραγματικά και λόγω της επαγγελματικής μου ιδιότητας έχω μια ιδιαίτερη ευαισθησία.

**ΠΡΟΕΔΡΕΥΩΝ (Γεώργιος Γεωργαντάς):** Απλά είθισται να ζητάμε την ανοχή το δέκατο πέμπτο λεπτό και όχι μετά. Έχετε τον λόγο να ολοκληρώσετε.

**ΠΑΥΛΟΣ ΣΑΡΑΚΗΣ:** Κατοχυρώνει, μεταξύ άλλων, το υπερασπιστικό δικαίωμα του κατηγορουμένου να εξετάζει τους μάρτυρες κατηγορίας.

Το Ευρωπαϊκό Δικαστήριο για τα Ανθρώπινα Δικαιώματα ερμηνεύοντας τη διάταξη αυτή διατυπώνει τον γενικό κανόνα ότι η αυτοπρόσωπη παρουσία του μάρτυρα στην ακροαματική διαδικασία διασφαλίζει τη διεξαγωγή μιας δίκαιης δίκης, καθώς δίνεται η δυνατότητα στον κατηγορούμενο όχι μόνο να θέτει απευθείας ερωτήσεις, αλλά και να αμφισβητεί με δηλώσεις ή παρατηρήσεις το περιεχόμενο των μαρτυρικών καταθέσεων.

Με βάση, λοιπόν, τη νομολογία τόσο του Ευρωπαϊκού Δικαστηρίου όσο και του Δικαστηρίου της Ευρωπαϊκής Ένωσης υπάρχει μη συμβατός με το άρθρο 6, παράγραφος 3, περίπτωση δ της ΕΣΔΑ περιορισμός των υπεραστικών δικαιωμάτων του κατηγορουμένου όταν η καταδίκη του στηρίζεται αποκλειστικά σε καθοριστικό βαθμό επί ανέλεγκτων μαρτυρικών καταθέσεων, δηλαδή επί καταθέσεων μαρτύρων στους οποίους ο κατηγορούμενος δεν έχει τη δυνατότητα κατά το στάδιο της προδικασίας ή της συζήτησης στο ακροατήριο να εξετάσει και παράλληλα, δεν υπάρχουν αντισταθμιστικά μέτρα ελέγχου της αξιοπιστίας της μαρτυρικής κατάθεσης.

Με την προτεινόμενη ρύθμιση περιορίζεται το δικαίωμα των διαδίκων και ιδίως του κατηγορουμένου να εξετάζει στο ακροατήριο τους μάρτυρες κατηγορίας και μάλιστα στον πρώτο και στον δεύτερο βαθμό.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε. Κανείς δεν υπερέβη τα δεκαεννέα λεπτά και όσοι μίλησαν ήταν όλοι δικηγόροι.

**ΠΑΥΛΟΣ ΣΑΡΑΚΗΣ:** Η φιλοσοφία, λοιπόν, που διαπνέει όλο το σχέδιο νόμου σε κάθε στάδιο της ποινικής διαδικασίας είναι απλή. Κατάργηση όλων των δικονομικών εγγυήσεων και συρρίκνωση των υπερασπιστών δικαιωμάτων του κατηγορουμένου, με επίκληση της ανάγκης για επιτάχυνση. Το δικαίωμα του κατηγορουμένου για έλεγχο των επιβαρυντικών μαρτυρικών καταθέσεων ονομάζεται μια άσκοπη και δαπανηρή για το δημόσιο διαδικασία και περιττή…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώσατε. Βλέπω ότι ο λόγος σας δεν είναι για κλείσιμο. Παρακαλώ. Δεν θα μιλάει είκοσι λεπτά ο κάθε εισηγητής. Δείχνω μια ανοχή. Είστε εισηγητές, αλλά μετά τα δεκαεπτά - δεκαοκτώ λεπτά πρέπει να βλέπω ότι κλείνετε.

**ΠΑΥΛΟΣ ΣΑΡΑΚΗΣ:** Θέλω να πω ότι αυτό το νομοσχέδιο ίσως είναι προάγγελος για τη δημιουργία ιδιωτικών φυλακών στην πατρίδα μας, κάτι το οποίο δεν το θέλουμε και είμαστε αντίθετοι.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τρεις εκπαιδευτικοί συνοδοί τους από το ιδιωτικό Γενικό Λύκειο «Γεννάδειος Σχολή» (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από τη Νέα Αριστερά κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είναι η δέκατη έβδομη νομοθετική παρέμβαση αυτής της Κυβέρνησης, της Κυβέρνησης της Νέας Δημοκρατίας και του Κυριάκου Μητσοτάκη, που αφορά τον Ποινικό Κώδικα και τον Κώδικα Ποινικής Δικονομίας τα τελευταία πέντε χρόνια. Μέσα σε αυτά τα πέντε χρόνια με αυτές τις δεκαεπτά νομοθετικές παρεμβάσεις έχετε στην κυριολεξία τινάξει στον αέρα τη δογματική συνοχή και τη συστηματικότητα του ποινικού δικαίου και της ποινικής δικονομίας. Αυτό σας το έχουν επισημάνει όλοι οι επιστημονικοί φορείς.

Με το νομοσχέδιο αυτό που φέρνετε σήμερα, ένα γονατογράφημα στην πραγματικότητα, για το οποίο δεν συγκροτήθηκε καν νομοπαρασκευαστική επιτροπή, αλλά αντιθέτως γράφτηκε από μετακλητούς υπαλλήλους και αποσπασμένους στο γραφείο το υπουργικό, επιδεινώνετε έτι περαιτέρω την κατάσταση. Τη βγάζετε στην πραγματικότητα εκτός ελέγχου.

Και αναρωτιέται κανείς: Προς τι αυτός ο νομοθετικός πληθωρισμός που αφορά το Ποινικό Δίκαιο και την Ποινική Δικονομία. Ποιος είναι ο πολιτικός λόγος που υποστηρίζει αυτόν τον νομοθετικό πληθωρισμό. Ο Υπουργός κ. Φλωρίδης, στη χθεσινή πεντάλεπτη ομιλία του, η οποία από μόνη της αποτελεί μια προσβολή στην κοινοβουλευτική διαδικασία, απαξίωσε επιστημονικούς φορείς, κοινοβουλευτικές ομάδες, Βουλευτές, οι οποίοι επί τρεις συνεχόμενες Επιτροπές αναπτύσσαμε επιχειρήματα, πολιτικά σκεπτικά.

Στην πραγματικότητα, όμως, παρά τα πέντε λεπτά, που ήταν απαξιωτικά και απολύτως αλαζονικά και δείχνουν ακριβώς τον τρόπο με τον οποίο αυτή η Κυβέρνηση αντιμετωπίζει τον κοινοβουλευτικό διάλογο, πρόλαβε να δώσει ένα χαρακτηριστικότατο παράδειγμα του λόγου που υποστηρίζει αυτόν τον νομοθετικό πληθωρισμό. Τι μας είπε; Συγκρούονται δύο φιλοσοφίες σε σχέση με το Ποινικό Δίκαιο και την ποινική δικονομία. Από τη μία μεριά είναι εκείνοι που θέλουν ησυχία, τάξη, ασφάλεια, που δεν θέλουν την ατιμωρησία, που δεν θέλουν την ανομία, που είναι οι πολεμιστές του εγκλήματος, δηλαδή ο ίδιος ο Υπουργός και η Νέα Δημοκρατία.

Από την άλλη μεριά είναι όλοι οι υπόλοιποι. Ποιοι, δηλαδή; Συλλήβδην τα κόμματα της Αντιπολίτευσης, τριάντα εννιά καθηγητές του Ποινικού Δικαίου από ολόκληρη την Ελλάδα που έχουν κατακεραυνώσει το νομοσχέδιο, η Νομική Σχολή της Αθήνας η οποία έχει βγάλει ανακοίνωση επίσης ασκώντας δριμύτατη κριτική και στον τρόπο της νομοθέτησης και επί της ουσίας του νομοσχεδίου, η Ένωση Ελλήνων Ποινικολόγων, η Ελληνική Εταιρεία Ποινικού Δικαίου, η Ένωση Δικαστών και Εισαγγελέων. Όλοι αυτοί είναι στην πραγματικότητα με την ανομία, με τους εγκληματίες, τις εγκληματικές οργανώσεις, θέλουν την ατιμωρησία, θέλουν να δημιουργείται μπάχαλο στην κοινωνία και ο μόνος ο οποίος προστατεύει την ελληνική κοινωνία από όλα αυτά τα δεινά είναι ο κ. Φλωρίδης και η Κυβέρνηση της Νέας Δημοκρατίας.

Καταλαβαίνετε ότι αυτός ο ισχυρισμός είναι ο ορισμός του λαϊκισμού, ενός μάλιστα εξαιρετικά επικίνδυνου λαϊκισμού, κύριε Φλωρίδη. Και θα σας παρακαλούσα στην ομιλία σας να μην επαναλάβετε αυτό το επιχείρημα, το οποίο είναι απολύτως προσβλητικό για όλους μας και για την ελληνική κοινωνία, η οποία έχει ψηφίσει για να βρίσκονται τα κόμματα της Αντιπολίτευσης σε αυτό εδώ το Κοινοβούλιο και να υπερασπίζονται τα συμφέροντά της. Αλλά είμαι σίγουρος ότι δεν θα το κάνετε. Θα επιμείνετε σε αυτήν τη χυδαία, προπαγανδιστική «επιχειρηματολογία» να την πω; Θα ήταν ευφημισμός.

Στην πραγματικότητα με την ομιλία σας αυτήν επιβεβαιώσατε, κύριε Φλωρίδη, ότι χρησιμοποιείτε το Ποινικό Δίκαιο και την Ποινική Δικονομία για λόγους πολιτικών και ιδεολογικών σκοπιμοτήτων, για να αποκαταστήσετε στην πραγματικότητα τα ερείσματα της Νέας Δημοκρατίας σε ένα κοινό το οποίο ενδεχομένως για διάφορους λόγους, που σχετίζονται και με τις ιδεολογικές τοποθετήσεις του τελευταίου διαστήματος, σας γυρνά την πλάτη και αυτό είναι εξαιρετικά επικίνδυνο.

Στην πραγματικότητα θέλετε να αποκαταστήσετε τις σχέσεις σας με σκληρά δεξιά ακροατήρια και προς αυτόν τον σκοπό χρησιμοποιείτε το Ποινικό Δίκαιο και την Ποινική Δικονομία. Έχετε επενδύσει στον ποινικό λαϊκισμό, στην ποινική αγριότητα -θα έλεγε κανείς-, στον τιμωρητισμό, στον ηθικό πανικό, στον φόβο, στην ανασφάλεια. Και ποια είναι η απάντησή σας σε όλα αυτά; Αυστηροποίηση των ποινών, περιορισμός των δικαιωμάτων των κατηγορουμένων, φυλακή για όλους. Αυτή είναι η απάντηση που δίνετε.

Ακούστε, στη θεωρία του Ποινικού Δικαίου η ποινή είναι πράγματι κακό το οποίο επιβάλλεται ως τέτοιο, ως δηλαδή κακό. Όμως η ποινή επιβάλλεται υπό συγκεκριμένες διαδικαστικές, συνταγματικές προϋποθέσεις, διαφορετικά γυρνάμε στον μεσαίωνα, γυρνάμε στη λογική της νομικής απόδειξης, γυρνάμε στη λογική την οποία οι κοινωνίες μας συνολικά έχουν υπερβεί μετά τον διαφωτισμό.

Εσείς θέλετε να κάνετε ιεροεξεταστικό Ποινικό Δίκαιο. Αυτό θέλετε να κάνετε. Και δεν σας τα λέμε εμείς. Σας τα λένε το σύνολο σχεδόν των επιστημονικών φορέων, το σύνολο των δικηγόρων της χώρας, η ολομέλεια των δικηγορικών συλλόγων και δεν έχετε απαντήσει επί της ουσίας σε κανένα απολύτως επιχείρημα από αυτά τα οποία έχουν ακουστεί όλο αυτόν τον καιρό και στον δημόσιο διάλογο και κατά τη διάρκεια των συνεδριάσεων των κοινοβουλευτικών επιτροπών.

Θα προσπαθήσω να είμαι όσο το δυνατόν πιο σχηματικός, διότι η νομική γλώσσα ως τέτοια σκοπεύει και στη δημιουργία φίλτρων μεταξύ των πολιτών και των επαγγελματιών του δικαίου. Επομένως, θα πρέπει μερικά πράγματα να τα πούμε με μια διαφορετική, πιο κανονική -θα έλεγε κανείς- γλώσσα. Στην πραγματικότητα με το νομοσχέδιο αυτό αλλοιώνεται η συστηματική ενότητα του Ποινικού Δικαίου, δηλαδή η σχέση μεταξύ των διατάξεων του Ποινικού Δικαίου, έτσι όπως αυτή έχει διαμορφωθεί και από τις αποφάσεις των δικαστηρίων, αλλά και από τη θεωρία.

Δεν μας έχετε απαντήσει, πώς μπορεί να προσαρμοστούν διατάξεις που αφορούν τη δήμευση, για παράδειγμα στην περίπτωση του εμπρησμού. Μπορεί να ακούγεται ωραία, αλλά σας επισημαίνει ακόμα και η Επιστημονική Υπηρεσία της Βουλής ότι εδώ πρόκειται για αντισυνταγματική διάταξη, η οποία δεν πρόκειται ποτέ να εφαρμοστεί. Διότι η δήμευση περιουσίας, όταν αυτή δεν αφορά το προϊόν του εγκλήματος, είναι στην πραγματικότητα δώρον άδωρον, κοροϊδεύετε τον κόσμο. Λέτε: «Εμείς είμαστε αυστηροί. Θα δημεύεται η περιουσία των εμπρηστών». Δεν πρόκειται να γίνει ποτέ αυτό, κύριε Φλωρίδη. Θα καταπέσει στο δικαστήριο και αν δεν καταπέσει στο δικαστήριο, θα καταπέσει στο Ευρωπαϊκό Δικαστήριο Δικαιωμάτων του Ανθρώπου. Ποιόν κοροϊδεύετε;

Πώς εντάσσεται η αυστηροποίηση της υφ’ όρων απόλυσης στη συστηματική λειτουργία του Ποινικού Δικαίου, η έμπρακτη μετάνοια στην περίπτωση των εγκλημάτων εξ αμελείας, η ευθύνη των νομικών προσώπων; Θα έρθω και συγκεκριμένα.

Δεύτερο ζήτημα, δεν μας έχετε απαντήσει για την αύξηση των ποινών. Τι κάνει το νομοσχέδιο αυτό; Λέει: «Η ανώτατη ποινή για την πρόσκαιρη κάθειρξη θα πάει από τα δεκαπέντε στα είκοσι χρόνια». Και τι άλλο λέει; «Για τους ανήλικους από τα οκτώ στα δέκα χρόνια». Και συμπαρασύρονται και όλες οι ποινές για τα μικρότερης απαξίας εγκλήματα. Επίσης, θα έχουμε υποχρεωτική έκτιση στις ποινές από δύο έτη. Επίσης, απαγορεύεται η συρροή μειώσεων της ποινής. Δηλαδή αν συντρέχουν δύο λόγοι μείωσης της ποινής, θα επιτρέπεται να εφαρμοστεί η μείωση μόνο ένας για τη μείωση της ποινής.

Σας έχει πει κανείς ότι με το να αυστηροποιείτε τις ποινές, καταπολεμάτε το έγκλημα; Είναι πανθομολογούμενο από όλες -αλλά όλες στην κυριολεξία- τις επιστημονικές μελέτες που αφορούν το έγκλημα ότι η αυστηροποίηση των ποινών κατά κανέναν τρόπο δεν σχετίζεται με τη μείωση της παραβατικότητας. Δεν υπάρχει ούτε ένας επιστήμονας ο οποίος να ισχυρίζεται το αντίθετο και γι’ αυτό δεν έχετε προσκομίσει και καμμία μελέτη φυσικά που να τεκμηριώνει τον ισχυρισμό σας. Λαϊκίζετε ασυστόλως, λέγοντας ότι δήθεν θα καταπολεμήσετε την ατιμωρησία και ότι θα καταπολεμήσετε το έγκλημα, ενώ στην πραγματικότητα κάνετε μια τρύπα στο νερό. Διότι το ζήτημα της καταπολέμησης του εγκλήματος σχετίζεται με την κοινωνική συνοχή, σχετίζεται με τις κοινωνικές συνθήκες που επικρατούν σε μια κοινωνία και σχετίζεται και με τη βεβαιότητα ότι ένα έγκλημα θα εξιχνιαστεί, πράγμα το οποίο αφορά τους διοικητικούς μηχανισμούς και όχι τους ποινικούς κατασταλτικούς μηχανισμούς. Δεν έχετε απαντήσει σε αυτό.

Λέτε: «Θα αυστηροποιήσουμε τις ποινές». Και εγώ λέω: «Γιατί όχι τριάντα χρόνια; Γιατί όχι σαράντα; Γιατί όχι ισόβια; Γιατί να μην επαναφέρουμε, όπως διάφοροι ακροδεξιοί φίλοι σας, κύριε Φλωρίδη, ζητούν ακόμη και τη θανατική ποινή; Διότι αν μπούμε στη λογική και ακολουθήσουμε τον λόγο σας στην ύστατη συνέπειά του εκεί οδηγούμαστε.

Για τη μετατροπή της ποινής σε χρήμα, δεν μας απαντήσατε. Πρόκειται για έναν ελληνικής έμπνευσης θεσμό -δεν υπάρχει πουθενά αλλού-, ο οποίος τι κάνει; Στην πραγματικότητα εισάγει ταξικά φίλτρα για το ποιοι θα πάνε στη φυλακή και ποιοι δεν θα πάνε. Όποιος έχει να πληρώσει δεν πηγαίνει στη φυλακή, όποιος δεν έχει να πληρώσει μέσα. Σε ποιους, δηλαδή, αναφέρεται το νομοσχέδιό σας; Στους φτωχοδιαβόλους, κύριε Φλωρίδη και δήθεν -λέει- θέλετε να καταπολεμήσετε το οργανωμένο έγκλημα και διάφορα τέτοια.

Ο θεσμός δε έχει επικριθεί στη θεωρία και στη νομολογία. Έχει καταργηθεί από τον πρώην συνάδελφό σας, τον κ. Βενιζέλο. Και τώρα το επαναφέρετε. Το ίδιο ισχύει -ταξικά φίλτρα- και για την αύξηση των παραβόλων για την άσκηση δικονομικών δικαιωμάτων. Δεκαπλασιάζετε στην ουσία τα παράβολα, λέγοντας τι; Όποιος έχει χρήματα, θα μπορεί να ασκεί τα δικονομικά του δικαιώματα. όποιος δεν έχει, τι να κάνουμε, έχασε.

Δεν μας έχετε απαντήσει για την απευθείας κλήση στο ακροατήριο σε πολλά περισσότερα εγκλήματα. Τι σημαίνει αυτό; Ότι δεν θα μεσολαβεί μεταξύ της ανάκρισης και της επ’ ακροατηρίου διαδικασίας, το Δικαστικό Συμβούλιο. Και σας έχουμε επισημάνει ότι το Δικαστικό Συμβούλιο λειτουργεί ως φίλτρο. Το 50% σχεδόν των βουλευμάτων του Δικαστικού Συμβουλίου, είναι απαλλακτικά ή παύονται από τη δίωξη. Και εσείς τι κάνετε; Το καταργείτε αυτό το φίλτρο, λέγοντας ότι δήθεν έτσι θα επιταχυνθεί η δικαιοσύνη, ενώ στην πραγματικότητα πάλι θα οδηγήσετε κόσμο στο ακροατήριο που δεν πρέπει να οδηγηθεί. Θα δημιουργηθεί τεράστιος φόρτος εργασίας στα ακροατήρια και πάλι μια τρύπα στο νερό, έχοντας μάλιστα σύρει ανθρώπους στην ποινική διαδικασία, που ξέρουμε ότι από μόνη της -ακόμα κι αν οδηγεί σε αθώωση- η διαδικασία στο ακροατήριο είναι εξαιρετικά επιβαρυντική για τον κατηγορούμενο.

Στα Μονομελή Εφετεία, τα οποία στην πραγματικότητα γίνονται το δικαστήριο του κανόνα, ένας δικαστής θα μπορεί να επιβάλει ποινές φυλάκισης στην μεγάλη πλειονότητα των πλημμελημάτων. Μονομελή εφετεία για κακουργήματα. Πού ακούστηκε; Να υπάρχει, δηλαδή, μονομελές δικαστήριο το οποίο θα δικάζει κακούργημα, για την κατάργηση στην πραγματικότητα του Μικτού Ορκωτού Δικαστηρίου, που είναι το δικαστήριο εκείνο που συνδέει τη δικαστική εξουσία με την αρχή της λαϊκής κυριαρχίας.

Και μάλιστα αυτό είναι επίσης αντίθετο στο Σύνταγμα που κάνετε. Όπως αντίθετο στο Σύνταγμα είναι, κατά τη γνώμη μου, και το γεγονός ότι αποστερείτε από τους ενόρκους, δηλαδή τους λαϊκούς δικαστές, τη δυνατότητα να αποφασίζουν για όλα τα νομικά ζητήματα στη δίκη.

Υπάρχουν πράγματα τα οποία δεν έχουν απαντηθεί, όπως παραδείγματος χάριν για τον έντιμο βίο. Καταργείται ο σύννομος βίος και επανέρχεται το ελαφρυντικό του πρότερου εντίμου βίου. Τι σημαίνει αυτό, για να καταλάβουμε; Σημαίνει ότι ο δικαστής αντί να εφαρμόζει τον νόμο, θα προχωράει σε ηθικές αξιολογικές κρίσεις για τον κατηγορούμενο. Αν είχε φιλανθρωπική δράση, αν συμμετείχε στην κοινωνική ζωή με τον τρόπο που θεωρεί η κατεστημένη ιδεολογία ότι πρέπει να συμμετέχει. Αυτό σημαίνει έντιμος βίος. Αντί ο δικαστής να εφαρμόζει τον νόμο και να λέει: «Ο συγκεκριμένος κατηγορούμενος δεν έχει παραβιάσει τον νόμο μέχρι τώρα, είναι η πρώτη φορά», θα λέει: «Ήταν καλός άνθρωπος; Ήταν καλός οικογενειάρχης; Πήγαινε στην εκκλησία;».

Λοιπόν, αυτά είναι πράγματα τα οποία στην πραγματικότητα δείχνουν την οπισθοδρομικότητα της ιδεολογίας σας, το πόσο παρωχημένες και αγκυλωμένες είναι οι αντιλήψεις σας για το Ποινικό Δίκαιο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Θα μπορούσα να πω πολλά για την κλήση των αστυνομικών. Τι λέει το νομοσχέδιο; Για να καταλάβουμε ότι ο αστυνομικός ο οποίος θα κάνει τη σύλληψη ή ο προανακριτικός υπάλληλος ο οποίος θα διενεργεί την προκαταρκτική εξέταση, δεν θα υπάρχει υποχρέωση να κληθεί στο ακροατήριο, εφόσον το ζητήσει ο κατηγορούμενος. Αντίθετα, ο κατηγορούμενος θα έχει πέντε μέρες μετά την κλήτευσή του -ποιος κατηγορούμενος μπορεί να το γνωρίζει αυτό;- για να τον καλέσει. Διαφορετικά δεν θα έρχεται ο αστυνομικός ή ο προανακριτικός υπάλληλος στο δικαστήριο για να υποβληθεί στη βάσανο των ερωτήσεων της υπεράσπισης.

Κατ’ αρχάς, έχω τη γνώμη ότι κι αυτή η διάταξη δεν πρόκειται να εφαρμοστεί, διότι για να υπάρξει παραίτηση από αυτό το ουσιώδες δικαίωμα του κατηγορουμένου, πρέπει αυτή να είναι ρητή. Και αυτά είναι πράγματα γνωστά στη νομολογία, είναι γνωστά στη θεωρία, τα οποία αγνοείτε. Για ποιο λόγο; Για να «πουλήσετε» νόμο και τάξη στο ακροδεξιό κοινό στο οποίο στην πραγματικότητα απευθύνεστε.

Μας λέει ο κύριος Υπουργός ότι έχει θυματοκεντρική προσέγγιση. Είναι υποτιθέμενη θυματοκεντρική προσέγγιση, γιατί καμμία τέτοια προσέγγιση δεν έχει ο Υπουργός. Έχει μια λαϊκίστικη προσέγγιση. Αυτή η προσέγγιση, όμως, κάνει φτερά όταν ερχόμαστε στα ζητήματα της ενδοοικογενειακής βίας. Εκεί τα ξεχνάμε τα θύματα. Εκεί ο θεσμός ποινικής διαμεσολάβησης στην πραγματικότητα λειτουργεί σαν θεσμός που περιορίζει τη δυνατότητα των θυμάτων ενδοοικογενειακής βίας. Τα φέρνει σε άμεση επαφή με τον δράστη και στην πραγματικότητα τα εγκλωβίζει στην κακοποιητική κατάσταση. Κι εσείς αυτό έρχεστε εδώ και το πλασάρετε ως δήθεν διατάξεις για την καταπολέμηση της ενδοοικογενειακής βίας. Για να μην μιλήσουμε για τον νόμο για την υποχρεωτική συνεπιμέλεια, πράγμα το οποίο θα ανοίξει άλλη συζήτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με μια ευθεία ερώτηση στον Υπουργό, την οποία ακόμα δεν έχει απαντήσει κανένας, ούτε ο Εισηγητής της Νέας Δημοκρατίας, αλλά ούτε ο Υπουργός, ούτε ο κύριος Υφυπουργός.

Το 2019 έγινε μια συζήτηση σε αυτή την Ολομέλεια. Ήταν ο κ. Τσιάρας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, θα πάρετε και τη δευτερολογία σας;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ναι, θα πάρω και τη δευτερολογία.

Λοιπόν, ήταν ο κ. Τσιάρας εδώ σε αυτή την Αίθουσα και επιχειρηματολόγησε για ένα πάρα πολύ σημαντικό θέμα, το οποίο είναι –και σημειώστε το αυτό, κύριε Φλωρίδη, γιατί περιμένω την απάντησή σας εδώ και αρκετές μέρες- η κατάργηση του αυτεπάγγελτου για το αδίκημα της απιστίας στα χρηματοπιστωτικά ιδρύματα.

Προσέξτε τώρα. Τι προέβλεπε η διάταξη αυτή; Ότι αυτά τα αδικήματα θα διώκονται μόνο κατ’ έγκληση. Δηλαδή ο θύτης θα έπρεπε να εγκαλέσει τον εαυτό του για να οδηγηθεί στο δικαστήριο. Ποιος ήταν ο λόγος που το 2019 ψηφίσατε αυτή τη διάταξη; Και ποιος είναι ο λόγος που το 2024 την ξεψηφίζετε; Τι έχει μεσολαβήσει; Μήπως έπρεπε να μεσολαβήσει μια τετραετία εκκαθάρισης αυτών των υποθέσεων; Μήπως έπρεπε να αφεθούν οι τράπεζες να ξεπουλήσουν τα κόκκινα δάνεια σε funds, χωρίς να έχουν την αγωνία της αυτεπάγγελτης δίωξης, κύριε Φλωρίδη, και τώρα, αφού έγινε η δουλειά, προχωράτε στο ξεψήφισμα της τροπολογίας Τσιάρα; Διαφορετικά, δεν μπορεί κανείς να βρει έναν λόγο για αυτό το οποίο έχει συμβεί. Τι έχει μεσολαβήσει; Περιμένω και περιμένω υπομονετικά εδώ και πάνω από δέκα ημέρες, να απαντήσει κάποιος από την Κυβέρνηση τι συνέβη εκεί.

Είναι προφανές ότι καταψηφίζουμε το νομοσχέδιο, αλλά θα ήταν καλό και για τη δημοκρατία και για το ελληνικό Κοινοβούλιο να το αποσύρετε τώρα. Έχετε ακόμα την ευκαιρία.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Πριν περάσουμε στον επόμενο αγορητή, θέλω πω στο Σώμα ότι κ. Γιαννούλης μου ζήτησε να μπει τελευταίος στη λίστα γιατί είχε ένα ατύχημα και δεν πρόλαβε να έρθει στην Ολομέλεια. Έγινε κάποια ασυνεννοησία.

Θέλω να σας παρακαλέσω να αποδεχτούμε το αίτημα να μπει στους τρεις τελευταίους ομιλητές.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωράμε τώρα με τον κ. Δημητριάδη.

Ελάτε, κύριε συνάδελφε.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, ερχόμαστε εδώ σήμερα να ψηφίσουμε ένα νομοσχέδιο που αφορά αισίως μία ακόμα από τις πολλές τροποποιήσεις του Ποινικού Κώδικα από την παρούσα Κυβέρνηση, ενός πολύπαθου -να το πω έτσι- κώδικα, ο οποίος συνεχώς τροποποιείται και συνεχώς έχουμε προβλήματα.

Αυτό το νομοσχέδιο έχει επικριθεί από το σύνολο σχεδόν των επιστημονικών φορέων, αλλά και από το σύνολο των κομμάτων της Αντιπολίτευσης. Οπότε δύο τινά συμβαίνουν: Ή όλοι εμείς, τα κόμματα της Αντιπολίτευσης, μαζί με τους επιστημονικούς φορείς έχουμε κάνει κάποια συνωμοσία και θέλουμε να αυξηθεί το έγκλημα, η εγκληματικότητα, ή το νομοσχέδιο είναι άκρως προβληματικό.

Για να μην σας κουράζω, συμβαίνει το δεύτερο, το νομοσχέδιο είναι προβληματικό και θα εξηγήσω γιατί. Υπάρχει λοιπόν η επωνυμία στο νομοσχέδιο, ότι θέλουμε –λέει- επιτάχυνση και ποιοτική αναβάθμιση της ποινικής δίκης. Λοιπόν ακούστε λίγο. Για να επιτευχθεί αυτό θα πρέπει να συμβούν δύο παράγοντες. Πρώτον, να έχουμε επάρκεια σε δικαστές εισαγγελείς και δικαστικούς γραμματείς που δεν έχουμε -έχουμε σημαντικά κενά- και δεύτερον να έχουμε την απαραίτητη υλικοτεχνική υποδομή, ήτοι αίθουσες, που επίσης δεν έχουμε. Όσο λοιπόν δεν λύνουμε αυτά τα προβλήματα, θα έχουμε μονίμως θέματα επιβράδυνσης και όχι επιτάχυνσης δικαιοσύνης και της ποινικής δίκης.

Εδώ μάλιστα να τονίσω πως θα πρέπει να είμαστε πάρα πολύ προσεκτικοί αναφορικά με την τροποποίηση στον Ποινικό Κώδικα, διότι ο Ποινικός Κώδικας ρυθμίζει την ελευθερία του ατόμου, αλλά και τα δικαιώματα των κατηγορουμένων και των κρατουμένων. Είναι πάρα πολύ σημαντικό αυτό. Θα πρέπει να το προσέχουμε όταν κάνουμε τέτοιες τροποποιήσεις, γιατί τις κάνουμε πρόχειρα και -να το πω έτσι- υπό το πρίσμα της ικανοποίησης ενός «λαϊκού αισθήματος» για απονομή δικαιοσύνης, που ουσιαστικά δεν τηρείται κιόλας με το παρόν νομοσχέδιο.

Ποια είναι τα προβλήματα; Πρώτον, υπάρχει η εσφαλμένη αντίληψη ότι αν αυξήσουμε τα όρια των ποινών, ήτοι της πρόσκαιρης κάθειρξης από τα δεκαπέντε στα είκοσι έτη και για τους ανηλίκους από τα οκτώ στα δέκα έτη, θα υπάρξει μείωση της εγκληματικότητας. Είναι κάτι το οποίο στατιστικά και επιστημονικά δεν επαληθεύεται από πουθενά, από κανέναν και δεν υφίσταται πουθενά στον κόσμο. Καμμία μελέτη που θα προσκομιστεί, δεν αποδεικνύει ότι εάν αυξάνεις τις ποινές και γίνουν πιο αυστηρές, θα μειωθεί η εγκληματικότητα.

Μάλιστα και επί τη ευκαιρία θα ήθελα να πω ότι αυτό συμβαίνει και με το έγκλημα του εμπρησμού, το οποίο αυστηροποιείται και μάλιστα προβλέπεται και η αντισυνταγματική για μένα πρόβλεψη γενικής δήμευσης της περιουσίας. Όμως να πω ότι παρόμοια τροποποίηση και παρόμοια αυστηροποίηση έγινε το 2021 και παρ’ όλα αυτά οι εμπρηστές δεν απετράπησαν από το να κάψουν ξανά την πατρίδα μας.

Ξέρετε γιατί; Γιατί ο εμπρησμός δεν καταπολεμάται με αυστηροποίηση των ποινών, αλλά καταπολεμάται με οργάνωση του κράτους, με οργάνωση της πυροσβεστικής, με επάρκεια πυροσβεστικών μέσων, με οργάνωση της πολιτικής προστασίας και κυρίως με οργάνωση του κρατικού μηχανισμού. Και να πω και κάτι ακόμα. Η αυστηροποίηση των ποινών δεν φέρει καμμία μείωση της εγκληματικότητας. Επιφέρει μείωση εγκληματικότητας η βεβαιότητα ότι ο δράστης θα συλληφθεί. Αυτό επιφέρει μείωση και όχι η αυστηρότητα.

Ένα άλλο προβληματικό σημείο είναι το γεγονός ότι θα εκτίουν πλέον ποινή ακόμα και άτομα που έχουν καταδικαστεί για πλημμελήματα από δύο έως τρία έτη. Ουσιαστικά λοιπόν πλέον αντί να βλέπουμε άτομα με παραβατική συμπεριφορά στις φυλακές, θα βλέπουμε τον μέσο Έλληνα. Ο άνθρωπος καθημερινότητας, ο άνθρωπος ο όποιος βρίσκεται δίπλα μας, θα εκτίει πλέον ποινή, πράγμα το οποίο θεωρώ ότι είναι δικαιοπολιτικά απαράδεκτο και για μένα προσωπικά θα έχει μεγάλη επίπτωση στην προσωπικότητά του και στον ψυχισμό του.

Ένα άλλο προβληματικό σημείο είναι ότι καταργούμε το ανασταλτικό αποτέλεσμα σε περίπτωση έφεσης για το άρθρο 187 «εγκληματική οργάνωση», πράγμα το οποίο είναι αντισυνταγματικό και αντίκειται και στο τεκμήριο αθωότητας. Γενικώς υπάρχει μια επιφύλαξη όσον αφορά τον θεσμό της αναστολής. Ο θεσμός της αναστολής θεσπίστηκε ακριβώς γιατί ο νομοθέτης θεωρεί ότι κάποια άτομα δεν έχουν παραβατική συμπεριφορά και επομένως δεν χρειάζεται να εκτίσουν ποινή. Θα πρέπει να παραμείνουν έξω και να μην πάνε μέσα στη φυλακή για να έχουν δυσάρεστες επιπτώσεις στην προσωπικότητά τους. Εδώ να πω ότι δυστυχώς αυτό δεν τηρείται με το παρόν νομοσχέδιο.

Και πολύ φοβάμαι ότι όταν έχουμε ήδη κορεσμό των σωφρονιστικών καταστημάτων, όταν ήδη έχουμε πάρα πολλούς κρατούμενους, με τέτοιες ρυθμίσεις θα υπάρξει νέος κορεσμός, νέοι κρατούμενοι και θα οδηγηθούμε στο τέλος σε κάποια νομοσχέδια τα οποία θα αποσυμφορήσουν εκτάκτως τις φυλακές με αποτέλεσμα και απελευθέρωση εγκληματιών, που είναι όντως επικίνδυνοι για την κοινωνία. Θα έχουμε δηλαδή το αντίθετο αποτέλεσμα.

Ένα άλλο προβληματικό σημείο αφορά την υφ’ όρων απόλυση, όπου ουσιαστικά αυστηροποιούν τα κριτήρια. Εδώ να τονίσω ότι η απόλυση υπό όρους -το λέει και η λέξη- σημαίνει ότι ένας κρατούμενος απολύεται όταν έχει επιδείξει καλή διαγωγή και με όρους οι οποίοι επιτηρούνται. Επιβλέπεται ο κρατούμενος. Αν λοιπόν τους παραβιάζει, πάει μέσα στη φυλακή. Δεν μπορούμε εμείς να τα αυστηροποιούμε, διότι εμείς θέλουμε κάποιοι κρατούμενοι που έχουν καλή διαγωγή να βγαίνουν από τη φυλακή για να μην υπάρχουν φαινόμενα ιδρυματοποίησης και αποξένωσης από την κοινωνία. Αυτός είναι ο στόχος. Αλλιώς θα έχουμε πάρα πολύ μεγάλα προβλήματα. Και κατά την άποψή μου πολλοί κρατούμενοι δεν θα έχουν κάποιο κριτήριο, δεν θα ωθούνται να έχουν καλή διαγωγή γιατί ακριβώς τους είναι αδιάφορο. Και θα κρίνεται με βάση μια όχι νομική έννοια, την επικινδυνότητα, χωρίς μάλιστα να μας αποσαφηνίζει πως ορίζεται η επικινδυνότητα στον δράστη. Πώς το ορίζουμε αυτό; Είναι αόριστο.

Επίσης αναφορικά με την ποινική δικονομία, εδώ υπάρχουν πάρα πολλά προβλήματα. Κατ’ αρχάς ενισχύονται οι αρμοδιότητες των μονομερών εφετείων και των μονομελών πλημμελειοδικείων κατά παράβαση της ευρωπαϊκής πρακτικής, η οποία προβλέπει ειδικά για τα κακουργήματα πολυμελείς συνθέσεις. Γιατί; Διότι η πολυμελής σύνθεση εγγυάται πρώτον μεγάλη ασφάλεια δικαίου. Υπάρχει η λεγόμενη διάσκεψη, υπάρχει ανταλλαγή απόψεων, πράγμα το οποίο δεν συμβαίνει στα μονομελή δικαστήρια. Ουσιαστικά ένας δικαστής θα κρίνει αν κάποιο άτομο θα εκτίει ποινή, πράγμα το οποίο είναι ιδιαίτερα επισφαλές. Μάλιστα δε να τονίσω ότι σε όλη την Ευρώπη –όπως είπα- προάγεται η πολυμελής σύνθεση με εξαίρεση τη Μάλτα. Το ανέφερε και ο κ. Αποστολάκης στην αγόρευσή του στην επιτροπή. Μόνο η Μάλτα προάγει τις μονομελείς συνθέσεις. Εμείς λοιπόν κατά παράβαση της ευρωπαϊκής πρακτικής κάνουμε το εντελώς αντίθετο.

Ένα άλλο προβληματικό σημείο είναι η αποδυνάμωση των δικαστικών συμβουλίων για κάποια συγκεκριμένα αδικήματα, τα οποία πλέον θα παραπέμπονται με απευθείας κλήση. Αυτό δεν θα πετύχει επιτάχυνση, αλλά κατά την άποψή μου επιβράδυνση, διότι θα υπερφορτώσει τα πινάκια των κακουργημάτων με πάρα πολλές υποθέσεις και στην πράξη θα έχουμε πάλι πρόβλημα. Θα υπάρχει πάλι πρόβλημα.

Δεν θα πρέπει να αφαιρέσουμε τη δικλείδα των δικαστικών συμβουλίων, διότι σε πολλές περιπτώσεις έχουμε και απαλλακτικά βουλεύματα, πράγμα το οποίο θα πρέπει να εξακολουθεί να ισχύει.

Επίσης αποδυναμώνονται κατά πολύ οι αρμοδιότητες των μικτών ορκωτών δικαστηρίων κατά παράβαση του άρθρου 97 του Συντάγματος. Και επίσης αποδυναμώνονται και οι εξουσίες των ενόρκων, οι οποίες εξουσίες για μένα έχουν δοθεί από το Σύνταγμα και βασίζονται στην αρχή της λαϊκής κυριαρχίας, πράγμα το οποίο πρέπει να τηρείται. Με το να κάνουμε εμείς τέτοιες τροποποιήσεις, ουσιαστικά δείχνουμε μια δυσπιστία προς τους ενόρκους και μία δυσπιστία προς τον μέσο Έλληνα πολίτη τον οποίο εμείς τον θεωρούμε κατά μία έννοια ανίκανο να σχηματίσει –να το πω έτσι- δικανική πεποίθηση, πράγμα το οποίο δεν προβλέπεται και θα πρέπει να το προσέξουμε πάρα πολύ.

Τα μικτά ορκωτά για μας είναι πάρα πολύ σημαντικά δικαστήρια, ακριβώς γιατί δικάζουν σοβαρά αδικήματα και υπάρχει και η λαϊκή συμμετοχή, πράγμα το οποίο επιτάσσει το Σύνταγμα. Δεν μπορούμε λοιπόν εμείς να το παραβιάζουμε με διατάξεις του Κώδικα Ποινικής Δικονομίας.

Επίσης καταργείται το πενταμελές εφετείο και πλέον αρμόδιο για τα κακουργήματα είναι το τριμελές εφετείο, το οποίο μάλιστα θα δικάζει και εφέσεις με αρχαιότερους δικαστές. Ουσιαστικά εδώ έχουμε μια παραβίαση της αρχής ότι την έφεση εναντίον κάποιας απόφασης δικαστηρίου θα πρέπει να την εκδικάσει ένα ανώτερο δικαστήριο. Θα την εκδικάσει το ίδιο δικαστήριο βασικά με αρχαιότερους δικαστές, πράγμα το οποίο δεν ξέρω κατά πόσον θα μπορέσει να τηρηθεί στην πράξη.

Γενικώς όσο εμείς δεν λύνουμε τα κενά στη δικαιοσύνη, όσο εμείς δεν βρίσκουμε δικαστικούς γραμματείς και αίθουσες, όσες τροποποιήσεις και να κάνουμε, θα υπάρχουν μονίμως προβλήματα και μονίμως θα λιμνάζουν υποθέσεις, μονίμως θα υπάρχει μια βραδυπορία, μια επιβράδυνση της δικαιοσύνης.

Ένα άλλο προβληματικό σημείο είναι η αύξηση των παραβόλων που αφορούν όλες τις διαδικασίες σχεδόν της δικονομίας, τις δικονομικές του Ποινικού Κώδικα. Αυτό γίνεται με πρόσχημα τη δικομανία. Όμως θέλω να ρωτήσω αν ένας δικομανής έχει οικονομική άνεση, δεν θα συνεχίσει να κάνει μηνύσεις και να προσφεύγει στη δικαιοσύνη; Θα συνεχίσει. Εάν όμως ένας πολίτης έχει θέμα οικονομικό πρόβλημα, τι θα κάνει; Θα σταματήσει, θα τα παρατήσει. Ουσιαστικά λοιπόν εμείς αποθαρρύνουμε τους πολίτες που έχουν οικονομική αδυναμία να προσφύγουν στη δικαιοσύνη και ουσιαστικά καθιστούμε τη δικαιοσύνη ένα σπορ των πλουσίων. Όποιος έχει οικονομική δυνατότητα, προχωράει, όποιος δεν έχει τελείωσε η ιστορία βασικά.

Και θα πω για τη νομική βοήθεια. Τα κριτήρια για τη νομική βοήθεια είναι τόσο πολύ αυστηρά, που πάρα πολλοί πολίτες που έχουν οικονομικό πρόβλημα αποκλείονται. Επομένως στην πράξη δεν επιτυγχάνουμε τίποτα.

Ένα άλλο προβληματικό άρθρο που ειπώθηκε και από άλλους συναδέλφους, είναι το άρθρο 60 με το οποίο θεσπίζεται το αυτεπάγγελτο για αδικήματα της απιστίας τραπεζικών στελεχών. Θέλω όμως να ρωτήσω για ποιο λόγο εδώ και τέσσερα χρόνια από το 2019 προβλεπόταν η κατ’ έγκληση δίωξη και ξαφνικά μετά από τέσσερα χρόνια το αλλάζουμε; Και μάλιστα όχι μόνο το αλλάζουμε τώρα μετά από τέσσερα χρόνια, αλλά επίσης δίνουμε και μία συγκεκριμένη προθεσμία. Γιατί όχι άμεση εφαρμογή;

Και θέλω να κάνω και μια άλλη ερώτηση: Γιατί περιμέναμε τέσσερα χρόνια να το καταργήσουμε; Μήπως επειδή στο ενδιάμεσο κάποια τραπεζικά στελέχη εκμεταλλεύτηκαν τις προβλέψεις του νόμου και ουσιαστικά πούλησαν τα δάνεια ανενόχλητοι σε funds; Μήπως έγινε γι’ αυτό τον λόγο η ιστορία; Εγώ δεν θέλω να είμαι κακόπιστος. Θέλω όμως να πάρω μια απάντηση. Το είπαν και άλλοι συνάδελφοι. Όταν βλέπουμε τέτοια κενά στη νομοθεσία, θα πρέπει να τα προσδιορίσουμε. Ας πούμε για ποιο λόγο έγινε η νομοθετική τώρα; Τι έγινε τώρα; Τι άλλαξε τώρα με αυτόν τον λόγο;

Και τελειώνοντας θα πω και το εξής: Με το παρόν νομοσχέδιο που έχει πάρα πολλά προβλήματα -δεν μπορούμε να τα αναλύσουμε όλα σε δεκαπέντε λεπτά- ουσιαστικά δεν επιτυγχάνεται καμμία επιτάχυνση της δικαιοσύνης. Αντιθέτως πάρα πολύ φοβάμαι ότι θα παραβιαστούν βασικά δικαιώματα των κατηγορουμένων, θα έχουμε πάρα πολλούς πολίτες που θα εκτίουν ποινές για ήσσονος σημασίας πλημμελήματα, θα έχουμε περαιτέρω υπερκορεσμό των φυλακών.

Επίσης πολύ φοβάμαι, και κρούω τον κώδωνα του κινδύνου, ότι θα έχουμε πάρα πολλές προσφυγές στο Ευρωπαϊκό Δικαστήριο Δικαιωμάτων του Ανθρώπου και θα έχουμε πάρα πολλές καταδίκες της Ελλάδος, με αποτέλεσμα για ακόμη μια φορά να εκτεθεί η χώρα μας.

Εμείς λοιπόν καλούμε την Κυβέρνηση να αποσύρει το νομοσχέδιο. Για εμάς έχει πάρα πολλά προβλήματα, δεν επιδέχεται βελτιώσεων. Γι’ αυτόν τον λόγο το καταψηφίζουμε. Θεωρούμε ότι όταν νομοθετούμε για τον Ποινικό Κώδικα, κάτι το οποίο σχετίζεται με την ελευθερία του ατόμου, θα πρέπει να είμαστε προσεκτικοί και δεν θα πρέπει να λαϊκίζουμε, δεν θα πρέπει να κινούμαστε με τα κίνητρα τι λέει η επικαιρότητα και κυρίως δεν θα πρέπει να κάνουμε επικοινωνιακά τεχνάσματα με επικοινωνιακού τύπου ρυθμίσεις, αλλά ουσιαστικές ρυθμίσεις. Γιατί για εμάς το πιο βασικό είναι να υπάρχει ένας τρόπος ορθής απονομής δικαιοσύνης, να μην εκτίουν ποινές άτομα που δεν πρέπει να εκτίουν και κυρίως να υπάρχει ένα αίσθημα ασφάλειας δικαίου όμως, όχι σκέτο γενικώς και αορίστως μιας ασφαλείας που λένε μερικοί, αλλά ασφάλεια δικαίου. Μόνο έτσι θα πάει μπροστά η Ελλάδα.

Όσον αφορά δε για την πάταξη της εγκληματικότητας να πω ότι η πάταξη της εγκληματικότητας δεν θα γίνει με αυστηροποίηση των ποινών και με πρόχειρες ρυθμίσεις, αλλά με βελτίωση των συνθηκών διαβίωσης των Ελλήνων, αποτροπή της φτωχοποίησης και κυρίως με το υπάρχει μια κοινωνική δικαιοσύνη. Εμείς αυτά πρεσβεύουμε και για αυτόν τον λόγο καταψηφίζουμε το νομοσχέδιο.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τέσσερις εκπαιδευτικοί συνοδοί από το 6ο Δημοτικό Σχολείο Ρεθύμνου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα τον λόγο έχει ο κ. Αποστολάκης, ειδικός αγορητής από τη Νίκη.

Ευχαριστώ, κύριε Πρόεδρε.

**ΓΕΩΡΓΙΟΣ ΑΠΟΣΤΟΛΑΚΗΣ:** Κύριε Υπουργέ, κύριοι συνάδελφοι, η Βουλή καλείται σήμερα πάλι, για πολλοστή φορά από το 2019 που εισήχθησαν οι νέοι ποινικοί κώδικες, να τους ξανατροποποιήσει, αυτή τη φορά με ιδιαίτερα εκτεταμένες αλλαγές που ανατρέπουν προηγούμενες ρυθμίσεις. Ωστόσο, το συζητούμενο σχέδιο νόμου δεν αποτελεί προϊόν σοβαρής επεξεργασίας μιας ειδικής νομοπαρασκευαστικής επιτροπής με σύμμετρη εκπροσώπηση όλων των φορέων, πανεπιστημιακών, δικαστικών λειτουργών, δικηγόρων. Ήδη έχει αποτελέσει αντικείμενο έντονης επιστημονικής κριτικής. Δεν διατυπώθηκε από τους επιστημονικούς και επαγγελματικούς φορείς ούτε μία θετική γνώμη.

Αυτό, κύριε Υπουργέ, μαρτυρεί πολλά. Δεν συνωμότησαν ξαφνικά οι πάντες εναντίον του σχεδίου νόμου σας.

Ακόμη, οι προτεινόμενες αλλαγές δεν τεκμηριώνονται με ερευνητικά και στατιστικά δεδομένα σε σχέση με την πρακτική εφαρμογή των νέων κωδίκων. Πολλές διατάξεις του σχεδίου εγείρουν σοβαρά ζητήματα συμβατότητας με τις διατάξεις του Συντάγματος και της ΕΣΔΑ και υπονομεύουν τον φιλελεύθερο χαρακτήρα του ουσιαστικού και δικονομικού Ποινικού Δικαίου. Με λίγα λόγια το νομοθέτημα αυτό πρέπει άμεσα να αποσυρθεί και να μην συζητηθεί. Οι αλλαγές που κάνει στους κώδικες δεν αποτελούν προϊόν ωρίμανσης μιας εξελικτικής διαδικασίας ούτε υπόκεινται στον ορθό λόγο γι’ αυτό θα είναι και θνησιγενείς.

Μία νέα αλλαγή θα γίνει, θα αντικατασταθούν από έναν άλλον Υπουργό από νέες διατάξεις ανάλογα με την πολιτική συγκυρία και την ειδησεογραφία. Όμως οι συχνές και εκτεταμένες αλλαγές δημιουργούν ανασφάλεια δικαίου στους πολίτες και νομολογιακό δαίδαλο. Αποσκοπούν όχι στο να βελτιώσουν την ποιότητα της νομικής ζωής των πολιτών, αλλά να τους εντυπωσιάσουν.

Στο πεδίο του ουσιαστικού Ποινικού Δικαίου οι εισαγόμενες τροποποιήσεις ανατρέπουν την ισορροπία και συνοχή του συστήματος ποινών. Γίνεται αλόγιστη επίταση των ποινών και των όρων έκτισής τους με ένα εμπειρικό ψευδοεπιχείρημα, αυτό της ατιμωρησίας. Γιατί όμως όλα τα μέτρα αυστηροποίησης που έχουν ληφθεί στην τελευταία τετραετία ελάχιστα έχουν εισφέρει στον περιορισμό της εγκληματικότητας;

Η τιμωρητικότητα ως επιλογή αντεγκληματικής πολιτικής δεν είναι πρόσφορη απάντηση στην εγκληματικότητα. Αξιόπιστες μελέτες έχουν καταδείξει ότι η αποτρεπτική επιρροή στον εν δυνάμει δράστη δεν εξαρτάται τόσο από το ύψος της απειλούμενη ποινής όσο από τη βεβαιότητα ως προς το αν θα συλληφθεί καθώς και από την ταχύτητα της καταδίκης του. Αν λοιπόν η Κυβέρνηση της Νέας Δημοκρατίας ενδιαφέρεται πραγματικά να αντιμετωπίσει την εγκληματικότητα, αντί να αναλώνεται σε επικοινωνιακά παιχνίδια, από τη βελτίωση αυτού του δείκτη θα πρέπει να ξεκινήσει, από την πραγματική εξιχνίαση των εγκλημάτων, ώστε όσοι εγκληματούν να συλλαμβάνονται και να δικάζονται σε λογικό χρόνο.

Επιπλέον, η πρόληψη της εγκληματικότητας ενισχύεται με τη σωστή σωφρονιστική και μετασωφρονιστική μέριμνα. Η πολιτεία οφείλει να διαμορφώσει όχι μόνο κατάλληλες συνθήκες κράτησης, αλλά και την υποστήριξη και επιτήρηση των κρατουμένων όταν απολύονται με όρους, να τους συνδράμει στην ανεύρεση εργασίας, να στηρίξει τις οικογένειές τους, να έχει τακτική παρακολούθηση των απολυθέντων. Αυτά βέβαια απαιτούν σχεδιασμό, οργάνωση και δαπάνες. Αυτά έπρεπε να επιδιώξει πρωτίστως το Υπουργείο Δικαιοσύνης, αλλά η νεοφιλελεύθερη πολιτική της Νέας Δημοκρατίας έχει αλλεργία με το κοινωνικό κράτος. Αντίθετα, προτιμά την ανέξοδη αύξηση των ποινών και την παράταση του εγκλεισμού πράγμα που θα δημιουργήσει ασφυκτικές καταστάσεις στις ήδη πλήρεις φυλακές.

Αν θέλουμε να δώσουμε ένα κεντρικό χαρακτηρισμό στις ρυθμίσεις του ουσιαστικού Ποινικού Δικαίου, ο καταλληλότερος είναι «ποινικός λαϊκισμός». Αυτό ακριβώς είναι το βάθρο της ποινολογίας του νομοσχεδίου. Η ποινή από έσχατο επεμβατικό εργαλείο του κράτους χρησιμοποιείται ως επεμβατικό εργαλείο σε πρώτη ζήτηση.

Από τις επιμέρους διατάξεις, με βάση τον χρόνο που διαθέτουμε, σταχυολογούμε ενδεικτικά δυο. Στο άρθρο 43 του σχεδίου νόμου προστίθεται νέο άρθρο, το 265 άρθρο του Ποινικού Κώδικα, που ορίζει ότι σε περίπτωση εμπρησμού δάσους, είτε από πρόθεση είτε από αμέλεια, δημεύεται κατά την κρίση του δικαστηρίου με την καταδικαστική απόφαση τμήμα περιουσίας του αυτουργού και των συμμετόχων στο έγκλημα με κριτήριο για το μέγεθος της δήμευσης τη βλάβη που προκλήθηκε. Η ρύθμιση αυτή δεν είναι απλά ανεπιτυχής και πρέπει να αποσυρθεί πάραυτα, είναι πρωτίστως αντισυνταγματική, γιατί εισάγει περίπτωση γενικής δήμευσης. Η δήμευση όμως της περιουσίας πρέπει να αναφέρεται ειδικά σε πρωτογενή εγκληματικά προϊόντα, δηλαδή σε περιουσία που προέκυψε, να είναι παράγωγη, από την παράνομη πράξη, εν προκειμένω τον εμπρησμό, η δημευτέα περιουσία να χρησίμευσε ή να προοριζόταν για τον εμπρησμό, να υπάρχει τέλος πάντων σχέση αιτίου και αιτιατού, έστω κίνδυνος της δημόσιας τάξης. Τότε μόνο συνιστά έναν θεμιτό περιορισμό της ιδιοκτησίας. Ποια λοιπόν είναι η σχέση της προϋπάρχουσας του εμπρησμού περιουσίας που δημεύεται με αυτή καθαυτή την πράξη του εμπρησμού;

Η γενική και απροϋπόθετη δήμευση περιουσίας απαγορεύεται ήδη από τα πρώτα επαναστατικά συντάγματα. Η γενική δήμευση, δηλαδή η αφαίρεση του όλου ή μέρους του κατάδικου, είναι αναμφίβολα αντισυνταγματική. Σας το επισημαίνει, κύριε Υπουργέ, άλλωστε και η Επιστημονική Υπηρεσία της Βουλής έστω και με ερωτηματικό, διαβάστε το.

Στο άρθρο 54 αναδιατυπώνεται το άρθρο 363 του Ποινικού Κώδικα για τη συκοφαντική δυσφήμιση και στην έννοια του τρίτου δεν περιλαμβάνονται πλέον δημόσιοι λειτουργοί ή υπάλληλοι που λαμβάνουν γνώση των ισχυρισμών για τα διάδικα μέρη κατά την ενάσκηση καθήκοντος στο πλαίσιο πολιτικής, ποινικής ή διοικητικής δίκης χωρίς να συνδέονται προσωπικά με τα μέρη. Κατ’ αρχάς οι συντάκτες του νομοσχεδίου φαίνεται ότι γράφουν στα παλαιότερα των υποδημάτων τους την πρόσφατη ολομέλεια 3/2021 του Αρείου Πάγου, που λύνοντας το ζήτημα αν στην έννοια του τρίτου περιλαμβάνονται και τα δικαστικά πρόσωπα που μέσω των δικογράφων λαμβάνουν γνώση της διάδοσης συκοφαντικών γεγονότων έκρινε το αντίθετο. Η διάταξη αυτή είναι ανερμάτιστη δογματικά και αδικαιολόγητη. Είμαστε βέβαιοι ότι προκλήθηκε κατ’ απαίτηση δικαστικών και εισαγγελικών κύκλων με μοναδικό σκοπό την απαλλαγή των πινακίων από υποθέσεις συκοφαντικής δυσφήμησης, που και πολλές είναι και πολύωρες. Να μια ακόμη περίπτωση ικανοποίησης συντεχνιακού αιτήματος.

Το ζήτημα όμως δεν είναι τεχνικό, αλλά δογματικό για το πραγματικά προστατευόμενο αγαθό διότι η εικόνα της προσωπικότητας του διαδίκου επηρεάζει τη δικαστική κρίση. Εξάλλου, υπάρχει περίπτωση τα δικαστικά πρόσωπα να γνωρίζουν τον θιγόμενο ιδίως σε μικρές κοινωνίες ή τους επώνυμους. Τα δε δικόγραφα αποτελούν δημόσια έγγραφα που διαρρέουν ή δημοσιεύονται ή γίνεται χρήση τους σε άλλες διαδικασίες.

Η παραπάνω διάταξη, αν ψηφιστεί, καταλαμβάνει ως ποινικός νόμος όλες τις εκκρεμείς προϋποθέσεις, με αποτέλεσμα οι μεν ποινικές να τεθούν στο αρχείο και οι δε αγωγές αποζημίωσης λόγω συκοφαντικής δυσφήμησης να απορριφθούν ως μη νόμιμες, και ανοίγει φυσικά ο δρόμος για την αναψηλάφηση τελεσίδικων αποφάσεων.

Αντίθετους, επίσης, μας βρίσκει και η αποποινικοποίηση της απλής δυσφήμισης που γίνεται με το άρθρο 135. Μέχρι τώρα δεν έχει αμφισβητηθεί επιστημονικά η ανάγκη προστασίας της τιμής και της υπόληψης του προσώπου που επιτυγχάνεται μέσω της καταργούμενης διάταξης. Και πάλι ο λόγος της ρύθμισης είναι συντεχνιακός. Ήταν απαίτηση μιας κατηγορίας δημοσιογράφων που συχνάζουν στα ποινικά και πολιτικά δικαστήρια, κατηγορούμενοι κατά κανόνα για συκοφαντική δυσφήμιση. Στο εξής θα επικαλούνται κάποιες πηγές πληροφόρησης που θα αποκλείουν δήθεν τη γνώση του ψεύδους και θα περιπίπτουν στην ατιμώρητη πλέον απλή δυσφήμηση. Η εικόνα ωστόσο του προσώπου του διασυρμένου τρίτου θα παραμείνει τραυματισμένη ηθικά.

Στο σημείο αυτό οφείλουμε να πούμε ότι ορισμένες από τις διατάξεις που περιλαμβάνονται στο υπό συζήτηση σχέδιο νόμου, ανταποκρίνονται σε πάγια αιτήματα της επιστήμης και της πράξης. Η επαναφορά, παραδείγματος χάριν, της αυτεπάγγελτης δίωξης των περιουσιακών εγκλημάτων, και ιδιαίτερα της απιστίας από τραπεζικούς, θα αποκαταστήσει μια βαρέως άστοχη ρύθμιση της ισχύουσας νομοθεσίας, βαρίδι στην Κυβέρνησή σας. Αντίρρηση, όμως, διατυπώνουμε για τον χρόνο έναρξης από 1-7-2024, αντί για την άμεση ισχύ. Δεν φτάνει, κύριε Υπουργέ, τόσοι που τη γλιτώσανε μέχρι σήμερα; Υπάρχει υπόλοιπο τραπεζικών στελεχών που η Κυβέρνηση Μητσοτάκη χρωστάει ακόμα συγκάλυψη;

Το νομοσχέδιο πάσχει και στον τομέα της ποινικής δικονομίας. Επιδιώκοντας με φανερό άγχος μία πάση θυσία επιτάχυνση της ποινικής διαδικασίας, δεν διστάζει να υπερβεί βασικά δόγματα της ποινικής δίκης. Η μεταφορά αρμοδιότητας από τα τριμελή στα μονομελή δικαστήρια είναι άστοχη και επικίνδυνη. Η μεταφορά γίνεται χάριν επίσπευσης εκδίκασης των υποθέσεων με το αφελές επιχείρημα της αποδεικτικής απλότητας των συγκεκριμένων υποθέσεων. Το επιχείρημα της απλότητας είναι αυθαίρετο, ενώ η κατάργηση της ενδιάμεσης διαδικασίας θα καταστήσει την εκδίκαση δυσχερέστερη, αφού δεν θα έχει προηγηθεί προηγούμενη σοβαρή επεξεργασία, πράγμα αναγκαίο για τις σοβαρές υποθέσεις.

Δηλαδή εντελώς απαράδεκτα προκρίνεται η επιτάχυνση με βέβαιη τη συρρίκνωση βασικών υπερασπιστικών δικαιωμάτων του κατηγορουμένου και τον περιορισμό των εγγυήσεων για ορθοκρισία, για ολόπλευρη και σε βάθος έρευνα των υποθέσεων και εν τέλει για μια δίκαιη δίκη, μόνο και μόνο για να βγει και να καυχηθεί η Κυβέρνησή σας ότι θα σώσει την ήδη καταρρεύσασα ποινική δικαιοσύνη από το τέλμα της. Τίποτε, όμως, δεν θα επιτύχει. Η εκ της αιτίας αυτής επιτάχυνση προϋποθέτει την παράλληλη λειτουργία περισσότερων μονομελών συνθέσεων, σε σχέση με τις τριμερείς συνθέσεις που λειτουργούν σήμερα, που θα στελεχώσουν οι απελευθερούμενοι δικαστές. Αυτό, όμως, απαιτεί διπλασιασμό και τριπλασιασμό των αιθουσών, των εισαγγελέων και των γραμματέων. Με τις υπάρχουσες συνθήκες είναι αδύνατο. Έτσι οι μόνοι κερδισμένοι θα είναι οι δικαστές που θα ελευθερωθούν χωρίς να αξιοποιούνται συγχρόνως αλλού. Χαμένοι θα είναι και οι πολίτες, εξαιτίας της συρρίκνωσης των υπερασπιστών δικαιωμάτων των κατηγορουμένων. Χαμένοι ομοίως θα είναι και η μετάδοση δικαστικής πείρας. Η περιορισμένη συμμετοχή των πρωτοδικών σε πολυμελείς ποινικές υποθέσεις, ιδίως στα πρώτα χρόνια της σταδιοδρομίας τους, θα τους στερήσει την εμπειρία της διάσκεψης και της ανταλλαγής απόψεων με εμπειρότερους δικαστές. Σας διαβεβαιώνω μετά λόγου γνώσεως ότι τα μονομερή δικαστήρια κάθε βαθμού είναι εξαιρετικά επικίνδυνα δικαστήρια.

Άρθρο 95 σχέδιο νόμου: διευρύνονται οι περιπτώσεις που η κύρια ανάκριση περατώνεται με απευθείας κλήση, με αντίστοιχη συρρίκνωση της δικαιοδοσίας των δικαστικών συμβουλίων. Αντιστρέφεται ο κανόνας και πλέον σε όλα τα κακουργήματα των ειδικών ποινικών νόμων, καθώς και σε εκείνα του δέκατου τρίτου και του δέκατου τέταρτου κεφαλαίου του ειδικού μέρους του ποινικού κώδικα και των άρθρων 374 και 380, η παραπομπή του κατηγορουμένου μετά την περάτωση της κύριας ανάκρισης θα γίνεται με απευθείας κλήση στο ακροατήριο, ακόμη και σε περίπτωση που η ανάκριση διενεργείται από εφέτη ανακριτή. Η ρύθμιση δικαιολογείται από το Υπουργείο με την επίκληση της αποσυμφόρησης της ποινικής δίκης από τη διαδικασία των συμβουλίων και των βουλευμάτων, δηλαδή και πάλι χάριν ταχύτητας, αλλά σε βάρος της ορθής κρίσης. Καλή και επιθυμητή είναι η ταχύτητα, αλλά όταν είναι να μετατρέψει την ποινική δίκη σε μια βιαστική και διεκπεραιωτική διαδικασία καλύτερα ας λείπει. Ας αναζητηθεί με άλλους τρόπους. Δεν θέλουμε δίκη σε σύντομο fast track χρόνο. Θέλουμε δίκη εντός λογικής προθεσμίας, όπως ορίζει το άρθρο 6 παράγραφο 1 της ΕΣΔΑ. Και φυσικά μια δίκαιη δίκη.

Κάνουμε έκκληση να μην συρρικνώνετε, χάρη μιας αμφίβολης ταχύτητας, τα δικαστικά συμβούλια. Η παρεμβολή τους μετά την περάτωση της κύριας ανάκρισης και πριν το στάδιο της διαδικασίας στο ακροατήριο, εγγυάται την ολοκληρωμένη έρευνα της υπόθεσης, την πρόληψη ακυροτήτων και την επίλυση δυσχερών νομικών και ουσιαστικών ζητημάτων σε ένα πρώιμο στάδιο, προετοιμάζοντας καλύτερα την εκδίκαση της υπόθεσης στο ακροατήριο και περιορίζοντας τον χρόνο που θα αφιερώσει το δικαστήριο, επιταχύνοντας κατ’ αυτόν τον τρόπο τον ρυθμό απονομής δικαιοσύνης. Το αποτέλεσμα που θα φέρει η ρύθμισή σας θα έχει την υπέρμετρη επιβάρυνση με σχεδόν διπλάσιες υποθέσεις της διαδικασίας στο ακροατήριο και παράλληλα την υπέρμετρη επιβάρυνση της θέσης του κατηγορουμένου.

Δεν μπορώ να μην πω στην Ολομέλεια και τούτο. Με βάση τη ρύθμιση αυτή επηρεάζεται άμεσα η πορεία της υπόθεσης ποινικών ευθυνών για το πολύνεκρο δυστύχημα των Τεμπών. Μία τόσο σοβαρή υπόθεση με πολλούς κατηγορουμένους -με ποινικές ευθύνες που συνδέονται με την κατανόηση του τρόπου λειτουργίας των σιδηροδρόμων και των συστημάτων ασφαλείας, με την ανάγκη για εκτίμηση εκθέσεων πραγματογνωμοσύνης- είναι ανεπίτρεπτο να οδηγηθεί στο ακροατήριο χωρίς ουσιαστική και σε βάθος επεξεργασία των αποδεικτικών μέσων που συγκεντρώθηκαν στην προδικασία από ένα δικαστικό συμβούλιο που θα αναδείξει την ύπαρξη και το μέγεθος της ευθύνης καθενός των κατηγορουμένων. Κατανοούμε ότι η δίκη πρέπει να γίνει σε σύντομο χρόνο, χωρίς να έχει περάσει προθεσμία για την αποφυλάκιση των δύο προσωρινά κρατούμενων, κατηγορουμένων. Η ταχύτητα, όμως, πρέπει να επιτευχθεί από τα αρμόδια δικαστικά όργανα με άλλους τρόπους, όχι σε βάρος της εγγύησης του συμβουλίου. Διαφορετικά, ενδεχομένως, θα υπάρξουν ενστάσεις για παραβίαση της αρχής της δίκαιης δίκης.

Είμαστε αντίθετοι στις ρυθμίσεις για υποχρέωση κατάθεσης παραβόλου για το παραδεκτό μιας σειράς ένδικων βοηθημάτων. Τέτοιες ρυθμίσεις συνιστούν μορφή προληπτικού ελέγχου της βασιμότητας των καταγγελλομένων πράξεων, κάτι που είναι αντίθετο στην αρχή του κράτους δικαίου και στην υποχρέωση της πολιτείας να εξασφαλίζει την παροχή δικαστικής προστασίας σε κάθε πολίτη. Έχουν εισπρακτικό μόνο χαρακτήρα, χωρίς να συμβάλουν στην επιτάχυνση της διαδικασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυο λεπτά θα χρειαστώ μόνο, κύριε Πρόεδρε. Ζητώ την ανοχή σας.

Άρθρο 108 σχεδίου νόμου: αυξάνονται τα όρια του εκκλητού των ποινικών αποφάσεων. Μετά από την κύρωση του Έβδομου Πρόσθετου Πρωτοκόλλου της ΕΣΔΑ, όπου διατυπώθηκε επιφύλαξη υπέρ της διάταξης του άρθρου 489 του κώδικα ποινικής δικονομίας και συγκεκριμένα υπέρ των ορίων του εκκλητού ως είχαν τότε, ο περαιτέρω περιορισμός του αριθμού των εκκλητών αποφάσεων που επιχειρείται με το σχέδιο νόμου δεν θα είναι σύμφωνος με τις παραπάνω διεθνείς δεσμεύσεις της χώρας, μιας και ειδικότερα το άρθρο 2 του έβδομου πρόσθετου πρωτοκόλλου επιτρέπει εξαιρέσεις μόνο στην περίπτωση αξιοποίνων πράξεων ήσσονος σημασίας.

Με το άρθρο 102 του σχεδίου νόμου, με μια πρόδηλη αντισυνταγματικότητα πάλι, επανακαθορίζεται η κατανομή της αρμοδιότητας στα μικτά ορκωτά δικαστήρια με τη συρρίκνωση της συμμετοχής των ενόρκων στη λήψη των αποφάσεων. Προτείνεται περιορισμός της συμμετοχής των ενόρκων μόνο στην απόφαση για την κατηγορία και την κύρια ποινή. Εδώ μεταβάλλονται από τον κοινό νομοθέτη τα όρια λειτουργίας των μικτών ορκωτών δικαστηρίων, που όμως έχουν καθοριστεί με δεσμευτικό τρόπο από τον συνταγματικό νομοθέτη στο άρθρο 97. Η έλλειψη νομικών γνώσεων και εμπειρίας, που επικαλείστε ως αιτιολογία για τις αλλαγές, ήταν δεδομένη κατά την ψήφιση του Συντάγματος. Η επιλογή του συνταγματικού νομοθέτη ήταν η λειτουργία των μικτών ορκωτών δικαστηρίων με αρμοδιότητα εκδίκασης των κακουργημάτων και των πολιτικών εγκλημάτων. Και φυσικά, εκδίκαση μιας υπόθεσης με συμμετοχή ενόρκων, δεν σημαίνει συμμετοχή των τελευταίων σε ορισμένα μόνο στάδια της διαδικασίας.

Και εδώ σας υποδεικνύει η Επιστημονική Επιτροπή της Βουλής για το τεκμήριο αρμοδιότητας, σύμφωνα με το Σύνταγμα, ότι ανήκει το τεκμήριο -όλες οι αρμοδιότητες- στο σύνολο των μελών του μεικτού ορκωτού δικαστηρίου. Για αυτό η υπονόμευση της σύμπραξης του λαϊκού στοιχείου στην κρίση για κάθε ζήτημα που συνδέεται άμεσα ή έμμεσα με την κατηγορία και την ποινή που πρέπει να επιβληθεί, είναι ευθέως αντίθετη στο Σύνταγμα. Προτιμήσαμε να μην κάνουμε ένσταση αντισυνταγματικότητας γιατί θα καταπέσει στα δικαστήρια αυτή η ρύθμιση και θα γεννήσει ένα σωρό από λόγους αναιρέσεως και έτσι θα φτάσει πολύ γρήγορα στον Άρειο Πάγο.

Συμπερασματικά, αυτό το νομοσχέδιο δεν θα φέρει κάτι καλό στην ποινική έννομη τάξη. Οι πάντες –μα, οι πάντες!- κατακρίναμε αυτή την ακατανόητη, κακή και βιαστική νομοθέτηση με συγκυριακά κριτήρια και με προθέσεις εντυπωσιασμού της κοινής γνώμης.

Το συζητούμενο νομοσχέδιο δεν αποτελεί προϊόν σοβαρής επεξεργασίας μιας ειδικής και έγκριτης νομοπαρασκευαστικής επιτροπής. Δημιουργεί όχι ασφάλεια, ανασφάλεια δικαίου. Ένα τέτοιο σχέδιο νόμου δεν μπορεί να γίνει δεκτό.

Να το αποσύρετε, κύριοι Υπουργοί και να συνταχθεί άλλο από σωστούς ανθρώπους και με επιστημονικά, ορθά, δογματικά και συνταγματικά κριτήρια. Θέλει γενναιότητα η πράξη αυτή, αλλά η ίδια η φύση της απονομής της δικαιοσύνης απαιτεί γενναιότητα.

Για όλους αυτούς τους λόγους το Δημοκρατικό Πατριωτικό Κίνημα - Νίκη καταψηφίζει στο σύνολό του το νομοσχέδιο.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και ολοκληρώνουμε τους αγορητές με την κ. Καραγεωργοπούλου από την Πλεύση Ελευθερίας.

Ορίστε, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, το εν λόγω νομοσχέδιο έχουμε ήδη καταγγείλει στις συνεδριάσεις των επιτροπών μας ότι διαπνέεται από νομοτεχνική προχειρότητα, τιμωρητικό πνεύμα, άγνοια των πρακτικών αναγκών της ποινικής διαδικασίας.

Μας εγκαλέσατε εχθές ότι ενώ σας ζητήσαμε να αποσύρετε αρχικά όλο το νομοσχέδιο λόγω της προχειρότητάς του ακριβώς, αλλά και ειδικότερα το Δ΄ Κεφάλαιο που αφορά στην ενδοοικογενειακή βία, δεν ασκήσαμε καμμία κριτική επί των άρθρων. Αυτό έγινε αμέσως μετά, με τη δική μας τελική εισήγηση σάς κάναμε πολύ καίριες παρεμβάσεις επί των άρθρων, στις οποίες αμέσως μετά, όταν πήρατε τον λόγο, δεν ασκήσατε καμμία κριτική και αναμένουμε σήμερα πραγματικά να εκτιμήσετε τις πολύ σημαντικές παρεμβάσεις τις οποίες θεωρούμε θεμελιώδεις και τουλάχιστον κατ’ ελάχιστο οφείλετε να λάβετε υπ’ όψιν σας πριν από την τελική διαμόρφωση του Δ΄ Κεφαλαίου που αφορά στο πολύ εξαιρετικής σημασίας ζήτημα της ενδοοικογενειακής βίας που μαστίζει όλη την ελληνική κοινωνία.

Σε ό,τι αφορά τον Ποινικό Κώδικα, είναι το μόνο μέρος του νομοσχεδίου για το οποίο δεν έχω μιλήσει, δεδομένου ότι ο χρόνος δεν ήταν ποτέ αρκετός για ένα τέτοιο νομοσχέδιο, τέτοιας εμβέλειας και τέτοιας σημασίας.

Μία βασική, λοιπόν, αλλαγή που διαπνέει το σχέδιο νόμου σε ό,τι αφορά τις διατάξεις του Ποινικού Κώδικα είναι το γεγονός ότι πλέον και για μικρές πλημμεληματικές ποινές οι δράστες θα οδηγούνται στις φυλακές. Αυταρχισμός, αυστηροποίηση όλων των ποινών. Η αναστολή της ποινής για πλημμελήματα μετατρέπεται από κανόνας σε εξαίρεση, θα μπορεί να χορηγηθεί σε ποινές φυλάκισης έως ένα έτος, όταν οι αμετάκλητες προηγούμενες καταδίκες δεν υπερβαίνουν το ένα έτος, για ποινές φυλάκισης έως δύο έτη προτεραιότητα αποτελεί η έκτιση ποινών με τους εναλλακτικούς τρόπους κοινωφελούς εργασίας ή μετατροπής της ποινής σε χρήμα ή σε κατ’ οίκον έκτιση με ηλεκτρονική επιτήρηση. Η επαναφορά, μάλιστα, της δυνατότητας μετατροπής στερητικών της ελευθερίας ποινών σε χρηματικές οδηγεί σε απονομή δικαιοσύνης δύο ταχυτήτων, όπου οι έχοντες θα μπορούν με βάση την οικονομική τους ισχύ να αποφεύγουν την πραγματική έκτιση των ποινών.

Με ψήφισμα που εξέδωσαν τριάντα εννέα πανεπιστημιακοί, εν ενεργεία ομότιμα και αφυπηρετήσαντα μέλη ΔΕΠ των Τομέων Ποινικών και Εγκληματολογικών Επιστημών των τριών νομικών σχολών, διατυπώνονται σαφείς ενστάσεις κατά των αλλαγών που επέρχονται στον Ποινικό Κώδικα.

Εδώ θα αναφερθώ στην ανακοίνωση της Ένωσης Ελλήνων Ποινικολόγων που επισημαίνουν ότι η ψήφιση των διατάξεων του νομοσχεδίου αναμένεται να προκαλέσει συμφόρηση των ποινικών ακροατηρίων, υπερκορεσμό των σωφρονιστικών καταστημάτων και κοινωνικό εξοστρακισμό μη επικίνδυνων παραβατών, οξύτατα προβλήματα διαχρονικού δικαίου και ισότητας ενώπιον του νόμου, αφόρητο περιορισμό θεμελιωδών δικαιωμάτων των κατηγορουμένων, πτώση της ποιότητας των δικαστικών αποφάσεων και αύξηση των εξ αυτών ουσιαστικώς ή νομικώς λανθασμένων, υποβάθμιση του ρόλου των συνηγόρων, ανατροπή της δικαιοπολιτικής και δογματικής ισορροπίας του ποινικού μας συστήματος.

Τίποτα από αυτά δεν έχετε λάβει υπ’ όψιν σας, όταν μας μιλήσατε εχθές για απονομή δικαιοσύνης και υπεράσπιση των θυμάτων; Μα, η ένωση ποινικολόγων καταγγέλλει ότι ακριβώς περί αυτού πρόκειται, με την αντίστροφη, φυσικά, φορά των πραγμάτων.

Η ένωση ποινικολόγων, επίσης, αναφέρει ότι οι πλείστες των προτεινομένων ρυθμίσεων δεν υπηρετούν τον εξαγγελλόμενο σκοπό του νομοσχεδίου, την επιτάχυνση και ποιοτική αναβάθμιση της ποινικής δίκης, ενώ οι κριτικές παρατηρήσεις και προτάσεις που υποβλήθηκαν κατά τη δημόσια διαβούλευση δεν ελήφθησαν δεόντως υπ’ όψιν, με αποτέλεσμα το κατατεθέν στη Βουλή κείμενο να είναι άκρως προβληματικό.

Τα μέτρα αυστηροποίησης που έχουν ληφθεί την τελευταία τετραετία δεν έχουν εισφέρει στον περιορισμό της εγκληματικότητας και από αυτό δεν έχετε διδαχθεί καν, από ό,τι φαίνεται.

Πολλές διατάξεις του σχεδίου εγείρουν όχι μόνο σοβαρά ζητήματα συμβατότητας με τις διατάξεις του Συντάγματος και της ΕΣΔΑ, αλλά υπονομεύουν τον χαρακτήρα του ουσιαστικού και δικονομικού Ποινικού Δικαίου, ενώ δεν τεκμηριώνονται με ερευνητικά και στατιστικά δεδομένα. Η τιμωρητικότητα ως επιλογή αντεγκληματικής πολιτικής δεν είναι πρόσφορη απάντηση στην εγκληματικότητα. Μεγάλης κλίμακας εμπειρικές μελέτες έχουν καταδείξει ότι η αποτρεπτική επιρροή στον υποψήφιο δράστη δεν εξαρτάται τόσο από το ύψος της απειλουμένης στον νόμο ποινής όσο από τη βεβαιότητα και την ταχύτητα της επιβολής.

Η βασική φιλοσοφία από την οποία διαπνέονται οι ρυθμίσεις πηγάζει από την πεποίθηση της αναντιστοιχίας των ποινών και των ποινικών ρυθμίσεων προς όφελος των δραστών ως αιτίες για την αύξηση της εγκληματικότητας. Η γενικευμένη αντιμετώπιση μεμονωμένων παραβατικών συμπεριφορών με συνολική αυστηροποίηση, όμως, είναι η συνειδητή επιλογή της συλλογικής ευθύνης στο νομοθετικό επίπεδο, επιλογή αντίθετη με τη θεμελιώδη αρχή της ατομικής ευθύνης στο Ποινικό Δίκαιο.

Η απόδοση της εγκληματικότητας στις χαμηλές ποινές, η ποινικοποίηση πράξεων ανηλίκων από τα δέκα έτη αποπροσανατολίζει από τα κοινωνικά αίτια, απαγορεύει τη λειτουργία των αναγκαίων συνάψεων μεταξύ μιας εγκληματικής συμπεριφοράς και των κοινωνικών, πολιτικών αιτίων που τις δημιουργούν, πριμοδοτεί τον ρόλο των κατασταλτικών δυνάμεων οι οποίες πολλάκις αυθαιρετούν, καταχρώμενες την παρεχόμενη σε αυτές εξουσία, καθιστώντας και εγκαθιστώντας αυτές ως τη μόνη και αναγκαία συνθήκη του εύρυθμου της καθημερινής ζωής των πολιτών. Ταυτόχρονα, απαλλάσσουν την πολιτική εξουσία από κάθε ευθύνη διαμόρφωσης ανθρωπίνων συνθηκών διαβίωσης, ενσωμάτωσης σε μία λειτουργική κοινωνία, περιθωριοποιημένη ανθρώπων, όπως αστέγων, μεταναστών κ.λπ., συνθηκών εντός των οποίων παραβατικές αντιστάσεις δεν θα έχουν λόγο ύπαρξης.

Θα ήθελα να επαναφέρω και προς γνώση της ελληνικής κοινωνίας ένα απόσπασμα από το υπόμνημα της Ελληνικής Ένωσης για τα Δικαιώματα του Ανθρώπου, η οποία εκτιμά ότι το υπό ψήφιση νομοσχέδιο πρόκειται να έχει καθοριστικές και κυρίως, ουσιωδώς αρνητικές συνέπειες στο ήδη εξαιρετικά βεβαρημένο και δυσλειτουργικό σύστημα ποινικής και σωφρονιστικής μεταχείρισης στην Ελλάδα και επιπλέον, ότι αυτό ενέχει σοβαρούς κινδύνους για τα θεμελιώδη δικαιώματα των πολιτών. Οι αντιδράσεις που εκδηλώθηκαν κατά τη διάρκεια της σχετικής διαβούλευσης ήταν ιδιαίτερα έντονες και συχνά συνοδεύονταν από εμπεριστατωμένη τεκμηρίωση. Επισημαίνουν ότι οι ηχηρές φωνές αγνοήθηκαν παντελώς και καλούμαστε έτσι, δυστυχώς, σε ένα νομοθέτημα με πρόδηλες τεχνικές ανεπάρκειες και επισφαλή επιστημονικά ερείσματα, το οποίο, επιπλέον, στερείται επί της ουσίας νομιμοποίησης στα μάτια όσων καλούνται να το εφαρμόσουν.

Ο Συνήγορος του Πολίτη, δεδομένων τόσο του υπάρχοντος συστήματος και των συνθηκών κράτησης στη χώρα μας όσο και των αρχών που διέπουν τη Διεθνή Σύμβαση για τα Δικαιώματα του Παιδιού και τους κανόνες των Ηνωμένων Εθνών για την προστασία των ανηλίκων που στερούνται της προσωπικής τους ελευθερίας, σύμφωνα με τις οποίες η στέρηση της ελευθερίας πρέπει να αποτελεί έσχατο καταφύγιο κοινωνικής αντίδρασης, σημειώνει ότι με την επιχειρούμενη διεύρυνση καθίσταται πλέον εφικτός ο εγκλεισμός σε κατάστημα κράτησης και για μικρότερης ηθικοκοινωνικής απαξίας εγκλήματα.

Στο ίδιο πνεύμα και με βάση όσα έχουμε εκθέσει ήδη, η αρχή εκφράζει τον προβληματισμό της για την αύξηση των χρονικών ορίων κράτησης σε ειδικό κατάστημα κράτησης νέων από οκτώ έτη σε δέκα έτη στο άρθρο 7 του σχεδίου που τροποποιεί το άρθρο 54 του Ποινικού Κώδικα.

Έτσι στην πραγματικότητα καταστρατηγείτε τη βασική αρχή του Ποινικού Δικαίου των ανηλίκων που αποτελεί αρωγή αντί της τιμωρίας.

Το τέταρτο κεφάλαιο σας καλέσαμε ειδικότερα να το αποσύρετε οπωσδήποτε και σε κάθε περίπτωση ασκήσαμε πολύ αναλυτική κριτική και αναφερθήκαμε πολύ αναλυτικά εχθές σε ένα-ένα τα άρθρα. Οπότε και θα περίμενα σήμερα οπωσδήποτε να τοποθετηθείτε και να έχετε λάβει υπ’ όψιν σας, όπως προείπα, τις παρεμβάσεις μας.

Θα ήθελα λίγο περισσότερο να εστιάσω και να αναφερθώ και πάλι τονίζοντας τις συστάσεις της GREVIO της ανεξάρτητης αρχής που παρακολουθεί την εφαρμογή της σύμβασης του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας. Η Ελλάδα σημειωτέον είναι μία από τις πρώτες χώρες που υπέγραψαν τη σύμβαση αυτή το 2011 στην Κωνσταντινούπολη. Οι συστάσεις, λοιπόν, της GREVIO για τα άρθρα 51 και 31 αφορά στα εξής: «η GREVIO ενθαρρύνει έντονα τις ελληνικές αρχές να αξιολογήσουν τις επιπτώσεις της τρέχουσας δικαστικής πρακτικής λήψης αποφάσεων σχετικά με την επιμέλεια και τα δικαιώματα επίσκεψης στην ασφάλεια των γυναικών θυμάτων ενδοοικογενειακής βίας και των παιδιών τους συμπεριλαμβανομένων των συνδέσεων με τις έμφυλες δολοφονίες γυναικών και των παιδιών τους, να αναλύσουν τη σχετική νομολογία και να συλλέξουν δεδομένα σχετικά με τη χρήση που κάνουν οι δικαστές για τον περιορισμό ή την αφαίρεση των γονικών δικαιωμάτων ή των δικαιωμάτων επίσκεψης στο πλαίσιο της ενδοοικογενειακής βίας». Προτάθηκε στη δημόσια διαβούλευση, κατ’ εφαρμογή των δύο επειγουσών συστάσεων της GREVIO στις παραγράφους 278 και 202 στον συγκεκριμένο σύνδεσμο, η σύσταση διαρκούς διεπιστημονικής ομάδας με τουλάχιστον τριετή θητεία και μέλη εκπροσώπων όλων των αρμόδιων αρχών, υπηρεσιών και φορέων που ανήκουν στους τομείς της αστυνομίας δικαιοσύνης, γενικών και εξειδικευμένων υπηρεσιών υποστήριξης συμπεριλαμβανομένων μη κυβερνητικών οργανώσεων και δημοτικών υπηρεσιών.

Κατά το πρώτο έτος των εργασιών της η ομάδα αυτή μπορεί να συντάξει τον κανονισμό λειτουργίας της, να επεξεργαστεί την απόφαση στα κριτήρια με βάση τα οποία μία ανθρωποκτονία με δόλο, με θύμα γυναίκα, θα χαρακτηρίζεται ως ανθρωποκτονία εξ αιτίας του φύλου της. Δηλαδή, ως γυναικοκτονία. Και τρίτον θα σχεδιάσει και θα ελέγξει πιλοτικά ένα σύστημα για αναδρομική επανεξέταση κάθε γυναικοκτονίας ενώ θα καταρτίσει τυποποιημένες διαδικασίες λειτουργίας του. Σε ετήσια βάση θα επανεξετάσει όλες τις γυναικοκτονίες και κάθε ανθρωποκτονία γυναίκας που δεν έχει εξιχνιαστεί ως προς τον δράστη ή ως προς το κίνητρο. Στις περιπτώσεις ενδοοικογενειακής βίας θα επανεξεταστεί και κάθε ανθρωποκτονία παιδιού.

Έως τον Μάρτιο κάθε έτους θα μπορεί αυτή η συγκεκριμένη διαρκής διεπιστημονική ομάδα να καταρτίζει και να δημοσιοποιεί ετήσια έκθεση για το παρελθόν έτος μέσω της οποίας θα αξιολογείται κατά πόσον υπήρξαν κενά στη θεσμική ή και δικαστική ανταπόκριση και κατά πόσο αυτά συνέβαλαν στη μοιραία έκβαση με στόχο να προληφθούν στο μέλλον και να καταστούν υπόλογοι τόσο οι δράστες όσο και οι θεσμοί που έρχονται σε επαφή με τα θύματα και τους δράστες. Στη βάση των συμπερασμάτων της θα εντοπίζονται οι παράγοντες κινδύνου, κενά, παραλείψεις, δυσλειτουργίες, θα διατυπώνονται συστάσεις για την εφαρμογή ή τροποποίηση συγκεκριμένων πολιτικών και πρακτικών με στόχο τη βελτίωση της προστασίας άμεσων και έμμεσων θυμάτων και την πρόληψη της γυναικοκτονίας. Οι συστάσεις θα έχουν απολύτως δεσμευτικό χαρακτήρα και θα τίθενται σε εφαρμογή το πολύ εντός εξάμηνης προθεσμίας από τη δημοσίευση της έκθεσης. Στις αρμοδιότητές της θα έχει και την παρακολούθηση της εφαρμογής των συστάσεων της GREVIO.

Συνεπώς, θα θέλαμε πολύ να λάβετε και αυτή την πρότασή μας υπ’ όψιν πριν την τελική διαμόρφωση ενώ μεταξύ άλλων από το Ευρωπαϊκό Δίκτυο κατά της Βίας προτείνεται -και το βρίσκουμε εξόχως εύστοχο- να επιχειρηθεί επίσημη διασύνδεση και συνεργασία όλων των υπηρεσιών και φορέων που εμπλέκονται στην αντιμετώπιση περιστατικών ενδοοικογενειακής βίας προκειμένου στον βαθμό που είναι δυνατόν όλες οι υπηρεσίες να παρέχονται στο ίδιο κτήριο, ώστε να μη χρειάζεται το θύμα να επισκέπτεται πολλαπλές υπηρεσίες, όπως συμβαίνει επί του παρόντος κάθε μία εκ των οποίων παίρνει το δικό της ιστορικό και σχεδιάζει το δικό της σχέδιο δράσης για το μικρό τμήμα της υπόθεσης που μπορεί να διαχειριστεί. Το συγκεκριμένο μοντέλο με τη μορφή των Family Justice Centers, (Κέντρο Οικογενειακής Δικαιοσύνης) ή των Domestic Abuse one stop shops έχει ήδη δοκιμαστεί σε πολλές ευρωπαϊκές χώρες και φαίνεται να είναι επιτυχημένο ως προς την αύξηση των αναφορών, την ενδυνάμωση των θυμάτων και την παροχή αποτελεσματικότερης προστασίας, αλλά και ως προς την πρόληψη της επαναθυματοποίησης. Η συγκεκριμένη προσέγγιση είναι συμφέρουσα και αποτελεσματική όχι μόνο για το θύμα που μέσω της ολιστικής στήριξης που λαμβάνει αισθάνεται ότι αντιμετωπίζεται με σεβασμό, αλλά και για το σύστημα στήριξης και προστασίας θυμάτων ενδοοικογενειακής βίας της χώρας. Και αυτό δεν απαιτεί νέες προσλήψεις, αλλά τη διάθεση/απόσπαση εξειδικευμένων ήδη έμπειρων επαγγελματιών οι οποίοι θα προσεγγίζουν ως διεπιστημονική ομάδα την κάθε υπόθεση ενδοοικογενειακής βίας και θα έχουν πρόσβαση σε όλες τις απαιτούμενες πληροφορίες σχεδιάζοντας από κοινού ένα πολύπλευρο εξατομικευμένο σχέδιο δράσης για την προστασία και ενδυνάμωση της κακοποιημένης γυναίκας και των παιδιών, αλλά και για την αντιμετώπιση του δράστη.

Σε ό,τι αφορά στον κώδικα ποινικής δικονομίας έχω μιλήσει πολύ διεξοδικά στην επιτροπή μας. Λυπάμαι που δεν έχω τον χρόνο και στην Ολομέλεια να αναλύσω, αλλά είμαι σίγουρη ότι το έχουν κάνει πολλές φορές ήδη δικηγόροι εισηγητές των υπόλοιπων Κοινοβουλευτικών Ομάδων. Σίγουρα και η Πρόεδρός μας μπορεί να αναφερθεί και ενδεχομένως και στη δευτερολογία μου να μπορέσω να αναπτύξω λίγο περισσότερο τα επιχειρήματα μας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις ωφελούμενοι και τέσσερις συνοδοί από το Κέντρο Ψυχικής Υγείας Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μιλάμε για τη δικαιοσύνη. Ποια δικαιοσύνη; Κύριε Υπουργέ, πείτε μου ποια δικαιοσύνη. Της διορισμένης; Ποια είναι αυτή η δικαιοσύνη που μπορεί να λέγεται δικαιοσύνη όταν είναι διορισμένη δικαιοσύνη; Ποια δικαιοσύνη; Με το ψήφισμα που βγήκε εμείς διαφωνήσαμε. Όχι για το ψήφισμα του κράτους δικαίου. Όχι. Για τα άλλα που έβαλαν μέσα. Συνεκλήθη αυτομάτως ο Άρειος Πάγος για να απαντήσει. Ποια δικαιοσύνη; Τη δικαιοσύνη των funds που σε οκτώ ημέρες αποφάσισε ο Άρειος Πάγος –μπαμ, μπαμ, μπαμ, γιατί αφορούσε τα funds- να πάρουν τα σπίτια των Ελλήνων; Ποια δικαιοσύνη; Όταν μιλήσουμε για τη δικαιοσύνη πραγματικά πρέπει να δούμε τις παθογένειες της δικαιοσύνης. Δηλαδή, δεν ξέρουμε εδώ μέσα…;

Καλώς τον κι ας άργησε. Ήρθε ο ναύαρχος παιδιά. Έρχεται για να μου απαντάει.

Λέω, λοιπόν, ποια δικαιοσύνη; Αυτή τη δικαιοσύνη που οι εισαγγελείς και οι δικαστές, αγαπητέ κύριε Φλωρίδη, λίγο πριν βγουν από τον χώρο της δικαιοσύνης, το κράτος, η πολιτεία τούς δίνει άλλες θέσεις σε ανεξάρτητες αρχές; Που μπορεί να υπάρχει και υποψία συναλλαγής με την όποια κυβέρνηση; Ποια δικαιοσύνη; Η δικαιοσύνη που, δυστυχώς, η κ. Αδειλίνη στη κ. Καρυστιανού είπε «συμβαίνουν αυτά με τα Τέμπη, πήγαινε στην εκκλησία να ανάψεις κανένα κερί»; Ποια δικαιοσύνη;

Ποια είναι αυτή η δικαιοσύνη; Της οικογενειοκρατίας; Συγγενείς, αδέρφια, γυναίκες, μπατζανάκια στη δικαιοσύνη. Ο ένας ο δικαστής, ο άλλος ο εισαγγελέας έχει τη γυναίκα του, την κόρη του. Και έχουμε παράδειγμα εδώ μέσα. Ζωντανό παράδειγμα μέσα στη Βουλή. Συγγενείς, η γυναίκα του, η αδερφή του, είναι εισαγγελείς και δικαστές. Λέμε για την πολιτική εξουσία ότι υπάρχει οικογενειοκρατία -την οποία απεχθάνομαι προσωπικά- αλλά στη δικαιοσύνη συμβαίνουν «Σόδομα και Γόμορρα». Ποια δικαιοσύνη; Που εγώ στη Γερμανία, κύριε Υπουργέ, δεν έχω δει ποτέ εισαγγελέα να έχει τη γυναίκα του εισαγγελέα. Και έχουμε ζωντανό παράδειγμα στη Βουλή με συνάδελφο Βουλευτή. Δεν τα ξέρουμε αυτά;

Για ποια δικαιοσύνη μιλάμε; Πείτε μου εσείς. Και δεν έχω τίποτα με τον άνθρωπο. Για ποια δικαιοσύνη μιλάμε; Για τη δικαιοσύνη, κύριε Υπουργέ, που η δεκαεννιάχρονη -που από τα δεκαέξι της εκπορνευόταν από έναν αλήτη- σήμερα δικάζεται γιατί δεν είχε χαρτιά, λέει, πόρνης; Γι’ αυτή τη δικαιοσύνη μιλάμε. Αυτό είναι δικαιοσύνη;

Εγώ, κύριε Υπουργέ, ειδικά από εσάς, δεν περίμενα να φέρετε αυτό το έκτρωμα. Και θα σας πω γιατί είναι έκτρωμα. Ελπίζω να είναι ατυχής σύμπτωση, γιατί κάτι ύποπτο συμβαίνει με το νομοσχέδιο.

Υπήρχαν δημοσιεύματα πριν από δέκα ημέρες, κύριε Υπουργέ, τα οποία ενέπλεκαν τρεις εταιρείες, οι οποίοι ήθελαν να καταγγείλουν ανώτατο κυβερνητικό στέλεχος της Νέας Δημοκρατίας -οι δύο εταιρείες είναι κατασκευαστικές, η μία όπλων και είναι και μία ακόμα εταιρεία φαρμακευτική- ότι ένα ανώτατο στέλεχος πήρε λεφτά προκαταβολή για δουλειές που θα έπαιρναν οι εταιρείες. Εύχομαι να είναι τα δημοσιεύματα λάθος και η σύμπτωση λάθος. Γιατί βλέπω ξαφνικά στο νομοσχέδιό σας να προβλέπετε τεράστια πρόστιμα και «λουκέτο» σε εταιρείες που δίνουν μίζες.

Ακούστε τη σύμπτωση, συνάδελφοι: Δημοσιεύματα, που φέρνουν εταιρείες –μία όπλων, δύο κατασκευαστικές και μία φαρμακευτική- δέκα ημέρες πριν να ομιλούν για μεγάλο στέλεχος της Κυβέρνησης, όχι Βουλευτής, όχι πολιτικός, είναι από αυτούς που έχει ο Πρωθυπουργός και κινούν νήματα παρασκηνίου και παρακέντρων εξουσίας, να φέρεται ότι έχει πάρει λεφτά προκαταβολικά. Τα δημοσιεύματα τα γράφουν, δεν τα λέω εγώ και δεν διαψεύστηκαν ποτέ. Και έρχεται τώρα ένα νομοσχέδιο στη Βουλή σήμερα, κλασικό «πλυντήριο» αυτής της ιστορίας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μα, το αντίθετο είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι έτσι, λέτε.

Όταν εμένα ως εταιρεία με εκβιάζει το στέλεχος σου, Υπουργέ μου, και του έχω δώσει 5 εκατομμύρια ευρώ ή 1 εκατομμύριο ευρώ και μου απαγορεύεις με τον νόμο τώρα να πάω να τον καταδώσω, είσαι συνυπεύθυνος σε αυτό το έγκλημα.

(Χειροκροτήματα από την πτέρυγα της Ελληνικής Λύσης)

Είστε συνυπεύθυνοι σε αυτό το έγκλημα. Και αν θέλετε, να σας φέρω και τα ονόματα των εταιρειών, αν δεν διαβάσατε τον Τύπο.

Δεν περίμενα ποτέ από τον κ. Φλωρίδη κάτι τέτοιο. Ντρέπομαι που το λέω.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το ακριβώς αντίθετο κάνουμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ντρέπομαι, κύριε Υπουργέ. Και, δυστυχώς, ντρέπομαι που το υπεραμύνεστε το νομοσχέδιο. Εγώ πίστευα ότι δεν το ξέρατε αυτό.

Σας απαντώ. Πραγματικά, νόμιζα ότι δεν το ξέρατε. Το κάνατε χειρότερο τώρα. Γιατί αν το ξέρατε, ότι στέλεχος της Νέας Δημοκρατίας, όπως καταγγέλλεται…

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν είπε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω, αν το ξέρατε και φέρατε τώρα έναν νόμο-«πλυντήριο», τότε είστε ένοχοι συγκάλυψης αυτής της διαφθοράς. Αυτό λέω.

Και θα σας πω από πού είναι. Από τονβορρά είναι οι εταιρείες. Εγώ θα πάω στον εισαγγελέα, αύριο το πρωί…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Για να πάτε, πρώτα πρέπει να ψηφίσετε τον νόμο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καλά τώρα. Μην κουνάτε το κεφάλι σας. Είδαμε τους εισαγγελείς πώς ξεπλένουν το χρήμα και διάφορες υποθέσεις. Αφήστε τώρα.

Ποια δικαιοσύνη; Ποιος μπήκε φυλακή; Ένας Τσοχατζόπουλος μπήκε φυλακή και εκείνος από ατυχία. Για τη «NOVARTIS» μπήκε κάποιος φυλακή; Στην Αμερική πλήρωσε 400 εκατομμύρια πρόστιμο η «NOVARTIS» για το σκάνδαλο που έγινε στην Ελλάδα και στην Ελλάδα είναι όλοι αθώοι. Για τη «SIEMENS» που με ειδικούς νόμους την ξεπλύνατε; Για το diesel-gate της «VOLKSWAGEN» πλήρωσε κάποιος; Ακόμη περιμένουμε απάντηση από τον Άδωνι Γεωργιάδη που θα έβαζε, λέει, 100 εκατομμύρια ευρώ πρόστιμο. Όχι μόνο πρόστιμο δεν έβαλε, το συγκαλύψατε κιόλας με ειδική διάταξη. Θα πούμε πολλά σήμερα.

Εγώ ζητώ τώρα τα άρθρα 132, 133, 134, 135, 136 να αρθούν έστω για δύο μήνες. Γιατί το ζητάω αυτό; Γιατί θέλω οι εταιρείες αυτές να καταθέσουν τα στοιχεία, για να πάει φυλακή το παράκεντρο εξουσίας που πήγε να πάρει μίζες, όπως φέρεται να έχει κάνει μέσω δημοσιευμάτων. Και το λέω έτσι απλά. Και δεν το υιοθετώ το δημοσίευμα, αλλά είναι ατυχής η σύμπτωση. Το επαναλαμβάνω.

**ΔΙΟΝΥΣΙΟΣ ΧΑΤΖΗΔΑΚΗΣ:** Ποιο δημοσίευμα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μη βιάζεστε, έχουμε πορεία. Θα πούμε πολλά.

Η Κυβέρνηση, κατά την Ελληνική Λύση, έχει χάσει τη δεδηλωμένη. Τη χάσατε. Πείτε μου ό,τι θέλετε, αλλά την έχετε χάσει. Διότι πενήντα ένας Βουλευτές σας καταψήφισαν το μεγαλύτερο νομοσχέδιο που έφερε ποτέ ο ίδιος ο Πρωθυπουργός, όπως είπε, το νομοσχέδιο των ΛΟΑΤΚΙ. Άρα, λοιπόν, δεν έχετε δεδηλωμένη. Και αν δεν είχατε τα δεκανίκια που λέγονται ΠΑΣΟΚ και ΣΥΡΙΖΑ, δεν θα περνούσε ο αντιχριστιανικός νόμος. Αυτή είναι η πολιτική αλήθεια.

(Χειροκροτήματα από την πτέρυγα της Ελληνικής Λύσης)

Και δεν έχουμε πλέον κυβέρνηση. Δεν έχουμε κυβέρνηση. Έχουμε μια κυβερνώσα Βουλή ψευτοαριστερών και ψευτοδεξιών. Γιατί οι αριστεροί είναι από εδώ. Οι υπόλοιποι, είναι ψευτοαριστεροί και ψευτοδεξιοί.

Το χειρότερο, δε -και θα το πω- είναι ότι υπάρχει, κύριε Υπουργέ, μια παράνοια στο πολιτικό προσωπικό της χώρας. Ασχολούμαι με την πολιτική πολλές δεκαετίες. Για πρώτη φορά είδα Πρόεδρο της Δημοκρατίας –πρώτη φορά στη ζωή μου- να πηγαίνει να διασκεδάζει μετά από την ψήφιση ενός νομοσχεδίου. Πανηγύριζε με τον κ. Σκέρτσο, τον κ. Πατέλη, την κ. Μπακογιάννη, την κ. Μακρή και μέλη των ΛΟΑΤΚΙ η Πρόεδρος της Δημοκρατίας. Για τι πράγμα πανηγύρισε; Επειδή πήραμε την Κύπρο; Πανηγύριζε για ποιον λόγο, για να καταλάβω κι εγώ. Αν μου δώσετε άλλο παράδειγμα Προέδρου της Δημοκρατίας που πανηγύριζε για νομοσχέδιο, να το συζητήσουμε. Ένα παράδειγμα πείτε μου, που να αφορά, όμως, την Ελλάδα, την Ελλάδα μας, την πατρίδα μας, όχι το τι θέλει ο κάθε Πρόεδρος της Δημοκρατίας. Στο «Glass bar» να πανηγυρίζει η Πρόεδρος της Δημοκρατίας. Δεν ξέρω. Εντάξει. Είναι νέα ήθη στην πολιτική.

Κι εγώ θα πω στη Νέα Δημοκρατία: Ξέρετε τι κάνατε το κόμμα της Νέας Δημοκρατίας; Τι γίνατε, ξέρετε; Και δεν είναι δικά μου λόγια, αλλά ενός ανθρώπου που ασχολείται με την πολιτική πολλά περισσότερα χρόνια από μένα και από εσάς. Γίνατε ταλιμπάν του λοατκισμού. Δεν το λέω εγώ. Διαβάζω το δημοσίευμα του κ. Παπαχελά. «Μέσα σε αυτό το σκηνικό διακρίνεις και κάτι άλλο: Τη μεγάλη ζημιά που έχει γίνει με την υπερβολική πολιτική ορθότητα που έχει ισοπεδώσει κάθε λογική. Συναντάς μετριοπαθείς ανθρώπους που έχουν ψηφίσει και τα δύο κόμματα, οι οποίοι είναι κυριολεκτικά στα κάγκελα με τις υπερβολές και την ημιφασιστική νοοτροπία των ταλιμπάν της wοke κουλτούρας. Η Νέα Δημοκρατία έγινε ταλιμπάν του λοατκισμού» μαζί με τους υπόλοιπους ταλιμπάν εδώ μέσα.

(Χειροκροτήματα από την πτέρυγα της Ελληνικής Λύσης)

Και το λέει ο Παπαχελάς. Δεν είναι κανένας ακροδεξιός ούτε κανένας φασίστας ούτε κανένας χριστιανός ακραίος. Αλέξης Παπαχελάς.

Ως ταλιμπάν του λοατκισμού, λοιπόν, η Κυβέρνηση χρησιμοποιεί και τα μέσα ενημέρωσης. Βγαίνουν πρωινάδικα, μεσημεριανά και διαφημίζουν ένα θέμα το οποίο, εν πάση περιπτώσει, είναι το έλασσον, δεν είναι το μείζον θέμα της ελληνικής κοινωνίας. Για παράδειγμα, ένας Λιάγκας, που τον έβλεπα το πρωί. Ο παγκοσμίου φήμης θρησκειολόγος Λιάγκας βρήκε έναν ιερέα –λέει- στα Κύθηρα και ασχολήθηκε μαζί του. Εγώ θα του πω του κυρίου αυτού και της κάθε κυρίας που κάνει εκπομπή μεσημεριανή, είτε τους αρέσει είτε δεν τους αρέσει, η Εκκλησία έχει κανόνες. Τα του οίκου της Εκκλησίας, λοιπόν, κανένας Λιάγκας δεν μπορεί να τα διαρρήξει και καμμία άλλη εκπομπή και καμμία κυβέρνηση.

(Χειροκροτήματα από την πτέρυγα της Ελληνικής Λύσης)

Θέλει η Εκκλησία ανάθεμα; Θα λέει ανάθεμα. Θέλει αφορισμό; Θα λέει αφορισμό. Άσχετα αν εγώ διαφωνώ ή εσείς. Η Εκκλησία τα του οίκου της. Εσείς διαρρήξατε με τον νόμο αυτό τα της Εκκλησίας, όχι η εκκλησία τα δικά σας. Και αν δεν τα ξέρει ο κ. Λιάγκας, να πάει στο σημιτικό ΠΑΣΟΚ –που κατέβηκε στις εκλογές παλιότερα- να τα μάθει καλύτερα. Εκεί θα ξέρει καλύτερα ο κ. Σημίτης.

Εμείς δεσμευόμαστε αυτόν τον αντιχριστιανικό νόμο την ώρα και την πρώτη στιγμή που θα γίνουμε κυβέρνηση, θα τον καταργήσουμε, γιατί είναι αντικοινωνικός και αντιχριστιανικός. Τελεία, παύλα.

(Χειροκροτήματα από την πτέρυγα της Ελληνικής Λύσης)

Πάμε τώρα και στα Τέμπη, για να τελειώνω σιγά-σιγά.

Πραγματικά, με την εξεταστική επιτροπή εγώ δεν περίμενα τίποτα να γίνει. Θα σας πω τι θέλετε να κάνετε στη Νέα Δημοκρατία, να ξεπλύνετε το έγκλημα. Αυτό θέλετε. Διότι στην ποινική δικονομία –ξέρει και ο Υπουργός- ότι όταν δεν καλούνται μάρτυρες ή κατηγορούμενοι και γίνεται από το προεδρείο, με εντολή, γίνεται εκούσια -όχι ακούσια- σημαίνει συγκάλυψη. Για εμάς, το αίμα ακόμη είναι ζεστό. Εμείς τα εγκλήματά σας δεν θα τα ξεπλύνουμε. Θα πάμε την ιστορία των Τεμπών όσο πιο μακριά γίνεται και θα κάτσουν στο σκαμνί όλοι οι υπαίτιοι. Θα μπουν φυλακή. Με τις ζωές των Ελλήνων δεν θα παίζετε.

(Χειροκροτήματα από την πτέρυγα της Ελληνικής Λύσης)

Πάμε και στα αγροτικά. Παρ’ όλο που ο Πρωθυπουργός διατείνεται ότι θέλει να υπερασπιστεί τα δίκαια αιτήματα των αγροτών, θα πω το εξής: Ρωτώ τη Νέα Δημοκρατία, τους επαρχιώτες Βουλευτές και τον κ. Φλωρίδη, από το Κιλκίς…

**ΔΙΟΝΥΣΙΟΣ ΧΑΤΖΗΔΑΚΗΣ:** Είναι πατριώτης;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από αγροτικές περιοχές. Όλοι πατριώτες είμαστε. Απλά, άλλο να το λες, άλλο να το αποδεικνύεις. Αυτή είναι η διαφορά.

(Χειροκροτήματα από την πτέρυγα της Ελληνικής Λύσης)

Στα λόγια, όλοι πατριώτες είστε και είμαστε. Στην απόδειξη φαίνεται ποιος είναι πατριώτης.

Ρωτώ, λοιπόν, τον κ. Φλωρίδη κι εσάς της Νέας Δημοκρατίας: Πόσα χρήματα πήραμε από Ταμείο Ανάκαμψης; Πήραμε 86 δισεκατομμύρια ευρώ. Τόσα είναι. Τόσα δεν είναι, κύριε Βιλιάρδο; Ο κ. Βιλιάρδος στα οικονομικά -λέει ότι είναι 86 δισεκατομμύρια- κάτι ξέρει παραπάνω από εσάς, κύριε Φλωρίδη.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Όλα μαζί.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όλα μαζί.

Ο κ. Φλωρίδης κάνει εκπτώσεις. Είναι 33 δισεκατομμύρια ευρώ, λέει. Είναι η εποχή των εκπτώσεων τώρα. Γενάρη, Φλεβάρης, έχουμε εκπτώσεις τέτοιες. Να σας πω εγώ 33 δισεκατομμύρια ευρώ. Να δεχτώ τα δικά σας. Πόσα χρήματα πήραμε για την αγροτική οικονομία και δώσαμε από το Ταμείο Ανάκαμψης; Δώσαμε 300 εκατομμύρια ευρώ. Δώσαμε 12 δισεκατομμύρια ευρώ σε «φουρφουράκια», πάμε στα 22 δισεκατομμύρια σε λίγο καιρό, και 300 εκατομμύρια ευρώ για τους αγρότες. Αυτή είναι η αγάπη του Πρωθυπουργού και της Νέας Δημοκρατίας για τους αγρότες, κτηνοτρόφους, αλιείς, μελισσοκόμους! Ψεύδεστε, δυστυχώς!

(Χειροκροτήματα από την πτέρυγα της Ελληνικής Λύσης)

Εγώ θα πω στους αγρότες ότι συμφωνία με το δολοφόνο σου δεν μπορείς να κάνεις ποτέ. Όταν σε δολοφόνησε με τις ΚΑΠ η Νέα Δημοκρατία, ακούσια, με τις επιλογές του Πρωθυπουργού, όταν ΣΥΡΙΖΑ και ΠΑΣΟΚ έκαναν εγκλήματα στην αγροτική οικονομία επί δεκαετίες και από το 2019 εδώ μέσα έλεγα: «Ελάτε να συζητήσουμε σοβαρά για τον πρωτογενή τομέα», γελούσατε. Σας έλεγα το 2019 ότι έρχεται πείνα. Γελούσατε. Σας έλεγα: «Επιτέλους ένα σχέδιο να κάνουμε». Γελούσαμε. Σας έλεγα για τα Τέμπη «ξυλόλιο και έκρηξη και μπάζωμα». Γελούσατε. Και σήμερα έρχεται στα λόγια της Ελληνικής Λύσης όλο το πολιτικό προσωπικό της χώρας. Ανοίγει, λοιπόν, η Ελληνική Λύση δρόμους και ακολουθείτε εσείς.

(Χειροκροτήματα από την πτέρυγα της Ελληνικής Λύσης)

Δυστυχώς, όμως, ακολουθείτε αργά. Όπως και σήμερα ο Πρωθυπουργός ακολούθησε. Από το 2019-2020 που του έλεγα να πάει στην Ινδία, σήμερα πήγε, μετά από τέσσερα χρόνια. Η Ινδία, λόγω του Κασμίρ, είναι εχθρός του Πακιστάν, που το Πακιστάν είναι φίλος της Τουρκίας. Αυτά είναι γεωπολιτική και γεωοικονομία. Είναι πράγματα που τα γνωρίζει καλά η Ελληνική Λύση και γι’ αυτό μπορεί να δώσει την πραγματική λύση στα αγροτικά προβλήματα του τόπου.

(Χειροκροτήματα από την πτέρυγα της Ελληνικής Λύσης)

Να δώσω ένα παράδειγμα. Κύριε Υπουργέ, μεταφέρετέ το στον Υπουργό Οικονομικών. Σκοτώνετε την παράκτια αλιεία. Επιτέλους, αναστείλετε το τέλος επιτηδεύματος στους παράκτιους αλιείς. Κάντε μια κίνηση υπέρ των αλιέων, υπέρ των κτηνοτρόφων, των μελισσοκόμων, των αγροτών.

Εσείς, όμως, ξέρετε άλλες δουλειές να κάνετε. Βέβαια. Ξέρετε να παραδίδετε τη χώρα στους ολιγάρχες. Έχουμε μια εταιρεία που λέγεται «CVC». Κανένας δεν μιλά εδώ μέσα. Κανένας. Γιατί, κύριοι συνάδελφοι; Τι φοβάστε; Τη «CVC» φοβάστε όλοι σας; Ποια είναι η «CVC»; Συμπτωματικά, εμπλέκεται το περιβάλλον του Πρωθυπουργού. Εγώ δεν θέλω να γίνω κακός. Το προσπερνώ αυτό. Έχει, όμως, τη «WIND», νοσοκομεία, σουπερμάρκετ, ΔΕΗ, διαγνωστικά, τη «ΔΕΛΤΑ», ιδιωτικό πανεπιστήμιο, συμπτωματικά, θέλει να κάνει τώρα και φέρνει νομοσχέδιο η Νέα Δημοκρατία. Τώρα θέλει τον ΟΤΕ, θέλει και κανάλι στην Ελλάδα. Ο ορισμός της διαπλοκής Κυβέρνησης και ολιγαρχών είναι η «CVC»! Αυτή είναι η αλήθεια!

(Χειροκροτήματα από την πτέρυγα της Ελληνικής Λύσης)

Και πάμε και στην υγεία. «Ευοί ευάν» έλεγαν οι αρχαίοι Έλληνες. Φτάσαμε στο σημείο να κάνετε την υγεία χασαποταβέρνα. Τιμοκατάλογος -λέει- από 200 ευρώ μέχρι 2.000 ευρώ για τα απογευματινά χειρουργεία. Κι εγώ ρωτώ εσάς: Γιατί πληρώνει ο Έλληνας ασφαλιστικές εισφορές; Για να πληρώνει νόμιμο φακελάκι στον γιατρό το απόγευμα; Γι’ αυτό; Για να πληρώνει νόμιμα φακελάκι; Όταν έχουμε εκατόν δύο χιλιάδες χειρουργεία που περιμένουν εδώ και έναν χρόνο να γίνουν;

Βρήκατε, όμως, τον κατάλληλο άνθρωπο. Ποιος είναι ο ολετήρας των Υπουργείων; Ποιος είναι ο «κουταλιανός»; Ο Άδωνις Γεωργιάδης. Όπου χρειάζεται ή Χατζηδάκη θα βρεις ή Γεωργιάδη. Όχι εσάς. Τον άλλο Χατζηδάκη. Έχετε κι άλλο Χατζηδάκη. Βάζετε τη «μπουλντόζα» μπροστά που λέγεται Χατζηδάκης, ισοπεδώνει «Ολυμπιακή», ισοπεδώνει εργασιακά, ισοπεδώνει ΔΕΗ. Θέλετε να ριμάξετε την υγεία; Βάζετε τον Άδωνι Γεωργιάδη, τα ισοπεδώνει όλα.

Ακούστε λίγο. Με την υγεία των Ελλήνων δεν θα παίζει κανένας. Η υγεία είναι αγαθό. Δεν μπορείς να το κοστολογείς! Είναι ντροπή αυτό που κάνετε! Χασαποταβέρνα!

(Χειροκροτήματα από την πτέρυγα της Ελληνικής Λύσης)

Δεν θα πω για τη βόρεια Ελλάδα που χρειάζεται δύο, τουλάχιστον, χρόνια για να γίνουν τα απογευματινά χειρουργεία. Έτσι κι αλλιώς η βόρεια Ελλάδα για τον Πρωθυπουργό δεν είναι απαραίτητη. Δεν την χρειάζεται, κύριε Φλωρίδη. Κιλκισιώτης είστε. Είδαμε με το Flyover,το έγκλημα που κάνατε με τον Μυτιλιναίο. Πρόκειται περί εγκλήματος. Σκοτώσατε τη Θεσσαλονίκη! Τη διαλύσατε τη Θεσσαλονίκη και όλη τη βόρεια Ελλάδα!

Να κάνω και μια ερώτηση σε εσάς τους νεοδημοκράτες πατριώτες. Γιατί είστε πατριώτες. Ζητάτε από τον Έλληνα να πληρώσει απογευματινό χειρουργείο. Οι λαθρομετανάστες θα πληρώνουν; Αφού δεν πληρώνουν τίποτα! Όλα δωρεάν! Αυτό δεν λέγεται ρατσισμός έναντι των Ελλήνων: Δεν λέγεται ελληνοφοβία; Δηλαδή, αυτός που ήρθε παράνομα να τα έχει όλα δωρεάν και ο Έλληνας ο κακομοίρης να τα πληρώνει όλα. Γιατί; Εκεί, όμως, υπάρχουν οι ΜΚΟ, ξέρω. Κάποιοι έχετε και ΜΚΟ εδώ μέσα και ενοχλείστε. Οι μη επαγγελματικές οργανώσεις είναι.

Θα σας πω γιατί το κάνετε, ειδικά και με τα γενόσημα. Τώρα, νέο χαράτσι. Θα πληρώνουν παραπάνω γενόσημα -λέει- μεγαλύτερη εισφορά οι ασφαλισμένοι. Ξέρετε γιατί το κάνετε; Για να κονομάνε οι φίλοι σας οι φαρμακοβιομήχανοι! Γι’ αυτό το κάνετε. Δεν το κάνετε για την υγεία του κόσμου.

(Χειροκροτήματα από την πτέρυγα της Ελληνικής Λύσης)

Θέλετε να σας αποδείξω γιατί είστε αποτυχημένοι; Ταμείο Ανάκαμψης πάλι παράδειγμα. Το ελληνικό κράτος ενέταξε τέσσερα μηχανήματα ακτινοθεραπευτικά -τέσσερα μόνο- από το Ταμεία Ανάκαμψης. Η Ιταλία εξήντα και η Ισπανία ογδόντα. Αυτοί αγαπούν περισσότερο τους Ισπανούς και τους Ιταλούς παρά η Κυβέρνηση τους Έλληνες. Να, η απόδειξη! Δεν χρειάζεται κάτι άλλο να πω. Απόδειξη.

Και από 1η Μαρτίου όλοι οι ανασφάλιστοι που δεν έχουν πληρώσει στον ΕΦΚΑ θα πεθαίνουν στις καρότσες των αυτοκινήτων. Δεν θα έχουν ασφάλεια. Καλά, δεν ντρεπόμαστε λιγάκι; Λίγη ντροπή δεν υπάρχει εδώ μέσα; Έτσι νομοθετείτε; Δεν πειράζει.

Εγώ θα το πω. Είστε σε σύγχυση! Και θα το αποδείξω και πάλι, ναύαρχέ μου, με όλη την αγάπη και τον σεβασμό. Πήγαν Βουλευτές σας έξω από την Πρεσβεία της Ρωσίας να διαμαρτυρηθούν για τον Ναβάλνι. Δεν το εξετάζω αν σωστά το έκαναν ή λάθος. Τι θα περίμενα εγώ από Βουλευτές του ελληνικού Κοινοβουλίου. Η Αγαπηδάκη, ο Τατσόπουλος με την «μισή Αθήνα» -άλμα επί κοντώ έκανε, έτσι έλεγε- πήγαν εκεί για τον Ναβάλνι. Εγώ περίμενα να πάνε έξω από την Αλβανική Πρεσβεία για τον Μπελέρη. Περίμενα να πάνε έξω από την Τουρκική Πρεσβεία για την Κύπρο μας. Αλλά ξέχασα. Για την Κύπρο μας είπε ο Υπουργό σας ότι «η μισή Κύπρος είναι τουρκική» ως κράτος. Ο κ. Κασσελάκης είχε πει πάλι το ίδιο κατά το παρελθόν.

Αυτά είναι τα εγκλήματα! Και είστε σε σύγχυση πολιτική, σε σύγχυση εθνική, σε σύγχυση πατριωτική. Δεν έχετε καμμία σχέση με τη μεγάλη παράταξη του Κωνσταντίνου Καραμανλή, καμμία σχέση με τις ρίζες του πατριωτισμού αυτού! Αυτή είναι η αλήθεια και σας το λέω εγώ που δεν προέρχομαι από τη Νέα Δημοκρατία. Για να τα λέμε όλα.

(Χειροκροτήματα από την πτέρυγα της Ελληνικής Λύσης)

Θα περίμενα από τους Βουλευτές σας, σε μια βάρκα επάνω, να πάνε στα Ίμια γιατί οι Τούρκοι ψαράδες αλωνίζουν στο Αιγαίο και ψαρεύουν και κάνουν ό,τι θέλουν. Αγαπηδάκη, Δοξιάδης, Τατσόπουλος, το «ανφάν γκατέ» της ελληνικής κοινωνίας. Βέβαια. Συμπτωματικά. Έλειπε ο Λιγνάδης από εκεί, βέβαια. Ίσως την άλλη φορά να πάει κι αυτός.

Τα λέω έτσι γιατί αν πραγματικά η Νέα Δημοκρατία ήθελε να με πείσει ότι είναι πατριωτικό κόμμα, τον Υπουργό Στυλιανίδη θα τον είχε διώξει εχθές. Θα του είχε ζητήσει την παραίτηση ο ίδιος ο Πρωθυπουργός με αυτό που είπε! Θα του είχε πει: «Τώρα παραιτήσου»!

(Χειροκροτήματα από την πτέρυγα της Ελληνικής Λύσης)

Στην Κύπρο γίνεται χαμός με τη δήλωση αυτή. Αλλά είπαμε, εδώ συμβαίνουν τραγικά πράγματα, φίλες και φίλοι. Όλα τα κόμματα, περιέργως, προσκυνούν ένα κράτος που έχει ισχυρό λόμπι στην Ευρώπη και λέγεται Αζερμπαϊτζάν. Όλα. Ίσως γιατί έχει φυσικό αέριο που παίρνει από τη Ρωσία bypass κι έχει πολλά λεφτά. Διαχειρίζεται 40 δισεκατομμύρια ευρώ. Ίσως το lobbying στην Ευρωβουλή να δημιουργεί και άλλου είδους συναλλαγές.

Εχθές, όμως, ο Τατάρ ανακοίνωσε ότι το Αζερμπαϊτζάν θα το αναγνωρίσει ως κράτος το κατεχόμενο τμήμα της Κύπρου μας. Μία κίνηση περιμένω από τον κ. Τασούλα, τον Πρόεδρο της Βουλής. Κατάργηση αυτής της φιλίας Ελλήνων-Αζερμπαϊτζάν από τη Βουλή τώρα! Τώρα! Δεν μπορεί να είμαστε φίλοι με τους Αζερμπαϊτζανούς. Δείξτε, τουλάχιστον, εθνική πυγμή.

(Χειροκροτήματα από την πτέρυγα της Ελληνικής Λύσης)

Εδώ, εχθές, στη Βουλή ψηφίσατε όλοι, όλοι πλην ΚΚΕ. Ξέρετε τι ψηφίσατε εχθές; Ψηφίσατε αυτή την ιστορία με τον ΙΜΟ, Διεθνής Φορέας Ναυτιλίας. Ξέρετε τι είναι ο ΙΜΟ; Και το ΠΑΣΟΚ ψήφισε και ο ΣΥΡΙΖΑ ψήφισε και τα υπόλοιπα κόμματα -πατριωτικά λέτε, εγώ σας πιστεύω- το ψηφίσατε. Ξέρετε τι είναι το ΙΜΟ; Είναι αυτός ο φορέας στον οποίο η Τουρκία δεν αναγνωρίζει την Κύπρο ότι έχει λιμάνια, δεν αναγνωρίζει την Κύπρο ότι έχει πλοία, δεν αναγνωρίζει την Κύπρο.

Κι εμείς αντί να πετάξουμε την Τουρκία από μέσα, αναγνωρίζουμε από την πίσω πόρτα το δικαίωμα της Τουρκίας να μην αναγνωρίζει την Κύπρο μας. Και το ψήφισε ελληνική Βουλή εχθές! Και δεν ντρέπεστε, ακόμα και οι δήθεν πατριώτες! Δεν ντρεπόμαστε!

(Χειροκροτήματα από την πτέρυγα της Ελληνικής Λύσης)

Δυστυχώς, ο Έλληνας είναι διχασμένος. Περιμένει λύση από τον κ. Μητσοτάκη, τον κ. Ανδρουλάκη, τον κ. Κασσελάκη. Για τον Πρωθυπουργό το ξέρω, είτε φοβάται είτε εξυπηρετεί είτε υπηρετεί τους ολιγάρχες. Να δούμε και τους υπόλοιπους πολιτικούς Αρχηγούς, οι οποίοι όποτε τους βολεύει, υιοθετούν δημοσιεύματα. Εμείς δεν υιοθετήσαμε ποτέ δημοσίευμα, ποτέ και το επικαλείστε εδώ μέσα. Μάλιστα, ο ΣΥΡΙΖΑ έκανε και ερώτηση προσωπική για τον εαυτό μου με έντεκα Βουλευτές του, για μια ιστορία η οποία δεν υπήρχε.

Πάμε, λοιπόν, στην ουσία. Δεν υιοθετήσαμε ποτέ τα δημοσιεύματα που έφεραν τον κ. Ανδρουλάκη να συντρώει με εκδότη στα βόρεια προάστια. Δεν υιοθετήσαμε ποτέ -ακούστε- τα δημοσιεύματα του «DOCUMENTO» του κ. Βαξεβάνη για τη γνωστή ιστορία με την Ευρωβουλή και τα ταξιδάκια που έκανε ο ίδιος ο κ. Ανδρουλάκης. Δεν τα υιοθετήσαμε! Εσείς τα υιοθετείτε. Αυτή είναι η ποιοτική μας διαφορά. Αυτή είναι η διαφορά του πολιτικού λόγου της Ελληνικής Λύσης και του αναστήματος. Είστε μικροί στα μεγάλα και μεγάλοι στα μικρά.

(Χειροκροτήματα από την πτέρυγα της Ελληνικής Λύσης)

Δεν υιοθετήσαμε ποτέ ότι τυχαία ο κ. Ανδρουλάκης -γράφτηκε σε δημοσιεύματα του Τύπου- είναι μέλος της Επιτροπής της Volkswagen για το gate στην Ευρωβουλή. Βεβαιότατα! Δεν υιοθετήσαμε ποτέ αυτά που γράφτηκαν σε γερμανικό Τύπο για την επιτροπή για τη διασφάλιση ποιότητας προδιαγραφής σε τρόφιμα, μεταλλαγμένα έντομα, που ήταν ο κ. Ανδρουλάκης. Δεν τα υιοθετήσαμε ποτέ.

Εμείς υιοθετούμε ένα πράγμα, το καλό της αλήθειας, το καλό των Ελλήνων.

(Χειροκροτήματα από την πτέρυγα της Ελληνικής Λύσης)

Ούτε υιοθετήσαμε ποτέ ότι ο κ. Κασσελάκης πέντε ημέρες πριν, σε δημοσίευμα φερόταν να συναντούσε –ακούστε- στα βόρεια προάστια -πάλι και αυτός εκεί- πρώην Υπουργούς του ΠΑΣΟΚ και της Νέας Δημοκρατίας, CEO μεγάλων εταιρειών, νυν πρόεδρο τραπεζών, πρόεδρο καναλιών, στελεχών μεγάλων επιχειρήσεων και έφαγαν όλοι μαζί. Δεν τα υιοθετούμε αυτά. Απλά δείχνει κάτι, την ποιότητα τη δική σας και τι εξυπηρετείτε και υπηρετείτε και την ποιότητα του μοναδικού ελληνοκεντρικού, πατριωτικού, εθνικού, κοινωνικού, λαϊκού κόμματος, της Ελληνικής Λύσης. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Και το κυριότερο από όλα, θα σας το πω τώρα και κλείνω εδώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Αφού δεν τα υιοθετείτε, γιατί τα λέτε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα λέω μπας και βάλετε μυαλό, εσείς που κάνατε τη Νέα Δημοκρατία ρετάλι των πασόκων των σημιτικών, όχι του πατριωτικού ΠΑΣΟΚ του Ανδρέα Παπανδρέου, που είναι μια διαφορετική πρόταση, μια πατριωτική πρόταση. Αυτό κάνατε. Μπας και βάλετε μυαλό!

(Χειροκροτήματα από την πτέρυγα της Ελληνικής Λύσης)

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ καινούργιος είσαι, μην μιλάς, θα μεγαλώσεις. Καινούργιος είσαι ακόμη, περίμενε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάμε, λοιπόν, στο τελευταίο.

Μην εκνευρίζεστε, ναύαρχέ μου.

**ΔΙΟΝΥΣΙΟΣ ΧΑΤΖΗΔΑΚΗΣ:** Τουιοθετείτε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι υιοθετώ εγώ, ξέρετε; Αυτό που έκανε σήμερα ο Πρωθυπουργός. Μετά από πέντε χρόνια πήγε στην Ινδία. Καλώς ήρθατε στη φωνή της λογικής, στη φωνή την πατριωτική. Σας καλωσορίζουμε, λοιπόν.

(Χειροκροτήματα από την πτέρυγα της Ελληνικής Λύσης)

Πάμε και στο τελευταίο. Το σύστημα τρέμει. Και τρέμει γιατί; Γιατί δεν υπάρχει δεύτερος. Έφτιαξε ο Μητσοτάκης μονοκρατορία με τα μέσα ενημερώσεως, βάζοντας τρικλοποδιά στον Ανδρουλάκη, στον Κασσελάκη, στον Τσίπρα, σε οποιονδήποτε εδώ μέσα. Δημιουργώντας ψευδείς ειδήσεις, βλασφημώντας, λοιδορώντας, ρίχνοντας λάσπη τα μέσα ενημερώσεως εναντίον προσώπων, πέτυχε να είναι μονοκράτορας. Δεν υπάρχει δεύτερος. Και φαίνεται από τις δικές του δημοσκοπήσεις. Αυτός ο δεύτερος που είναι πλέον ορατός να έρχεται καλπάζοντας και είναι ο ελληνικός λαός και είναι αυτό το κόμμα που υπηρετεί τον Έλληνα και την Ελλάδα και την κοινωνία, είναι η Ελληνική Λύση.

Και τι κάνουν τώρα; Θέλουν να επαναφέρουν αυτόν που είχε δώσει το όνομα Μακεδονία και αυτόν που θα έσκιζε τα μνημόνια με έναν νόμο και ένα άρθρο, τον κ. Τσίπρα. Καλώς να ορίσουν όλοι. Έτσι κι αλλιώς ό,τι και να κάνει το σύστημα, η μοναδική φωνή που είναι αντισυστημική είναι η Ελληνική Λύση και απευθυνόμαστε σε όλους τους Έλληνες και τις Ελληνίδες.

(Χειροκροτήματα από την πτέρυγα της Ελληνικής Λύσης)

Έλληνες, επιτίθενται ολοταχώς και ολοσχερώς στα δικαιώματά σας, επιτίθενται στην παιδεία, στην υγεία, στα εθνικά θέματα. Έλληνες, μη μείνετε απαθείς. Στις ευρωεκλογές στείλτε ένα ισχυρό μήνυμα νίκης για τη δεύτερη θέση που αξίζει η Ελληνική Λύση, γιατί είναι η μοναδική αξιωματική αντιπολίτευση.

(Χειροκροτήματα από την πτέρυγα της Ελληνικής Λύσης)

Και το ξαναλέμε, η ανοχή και η απάθεια είναι οι τελευταίες αρετές μιας κοινωνίας που πεθαίνει. Εμείς θα αναστήσουμε την κοινωνία, θα αναστήσουμε τους Έλληνες για την κοινωνία και τους Έλληνες.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας από τις κοινοβουλευτικές δραστηριότητες από τις 22 Φεβρουαρίου 2024 έως τις 24 Φεβρουαρίου 2024, λόγω των υποχρεώσεων του ως Προέδρου της κοινοβουλευτικής συνέλευσης του Συμβουλίου της Ευρώπης.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τον λόγο έχει ο κύριος Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Παίρνω τον λόγο γιατί οφείλω αυτή τη στιγμή ακριβώς να αποκατασταθεί η αλήθεια στην οποία ομνύει ο Πρόεδρος της Ελληνικής Λύσης. Με το σχέδιο νόμου εισάγεται για πρώτη φορά στην Ελλάδα, για πρώτη φορά στην ιστορία της, η αυτοτελής ποινική ευθύνη των εταιρειών, ξεχωριστή από την ποινική ευθύνη των προσώπων που την εκπροσωπούν, η οποία δεν υπήρχε όλα αυτά τα χρόνια. Με τις διατάξεις αυτές προβλέπεται ότι όταν μια εταιρεία δωροδοκεί δημόσιους λειτουργούς για να πάρει δημόσια έργα ή προμήθειες, τότε το αρμόδιο δικαστήριο επιβάλλει χρηματική ποινή που φτάνει σε πάρα πολλά εκατομμύρια και μπορεί να διατάξει και το κλείσιμο της εταιρείας. Αυτό δεν το έχουμε μέχρι τώρα.

(Χειροκροτήματα από την πτέρυγα της Νέας Δημοκρατίας)

Με αυτό το νομοσχέδιο που συζητάμε τώρα, αυξάνεται η ποινή που επιβάλλεται στους πολιτικούς που δωροδοκούνται από τις 100.000 ευρώ που προβλέπεται μέχρι τώρα στα 4 εκατομμύρια ευρώ. Η ποινική ευθύνη των νομικών προσώπων των εταιρειών δεν αίρεται εάν τα φυσικά πρόσωπα που διέπραξαν τη δωροδοκία για κάποιους λόγους αθωωθούν είτε γιατί παραγράφηκε το αδίκημα ή οτιδήποτε άλλο.

Άρα, λοιπόν, αυτά τα οποία λέτε ότι μπορούν να συμβαίνουν, για να μπορέσουν οι δικαστικές αρχές να επέμβουν, πρέπει να ψηφίσετε αυτές τις διατάξεις τις οποίες μας ζητάτε να αποσύρουμε.

(Χειροκροτήματα από την πτέρυγα της Νέας Δημοκρατίας)

Μας ζητάτε να αποσύρουμε διατάξεις οι οποίες αυξάνουν τη χρηματική ποινή στους πολιτικούς που δωροδοκούνται από τις 100.000 ευρώ στα 4 εκατομμύρια ευρώ και προβλέπεται η επιβολή χρηματικής ποινής από τα δικαστήρια, στις εταιρείες που δωροδοκούν, πολλών εκατομμυρίων ευρώ. Και θέλετε να τις αποσύρουμε αυτές τις διατάξεις, στο όνομα της αλήθειας, λέτε! Αυτή την αλήθεια σας τη χαρίζουμε.

(Χειροκροτήματα από την πτέρυγα της Νέας Δημοκρατίας)

Επίσης, σε αυτές τις διατάξεις προβλέπεται μια γενναία αύξηση των προστίμων που επιβάλλονται στα φυσικά πρόσωπα και τις εταιρείες οι οποίες διαπράττουν ξέπλυμα. Εάν αυτές οι διατάξεις, που συζητάμε τώρα και που ζητάτε να αποσύρουμε, δεν ενισχύουν τη διαφάνεια και το κράτος δικαίου στην Ελλάδα, τότε πραγματικά εισάγετε μια πρωτοφανή αντίληψη για το τι είναι κράτος δικαίου.

Και μια τελευταία φράση για την υποκρισία για το δυστύχημα των Τεμπών, γιατί υπάρχει μια υποκρισία εκεί μεγάλη. Ποια; Αν ρωτήσετε σήμερα τους συγγενείς των θυμάτων αυτού του φοβερού δυστυχήματος, έχουν μια βασική αγωνία: Πότε θα ξεκινήσει η δίκη. Η Κυβέρνηση, λοιπόν, εισηγείται με αυτό το νομοσχέδιο που συζητάμε, σε κάποιες περιπτώσεις όπως τα ατυχήματα αυτά, να καταργηθεί η ενδιάμεση διαδικασία, δηλαδή η έκδοση βουλευμάτων, έτσι ώστε να μπορεί να οδηγηθεί η υπόθεση κατευθείαν σε δίκη, όταν τελειώσει η ανάκριση. Αυτή τη διάταξη το κόμμα σας την καταψηφίζει και εδώ είναι η υποκρισία σας.

Το κόμμα σας λέει ότι πρέπει να πάμε στη διαδικασία έκδοσης βουλευμάτων και Κύριος οίδε μετά από πόσο καιρό θα εκδοθούν τα βουλεύματα και να οδηγηθούμε στη δίκη. Άρα, λοιπόν, πού είναι η ειλικρινής αγωνία σας για τους συγγενείς των θυμάτων και η διάθεση να αποδοθεί επιτέλους μια τιμή στα θύματα; Λόγια!

Και κάτι άλλο. Με αυτό το σχέδιο νόμου προσπαθούμε να αποκαταστήσουμε την ισορροπία ανάμεσα στη διαχρονική προστασία των δικαιωμάτων των εγκληματιών και των δικαιωμάτων που έχουν τα θύματα. Και σε αυτό το νομοσχέδιο που προσπαθεί να κάνει αυτό, εσείς, οι εκφραστές της Δεξιάς, όπως λέτε, συμπίπτετε απολύτως στη φρασεολογία και στα επιχειρήματα και στην άρνηση με τα επιχειρήματα της Αριστεράς. Ταυτίζεστε απολύτως με την Αριστερά στην άρνηση αυτής της επιδίωξης του νομοσχεδίου.

Και εδώ ακούσαμε νωρίτερα -και τελειώνω- από τον κ. Τζανακόπουλο ότι αυτό το νομοσχέδιο έρχεται για να μπορέσει η Νέα Δημοκρατία να αποκτήσει επαφή με το δεξιό ακροατήριο της χώρας. Έλα, όμως, που το δεξιό φάσμα της Βουλής στο σύνολό του, ταυτίζεται με την Αριστερά στην εναντίωσή της για το νομοσχέδιο. Ποιος, λοιπόν, επιχειρεί να αποκτήσει επαφή με το δεξιό ακροατήριο, όταν οι εκπροσωπήσεις του εδώ είναι εναντίον του νομοσχεδίου;

Περιορίζομαι σε αυτά που αφορούν στο νομοσχέδιο, διότι όλα τα υπόλοιπα αφορούν στην Κυβέρνηση και προφανώς, θα απαντηθούν καταλλήλως από τους αρμόδιους Υπουργούς.

Αλλά, κύριε Πρόεδρε, επειδή αναφέρεστε στην αλήθεια και επειδή μιλήσατε για δικαστές και συγγενείς δικαστών, θέλω να πω το εξής: Είναι πολύ άτυχη η στιγμή που επιλέξατε να το κάνετε, γιατί από τύχη δεν έσκασε η βόμβα στο Εφετείο της Θεσσαλονίκης. Από τύχη! Όπου αν έσκαγε εκείνη η βόμβα, θα είχε διαλυθεί το σύμπαν εκεί πάνω και θα θρηνούσαμε νεκρούς ανώτατους δικαστικούς. Δεν είναι η στιγμή, λοιπόν, για τέτοιου είδους αναφορές.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει ο κ. Βελόπουλος τον λόγο, αμέσως μετά τον έχει ζητήσει η κ. Κωνσταντοπούλου και οι Κοινοβουλευτικοί Εκπρόσωποι και μετά κ. Φάμελλος.

Άρα, δεν θα μιλήσει ο δικός σας Κοινοβουλευτικός Εκπρόσωπος, κύριε Φάμελλε, που έχει ζητήσει τον λόγο.

Ελάτε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Εντάξει, είπατε ότι η Αριστερά με εμάς συμπλέει κ.λπ.. Εσείς ως τι μιλήσατε τώρα; Ως ΠΑΣΟΚ; Ως σημιτικός; Ως δεξιός; Να ξέρω με ποιον συνομιλώ. Εσείς τι είστε; Δεξιός; Πείτε μας, όμως, τι είστε. Εγώ είπα τι είμαι. Εσείς τι είστε; Θα μας πείτε; Γιατί ετεροπροσδιορίζετε τους άλλους, λέτε ό,τι θέλετε, αλλά δεν αυτοπροσδιορίζεστε ο ίδιος, να ξέρω με ποιον μιλάω, με τον άνθρωπο του κ. Σημίτη με το Χρηματιστήριο, με τα Ίμια, με όλα τα εγκλήματα που έγιναν στο παρελθόν ή με έναν δεξιό;

(Χειροκροτήματα από την πτέρυγα της Ελληνικής Λύσης)

Να σας πω και κάτι τελευταίο. Μάλλον δεν ήσασταν εδώ, κύριε Φλωρίδη. Γιατί αν δεν σας ψήφιζε ο ΣΥΡΙΖΑ και το ΠΑΣΟΚ, το νομοσχέδιο των ΛΟΑΤΚΙ δεν θα περνούσε. Εσείς συνεργάζεστε με αυτούς, ενώ εμείς συνεργαζόμαστε μόνο με τον ελληνικό λαό. Αυτή είναι η διαφορά μας.

Πάμε και στην ουσία, λοιπόν. Τι μας είπε ο Υπουργός; Δεν φταίει ο διεφθαρμένος -ακούστε τώρα- ή ο διαφθορέας Υπουργός-πολιτικό πρόσωπο που εκβιάζει την εταιρεία για να πάρει μια νόμιμη δουλειά, αλλά φταίει η εταιρεία μόνο. Θα συλλάβετε, λοιπόν, εσείς το πιστόλι και όχι τον δολοφόνο, τον πολιτικό, τον μιζαδόρο, τον απατεώνα.

(Χειροκροτήματα από την πτέρυγα της Ελληνικής Λύσης)

Και θα του επιβάλλετε μόνο διοικητικό πρόστιμο, μόνο πρόστιμο. Φυλακή να βάλετε, αν θέλετε! Να μπουν φυλακή Υπουργοί και κλέφτες, πολιτικοί. Δεν υπάρχει μέριμνα. Υπάρχει μέριμνα να μπει φυλακή πολιτικός; Όχι. Μόνο για τις εταιρείες μιλάτε.

Πάμε και στο υπόλοιπο. Ακούστε, να μου μιλάτε για κράτος δικαίου στη χώρα των απευθείας αναθέσεων, στη χώρα των ΠΝΠ, όπου παίρνατε έργα δεκάδων εκατομμυρίων και τα δίνατε όπου θέλατε, πραγματικά προκαλεί θυμηδία, για να μην πω γέλωτα. Εμείς ζητήσαμε τρεις μήνες αναβολή των συγκεκριμένων άρθρων για να πάει το στέλεχος που εμπλέκεται και φέρεται, ο νεοδημοκράτης κουμανταδόρος, στη δικαιοσύνη και να μπει φυλακή, να μην εκβιάζει άλλες εταιρείες. Αυτό είπαμε. Δεν είπαμε να το πάρετε πίσω. Αναβολή ζητήσαμε.

Και ακούστε και το τελευταίο, αυτό με τους πολιτικούς. Γιατί δεν βάλατε μέσα φυλακή και βάλατε μόνο για τις εταιρείες; Για πείτε μου. Αυτό λέγεται συναδελφική αλληλεγγύη. Μπορεί να το πει κάποιος κι έτσι, συναδελφική αλληλεγγύη, κύριε Υπουργέ. Τέτοια αλληλεγγύη.

**ΑΘΑΝΑΣΙΟΣ ΠΛΕΥΡΗΣ:** Αφού το έχει αυστηροποιήσει…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ, Πλεύρη, απουσίαζες. Μη μιλάς.

Κύριε Φλωρίδη, εσείς δεν ήσασταν εδώ πριν ένα χρόνο. Κοιτάξτε με λίγο. Ήσασταν εδώ; Δεν ήσασταν εδώ! Πριν από έναν χρόνο, από το Βήμα, είχα μιλήσει για το ξυλόλιο και γελούσατε όλοι εδώ μέσα. Είχα πει για το μπάζωμα του Αγοραστού και γελούσατε όλοι εδώ μέσα και με διαψεύδατε. Και μιλάτε για αγωνία σε μένα που έχασα φίλο τριάντα ετών; Όχι, κύριε Φλωρίδη, δεν είναι προσωπικό το ζήτημα. Είναι εθνικό. Και δεν ήταν ατύχημα, κύριε Φλωρίδη. Δυστύχημα με πενήντα επτά και πλέον νεκρούς!

(Χειροκροτήματα από την πτέρυγα της Ελληνικής Λύσης)

Να ξέρουμε τι λέμε! Είπατε ατύχημα. Και να μην πω έγκλημα. Έγκλημα ήταν! Έγκλημα από αμέλεια, θέλετε; Από δόλο θέλετε; Από απρονοησία θέλετε; Έγκλημα. Χάσαμε φίλους και γνωστούς.

Και κλείνοντας να πω το εξής, για τη δίκη των Τεμπών. Δηλαδή, τι θέλετε εσείς, κύριε Φλωρίδη; Στα παγκόσμια νομικά χρονικά να ξεκινήσει μία δίκη χωρίς κατηγορούμενους! Αυτό θέλετε εσείς. Γιατί οι κατηγορούμενοι, συμπτωματικά, είναι οι δεξιοί φίλοι σας, οι αδέξιοι-δεξιοί, αν αυτοί είναι δεξιοί, αφήστε το, η Δεξιά έχει χαλαρώσει πολύ.

Άρα, λοιπόν, εμείς θέλουμε όλους τους κατηγορούμενους στο σκαμνί, να μπουν φυλακή για να μην πλυθεί η βρωμιά και την ξεπλένετε εσείς. Θα το πάρετε πάνω σας, κύριε Φλωρίδη. Και το αίμα είναι ζεστό ακόμη. Σας το λέω.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, μπορώ να έχω ένα λεπτό, γιατί ανάφερε το όνομα τόσες φορές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει πριν από εσάς η κ. Κωνσταντοπούλου. Και θα γίνει ένας κύκλος.

Κύριε Φάμελλε, αν το επιτρέπετε κι εσείς, θα μιλήσει πρώτα η κ. Κωνσταντοπούλου, που είναι Πρόεδρος.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παίρνω τον λόγο επειδή έγινε αναφορά, κύριε Υπουργέ, στο έγκλημα των Τεμπών και ζήτησα να παρέμβω, γιατί πρέπει να σταματήσει αυτή η διαρκής προσβολή στην αγωνία των οικογενειών, των τραυματιών και στο αίτημα της ελληνικής κοινωνίας για δικαίωση των θυμάτων.

Κύριε Υπουργέ, σας διαβεβαιώ, εκπροσωπώντας και τρεις οικογένειες θυμάτων -λόγος για τον οποίο η Κυβέρνηση, η Νέα Δημοκρατία και ο ΣΥΡΙΖΑ ψήφισαν την εξαίρεσή μου από την Επιτροπή για το έγκλημα των Τεμπών-, κυρίως γνωρίζοντας πολλά από τα θύματα-επιζώντες και οικογένειες θυμάτων που έχασαν τη ζωή τους, ότι η πρώτη τους έγνοια δεν είναι αυτή που είπατε, δεν είναι να γίνει γρήγορα-γρήγορα το δικαστήριο και να δικαστούν οι τελευταίοι τροχοί της αμάξης και να προστατευθούν οι κυρίως υπαίτιοι πολιτικοί υπόλογοι και ποινικώς υπεύθυνοι.

Η κυρίως έγνοια τους είναι να μην υπάρξει υπαίτιος και υπεύθυνος, ο οποίος θα προστατευθεί από το πολιτικό σύστημα, από τη Βουλή και από την Κυβέρνηση. Να μην υπάρξει πολιτικός υπόλογος που θα συνεχίσει να προστατεύεται όπως προστατεύθηκε και προστατεύεται ο κ. Καραμανλής και ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Προστατεύομαι εγώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μην υπάρξει συνέχιση σε αυτή την προκλητική διαδικασία στην εξεταστική επιτροπή, όπου εκείνος που θα έπρεπε να δικάζεται και να λογοδοτεί, ο κ. Καραμανλής, εμφανίστηκε υπό καθεστώς επιδεικτικής πομπώδους προστασίας και πολιτικής κάλυψης να ομολογεί ότι γνώριζε για τις ελλείψεις, ότι τις είχε συζητήσει με τον Πρωθυπουργό, αλλά -όπως είπε- τραγικά δυστυχήματα πάντα θα γίνονται.

Έδωσε τον ορισμό του ενδεχόμενου δόλου που συντρέχει στο πρόσωπό του και στο πρόσωπο των κυβερνητικών υπευθύνων και παρ’ όλα αυτά η Νέα Δημοκρατία έχει ακέραιη την ευθύνη για το γεγονός ότι παρείχε κάλυψη στον κ. Καραμανλή και στον κ. Σπίρτζη και στον κ. Χρυσοχοΐδη και στον κ. Χατζηδάκη και στον κ. Βορίδη, θα προσθέσω, που δεν ήταν μεταξύ των προσώπων αλλά είναι μεταξύ των προηγούμενων Υπουργών Μεταφορών. Να μην το ξεχνάμε.

Η Νέα Δημοκρατία, λοιπόν, φέρει ακέραιη την ευθύνη, διότι στις 24 Νοεμβρίου του 2023, πριν από ακριβώς τρεις μήνες, παρείχε ποινική ασυλία στους υπαιτίους και καταψήφισε το αίτημα ποινικής διερεύνησης σε επίπεδο σύστασης προανακριτικής επιτροπής για το έγκλημα των Τεμπών.

Ούτε ατύχημα ούτε δυστύχημα ούτε αμέλεια ούτε άλλες διατυπώσεις! Μιλάμε για έγκλημα και μάλιστα για κακούργημα. Μιλάμε για ανθρωποκτονία κατά συρροή με ενδεχόμενο δόλο. Μιλάμε για βαριές σωματικές βλάβες κατά συρροή με ενδεχόμενο δόλο. Μιλάμε για έκθεση κατά συρροή σε βαθμό κακουργήματος. Μιλάμε για διατάραξη της ασφάλειας των συγκοινωνιών σε βαθμό κακουργήματος.

Και επειδή στην υπόθεση έχει παρέμβει ήδη ο κ. Ντογιάκος αλλάζοντας την ανακριτική αρχή, θυμίζω ότι η υπόθεση έμεινε πρώτα στα χέρια του Αστυνομικού Τμήματος της Τροχαίας Λάρισας. Μετά πήγε σε ανακρίτρια τακτική, μετά την πήρε ο κ. Ντογιάκος με αίτημα του κ. Μητσοτάκη και την πήγε σε εφέτη ειδικό ανακριτή. Και τώρα μας λέτε ότι παρεμβαίνει η Κυβέρνηση για να πάρει την υπόθεση από τα χέρια του αρμόδιου συμβουλίου εφετών, που πρέπει να αποφανθεί και να τα δώσει στα χέρια ενός εισαγγελέα, πράγμα που σημαίνει τι, για να ξέρουν όλοι όσοι ακούν; Σημαίνει πολύ λιγότερες εγγυήσεις ορθής δικαστικής διατύπωσης της κατηγορίας, πολλοί περισσότεροι κίνδυνοι ακυρότητας της διατύπωσης της κατηγορίας. Και για όσους βιάζονται για γρήγορη κατηγορία, σημαίνει μη συμπερίληψη πάρα πολλών από εκείνους οι οποίοι πρέπει να κάτσουν στο σκαμνί για το έγκλημα.

Σας διαβεβαιώ, λοιπόν και διαβεβαιώ την Κυβέρνηση ότι η έγνοια των συγγενών δεν είναι μια δίκη στο γόνατο, ούτε βέβαια μία δίκη συγκάλυψης όπως παρακολουθούμε να γίνεται στην υπόθεση του Ματιού από τριμελές πλημμελειοδικείο -με εκατόν τέσσερις νεκρούς δικάζεται πλημμέλημα, αν είναι δυνατόν, με εντελώς ύποπτες διαδικασίες και σύνθεση!- αλλά η έγνοια των συγγενών είναι η έγνοια των Ελλήνων πολιτών, που ήδη έχουν μαζευτεί πάνω από μισό εκατομμύριο υπογραφές να μην υπάρξει ασυλία για κανέναν υπαίτιο και υπόλογο αυτού του εγκλήματος. Γιατί θύματα δεν είναι μόνο τα πενήντα επτά παιδιά κυρίως και μεγαλύτεροι άνθρωποι που χάθηκαν, θύματα δεν είναι μόνο οι εκατόν ογδόντα τραυματίες, θύματα δεν είναι μόνον οι οικογένειες που έχουν χάσει τον ύπνο τους, αλλά θύματα είμαστε όλοι, ο καθένας και η καθεμιά που θα έπαιρνε ή έπαιρνε ή πήρε αυτό το τρένο.

Είναι προσωπική υπόθεση, προσωπική υπόθεση, και για μένα είναι προσωπική υπόθεση. Και να ξέρετε και ολοκληρώνω…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

Να ξέρετε ότι στις μεθοδεύσεις της συγκάλυψης -όπως και στη χθεσινή μεθόδευση να προστατευθεί έτι περαιτέρω ο κ. Πλεύρης και να καταθέσει προστατευμένος ως μάρτυρας και να μην υπάρξουν άλλοι μάρτυρες, αλλά να κλείσει ο κατάλογος των μαρτύρων βίαια, πρόωρα και με το έτσι θέλω- εμείς αντιστεκόμαστε. Γι’ αυτό και παραμένουμε στην επιτροπή και δεν κάνουμε τη χάρη στην Κυβέρνηση να αποχωρήσουμε για να τη διευκολύνουμε. Και θα πάμε την υπόθεση μέχρι τέλους είτε εδώ είτε στη δικαιοσύνη είτε και σε κάθε άλλη αρμόδια αρχή.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει ο κ. Φάμελλος.

(Θόρυβος στην Αίθουσα)

Δυστυχώς, από τη στιγμή που ο κύριος Πρόεδρος επιθυμεί...

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δεν παρεξηγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το «δυστυχώς» ο κύριος Πρόεδρος το κατάλαβε. Είπα, δυστυχώς, στον κ. Μάντζο και στον κ. Ηλιόπουλο. Προς Θεού!

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δυστυχώς για μια διαδικασία που πρέπει να τηρούμε για να σεβόμαστε τον κοινοβουλευτικό κανόνα.

Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, συζητάμε σήμερα ένα σημαντικό νομοσχέδιο για την απονομή της δικαιοσύνης. Όμως, μέχρι πριν από λίγο έξω από τη Βουλή αλλά και σε όλους τους νομούς της Ελλάδας οι αγρότες της χώρας μας, αλλά και σε όλα τα πανεπιστήμια οι φοιτητές και ο πανεπιστημιακός κόσμος, οι δάσκαλοι της χώρας μας, διεκδικούν και αυτοί το δίκιο τους. Και είναι απολύτως συναφές με τη συζήτηση που κάνουμε σήμερα για τη δικαιοσύνη.

Τι ζητά η ελληνική κοινωνία σήμερα; Κυρίες και κύριοι Βουλευτές, η κοινωνία ζητάει να μπορεί να προκόψει στον τόπο της. Γιατί η Κυβέρνηση δεν της το επιτρέπει ούτε στους αγρότες και στην ύπαιθρο ούτε στα νέα παιδιά της χώρας μας. Η Κυβέρνηση δεν δίνει θετική απάντηση ούτε στο αίτημα επιβίωσης των επαγγελματιών, των βιοτεχνιών, των νοικοκυριών. Γιατί; Γιατί δεν δίνει μια θετική απάντηση στο αίτημα προκοπής και επιβίωσης; Γιατί πολύ απλά την απάντηση αυτή την έχει δώσει είτε φανερά είτε κρυφά στην αισχροκέρδεια, στα ολιγοπώλια, στα καρτέλ. Γιατί αυτοί δεν έχουν κανένα πρόβλημα. Αυτοί μια χαρά ζουν και βασιλεύουν. Το θέμα είναι τι κάνει η κοινωνία.

Έχει δώσει θετική απάντηση ο κ. Μητσοτάκης στο ξεπούλημα της υγείας. Τώρα δίνει θετική απάντηση στο ξεπούλημα της παιδείας. Έχει δώσει ήδη θετική απάντηση για την ενέργεια, για το νερό, να ξεπουληθούν όλα. Και, φυσικά, ως μετρ της υποκρισίας μας φέρνει σήμερα ένα νομοσχέδιο να συζητήσουμε για δικαιοσύνη, ενώ ο κόσμος ψάχνει το δίκιο του. Γιατί; Γιατί είστε μια Κυβέρνηση της αδικίας κύριε Φλωρίδη. Αυτός είναι ο τίτλος σας. Αφήστε τα μεγάλα λόγια για τη δικαιοσύνη, που είναι και ψεύτικα όπως αποκαλύψαμε στις επιτροπές και συνεχίζουμε και σήμερα.

Με αφορμή, όμως, τη σημερινή νομοθέτηση αξίζει να κάνουμε μία συζήτηση για τη συνέπεια της Κυβέρνησης. Δηλαδή, ποια νομοσχέδια έρχονται γρήγορα, ποια καθυστερούν στα ντουλάπια και με ποιο ευφυολόγημα παρουσιάζονται. Είναι οι ρυθμίσεις –θα πω, δεν είναι μεταρρύθμιση- που φέρνει η Κυβέρνηση σύμφωνες με το ευρωπαϊκό κεκτημένο; Είναι σύμφωνες με τις ανάγκες του κράτους δικαίου, του Συντάγματος; Είναι σύμφωνες με αυτό που θέλει η επιστήμη; Λαμβάνονται υπόψη οι επιστήμονες;

Προσέξτε τώρα. Την προηγούμενη εβδομάδα που συζητούσαμε για το νόμο πλέον του δικαιώματος στο γάμο, ο κύριος Πρωθυπουργός, ο κ. Σκέρτσος μας έλεγαν ότι αυτό προτείνουν οι αρμόδιοι φορείς, οι επιστήμονες και το ευρωπαϊκό κεκτημένο και το Σύνταγμα. Και συμφωνώ. Ήταν ένα νομοσχέδιο το οποίο είχε ένα πρόσημο μεταρρύθμισης. Προσέξτε, ένα νομοσχέδιο με πρόσημο μεταρρύθμισης, η Κυβέρνησή σας δεν μπορεί να το περάσει μόνη της. Δεν μπόρεσε να το περάσει μόνη της! Το ένα τρίτο των Βουλευτών σας αρνήθηκαν να στηρίξουν αυτό το νομοσχέδιο. Άρα τι κρατάμε ως πρώτο συμπέρασμα; Μιλάμε για μία Κυβέρνηση που δεν έχει τη δύναμη και δεν έχει την πλειοψηφία να προχωρήσει έστω μία μεταρρύθμιση ισότητας και δικαιωμάτων, που είναι συνταγματική υποχρέωση.

Πάμε λιγάκι στο επόμενο. Από τη μία μεριά μας λέτε ότι σε εκείνο το νομοσχέδιο ήταν σύμφωνοι οι επιστήμονες. Και στο σημερινό νομοσχέδιο γιατί δεν ακούτε τους επιστήμονες; Γιατί δεν ακούτε τους φορείς; Γιατί δεν ακούτε το νομικό κόσμο; Όπου σας συμφέρει, χρησιμοποιείτε την επιστήμη;

Ας μην κρυβόμαστε. Το προηγούμενο νομοσχέδιο δεν το προχωρήσατε -το νόμο πλέον- γιατί το έλεγαν οι επιστήμονες, ούτε γιατί ήταν ήδη μία κατάκτηση της κοινωνίας. Είχαμε προηγηθεί εδώ και πάρα πολύ καιρό με πρόταση νόμου. Το καταθέσατε, γιατί ξέρατε ότι ερχόταν το ψήφισμα καταπέλτης του Ευρωπαϊκού Κοινοβουλίου. Για να μιλήσουμε για κράτος δικαίου -μιας και είναι το θέμα της δικαιοσύνης που συζητάμε σήμερα- είναι ξεκάθαρο ότι το κάνατε γιατί ήθελε ο κ. Μητσοτάκης να αμβλύνει τις εντυπώσεις και να δημιουργήσει ένα φιλοευρωπαϊκό προφίλ.

Όμως προσέξτε, ενώ εκείνος ο νόμος αφορούσε σε ρυθμίσεις διατάξεων του Αστικού Κώδικα δεν ήρθε ο κ. Φλωρίδης να το υπερασπιστεί, ήρθε ο κ. Σκέρτσος. Και ξέρετε ποιο είναι το απίστευτο; Δεν το ψήφισε ο Υφυπουργός Δικαιοσύνης. Με ποια αξιοπιστία έρχεστε τώρα, το δίδυμο του Υπουργείου Δικαιοσύνης, να μας πείτε για κράτος δικαίου και σύστημα δικαιοσύνης όταν ο Υφυπουργός δεν ψήφισε ένα νομοσχέδιο που έλεγε ο εισηγητής Υπουργός ότι είναι συνταγματική υποχρέωση; Δηλαδή, έχετε δίπλα σας στα έδρανα έναν Υφυπουργό ο οποίος δεν σέβεται το Σύνταγμα, δεν σέβεται το ευρωπαϊκό κεκτημένο, δεν σέβεται τα δικαιώματα; Θέλετε να υπάρχουν αόρατα παιδιά και αόρατοι γονείς και έρχεστε να μας μιλήσετε σήμερα για δικαιοσύνη; Είναι αυτή κατάσταση, κύριε Φλωρίδη;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αλλά εγώ δεν θα ασχοληθώ με το αν ο κ. Φλωρίδης είναι Αριστερός ή Δεξιός, που μαλώνανε προηγουμένως. Είναι ξεκάθαρα δεξιά πολιτική και συντηρητική την οποία υλοποιεί και είναι ταγμένος. Μη σας πω ότι αυτά έκανε και από πριν, που υποκριτικά το έπαιζε εκσυγχρονιστής, αλλά μιλάμε για το σήμερα, μιλάμε για μια Δεξιά κυβέρνηση με συντηρητική πολιτική, μια κυβέρνηση αδικίας. Αυτή υπηρετεί, ας μη κρυβόσαστε.

Όμως θέλω λιγάκι να ξεκαθαρίσουμε για ποιον λόγο έρχεται η Κυβέρνηση σήμερα και παραβιάζει αυτά που λένε οι επιστήμονες. Πολύ απλά γιατί το τι είναι πραγματικά δίκαιο δεν αφορά κανέναν από εσάς. Διότι ο μόνος σκοπός, ο μόνος λόγος για τον οποίον νομοθετείτε είναι γιατί κλείνετε το μάτι στα συμφέροντα. Αυτό είναι το πρόβλημα. Για συμφέροντα λίγων δεν χρησιμοποιείτε τον κανόνα δικαίου. Γι’ αυτό και η κοινωνία μας σήμερα βιώνει μια βαθιά αδικία.

Να σας πω ένα παράδειγμα, είναι σήμερα μόνο που δεν σέβεστε τους επιστήμονες; Εδώ τους τιμωρήσατε τους επιστήμονες στην περίπτωση του Εθνικού Αστεροσκοπείου γιατί προέβλεψαν την πλημμύρα της Θεσσαλίας, γιατί δημοσιοποίησαν τις προβλέψεις για τον Daniel τις οποίες αγνοήσατε, με αποτέλεσμα να πνιγεί η αριστεία σας και η ετοιμότητά σας στη Θεσσαλία.

Άρα ούτε μεταρρυθμίσεις προχωράτε ούτε την επιστήμη αξιοποιείτε ούτε έχετε σκοπό την ενίσχυση του κράτους δικαίου. Έχετε ένα νομοσχέδιο το οποίο έχει ένα δόγμα, την αυστηροποίηση των ποινών –προσέξτε- και την τιμωρία της μικρομεσαίας εγκληματικότητας. Για ποιον λόγο; Για να λύνει και να δένει η μεγάλη εγκληματικότητα πολλές φορές με απόλυτη γνώση της Κυβέρνησης. Αυτό δε γίνεται;

Αυτό δεν γίνεται, κύριε Πλεύρη; Είναι δυνατόν να παρακολουθείται ο Αρχηγός του Στρατού, εσείς που το παίζετε και υπερπατριώτης, και να μην έχουμε μία απάντηση εδώ και τόσους μήνες; Είναι αυτό θέμα προστασίας της πολιτείας και προστασίας εθνικής ασφάλειας; Μη μιλάτε, κύριε Πλεύρη. Έχετε βεβαρημένο παρελθόν.

Εδώ όμως έχουμε σοβαρά προβλήματα και σε άλλο επίπεδο. Δεν είναι μόνο ότι η μεγάλη εγκληματικότητα λύνει και δένει. Έχουμε σοβαρά προβλήματα καθυστέρησης της δικαιοσύνης. Θα έχουμε προβλήματα εμφράγματος και στα δικαστήρια και, τελικά, θα έχουμε και ελλιπή απόδοση της δικαιοσύνης και αύξηση της εγκληματικότητας στην κοινωνία και υπερπληθυσμό στα σωφρονιστικά καταστήματα.

Ο μόνος στόχος για τον οποίον φέρνετε το νομοσχέδιο είναι για να εξυπηρετήσετε την επικοινωνιακή σας εικόνα. Κατ’ αρχάς το φέρνετε για να κάνετε μία χάρη στη φράξια Σαμαρά -τώρα βέβαια πρέπει να τη λέμε Σαμαρά -Βορίδη διότι τα πράγματα έχουν αρχίσει και ξεφεύγουν για τον κ. Μητσοτάκη. Θέλετε να εξευμενίσετε, λοιπόν, την ακροδεξιά φράξια της Νέας Δημοκρατίας και να παραπλανήσετε για ακόμη μια φορά το εκλογικό ακροατήριο.

Ποιο είναι, λοιπόν, το ιδεολογικό στίγμα; Άκουσα κάποια στιγμή τον κύριο Υφυπουργό, αν δεν κάνω λάθος, να λέει ότι αυτό το νομοσχέδιο έχει το ιδεολογικό στίγμα της Νέας Δημοκρατίας. Να σας το περιγράψω πολύ απλά: Όταν περιστέλλονται δικαιώματα η Κοινοβουλευτική Ομάδα της Νέας Δημοκρατίας είναι μπετόν αρμέ. Όταν ερχόμαστε να συζητήσουμε για δικαιώματα, όπως την ισότητα στον γάμο, το 1/3 δεν ψηφίζει. Αυτή είναι η κατάσταση.

Εμείς όμως σεβόμαστε τον όρκο μας στο Σύνταγμα. Δεν είμαστε αλά καρτ. Εμείς δεν θα αφήσουμε να ξεχαστούν ούτε όσα εκθέτουν τη χώρα μας, και το απέδειξε το Ευρωκοινοβούλιο, ούτε όσα μας κάνουν μαύρο πρόβατο στην Ευρώπη. Δεν μας αρέσει να είμαστε στην ίδια κατηγορία με την Ουγγαρία του Ορμπάν, κυρίες και κύριοι συνάδελφοι. Αν εσάς σας αρέσει μην κάνετε τίποτα, αλλά είναι προσβλητικό για αυτή την Αίθουσα και για την ιστορία του ελληνικού κράτους.

Εμείς, λοιπόν, θα υπερασπιζόμαστε τη λειτουργία των ανεξάρτητων αρχών, θα στεκόμαστε αντίπαλοι σε όσους φέρνουν προσκόμματα στην απόδοση δικαιοσύνης και σε όσους φιμώνουν την ελευθερία του Τύπου. Αυτά σας καταλογίζει το Ευρωπαϊκό Κοινοβούλιο, δυστυχώς.

Για ποια δικαιοσύνη μιλάτε όταν δεν ανέχεστε το ψήφισμα του ανώτατου αιρετού οργάνου της Ευρώπης μας; Για ποια δικαιοσύνη μιλάτε όταν ακόμα και το πόρισμα της ευρωπαϊκής εισαγγελικής αρχής το θάψατε, όταν επιχειρήσατε να δώσετε με δική σας ψήφο αμνηστία στον κ. Καραμανλή σε αντίθεση με την Ευρωπαία εισαγγελέα; Ποια δικαιοσύνη είναι αυτή; Πείτε μου που γράφεται ότι μπορεί μια κυβέρνηση μιας ευρωπαϊκής χώρας να αρνείται να δει μια επιτροπή του Ευρωπαϊκού Κοινοβουλίου; Και θα πάει μετά ο Πρωθυπουργός να μιλήσει στο Ευρωπαϊκό Κοινοβούλιο, να εκπροσωπήσει την πατρίδα μας, λέγοντάς τους «σας έχω γραμμένους στα παλιά μου τα παπούτσια». Την επιτροπή LIBE, που ήρθε εδώ, γιατί δεν την είδατε; Γιατί δεν δεχτήκατε να συνομιλήσετε με τους Ευρωβουλευτές όλης της Ευρώπης; Δεν ανήκετε τώρα στην ευρωπαϊκή οικογένεια; Δεν είστε εσείς οι «μένουμε Ευρώπη», που μας λέγατε; Δεν είστε. Υποκρισία ήταν και αυτό που κάνατε τότε.

Αντί να δώσει ουσιαστικές απαντήσεις ο κ. Μητσοτάκης και να λύσουμε κάποια προβλήματα του κράτους δικαίου -εμείς θα ήμασταν μαζί του έστω εκ των υστέρων- απαξιώνει το Ευρωπαϊκό Κοινοβούλιο και επιτίθεται στους Ευρωβουλευτές του ΣΥΡΙΖΑ γιατί είπαν την αλήθεια. Ζητάει από Ευρωβουλευτές να λένε ψέματα για να καλύψει τα δικά του τραγικά λάθη, για να μην πω εγκληματικά λάθη εις βάρος της Ελλάδας.

Όμως, κυρίες και κύριοι Βουλευτές, μέρες που είναι, γιατί σε λίγες μέρες κλείνει ένας χρόνος από το έγκλημα των Τεμπών και εφόσον μιλάμε για θέματα δικαιοσύνης δεν μπορούμε να μην αναφερθούμε στις πολύ μαύρες σελίδες που γράφονται αυτές τις μέρες στα θέματα δικαιοσύνης της χώρας μας όσον αφορά το έγκλημα στα Τέμπη.

Κατ’ αρχάς γνωρίζετε ότι το ψήφισμα του Ευρωκοινοβουλίου αναφέρεται και στο σοβαρό ζήτημα της έλλειψης αμεροληψίας στην έρευνα στα Τέμπη. Δεν είναι κρυφό ότι ήταν κυβερνητική επιλογή να απορρίψετε την πρόταση για προκαταρκτική επιτροπή. Αυτό το κάνατε με την ψήφο σας. Έτσι παρεμποδίσατε στην πράξη μία έρευνα για τις ευθύνες του κ Καραμανλή. Όμως σας πείραξε το ότι εμείς πήραμε την πρωτοβουλία, ο ΣΥΡΙΖΑ - Προοδευτική Συμμαχία και ο Ευρωβουλευτής μας, ο κ. Αρβανίτης, μαζί με πολλούς Βουλευτές μας, να βάλουν τους γονείς των θυμάτων στο Ευρωκοινοβούλιο; Φτάνετε μέχρι σε σημείο να αμφισβητήσετε τη δυνατότητα των συγγενών των θυμάτων να μιλήσουν για το δίκιο και την αλήθεια στο Ευρωπαϊκό Κοινοβούλιο; Και μας κατηγορείτε για αυτό;

Είμαστε υπερήφανοι για αυτό. Είμαστε περήφανοι γιατί παίρνουμε πρωτοβουλίες για το κράτος δικαίου. Είμαστε περήφανοι γιατί η αλήθεια ακούγεται στο Ευρωκοινοβούλιο. Το πρόβλημα είναι ότι δεν ακούγεται από εσάς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είναι δυνατόν να σας στενοχωρεί το ότι πάει γρήγορα στην επιτροπή αναφορών του Ευρωπαϊκού Κοινοβουλίου το θέμα αυτό;

Σας ανησυχεί η καθολική απαίτηση της ελληνικής κοινωνίας για αλήθεια; Διότι ήρθατε εδώ για να μας μιλήσετε για δίκαιο. Ποιο δίκαιο; Πού βρήκατε εσείς το δίκιο για να μιλήσετε για αυτό; Είναι δυνατόν μπροστά στη μνήμη των πενήντα επτά ανθρώπων που χάθηκαν στα Τέμπη, στην πλειοψηφία τους νέων ανθρώπων, σε ένα έγκλημα για το οποίο υπάρχουν ξεκάθαρες πολιτικές ευθύνες να καταπατείται κάθε έννοια δικαίου κάθε έννοια δικαιοσύνης; Είναι χυδαίο το ότι χθες αποφασίσατε να κλείσετε τον κατάλογο των μαρτύρων στην εξεταστική επιτροπή. Είναι προσβολή στην Ελληνική Δημοκρατία, στο κράτος δικαίου, στα θύματα και στους συγγενείς τους, είναι προσβολή στην ιστορία.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Είναι δυνατόν να επιχειρείτε να φιμώσετε την εξεταστική επιτροπή της Βουλής; Πού έχει ακουστεί αυτό; Αρνηθήκατε να καλέσετε - κύριε Πρόεδρε, πρέπει να πω τα ονόματα- τον κ. Γενιδούνια, τον πρόεδρο των μηχανοδηγών, τον κ. Κατσιούλη που ήταν πρόεδρος της επιτροπής ETCS και είχε παραιτηθεί στέλνοντας επιστολή αναδεικνύοντας τα ελλείμματα, τον κ. Σπηλιόπουλο, Πρόεδρο και διευθύνοντα σύμβουλο του ΟΣΕ, που επίσης παραιτήθηκε το 2020 με επιστολή προς τον κ. Μητσοτάκη απ’ ό,τι διαβάζουμε, τον κ. Τσαλίδη διευθύνοντα της ΤΡΑΙΝΟΣΕ, που επίσης παραιτήθηκε το 2021 με επιστολή προς τον κ. Καραμανλή, τους πραγματογνώμονες, είτε του δημοσίου είτε των συγγενών. Για να μην πω ότι κρύβετε από την εξεταστική τον κ. Τριαντόπουλο, τον κύριο Υφυπουργό αν δεν κάνω λάθος, που απ’ ό,τι φαίνεται με εντολή του, γιατί αυτό έχει αφήσει να εννοηθεί ο κ. Αγοραστός, έγινε το μπάζωμα στα Τέμπη όπου κρύφτηκαν πειστήρια αυτού του εγκλήματος.

Και κλείσατε την εξεταστική επιτροπή –ανήκουστο- χωρίς να έχει έρθει στους Βουλευτές η ποινική δικογραφία. Πού έχει ακουστεί αυτό; Για ποιο κράτος δικαίου μας μιλάτε; Μιλάτε εσείς για δικαιοσύνη; Απορώ έχετε υπηρετήσει τη νομική επιστήμη; Χωρίς να έρθει η ποινική δικογραφία στη Βουλή κλείνετε άρον-άρον την εξεταστική; Και έχετε το θράσος μετά από μία μέρα από αυτή την επιλογή να έρχεστε εδώ να μας μιλάτε για δικαιοσύνη;

Η χθεσινή μέρα ήταν ημέρα ντροπής για την ελληνική Βουλή με αποκλειστική ευθύνη της Νέας Δημοκρατίας. Δεν ανταποκριθήκατε ούτε στο ελάχιστο καθήκον απέναντι στη μνήμη των θυμάτων και στους συγγενείς αυτών. Το μόνο που κάνετε είναι να προστατεύετε το πρεστίζ της Κυβέρνησης του κ. Μητσοτάκη και των Υπουργών χωρίς ιερό και χωρίς όσιο.

Κύριες και κύριοι Βουλευτές, παρά τα μεγάλα λόγια για την τάξη και την ασφάλεια στη χώρα, υπάρχει μια καταφανής αδυναμία της πολιτείας να παρέχει στους πολίτες έστω το αίσθημα της ασφάλειας, όχι αυτή καθαυτή την ασφάλεια. Το βασικό εκλογικό όπλο της Νέας Δημοκρατίας έχει γυρίσει μπούμερανγκ. Το δόγμα «νόμος και τάξη» κατέρρευσε. Θυμάστε αυτά τα οποία έλεγε ο κ. Μητσοτάκης όταν ανέλαβε την προεδρία της Νέας Δημοκρατίας από το 2016, αν δεν κάνω λάθος; Δεσμευόταν και έλεγε: «Ο νόμος και η τάξη θα επιστρέψουν το συντομότερο δυνατόν σε ολόκληρη τη χώρα».

Και τώρα ποια είναι πραγματικότητα; Ποια είναι η πραγματικότητα, κυρίες και κύριοι Βουλευτές; Έχουμε αύξηση της εγκληματικότητας. Το γνωρίζετε. Έχουμε υποκλοπές και παράνομο λογισμικό εις βάρος Υπουργών της Κυβέρνησης, του Αρχηγού του Στρατού, του Αρχηγού του τρίτου κόμματος, επιχειρηματιών, του υπεύθυνου εθνικής ασφάλειας, του υπεύθυνου εξοπλισμών. Πού ακούστηκε; Σε ποια χώρα μπορεί να γίνουν αυτά; Έχουμε μαφιόζικες εκτελέσεις, σαράντα, αν δεν κάνω λάθος. Πού είναι η εξιχνίαση; Έχουμε την «greek mafia». Ποιος κάνει κουμάντο τελικά σε αυτή τη χώρα; Έχουμε ιδιαίτερα ανησυχητικά φαινόμενα βίας στον χώρο των ανηλίκων. Έχουμε τα θέματα της οπαδικής βίας. Έχουμε θύματα. Έχουμε θύματα στο «Χαριλάου», στη Φιλαδέλφεια, τον αστυνομικό έξω από το γήπεδο στον Ρέντη. Και έχουμε μια κοινωνία η οποία σε θέματα ασφάλειας λέει: «Θεέ μου, μη βρέξει, μη χιονίσει και μην υπάρξει καμμία πυρκαγιά. Ζήτω που καήκαμε με αυτή την Κυβέρνηση». Αυτά λέει η κοινωνία. Το ξέρετε; Για να μην πω για την ανασφάλεια των ταμείων στα σουπερμάρκετ ή στα πρατήρια καυσίμων.

Θέλετε να σας διαβάσω και κάτι που λένε οι Έλληνες αστυνομικοί; Μιλάτε για ασφάλεια και ότι θα φέρετε, λέει, γρήγορη απόδοση της δικαιοσύνης. Θέλετε να σας διαβάσω κάτι για την εγκληματικότητα; Λοιπόν, στη Θεσσαλονίκη μπορώ να σας πω ότι το τελευταίο διάστημα γίνεται ένα έγκλημα από την άποψη του κυκλοφοριακού εμφράγματος με ένα έργο που ξεκίνησε χωρίς μελέτες πρακτικά, το «Flyover». Και γίνεται το έλα να δεις στην πόλη. Οι πολίτες χάνουν μιάμιση ώρα τη μέρα εξαιτίας των έργων για το Flyover. Διαβάστε, λοιπόν, τι κάνανε οι άριστοι.

Θα το καταθέσω, κύριε Υπουργέ, για να μη λέτε μεγάλα λόγια για την ασφάλεια και την εγκληματικότητα. Επειδή δεν υπάρχει κυκλοφοριακή μελέτη στην πόλη, μαζεύουν αστυνομικούς από όπου βρουν για να τους στείλουν να κάνουν την τροχαία, είτε στον Flyover είτε αλλού. Λέει, λοιπόν, η Ένωση Αστυνομικών Υπαλλήλων το εξής: «Το άκρον άωτον του παραλογισμού αποτελεί ότι για να φτιαχτεί ο Flyover, χθες έφτασαν σε σημείο να αποσπάσουν αστυνομικούς από την Υποδιεύθυνση Εγκληματολογικών Ερευνών και από την Αντιτρομοκρατική. Εστιάζουμε σε αυτές τις δύο υπηρεσίες διότι η μία έχει συμβάλει τα μέγιστα στην εξιχνίαση εγκλημάτων…». Γιατί για αυτό δεν μιλάμε; Για την εγκληματικότητα, τον περιορισμό και την απόδοση δικαιοσύνης. Συνεχίζω: «Έφτασαν στο σημείο να μετακινήσουν είκοσι αστυνομικούς και να οδηγήσουν την Υποδιεύθυνση Εγκληματολογικών Ερευνών σε διάλυση, όπου έμειναν μόνο αξιωματικοί οι οποίοι ασκούν διοίκηση στον κανένα». Να τα σημειώσετε όλα αυτά για οτιδήποτε συμβεί τις επόμενες ημέρες στα θέματα, παραδείγματος χάριν, των εγκλημάτων. Επίσης, λένε οι αστυνομικοί για την Αντιτρομοκρατική ότι: «Με την τρομοκρατία να κάνει δειλά-δειλά την επανεμφάνισή της, βγαίνουν στη διασταύρωση για να κάνουν ρυθμίσεις κυκλοφορίας στελέχη της Αντιτρομοκρατικής που τρεις μήνες μετά θα γυρίσουν στη βάση τους για μια πιθανή ανεύρεση πιθανών τρομοκρατών».

Το καταθέτω, κύριε Πρόεδρε, για τα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μη λέτε μεγάλα λόγια. Σας εκθέτει η πραγματικότητα.

Και, βεβαίως, αυτή η ανικανότητα έρχεται να καλυφθεί με τεχνάσματα, όπως αυτά που κάνει ο κ. Φλωρίδης, Μεγάλα λόγια ακούμε εδώ και πολύ καιρό, όπως ακούμε και πύρινους λόγους από τον κ. Φλωρίδη. Ψέματα όλα.. Υποκρισία! Δεν καταπολεμάτε την εγκληματικότητα, ούτε αποδίδετε τη δικαιοσύνη πιο γρήγορα με αυτό που έχετε φέρει. Ένα φθηνό σόου.

Δεν μπορεί να μας μιλήσει για τάξη και ασφάλεια -και θέλω να το πω ξεκάθαρα- η Δεξιά, η παράταξη της αδικίας, η παράταξη η οποία δεν μπορεί να μιλήσει για το δίκιο του λαού γιατί υπηρετεί το δίκιο λίγων συμφερόντων. Το μόνο που κάνετε για τον ελληνικό λαό είναι αδικία και φτωχοποίηση. Και αυτό νομίζω πρέπει να είναι ξεκάθαρο.

Ας πάμε λιγάκι να δούμε τις διατάξεις του νομοσχεδίου, κύριε Πρόεδρε. Πάμε στο πρώτο ζήτημα. Είναι αποτέλεσμα επιστημονικής επεξεργασίας με νομοπαρασκευαστική επιτροπή με πρόσωπα υψηλού κύρους; Είναι ένα ερώτημα αφού μιλάμε για ένα σημαντικό νομοθέτημα. Αυτό το προβλέπει και ο ν.4622/2019 και το εγχειρίδιο νομοπαρασκευαστικής μεθοδολογίας. Είναι αυτές οι αριστείες, όπως θα θυμάστε, του επιτελικού κράτους του 2020. Το εξέδωσε η Προεδρία της Κυβέρνησης. Η απάντηση είναι απλή: Όχι. Όχι δεν είναι αποτέλεσμα τέτοιας επεξεργασίας.

Όπως επισήμανε μάλιστα η Πρόεδρος της Ένωσης Δικαστών και Εισαγγελέων -και διαβάζω από τα πρακτικά- είναι η έβδομη μεγάλη τροποποίηση των Ποινικών Κωδίκων από το 2019. Να λέμε την αλήθεια. Είναι και άλλες δέκα πρόχειρες. Μπορεί να έχουν φτάσει και τις δεκαεπτά. Όμως, επτά μεγάλες τροποποιήσεις προχειροδουλειές, γονατογραφήματα από το 2019 μέχρι τώρα, γιατί μιλάμε για σταθερότητα, για ποιότητα, για αριστεία στο βασικό υπόβαθρο, αν θέλετε, της λειτουργείας της δικαιοσύνης στους κώδικες. Και λέει η πρόεδρος: «Δημιουργεί ανασφάλεια δικαίου και πρέπει να τεθεί το ερώτημα της αναγκαιότητας της τροποποίησης και αυτής της έβδομης τροποποίησης πριν δοθεί εύλογος χρόνος στους ισχύοντες κώδικες να αξιολογηθούν και να υλοποιηθούν». Εδώ θα οδηγηθούμε. Ξανά θα αλλάξει, πολύ σύντομα. Έτσι, λοιπόν, απαντιέται και το τρίτο ερώτημα: Είναι μια σοβαρή μεταρρύθμιση σχεδιασμένη, μεσομακροπρόθεσμη; Όχι. Είναι του ποδαριού δουλειές, μια αποσπασματική και όχι ορθή νομοθέτηση.

Τώρα, βέβαια, πρέπει να σημειώσω εισαγωγικά ότι αυτό το νομοθέτημα περιέχει μέσα και τη μεγάλη συζήτηση για την ασυλία των τραπεζιτών. Να σας θυμίσω ότι ήταν η πρώτη έκθεση του κ. Φλωρίδη με το που ανέλαβε καθήκοντα. Ήρθε εδώ στις προγραμματικές δηλώσεις και είπε ψευδώς ότι αυτό ήταν ρύθμιση του ΣΥΡΙΖΑ. Ήταν ρύθμιση του κ. Τσιάρα.

Δηλαδή έρχεται η Κυβέρνηση σήμερα να ξε-νομοθετήσει ρύθμιση που νομοθέτησε ο κ. Τσιάρας, η προηγούμενη δηλαδή ηγεσία του Υπουργείου Δικαιοσύνης. Ωραία! Ο άριστος κ. Φλωρίδης τότε δεν ήξερε, τώρα ας πούμε ότι έμαθε και έρχεται να το αλλάξει, παρ’ ότι ο κ. Μαρινάκης τον κρέμασε και τον ξεκρέμασε κάνα δυο φορές στα μανταλάκια εκείνες τις ημέρες. Καταργεί, λοιπόν, την άδικη ρύθμιση. Τη κατάργηση της ρύθμισης την είχαμε φέρει εμείς ως τροπολογία και δεν τη δεχτήκατε πριν από λίγο καιρό. Να τα λέμε όλα. Εγώ, όμως, θέλω να ρωτήσω το εξής, και θέλω μια απάντηση, κύριε Φλωρίδη. Γιατί βρήκαμε στα τελευταία άρθρα του νομοσχεδίου ότι το άρθρο 60, που αφορά στην ασυλία τραπεζιτών, δεν εφαρμόζεται άμεσα;

Ξέρετε, κυρίες κύριοι Βουλευτές, ότι τάχατες ψηφίζει άρση της ασυλίας των τραπεζικών στελεχών η Κυβέρνηση, αλλά με άρθρο στο τέλος του νομοσχεδίου λέει ότι δεν εφαρμόζεται; Και το πάει συγκεκριμένα τεσσερισήμισι μήνες.

Εγώ, λοιπόν, ρωτώ, κύριε Φλωρίδη, για ποιον λόγο τη ρύθμιση αυτή δεν την εφαρμόζετε άμεσα; Για ποιον λόγο; Θα μας απαντήσει κανείς; Εγώ, λοιπόν, ρωτώ ξεκάθαρα: Ποιο πλυντήριο, κύριε Φλωρίδη, θέλετε πάλι να υπηρετήσετε;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Για ποιον λόγο δεν εφαρμόζεται άμεσα η ρύθμιση για την άρση της ασυλίας των τραπεζιτών, που είχε προτείνει ο ΣΥΡΙΖΑ και είχε εντοπίσει και είχε καταγγείλει από την ημέρα που την έφερε ο κ. Τσιάρας;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η πραγματικότητα είναι ότι αυτό το νομοσχέδιο, κυρίες και κύριοι Βουλευτές, δεν είναι αποτέλεσμα διαλόγου, δεν έχει επιστημονική τεκμηρίωση, δεν στηρίζεται σε εγκληματολογικά δεδομένα, και για αυτό έχει απέναντί του όλον τον νομικό κόσμο. Είναι ένας ποινικός λαϊκισμός με επίκληση, τάχατες, της πάταξης της ατιμωρησίας, την οποία προκαλείτε εσείς βέβαια γιατί έχετε καθαιρέσει την προϋπόθεση της καταπολέμησης της εγκληματικότητας, που είναι και οι σωστές υπηρεσίες και η λειτουργία της πολιτείας, γιατί αναιρείτε την ύπαρξη ισχυρής πολιτείας. Και άρα εσείς είστε υπεύθυνοι, δηλαδή, σε εσάς οφείλετε το πρόβλημα της εγκληματικότητας που χρησιμοποιείτε ως δικαιολογία για να αυστηροποιήσετε τώρα την ποινική νομοθεσία.

Οι επιστημονικοί φορείς λένε ότι με αυτό που φέρνετε συρρικνώνετε τις θεσμικές εγγυήσεις που πρέπει να διέπουν την ποινική δίκη. Και αντί να έχετε επιτάχυνση και βελτίωση της απόδοσης -ας το πω έτσι- της δικαιοσύνης, οδηγείτε ακριβώς στο αντίθετο αποτέλεσμα, δηλαδή υποβαθμίζετε την απονομή της δικαιοσύνης και την ποινική δίκη.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Επίσης, θέλω να σταθώ και σε ορισμένα ζητήματα ειδικότερα τα οποία νομίζω ότι έχουν πολιτική σημασία. Πρώτον, το Κεφάλαιο Β αναφέρεται στην αύξηση των ποινών. Προβλέπει, παραδείγματος χάριν, ότι η κάθειρξη αυξάνεται κατά 33%. Ρωτάμε: Υπάρχει αυτό σε κάποια εγκληματολογική μελέτη; Δηλαδή προκύπτει από κάποια εγκληματολογική μελέτη ότι όσο αυξάνεται η ποινή μειώνεται η εγκληματικότητα; Η απάντηση, κυρίες και κύριοι Βουλευτές, είναι όχι. Ακριβώς το αντίθετο. Γιατί, ξέρετε -εδώ που έχουμε φτάσει θα την κάνουμε αυτή τη συζήτηση, παρ’ ότι δεν είναι και πολύ βολική- υπάρχει κάποιος εγκληματίας που αποτρέπεται αν η κάθειρξη θα είναι δέκα ή δεκαπέντε χρόνια;

Να σας θέσω λίγο πιο απλό το ερώτημα; Δεν θα ήταν καλύτερο να έχουμε καλύτερη πρόληψη της εγκληματικότητας; Δεν θα ήταν καλύτερο να φοβάται ο εγκληματίας ότι θα συλληφθεί; Δεν θα ήταν καλύτερο να μην αποδυναμώνετε τη Διεύθυνση Εγκληματολογικών Ερευνών της Θεσσαλονίκης όπως οι ίδιοι οι αστυνομικοί λένε. Δηλαδή προσέξτε την υποκρισία. Με έγγραφο που καταθέσαμε οι αστυνομικοί λένε ότι αποδυναμώνετε τη Διεύθυνση Εγκληματολογικών Ερευνών. Και εσείς λέτε τώρα ότι όποιον πιάσουμε, αν τον πιάσουμε -που δεν ξέρουμε πότε θα πιάσετε όλα αυτά τα βαριά εγκλήματα της νύχτας- θα του βάλουμε βαριά ποινή. Ναι, αλλά πολλαπλασιάζονται. Δηλαδή αυτό που βιώνει η ελληνική κοινωνία είναι ακριβώς το αντίθετο από αυτό που λέτε. Σας διαψεύδουν οι αστυνομικοί και, δυστυχώς, σας διαψεύδουν και τα εγκλήματα.

**ΑΘΑΝΑΣΙΟΣ ΠΛΕΥΡΗΣ:** Γιατί είναι ο νόμος Καλογήρου…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Δεύτερο σημείο οι ρυθμίσεις για τους ανηλίκους. Στους ανηλίκους αυξάνετε τις περιπτώσεις εγκλεισμού στη φυλακή και μειώνετε το ηλικιακό όριο. Οπότε οι ανήλικοι θα τιμωρούνται με εγκλεισμό και με μεγαλύτερη διάρκεια ποινής και οι νέοι από είκοσι ενός ετών με είκοσι πέντε δεν δικαιούνται μείωση της ποινής λόγω ηλικίας.

Έρχεται, όμως, ο Συνήγορος του Πολίτη –που ελπίζω να τον σέβεστε, γιατί τους υπόλοιπους ανεξάρτητους θεσμούς τούς έχετε κάνει φύλλο και φτερό, ας δούμε λιγάκι αν σέβεστε τον Συνήγορο του Πολίτη- και εκφράζει προβληματισμό γιατί η βασική αρχή του Ποινικού Δικαίου των Ανηλίκων είναι ότι πρέπει να έχουμε προτεραιότητα στην αγωγή αντί στην τιμωρία και αν υπάρχει εγκλεισμός του ανηλίκου στη φυλακή για πολλά χρόνια, δυστυχώς, τον οδηγούμε στην οδό της παραβατικότητας σχεδόν μόνιμα. Και αυτό νομίζω ότι το απευχόμαστε όλοι.

Αντί, λοιπόν, να ακούσετε αυτά που λέει η επιστήμη, αυτά που λένε οι ανεξάρτητες αρχές, έρχεστε εσείς και οδηγείτε στη στέρηση της ελευθερίας σε ακατάλληλες συνθήκες, γιατί έχουμε και το πρόβλημα των συνθηκών των σωφρονιστικών καταστημάτων και ενώ όλα αυτά τα διαπιστώνει ο Συνήγορος του Πολίτη εδώ και αρκετά χρόνια με όλες τις εκθέσεις του.

Άρα, λοιπόν, υπάρχει ένα σοβαρό θέμα και στη ποινική μεταχείριση των ανηλίκων, όπως υπάρχει σοβαρό θέμα και στη λεγόμενη υφ’ όρον απόλυση, όπου εδώ πέρα η δυνατότητα να αποφυλακιστεί κάποιος εφ’ όσον πληρούνται κάποιες προϋποθέσεις, γίνεται εξαίρεση, δεν είναι κανόνας. Και, βέβαια, εδώ πέρα η διαδικασία της απόλυσης γίνεται δυσκολότερη αφού εισάγεται ένας επιπλέον όρος που δεν αφορά τη διαγωγή του κρατούμενου αλλά την επικινδυνότητα της πράξης του που τον οδήγησε στην καταδίκη που τον οδήγησε στην καταδίκη, ενώ ήδη το δικαστήριο είχε αποφασίσει για όλα αυτά. Ανήκουστα, πράγματα!

Η αναστολή εκτέλεσης γίνεται δυσκολότερη, άρα περισσότεροι μικροεγκληματίες πηγαίνουν σε φυλακές οι οποίες είναι ήδη γεμάτες, αλλά για το μεγάλο έγκλημα δεν λέτε τίποτα. Και έτσι καθυστερεί η γέφυρα μεταξύ της φυλακής και της νόμιμης ζωής, άρα αυξάνεται η πιθανότητα να έχουμε μεγαλύτερη εγκληματικότητα, δηλαδή να έχουμε περισσότερες αξιόποινες πράξεις στο μέλλον.

Υπάρχουν και άλλες ρυθμίσεις, κύριε Πρόεδρε, όπως οι ρυθμίσεις για τα παράβολα, όπου πρακτικά λέτε ότι όποιος έχει λεφτά μπορεί να πληρώνει ένα ακριβό παράβολο και έτσι να έχει τη δυνατότητα πρόσβασης στη δικαιοσύνη, αλλά όσοι δεν έχουν λεφτά δεν έχουν δυνατότητα πρόσβασης στη δικαιοσύνη και μιλάω για παράβολα όλων των ειδών και όλων των δικαστικών εξόδων.

Και πρέπει να προσθέσω κλείνοντας, ότι εμάς μας προβληματίζει αυτό που είπε και ο Πρόεδρος του Δικηγορικού Συλλόγου Αθηνών ότι προκύπτει από τις ρυθμίσεις αυτές και μια διάχυτη δυσπιστία ως προς τον ρόλο και τη διακριτική ευχέρεια των δικαστών. Δεν είναι μόνο, δηλαδή, το ότι θα επιβαρυνθεί η διαδικασία απόδοσης δικαιοσύνης, δεν είναι μόνο το ότι πιθανά πολλαπλασιάζεται η παραβατικότητα αλλά είναι και ότι υπάρχει πλέον μια έλλειψη εμπιστοσύνης και προς το δικαστικό σύστημα.

Ποια είναι η συνέπεια αυτού του νομοσχεδίου; Ο Αντιπρόεδρος της Εθνικής Επιτροπής για τα Δικαιώματα του Ανθρώπου το είπε ξεκάθαρα: Περισσότερη φυλακή για όλους αλλά δεν είναι λιγότερη εγκληματικότητα, δεν είναι λιγότερη παραβατικότητα και δεν υπάρχει και καμμία πρόβλεψη για το σωφρονιστικό σύστημα, ενώ είμαστε ήδη στο στόχαστρο του Συμβουλίου της Ευρώπης για τις συνθήκες στις φυλακές, και ενώ η έκθεση του Γενικού Λογιστηρίου επιβεβαιώνει ότι ξεκάθαρα εκεί οδηγούν οι ρυθμίσεις σε αύξηση της πίεσης προς τις φυλακές.

Και, βέβαια, το επισήμανε και η Αναπληρώτρια Γενική Γραμματέας της Ένωσης Εισαγγελέων ότι η αύξηση των ορίων έκτισης σε συνδυασμό με την αύξηση των επιβλητέων ποινών θα οδηγήσει σε συμφόρηση τα καταστήματα κράτησης, άρα και μια επιβάρυνση μετά στις συνθήκες ζωής και άρα νέα προβλήματα δημοκρατίας και δικαιωμάτων. Αυτό είναι πλήγμα, είναι πλήγμα για τη χώρα μας και θα δημιουργήσει πολλαπλές επιπτώσεις.

Τέλος, πρέπει να σας πω ότι στο τρίτο κεφάλαιο με τις τροποποιήσεις οι οποίες έχουν τη δικαιολογία της επιτάχυνσης περιορίζονται τα δικαιώματα των διωκόμενων, μειώνονται οι θεσμικές εγγυήσεις και υποβαθμίζεται η ποιότητα στην απονομή της δικαιοσύνης. Καταργείται το πενταμελές εφετείο αντικαθίσταται από το τριμελές. Επίσης, ενισχύονται οι αρμοδιότητες των μονομελών όπου υπάρχει ένα σοβαρό θέμα πλέον εκεί πλουραλισμού και αντικειμενικότητας -πρέπει να το δούμε- ενώ περιορίζεται ο ρόλος των δικαστικών συμβουλίων που είχαν ως στόχο να φιλτράρουν τις υποθέσεις πριν φτάσουν στο ακροατήριο, ώστε να μην ταλαιπωρούνται και οι πολίτες και να μην ταλαιπωρούνται και τα δικαστήρια.

Το αποτέλεσμα, κύριε Φλωρίδη, λίαν συντόμως θα είναι η συσσώρευση υποθέσεων και άρα η υποβάθμιση της ποιότητας στην απονομή δικαιοσύνης.

Μας προβληματίζει, επίσης, το άρθρο 78, όπου οι αστυνομικοί και οι λοιποί προανακριτικοί υπάλληλοι δεν θα καλούνται στα δικαστήρια ως μάρτυρες αν έχουν καταθέσει στην προδικασία και ορθώς νομίζω και η έκθεση της Επιστημονικής Υπηρεσίας της Βουλής το εντοπίζει ως ένα έλλειμμα που συνδέεται και με τη νομολογία του δικαστηρίου.

Υπάρχει, βέβαια και ένα ζήτημα στην απονομή. Εγώ θα ήθελα μια απάντηση.

Κύριε Φλωρίδη, οι δικαστικοί υπάλληλοι μάς είπαν ότι δεν υπάρχει κανένα ζήτημα επιτάχυνσης, διότι τα δικαστήρια, τους δικαστές, όσο πιο μικρά και να γίνουν τα δικαστικά σχήματα δεν έχουν τον απαιτούμενο αριθμό των δικαστικών υπαλλήλων για να παρακολουθήσουν ως γραμματείς τις διαδικασίες. Δηλαδή, όσο και αν περιορίζετε τα σχήματα με την επίκληση της επιτάχυνσης δεν υπάρχει το διοικητικό προσωπικό για να γίνει γρήγορα η συγγραφή των αποφάσεων και όλη η διαδικασία μέσα στα δικαστήρια. Άρα, είναι ανέφικτο να προχωρήσει η διαδικασία αυτή που προτείνετε αν δεν έχουμε ενίσχυση του διοικητικού δυναμικού των δικαστηρίων που ζητάμε μόνιμα.

Και τέλος, θα ήθελα να κλείσω μιλώντας λίγο για το θέμα της καταπολέμησης και της πρόληψης της ενδοοικογενειακής βίας. Χρειαζόμαστε ένα ασφαλές πλαίσιο για τις κακοποιημένες γυναίκες και για τα παιδιά και νομίζω ότι ο εισηγητής μας και αρκετοί Βουλευτές έθεσαν το ζήτημα αυτό και έχουμε καταθέσει και μία συγκεκριμένη τροπολογία για πολλοστή φορά.

Ξεκαθαρίζω, λοιπόν, ότι για τον ΣΥΡΙΖΑ - Προοδευτική Συμμαχία είναι επιβεβλημένη η καθιέρωση στην ελληνική ποινική νομοθεσία του εγκλήματος με σεξιστικά χαρακτηριστικά, δηλαδή της γυναικοκτονίας και οτιδήποτε άλλο συμπεριλαμβάνεται κάτω από τον όρο αυτό. Χρειαζόμαστε να αναγνωρίσουμε το εγκληματολογικό, ποινικό και ανθρωπολογικό φαινόμενο της γυναικοκτονίας. Η γυναικοκτονία δεν ταυτίζεται με την ανθρωποκτονία η οποία υπάρχει έτσι κι αλλιώς στο άρθρο 299, είναι κάτι παραπάνω, διότι έχει ταυτόχρονα από τη μια μεριά τη βίαιη αφαίρεση της ζωής ενός ανθρώπου αλλά και από την άλλη μεριά το ότι η βία αυτή ασκείται με βάση τα έμφυλα χαρακτηριστικά. Είναι έμφυλη ή σεξιστική βία. Υπάρχει, λοιπόν, ένας συνδυασμός δύο φαινομένων -επιτρέψτε μου να το πω- βίας και αμφισβήτησης της ζωής του ανθρώπου: είναι η δολοφονία γυναικών εξαιτίας του ότι είναι γυναίκες και νομίζω ότι πρέπει να πάρουμε θέση ως ελληνική κοινωνία.

Κυρίες και κύριοι Βουλευτές, κλείνω λέγοντας ότι η Κυβέρνηση φέρνει μια εκτεταμένη αλλαγή στον Ποινικό Κώδικα, έβδομη μείζονα αλλαγή, πρόχειρη με αποσπασματικές ρυθμίσεις μόνο και μόνο για να ικανοποιήσει ένα αφήγημα του κ. Μητσοτάκη. Αντί να ακούσει ο κ. Φλωρίδης τους καθηγητές της Νομικής, Εγκληματολογίας, τους δικαστές, τους μάχιμους δικηγόρους, δικηγορικούς συλλόγους, τους δικαστικούς υπαλλήλους, τους σωφρονιστικούς υπαλλήλους, τον Συνήγορο του Πολίτη, τις οργανώσεις για την καταπολέμηση της ενδοοικογενειακής βίας που η συντριπτική τους πλειοψηφία ήρθε στις επιτροπές και μας είπε ότι είναι αντίθετη με αυτό το νομοσχέδιο, επέλεξε το δικό του λαϊκίστικο αφήγημα και είναι και προσωπικό αυτό χρεωμένο στον κ. Φλωρίδη ανεξίτηλα. Αντί να επανεξετάσει συνολικά τη λειτουργία της δικαιοσύνης, να δούμε δηλαδή τη νομοθετική, το σύστημα ποινών, τη δικαστική, την απόδοση και επιμέτρηση ποινών αλλά και τη σωφρονιστική, τις φυλακές, να έχουμε δηλαδή μία συγκροτημένη μεταρρύθμιση, έρχεται ευκαιριακά και οδηγεί σε νέα αδιέξοδα.

Δυστυχώς, κυρίες κύριοι Βουλευτές, πρέπει να σας πούμε ότι και αυτό το νομοσχέδιο θα οδηγήσει σε αύξηση της εγκληματικότητας, σε ατιμωρησία των μεγάλων και μπορεί πλέον να οδηγήσει στο ότι οι λειτουργοί της δικαιοσύνης δεν θα ξέρουν ποιο δίκαιο να εφαρμόσουν μετά από τόσες αλλαγές. Μπορεί να έχουμε και απομάκρυνση από την επιστήμη, πάντως σίγουρα θα έχουμε και συμφόρηση και των δικαστικών αιθουσών αλλά και των σωφρονιστικών καταστημάτων, και θα έχουμε μία απομάκρυνση ακόμη μία φορά από το κράτος δικαίου όπως πρόσφατα διαπίστωσε το Ευρωκοινοβούλιο.

Η υποβάθμιση δημοκρατίας είναι πλέον ένα επίδικο της ελληνικής κοινωνίας που συνδέεται με την απαξίωση και αναξιοπιστία της πολιτικής που εκπέμπει, δυστυχώς, και πολλαπλασιάζει ο κ. Μητσοτάκης.

Μεταφέρει σε εμάς, κυρίες και κύριοι Βουλευτές, το ερώτημα ποια πολιτική απαιτείται, έτσι ώστε να δρομολογηθεί μία πολιτική αλλαγή στη χώρα μας που να μην επιτρέψει την υποβάθμιση περαιτέρω της δημοκρατίας και του κράτους δικαίου. Αυτό είναι το ερώτημα που μπαίνει στην ελληνική κοινωνία: Τι πρέπει να κάνουμε όλοι και όλες για να σταματήσει αυτός ο κατήφορος, για να μην είμαστε «μαύρο» πρόβατο στην Ευρώπη;

Πρέπει να σας πω -και το λέω ιδιαίτερα και προς τους συναδέλφους του ΠΑΣΟΚ - Κινήματος Αλλαγής- ότι η μάχη της παιδείας που έρχεται τις επόμενες μέρες είναι επίσης μια μάχη δημοκρατίας, όπου πρέπει να διαλέξετε με ποια μεριά θα είστε, με τη συνταγματική πρόβλεψη του δημόσιου πανεπιστημίου ή με τις κερκόπορτες που θέλει να ανοίξει ο κ. Μητσοτάκης.

Εμείς είμαστε ξεκάθαροι: Σε μια προοδευτική δημοκρατική συμμαχία καλούμε τους πάντες που έχουν ξεκάθαρη κατεύθυνση για μια νέα, πλατιά κοινωνική συμφωνία που θα φέρει στην Ελλάδα έναν στόχο, μια σύγχρονη, ανθρώπινη αλλά και ισχυρή πολιτεία, που θα εξασφαλίζει και το κράτος δικαίου και τα δικαιώματα αλλά και την προοπτική σε όλους να έχουν τα ίδια δικαιώματα και τις ίδιες ευκαιρίες. Αυτό είναι το αίτημα της ελληνικής κοινωνίας. Αυτός είναι ο στόχος του ΣΥΡΙΖΑ - Προοδευτική Συμμαχία. Και δηλώνουμε αταλάντευτα ότι αυτόν τον στόχο θα τον υπηρετήσουμε όλοι και όλες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο, τον ζητήσαμε και πριν.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μία μαθήτριες και μαθητές και δύο συνοδοί εκπαιδευτικοί από το Γενικό Λύκειο Νέας Αλικαρνασσού Ηρακλείου Κρήτης (πρώτο τμήμα).

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Κύριε Μάντζο, θα έχετε μετά τον λόγο.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Φάμελλε, που αποχωρείτε, απλώς πρέπει να σας θυμίσω ότι έχετε κυβερνήσει.

**ΔΙΟΝΥΣΙΟΣ ΧΑΤΖΗΔΑΚΗΣ:** Γιατί φεύγει;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχετε κυβερνήσει ως ΣΥΡΙΖΑ. Κυβέρνησε ο ΣΥΡΙΖΑ. Όχι ένα κακό ολόγραμμά του. Ο ΣΥΡΙΖΑ.

Δεν πειράζει που έφυγε. Δεν έχει σημασία.

**ΔΙΟΝΥΣΙΟΣ ΧΑΤΖΗΔΑΚΗΣ:** Είναι προσβολή αυτό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Σηκώθηκε κι έφυγε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι. Η Βουλή λειτουργεί. Εγώ απευθύνομαι στη Βουλή.

**ΚΩΝΣΤΑΝΤΙΝΟΣ ΜΠΑΡΚΑΣ:** Απουσία, κύριε Πρόεδρε. Είναι απουσιολόγος.

**ΔΙΟΝΥΣΙΟΣ ΧΑΤΖΗΔΑΚΗΣ:** Θα ήσουν εσύ Υπουργός και θα έκανε…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αφήστε το. Δεν πειράζει. Απευθύνομαι στη Βουλή.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

Παρακαλώ, κύριοι συνάδελφοι, ησυχία.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το γεγονός ότι κυβερνήσατε μας οδηγεί σήμερα να έχουμε κάποια ασφαλή συμπεράσματα. Ποια, δηλαδή; Ότι αφού ολοκληρώθηκε η διακυβέρνηση της χώρας οδηγηθήκατε σε μία ήττα το 2019, σε μία συντριβή το 2023, στη διάσπαση και τώρα στη διάλυση. Παρατηρώ όμως ότι παραμένετε αμετακίνητοι στις θέσεις που εκφράζετε διαχρονικά και οι οποίες σας οδήγησαν στη συντριβή. Και εξηγούμαι.

**ΙΩΑΝΝΗΣ ΣΑΡΑΚΙΩΤΗΣ:** Δεν είμαστε όλοι Φλωρίδηδες. Τι να κάνουμε; Αν γίνουμε όλοι Φλωρίδηδες…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Με το καλημέρα που αναλάβατε τη διακυβέρνηση της χώρας το 2015 τον Ιανουάριο και ενώ ο κόσμος περίμενε να υλοποιήσετε την υπόσχεση που δώσατε τέσσερις μήνες πριν στην έκθεση της Θεσσαλονίκης, ότι με ένα άρθρο και με ένα νόμο θα καταργούσατε τα μνημόνια, θα διώχνατε τη Μέρκελ και θα φέρνατε την ευημερία στον ελληνικό λαό, το πρώτο άρθρο που φέρατε ήταν η αποφυλάκιση του βαρέος εγκλήματος στην Ελλάδα. Τον Απρίλιο του 2015.

(Χειροκροτήματα από την πτέρυγα της Νέας Δημοκρατίας)

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Γι’ αυτό αλλάξατε κόμμα κι εσείς;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το δεύτερο που φέρατε ήταν το κλείσιμο των τραπεζών και η διάλυση της ελληνικής κοινωνίας. Χιλιάδες επιχειρήσεις να κλείσουν, χιλιάδες άνθρωποι να χάσουν τις δουλειές τους. Αυτά ήταν τα δύο άρθρα που φέρατε.

Τώρα, λοιπόν, επειδή μιλάμε για τον Ποινικό Κώδικα θα σας θυμίσω ποιο ήταν το πρώτο άρθρο που φέρατε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν τα θυμάσαι καλά. Αυτά έγιναν το 2010 - 2015. Όταν κυβερνούσατε εσείς. Και με τα δυο κόμματα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας θυμίσω το πρώτο άρθρο που φέρατε το 2015 ενώ περίμενε ο κόσμος άλλα. Ήταν ο περίφημος νόμος Παρασκευόπουλου, Απρίλιος του 2015, όπου οι ποινές φυλάκισης που είχαν ήδη επιβληθεί και προέβλεπαν χίλιες ογδόντα μέρες παραμονής στη φυλακή έγιναν εκατόν οκτώ. Οι ποινές φυλάκισης που ήταν χίλιες οκτακόσιες ημέρες έγιναν τριακόσιες εξήντα. Τα κακουργήματα που ήταν μέχρι δέκα χρόνια, δηλαδή εκατόν είκοσι μήνες, έγιναν είκοσι τέσσερις μήνες. Χαρίστηκαν εκατό μήνες.

**ΙΩΑΝΝΗΣ ΣΑΡΑΚΙΩΤΗΣ:** Ο νόμος Αθανασίου είναι αυτός;

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Την κάθειρξη που ήταν είκοσι πέντε χρόνια, την πήγατε στα οκτώ. Το αποτέλεσμα ήταν το εξής: Άντε να οδηγήσετε την αποσυμφόρηση των φυλακών από τους φυλακισμένους που είχαν χαμηλές ποινές. Αυτό κάπως θα μπορούσε να σταθεί. Άντε, ας πούμε, οι χαμηλοποινίτες να βγούνε. Αλλά βγάλατε έξω δολοφόνους, ληστές, βιαστές, εμπόρους ναρκωτικών, χωρίς κανένα κριτήριο.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Ψέματα. Λέει ψέματα. Ένα όνομα πες. Ένα όνομα, κουτσομπόλη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μόνο το 2017: τριακόσιες είκοσι αποφυλακίσεις ληστών, χίλιες εκατόν τριάντα επτά πρόωρες αποφυλακίσεις κλεφτών, επτακόσιες αποφυλακίσεις εμπόρων ναρκωτικών. Μόνο το 2017.

**ΙΩΑΝΝΗΣ ΣΑΡΑΚΙΩΤΗΣ:** Διαβάστε τον Αθανασίου το 2014.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τι είπε ο κ. Φάμελλος σήμερα; Λέει, γιατί αυξάνετε τα όρια της κάθειρξης από τα δεκαπέντε στα είκοσι χρόνια; Ξέρετε γιατί; Γιατί οι βιαστές ανηλίκων όταν καταδικάζονται πρέπει να μένουν στη φυλακή παραπάνω για να μπορέσουν να βρίσκουν δικαίωση τα θύματα. Γι’ αυτό.

(Χειροκροτήματα από την πτέρυγα της Νέας Δημοκρατίας)

Έχετε και μία θεωρητική προσέγγιση στο θέμα. «Μα», λέει, «οι μεγάλες ποινές που βάζετε δεν περιορίζουν την εγκληματικότητα».

**ΙΩΑΝΝΗΣ ΣΑΡΑΚΙΩΤΗΣ:** Η Αδειλίνη τα λέει αυτά. Η εισαγγελέας σας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θυμίζω ότι ο νόμος Παρασκευόπουλου με τον οποίον αποφυλακίζονταν αθρόως χιλιάδες εγκληματίες, μέχρι το 2019 οδήγησε όλους αυτούς τους εγκληματίες να ξαναγυρίσουν στο έγκλημα.

Άρα, λοιπόν, τους βγάλατε από τις φυλακές μέχρι το 2019, αυτοί ξαναγύρισαν στο έγκλημα και διερωτάσθε γιατί αυξήθηκε το έγκλημα. Το έγκλημα, λοιπόν, αυξήθηκε από τους νόμους σας. Οδηγήσατε το βαρύ έγκλημα ξανά στην κοινωνία και άρχισαν ξανά.

**ΚΩΝΣΤΑΝΤΙΝΟΣ ΜΠΑΡΚΑΣ:** Δώσε επιχειρήματα στον Παρασκευόπουλο να σου κάνει αγωγή. Συνέχισε, συνέχισε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Θα απαντήσει ο Κοινοβουλευτικός σας Εκπρόσωπος.

Συνεχίστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό ήταν το καλημέρα της κυβέρνησης σας. Με το καληνύχτα της κυβέρνησής σας την τελευταία μέρα πριν κλείσετε τη Βουλή, αποφυλακίσατε ή απαλλάξατε όλο το βαρύ οικονομικό έγκλημα της χώρας. Όλο το βαρύ οικονομικό έγκλημα της χώρας τους απαλλάξατε γιατί μετατρέψατε τα αδικήματα τους από κακουργήματα σε πλημμελήματα. Και τους οδηγήσατε σε παραγραφή, άρα, δηλαδή, σε αθώωση.

Αυτά, λοιπόν, υπερασπίζεστε σήμερα. Γι’ αυτό μην έχετε καμμία αμφιβολία ότι η διάλυση είναι πάρα πολύ κοντά. Όχι γιατί η Αριστερά όταν αρχίζει και πλακώνεται μεταξύ της, είναι μανούλα σε αυτά, αλλά γιατί ο ελληνικός λαός σας οδηγεί εκεί.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΜΠΑΡΚΑΣ:** Θα έρθουμε κι εμείς στη Νέα Δημοκρατία μαζί σου, Φλωρίδη. Μην αγχώνεσαι.

**ΠΡΟΕΔΡΕΥΩΝ (Ιωάννης Πλακιωτάκης):** Έχουν ζητήσει τον λόγο κατά σειρά ο κ. Μάντζος, ο κ. Ξανθόπουλος, ο κ. Ηλιόπουλος, η κυρία Πρόεδρος.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ πολύ.

Είχα ζητήσει τον λόγο αρκετά νωρίτερα, η αλήθεια είναι. Αλλά ήδη έχει εμπλουτιστεί η συζήτηση διότι ακούστηκε κι άλλες φορές το όνομα του ΠΑΣΟΚ σε αυτή την Αίθουσα. Ακούσαμε τον κ. Βελόπουλο, τον κ. Φλωρίδη, τους συναδέλφους του ΣΥΡΙΖΑ συνεχώς.

**ΚΩΝΣΤΑΝΤΙΝΟΣ ΜΠΑΡΚΑΣ:** …(Δεν ακούστηκε)

**ΔΗΜΗΤΡΙΟΣ ΜΑΝΤΖΟΣ:** Ναι, ναι, κύριε Μπάρκα. Κι εσείς και άλλοι συνάδελφοι για το ΠΑΣΟΚ.

Να συνεννοηθούμε λίγο. Για το ΠΑΣΟΚ θα μιλά το ΠΑΣΟΚ σ’ αυτή την Αίθουσα. Θα μιλάει η Κοινοβουλευτική Ομάδα του ΠΑΣΟΚ - Κινήματος Αλλαγής. Και για το ΠΑΣΟΚ θα μιλάνε τα έργα του ΠΑΣΟΚ σε αυτή τη χώρα και στην εξωτερική πολιτική και στο κοινωνικό κράτος και στο κράτος δικαίου και στους θεσμούς και στη δικαιοσύνη. Αυτά για να συνεννοηθούμε επί της διαδικασίας, γιατί πολλές φορές ξεχνιόμαστε και διαγράφονται οι πορείες, διαγράφονται πεπραγμένα, διαγράφονται απόψεις και όλα αυτά αναβαπτίζονται εδώ μέσα λες και δεν έχουμε μνήμη.

Είναι πολύ θλιβερό, κύριε Πρόεδρε, ο κύριος Υπουργός, πρώην σοσιαλιστής, ήδη οπαδός της δήθεν φιλελεύθερης Νέας Δημοκρατίας να επιδίδεται σε πλειοδοσία ποινικού λαϊκισμού και ιδεοληψίας ακόμα και με την άκρα δεξιά. Αυτό ζήσαμε πριν από λίγα λεπτά. Αυτό κάνει ο εκπρόσωπος της δήθεν φιλελεύθερης Δεξιάς, πρώην σοσιαλιστής και ήδη πλειοδότης ιδεοληψίας και ποινικού λαϊκισμού στη Βουλή, κύριος Υπουργός της Δικαιοσύνης.

Αλλά δεν χρειάζεται να κουράζεται, κύριε Πρόεδρε, γιατί το ίδιο το σχέδιο νόμου μιλά για τον κύριο Υπουργό και το πώς βλέπει το ποινικό οπλοστάσιο και την ποινική νομοθεσία. Και αν δεν μιλά το σχέδιο νόμου, μιλά και ο τρόπος με τον οποίο έχει επιλέξει να το υποστηρίξει απέναντι σε κάθε αντίθετη άποψη, με τη δαιμονοποίηση κάθε αντίθετης γνώμης, με την ακύρωση ακόμη και της ίδιας της επιστημονικής γνώσης. Μέρες που είναι που όλοι έπρεπε να μιλούμε για την ενίσχυση του δημοσίου πανεπιστημίου ο Υπουργός της Δικαιοσύνης αποκαλεί τους καθηγητές των δημόσιων νομικών σχολών «καθηγητάδες», παρατρεχάμενους. Αυτοί είναι οι καθηγητές της Νομικής για τον Υπουργό της Δικαιοσύνης. Και έρχεται εδώ για πολλοστή φορά με ένα διχαστικό τρόπο να υποστηρίξει το σχέδιο νόμου: ή με το νομοσχέδιο ή με το έγκλημα. Δεν είναι έτσι. Καμμία εγκληματολογική μελέτη δεν δικαιώνει τις τοποθετήσεις του Υπουργείου Δικαιοσύνης. Απαξίωση της αντίθετης γνώμης, δαιμονοποίηση της αντίθετης γνώμης και ακύρωση της επιστημονικής γνώσης.

Αυτό, κύριε Πρόεδρε, είναι ο ορισμός του λαϊκισμού. Και σε αυτόν, ναι, η δήθεν φιλελεύθερη Νέα Δημοκρατία ήδη κερδίζει καθαρά την άκρα δεξιά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Μάντζο.

Πριν δώσω τον λόγο στον κ. Ξανθόπουλο, θα ήθελα να κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Νέας Αλικαρνασσού Ηρακλείου Κρήτης (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Θέλετε να κάνετε παρέμβαση, φαντάζομαι.

**ΘΕΟΦΙΛΟΣ ΞΑΝΘΟΠΟΥΛΟΣ:** Τρίλεπτη. Είναι αρκετό.

Κύριε Υπουργέ, ο μεταρρυθμιστικός σας οίστρος συσκοτίζει την ψυχραιμία με την οποία οφείλετε να τοποθετείστε στη Βουλή.

Θα ήθελα, κατ’ αρχάς, να υπενθυμίσω ότι το πρώτο νομοσχέδιο της κυβέρνησης ΣΥΡΙΖΑ ο οποίος το 2015 παρέλαβε μία χώρα πτωχευμένη και με άδεια ταμεία, που ήταν στρατηγική επιλογή σας να αφήσετε για να κλείσει η αριστερή «παρένθεση», ήταν ο νόμος για την ανθρωπιστική κρίση.

Δεύτερο και πολύ σημαντικό. Ο νόμος Παρασκευόπουλου είναι μία σειρά νομοθετικών πρωτοβουλιών που έχουν όλες οι κυβερνήσεις για την αποσυμφόρηση του σωφρονιστικού συστήματος. Και βεβαίως, ο νόμος Παρασκευόπουλου δεν αποφυλάκισε εμπόρους ναρκωτικών, είχε φροντίσει ο κ. Αθανασίου με τον ν.4274/2014. Και, βεβαίως, ο νόμος Παρασκευόπουλου δεν αφορούσε ισοβίτες, δηλαδή δολοφόνους.

Ψεύδεστε ή κάνετε λάθος, όπως κάνατε και την πρώτη φορά που είχατε καταχωρήσει στον ΣΥΡΙΖΑ την πρωτοβουλία για την ασυλία των τραπεζών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τρίτο, επί του συγκεκριμένου, συζητάμε ένα νομοσχέδιο, κύριε Υπουργέ, το οποίο μιλάει για κατηγορουμένους. Και ξέρετε πολύ καλά και εσείς και εγώ ότι ο κατηγορούμενος δεν είναι ένοχος. Ο κατηγορούμενος θα είναι ένοχος όταν τελεσιδίκως θα αποφασίσει το δικαστήριο. Και, επομένως, τα δικαιώματα του κατηγορουμένου είναι δικαιώματα των πολιτών. Και τα δικαιώματα των πολιτών είναι συστατικό στοιχείο του κράτους δικαίου και δεν είναι αντικείμενο του ποινικού λαϊκισμού με τον οποίο προσεγγίζετε αυτή τη συζήτηση.

Τέταρτο, η σύμπτωση Αριστεράς και Δεξιάς στο κομμάτι αυτό είναι προφανές ότι προέρχεται από τη δική σας παλινωδία. Διότι ξεκινήσατε από τα έδρανα αυτά και φτάσατε στα έδρανα εκείνα. Εσείς την επισημοποιείτε αυτή τη σύμπραξη και μην τη μεταφέρετε σε εμάς.

Τέλος, κύριε Υπουργέ, θα ήθελα να υπενθυμίσω -γιατί εδώ είμαστε πρωτίστως νομικοί και όταν θα αφυπηρετήσουμε από τη Βουλή πάλι νομικοί θα είμαστε- ότι ο Ποινικός Κώδικας του 2019, παρ’ όλες τις όποιες αδυναμίες του τις οποίες δεν αφήσατε να εμφανιστούν για να τροποποιηθούν δεόντως, υπήρξε ένα νομοθέτημα που ήταν αποτέλεσμα υπερδεκαετούς προσπάθειας νομοπαρασκευαστικής επιτροπής ανθρώπων που κοσμούν το επάγγελμα και την επιστήμη, τους οποίους και εσείς τιμάτε και εγώ τιμώ. Και ήταν ένας Ποινικός Κώδικας που έφερνε τη χώρα στο ευρωπαϊκό κεκτημένο.

Το γεγονός ότι είχατε την αγωνία ως πρώτο νομοθέτημα να καταργήσετε τις πρόνοιες αυτού του Κώδικα και στη συνέχεια με δεκάδες τροποποιήσεις να τον καταστήσετε «κουρελόχαρτο» δείχνει τι στόχευση έχετε και πού θα πάτε.

Καταλήγω λέγοντας το εξής, κύριε Πρόεδρε. Η ιστορία του ποινικού λαϊκισμού διαπερνά κάθετα το κυβερνητικό αφήγημα. Όμως τα δικαιώματα των πολιτών, τα δικαιώματα της κοινωνίας, οι συνταγματικές προβλέψεις δεν θα είναι το προνομιακό πεδίο αντιπαράθεσης για μας. Θα είναι το προνομιακό πεδίο άσκησης πολιτικής για την προοδευτική Αντιπολίτευση, γιατί ακριβώς και είμαστε περήφανοι που, από δυσχείμερους καιρούς μέχρι και σήμερα που έχει εμπεδωθεί η δημοκρατία στον τόπο, η Αριστερά είναι προπύργιο των δημοκρατικών δικαιωμάτων και των ατομικών ελευθεριών σε αντίθεση με τη συντηρητική παράταξη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς σας ευχαριστούμε.

Τον λόγο έχει ο Κοινοβουλευτικός Εκπρόσωπος της Νέας Αριστεράς, ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Είχα ζητήσει να κάνω παρέμβαση πολύ νωρίτερα. Έτσι όπως τα έφερε η συζήτηση τώρα πήραμε τον λόγο. Θα κάνω κάποιες σύντομες παρατηρήσεις.

Ακούγοντας τη συζήτηση εδώ, βλέποντας τα επιχειρήματα του Υπουργού, βλέποντας το ίδιο το νομοσχέδιο, κατανοώ απόλυτα γιατί μισείτε το δημόσιο πανεπιστήμιο. Είναι απολύτως κατανοητό το μίσος και το κόμπλεξ που βγάζετε για το δημόσιο πανεπιστήμιο και τους λειτουργούς του. Γιατί με αυτά που λέτε εδώ μέσα στο πρώτο έτος θα κοβόσασταν. Στο πρώτο έτος! Δεν θα φτάνατε στο δεύτερο.

Το γεγονός ότι έχετε το θράσος να φέρνετε τέτοιες παρεμβάσεις –είναι η δέκατη έβδομη συνολικά- για κώδικες και Κώδικα Ποινικής Δικονομίας χωρίς επιστημονικές τεκμηριώσεις, χωρίς μελέτες απλά με φίλους και κολλητούς, δείχνει ακριβώς γιατί δεν αντέχετε την επιστημονική γνώση. Και ακριβώς εδώ είναι η «ρίζα» ως προς την οποία είστε ένα βαθιά ακροδεξιό πολιτικό προσωπικό. Γιατί η άκρα δεξιά έχει μένος με την επιστημονική γνώση.

Έρχεστε εδώ και μας λέτε διάφορα αδιανόητα για τις πυρκαγιές, τη στιγμή που το καλοκαίρι όταν βγήκε το Αστεροσκοπείο και σας ξεμπρόστιασε και είπε ότι ζήσαμε τη μεγαλύτερη πυρκαγιά στη σύγχρονη ιστορία της Ευρώπης, εσείς λέγατε ότι το Αστεροσκοπείο λέει ψέματα και τιμωρήσατε το Αστεροσκοπείο. Αυτή είναι η σχέση σας με την επιστήμη και τη γνώση και γι’ αυτό ήσασταν και παραμένετε ο καλύτερος χορηγός της άκρας δεξιάς στη χώρα.

Λέτε ότι σας νοιάζουν τα θύματα. Θέλετε να μιλήσουμε για τα θύματα, να μιλήσουμε για μία υπόθεση για την οποία θα έπρεπε να ντρέπεται το σύνολο του Κοινοβουλίου και το σύνολο της ελληνικής πολιτείας αυτή τη στιγμή; Να μιλήσουμε για τη δεκαεννιάχρονη από την Ηλιούπολη, θύμα trafficking, που αυτή τη στιγμή αντιμετωπίζει κατηγορίες από την ελληνική δικαιοσύνη; Τη δεκαεννιάχρονη που βρήκε το κουράγιο, έφυγε από τον αστυνομικό που την είχε φυλακίσει και την εξέδιδε, κατάφερε και έκανε τις καταγγελίες -έχει καταδικαστεί πρωτόδικα ο αστυνομικός- και τώρα η δεκαεννιάχρονη είναι κατηγορούμενη από την ελληνική δικαιοσύνη, γιατί εκδιδόταν –λέει- χωρίς έγγραφα. Πότε εκδιδόταν; Όταν την είχε φυλακισμένη ο αστυνομικός που έχει καταδικαστεί. Και αυτό το λέμε δικαιοσύνη; Αυτό είναι ντροπή!

Με βάση αυτό λέτε στα θύματα ότι «έλα να μιλήσεις;». Υπάρχει μία πολιτεία η οποία προστατεύει τα θύματα; Θα κάνουμε κάτι γι’ αυτή την υπόθεση; Υπάρχει πραγματικό πλαίσιο προστασίας για την έμφυλη βία; Και λέτε ότι φέρνετε και διατάξεις για την έμφυλη βία ;

Τι λένε τα στοιχεία; Από το 2019 ως το 2022, με βάση τα στοιχεία της ΕΛΑΣ, τα θύματα έμφυλης βίας αυξήθηκαν από τις περίπου τέσσερις χιλιάδες σε πάνω από δέκα χιλιάδες. 150% αύξηση με εσάς!

Το 2019, εκκρεμούσαν σαράντα υποθέσεις για θέματα κακοποίησης στα δικαστήρια, το 2022 πήγαν στις τεσσερισήμισι χιλιάδες. Γιατί; Λόγω του νόμου Τσιάρα για την υποχρεωτική συνεπιμέλεια που εγκλώβισε χιλιάδες γυναίκες σε κακοποιητικά περιβάλλοντα. Αυτή είναι η πολιτική που υλοποιείτε και για τα θέματα έμφυλης βίας.

Και επειδή, κύριε Φλωρίδη, άκουσα και στο κλείσιμο το θράσος με το οποίο είπατε για τους βιαστές ανηλίκων -θέλει πραγματικά μεγάλο θράσος και αυτό σας το δίνω, το έχετε αυτό το θράσος-, αναρωτιέμαι αν ως Κυβέρνηση και ως πολιτεία είστε περήφανοι για τα αντανακλαστικά και τους χρόνους αντίδρασης που υπήρχαν στην περίπτωση του Λιγνάδη, τότε που για είκοσι μέρες κρυβόσασταν, τότε που είχε «κοροϊδέψει» την κ. Μενδώνη με την υψηλή υποκριτική του τέχνη. Αναρωτιέμαι αν ως πολιτεία είστε περήφανοι για την προστασία που δεν έχει δώσει η πολιτεία στο δωδεκάχρονο θύμα της περίπτωσης του Κολωνού, τότε που η κ. Μιχαηλίδου εδώ μέσα διακινούσε τα προσωπικά στοιχεία για το που διαμένει, για ένα κορίτσι το οποίο δεν είχε προστασία και ακόμα δεχόταν επιθέσεις από τη μαφία. Αυτή είναι η πολιτική σας και αυτά συνεχίζετε να κάνετε!

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Θα ήθελα να αποκαταστήσω κάποια ιστορικά γεγονότα, γιατί νομίζω ότι μάλλον δεν έχει μείνει και κανείς για να τα υπερασπιστεί αυτά τα ιστορικά γεγονότα και καλό είναι να θυμόμαστε.

Κύριε Υπουργέ, το πρώτο πράγμα που ήρθε για να ψηφιστεί στη Βουλή που εγώ προέδρευα το 2015, ήταν η άρση ασυλίας του κ. Άδωνι Γεωργιάδη για οικονομικό - περιουσιακό αδίκημα, άρση ασυλίας την οποία καταψήφισε και η Νέα Δημοκρατία και ο ΣΥΡΙΖΑ.

Ήμουν, νομίζω, η μόνη από την Κοινοβουλευτική Ομάδα του τότε ΣΥΡΙΖΑ, ως Πρόεδρος της Βουλής που ψήφισα για την άρση ασυλίας του κ. Γεωργιάδη, όπως θα συνεχίσω να επιμένω σε αυτή τη Βουλή και σε κάθε ευκαιρία ότι αυτό το καθεστώς της ασυλίας, της ατιμωρησίας, της προστασίας του πολιτικού προσωπικού, πρέπει να αρθεί.

Όταν λέμε για τους κλέφτες, τους ληστές, τους λωποδύτες που κυκλοφορούν ελεύθεροι, οι πολίτες πρώτα απ’ όλα σκέφτονται τους πρώην και νυν Υπουργούς, τους πρώην και νυν Βουλευτές, τα ελεγχόμενα πρόσωπα που δεν ελέγχθηκαν ποτέ για υποθέσεις διαφθοράς και διαπλοκής, για οικονομική εγκληματικότητα μείζονα και, πλέον, για εγκλήματα κατά της ζωής. Για το έγκλημα στο Μάτι, για το έγκλημα των Τεμπών. Αυτά πρέπει, πρώτα απ’ όλα, να απασχολήσουν, αυτή η ακραία ατιμωρησία, η ακραία ασυλία που αντιστρατεύεται το αίσθημα δικαίου της κοινωνίας και, τελικώς, εξεγείρει την κοινωνική συνείδηση.

Το δεύτερο που ήρθε για να ψηφιστεί στο πρώτο εξάμηνο του 2015, ήταν η πρότασή μου, ως Προέδρου της Βουλής, για την ανασυγκρότηση και αναβάθμιση της επιτροπής της διακομματικής για τη διεκδίκηση των γερμανικών οφειλών. Μιας επιτροπής που οδηγήθηκε σε πόρισμα από το 2016 και όμως, οι κυβερνήσεις μέχρι σήμερα δεν διεκδικούν αυτήν την εθνική αξίωση για τη χώρα μας που συνδέεται με τις θυσίες των προγόνων μας, που συνδέεται με την αντίσταση του ελληνικού λαού.

Και το τρίτο, βέβαια, που ήρθε για να ψηφισθεί στο πρώτο εξάμηνο του 2015 επί προεδρίας μου, ήταν ο νόμος για την ανθρωπιστική κρίση, ένας νόμος που καταψηφίστηκε από τα κόμματα της Αντιπολίτευσης και κατέτεινε στην υπεράσπιση των πιο φτωχών ανθρώπων, της πλειοψηφίας της κοινωνίας, των ανθρώπων οι οποίοι γονάτισαν από τις πολιτικές που εφαρμόστηκαν από τις κυβερνήσεις των μνημονίων και που στη συνέχεια, δυστυχώς, εφάρμοσε και η κυβέρνηση του ΣΥΡΙΖΑ από τον Ιούλιο του 2015 και μετά.

Μέχρι σήμερα, τα αποτελέσματα και τα επίχειρα αυτών των πολιτικών βασανίζουν τους συμπολίτες μας. Και, πριν από λίγη ώρα, μιας και φέρνετε νομοθέτημα για τους τραπεζίτες -και σας είπαμε ότι αυτή τη διάταξη εμείς θα τη στηρίξουμε- ήμουν στη διαδήλωση που έκαναν έξω από το Υπουργείο Οικονομικών οι δανειολήπτες του ελβετικού φράγκου, συμπολίτες μας, που παρασύρθηκαν από τις κυβερνήσεις να δανειστούν με όρους που εμφανίσθηκαν από τις κυβερνήσεις και από τους Υπουργούς ως επωφελείς. Αυτή τη στιγμή οι περισσότεροι έχουν αποπληρώσει ποσά που υπερβαίνουν το ποσό που δανείστηκαν και όχι απλώς χρωστούν αλλά κινδυνεύουν με πλειστηριασμούς ή υφίστανται πλειστηριασμούς της κατοικίας τους.

Οι συμπολίτες μας σε όλη τη χώρα μαστίζονται και καταδιώκονται από τραπεζικές αναγκαστικές διαδικασίες, οι οποίες είναι εν πολλοίς, κύριε Υπουργέ, ληστρικές. Και απέναντι σε αυτές τις ληστρικές πρακτικές, που έχουν στοιχεία οικονομικού αδικήματος, περιμένουμε πρωτοβουλίες αποφασιστικές. Διότι από αυτήν τη σύληση της περιουσίας των συμπολιτών μας, κάποιοι κερδίζουν και αυτούς τους κάποιους που κερδίζουν, δυστυχώς, τους βλέπουμε να συμφύρονται με τις εξουσίες και να καταλαμβάνουν θέσεις εξουσίας.

Εμείς, στην Πλεύση Ελευθερίας και εγώ προσωπικά, θα είμαστε πάντοτε με τους πολίτες και με τους αδύναμους και πάντοτε απέναντι στην ασυλία, την ατιμωρησία και τα πάσης φύσεως προνόμια των εξουσιών. Σας καλούμε αυτή την ασυλία, αυτή την ατιμωρησία και αυτά τα προνόμια τα σκανδαλώδη, να τα καταργήσετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πρόεδρε.

Συνεχίζουμε τώρα με τον κατάλογο των ομιλητών και τον λόγο έχει ο κ. Αριστοτέλης Σπάνιας από τη Νέα Δημοκρατία.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε σήμερα το σχέδιο νόμου του Υπουργείου Δικαιοσύνης, το οποίο παρεμβαίνει στον Ποινικό Κώδικα, με σκοπό την επιτάχυνση της ποινικής διαδικασίας, τον περιορισμό της εγκληματικότητας και την καταπολέμηση της δικομανίας.

Περνώντας στην ουσία, στο σχέδιο νόμου προβλέπεται ότι όποιος εισέρχεται σε χώρο υγειονομικής περίθαλψης με οποιονδήποτε τρόπο και φέρεται κατά του υγειονομικού προσωπικού υπαλλήλων ή ασθενών, τιμωρείται με ποινή φυλάκισης τουλάχιστον ενός έτους και χρηματική ποινή. Εάν η πράξη συνδέεται με πρόκληση βιαιοπραγίας τότε η ποινή φυλάκισης είναι τουλάχιστον δύο ετών και χρηματικό πρόστιμο.

Στις υποθέσεις εκείνες που κάποιος αρχίζει να εκτελεί αξιόποινη ποινή, αλλά αυτή δεν ολοκληρώθηκε, τιμωρείται με μειωμένη τιμή. Αν, όμως, το δικαστήριο κρίνει ότι η μειωμένη τιμή δεν επαρκεί, τότε πλέον μπορεί να του επιβάλλει ποινή ίση με εκείνη που προβλέπεται για την ολοκληρωμένη αξιόποινη πράξη. Το ίδιο και σε περιπτώσεις συνέργειας, βαριάς εγκληματικότητας, περιπτώσεις με ποινική και κοινωνική απαξία εφάμιλλη της πράξης του φυσικού αυτουργού.

Η διάρκεια της πρόσκαιρης κάθειρξης δεν υπερβαίνει τα είκοσι έτη ούτε είναι κατώτερη των πέντε. Παραβίαση δικαστικών αποφάσεων που αφορούν ζητήματα γονικής μέριμνας τιμωρείται με φυλάκιση έως τρία έτη ή χρηματική ποινή. Το ίδιο τιμωρείται όποιος παραβιάζει τους περιορισμούς που του έχουν επιβληθεί νόμιμα στην ελευθερία της διαμονής και τις σχετικές υποχρεώσεις του. Υπάλληλος που θα δεχθεί ωφέλημα ανεξαρτήτως αξίας για ενέργεια ή παράλειψη στην άσκηση των καθηκόντων του, τιμωρείται αναλόγως την κάθε περίπτωση από φυλάκιση τουλάχιστον τριών ετών και χρηματική ποινή.

Νομοθετείται το αξιόποινο των προπαρασκευαστικών πράξεων εμπρησμού δάσους, κατοχή εμπρηστικών υλικών ή άλλου αντικειμένου που καταδεικνύουν προετοιμασία για διάπραξη δασικού εμπρησμού. Όποιος προξενεί πυρκαγιά σε δάσος ή δασική έκταση ή σε έκταση που έχει κηρυχθεί νόμιμα δασωτέα ή αναδασωτέα, τιμωρείται με κάθειρξη έως δέκα ετών και χρηματικό πρόστιμο, με ισόβια αν η πράξη είχε ως αποτέλεσμα τον θάνατο άλλου. Δημεύεται κατά την κρίση του δικαστηρίου η περιουσία ή τμήμα της του αυτουργού και των συμμέτοχων στο έγκλημα.

Όποιος οδηγεί όχημα και παραβιάζει ερυθρό σηματοδότη τιμωρείται με φυλάκιση έως τρία έτη. Αν προκαλέσει τον θάνατο άλλου, τότε η ποινή μπορεί να φτάσει μέχρι ισόβια κάθειρξη. Αύξηση του κατώτερου ορίου ποινής στο αδίκημα της ανθρωποκτονίας από αμέλεια. Αυτεπάγγελτη δίωξη για αδικήματα σε βαθμό κακουργήματος όπως απιστία, ειδικά στον τομέα των τραπεζών, απάτη, υπεξαίρεση και η τοκογλυφία. Όπως και για την κακόβουλη άρνηση διατροφής στα διαζευγμένα ζευγάρια. Τιμωρείται με φυλάκιση, τουλάχιστον, τριών μηνών και χρηματικό πρόστιμο απρόκλητη φθορά ξένης περιουσίας.

Εξέταση με τεχνολογικά μέσα χωρίς φυσική παρουσία όταν υπάρχει σοβαρό κώλυμα παρουσία ανακριτικού ή δικαστικού γραμματέα σε ειδικά διαμορφωμένο κατάστημα του τόπου κατοικίας του προσώπου με κατάλληλες τεχνικές προδιαγραφές. Το δικαστήριο πριν διατάξει αναβολή μέχρι οκτώ μήνες υποχρεούται να τη διερευνήσει. Η αναβολή πρέπει να έχει ειδική αιτιολογία. Δεν χωρεί δεύτερη αναβολή στην ίδια υπόθεση. Για να γίνει παραδεκτή η υποβολή, ο διάδικος καταβάλλει παράβολο.

Όταν ένα μέλος της οικογένειας προβαίνει σε πράξη με αποτέλεσμα τη σωματική κάκωση ή βλάβη της υγείας άλλου μέλους αυτής, τιμωρείται με φυλάκιση τουλάχιστον ενός έτους, και αν είναι ανήλικος τουλάχιστον δέκα ετών. Εάν το πρόσωπο που τέλεσε αξιόποινη πράξη υποσχεθεί ότι δεν θα τελέσει στο μέλλον πράξη ενδοοικογενειακής βίας, θα παρακολουθήσει ειδικό συμβουλευτικό θεραπευτικό πρόγραμμα, θα αποκαταστήσει τις συνέπειες της πράξης του και θα προβεί σε ενέργεια μεταμέλειας που προτείνει το θύμα,τότε βάσει αυτών των προϋποθέσεων προχωράμε τη διαδικασία της ποινικής διαμεσολάβησης.

Εάν το θύμα της ενδοοικογενειακής βίας είναι ανήλικος, η ποινική διαμεσολάβηση γίνεται μόνο με ομοφωνία του αρμόδιου Εισαγγελέα Ανηλίκων και των ασκούντα την επιμέλεια. Επιβάλλονται περιοριστικοί όροι κατόπιν αξιολόγησης και το δικαστικό όργανο μπορεί να ζητήσει συμβουλευτικά τη γνώμη ψυχιάτρων, ψυχολόγων, κοινωνικών λειτουργών. Ακόμα υποχρέωση των επαγγελματιών που παρέχουν τις υπηρεσίες τους σε ανήλικο είναι να αναφέρουν άμεσα στις αρμόδιες αρχές περιστατικά βίας.

Παρέχεται απόλυτη μέριμνα για τα θύματα της ενδοοικογενειακής βίας, ατομική αξιολόγηση των θυμάτων και διαχείριση των κινδύνων επανάληψης της βίας, παρεμβάσεις για την πρόληψη και καταστολή της νομιμοποίησης εσόδων από εγκληματικές δραστηριότητες και χρηματοδότησης της τρομοκρατίας.

Τα πλημμελήματα θα δικάζονται πλέον από μονομελές πλημμελειοδικείο πλην υπηρεσιακών εγκλημάτων και την ανθρωποκτονία εξ αμελείας.

Ενισχύεται το μονομελές εφετείο, καταργείται το πενταμελές εφετείο κακουργημάτων του οποίου την αρμοδιότητα θα ασκεί το τριμελές εφετείο. Διευκολύνεται η υπαγωγή των υποθέσεων σε εξωδικαστικούς θεσμούς, όπως της ποινικής διαπραγμάτευσης.

Καθιερώνεται και η υποπερίπτωση να επιβάλλονται έξοδα σε εκείνους που έχουν υποβάλει τη μήνυση ή την έγκληση από τάση δικομανίας και με αυτό καθυστερούν την απονομή της δικαιοσύνης που αποτελεί προτεραιότητα της πολιτείας.

Κριτήρια για την κλήση μαρτύρων στη δευτεροβάθμια δίκη αποσκοπούν στην επιτάχυνση της αποδεικτικής διαδικασίας. Σε κάθε περίπτωση εντάσσονται οι ένορκες καταθέσεις ως αποδεικτικό υλικό και είναι στην κρίση του δικαστηρίου αν είναι αναγκαίο να εξεταστούν εκ νέου στο ακροατήριο.

Κυρίες και κύριοι συνάδελφοι, η μικρομεσαία εγκληματικότητα χτυπάει την ελληνική κοινωνία γεμίζοντας τους πολίτες με άγχος και ανασφάλεια. Οι ποινές μέχρι τριών ετών κατά κανόνα δεν εκτίονται. Έτσι επικρατεί η αίσθηση της ατιμωρησίας στην κοινωνία. Ο στόχος μας είναι η έκτιση των ποινών και όχι η αναστολή τους. Η απ’ ευθείας παραπομπή στο ακροατήριο του ποινικού δικαστηρίου από τον εισαγγελέα σε ορισμένες περιπτώσεις χωρίς να απαιτείται βούλευμα, η αύξηση των μονομελών αντί των τριμελών δικαστηρίων, η αξιοποίηση του θεσμού της ποινικής διαπραγμάτευσης και πριν την άσκηση δίωξης οδηγούν στη γρήγορη και αληθινή δικαιοσύνη.

Κυρίες και κύριοι συνάδελφοι, η Ελλάδα προχωρά ακολουθώντας τον δρόμο της προόδου και της εξωστρέφειας των μεταρρυθμίσεων έχοντας πάντα ως στόχο τη βελτίωση του επιπέδου ποιότητας της ζωής των Ελλήνων πολιτών. Η Κυβέρνηση του Κυριάκου Μητσοτάκη αναβαθμίζει το έργο της δικαιοσύνης δίνοντας στους πολίτες δικαιοσύνη, σιγουριά, σταθερότητα και ασφάλεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει η κ. Έλενα Ακρίτα από τον ΣΥΡΙΖΑ.

**ΕΛΕΝΑ ΑΚΡΙΤΑ:** Ευχαριστώ πολύ. Καλησπέρα σε όλους.

Να πω ότι έχουμε ήδη καταθέσει ο κ. Σαρακιώτης, ο εισηγητής μας, εγώ με την ιδιότητα της υπεύθυνης του Τομέα Ανθρωπίνων Δικαιωμάτων και οι Βουλευτές μας μια τροπολογία που αφορά στην έμφυλη βία και ειδικά στις γενοκτονίες.

Σήμερα μιλάμε από το πρωί για δικαιοσύνη και μιλάνε ποιοι; Μια Κυβέρνηση που προσπαθεί κακήν κακώς να κουκουλώσει την υπόθεση για τα Τέμπη, μια Κυβέρνηση που προσπαθεί κακήν κακώς να βγάλει λάδι τον Υπουργό της, τον κ. Καραμανλή, αναγκάζοντας επί της ουσίας τα κόμματα τα περισσότερα της Αντιπολίτευσης να αποχωρήσουν από την επιτροπή που αποκλείει μάρτυρες, που φιμώνει μάρτυρες, για να μη μιλήσουμε και για τον Πρόεδρο της επιτροπής, τον κ. Μαρκόπουλο, ο οποίος αρνήθηκε να παραλάβει εξώδικο από συγγενή θύματος. Πέντε ώρες περίμενε εδώ στη Βουλή ο δικαστικός επιμελητής -πέντε ώρες- και αρνήθηκε να το παραλάβει.

Τι να πω; Έχετε μετατρέψει όλη αυτή την τραγωδία των Τεμπών σε μια παρωδία, μια παρωδία δικαιοσύνης, μια παρωδία του κράτους δικαίου, μια παρωδία της αλήθειας, μια παρωδία της ισονομίας.

Πριν λίγες μέρες από αυτό εδώ το Βήμα σάς είχα ρωτήσει αν υπάρχουν δύο κόμματα της Νέας Δημοκρατίας που συστεγάζονται στο Μαξίμου, το ακροδεξιό κόμμα και το φιλελεύθερο κόμμα. Και επειδή το πρώτο υπέστη ήττα με την ισότητα στον γάμο, ήρθε η ώρα τώρα η Κυβέρνηση να ανταμείψει αυτή τη μερίδα αυτή τη μερίδα των ψηφοφόρων που ντοπάρεται από αυταρχισμό, ντοπάρεται από τις γεμάτες φυλακές και από δήθεν δρακόντειους νόμους και, κυρίως, από τους Ιαβέρηδες που κυνηγάνε Γιάννηδες, Αγιάννηδες για ένα καρβέλι ψωμί.

Φέρατε ένα αυταρχικό τερατούργημα. Το καταγγέλλει αυτό όλος ο νομικός κόσμος ανεξάρτητα από κόμματα, ένα δημαγωγικό κατασκεύασμα, ένα προϊόν των πιο χυδαίων πολιτικών συναλλαγών.

Η Πρόεδρος της Ένωσης Δικαστών και Εισαγγελέων σάς το είπε και το διαβάζω: «Τα δημοκρατικά αιτήματα δεν συμβαδίζουν πάντοτε ούτε με τις πολιτικές επιλογές ούτε με τις πολιτικές σκοπιμότητες και πολύ περισσότερο δεν συμβαδίζουν με τις πρακτικές ενός άκριτου ράβε-ξήλωνε…» -έτσι το είπε- «…γιατί μετά την τελευταία παρέμβασή σας στους Ποινικούς Κώδικες η εγκληματικότητα αυξήθηκε κατά 25% και τα κακουργήματα κατά 20% και στο μεταξύ η ελληνική μαφία, όπως ξέρουμε, δρα ανενόχλητη και γελοιοποιεί και το κράτος και την Κυβέρνηση και την Αστυνομία και τους πάντες».

Μιλάτε για ατιμωρησία παραβατών. Ποιοι; Εσείς. Εσείς που από την πρώτη μέρα φροντίζατε για την ατιμωρησία των ισχυρών, των τραπεζιτών, των Υπουργών της «NOVARTIS», του Υπουργού στα Τέμπη, των υψηλά ιστάμενων που έκαναν όλο αυτό το κύκλωμα υποκλοπών για οποιονδήποτε μπορεί και να στραβοκοίταξε τον κ. Μητσοτάκη.

Η αυστηροποίηση των ποινών τώρα για την οποία έχει γίνει τόσος λόγος σήμερα λέει η εισαγγελέας του Αρείου Πάγου ότι πολύ απλά δεν λειτουργεί αποτρεπτικά για την εγκληματική συμπεριφορά. Αποτρεπτικά λειτουργεί ξέρετε τι; Η αυξημένη πιθανότητα σύλληψης του δράστη και η πρόληψη, βεβαίως. Ε, κάτι παραπάνω θα ξέρει και η εισαγγελέας.

Τα ίδια κάνετε και στο νομοθετικό πλαίσιο για την ενδοοικογενειακή βία. Εισάγετε παρεμβάσεις και σας το είπαμε στις επιτροπές ξανά και ξανά -σας το είπαμε- που καταπατούν και τις προβλέψεις της Σύμβασης της Κωνσταντινούπολης και τις συστάσεις της GREVIO και τις απόψεις των οργανώσεων των φεμινιστικών και των γυναικείων.

Υπάρχει ένα ολόκληρο πλέγμα που ξεπλένει την κακοποίηση των γυναικών από τη συμπεριφορά την άθλια των ΜΜΕ τύπου τίτλων: «Τη σκότωσε γιατί την αγαπούσε» ή «Έγκλημα πάθους» μέχρι την Αστυνομία και μέχρι μια κοινωνία που μονίμως λέει: «πέσαμε από τα σύννεφα δεν είχε δώσει δικαιώματα στη γειτονιά».

Το νομοσχέδιο έπρεπε να περιλαμβάνει προβλέψεις για την επίσπευση της διαδικασίας στο ανακριτικό και δικαστικό σκέλος με την καθιέρωση μιας ταχείας διαδικασίας κατά προτεραιότητα, ώστε να αποτρέπεται η κλιμάκωση της βίαιης συμπεριφοράς που ενίοτε, πολύ συχνά δηλαδή, οδηγεί πού; Στη γενοκτονία. Το ίδιο σημαντικό είναι να αποφεύγουμε τη δευτερογενή θυματοποίηση από τις υπηρεσίες υποδοχής των θυμάτων, βασικά από την Αστυνομία.

Οι προβλέψεις που έχετε κάνει είναι στον αέρα γιατί δεν υπάρχουν τέτοιες υπηρεσίες. Είναι άμεση, λοιπόν, η ανάγκη να υπάρξουν και να λειτουργήσουν δομές που να προσφέρουν ολοκληρωμένη στήριξη στο θύμα, νομική, ιατρική, ψυχιατρική, τα πάντα. Χρειάζεται εξάλλου, πραγματικά, σοβαρά και όχι προσχηματικά θεραπευτικά προγράμματα να γίνουν για τους δράστες της ενδοοικογενειακής βίας.

Έπρεπε να έχετε προβλέψει τον συγκεκριμένο αριθμό συνεδριών και υποχρεωτικότητα παρακολούθησης επιτέλους τόσο στην ποινική διαμεσολάβηση όσο και στην περίπτωση καταδίκης. Και όλα αυτά να καταλήγουν σε μια τυποποιημένη ποινική πρόβλεψη για το έγκλημα με εμφύλια χαρακτηριστικά, ειδικά της γυναικοκτονίας, που θα έπρεπε να αναγνωρίζεται ως αυτοτελές ποινικό αδίκημα είτε ως επιβαρυντική περίσταση στο έγκλημα της ανθρωποκτονίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό ακόμα.

Ξέρετε λένε πολλές φορές γιατί το θύμα βίας δεν μιλούσε, δεν ζητούσε βοήθεια. Μα, για να ζητήσει βοήθεια πρέπει να ξέρει ότι θα τη λάβει αυτή τη βοήθεια, ότι πραγματικά θα βρει δομές στήριξης, ότι πραγματικά δεν θα δυσχεράνει τη θέση του. Πρέπει να ξέρεις ότι θα βοηθηθείς. Τόσο απλά.

Κλείνοντας, να θυμηθούμε τη Δώρα, τριάντα δύο ετών πριν πυροβοληθεί θανάσιμα από τον πρώην σύντροφό της και που είχε καταθέσει δύο μηνύσεις εναντίον του για άσκηση σωματικής βίας και είχε ζητήσει η γυναίκα ασφαλιστικά μέτρα. Η Δώρα δολοφονήθηκε.

Η Σταυρούλα –είναι αληθινά τα ονόματα- πριν δολοφονηθεί με κυνηγετική καραμπίνα είχε καταγγείλει στην Αστυνομία ότι ο δράστης την απειλούσε. Η Σταυρούλα δολοφονήθηκε.

Η Ανίσα, πριν δολοφονηθεί από τον σύζυγό της είχε καταγγείλει την Αστυνομία. Και μετά, φυσικά, η Ανίσα δολοφονήθηκε.

Κλείνω, λοιπόν, λέγοντας ότι μόλις τώρα ακούσαμε από το Βήμα της Βουλής τον κ. Φλωρίδη σε ένα εθνικιστικό παραλήρημα, όπου μίλησε ούτε λίγο ούτε πολύ για τα εγκλήματα της Αριστεράς.

Προσπαθώντας, λοιπόν, να συστεγάσετε στου Μαξίμου τα δύο κόμματα, το φιλελεύθερο και το ακροδεξιό, καταλήξατε στο ένα απλό στο οποίο θα απαντήσουμε και στον Υπουργό Δικαιοσύνης: Τι Βορίδης, τι Φλωρίδης!

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει η κ. Ευαγγελία Λιακούλη από το ΠΑΣΟΚ - Κίνημα Αλλαγής.

Ορίστε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αγρότες με σημαίες, κόρνες και πανό διέσχισαν τη χώρα και έφτασαν ήσυχα στο Σύνταγμα. Ζήτησαν με έναν ύψιστο συμβολισμό στο Σύνταγμα να εφαρμοστεί το Σύνταγμα και να έχουν ισοτιμία, αξιοπρέπεια στη ζωή, διασφάλιση της επιβίωσης.

Οι άνθρωποι της παραγωγής και του μόχθου δεν δημιούργησαν επεισόδια, κύριε Υπουργέ. Δεν άνοιξε μύτη. Δεν πέταξαν μολότοφ, δεν ήταν ταραξίες, δεν ενόχλησαν την πόλη. Ήσυχα κάλεσαν τον ελληνικό λαό και ο λαός ανταποκρίθηκε κατά χιλιάδες. Και ήταν ένα συλλαλητήριο που έχει γράψει ήδη ιστορία. Και ήταν όλοι εκεί σε αυτό το πρωτοφανές κάλεσμα του ίδιου του λαού κομμάτι του λαού στον υπόλοιπο λαό. Εργάτες μαζί, φοιτητές μαζί, επαγγελματίες μαζί.

Ναι, ο ελληνικός λαός ήταν εκεί, κύριοι της Κυβέρνησης, ο λαός που ξέρει ότι δεν υπάρχει μόνο το βαρέλι του οποίο τάχα εσείς προσπαθείτε να ξύσετε τον πάτο προκειμένου να δώσετε κάτι στους πειναλέους, αλλά υπάρχουν και τα άλλα βαρέλια που δεν θέλετε να τα αγγίξετε, τα γεμάτα βαρέλια των μεγάλων παρόχων, των διυλιστηρίων, των τραπεζιτών, όλα αυτά τα βαρέλια που εσείς δεν αγγίζετε για να κάνετε καλύτερη τη ζωή των αγροτών.

Ναι, πράγματι, ο λαός βγήκε στους δρόμους. Είδατε τι ήσυχα; Όμως, είδατε και τι πολύς; Αυτός ο λαός είναι ακριβώς που δεν πείθεται από τη διπλωματία σας. Την ώρα που έχουμε ψηφίσματα-κόλαφο από το ευρωπαϊκό Κοινοβούλιο και εσείς προσπαθείτε με τους ομογάλακτους Ευρωπαίους που φέρνετε εδώ να πείσετε ότι δεν έχουμε κανένα πρόβλημα στο κράτος δικαίου, αυτός ο ίδιος λαός είναι κάτω και διαδηλώνει ότι ναι υπάρχει πρόβλημα στο κράτος δικαίου.

Και βεβαίως υπάρχει πρόβλημα διότι όλοι συναισθανόμαστε πώς ακριβώς διοικείται αυτό το κράτος και πώς ακριβώς και στη δικαιοσύνη του εσείς φέρνετε τις αλλαγές και πώς επιχειρείτε ουσιαστικά να περιφρουρήσετε το σύστημα, με ένα τσιτάτο «νόμος και τάξη» στην πραγματικότητα που τώρα πια δεν περνάει, γιατί κανείς σκέφτεται τι ακριβώς έχετε κάνει στο θέμα των υποκλοπών, τι ακριβώς κάνατε τώρα, χθες μόλις, στα Τέμπη που αποχώρησαν οι περισσότερες παρατάξεις από τη διαδικασία, μια που ήταν ένας εμπαιγμός απέναντι στην ελληνική κοινωνία, στους συγγενείς των θυμάτων, αρνούμενοι εσείς, η Κυβέρνησή σας, τους βασικούς μάρτυρες με αστείες δικαιολογίες.

Μην τα ανακατεύετε άλλο τα πράγματα. Όσο τα ανακατεύετε, τόσο περισσότερο βρωμάνε. Σας έχει καταπιεί ήδη η δίνη την οποία εσείς έχετε δημιουργήσει. Και δεν μιλάτε καθόλου για την ταμπακιέρα, για το περιθώριο που βάζετε όλους αυτούς τους ανθρώπους, αλλά και απέναντί σας.

Και αυτό είναι το περιθώριο που προσπαθείτε σήμερα πάλι να θεσμοθετήσετε, κάνοντας σημαντικές αλλαγές στους κώδικες, δηλαδή στην απονομή της ποινικής δικαιοσύνης. Πάλι μόνοι σας επιλέξατε να το κάνετε αυτό. Πρωτοφανές στα χρονικά! Επτά φορές τους έχετε τροποποιήσει και δεν καλέσετε κανέναν, ούτε αυτούς ακόμη που θα κληθούν αύριο –μα, αύριο το πρωί- να τους εφαρμόσουν, οι δικαστές και οι δικηγόροι. Ούτε αυτούς τους θέλατε. Στον δρόμο είναι και αυτοί. Απέχουν από τα καθήκοντά τους σε αποχή διαρκείας. Δεν ιδρώνει το αυτί σας. Μόνοι σας! Ούτε τους ακαδημαϊκούς ούτε τους έγκριτους καθηγητές ούτε αυτούς που έχουν γράψει ιστορία πάνω σε ρυθμίσεις που εσείς φέρνετε αυτή τη στιγμή. Και δημιουργείτε έτσι ακόμη μεγαλύτερο περιθώριο, το οποίο πρέπει να το δούμε.

Ακούστε, αυτή τη στιγμή αυτό που κάνετε είναι στο όνομα της δήθεν επιτάχυνσης της δικαιοσύνης. Είναι αυτό που έχετε επιχειρήσει δεκάδες φορές. Αποτυγχάνετε, ξανά αποτυγχάνετε. Το ίδιο βιολί βιολάκι, όμως. Τα ίδια μέσα εσείς χρησιμοποιείτε για να καταπολεμήσετε το ίδιο πρόβλημα που δεν μπορείτε τελικά να το καταπολεμήσετε και επανέρχεστε δριμύτεροι.

Τι κάνετε ουσιαστικά; Οριζόντια πάλι πολιτική, χωρίς κανέναν ολιστικό σχεδιασμό. Στην πραγματικότητα οριζόντια εφαρμόζετε αυστηρότερες ποινές. Τι λέτε, δηλαδή, με απλά λόγια στον κόσμο; Λέτε «Τους κακούς εμείς θα τους βάλουμε στη φυλακή». Κι εμείς ξέρουμε πολύ καλά ότι δεν τους βάζετε στη φυλακή γιατί δεν έχετε ούτε φυλακές να τους βάλετε αυτούς. Υπαινίχθηκε η εισηγήτριά μας με κάθε λεπτομέρεια και σε εσάς πώς θα φτιάξετε τις φυλακές που εξαγγέλλετε εδώ και εκεί ότι σε έναν χρόνο θα έχουμε και καινούργια καταστήματα, θα έχουμε και σωφρονιστικούς, θα έχουμε και υποδομές, θα έχουμε και όλα όσα δεν κάνατε πέντε χρόνια τώρα. Όμως, εν πάση περιπτώσει, εκεί είναι το μυαλό σας, ότι η φυλακή θα δώσει τη λύση, χωρίς καμμία επιστημονική προσέγγιση, χωρίς να πείσετε τη νομική κοινότητα ή και τους πολίτες αυτής της χώρας ότι με αυτόν τον τρόπο θα είστε αποτελεσματικοί.

Είστε, όμως, εντυπωσιακοί. Αυτό οφείλω να σας το αναγνωρίσω. Είστε εντυπωσιακοί, διότι δεν σας νοιάζει απολύτως καμμία επιστημονική προσέγγιση, δηλαδή τι λένε οι καθηγητές, τι λέει η νομική επιστήμη, τι λένε τα διδάγματα της κοινής πείρας. Κακογραμμένο και πρόχειρο νομοτεχνικά! Σας διόρθωναν μέσα στην επιτροπή ακόμα και στις παραγράφους και στα άρθρα που έχετε εισάγει με το συγκεκριμένο νομοσχέδιο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Έχετε κατακριθεί εσείς, κύριε Φλωρίδη. Δεν είστε τώρα εδώ, αλλά δεν πειράζει γιατί νομίζω ότι και να ήσασταν, τίποτα από αυτά δεν θα σας συγκινούσε. Σας έχει κατακρίνει, λοιπόν, όλος ο νομικός κόσμος, όλη η νομική κοινότητα και εσείς απολύτως τίποτα δεν έχετε διορθώσει.

Και εγώ θα ήθελα να σας ρωτήσω κάτι αν ήσασταν εδώ, αλλά θα ρωτήσω τον κύριο Υφυπουργό. Με το άρθρο 60 διώκονται και πάλι αυτεπαγγέλτως όλα τα οικονομικά εγκλήματα σε βαθμό κακουργήματος που η ίδια η Κυβέρνησή σας το είχε καταργήσει επί υπουργίας Τσιάρα και τώρα το ξαναφέρνετε. Και αυτό ορθό είναι, να έχουμε την αυτεπάγγελτη δίωξη. Δεν μου λέτε, για ποιον λόγο χαμογελάγατε όταν η εισηγήτρια σας ρώτησε γιατί όλος ο νόμος ισχύει από τον Μάιο και αυτή η διάταξη ισχύει από τον Ιούλιο; Είναι για χαμόγελο αυτό; Χαμογελάτε; Σηκωθείτε, πάρτε το μικρόφωνο και απαντήστε. Είναι ερώτημα αυτό για χαμόγελο; Αυτό είναι ερώτημα - δημόσια καταγγελία. Τι ξεπλένετε; Ποιους καλύπτετε; Είναι δυνατόν η διάταξη αυτή να έχει δύο μήνες περιθώριο για να ξεκινήσει να εφαρμόζεται; Πού το είδατε αυτό; Είμαι τριάντα χρόνια δικηγόρος και τέτοια διάταξη δεν την έχω ξαναδεί. Ισχύει το υπόλοιπο νομοσχέδιο τότε και αυτή η διάταξη ισχύει δύο μήνες μετά; Σε ποιους τραπεζίτες αναφέρεται; Ποια ασυλία θέλετε να καλύψετε; Τι κάνετε ακριβώς; Για πείτε μας, σας παρακαλώ πολύ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα κάνω και ένα τελευταίο σχόλιο, κύριε Πρόεδρε και ευχαριστώ για την ανοχή σας.

Περιμένουμε μέχρι το βράδυ να απαντήσετε. Μη μας ξαναχαμογελάσετε, γιατί εμείς δεν ξέρουμε να ανταποκρινόμαστε σε αυτά με χαμόγελο.

Το τελευταίο αφορά την ενδοοικογενειακή βία. Το πετάξατε κι αυτό, έτσι να το κολλήσετε στο νομοσχέδιο. Είναι ένα σοβαρότατο θέμα το οποίο απασχολεί τα σπλάχνα πια της ελληνικής κοινωνίας, για το οποίο θα μου πεις το εξής: Τι περίμενες όταν ο ίδιος ο Πρωθυπουργός της χώρας τον ρωτάνε για τις γυναικοκτονίες που έχουμε δύο κατά μέσο όρο τον μήνα και απαντά «Μα, δεν μπορώ να εξισώσω τη γυναικοκτονία με κάτι άλλο ή να έχω ανισότητα στην ανθρωποκτονία κατά του παιδιού ή του ηλικιωμένου και να δώσω πρόταγμα στη γυναικοκτονία»;

Αυτό δείχνει μια φιλοσοφία, κύριοι συνάδελφοι, ότι εδώ δεν αναγνωρίζει το στοιχείο της έμφυλης βίας στη συγκεκριμένη ανθρωποκτονία. Αυτό είναι το άλφα της αλφαβήτου. Αν αυτό δεν το αναγνωρίζετε, τότε πού πάμε;

Τα υπόλοιπα τεχνικά που κάνετε για να μπορέσετε να πάτε ένα βήμα παραπέρα εμείς τα ψηφίζουμε, αλλά αυτό δεν είναι φιλοσοφία, δεν είναι όραμα, δεν είναι αλλαγή στάσης, δεν είναι εθνικό σχέδιο. Δεν πάμε πουθενά έτσι. Αυτά τα βηματάκια είναι βηματάκια μόνο για να γυρίζεις γύρω-γύρω από τον εαυτό σου ξανά και ξανά. Πρέπει να τολμήσουμε και να πάμε οραματικά μπροστά. Δεν μπορείτε να το κάνετε αυτό. Ξέρουμε ότι εμείς έχουμε αναλάβει πια τον ρόλο αυτό.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Λιακούλη.

Τον λόγο έχει ο κ. Ιωάννης Γκιόκας από το Κομμουνιστικό Κόμμα Ελλάδας.

**ΙΩΑΝΝΗΣ ΓΚΙΟΚΑΣ:** Με το σημερινό νομοσχέδιο της Νέας Δημοκρατίας κλείνει η δήθεν προοδευτική και εκσυγχρονιστική παρένθεση της προηγούμενης εβδομάδας, τελειώνει το προοδευτικό παραμύθι της Νέας Δημοκρατίας περί δήθεν προστασίας της οικογένειας και των παιδιών και επιστρέφουμε στην κανονικότητα της αντίδρασης και του αυταρχισμού.

Βεβαίως, για εμάς την αντιδραστική κανονικότητα υπηρετούσε και το νομοσχέδιο της προηγούμενης εβδομάδας που αφορούσε ουσιαστικά στην εμπορευματοποίηση της τεκνοθεσίας, όσο και αν μια σειρά από κόμματα, ιδιαίτερα ο ΣΥΡΙΖΑ, το ΠΑΣΟΚ και η Νέα Αριστερά, προσπάθησαν να κολλήσουν προοδευτικά ένσημα στον κ. Μητσοτάκη, αλλά δεν υπάρχουν δύο Νέες Δημοκρατίες. Δεν υπάρχει η Νέα Δημοκρατία που είναι μεταρρυθμιστική και εκσυγχρονιστική και προοδευτική και η Νέα Δημοκρατία που είναι αυταρχική και αντιδραστική. Ενιαία είναι η Κυβέρνηση, ενιαία είναι και η Νέα Δημοκρατία και είναι αυτό που αποκαλύπτει και το σημερινό σχέδιο νόμου.

Τι ισχυρίζεται η Κυβέρνηση ότι θέλει να λύσει με αυτό το νομοσχέδιο; Αφ’ ενός την επιτάχυνση στην απονομή της δικαιοσύνης και αφ’ ετέρου την αντιμετώπιση της εγκληματικότητας και την προστασία των θυμάτων.

Εδώ τίθεται ένα πρώτο βασικό ερώτημα. Είναι το πρώτο νομοσχέδιο που υπόσχεται την επίλυση αυτών των ζητημάτων; Προφανώς και δεν είναι το πρώτο νομοσχέδιο. Και δεν αναφέρομαι μόνο στην Κυβέρνηση της Νέας Δημοκρατίας, είτε αυτή είτε την προηγούμενη. Αναφέρομαι και σε προηγούμενες κυβερνήσεις.

Σύμφωνα με δημοσίευμα της «ΚΑΘΗΜΕΡΙΝΗΣ», από το 2000 και μετά, με όλες δηλαδή τις κυβερνήσεις, Νέα Δημοκρατία, ΠΑΣΟΚ, ΣΥΡΙΖΑ, συγκυβερνήσεις και πάει λέγοντας, έχουν ψηφιστεί σαράντα τρεις νόμοι για την επιτάχυνση της δικαιοσύνης και όλες οι κυβερνήσεις έφερναν αντίστοιχα νομοσχέδια με αντίστοιχους βαρύγδουπους τίτλους.

Ποιο ήταν το αποτέλεσμα αυτών των νομοσχεδίων; Μηδέν εις το πηλίκον. Γιατί άραγε; Υπάρχει απάντηση σε αυτό το ερώτημα; Ήταν λανθασμένα τα μέτρα; Ήταν άστοχα τα νομοσχέδια; Ήταν μήπως ακατάλληλοι οι Υπουργοί που κλήθηκαν να τα εφαρμόσουν; Ήταν λίγο απ’ όλα αυτά;

Στην πραγματικότητα ήταν κάτι πολύ πιο σημαντικό: Καμμία κυβέρνηση δεν αντιμετώπισε τις πραγματικές αιτίες της συμφόρησης που υπάρχει στα δικαστήρια, τις ελλείψεις σε προσωπικό, σε δικαστές, σε δικαστικούς υπαλλήλους, τις ελλείψεις σε υλικοτεχνική υποδομή, τις ελλείψεις σε σύγχρονες κτιριακές υποδομές και πολλά ακόμη που τα αντιμετώπιζαν όλοι με κριτήριο το κόστος. Και τι έκαναν όλες οι κυβερνήσεις; Έκαναν την πρόσβαση στη δικαιοσύνη όλο και πιο δυσπρόσιτη έως εντελώς απρόσιτη για τα λαϊκά στρώματα με αύξηση παραβόλων και άλλων δικαστικών εξόδων, προχωρούσαν σε αλλαγές στις συνθέσεις και τις αρμοδιότητες των δικαστηρίων για την εξοικονόμηση -όσο είναι δυνατόν- ανθρώπινου δυναμικού ή προχωρούσαν σε κατάργηση ή σύντμηση διαδικασιών, που ήταν, όμως, κρίσιμες για την αρτιότητα και την ποιότητα των δικαστικών αποφάσεων.

Τι έρχεται και κάνει σήμερα η Κυβέρνηση της Νέας Δημοκρατίας; Έρχεται ουσιαστικά και απογειώνει και τεντώνει στα άκρα επί της ουσίας τις τάσεις και τις κατευθύνσεις όλων αυτών των προηγούμενων νομοσχεδίων. Καταρτίζει έναν τσουχτερό τιμοκατάλογο για τις ποινικές δίκες, παράβολα, δικαστικά έξοδα, ποινές δήθεν για όσους είναι δικομανείς. Μετά τον τιμοκατάλογο των απογευματινών χειρουργείων, έχουμε και τον τιμοκατάλογο των δικαστηρίων. Καταργείτε για μια σειρά από αδικήματα την ενδιάμεση διαδικασία των δικαστικών συμβουλίων. Αναθέτετε περισσότερες αρμοδιότητες σε μονομελείς συνθέσεις, πλημμελειοδικεία και εφετεία, δηλαδή στην κρίση ενός μόνο δικαστή και μετά από όλα αυτά και αφού κάνετε όλα αυτά, έχετε και το θράσος να εμφανίζεστε από πάνω και ως υπερασπιστές των θυμάτων.

Αλήθεια, πόσο προστατεύονται τα θύματα, όταν η πρόσβαση στη δικαιοσύνη θα εξαρτάται ακόμη περισσότερο από το πορτοφόλι τους και από την τσέπη αυτών των θυμάτων; Πώς προστατεύονται τα θύματα, όταν οι εισαγγελικές αρχές και κάτω από το βάρος του όγκου των υποθέσεων, θα μπορούν να αρχειοθετούν μηνύσεις με συνοπτικές διαδικασίες; Πώς προστατεύονται τα θύματα, όταν γενικεύεται αυτός ο απαράδεκτος θεσμός της ποινικής διαμεσολάβησης, αυτή η αμερικανιά και μάλιστα επεκτείνεται και στις ενδοοικογενειακές υποθέσεις, φέρνοντας το θύμα αντιμέτωπο με τον θύτη σε ένα παζάρι ποινών, όπου ουσιαστικά ο πιο ισχυρός θα μπορεί να επιβάλει τη θέλησή του στον πιο αδύναμο; Πώς προστατεύονται τα θύματα μέσα από όλες αυτές τις ρυθμίσεις του νομοσχεδίου; Έτσι όπως προστατεύτηκαν και στην υπόθεση του εγκλήματος των Τεμπών, όπου η κυβερνητική πλειοψηφία χθες άρον άρον φρόντισε να κλείσει την υπόθεση, να κλείσει τις εργασίες της επιτροπής, γιατί η υπόθεση παραμένει ανοιχτή και θα έρθουν και τα πορίσματα πολύ σύντομα για συζήτηση στην Ολομέλεια και να αποφύγει την εξέταση ουσιωδών μαρτύρων τόσο για το έγκλημα αυτό καθαυτό, όσο και για τις μετέπειτα ενέργειες της συγκάλυψής του; Αυτό, λοιπόν, είναι το δήθεν ενδιαφέρον σας και για τα θύματα και αυτή είναι και η υποκρισία αυτού του νομοσχεδίου.

Αυτό που πραγματικά, όμως, σας ενδιαφέρει είναι ένα και αυτό σας το αναγνωρίζουμε. Αυτό που θέλετε είναι να εξοικονομήσετε χώρο, χρόνο και ανθρώπινο δυναμικό για τις υποθέσεις μεγάλου οικονομικού και επενδυτικού ενδιαφέροντος και την ίδια ώρα η πρόσβαση στη δικαιοσύνη των αδυνάμων, των αδικημένων, των θυμάτων να είναι απρόσιτη. Αυτός είναι και ο πραγματικός στόχος του Ταμείου Ανάκαμψης που όλα τα κόμματα εδώ το έχετε σαν το Ιερό Δισκοπότηρο. Δεν κόπτεται η Ευρωπαϊκή Ένωση και το Ταμείο Ανάκαμψης για να εκδικάζονται γρήγορα οι υποθέσεις που αφορούν τα λαϊκά στρώματα ή εργατικές διαφορές, για παράδειγμα, ή υποθέσεις ενδοοικογενειακής βίας. Αυτό που τους νοιάζει είναι να προχωρήσουν γρήγορα και να εκδικάζονται γρήγορα οι υποθέσεις μεγάλου οικονομικού και επενδυτικού ενδιαφέροντος.

Εκεί βέβαια που καταρρίπτετε κάθε προηγούμενο και κάθε ρεκόρ είναι αυτές καθαυτές οι αλλαγές που κάνετε, κύριε Υφυπουργέ, στον Ποινικό Κώδικα. Κανονικά, πώς κάνουν στον στρατό που καλούν παλιές «σειρές» για να μάθουν τις καινούργιες τεχνολογίες; Έτσι πρέπει να μας καλέσουν τους νομικούς να ξαναμάθουμε για τις αλλαγές που κάνετε τώρα στον Ποινικό Κώδικα και στον Κώδικα Ποινικής Δικονομίας. Τι να πρωτοπιάσουμε; Ότι καταργείτε τις εφέσεις σε μια σειρά από αδικήματα και ότι περιορίζετε στο ελάχιστο τον θεσμό της αναστολής εκτέλεσης ποινής;

Στο αρχικό σχέδιο νόμου είχατε φτάσει στο σημείο να ταυτίζετε την απόπειρα, την απλή συνέργεια με την αυτουργία και αυτό το αποσύρατε μετά την κριτική που δεχτήκατε και μετά την κατακραυγή από διάφορους επιστημονικούς φορείς και ούτω καθεξής. Ποια ήταν η λογική αυτής της ρύθμισης που εξίσωνε απόπειρα, συνέργεια και αυτουργία; Ουσιαστικά ήταν ότι η ποινική απαξία μιας πράξης δεν κρίνεται στο αντικειμενικό γεγονός, αλλά στο υποκειμενικό ενδιάθετο στοιχείο. Αυτή ήταν η λογική που ουσιαστικά ανατρέπει μια σειρά από ζητήματα της ποινικής δογματικής.

Παρακάτω βάζετε ένα τιμολόγιο για τη μετατροπή των ποινών. Όσοι έχουν θα μετατρέπουν τις ποινές τους και θα ξεμπερδεύουν και όλοι οι υπόλοιποι, όσοι δεν έχουν, είτε θα πηγαίνουν στις φυλακές είτε στην κοινωφελή τζάμπα εργασία.

Τέταρτον, ενισχύεται το κατασταλτικό πλαίσιο προσθέτοντας νέα ποινικά αδικήματα, που στοχεύουν τη δράση του εργατικού λαϊκού κινήματος, όπως είναι για παράδειγμα η διατάραξη της λειτουργίας υπηρεσίας. Και φυσικά επαναφέρετε τη χρεοκοπημένη λογική ότι η αύξηση των ποινών και η αποθέωση της τιμωρίας μπορεί από μόνη της να οδηγήσει στη μείωση της εγκληματικότητας και την προστασία των θυμάτων. Κάτι το οποίο δεν προκύπτει από πουθενά, δεν προκύπτει από καμμία μελέτη, δεν προκύπτει από καμμία διεθνή σπείρα.

Και τελειώνω, κύριε Πρόεδρε, με το εξής: Για πείτε μας σε όλα αυτά τα στυγερά εγκλήματα γυναικοκτονιών και ενδοοικογενειακής βίας που έχουμε δει τα τελευταία χρόνια, πώς προφυλάσσεται από μόνη της η αύξηση της ποινής, όταν εδώ προϋπάρχει ένα σάπιο αξιακό σύστημα, που στηρίζεται πάνω στην εκμετάλλευση και την ανισοτιμία της γυναίκας; Πώς προστατεύονται αυτά τα θύματα, όταν δεν υπάρχει κρατική στήριξη και πρόληψη για την προστασία κακοποιημένων γυναικών; Όταν οι ξενώνες φιλοξενίας κακοποιημένων γυναικών είναι μόνο είκοσι, ενώ ο αριθμός των κλινών ανέρχεται μόλις σε τριακόσιες πενήντα; Πώς προστατεύονται τα θύματα, όταν δεν υπάρχει ένα πλαίσιο στήριξης για να μπορεί μια γυναίκα να μην αισθάνεται ευάλωτη, αλλά να μπορεί να καταγγείλει σε βάρος της κακοποιητικές συμπεριφορές; Τίποτα από όλα αυτά δεν υπάρχει, όχι φυσικά μόνο στο σχέδιο νόμου, αλλά στη συνολικότερη πολιτική τάση.

Και τέλος, είναι απαράδεκτες οι ρυθμίσεις σας για τους ανήλικους δράστες. Οι ανήλικοι δράστες μπορεί να είναι δράστες με τη σημασία του ποινικού κανόνα, όμως, ταυτόχρονα είναι και θύματα. Κοινωνικά είναι θύματα και μπορεί να είναι και θύματα και ποινικών αδικημάτων. Αντί λοιπόν, εσείς εδώ να πάρετε μια σειρά μέτρα για την κοινωνική στήριξη, για τη μόρφωση, την εκπαίδευση και τελικά την κοινωνική επανένταξη αυτών των ανθρώπων, εσείς καταφεύγετε στον άκρατο αυταρχισμό και στην τιμωρία. Γιατί, ναι, τελικά η κοινωνία σας, αυτό το σάπιο σύστημα, με τις σάπιες αξίες δεν μπορεί να αντιμετωπίσει ούτε τις αιτίες της εγκληματικότητας ούτε το οργανωμένο έγκλημα, γιατί είναι σάρκα από τη σάρκα τους. Όμως, θα μπορούσαν μεμονωμένες περιπτώσεις αν στηρίζονταν να επανενταχθούν και να σωφρονιστούν.

Δεν έχετε αυτόν τον στόχο, δεν έχετε αυτή την πολιτική, γι’ αυτό και το νομοσχέδιο σας θα έχει την τύχη όλων των προηγούμενων.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Γκιόκα.

Τον λόγο έχει ο κ. Αλέξανδρος Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το παρόν νομοσχέδιο του Υπουργείου Δικαιοσύνης, εξαιτίας του οποίου οι δικηγορικοί σύλλογοι βρίσκονται σε αποχή εδώ και μήνες, αποτελεί την επιτομή της προχειρότητας και αποδεικνύει τους λόγους για τους οποίους η διεθνής κατάταξη της χώρας μας σε θέματα δικαιοσύνης θα συνεχίσει να συγκαταλέγεται μεταξύ των χωρών της υποσαχάριας Αφρικής και της Ασίας. Αυτή η διεθνής κατάταξη που ουδέποτε είχατε την παρρησία να παραδεχτείτε, κύριοι της Νέας Δημοκρατίας, επιδεινώνεται με τις ανερμάτιστες, άτεχνες και άστοχες παρεμβάσεις σας στους βασικούς κώδικες, τον Ποινικό Κώδικα και τον Κώδικα Ποινικής Δικονομίας. Ποιος είναι ο λόγος των συνεχών αλλαγών αν δεν δηλώνει την πλήρη ανικανότητά σας να νομοθετήσετε σοβαρά; Ποιος είναι εκείνος που θα έρθει να επενδύσει -γιατί τελικά μόνο γι’ αυτό ενδιαφέρεστε- σε μια χώρα που δεν υπάρχει καμμία ασφάλεια δικαίου. Δεν ξέρετε ότι μαζί με το σταθερό φορολογικό σύστημα, η ασφάλεια δικαίου είναι τα δύο κριτήρια, με τα οποία έρχονται οι ξένοι επενδυτές σε μια χώρα;

Ας πάμε, όμως, σε μερικές διατάξεις του εν λόγω τερατουργήματος που έχετε καταθέσει. Η αναστολή της ποινής για πλημμελήματα μετατρέπεται από κανόνα σε εξαίρεση. Θα μπορεί να χορηγηθεί σε ποινές φυλάκισης έως ενός έτους όταν οι αμετάκλητες προηγούμενες καταδίκες δεν υπερβαίνουν το ένα έτος. Ποιος νομικός εγκέφαλος πραγματικά, εκτός της δικής σας εμμονής να παρουσιάσετε το ψάρι ως κρέας στους πολίτες για την δήθεν ασφάλεια, σας έπεισε ότι πρέπει να περνούν το κατώφλι της φυλακής άνθρωποι που καταδικάστηκαν σε μικροποινές για μικροαδικήματα, καταστρέφοντας τη ζωή τους και την κοινωνική τους υπόσταση. Προβλέπεται έτσι ότι για ποινές φυλάκισης έως δύο έτη προτεραιότητα αποτελεί η έκτιση ποινών με τους εναλλακτικούς τρόπους κοινωφελούς εργασίας ή μετατροπής της ποινής σε χρήμα ή σε κατ’ οίκον έκτιση με ηλεκτρονική επιτήρηση. Για ποινές φυλάκισης από δύο έως τρία έτη προβλέπεται έκτιση σε σωφρονιστικό κατάστημα του συνόλου ή μέρους της ποινής από τριάντα ημέρες έως έξι μήνες κατά την κρίση του δικαστηρίου. Σας φαίνεται λογικό, κύριοι της Νέας Δημοκρατίας, κάποιος να πάει στη φυλακή παραδείγματος χάριν για συκοφαντική δυσφήμιση, την ίδια στιγμή που θα βρίσκεται έξω ο παιδεραστής μετά από αναστολή της δωδεκαετούς του κάθειρξης;

Για ποινές φυλάκισης άνω των τριών ετών προβλέπεται έκτιση σε σωφρονιστικό κατάστημα του συνόλου ή μέρους της ποινής από το 1/5 έως τα 2/5 αυτής κατά την κρίση του δικαστηρίου. Δηλαδή στα αδικήματα του μισού Ποινικού Κώδικα που είναι του μονομελούς και του τριμελούς πλημμελειοδικείου στέλνετε κατευθείαν στη φυλακή όσους καταδικάζονται σε πάνω από τρία χρόνια. Έχετε ρωτήσει τους φωστήρες που σας συμβουλεύουν πόσοι είναι αυτοί που καταδικάζονται πρωτοβαθμίως και εφετειακά σε όλη την Ελλάδα καθημερινά σε τέτοιες ποινές; Ξεπερνάνε τους εκατό την ημέρα. Θα κλείνετε στη φυλακή καθημερινούς ανθρώπους, που δεν είχαν ποτέ σχέση με την ποινική δικαιοσύνη, καταστρέφοντας τις οικογένειές τους και τους ίδιους; Πού θα βρείτε φυλακές; Θα τους στοιβάζετε μαζί με τους ισοβίτες, τους εμπόρους ναρκωτικών και τους βιαστές;

Ας δούμε λίγο και πώς σκέφτεστε να αντιμετωπίσετε το θέμα της επιτάχυνσης της δικαιοσύνης. Καταργείτε τα πενταμελή εφετεία κακουργημάτων και τα υποκαθιστάτε από τα τριμελή εφετεία. Παραπέμπετε σχεδόν το σύνολο των ποινικών υποθέσεων στα μονομελή δικαστήρια, δηλαδή στην κρίση ενός μόνο δικαστή, που καθίσταται ουσιαστικά απόλυτος άρχων χωρίς καμμία δυνατότητα κρίσεως άλλου δικαστή πριν τη φυλάκιση. Είστε τόσο σίγουροι για την ετυμηγορία του μονοπρόσωπου αυτού οργάνου την ώρα που στις περισσότερες σοβαρές χώρες η φυλάκιση κρίνεται από πλήθος δικαστών και ενόρκων, ώστε να διασφαλιστεί η αμεροληψία, η διαφάνεια και η ασφάλεια δικαίου;

Περιορίζετε τις αναβολές ποινικής δίκης που χορηγεί το δικαστήριο ανεξαρτήτως αιτίας σε μία αναβολή ανά υπόθεση. Τι θα κάνουν οι δικηγόροι που την ίδια στιγμή έχουν αποδεδειγμένα δικαστήριο και μάλιστα ανώτερης βαθμίδας; Θα υποχρεώσετε τους πελάτες τους να δικαστούν ερήμην για να επιταχύνετε υποτίθεται τη διαδικασία στέλνοντας τους στη φυλακή ή θα τους βάλετε να τσακώνονται με τους δικηγόρους για το ποιον θα «προτιμήσουν» να επιλέξουν στη δίκη που θα γίνει;

Στο μεταξύ και αυτό είναι το χαρακτηριστικό της απύθμενης υποκρισίας σας προς την κοινωνία που της πουλάτε ασφάλεια, δεν έχετε προβεί σε καμμία σημαντική τροποποίηση για την πραγματική εγκληματικότητα, τη μεγάλη εγκληματικότητα. Εγκληματικές οργανώσεις, συμβόλαια θανάτου, λαθρεμπόρια ναρκωτικών καυσίμων, ληστείες, εκβιασμοί κατά του δημοσίου χρήματος, βιασμοί, παιδεραστίες. Αυτή είναι η μεγάλη εγκληματικότητα. Όλα αυτά περνούν ουσιαστικά κάτω από το ραντάρ του νόμου. Δεν μπορεί, λοιπόν, όλοι οι εμπλεκόμενοι επιστημονικοί σύλλογοι να έχουν άδικο και εσείς να έχετε δίκιο, οι κύριοι της Νέας Δημοκρατίας, όταν καταγγέλλουν πως με την ψήφιση του εν λόγω νομοσχεδίου, θα συμφορηθούν τα ακροατήρια, θα γίνει το αδιαχώρητο στις φυλακές και θα εξοστρακιστούν κοινωνικά οι μη επικίνδυνοι παραβάτες. Θα μειωθεί η ποιότητα των δικαστικών αποφάσεων και θα αυξηθούν οι λανθασμένες τιμωρίες, με ό,τι αυτό συνεπάγεται για τη χώρα μας διεθνώς. Θα υποβαθμιστεί ο ρόλος του συνηγόρου και θα ανατραπεί η δογματική ισορροπία του ποινικού μας συστήματος.

Επειδή, κύριοι της Κυβερνήσεως, η δικαιοσύνη είναι αγαθό και αντανακλά εν πολλοίς την ίδια τη δημοκρατία ενός κράτους, η δημοκρατία επί των ημερών σας όπως αδιάψευστα μαρτυρούν όλοι οι διεθνείς δείκτες, όχι μόνο ταλαιπωρείται, αλλά δεινοπαθεί και υπεύθυνοι είστε εσείς, οι εμμονές σας και η μικροπολιτική αντιμετώπιση των μείζονων θεμάτων.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σε μια κοινωνία όπου η εγκληματικότητα αυξάνει καθημερινά, κατεβάζοντας μάλιστα κατά πολύ το ηλικιακό όριο των παραβατών, σε μια κοινωνία που θυματοποιεί τα παιδιά και τις γυναίκες όλο και περισσότερο, όπου ο σύζυγος ή ο σύντροφος γίνεται δολοφόνος, όπου ανήλικα παιδιά γίνονται αντικείμενα εμπορίας σεξουαλικών απολαύσεων έναντι αδρών αμοιβών με τη συνδρομή κάποιες φορές ακόμα και των ίδιων τους των κηδεμόνων, όπου άλλοι ανήλικοι μη μπορώντας να τιθασεύσουν τις διεγερμένες εφηβικές τους ορμόνες ή παρασυρμένοι από τα ανεξέλεγκτα κυκλώματα, εμπλέκονται σε βαριές εγκληματικές πράξεις, πρόκλησης σωματικών ή υλικών βλαβών αλλά και χρήσης ή διακίνησης εξαρτησιογόνων ουσιών.

Σε αυτή την κοινωνία οφείλουμε να ενεργήσουμε τα μέγιστα και τάχιστα χρησιμοποιώντας όλους μας τους φορείς προς τον σκοπό αυτό, να δείξουμε επιτέλους ότι υπάρχει κράτος δικαίου. Κι εμείς εδώ που το ενορχηστρώνουμε μπορούμε και να το αναδείξουμε ως τέτοιο.

Το κατασταλτικό μας σύστημα φάνηκε ανεπαρκές να πατάξει ή έστω να περιορίσει τα συνεχώς αυξανόμενα ποσοστά εγκληματικότητας. Είναι σαν ασθενής στη ΜΕΘ που περιμένουμε να ανακάμψει και αναμέναμε με αγωνία τις τροποποιήσεις αυτές που θα έβγαζαν το δικαιϊκό μας σύστημα από την εντατική, που θα χειρουργούσαν τη γάγγραινα προκειμένου να την απομακρύνουν και να αναδείξουν τα υγιή κομμάτια ανακουφίζοντας επιτέλους τους ταλαίπωρους πολίτες.

Αντ’ αυτού, όμως, το εγκλωβίσατε στο Χρηματιστήριο. Όλες οι ποινές μεταφρασμένες σε χρήμα, άλλως κτητέες. Μα πού είναι η πρόοδος. Αντί για ασφάλεια δικαίου, ασάφεια, αοριστία, ανασφάλεια, αντισυνταγματικότητα. Αντί για σωφρονισμό, εισπράξεις. Κι εδώ εισπράξεις. Ένα σύστημα που αφήνει ακόμα και τον ίδιο τον δικαστή μόνο του στις αποφάσεις, ευάλωτο στις κραυγές της κοινωνίας, στα πολύκροτα μέσα μαζικής ενημέρωσης, στα εκάστοτε πολιτικά λόμπι να αποφασίζουν για την τύχη του κατηγορούμενου, χαρακτηρίζοντάς τον μάλιστα και ως εκ προοιμίου κατάδικο.

Μόνο εφόδιο που του παρέχει είναι ένας τιμοκατάλογος, και αυτός ελλιπής, χρηματικός κατάλογος επί των ποινών, άλλως εγκλεισμός. Τρόπος υπολογισμού της ποινής η βαρύτητα της πράξης και η ενοχή του υπαιτίου γι’ αυτή, η προσωπική και η οικονομική κατάστασή του, όπως τα καθαρά έσοδα που αποκτά από την εργασία του κατά μέσο όρο κάθε μέρα, τα τυχόν άλλα εισοδήματα και η εν γένει περιουσιακή του κατάσταση, ακόμα και οι οικογενειακές του υποχρεώσεις.

Αυτά, κύριοι συνάδελφοι, τα λαμβάνει υπ’ όψιν το δικαστήριο στις οικογενειακές διαφορές για να βγάλει απόφαση στις διατροφές, όχι στις ποινές. Αν είναι ποτέ δυνατόν. Αυτή είναι η εφαρμογή της ίσης μεταχείρισης; Τότε να λέγονται φορολογικά δικαστήρια, όχι ποινικά. Άρα κάποιος που έχει χρήματα θα αγοράζει την ελευθερία του. Αν δεν έχει θα εξαναγκάζεται σε «φυλακοδάνεια», αλλιώς θα οδηγείται στις φυλακές ή αν σταθεί τυχερός απέναντι στον δικαστή μπορεί να κάνει κοινωφελή εργασία ή τέλος να εργάζεται κλεισμένος στο σπίτι του υπό ψηφιακή παρακολούθηση.

Αυτή είναι η αντιμετώπιση της εγκληματικότητας; Με αυτό τον τρόπο θα οδηγηθούμε στην πάταξή της; Βάζοντας χρηματικά πρόστιμα σαν να πρόκειται για τροχαίες παραβάσεις;

Πλήρης αποτυχία, κύριοι συνάδελφοι. Με νωπό το μελάνι ακόμα της υπογραφής σας για τη δήθεν ισότητα στον γάμο, άρα, για την ίση μεταχείριση όλων των πολιτών απέναντι σε όλα, έρχεστε να θεσπίσετε ανισότητες στον Ποινικό Κώδικα. Θα έλεγε κανείς ότι απουσιάζουν από την Κυβέρνηση νομικοί και τα νομοσχέδια συντάσσονται από άσχετους με το αντικείμενο παράγοντες, χωρίς τη γνώμη ειδικών, όπως υποστηρίζουν ρητά σε ψήφισμα τριάντα εννέα καθηγητών των τριών νομικών σχολών της χώρας και η Ένωση Ελλήνων Ποινικολόγων. Σε αυτά τα κείμενα δεν εκφράζεται μόνο η εύλογη αντίθεσή τους στο νομοσχέδιο αυτό, αλλά διατυπώνονται σαφείς ενστάσεις για τη συνταγματικότητα πολλών σημείων του και για παραβιάσεις συνταγματικών και υπερσυνταγματικών αρχών και δικαιωμάτων, ακόμη και της ΕΣΔΑ. Ανάλογη είναι και η εικόνα από τα σχόλια στη διαβούλευση έμπειρων και έγκριτων δικηγόρων και ειδικών. Οι ασάφειες και οι αοριστίες εκτείνονται σε όλο το φάσμα του σχεδίου νόμου.

Στο άρθρο 7 για παράδειγμα καταργείται ο σαφής υπολογισμός της χρηματικής ποινής. Η χρηματική ποινή πρέπει να βασίζεται στην αρχή της αναλογικότητας και να είναι σε συνάρτηση με την ποινή φυλάκισης για την οποία πρέπει να υπάρχει κοινό μέτρο. Από την άλλη, πενταπλασιασμός ή περισσότερο του άνω ορίου. Για παράδειγμα ένα πλημμέλημα με μετατρέψιμη χρηματική ποινή, παραδείγματος χάριν 100 ευρώ, με τις τροποποιήσεις σας θα ανέλθει στα 500 ευρώ τουλάχιστον. Αυτόν τον πολιτισμό θέλετε να δείξετε ή μήπως δεν γνωρίζετε ότι το μεγαλύτερο μέρος του πληθυσμού έχει πενιχρά εισοδήματα;

Το 2017 με τον νόμο-έγκλημα Παρασκευόπουλου ελευθερώθηκαν τρεις χιλιάδες βαρυποινίτες. Σήμερα θέλουμε να νομοθετήσουμε τον εγκλεισμό των πολιτών μας με τη διάπραξη ακόμα και ενός ελαφρού πλημμελήματος. Την ίδια στιγμή που οι φυλακές έχουν κορεστεί. Από τις δέκα χιλιάδες πεντακόσιες θέσεις κρατουμένων, περισσότεροι από δέκα χιλιάδες τριακόσιοι άνθρωποι κρατούνται, εκ των οποίων οι μισοί και πλέον είναι αλλοδαποί. Οι διατάξεις του νόμου πρέπει να δημιουργούν ασφάλεια δικαίου.

Άκρως αντισυνταγματική είναι και η διάταξη του άρθρου 34, που αφορά στη γενική δήμευση περιουσίας, όπως αναλυτικά σας περιέγραψε και σας τεκμηρίωσε ο έγκριτος Βουλευτής Επικρατείας μας κ. Αποστολάκης.

Έπειτα, ποια είναι η μέριμνα για τους παραβατικούς νέους; Με το άρθρο 24 του παρόντος δημιουργείται η πιθανότητα περιορισμού νέων, σε ειδικά καταστήματα κράτησης, ακόμη και για εγκλήματα που δεν αφορούν βία ή απειλή κατά της ζωής, όπως προβλέπεται στον ισχύοντα Ποινικό Κώδικα, αλλά για άλλου είδους εγκλήματα. Παραδείγματος χάριν, για οικονομικά εγκλήματα ή εγκλήματα του διαδικτύου. Πού είναι το κράτος δικαίου για τα νεαρά μας άτομα; Πού είναι η πρόληψη και ο σωφρονισμός τους;

Τέλος, τι προβλέπεται, κύριοι συνάδελφοι, για το άρθρο 323Α του Ποινικού Κώδικα; Τι προβλέπεται με το νέο σας σωφρονιστικό νόμο, για όποιον προωθεί εντός ή εκτός της επικράτειας, με ή χωρίς αντάλλαγμα σε άλλον ή παραλαμβάνει από άλλο πρόσωπο, με σκοπό την αφαίρεση κυττάρων, ιστών ή των οργάνων του σώματός του ή για να εκμεταλλευτεί ο ίδιος κ.λπ.;

Γνωρίζετε, φαντάζομαι, ότι τα τελευταία αυτά θέματα ανακύπτουν από το νεοϋπογραφέν νομοσχέδιό σας, περί του γάμου των ομοφυλόφιλων ζευγαριών. Γίνεστε πιο αυστηροί, αλά καρτ, με αυτό το νομοσχέδιο. Ουδόλως ενδιαφέρεστε για την ανθρώπινη ζωή, αξιοπρέπεια, αλλά και την εμπορεία της. Ακόμα και η δουλεία προβλέπεται στο άρθρο 81 παράγραφος 3 διά της πρωτοφανούς στα χρονικά νομοθέτησης παροχής υπηρεσιών προς τον παθόντα.

Πολύ θα ήθελα να γνωρίσω, κύριε Υπουργέ, τον «φωστήρα» που εμπνεύστηκε αυτή την τιμωρία.

Το νομικό σύστημα μιας χώρας είναι καθρέφτης της καλής λειτουργίας της. Ο δικός σας καθρέφτης, όμως, έχει θαμπώσει από τα πολύχρωμα σχέδια της δήθεν διαφορετικότητας, την οποία κάπως πρέπει να υποστηρίξετε οικονομικά και αδιαφορείτε, άλλως αδυνατείτε να νομοθετήσετε για το όφελος του πολίτη και της κοινωνίας.

Θα περιμέναμε, λοιπόν, τουλάχιστον περισσότερους δικαστές, εισαγγελείς και δικαστικούς υπαλλήλους, για να μπορούν να ανταπεξέλθουν στο δύσκολο αυτό έργο της απονομής δικαιοσύνης. Θα περιμέναμε περισσότερες αίθουσες. Χωρίς αυτά, τα πρώτα και βασικά ουσιώδη, δεν μπορούμε να μιλάμε για επιτάχυνση της δικαιοσύνης. Πόσες, άλλωστε, φορές διάφοροι Υπουργοί, με ευχολόγια και διατάξεις, απέτυχαν πριν από εσάς να επιλύσουν το πρόβλημα, αφού όλοι ξέρουμε την αιτία του προβλήματος, αλλά ουδέν πράττουμε για την επίλυσή του;

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Οικονομόπουλο.

Τον λόγο έχει κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, σήμερα έχετε ενώπιον της ημετέρας Ολομελείας ένα σχέδιο νόμου, το οποίο είναι ιδιαίτερα κρίσιμο, διότι δοκιμάζει ουσιαστικά τα όρια κραταιάς αντοχής του νομικού μας πολιτισμού και εν γένει του δικαιϊκού μας συστήματος, διότι χαράσσει ως άξονα κατά πόσο το Ποινικό Δίκαιο παραμένει δίκαιο ή συνιστά ουσιαστικά ένα αντικείμενο της εκάστοτε δεσπόζουσας πολιτικής εξουσίας.

Διότι, το Ποινικό Δίκαιο εν τοις πράγμασι διαχρονικά συνιστά την αιχμή του δόρατος της εκάστοτε πολιτείας να το χρησιμοποιήσει, όχι για να εξυπηρετήσει δικαιοπολιτικούς σκοπούς, όχι για να προασπίσει ακριβοδίκαια την απονομή της δικαιοσύνης και να προασπίσει -να περιφρουρήσει- τα θεμελιώδη ατομικά και κοινωνικά δικαιώματα, αλλά να αποτελέσει ένα εργαλείο, να «εργαλειοποιήσει» ουσιαστικά τη δικαιοσύνη, για να εξυπηρετήσει αλλότριες πολιτικές σκοπιμότητες, οι οποίες είναι αρρήκτως συνυφασμένες με την έμμεση επιβολή διά της τεθλασμένης του Ποινικού Δικαίου στην κοινωνία.

Βεβαίως, τοιουτοτρόπως πλήττεται και καταβαραθρώνεται η έννοια του κοινωνικού κράτους και η έννοια του κράτους δικαίου. Τέτοιου είδους διατάξεις διατρέχουν το νομικό μας πολιτισμό διαχρονικά και κατ’ αυτόν τον τρόπο δημιουργούν ευλόγως και γεννάνε το παθογενές φαινόμενο της ανασφάλειας δικαίου και θα υπαχθώ ακολούθως, ειδικότερα όταν υπεισέλθω στην ανάλυση των διατάξεων του Ποινικού Κώδικα και του Κώδικα της Ποινικής Δικονομίας.

Θα κάνω απλώς μία αναφορά επί του προαναφερθέντος θέματος ότι ορισμένες φορές οι τροποποιήσεις στον Ποινικό Κώδικα συνιστούν μια βραδυφλεγή βόμβα που ναρκοθετεί τα θεμέλια της ειρηνικής συνύπαρξης της κοινωνίας, παρά την επίφαση του εξ αντιθέτου αναγραφόμενου ως πλαγιότιτλου στις διατάξεις αυτές.

Να αναφέρω ότι επί κυβερνήσεως ΣΥΡΙΖΑ κατεργήθη ένα κεφάλαιο, το οποίο το βλέπουμε μπροστά μας πραγματικά και δημιουργεί πολλαπλά κοινωνικά και πολιτικά προβλήματα, τα οποία είναι η κατάργηση της κακοβούλου βλασφημίας και της καθύβρισης θρησκευμάτων. Τη στιγμή κατά την οποία ισχυροποιείται ιλιγγιωδώς και καλπάζει η παγκοσμιοποιημένη κοινωνία και η ύπαρξη πολλών θρησκευμάτων εις τον αντίποδα προκύπτει χρεία να προστατευτεί αυτό το έννομο αγαθό που είναι το δικαίωμα της πίστης, το δικαίωμα του θρησκεύειν. Αντιθέτως, εγκαταστάθηκε η κερκόπορτα με την κατάργηση αυτών των διατάξεων.

Επίσης, άλλα κοινωνικά φαινόμενα, τα οποία ταλάνισαν και δίχασαν την ελληνική κοινωνία ήταν διαρκούσης της περιόδου της πανδημίας. Εκεί θεσπίστηκαν διατάξεις του Ποινικού Δικαίου, όπου εμμέσως πλην σαφώς ποινικοποιούσαν την διαφορετική άποψη. Άρα τροποποιήθηκε η διάταξη περί διασποράς ψευδών ειδήσεων αφ’ ενός και αφ’ ετέρου η διέγερση σε ανυπακοή και η διέγερση σε αμοιβαία διχοστασία. Δηλαδή, βλέπουμε εδώ στα σχέδια νόμου που άπτονται της τροποποίησης του Ποινικού Κώδικα να εφαρμόζεται ένα φαινόμενο της κοινωνιολογίας, η αποσυγκειμενοποίηση, δηλαδή, κατ’ ουσίαν, προωθούνται διατάξεις, θεσπίζονται διατάξεις οι οποίες αντιβαίνουν προδήλως στο σκοπό για τον οποίο φαίνονται ή φέρονται ότι θα εξυπηρετήσουν. Υποκρύπτεται, ουσιαστικά, κάποια άλλη σκοπιμότητα, θέτοντας εκείνους τους διαύλους, τις κερκόπορτες για να εξυπηρετηθούν μονομερώς εξ αφορμής της τροποποίησης του Ποινικού Κώδικα, με όπλο τον Ποινικό Κώδικα πολιτικές σκοπιμότητες. Άρα μιλούμε για μία μορφή, όπως εξέθεσα αρχικώς, συρρίκνωσης του νομικού μας πολιτισμού και της αυξανόμενης ανασφάλειας δικαίου.

Και ευθύς αμέσως έρχομαι να σταχυολογήσω διατάξεις του Ποινικού Κώδικα όπου προδήλως καταργούν τη θεμελιώδη αρχή της εξατομικεύσεως της ποινής και την ανελαστικότητα της χορηγήσεως αναστολής των ποινών, όταν προβλέπεται η επιβολή αναστολής στην ποινή στέρησης προσωπικής ελευθερίας ένα έτος για αδικήματα στα οποία επιβάλλεται ποινή φυλακίσεως έως δύο έτη ή δεν χορηγείται αναστολή εκτελέσεως εάν κάποιος έχει καταδικαστεί για άλλο αδίκημα μη συναφές με το υπό κρίση από το καθ’ ύλην αρμόδιο δικαστήριο, ακόμη και για εξ αμελείας.

Επίσης, μία άλλη διάταξη, η οποία σαφώς με βρίσκει αντίθετο -και ως δικηγόρο της δικαστηριακής πρακτικής- είναι η τροποποίηση της διάταξης του άρθρου 84 2α, σχετικά με την αναγνώριση της ελαφρυντικής περιστάσεως, όπου επαναφέρεται η έννοια του έντιμου ατομικού, οικογενειακού και κοινωνικού βίου, αντί τη στιγμή την οποία έχει νομολογηθεί και έχουν ληφθεί μέσα στο πλαίσιο της δικαστηριακής πρακτικής οι αβελτηρίες αυτές χρόνων μέσα από την ολομέλεια του Αρείου Πάγου, σχετικά με την έννοια του σύννομου βίου, που ουσιαστικά επιχειρεί να εξαλείψει τον «ασκό του Αιόλου» από οποιαδήποτε μορφή πυροδότησης ηθικών προσεγγίσεων της έννοιας του ατομικού και κοινωνικού βίου. Επανέρχεται μια τέτοιου είδους διάταξη, η οποία περισσότερη σύγχυση και συσκότιση προκαλεί, παρά επίλυση των προβλημάτων.

Και επίσης μια άλλη διάταξη, η οποία προκαλεί βέβαια εντύπωση, είναι η κατάργηση του άρθρου 362 του Ποινικού Κώδικα περί της δυσφημίσεως, όπως επίσης και η τροποποίηση του άρθρου 363 του Ποινικού Κώδικα σχετικώς με την έννοια του τρίτου ως προς την πλήρωση της ειδικής υποστάσεως του αδικήματος ή συκοφαντικής δυσφήμισης, μολονότι υπάρχει επίσης απόφαση της ολομέλειας του Αρείου Πάγου όπου προστατεύει τα θεμελιώδη αυτά έννομα αγαθά της προσωπικότητος, όπως απολαμβάνουν συνταγματικής προστασίας περιόπτως, διότι το άρθρο 5, παράγραφος 2 και το άρθρο 9, παράγραφος 2, εδάφιο α προστατεύει και την ελεύθερη ανάπτυξη της προσωπικότητος και την ιδιωτική ζωή. Εδώ βλέπουμε ότι απαλείφεται η έννοια του τρίτου, δηλαδή ο οποιοσδήποτε κατ’ ουσίαν μπορεί να διαδώσει εν γνώσει του ψευδή στοιχεία ενώπιον αρχών και να εκθέσει ή να τρώσει τον πυρήνα της προσωπικότητας, να τον διαπομπεύσει αδιαφορώντας και αψηφώντας την έκταση της ηθικής βλάβης που θα υποστεί σε αυτούς τους ανθρώπους, καταργώντας επί της ουσίας την έννοια του τρίτου.

Άρα, λοιπόν, θέλω να πω ότι το αδίκημα της συκοφαντικής δυσφημίσεως είναι ιδιαζόντως ατιμωτικό προς όλες του τις εκφάνσεις, διότι πέραν του γεγονότος ότι πλήττει ουσιαστικά την πεμπτουσία της ταυτότητας του ανθρωπίνου προσώπου, του υποκειμένου όπως προστατεύεται από την συνταγματική ελληνική έννομη τάξη, αλλά και την ευρωπαϊκή σύμβαση των δικαιωμάτων του ανθρώπου εκ παραλλήλου συνεφέλκει ουσιαστικά και την εν μέρει αποψίλωση της προσβολής της μνήμης του νεκρού και την κατάργηση του άρθρου 632 του Ποινικού Κώδικα. Άρα βλέπουμε συλλήβδην μια ακύρωση ενός μείζονος σπουδαιότητος νόμου αγαθού που είναι η προσωπικότητα που βάλλεται αυτή τη στιγμή διά συκοφαντικών δυσφημίσεων τη στιγμή την οποία ισχυροποιείται μια οιονεί τρίτη εξουσία, η οποία είναι τα μέσα μαζικής ενημερώσεως, τα οποία σε αυτό το αχανές πλαίσιο αυθαιρετούν και διακινούν ψευδείς ειδήσεις καθ’ οιονδήποτε τρόπο. Αντί να παραμείνει ως έχει ή να ισχυροποιηθούν οι διατάξεις περί προστασίας συκοφαντικής δυσφημίσεως βλέπουμε ότι απισχναίνουν.

Να μη μακρηγορώ, τελειώνω βάζοντας μια τελεία να πω για τον Κώδικα της Ποινικής Δικονομίας, βασικά για το δικαίωμα της αναβολής των συνηγόρων και την προϋπόθεση καταβολής παραβόλου. Αυτά είναι ανεπίτρεπτα να συμβαίνουν σε μια σύγχρονη πραγματικότητα, σε μια έννομη τάξη την οποία πρέπει να προασπίζονται τα θεμελιώδη ατομικά δικαιώματα και να θωρακίζεται ο ρόλος του δικηγόρου και όχι να δημιουργείται μια κρατίστικη, μια διόγκωση ουσιαστικά του κράτους ως προς τα δικαιώματα των πολιτών, διότι το καθήκον του συνηγόρου είναι ιερό και εξ ορισμού πρέπει να συμπορεύεται και με τη δικαστική αρχή, αλλά και με την πολιτειακή, όχι όμως να αντιμετωπίζεται ως αντίπαλος, διότι κατ’ επέκταση φαλκιδεύεται και το δικαίωμα του πολίτη να επιλέγει οποιονδήποτε συνήγορο θέλει μέσα στο πλαίσιο ουσιαστικά της υπεράσπισης.

Ως εκ τούτου, λοιπόν, θεωρώ ότι είναι ένα κακό σχέδιο νόμου, το οποίο εμάς τους δικηγόρους ουσιαστικά μας βρίσκει αντίθετους, ιδίως τους δικηγόρους της δικαστηριακής πρακτικής και είναι ένα επίσης σχέδιο νόμου, το οποίο θα καταψηφίσω ως δικηγόρος, όπως και τον Νοέμβριο το σχέδιο νόμου σχετικά με το φορολογικό, το οποίο ουσιαστικά αδικεί κατάφωρα για άλλη μια φορά το σώμα των δικηγόρων και εν γένει των ελεύθερων επαγγελματιών.

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κατσιβαρδά.

Τον λόγο έχει ζητήσει για μια σύντομη παρέμβασή ο Υφυπουργός Δικαιοσύνης.

Ορίστε, κύριε Μπούγα, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώκύριε Πρόεδρε, θα είμαι πολύ σύντομος.

Κυρίες και κύριοι συνάδελφοι, θα προσπαθήσουμε τόσο ο Υπουργός όσο και ο ομιλών να απαντήσουμε στα όσα ζητήματα ετέθησαν ή πρόκειται να τεθούν τηρώντας βεβαίως τον Κανονισμό και στα όρια τα χρονικά που ορίζει ο Κανονισμός από τους συναδέλφους Βουλευτές και αφορούν στο συζητούμενο σχέδιο νόμου.

Ακούστηκε κριτική από όλα τα κόμματα της Αντιπολίτευσης, θα έλεγα με όμοια ρητορική και κοινότοπους ισχυρισμούς ότι το νομοσχέδιο αυτό επιβάλλει σκληρές ποινές, πολύ σοβαρές ποινικές κυρώσεις, φυλακές για όλους και άλλες τέτοιες εκφράσεις, οι οποίες αναφέρονται όχι στην αύξηση του ορίου των ποινών στα πλημμελήματα, δεν υπάρχει αύξηση του ορίου της ποινής, όσο στην αυστηροποίηση των προϋποθέσεων αναστολής.

Έκανα μια έρευνα, κύριε Πρόεδρε, κυρίες και κύριοι συνάδελφοι, για το τι συμβαίνει σε άλλες χώρες της Ευρωπαϊκής Ένωσης σε ότι αφορά τις αναστολές των ποινών που καταγιγνώσκονται από τα δικαστήρια σε πλημμεληματικές παραβάσεις και θα έχω την ευκαιρία να αναφέρω τα στοιχεία και από τις υπόλοιπες χώρες. Σήμερα έχω από τις πρεσβείες του Ηνωμένου Βασιλείου και της Γερμανίας τι ισχύει σήμερα, όχι λίγο πριν ή και κατά το παρελθόν σε ότι αφορά το καθεστώς αναστολής των ποινών.

Σε όλες τις χώρες σπεύδω να πω, κύριε Πρόεδρε, ότι το όριο της αναστολής είναι μέχρι δύο έτη. Από δύο έτη και πάνω δεν προβλέπεται αναστολή της ποινής ή, όπου μπορεί να προβλέπεται, τίθεται υπό προϋποθέσεις πάρα πολύ αυστηρές. Και επαναλαμβάνω, πρόκειται για χώρες που και το ποινικό και σωφρονιστικό τους σύστημα δεν ελέγχεται, αλλά είναι εντός του πλαισίου και των προϋποθέσεων που ορίζει η Ευρωπαϊκή Σύμβαση των Δικαιωμάτων του Ανθρώπου, χωρίς βεβαίως από ό,τι μπόρεσα πρόχειρα να δω, να έχουν καταδίκες για τα ζητήματα αυτά τα οποία θα μιλήσουμε.

Στο Ηνωμένο Βασίλειο αναστολή ποινής χορηγείται, όταν εκδοθεί ποινή φυλάκισης από δεκατέσσερις ημέρες έως δύο χρόνια. Πάνω από δύο έτη η ποινή εκτίεται στο σύνολό της κανονικά. Αυτό, λοιπόν, σημαίνει ότι ο παραβάτης δεν πηγαίνει απευθείας στη φυλακή γι’ αυτές τις ποινές μέχρι δύο χρόνια, αλλά του δίνεται η δυνατότητα να μείνει εκτός φυλακής και να συμμορφωθεί με δεκατρείς προϋποθέσεις οι οποίες τίθενται από τον νόμο, όπως είναι η κοινωφελής εργασία, η απαγόρευση κυκλοφορίας, η υποβολή σε πρόγραμμα θεραπείας για αλκοόλ ή ναρκωτικά και η υποβολή σε πρόγραμμα επανένταξης.

Τι συμβαίνει σε περίπτωση που το άτομο αυτό το οποίο έχει τύχει, υπό τις προϋποθέσεις τις οποίες σας προανέφερα, αναστολής της ποινής υποπέσει σε άλλο πλημμέλημα κατά τον χρόνο της αναστολής; Αν το άτομο, λοιπόν, καταδικαστεί για νέο έγκλημα κατά τη διάρκεια της περιόδου αναστολής, η φύση του νέου αδικήματος θα ληφθεί πρωτίστως υπ’ όψιν και θα προσδιοριστούν τα μέτρα που θα ληφθούν σχετικά με την παραβίαση. Το δικαστήριο θα εξετάσει κατά πόσο ο δράστης έχει συμμορφωθεί με τις προϋποθέσεις και αν κρίνει ότι πρέπει να οδηγηθεί στις φυλακές, αίρεται η αναστολή η οποία του έχει χορηγηθεί και οδηγείται στη φυλακή. Αυτά ισχύουν στο Ηνωμένο Βασίλειο.

Τι ισχύει τώρα στη Γερμανία. Επίσης, σύμφωνα με τον γερμανικό ποινικό νόμο και συγκεκριμένα το άρθρο 56, είναι αδύνατη η αναστολή για ποινές άνω των δύο ετών. Ανεξάρτητα από το συγκεκριμένο ύψος ποινής, κατά περίπτωση απαιτείται κατά τρόπο ενιαίο μια ευνοϊκή κοινωνική πρόγνωση. Δηλαδή, εκεί, για να χορηγηθεί αναστολή, δεν αρκεί μόνο το λευκό ποινικό μητρώο, αλλά προϋποτίθεται το δικαστήριο να κάνει μία κοινωνική πρόγνωση για το αν ο καταδικασθείς κατά το χρόνο της αναστολής θα συμπεριφερθεί κατά τρόπο κοινωνικά δόκιμο και ανεκτό με βάση τους νόμους και την έννομη τάξη της Γερμανίας. Ισχύει, δηλαδή, κάτι αντίστοιχο με αυτό το οποίο εμείς εισάγουμε με το συζητούμενο σχέδιο νόμου για τις περιπτώσεις της υφ’ όρον απόλυσης. Πρόκειται, δηλαδή, για έναν ουσιαστικό έλεγχο των προϋποθέσεων σύννομου βίου. Και αυτή η πρόγνωση διακυμαίνεται ανάλογα με τον χρόνο που έχει καταδικαστεί. Έτσι, δίνεται αναστολή για ποινές μικρότερες των έξι μηνών χωρίς σημαντικές προϋποθέσεις. Αναστολή για ποινές φυλάκισης από έξι μήνες έως ένα έτος δίνεται, εφόσον υπάρχει ευνοϊκή κοινωνική πρόγνωση και δεσμευτικά μπορεί να ανασταλεί η εκτέλεση ποινής, όταν η υπεράσπιση της έννομης τάξης δεν επιβάλλει την εκτέλεση. Η απαίτηση για υπεράσπιση της έννομης τάξης –ακούστε, αόριστες νομικές εκφράσεις που χρησιμοποιεί το Γερμανικό Δίκαιο για τη χορήγηση αναστολής πάνω από έξι μήνες- εμποδίζει την αναστολή, σύμφωνα με πάγια νομολογία του Ομοσπονδιακού Ανώτατου Ακυρωτικού Δικαστηρίου, όταν η αναστολή της εκτέλεσης φαίνεται ακατανόητη για το κοινό αίσθημα δικαίου και μέσω αυτού διαταράσσεται η εμπιστοσύνη των πολιτών στην ακεραιότητα του δικαίου και μπορεί να ιδωθεί από το γενικό σύνολο ως αδικαιολόγητη υποχώρηση απέναντι στην εγκληματικότητα. Και γι’ αυτές τις παραβάσεις, δηλαδή για ήσσονος σημασίας πλημμελήματα, δεν χορηγείται αναστολή.

Αυστηρότερες και περισσότερες είναι οι προϋποθέσεις για αναστολές σε ποινές από ένα έως δύο έτη. Εκεί χρειάζεται να επιβεβαιωθούν οι ειδικές συνθήκες και η αναστολή παραλείπεται, αν η υπεράσπιση της έννομης τάξης το επιβάλλει. Και βεβαίως, υπάρχουν και σε αυτές τις περιπτώσεις αυστηρές προϋποθέσεις για τη χορήγηση αναστολής, όπως είναι η επανόρθωση της ζημίας που προκλήθηκε, η επιβολή πληρωμής ποσού υπέρ κοινωφελούς ιδρύματος, η παροχή κοινωφελών υπηρεσιών.

Αυτές οι αυστηρές ή δρακόντειες -με βάση τα δεδομένα του συνόλου της Αντιπολίτευσης- ποινές έχουν τάχα οδηγήσει στην επιβάρυνση του σωφρονιστικού συστήματος της Γερμανίας; Έχουν οδηγήσει τους πολίτες για ελαφρά πλημμελήματα στις φυλακές; Η απάντηση είναι όχι, κυρίες και κύριοι συνάδελφοι. Διότι, όπως προκύπτει από τα στοιχεία τα οποία σας προσκομίζω και με βάση τα στοιχεία που παρέδωσε η Γερμανική Πρεσβεία, στις γερμανικές φυλακές υπάρχουν συνολικά πενήντα επτά χιλιάδες πεντακόσιοι κρατούμενοι, δηλαδή εξήντα εννέα, δεκαοκτώ κρατούμενοι ανά εκατό χιλιάδες κατοίκους. Τι σημαίνει αυτό; Ότι αυτές οι προβλέψεις για τις αυστηρές προϋποθέσεις χορήγησης αναστολής στα πλημμελήματα έχουν λειτουργήσει αποτρεπτικά, όπως δηλαδή θέλουμε και εμείς να λειτουργήσουν οι προβλέψεις με το συζητούμενο σχέδιο νόμου.

Και εν πάση περιπτώσει, έχω καλέσει τους συναδέλφους από όλα τα κόμματα οι οποίοι αντιδρούν σε αυτές τις διατάξεις, σε αυτές τις ρυθμίσεις που εισηγείται η Κυβέρνηση διά του Υπουργείου Δικαιοσύνης, να μας πουν επιτέλους από πιο όριο και πάνω πρέπει κατά την άποψή τους να εκτίονται εν μέρει οι ποινές. Αν, λοιπόν, διαφωνείτε στη μερική έκτιση των ποινών οι οποίες είναι μεγαλύτερες από δύο έτη, από τριάντα μέρες έως έξι μήνες, θέλουμε με παρρησία να μας πείτε: Αν καταδικαστεί κατηγορούμενος, για ποια ποινή θα πρέπει έστω και για μια μέρα να οδηγείται στη φυλακή; Περιμένουμε την απάντησή σας.

Διότι ακούσαμε -και με αυτό τελειώνω, κύριε Πρόεδρε, γιατί δεν έχω χρόνο να μιλήσω για τα υπόλοιπα ζητήματα- ότι πρέπει να τιμωρούνται αυστηρά περιπτώσεις ενδοοικογενειακής βίας. Ρωτώ, λοιπόν: Για ένα πλημμέλημα ενδοοικογενειακής βίας, που ο δράστης έχει καταδικαστεί από το δικαστήριο σε ποινή μεγαλύτερη των δύο ετών, πρέπει να εκτίει ένα μέρος της ποινής του ή όχι; Αυτό είναι μια απάντηση που οφείλετε, κύριε συνάδελφε, και πιστεύω ότι θα τη δώσετε τώρα στους Έλληνες πολίτες.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Για ένα λεπτό, γιατί έχει ζητήσει τον λόγο ο κ. Ρούντας για την ομιλία του.

Παρακαλώ, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Παραβιάζετε θύρες ανοιχτές, κύριε Υπουργέ. Και εσείς και εγώ είμαστε οι δικηγόροι. Είναι στη διακριτική ευχέρεια του του φυσικού δικαστή. Δηλαδή, δεν κατάλαβα. Εγώ εδώ θα νομοθετήσω και θα βάλω τον «κορσέ» στο φυσικό δικαστή ότι εκείνον θα το στείλει στη φυλακή για δέκα μέρες, για είκοσι κ.λπ.; Ο φυσικός δικαστής θα κρίνει αν θα χορηγήσει αναστολή ή όχι. Γιατί το μεγεθύνετε το θέμα, ενώ δεν υπάρχει;

Και ένα δεύτερο. Είναι γνωστό ότι το να συγκρίνουμε μόνο στο τελικό στάδιο διαφορετικά δικαιικά συστήματα είναι ένα μεθοδολογικό λάθος. Άλλο είναι το γερμανικό σύστημα, άλλο το ελληνικό. Εκεί τα δύο χρόνια μπορεί να είναι μία ποινή εξαιρετικά βαριά. Εδώ είναι σαν τα στραγάλια. Δηλαδή, δεν καταλαβαίνω.

Και τρίτο και σημαντικό. Δεν ξέρω εγώ -αν το ξέρετε, διευκρινίστε μας- ποια είναι η χωρητικότητα του γερμανικού σωφρονιστικού συστήματος. Το ότι έχει τόσες χιλιάδες κρατούμενους δεν μου λέει κάτι. Εγώ ξέρω ότι εδώ έχουμε δέκα χιλιάδες και κάτι και οι συνθήκες στις μη αγροτικές φυλακές, στις κοινές φυλακές είναι εφιαλτικές. Άρα πού θα πάμε με αυτή την ιστορία;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Πρώτον, έδωσα στοιχεία με βάση τον αριθμό κρατουμένων ανά εκατό χιλιάδες. Κατά συνέπεια, δεν τίθεται αυτό το ζήτημα έτσι όπως το είπατε.

Δεύτερον, σήμερα ξέρετε πολύ καλά ότι δικαιούται αναστολής μέχρι τρία χρόνια φυλακή. Άρα με τρία χρόνια τιμωρούνται πάρα πολύ σοβαρά πλημμελήματα. Τιμωρείται η πλημμεληματική δωροδοκία, οι σοβαρές σωματικές βλάβες ή ανθρωποκτονία από αμέλεια, εγκλήματα περί την υπηρεσία. Αυτά, λοιπόν, τι λέτε; Είναι ποινές «στραγάλια»; Τέτοιες ποινές νομίζετε ότι βάζουν τα δικαστήρια;

**ΘΕΟΦΙΛΟΣ ΞΑΝΘΟΠΟΥΛΟΣ:** Χορηγούνται αφειδώς.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Αυτό σας λέω, ότι δεν μπορεί να χορηγείται για τέτοια εγκλήματα και για τόσο σημαντικές ποινές αναστολή εκτελέσεως μέχρι τρία χρόνια φυλακή.

Πρέπει επιτέλους οι δράστες να καταλάβουν ότι υπάρχουν πραγματικές κυρώσεις, διότι μόνο έτσι επιτυγχάνεται και η ειδική και η γενική πρόληψη.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος της Κοινοβουλευτικής Ομάδας Νίκη, ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, την προηγούμενη εβδομάδα ο Πρωθυπουργός στην Ολομέλεια, σπεύδοντας να διώξει από πάνω του το άγος του καταδικαστικού ψηφίσματος του Ευρωπαϊκού Κοινοβουλίου σχετικά με το κράτος δικαίου και την ελευθερία των μέσων μαζικής ενημέρωσης στην Ελληνική Δημοκρατία, πρόβαλε το επιχείρημα ότι φέτος για πρώτη φορά από το 2010 η χώρα μας θεωρείται ότι ανήκει στις πλήρεις δημοκρατίες, επικαλούμενος την ετήσια έκθεση του «ECONOMIST».

Άραγε αυτός ο όμιλος, ο «ECONOMIST», ως ο κύριος εκφραστής του πολιτικά ορθού αγγλοσαξονικού νεοφιλελευθερισμού, πόσο αξιόπιστος μπορεί να θεωρηθεί όταν φιλοξενεί άρθρα τα οποία προπαγανδίζουν την αιμομιξία, όπως αυτό στις 15-2-2024, το οποίο και καταθέτω στα Πρακτικά, με τίτλο: «Ο γάμος μεταξύ των πρώτων εξαδέλφων στις περισσότερες περιπτώσεις δεν δημιουργεί πρόβλημα»;

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, δεν ξέρω κατά πόσο ο μέσος Έλληνας πολίτης θεωρεί ότι η δημοκρατία μας είναι πλήρης, ειδικά μετά το σκάνδαλο των παρακολουθήσεων και των υποκλοπών.

Οι αγρότες, που ήταν εδώ έξω αυτές τις μέρες, και οι πλημμυροπαθείς της Θεσσαλίας, στους οποίους εκφράζουμε την αμέριστη συμπαράστασή μας στον τίμιο και δίκαιο αγώνα τους να σώσουν την περιουσία τους και την Ελλάδα, νιώθουν άραγε το ίδιο;

Άραγε πόσο ποιοτική δημοκρατία έχουμε, όταν η Κυβέρνηση με το παρόν νομοσχέδιο αποδεικνύει ότι η διαβουλευτική δημοκρατία και γενικά ο θεσμός της διαβούλευσης τίθενται στο περιθώριο και καταπατώνται; Και επίσης, όταν η πολυνομία και η κακονομία αποτελούν ακόμη σοβαρές πολιτικές δυσλειτουργίες στη χώρα μας;

Το υπό εξέταση νομοσχέδιο μπορεί να ετέθη σε διαβούλευση στη σχετική διαδικτυακή διεύθυνση για έναν μήνα, ήτοι από τις 28-11-2023 έως 28-12-2023, το οποίο όντως είναι ένα μεγάλο χρονικό διάστημα, όμως στην παρούσα μορφή του, την οποία συζητάμε εδώ σήμερα, έχουν προστεθεί εκτός διαβούλευσης επιπλέον τριάντα τέσσερα άρθρα. Θα έλεγε κανείς ότι πρόκειται για ένα εντελώς νέο νομοσχέδιο, με τριάντα και πλέον άρθρα, όπως προείπα, τα οποία δεν ετέθησαν ποτέ σε διαβούλευση.

Είναι γνωστό σε όλους ότι ο θεσμός της διαβούλευσης είναι μια άκρως θεμελιώδης διαδικασία, η οποία φανερώνει την ποιότητα της δημοκρατίας σε μία χώρα, γιατί μέσω αυτής ζητείται η συμβολή των Ελλήνων πολιτών και γενικά της κοινωνίας των πολιτών, προκειμένου να τοποθετηθούν για νομοσχέδια τα οποία τους αφορούν. Έχουμε δηλαδή μια πλειάδα άρθρων για τα οποία δεν τοποθετήθηκε ποτέ ο ελληνικός λαός. Είναι δημοκρατικό άραγε αυτό; Προφανώς και δεν είναι.

Αυτή τη στιγμή, λοιπόν, καλούμαστε να ψηφίσουμε άλλη μια τροποποίηση του Ποινικού Κώδικα πρόχειρη και του Κώδικα Ποινικής Δικονομίας από το 2019 δήθεν για να επέλθουν βελτιώσεις. Πρόκειται για μία ακόμη ευκαιριακή τροποποίηση από την ίδια την Κυβέρνηση.

Βέβαια, και σε αυτή εδώ την τροποποίηση του Ποινικού Κώδικα πουθενά δεν γίνεται αναφορά για τα δικαιώματα του αγέννητου παιδιού, για το κυοφορούμενο, για το οποίο από το 1986 κάνουμε τα στραβά μάτια, ότι δήθεν δεν το βλέπουμε, ότι δεν υπάρχει, τη στιγμή που σήμερα στη δήθεν εξελιγμένη Ελλάδα του 2024 γίνεται τόσος πολύς λόγος στη Βουλή για παντός είδους δικαιώματα και δικαιωματισμούς.

Οι αλλαγές, λοιπόν, αυτές οι οποίες προβλέπονται στο παρόν νομοσχέδιο είναι πολύ μεγάλες και βαθιές, χωρίς όμως να έχει προηγηθεί σοβαρή επιστημονική επεξεργασία από ειδική νομοπαρασκευαστική επιτροπή η οποία να εστιάσει σε όλες τις παραμέτρους αυτών των αλλαγών.

Είναι χαρακτηριστικό ότι η πλειονότητα των θεσμών οι οποίοι τοποθετήθηκαν με πλήρη σαφήνεια στη συνεδρίαση της κεντρικής επιτροπής το έθεσαν ξεκάθαρα ως πρόβλημα.

Ενδεικτικά, θα αναφέρω ότι η αξιότιμη κ. Στενιώτη, Εφέτης και Πρόεδρος της Ένωσης Δικαστών και Εισαγγελέων, ανέφερε ότι για να έχει ορθό περιεχόμενο το παρόν νομοσχέδιο έπρεπε να έχει προηγηθεί νομοπαρασκευαστική επιτροπή, η οποία, όμως, ποτέ δεν συνεστήθη.

Ενδεικτικά επίσης προσθέτω και την παρατήρηση του αξιότιμου κ. Δημάκη Γενικού Γραμματέα της Ελληνικής Εταιρείας Ποινικού Δικαίου και επίκουρου Καθηγητή της Νομικής Σχολής Αθηνών, ο οποίος χαρακτήρισε ως ατόπημα το γεγονός ότι δεν έχουν ακουστεί οι νομικές σχολές και η νομική επιστήμη, καθώς και ότι υπήρξαν διατάξεις εκτός διαβούλευσης.

Είναι χαρακτηριστικό ότι αυτό έχει επισημανθεί με έμφαση και από ολόκληρη την Αντιπολίτευση, όπως και πολλά άλλα αρνητικά σημεία του παρόντος νομοσχεδίου.

Συνεπώς, λοιπόν, δεν υπήρξε εκπροσώπηση όλων των φορέων, πανεπιστημιακών, δικαστικών λειτουργών φυσικά και δικηγόρων, κατά τη διαδικασία σύνταξης του παρόντος νομοσχεδίου, ώστε να αποτελέσει ένα προϊόν επιστημονικής κριτικής σκέψης και ορθού λόγου. Το αντίθετο, μάλιστα. Οι θεσμοί κλήθηκαν εκ των υστέρων να εκφραστούν σε μία και μόνο συνεδρίαση της αρμόδιας επιτροπής.

Η παρούσα νομοθετική ρύθμιση, εντασσόμενη στη χορεία των πολλών και πρόχειρων τροποποιήσεων οι οποίες προηγήθηκαν από το 2019 και πραγματοποιήθηκαν από αυτή εδώ την Κυβέρνηση, προκαλεί επικίνδυνες αλλαγές και φυσικά μεγάλη ανασφάλεια δικαίου στη δικαιοσύνη, στον νομικό κόσμο και φυσικά σε όλους τους Έλληνες πολίτες, τους οποίους μάλλον η Κυβέρνηση θα οδηγήσει στη φυλακή.

Προφανώς, το αίτιο αυτής της νέας κυβερνητικής πρωτοβουλίας δεν είναι η λύση των προβλημάτων και η βελτίωση της ζωής των Ελλήνων, αλλά αντιθέτως είναι η ευκαιριακή και ψηφοθηρική λογική, η οποία θέλει να εντυπωσιάσει με στατιστικούς αριθμούς και με ποσότητα παραγωγής νόμων.

Είναι μία καθαρά επικοινωνιακή πολιτική, η οποία δεν καλύπτει κάποια ουσιαστική ανάγκη ως δημόσια πολιτική. Γιατί αν κάλυπτε κάποια ουσιαστική ανάγκη, προφανώς δεν θα συζητούσαμε τώρα εδώ για μία ακόμη μεταρρύθμιση του ίδιου γνωστικού αντικειμένου. Φανερώνεται ξεκάθαρα ότι δεν έγινε ποτέ αξιολόγηση των προηγούμενων τροποποιήσεων ως δημόσιων πολιτικών, γιατί αν τις είχατε αξιολογήσει ως οφείλατε ως Κυβέρνηση, τώρα δεν θα συζητάγαμε ξανά άλλη μια τροποποίηση και μάλιστα σε τόσο σύντομο χρονικό διάστημα.

Προφανώς, η Κυβέρνηση αδιαφορεί γενικά για την αξιολόγηση, η οποία προάγει την ποιότητα της δημοκρατίας. Νοιάζεται μόνο για την ποσότητα. Και όπως λέει ο θυμόσοφος ελληνικός λαός, η ποσότητα δεν σημαίνει και ποιότητα.

Ένα ακόμη αίτιο το οποίο θεωρούμε ότι οδηγεί σε αυτή εδώ τη βεβιασμένη, κατά την κρίση μας, νομοθετική κίνηση είναι φυσικά και η απουσία ουσιαστικού επιστημονικού, λογικού και μακρόπνοου σχεδίου για ποιοτική αναβάθμιση της ποινικής δίκης. Η επικοινωνιακή και μεταρρυθμιστική πίεση του φαίνεσθαι, στην οποία στηρίζεται η Κυβέρνηση, το αποδεικνύει ξεκάθαρα.

Όλα τα ανωτέρω παραβιάζουν ευθέως μία από τις αρχές της καλής νομοθέτησης, τη γνωστή σε όλους μας ασφάλεια δικαίου, την αρχή της ασφάλειας δικαίου, η οποία εφαρμόζεται, όπως και όλες οι υπόλοιπες αρχές, κατά την κατάρτιση, αλλά και την αξιολόγηση των νόμων.

Η ασφάλεια δικαίου είναι μια θεμελιώδης αρχή, η οποία εξασφαλίζει την εμπιστοσύνη των πολιτών στο κράτος δικαίου και συνδέεται στενά, όχι μόνο με την αρχή της νομιμότητας, αλλά και με την αρχή της προβλεψιμότητας, σύμφωνα με την οποία οι κανόνες δικαίου είναι σαφείς, ακριβείς και προβλέψιμοι από όλους. Μάλιστα, αποτελεί μια ειδικότερη εκδήλωση της συνταγματικής αρχής του κράτους δικαίου, όπως αυτή προβλέπεται στο άρθρο 25.

Αυτές, λοιπόν, τις προαναφερθείσες συνταγματικές αρχές, μαζί και με άλλες οι οποίες προκύπτουν από την κατά άρθρο ανάλυση του παρόντος νομοσχεδίου, τις παραβιάζει η Κυβέρνησής σας με τον πρόχειρο και ευκαιριακό τρόπο με τον οποίο νομοθετεί, προκαλώντας επιπρόσθετη και σαφέστατη αγωνία και ανασφάλεια στους Έλληνες πολίτες, οι οποίοι ήδη ταλαιπωρούνται από την αυταρχική διακυβέρνησή σας, η οποία στηρίζεται αποδεδειγμένα μέχρι τώρα σε πάσης φύσεως υποχρεωτικότητες, ψηφιακές και μη.

Με αυτή την εσφαλμένη, κατά την κρίση μας, νομοθετική πρακτική την οποία ακολουθείτε, να τροποποιείτε συνέχεια δηλαδή νόμους και να δημιουργείτε νομοθετικό πληθωρισμό, όπως τώρα, όχι μόνο δεν βοηθάτε στην αντιμετώπιση του προβλήματος της πολυνομίας και της κακονομίας στη χώρα μας, αλλά αντιθέτως το κάνετε χειρότερο.

Επιτείνετε την κακονομία, η οποία με τη σειρά της αυξάνει και την πολυνομία, αφού, όπως αποδεικνύεται τώρα εκ των πραγμάτων, απαιτείται ένας ακόμη νόμος για να επιλύσει τα ανεπίλυτα προβλήματα των προηγούμενων επίσης κακότεχνων νόμων για το ίδιο ζήτημα, για τους οποίους θα αναφέρουμε ξανά ότι προφανώς και δεν έτυχαν αξιολόγησης. Πρόκειται για έναν νομοθετικό φαύλο κύκλο.

Ενδεικτική του προβλήματος της πολυνομίας και της κακονομίας, στοιχεία τα οποία επιτείνει η στρεβλή νομοθετική τακτική της Κυβέρνησης, είναι και η τοποθέτηση του πρώην Προέδρου της Ελληνικής Δημοκρατίας κ. Προκόπη Παυλόπουλου στην εναρκτήρια ομιλία του στην επιστημονική εκδήλωση του Σώματος Ομότιμων Καθηγητών στο Πανεπιστήμιο Αθηνών στις 17 Μαρτίου του 2016, όταν σαφέστατα είπε: «Πολυνομία και κακονομία είναι κατ’ ακολουθία οι θρυαλλίδες οι οποίες δυναμιτίζουν τόσο την αποτελεσματική εφαρμογή του κανόνα δικαίου από εκείνους που έχουν τη θεσμική υποχρέωση υπακοής σε αυτόν όσο και το ίδιο το υπόβαθρο του κράτους δικαίου». Καταθέτω στα Πρακτικά τη σχετική δήλωση.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, η Kυβέρνησή σας εμμένει σε μια παρωχημένη και αποδεδειγμένα αποτυχημένη επιστημονική προσέγγιση για την πάταξη της εγκληματικότητας, η οποία εδράζεται στην αυστηροποίηση των ποινών.

Πρόκειται για έναν μύθο, τον οποίο με εμμονή εξακολουθείτε να πιστεύετε, χωρίς να λαμβάνετε υπ’ όψιν τα σύγχρονα πορίσματα και τις μελέτες της νομικής επιστήμης, όσο κι αν διατείνεστε το αντίθετο.

Σας το είπαν οι θεσμοί, σας το είπαμε και εμείς**,** σας το είπαν ξεκάθαρα και οι συνάδελφοι από άλλα κόμματα, αλλά προφανώς δεν θέλετε να το καταλάβετε. Σας το λέμε άλλη μια φορά: Τα μέτρα αυστηροποίησης των ποινών δεν έχουν εισφέρει απολύτως τίποτα στον περιορισμό της εγκληματικότητας. Και ξέρετε, η ίδια η ελληνική πραγματικότητα, δυστυχώς, το αποδεικνύει περίτρανα με την αύξηση των φαινομένων κοινωνικής παθογένειας και με την αύξηση της εγκληματικότητας, ακόμα και σε πολύ μικρές ηλικίες. Η τιμωρία δεν είναι η μοναδική απάντηση στο έγκλημα, χρειάζεται συγχρόνως να διασφαλιστεί η σίγουρη σύλληψη του εγκληματία, η ταχύτητα καταδίκης του, η ορθή σωφρονιστική και μετά σωφρονιστική μέριμνα εκ μέρους της πολιτείας και, φυσικά, η εξασφάλιση πραγματικά ανθρώπινων συνθηκών κράτησης.

Μήπως θέλετε, άραγε, να οδηγήσετε όλους τους Έλληνες στη φυλακή, καθώς οδηγείτε τη χώρα στη νέα ολοκληρωτική ψηφιακή κοινωνία, την οποία φαντάζεστε και στην οποία όσοι διαφωνούν, θα διώκονται;

Περισσότερα δεν θα πω. Ήδη έχει αναφερθεί διεξοδικά και πληρέστατα στην κατ’ άρθρον ανάλυση ο ειδικός αγορητής της Νίκης και εμβριθής νομικός, κ. Γεώργιος Αποστολάκης και Βουλευτής, καθώς επίσης και πριν από λίγο ο εξαίρετος και εμβριθής νομικός, Βουλευτής της Νίκης, ο κ. Αναστάσιος Οικονομόπουλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Ενδεικτικά, θα περιοριστώ να επισημάνω εκ νέου, ότι με την παρούσα αυτή νομοθετική ρύθμιση αφανίζετε τη δικαιοδοτική κρίση του δικαστή, θέτοντας απαγορευτικό κανόνα στο ζήτημα της αναστολής της ποινής, εισάγετε την αντισυνταγματική περίπτωση της γενικής δήμευσης, κατά παράβαση του άρθρου 7 παράγραφος 3 του Συντάγματος, καθιερώνετε τις μονομελείς συνθέσεις δικαστηρίων με τεράστιο κίνδυνο ως προς την ορθότητα έκδοσης δικαστικών αποφάσεων μεταφέροντας αρμοδιότητες από τα τριμελή δικαστήρια στα μονομελή, μειώνετε τα δικαιώματα του κατηγορουμένου και συρρικνώνετε την αρμοδιότητα των δικαστικών συμβουλίων και, συγχρόνως, εξαφανίζετε το στοιχείο της λαϊκής συμμετοχής στο μικτό ορκωτό μειώνοντας τη συμμετοχή των ενόρκων.

Για όλους τους ανωτέρω λόγους το Δημοκρατικό Πατριωτικό Κίνημα καταψηφίζει το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Γεώργιος Κωτσός, Βουλευτής της Νέας Δημοκρατίας.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριε Υπουργέ, αγαπητές και αγαπητοί συνάδελφοι, μία από τις μεγαλύτερες παθογένειες του δημόσιου βίου στη χώρα μας, είναι ο βραδύς χρόνος απονομής της δικαιοσύνης.

Το γεγονός ότι έχουμε πάρα πολύ μεγάλες καθυστερήσεις στην εξέλιξη των δικαστικών υποθέσεων ταλαιπωρεί και εξουθενώνει ψυχικά και οικονομικά τους εμπλεκόμενους, αλλά και ταυτόχρονα λειτουργεί και ανασταλτικά στην αναπτυξιακή διαδικασία της χώρας μας. Διότι αντιλαμβάνεστε ότι οποιοσδήποτε επιθυμεί να επιχειρήσει στην Ελλάδα, γνωρίζοντας ότι αν εμπλακεί σε δικαστική διαμάχη για τον οποιοδήποτε λόγο, θα έχει τεράστιες καθυστερήσεις, αυτό λειτουργεί ανασταλτικά στο να προχωρήσει σε αυτή την επένδυση.

Ως δήμαρχος είχα την τύχη να ζήσω τέτοιες υποθέσεις με επιχειρήσεις που καθυστέρησαν από εννέα έως δώδεκα χρόνια και μάλιστα, μερικές εξ αυτών σταμάτησαν παντελώς, ενώ κάποιες άλλες εξουθένωσαν οικονομικά τον επενδυτή, ο οποίος στο τέλος, αφού δικαιώθηκε μάλιστα στο Συμβούλιο της Επικρατείας, αναγκάστηκε να πουλήσει το μεγαλύτερο μέρος της επιχείρησης και μάλιστα, χωρίς να έχουν την παραμικρή ευθύνη αυτοί που αδίκως τον ταλαιπώρησαν για πάρα πολλά χρόνια για τους δικούς τους λόγους με δικαστικές διαμάχες.

Έτσι, λοιπόν, ερχόμαστε σήμερα με το παρόν νομοσχέδιο υλοποιώντας μία από τις προγραμματικές μας δεσμεύσεις να διευθετήσουμε τον χώρο της δικαιοσύνης σε δύο επίπεδα, στην αντιμετώπιση της μικρομεσαίας εγκληματικότητας με βασικό μέσο την έκτιση των ποινών, καταπολεμώντας έτσι το αίσθημα της ατιμωρησίας -που ξέρετε πολλές φορές έχει διαπεράσει και την κοινωνία, διότι βλέπει πάρα πολλούς από μικροεγκληματίες ή και μεγαλύτερους εγκληματίες να καταδικάζονται και την επομένη να κυκλοφορούν ξανά ελεύθεροι έξω δημιουργώντας έτσι αίσθημα ανασφάλειας στους ίδιους τους πολίτες- και στην επιτάχυνση των διαδικασιών, προκειμένου να έχουμε μια γρήγορη, μια λειτουργική, μια αποτελεσματική απονομή δικαιοσύνης.

Το νομοσχέδιο τώρα για την αντιμετώπιση της μικρομεσαίας εγκληματικότητας που ταλανίζει σήμερα την ελληνική κοινωνία οξύνοντας την ανασφάλεια των συμπολιτών μας, προκρίνει ως σημείο κλειδί την έκτιση των ποινών, διότι δεν ήταν δεδομένο ότι αν κάποιος καταδικαστεί ότι θα εκτίσει και την ποινή του.

Η αίσθηση της ατιμωρησίας οφείλουμε να πάρει ένα τέλος. Επιβάλλεται να γίνει συνείδηση ότι η παράνομη πράξη, ανάλογα με τη βαρύτητα της, θα έχει και την ανάλογη συνέπεια. Οι ποινές θα πρέπει να εκτίονται είτε συνολικά είτε μερικά, γιατί ειδικά σήμερα, για συγκεκριμένα μικρομεσαία αδικήματα, οι προβλεπόμενες ποινές μέχρι τριών ετών, κατά κανόνα δεν εκτίονται καθόλου.

Αναφορικά τώρα με την επιτάχυνση της ποινικής δίκης, το νομοσχέδιο προτείνει συγκεκριμένες δράσεις, όπως η παραπομπή απευθείας στο ακροατήριο του ποινικού δικαστηρίου από τον εισαγγελέα σε αρκετές περιπτώσεις, χωρίς να απαιτείται βούλευμα, η αύξηση των μονομελών συνθέσεων των δικαστηρίων αντί των τριμελών, η θέσπιση του θεσμού της ποινικής διαπραγμάτευσης πριν την άσκηση της δίωξης.

Ενισχύουμε έτσι τις αρχές της γενικής και ειδικής πρόληψης με λήψη μέτρων όσων ασκόπως κινητοποιούν το μηχανισμό της δικαιοσύνης και προχωρούμε στην αναδιάρθρωση των δικαστικών συνθέσεων του δεύτερου βαθμού δικαιοδοσίας σε πιο ολιγομελή ευέλικτα σχήματα, με σκοπό να εκδικάζονται περισσότερες υποθέσεις και να έχουμε επιτάχυνση της διαδικασίας απονομής της δικαιοσύνης.

Ειδικό κεφάλαιο τώρα στην αναμόρφωση των κωδίκων καταλαμβάνει η καταπολέμηση της δικομανίας, κάτι που είναι σύνηθες φαινόμενο στην κοινωνία μας, ιδιαίτερα στις μικρές κοινωνίες, όπου πολλές φορές για ψύλλου πήδημα συμπολίτες μας προσφεύγουν στη δικαιοσύνη ταλαιπωρώντας τους αντίδικους, αλλά και το ίδιο το δικαστικό σύστημα.

Αποτελεί, λοιπόν, μία διαχρονική παθογένεια η συσσώρευση χιλιάδων υποθέσεων που είναι προφανώς και προδήλως αβάσιμες. Πάλι ως δήμαρχος, είχα την τύχη ή την ατυχία, αν θέλετε, να ταλαιπωρηθώ σε πάρα πολλές τέτοιου είδους δίκες, οι οποίες δεν είχαν ουσιαστικό αποτέλεσμα ή δεν είχαν ουσιαστικό έρεισμα, αν θέλετε, παρά μόνο ταλαιπωρούσαν τον δήμαρχο, τη δημοτική αρχή παρεκκλίνοντάς τους και από το ουσιαστικό τους έργο που ήταν η παραγωγή πολιτικών που θα βοηθήσουν την τοπική κοινωνία. Η χωρίς λόγο, λοιπόν, απασχόληση και ταλαιπωρία ελεγκτικών, δικαστικών αρχών, αλλά και πολιτών, θα συνεπάγεται κόστος για όποιον την προκαλεί αβασάνιστα και αυθαίρετα και θα υφίσταται επιβολή χρηματικής ποινής, με όρους εξόδων δικαστικής δαπάνης.

Εδώ, κύριε Υπουργέ, θα ήθελα να θέσω ένα θέμα. Έστω ότι κάποιος προσφεύγει εναντίον μιας επιχειρηματικής δράσης. Ταλαιπωρεί τον επιχειρηματία, τον οδηγεί πολλές φορές και στην πτώχευση και στο τέλος αποδεικνύεται το αβάσιμο των κατηγοριών. Μόνο με τα δικαστικά έξοδα θα πρέπει να επιβαρύνεται αυτός ο συμπολίτης μας που αδίκως έχει οδηγηθεί ένας επιχειρηματίας σε αυτή τη διαδικασία της πτώχευσης, της οικονομικής εξαθλίωσης; Δεν θα πρέπει να επιβαρύνεται με το κόστος που έχει όλη αυτή η διαδικασία για τον επιχειρηματία;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Και αγωγή μπορεί.

**ΓΕΩΡΓΙΟΣ ΚΩΤΣΟΣ:** Θεωρώ ότι κατ’ αυτόν τον τρόπο αφ’ ενός μεν θα αποδώσουμε δικαιοσύνη, αφ’ ετέρου δε, θα πυροδοτήσουμε και την αναπτυξιακή διαδικασία, διότι θα αποθαρρύνουμε όλους εκείνους τους επίδοξους, κακόβουλους που προσφεύγουν στη δικαιοσύνη εναντίον επιχειρηματικών δραστηριοτήτων.

Αναφορικά τώρα με την ενδοοικογενειακή βία -έχει γίνει πάρα πολύς λόγος- ασφαλώς και θα πρέπει να προστατευθούν, κυρίως οι γυναίκες, αλλά και τα παιδιά, προστατεύοντας την οικογένεια και την ανηλικότητα.

Θεωρώ ότι κινούμαστε στη σωστή κατεύθυνση δημιουργώντας αίσθημα ασφάλειας, δημιουργώντας το αίσθημα ότι η χώρα μας οδεύει προς μία κατεύθυνση που το κράτος δικαίου είναι κυρίαρχο και εκτιμώ, αγαπητές και αγαπητοί συνάδελφοι, ότι όλες οι πτέρυγες θα πρέπει να σταθούν με θετική διάθεση απέναντι στο νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Να ανακοινώσω στο Σώμα ότι η σημερινή συνεδρίαση θα ολοκληρωθεί περίπου στις δώδεκα, με τελευταία ομιλήτρια την κ. Αικατερίνη Σπυριδάκη με τον αριθμό πενήντα και θα συνεχιστεί στις δέκα το πρωί αύριο.

Επόμενος ομιλητής ο κ. Βασίλειος - Νικόλαος Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, θα ήθελα να ξεκινήσω την ομιλία μου σήμερα με μια παρατήρηση, ότι ο κοινός παρονομαστής σήμερα από αυτά που ακούστηκαν από την Αντιπολίτευση, κυρίως από τα αριστερά κόμματα και από τα ακροδεξιά κόμματα, είναι ένας: Είναι ο λαϊκισμός και μαζί με την επιθυμία συνάμα η χώρα μας να μείνει πίσω.

Και αυτό εδώ δεν μπορεί να μην προβληματίζει τον ελληνικό λαό ακούγοντας, μάλιστα, και πράγματα παράταιρα, όπως λόγου χάριν εκείνο το περιβόητο ερώτημα που απηύθυνε αρχηγός κόμματος ακροδεξιού κόμματος εδώ: «Και τι θα γίνει με τους πολιτικούς που δωροδοκούνται;». Μα, για τους πολιτικούς που δωροδοκούνται προβλέπει ο Ποινικός Κώδικας που οδηγούνται. Χρειάζεται, δηλαδή, άλλη διάταξη ειδική για τον πολιτικό; Αυτοί που δεν προέβλεπαν ποιοι τιμωρούνται έρχεται εδώ πέρα ο νομοθέτης, εν προκειμένω το συγκεκριμένο νομοσχέδιο, να γιατρέψει.

Συνεπώς αυτά όλα τα πράγματα τα οποία βαρύνουν τον ελληνικό λαό εδώ και αρκετά χρόνια και τα οποία καταδικάστηκαν στις τελευταίες εκλογές, όπως, ναι, είμαστε περήφανοι που στις τάξεις της Νέας Δημοκρατίας και στην Κυβέρνηση έχουμε πρόσωπα, όπως ο Υπουργός Δικαιοσύνης, ο κ. Φλωρίδης, ο οποίος και νουνεχής και έντιμος και ειλικρινής στις διαθέσεις του και στις προθέσεις του. Ειδικά ο ΣΥΡΙΖΑ πήρε άτομα που παλιά ανήκαν στο ΠΑΣΟΚ και τα οποία δυστυχώς ή ευτυχώς έχουν εξαφανιστεί από το πολιτικό προσκήνιο.

Ο Αριστοτέλης στο πέμπτο βιβλίο του από τα «Ηθικά Νικομάχεια» αποκαλεί τη δικαιοσύνη τελείαν αρετή. Τη θεωρεί προϋπόθεση όλων των ηθικών και πολιτικών αρετών, αφού, όπως σχετικά σημειώνει, «εν δικαιοσύνη συλλήβδην πάσ’ αρετή εστίν». Στη δικαιοσύνη, δηλαδή, συμπεριλαμβάνονται όλες οι αρετές.

Είναι δε κοινώς παραδεκτό ότι δεν νοείται δικαιοσύνη χωρίς αναλογικότητα και το υπό ψήφιση νομοσχέδιο ρυθμίζει ακριβώς με τον βέλτιστο τρόπο μείζονα ζητήματα απονομής της δικαιοσύνης και σεβασμού των ανθρωπίνων δικαιωμάτων, προάγει δε το κράτος δικαίου ρυθμίζοντας ανάμεσα σε άλλα και ζητήματα ενδοοικογενειακής και έμφυλης βίας.

Αποτέλεσε αντικείμενο πολύμηνου δημόσιου διαλόγου και δόθηκε η δυνατότητα στους φορείς να καταθέσουν τις απόψεις τους σε αντίθεση με τα όσα φαιδρά έγιναν στην προηγούμενη τροποποίηση του Ποινικού Κώδικα το 2019 από την κυβέρνηση ΣΥΡΙΖΑ, για την οποία, επίσης, ο Υπουργός Δικαιοσύνης του ΣΥΡΙΖΑ και νομικός Σταύρος Κοντονής είχε αναφέρει χαρακτηριστικά ότι «επελέγη τότε μια διαδικασία του κατεπείγοντος για να ψηφιστούν χίλια άρθρα σε μια συνεδρίαση χωρίς ουσιαστική διαβούλευση με τις νομικές σχολές και τις ενώσεις ποινικολόγων και ψηφίστηκε τέσσερις μέρες πριν κλείσει η Βουλή για τις εθνικές εκλογές του 2019».

Ποιος δεν θυμάται τον αλήστου μνήμης ν.4322/2015, γνωστό ως νόμο Παρασκευόπουλου, δυνάμει του οποίου την τετραετία 2015 - 2019 αποφυλακίστηκαν περισσότεροι από δεκαεπτά χιλιάδες κρατούμενοι με το πρόσχημα της αποσυμφόρησης των φυλακών; Ανάμεσά τους υπήρχαν κακοποιοί που αποφυλακίστηκαν σε σκανδαλωδώς σύντομο χρονικό διάστημα ανεξαρτήτως του αδικήματος το οποίο είχαν διαπράξει και ανεξαρτήτως του ύψους της ποινής τους έχοντας εκτίσει ένα μικρό μόνο μέρος αυτής. Επιπλέον, για την αποφυλάκιση των κρατουμένων δεν έπαιζε καμμιά σημασία η διαγωγή τους στη φυλακή, με αποτέλεσμα να αποφυλακίζονται κρατούμενοι, που όχι μόνον ενδεχομένως είχαν διαπράξει βαριά εγκλήματα και είχαν καταδικαστεί σε πολυετείς ποινές κάθειρξης, αλλά επιπλέον κατά τη διάρκεια της κράτησής τους η διαγωγή τους δεν ήταν καλή έχοντας διαπράξει πειθαρχικά αδικήματα, γεγονός που καταδεικνύει απουσία σωφρονισμού και μεταμέλειας.

Επομένως, ορθά χαρακτηρίστηκε ότι ήταν ένας πολύ κακός και πρόχειρος νόμος αυτός επί ΣΥΡΙΖΑ.

Τα λέω όλα αυτά για να καταδείξω ότι για τη δική μας Κυβέρνηση η δικαιοσύνη είναι ένα πολύτιμο αγαθό που αντιμετωπίζεται με σοβαρότητα και υπευθυνότητα. Η φιλοσοφία των προβλεπόμενων διατάξεων είναι αυτό που φωνάζει η κοινωνία και όλοι οι εμπλεκόμενοι παράγοντες της δικαιοσύνης ότι μπαίνει τέλος στην ατιμωρησία. Οι ποινές θα εκτίονται είτε αυτό συνεπάγεται καταβολή των διοικητικών προστίμων ή την είσπραξη των χρηματικών ποινών ή την έκτιση της ποινής φυλάκισης σεβόμενοι πάντα την αρχή της αναλογικότητας.

Η κοινωνία έχει αλλάξει και η δικαιοσύνη πρέπει να συμβαδίσει με τις αλλαγές αν όχι να τις προλάβει. Γι’ αυτό αξίζει να σημειωθεί ότι θεσπίζεται με το νομοσχέδιο αυτό για πρώτη φορά ως ειδικό ποινικό αδίκημα η διατάραξη της λειτουργίας των νοσοκομείων και των σχολείων πρωτοβάθμιας και δευτεροβάθμιας εκπαίδευσης με την προσθήκη παραγράφων 4 και 5 στο άρθρο 168 του Ποινικού Κώδικα, ώστε να αντιμετωπιστεί το θλιβερό φαινόμενο των επιθέσεων κατά δασκάλων στα σχολεία και των επιθέσεων κατά υπαλλήλων νοσοκομείων και διασωστών του ΕΚΑΒ που έχει γιγαντωθεί εσχάτως και κάνει τη ζωή των ανθρώπων αυτών δύσκολη, με αποτέλεσμα να αδυνατούν πολλές φορές να επιτελέσουν το λειτούργημά τους.

Κυρίες και κύριοι συνάδελφοι, όλοι θυμόμαστε ότι η φωτιά με τις τραγικές συνέπειες στο Μάτι ξεκίνησε όταν ένας απερίσκεπτος συμπολίτης μας έβαλε φωτιά για να κάψει ξερά χόρτα στο χωράφι του στην περιοχή Νταού Πεντέλης και τελικά ξέφυγε από τον έλεγχο λόγω του δυνατού αέρα. Προκειμένου, λοιπόν, να μην υπάρξει άλλο Μάτι, ρυθμίζεται για πρώτη φορά στο άρθρο 256 του Ποινικού Κώδικα με την προσθήκη παραγράφου 3 ως αδίκημα το άναμμα φωτιάς ή η εκτέλεση εργασιών που προκαλούν σπινθήρες σε ημέρες που ο δείκτης επικινδυνότητας είναι μεγάλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κυρία Πρόεδρε.

Εξαιρετικής σπουδαιότητας είναι και η διάταξη της υφ’ όρων απόλυσης, όπου εφεξής θα συνεκτιμώνται και τα χαρακτηριστικά της πράξης για να κριθεί η απόλυση, ώστε να διασφαλιστεί ότι δεν θα επαναληφθούν οι στρεβλώσεις του νόμου Παρασκευόπουλου με το άρθρο 25 του νομοσχεδίου.

Θα μπορούσα να μιλήσω για σωρεία άλλων διατάξεων που ήδη μίλησε και ο εισηγητής μας, ο κ. Καππάτος.

Κλείνοντας, θέλω να πω ότι το μήνυμα του νομοσχεδίου είναι σαφές: Βάζουμε τέλος στην ατιμωρησία. Η κοινωνία πρέπει να πηγαίνει μπροστά. Είναι θέμα φιλοσοφίας, είναι θέμα παιδείας και για αυτό τον λόγο θέλω να συγχαρώ και την πολιτική ηγεσία του Υπουργείου Δικαιοσύνης για το εργώδες αυτό νομοθέτημα στην προσπάθειά τους να παρουσιάσουν στην ελληνική κοινωνία, μια κοινωνία η οποία πιστεύω ότι και θα ευαισθητοποιηθεί και θα ανταποκριθεί, προκειμένου να λειτουργήσει καλύτερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής, ο κ. Διονύσιος Ακτύπης, επίσης από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Πριν ξεκινήσω την ομιλία μου, κύριε Υπουργέ, θα ήθελα δύο σχόλια να κάνω στην τοποθέτηση του κ. Φάμελλου. Τι μας είπε; Κάποιοι -λέει- δεν ψήφισαν τα ανθρώπινα δικαιώματα και έγινε μια προσπάθεια συσχετισμού με την ακροδεξιά. Μας κάνει πραγματικά εντύπωση το γεγονός ότι ενώ στο κόμμα του, στην παράταξή του, υπάρχουν τρεις οι οποίοι απείχαν από την ψηφοφορία τη συγκεκριμένη δεν ξέρω ο κ. Φάμελλος πού τους κατατάσσει. Θα τους καλωσορίσει η ακροδεξιά; Δεν ξέρω τι ακριβώς συμβαίνει. Το ένα είναι αυτό.

Και, μάλιστα, έδειξε και πολύ μεγάλο ενδιαφέρον για τη συνοχή της Νέας Δημοκρατίας. Πραγματικά έλεος θα έλεγα. Σε ένα κόμμα το οποίο διασπάστηκε μια φορά και κοντεύει να διαλυθεί το να κάθεσαι να σχολιάζεις το τι συμβαίνει στη Νέα Δημοκρατία νομίζω ότι μόνο συμπάθεια μπορεί να πεις για κάποιον τέτοιον πολιτικό, ο οποίος κοιτάζει πέρα από το κόμμα του, ενώ βρίσκεται σε μια δεινή κατάσταση αυτή τη στιγμή ο ΣΥΡΙΖΑ.

Κυρίες και κύριοι συνάδελφοι, ο Ποινικός Κώδικας αποτελεί τη ραχοκοκαλιά, τη βάση, τον πυλώνα του Ποινικού Δικαίου. Ως εκ τούτου, κάθε νομοθετική παρέμβαση επ’ αυτού ενέχει εξ αρχής μεγάλη σπουδαιότητα. Κατ’ επέκταση, η επεξεργασία των εκάστοτε νομοθετικών παρεμβάσεων απαιτεί μεγάλη σοβαρότητα και απαιτεί οπωσδήποτε και κλίμα πολιτικής συναίνεσης. Το έγκλημα και η ποινή, τα κατ’ εξοχήν αντικείμενα του Ποινικού Κώδικα δεν έχουν ούτε χρώματα ούτε κόμματα και οπωσδήποτε χωρίς να επιδιώκω να ξύσω πληγές του παρελθόντος που κάποιοι θέλουν να ξεχάσουν, κάθε αλλαγή επί του Ποινικού Κώδικα οφείλει να γίνεται σε ανύποπτο πολιτικό χρόνο, όχι εν μία νυκτί, γιατί αλλιώς εγείρονται βάσιμες ανησυχίες περί της σκοπιμότητας των αλλαγών.

Καταλαβαίνω και εγώ με τη σειρά μου ότι οι συνάδελφοι της Αξιωματικής Αντιπολίτευσης ενοχλούνται από την αλήθεια, αλλά δεν θα ξεχάσουμε ποτέ ότι κάποιοι άλλαξαν την ημερομηνία εκλογών και κράτησαν ανοικτό το Κοινοβούλιο, μόνο και μόνο για να ψηφίσουν τον τότε Ποινικό Κώδικα. Να μην ξεχνάμε, σύμφωνα με την ανακοίνωση της Ένωσης Εισαγγελέων Ελλάδος, ότι η τροποποίηση που έκαναν στους ποινικούς κώδικες το 2019 παρατείνοντας τη λειτουργία της Βουλής οδήγησε πέντε χιλιάδες δικογραφίες κακουργηματικού χαρακτήρα στο αρχείο. Και κατά τα άλλα, όπως μας είπε ο κ. Φάμελλος, νομοθετούμε για συμφέροντα! Αυτό που πιθανόν ενδιέφερε ήταν πώς πέντε κακουργηματικές υποθέσεις θα πάνε στο αρχείο. Το δεύτερο μεγάλο μέλημα ήταν πώς μεγαλοεγκληματίες που καταδικάστηκαν σε πρώτο βαθμό σε δεκαπέντε χρόνια κάθειρξη, με την τροποποίηση που έκαναν να αθωωθούν, τα κακουργηματικά αδικήματα τα μετέτρεψαν σε πλημμελήματα και έτσι οδηγήθηκαν στην αθώωση λόγω παραγραφής.

Το κόμμα, δηλαδή, που ευαγγελίζονταν την κάθαρση, που φλόμωσε την ελληνική κοινωνία με τα δήθεν ηθικά πλεονεκτήματα, ήταν αυτό που ως Κυβέρνηση μεθόδευσε παραγραφές σοβαρότατων αδικημάτων.

Σας ενοχλεί η αλήθεια, αλλά εδώ είμαστε για να σας τα θυμίζουμε, όχι μόνο σε εσάς αλλά και στον ελληνικό λαό που δεν πρέπει να ξεχνά το μέγεθος της υποκρισίας, αλλά και της σκοπιμότητας του παρελθόντος.

Πάμε τώρα στην ουσία του παρόντος νομοσχεδίου. Πρόκειται για ένα ολοκληρωμένο σχέδιο για την επιτάχυνση της δικαιοσύνης στους ευρωπαϊκούς μέσους όρους, ενώ επικεντρώνουμε τη νομοθετική μας πρωτοβουλία σε δύο άξονες, στη δέσμευση για τον περιορισμό της κυρίαρχης μικρομεσαίας εγκληματικότητας με ταυτόχρονη καταπολέμηση της ατιμωρησίας και στην επιτάχυνση της ποινικής διαδικασίας ως βασικού μέρους του μεγάλου στόχου για ταχύτερη απονομή της ελληνικής δικαιοσύνης.

Το νομοσχέδιο για την αντιμετώπιση της μικρομεσαίας εγκληματικότητας που ταλανίζει σήμερα την ελληνική κοινωνία οξύνοντας την ανασφάλεια των πολιτών, προκρίνει ως σημείο-κλειδί την έκτιση των ποινών. Εντοπίζει κατά βάση το ποινικό έλλειμμα στη μη εκτέλεση των ποινών, διότι ειδικά για τα μικρομεσαία αδικήματα οι προβλεπόμενες ποινές μέχρι τρία έτη κατά κανόνα δεν εκτίονται. Εξαιτίας αυτής της κατάστασης αναπτύσσεται και το κύριο μέρος του αισθήματος της ατιμωρησίας που κυριαρχεί σήμερα στην ελληνική κοινωνία. Η φιλοσοφία του νομοσχεδίου με σκοπό την καταπολέμηση της ατιμωρησίας έχει κανόνα την έκτιση των ποινών και εξαίρεση της αναστολής τους.

Το δεύτερο σκέλος του νομοσχεδίου επικεντρώνεται στην ανάγκη εξορθολογισμού του νομικού πλαισίου που διέπει τον θεσμό της οικογένειας και της προστασίας των θυμάτων, ιδίως γυναικών από την ενδοοικογενειακή βία. Με μέτρα οικονομικής και ψυχολογικής στήριξης των θυμάτων και τη θέσπιση υποχρέωσης συνεργασίας όλων των σχετικών υπηρεσιών, επιδιώκουμε στην πράξη την ολοκληρωμένη προστασία και την ενίσχυση των θυμάτων.

Κυρίες και κύριοι συνάδελφοι, είναι ξεκάθαρο ότι η εφαρμογή αυτών των μέτρων θα συμβάλει στην προαγωγή της δικαιοσύνης και της κοινωνικής ευημερίας. Η δικαιοσύνη αποτελεί θεμέλιο λίθο της κοινωνίας μας και είναι καθήκον μας να διασφαλίσουμε ότι οι ποινές που επιβάλλονται είναι αναλογικές, αποτρεπτικές και αναμένεται να αποκαταστήσουν την τάξη και το αίσθημα δικαιοσύνης στην κοινωνία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Οι ποινές, λοιπόν, ακόμα και για τα σοβαρά πλημμελήματα θα εκτίονται, ενώ αυστηροποιούνται οι προϋποθέσεις αναστολής τους, διότι όπως τόνισαν στην επιτροπή και οι αρμόδιοι Υπουργοί, όσο αυστηρές και αν είναι οι ποινές, αν δεν εκτίονται, είναι σαν να μην επιβάλλονται. Μέσω της πραγματικής έκτισης της επιβαλλόμενης ποινής επιτυγχάνεται η αποτελεσματικότερη εξυπηρέτηση τόσο της πρόληψης του εγκλήματος, όσο και του σωφρονιστικού χαρακτήρα της ποινής.

Τέλος, με το υπό συζήτηση σχέδιο νόμου ενισχύεται η διαφάνεια της δημόσιας ζωής. Με το παρόν νομοσχέδιο θεσμοθετείται στην ελληνική έννομη τάξη η ποινική ευθύνη των νομικών προσώπων. Ορίζεται, δηλαδή, η ευθύνη νομικών προσώπων σε περιπτώσεις αδικημάτων και δωροδοκίας. Με την τομή αυτή στο σύστημα απονομής της δικαιοσύνης, η ελληνική νομοθεσία προσαρμόζεται πλέον στα διεθνή συμβατικά κείμενα, ενώ ταυτόχρονα η χώρα μας τηρεί τη διεθνή συμβατική υποχρέωσή της με τον ΟΟΣΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, εμείς ως Κυβέρνηση και ως παράταξη δεν κλείσαμε ποτέ τα μάτια σε παραβατικούς ούτε παίζαμε πολιτικά παιχνίδια επιδιώκοντας τον έλεγχο των αρμών της εξουσίας, όπως κάποιοι ονειρεύονταν. Αντίθετα επιδιώκαμε διαχρονικά να νομοθετούμε και να αφουγκραζόμαστε τις ανάγκες και τα προβλήματα της κοινωνίας και του συνόλου. Σε δύσκολες στιγμές βγήκαμε μπροστά, βάλαμε πλάτη και υπερασπιστήκαμε στην πράξη τις έννοιες της αξίας, της ασφάλειας και της κοινωνικής δικαιοσύνης.

Για όλους αυτούς τους λόγους, σας καλώ να ψηφίσετε ένα νομοσχέδιο το οποίο αντικατοπτρίζει τη συνεχή προσπάθεια της Κυβέρνησης για τη βελτίωση του νομικού πλαισίου και την ενίσχυση της δικαιοσύνης, αλλά και το σπουδαιότερο όλων να επαναφέρουμε στους Έλληνες πολίτες το αίσθημα της ασφάλειας και να τονώσουμε την εμπιστοσύνη τους στη δυνατότητα του κράτους να τους προστατεύει με αποτελεσματικούς νόμους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Αικατερίνη Καζάνη από το ΠΑΣΟΚ - Κίνημα Αλλαγής.

Ορίστε, έχετε τον λόγο.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι, το παρόν νομοσχέδιο περιλαμβάνει ένα θέμα σημαντικό και ευαίσθητο. Η ενδοοικογενειακή βία μπορεί να αφορά κάθε σπίτι. Δεν γνωρίζει ηλικία. Δεν γνωρίζει μορφωτικό επίπεδο. Δεν γνωρίζει οικονομική ή κοινωνική τάξη και οι συνέπειές της είναι καταστροφικές για τα θύματα.

Η απροθυμία της Κυβέρνησης Μητσοτάκη να χειριστεί το πρόβλημα της ενδοοικογενειακής και της έμφυλης βίας είναι φανερή. Φανερή είναι και η άγνοιά της όσον αφορά τον σκοπό και τη συνεισφορά της Γενικής Γραμματείας Ισότητας των Φύλων. Η μετονομασία της αρχικά σε «Γενική Γραμματεία Δημογραφικής και Οικογενειακής Πολιτικής και Ισότητας των Φύλων» και στη συνέχεια σε «Γενική Γραμματεία Ισότητας και Ανθρωπίνων Δικαιωμάτων» υποβαθμίζει ουσιαστικά τη σημαντικότητά της. Αυτό δείχνει την έλλειψη ευαισθησίας της Κυβέρνησης σε τέτοια ζητήματα. Εξάλλου, ο ίδιος ο Πρωθυπουργός αρνείται ανοιχτά την ανάγκη αναγνώρισης του νομικού όρου της «γυναικοκτονίας», όπως συμβαίνει σε όλο και περισσότερα κράτη.

Και όλα αυτά, ενώ δεν περνάει μήνας που να μην ακούσουμε για τουλάχιστον μία νέα γυναικοκτονία. Σε ευρωπαϊκό επίπεδο, η χώρα μας είναι πρωταθλήτρια στην έξαρση του φαινομένου με ποσοστιαία αύξηση 187% μεταξύ των ετών 2020 και 2021. Ελπίζουμε η ηγεσία της Γενικής Γραμματείας Ισότητας που στο παρελθόν έχει ταχθεί υπέρ της αναγνώρισης του όρου, να επηρεάσει θετικά στο μέλλον την Κυβέρνηση προς αυτήν την κατεύθυνση.

Προσωπικά, με έχει προβληματίσει και η αδιαφορία που δείχνει η Κυβέρνηση σε ένα ακόμα ζήτημα, που αφορά το συνταγματικό δικαίωμα της πρόσβασης των ατόμων με αναπηρία σε μέτρα που εξασφαλίζουν την αυτονομία, την επαγγελματική τους ένταξη και τη συμμετοχή τους στην κοινωνική, οικονομική και πολιτική ζωή. Άτομα με βαριές και μόνιμες αναπηρίες έχουν ανάγκη από αδιάλειπτη και επαρκή πρόσβαση σε ειδικές θεραπείες, όπως λογοθεραπείες και εργοθεραπείες καθ’ όλη τη διάρκεια της ζωής τους. Ο ΕΟΠΥΥ απορρίπτει τις ιατρικές βεβαιώσεις και γνωματεύσεις και μειώνει δραματικά τον αριθμό των θεραπειών. Και οι συνάνθρωποί μας αυτοί αφήνονται στην τύχη τους.

Εχθές κατέθεσα σχετική ερώτηση στον αρμόδιο Υπουργό, τονίζοντας την άμεση ανάγκη τροποποίησης του κανονισμού, καθώς και επιστολή μητέρας παιδιού ΑΜΕΑ, της Μαρίας, ως αναφορά. Ευελπιστώ σύντομα να υπάρξει ανταπόκριση ώστε τα παιδιά της Μαρίας, του Βασίλη, του Νεκτάριου και χιλιάδων άλλων να μην αποκλείονται από βασικές παροχές που ένα σύγχρονο κράτος πρόνοιας υποχρεούται να παρέχει. Ένα κράτος πρόνοιας οφείλει να προστατεύει τα λιγότερο δυνατά μέλη της κοινωνίας μας.

Προς αυτή την κατεύθυνση οφείλει να στρέφεται και ένα νομοσχέδιο του Υπουργείου Δικαιοσύνης. Επί Κυβέρνησης Νέας Δημοκρατίας έχουν λάβει χώρα επτά τροποποιήσεις του Ποινικού Κώδικα και του Κώδικα Ποινικής Δικονομίας. Καμμία από αυτές δεν κατάφερε να επιλύσει το πρόβλημα της ενδοοικογενειακής βίας και σίγουρα το προς ψήφιση νομοσχέδιο δεν πρόκειται να πετύχει τίποτα περισσότερο. Μόνο κακογραμμένο και πρόχειρο μπορεί να θεωρηθεί.

Αντίθετα, δημιουργεί μεγάλα προβλήματα ερμηνείας και εφαρμογής και γι’ αυτό έχει κατακριθεί από το μεγαλύτερο μέρος της νομικής κοινότητας. Οι ακραίες κοινωνικές συνθήκες που βιώνουμε θα απαιτούσαν μια ξεχωριστή νομοθετική πρωτοβουλία με σωστή νομοπαρασκευαστική διαδικασία και με συμμετοχή όλων των εμπλεκόμενων φορέων. Οι προς συζήτηση, όμως, διατάξεις έρχονται μόνο να καλύψουν κενά προηγούμενων νομοθετημάτων. Δεν περιορίζουν τα φαινόμενα ενδοοικογενειακής βίας, δεν βελτιώνουν τη θέση των θυμάτων, δεν επιλύουν κανένα απολύτως πρόβλημα.

Η άμεση υποστήριξη των θυμάτων και των παιδιών τους θα πρέπει να είναι προτεραιότητα. Δεν υφίστανται δομές και υπηρεσίες για την άμεση φιλοξενία και στέγασή τους, γεγονός που δρα αποτρεπτικά στην άμεση καταγγελία της κακοποίησης, ενώ η καθυστέρηση στην απονομή δικαιοσύνης περιορίζει τη δικαστική προστασία των θυμάτων, επιτείνει τη δευτερογενή θυματοποίηση και θέτει σε κίνδυνο ακόμα και τη ζωή τους. Ταυτόχρονα, δίνει το μήνυμα της ατιμωρησίας των εγκλημάτων ενδοοικογενειακής βίας.

Κυρίες και κύριοι, η αντιμετώπιση του προβλήματος απαιτεί πολύπλευρη και συστηματική παρακολούθηση τόσο της πρόληψης όσο και της καταστολής των εγκλημάτων αυτών. Χρειάζεται, όμως, να αναζητήσουμε και τις ρίζες του φαινομένου της ενδοοικογενειακής βίας. Συχνά είναι αποτέλεσμα μιας σύνθετης διαδικασίας κοινωνικών, οικονομικών και ψυχολογικών παραγόντων, ενώ είναι άρρηκτα συνδεδεμένο με την έμφυλη βία. Από τη σωματική και ψυχολογική κακοποίηση μέχρι τον σεξουαλικό εκφοβισμό και την εκμετάλλευση, η έμφυλη βία προκαλεί πόνο σε πολλούς ανθρώπους, κυρίως σε γυναίκες και παιδιά. Πολλές φορές τα θύματα της βίας αισθάνονται ντροπή ή φόβο να μιλήσουν, ανησυχώντας για τις συνέπειες.

Είναι σημαντικό να δημιουργήσουμε ένα κλίμα εμπιστοσύνης και ασφάλειας, όπου τα θύματα θα νιώθουν ότι μπορούν να ζητήσουν βοήθεια χωρίς φόβο. Ένα τέτοιο έργο επιτελεί η γραμμή «15900». Κακοποιημένες γυναίκες έχουν τη δυνατότητα να απευθυνθούν σε ειδικούς ψυχολόγους και κοινωνιολόγους που θα τους παρέχουν τις κατάλληλες οδηγίες και συμβουλές για να αντιμετωπίσουν τη βία που υφίστανται. Έργο σημαντικό, κρίμα όμως που οι εργαζόμενες στην υπηρεσία αυτή είναι απλήρωτες τους τελευταίους τέσσερις μήνες. Απλήρωτοι παραμένουν και οι εργαζόμενοι στη Γενική Γραμματεία Ισότητας και Ανθρωπίνων Δικαιωμάτων, τόσο στο Παρατηρητήριο Ισότητας όσο και στο Γραφείο Υποστήριξης Ισότητας. Πώς δείχνει η Κυβέρνηση ότι αναγνωρίζει την αξία του έργου τους, όταν δεν καταβάλλει τα δεδουλευμένα τους;

Αποδεικνύεται έτσι για άλλη μια φορά ότι οι όποιες εξαγγελίες της Κυβέρνησης περί υποστήριξης των γυναικών και καταπολέμησης του φαινομένου της έμφυλης βίας δεν είναι παρά κενές υποσχέσεις.

Σε κάθε περίπτωση, η ενδοοικογενειακή και η έμφυλη βία δεν μπορούν να γίνουν αποδεκτές ή να αγνοηθούν. Κάθε άτομο έχει το δικαίωμα να ζει σε ένα ασφαλές και υγιές περιβάλλον, ελεύθερο από τον φόβο και τη βία. Είναι καθήκον μας ως κοινωνία να εργαστούμε από κοινού για να προστατεύσουμε αυτό το δικαίωμα, να προστατεύσουμε κάθε γυναίκα από το να γίνει είδηση στο αστυνομικό δελτίο, να προωθήσουμε έναν κόσμο όπου η οικογενειακή και η έμφυλη βία θα είναι παρελθόν και όπου τα παιδιά μας δεν θα γίνουν ούτε θύματα ούτε θύτες.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Μακάριος Λαζαρίδης, Βουλευτής της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, κοινωνικό κράτος δικαίου, ένα σύστημα αξιών εξαιρετικά σημαντικό και ουσιώδες, τόσο πολυσυζητημένο το τελευταίο χρονικό διάστημα. Ένας κώδικας που με βάση και το Σύνταγμα της χώρας τελεί υπό την εγγύηση του κράτους και αφορά στη διασφάλιση των δικαιωμάτων του πολίτη ως ατόμου και ως μέλους του κοινωνικού συνόλου.

Σε ένα κράτος δικαίου, πρωταρχικό μέλημα πρέπει να είναι η διασφάλιση των δικαιωμάτων των πολιτών και η ενίσχυση του αισθήματος ασφάλειας με τη διαφύλαξη της σωματικής ακεραιότητας και της περιουσίας όλων.

Η Ελλάδα, όπως αποτυπώνεται στην τελευταία έκθεση της Ευρωπαϊκής Επιτροπής για το κράτος δικαίου, έχει παρουσιάσει σημαντική πρόοδο μετά από μια σειρά πρωτοβουλιών της Κυβέρνησης. Δεν είναι τυχαίο ότι ο «ECONOMIST» πριν από λίγες ημέρες αναβάθμισε την Ελλάδα σε πλήρη δημοκρατία, δίνοντάς μας καλύτερο βαθμό δημοκρατικής λειτουργίας σε σχέση με πολλές άλλες ευρωπαϊκές χώρες.

Προς αυτή την κατεύθυνση, λοιπόν, της προαγωγής του κράτους δικαίου προσβλέπει και η υιοθέτηση του εν λόγω σχεδίου νόμου που αφορά την ενίσχυση της αίσθησης ασφάλειας και εμπιστοσύνης των πολιτών προς τον θεσμό της δικαιοσύνης και την εφαρμογή του νόμου με διαφάνεια, αποτελεσματικότητα και ισονομία.

Το περί δικαίου αίσθημα σε κάθε ευνομούμενη πολιτεία ορίζεται και διασφαλίζεται από την αμεροληψία του δικαστικού σώματος και τις άμεσες και δίκαιες αποφάσεις του. Η Κυβέρνηση οφείλει με ένα πλέγμα νόμων να διευκολύνει το έργο της δικαστικής εξουσίας, παρέχοντάς της τα μέσα προκειμένου να λειτουργεί με αποτελεσματικότητα και ταχύτητα, αποδίδοντας δικαιοσύνη και παράλληλα να εξασφαλίζει την κοινωνική ειρήνη και τη δυνατότητα αποτροπής κάθε άνομης ενέργειας, πατάσσοντάς την εν τη γενέσει της.

Γιατί φέρνουμε το συγκεκριμένο εμβληματικό νομοσχέδιο προς ψήφιση; Μία από τις απαντήσεις την έχει δώσει η Πρόεδρος του Αρείου Πάγου κ. Ιωάννα Κλάπα, απευθυνόμενη στο σύνολο των δικαστών της χώρας. «Η δικαιοσύνη που απονέμεται με καθυστέρηση τείνει να είναι μη δικαιοσύνη», τόνισε χαρακτηριστικά και αυτή είναι η πραγματικότητα.

Γεγονός είναι ότι η χώρα μας διαθέτει πολλούς και καλούς δικαστές, σχεδόν σαράντα έναν ανά εκατό χιλιάδες κατοίκους, ενώ ο ευρωπαϊκός μέσος όρος είναι είκοσι δικαστές, ωστόσο αποδεικνύεται ότι δεν γίνεται η πιο ορθολογική κρίση των διαθέσιμων ανθρώπινων και υλικών πόρων και αυτή την παθογένεια διορθώνουμε τώρα με παρεμβάσεις όπως η καθιέρωση της μίας μόνο αναβολής μιας δίκης, αλλά και η κατάργηση και αλλαγή συνθέσεων δικαστηρίων.

Επίσης, επιτέλους γίνεται κακούργημα η παραβίαση ερυθρού σηματοδότη και σας συγχαίρω, κύριε Υπουργέ και ως πρόεδρος της Ειδικής Μόνιμης Επιτροπής Οδικής Ασφάλειας της Βουλής, καθώς ήταν κάτι το οποίο είχαμε συζητήσει κατ’ επανάληψη στην επιτροπή μας.

Ιδιαίτερη έμφαση δίνουμε και στην αντιμετώπιση της μικρομεσαίας εγκληματικότητας, η οποία εκτιμούμε ότι θα αντιμετωπιστεί με την έκτιση των ποινών, καθώς θα πάψει να υπάρχει πλέον το αίσθημα της ατιμωρησίας. Έτσι η αναστολή της ποινής για πλημμελήματα μετατρέπεται από κανόνα σε εξαίρεση, αυστηροποιείται η τιμωρία ειδεχθών αδικημάτων και η αποφυλάκιση υπό όρους θα εξαρτάται από την ουσιαστική κρίση του δικαστικού συμβουλίου, ανάλογα με την επικινδυνότητα του εγκλήματος και τα ατομικά χαρακτηριστικά του δράστη, ενώ με το νομοσχέδιο γίνονται σημαντικές παρεμβάσεις στον νόμο για την ενδοοικογενειακή βία.

Και μιας και ο λόγος για το αίσθημα της ατιμωρησίας, αλλά και με αφορμή όσα άκουσα πάλι σήμερα εδώ ιδίως από την πλευρά της Αξιωματικής Αντιπολίτευσης, από τον κ. Φάμελλο, από τον κ. Σαρακιώτη, από τον κ. Ξανθόπουλο, κυρίες και κύριοι συνάδελφοι του ΣΥΡΙΖΑ, θα ήθελα πραγματικά πολύ γρήγορα να σας θυμίσω και βεβαίως να θυμίσω κάτι και στους Έλληνες πολίτες. Δεν είχα σκοπό να το κάνω, αλλά μας προκαλέσατε. Θα αναφερθώ σε δύο σημεία από την εποχή της διακυβέρνησης της χώρας επί των ημερών σας. Το πρώτο είναι ο περιβόητος νόμος Παρασκευόπουλου…

**ΘΕΟΦΙΛΟΣ ΞΑΝΘΟΠΟΥΛΟΣ:** Πάλι;

**ΜΑΚΑΡΙΟΣ ΛΑΖΑΡΙΔΗΣ:** Πάλι και πάλι και πάλι, με τον οποίον την τετραετία 2015-2019 -τα είπε και ο Υπουργός- αποφυλακίστηκαν, κύριε Ξανθόπουλε, πάνω από δεκαεπτά χιλιάδες ληστές, βιαστές και δολοφόνοι, κάνοντας χρήση…

**ΘΕΟΦΙΛΟΣ ΞΑΝΘΟΠΟΥΛΟΣ:** Λέτε ψέματα! Δεν γίνεται αυτό! Είναι εφτά χιλιάδες…

**ΜΑΚΑΡΙΟΣ ΛΑΖΑΡΙΔΗΣ:** …κάνοντας χρήση των ευεργετικών διατάξεων του νόμου. Το καταθέτω στα Πρακτικά.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε τώρα. Το καλύτερο έρχεται. Ένας νόμος, λοιπόν, που στο τέλος του έκανε κριτική -προσέξτε, κύριε Ξανθόπουλε…

**ΘΕΟΦΙΛΟΣ ΞΑΝΘΟΠΟΥΛΟΣ:** … (Δεν ακούστηκε)

**ΜΑΚΑΡΙΟΣ ΛΑΖΑΡΙΔΗΣ:** Σας παρακαλώ, δεν θα με διακόψετε.

**ΠΡΟΕΔΡΕΥΟΥΣΑ (Όλγα Γεροβασίλη):** Μη διακόπτετε, παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Έκανε κριτική ακόμα και ο ίδιος ο κ. Παρασκευόπουλος, προφανώς γιατί τον επισκέφθηκαν οι ερινύες ή αισθάνθηκε το λάθος. Αλλά ξέρετε κάτι; Ήταν αργά, καθώς όπως έχει πει ο Ταλεϊράνδος, δεν είναι έγκλημα, είναι κάτι χειρότερο, είναι λάθος.

Και επειδή συνεχίζετε να επιμένετε, κύριε Ξανθόπουλε, εσείς στον ΣΥΡΙΖΑ, σας διαβάζω απόσπασμα από συνέντευξη του κ. Παρασκευόπουλου στο κανάλι της Βουλής. Θα το καταθέσω στα Πρακτικά. «Ο νόμος θα πρέπει να πάψει να υπάρχει και μάλιστα άμεσα». Και συνέχισε: «Θα σας φανεί περίεργο, αλλά ο Μητσοτάκης έχει δίκιο». Το καταλάβατε; Πάρτε το να το διαβάσετε.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΦΙΛΟΣ ΞΑΝΘΟΠΟΥΛΟΣ:** Διαβάστε όλη τη συνέντευξη!

**ΜΑΚΑΡΙΟΣ ΛΑΖΑΡΙΔΗΣ:** Το δεύτερο σημείο που επαναφέρω στις μνήμες σας είναι ο Ποινικός Κώδικας που έφερε προς ψήφιση στη Βουλή το 2019, ελάχιστες μέρες πριν διαλυθεί ο ΣΥΡΙΖΑ και αφού είχε προηγηθεί η εκκωφαντική σας ήττα και στις ευρωεκλογές και στην τοπική αυτοδιοίκηση. Προέβλεπε απαράδεκτες μειώσεις ποινών τόσο για τη σύσταση εγκληματικής οργάνωσης όσο και για την κατασκευή και κατοχή μολότοφ. Είχατε φέρει διατάξεις, που ευνοούσαν ευθέως ακόμη και τη Χρυσή Αυγή, αλλά και τους ταραξίες και τους κουκουλοφόρους που κατέστρεφαν καθημερινά ανενόχλητοι ιδιωτική και δημόσια περιουσία.

Και αν δεν πιστεύετε εμάς, κυρίες και κύριοι του ΣΥΡΙΖΑ, θέλω να λάβετε υπ’ όψιν σας όσα βγήκε και είπε στη συνέχεια ο δικός σας υπουργός, ο κ. Κοντονής που χαρακτήρισε την κυβερνητική απόφαση να ψηφιστούν τότε οι Ποινικοί Κώδικες ως στίγμα και όνειδος, κάνοντας λόγο και για πολιτικές ευθύνες όσων οργάνωσαν και εκτέλεσαν το εν λόγω νομοθετικό εγχειρήματα.

Τα καταθέτω στα Πρακτικά.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ήταν επίσης η ίδια η νεολαία του ΣΥΡΙΖΑ, κύριε Ξανθόπουλε, που σας άσκησε σκληρή κριτική, λέγοντας χαρακτηριστικά: «παράθυρα ευνοϊκότερης μεταχείρισης για τα ηγετικά στελέχη της Χρυσής Αυγής».

Και αυτό στα Πρακτικά.

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, για να μην ξεχνιόμαστε για το πού βρεθήκαμε και πού είμαστε σήμερα.

Κυρίες και κύριοι συνάδελφοι, η εν λόγω μεταρρύθμιση αποτελεί την υλοποίηση μιας ακόμη προεκλογικής δέσμευσης της Κυβέρνησης της Νέας Δημοκρατίας και του Κυριάκου Μητσοτάκη. Θεωρούμε ότι είναι προσαρμοσμένη στα δεδομένα της σημερινής κοινωνίας, ενισχύει το αίσθημα ασφάλειας των πολιτών, αλλά και την εμπιστοσύνη αυτών προς τη δικαστική εξουσία. Αντιμετωπίζει χρόνιες στρεβλώσεις, καλύπτει διαπιστωμένα κενά και προβλήματα στον ισχύοντα Ποινικό Κώδικα και τον Κώδικα Ποινικής Δικονομίας.

Στο πλαίσιο αυτό και με φόντο την Ελλάδα της επόμενης ημέρας, την Ελλάδα της προόδου και της προκοπής, αλλά πρωτίστως, κυρίες και κύριοι συνάδελφοι, γιατί επιτέλους ήρθε η ώρα της προστασίας των δικαιωμάτων θυμάτων και πολιτών, σας καλώ να ψηφίσουμε αν και δεν τρέφω φρούδες ελπίδες ότι θα το κάνετε, το συγκεκριμένο σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Βουλευτής της Νέας Δημοκρατίας, κ. Άννα Ευθυμίου.

**ΑΝΝΑ ΕΥΘΥΜΙΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το προς ψήφιση νομοσχέδιο περιλαμβάνει διατάξεις που βοηθούν στην επιτάχυνση της δικαιοσύνης και την αποτελεσματικότητά της, γιατί στόχος είναι η ποιοτική αναβάθμιση της. Βέβαια, για να γίνει αυτό είναι εύλογο ότι χρειάζεται μια ολιστική προσέγγιση του εγκλήματος.

Το πρώτο ζητούμενο είναι η αντιμετώπιση των κοινωνικών αιτιών και η λειτουργία των κοινωνικών μηχανισμών, εκείνων που θα βοηθήσουν στην πρόληψη. Διότι αν γίνει το έγκλημα είναι δύσκολο μετά να το γυρίσεις πίσω. Το δεύτερο ουσιαστικό είναι η αστυνομική πρόληψη και η αστυνομική επέμβαση που θα κατατείνει στη σχεδόν βεβαιότητα της σύλληψης. Το τρίτο ως ένα μέρος της ολιστικής προσέγγισης είναι η πραγματική έκτιση της ποινής.

Στο νομοσχέδιο που συζητάμε σήμερα, θα ασχοληθώ με δύο άξονες που έχω μεγάλη εμπειρία, με βάση την πολιτική και κοινωνική μου δράση, αλλά και ως είκοσι χρόνια μαχόμενης δικηγορίας που μέχρι σήμερα ασκώ.

Ο ένας άξονας είναι η εγκληματικότητα των ανηλίκων. Προφανώς με τις παρούσες διατάξεις ενισχύεται το πλαίσιο προστασίας τους είτε με την αυστηροποίηση των ποινών είτε με νέα μέτρα αναμόρφωσης και παιδαγωγικού χαρακτήρα. Βέβαια, να τονίσω ότι πλέον η βία μεταξύ ανηλίκων είναι μια σύγχρονη μάστιγα. Έχω εδώ τα στοιχεία των ανήλικων δραστών στην επικράτεια, το έτος 2023 που παρουσιάζουν ποικιλομορφία ως προς το είδος, αλλά και ως προς το βαθμό της σοβαρότητας. Και τα στοιχεία είναι δυστυχώς αποκαρδιωτικά. Είναι σημαντικό που ο Πρωθυπουργός συγκρότησε επιστημονική επιτροπή για την καταπολέμηση της βίας μεταξύ των ανηλίκων και θεωρώ ότι άμεσα πρέπει να ενεργοποιηθούν όλοι εκείνοι οι θεσμοί, ώστε να μπορέσουμε να το αντιμετωπίσουμε.

Θα τα καταθέσω τα στοιχεία αυτά, μαζί και με τα υπόλοιπα επειδή είναι αρκετά στο τέλος της ομιλίας μου για τα Πρακτικά.

Θα ήθελα όμως εδώ να δώσω έμφαση σε ένα άλλο είδος αδικήματος. Πράγματι η Νέα Δημοκρατία έχει ενισχύσει πάρα πολύ την καταπολέμηση των αδικημάτων σεξουαλικής φύσεως με την προηγούμενη τροποποίηση των Ποινικών Κωδίκων. Από αυτό εδώ το Βήμα είχα ζητήσει την αναμόρφωση της ποινικής μεταχείρισης και την αναβάθμιση της ποινικής μεταχείρισης της εκδικητικής πορνογραφίας. Το είχα ζητήσει πολύ έγκαιρα, όταν πάλι συζητούσαμε την τροποποίηση των Ποινικών Κωδίκων και πριν ξεσπάσει ο σάλος με τον γνωστό παρουσιαστή. Μάλιστα, είχα καταθέσει και σχετική ερώτηση. Και πράγματι ορθά και με μεγάλη ικανοποίηση τροποποιήθηκε και αναβαθμίστηκε η εκδικητική πορνογραφία.

Τώρα όμως, θεωρώ ότι θα ήταν επωφελές να επεκταθεί η νομοθεσία για την εκδικητική πορνογραφία και σε ένα άλλο έγκλημα, στο έγκλημα που παράγεται η πορνογραφία μέσω τεχνητής νοημοσύνης, δηλαδή η δημιουργία πλαστών και άκρως ρεαλιστικών εικόνων, το deepfake υλικό όπου οι ανήλικοι γίνονται θύματα μη συναινετικής πορνογραφίας. Άρα, θα ήταν θεωρώ γόνιμη αυτή η πρότασή μου, ώστε να μπορέσουμε να προλάβουμε τις εξελίξεις και να μην τρέχουμε πίσω από αυτές και να δίνουμε ακριβώς τη δυνατότητα σε θύματα, που κυρίως είναι ανήλικα να μπορούν και να μηνύουν τους δημιουργούς και τους διακινητές και διαμοιραστές, αλλά και να μπορούν να προστατεύονται ακόμα περισσότερο. Και αυτό το καταθέτω γιατί είκοσι χρόνια ασχολούμαι ενεργά με θέματα νεολαίας είτε ως εντεταλμένη σύμβουλος σε θέματα νεολαίας που είναι στο Δήμο Θεσσαλονίκης είτε ως πρόεδρος της μη κυβερνητικής οργάνωσης Νέοι Ευρωπαίοι Οργανωμένοι Ικανοί που ασχολούμασταν με το συγκεκριμένο αντικείμενο. Και πράγματι τότε η ελληνική Αστυνομία έπαιρνε στοιχεία από τις έρευνες που εκπονούσαμε.

Ο δεύτερος άξονας που ασχολούμαι είναι αυτός της ενδοοικογενειακής βίας. Πράγματι, ενισχύεται το πλαίσιο με την υποχρέωση καταγγελίας, με την υποστήριξη των θυμάτων, με την ενίσχυση των δικονομικών μέσων. Και πράγματι, η Νέα Δημοκρατία έχει εφαρμόσει πολλές πολιτικές ενίσχυσης της ισότητας στη χώρα μας. Αυτό άλλωστε, αποτυπώνεται και στην έρευνα του Ευρωπαϊκού Ινστιτούτου Ισότητας, που η χώρα μας πέτυχε τη μεγαλύτερη ετήσια αύξηση στο δείκτη ισότητας από όλες τις άλλες χώρες, την οποία και θα καταθέσω για τα Πρακτικά, όπως αποτυπώνονται και στην έρευνα «Women, Business and the Law» οι ίδιοι δείκτες αύξησης της ισότητας και ενίσχυσης της ισότητας στη χώρα μας.

Όμως εδώ γίνεται πολύς λόγος για το θέμα της γυναικοκτονίας. Και πράγματι η γυναικοκτονία είναι η πιο ακραία μορφή έμφυλης βίας ενός εγκλήματος, που αποτελεί την τελική πράξη σε μια σειρά μικρότερων πράξεων βίας κατά των γυναικών. Υπάρχει λοιπόν το αίτημα κοινωνικών φορέων -και μέσα στη Βουλή ακούγεται- για την καθιέρωση από τις παρατάξεις της Αντιπολίτευσης και την καθιέρωση της ως αυτοτελές αδίκημα, ως ένα διακριτό αδίκημα. Να ξεκαθαρίσουμε βέβαια, σε αυτό το σημείο πριν μπούμε στην περαιτέρω συζήτηση ότι δεν υπάρχει έλλειμμα στην ποινική μας νομοθεσία, δεν υπάρχει έλλειμμα στην ποινική προστασία που να αποβαίνει σε βάρος της προστασίας των γυναικών, σε βάρος των γυναικών. Τέτοιο έλλειμμα δεν υπάρχει. Όμως, στο αδίκημα της γυναικοκτονίας υπάρχουν δύο εγκληματικές συμπεριφορές. Η μία είναι η αφαίρεση της ζωής και η άλλη είναι η θανατογόνος μορφή βίας, που είναι έμφυλη ή σεξιστική.

Θεωρώ λοιπόν, ότι θα μπορούσε να μπει στον δημόσιο και στον πολιτικό διάλογο πώς αυτό θα μπορούσε να αποτυπωθεί στον Ποινικό μας Κώδικα. Μάλιστα άκουσα και την άποψη της κ. Στενιώτη, της Προέδρου της Ένωσης Δικαστών και Εισαγγελέων που είναι υπέρ του να θεσμοθετηθεί η γενοκτονία ως αυτοτελές αδίκημα. Βέβαια είναι άποψη της μειοψηφίας από τη μία. Από την άλλη όμως, θα πρότεινα είτε να μπει ως επιβαρυντική περίπτωση στο άρθρο 299 ώστε να μην χωρά η εφαρμογή της ανθρωποκτονίας εν βρασμώ ψυχικής ορμής ή κάτι που βρίσκει περισσότερο γόνιμο έδαφος στην ποινική θεωρία είναι εφόσον τροποποιήσαμε το άρθρο 106 του Ποινικού Κώδικα για την απόλυση υπό όρους, να μπει στους λόγους μη χορήγησης απόλυσης υπό όρους. Θα ήταν κάτι που θα μπορούσε να συζητηθεί.

Αυτό το λέω όχι μόνο από την ποινική διάσταση, γιατί υπάρχει και η κοινωνική διάσταση. Σύμφωνα με την έρευνα της «ACTIONAID» το 67% των Ελλήνων αποδέχεται τον όρο γυναικοκτονία. Επομένως υπάρχει γόνιμο έδαφος. Γι’ αυτό ακούμε κοινωνικούς φορείς να το ζητάνε. Και βέβαια δεν είναι μόνο αυτό. Σύμφωνα με την ίδια έρευνα, δυστυχώς αποδεικνύεται ότι έχουμε ακόμα μακρύ δρόμο να διανύσουμε για την ισότητα. Το 44% των Ελλήνων εκφράζει έστω μία προκατάληψη βάσει φύλου, όπως επίσης αυτό εκφράζεται και αποτυπώνεται στην έκθεση GSNI του Προγράμματος Ανάπτυξης των Ηνωμένων Εθνών, όπου εκεί δείχνει ότι και η χώρα μας καλά κρατεί σε στερεοτυπικές πεποιθήσεις.

Άρα, έχουμε δρόμο να διανύσουμε σ’ αυτό το κομμάτι. Και ίσως θα βοηθούσε μια ποινική κατοχύρωση με όποιον τρόπο για να μπορέσουμε να αντιμετωπίσουμε αυτό το έγκλημα. Καταλήγοντας θα ήθελα να δώσω ιδιαίτερη έμφαση στα άρθρα 130 και 131, ειδικά στο άρθρο 131, το οποίο βοηθάει στην πρόνοια των συγγενών των θυμάτων της έμφυλης βίας. Είχα καταθέσει ερώτηση στις 7 Ιουλίου 2022 με το οποίο ζητούσα να παρθούν μέτρα επαγγελματικής αποκατάστασης των συγγενών των γυναικών που έχουν δολοφονηθεί. Έκανα ραντεβού με τις χαροκαμένες μητέρες εδώ στη Βουλή, με όσες έχουν χάσει τις κόρες τους. Και πραγματικά μου μετέφεραν αυτό το αίτημα.

Κύριε Υπουργέ, θα μπορούσατε σε αυτό το πλέγμα να διαλάβετε όχι μόνο τη δουλειά σε δήμους, ως σχολικές καθαρίστριες, αλλά και στο πρόγραμμα «55+» το οποίο είναι ακριβώς στην ηλικία που βρίσκονται αυτοί οι παππούδες και οι γιαγιάδες που πρέπει να μεγαλώσουν τα ορφανά εγγόνια τους.

Και τέλος με μια πρόταση να καταλήξω και να μεταφέρω το αίτημά τους για δωρεάν ψυχολογική στήριξη τόσο στα ορφανά τέκνα, όσο και στους ίδιους, αυτούς που μεγαλώνουν τα παιδιά και έχουν πλέον τη γονική μέριμνα. Γιατί ρωτάνε: «Εμείς μπορούμε να τα μεγαλώσουμε;»

Θεωρώ ότι θα μπορούσε να ληφθεί πρόνοια από την πολιτεία με μικρό δημοσιονομικό κόστος, αλλά μεγάλο κοινωνικό αποτύπωμα.

(Στο σημείο αυτό η Βουλευτής κ. Άννα Ευθυμίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με τις σκέψεις αυτές και με τις προτάσεις αυτές υπερψηφίζω το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ζητήσει και τον έχει ο κ. Νικόλαος Ανδρουλάκης, Πρόεδρος του ΠΑΣΟΚ - Κινήματος Αλλαγής.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ευχαριστώ, κυρία Πρόεδρε.

Κυρίες και κύριοι συνάδελφοι, η κυβέρνηση έχει παρουσιάσει τη σημερινή της παρέμβαση στον Ποινικό Κώδικα και στον Κώδικα Ποινικής Δικονομίας ως τη μεγαλύτερη μεταρρύθμιση στην ποινική δικαιοσύνη από την εποχή του Ελευθέριου Βενιζέλου.

Για μια ακόμα φορά το επικοινωνιακό περιτύλιγμα απέχει πολύ από την πραγματικότητα. Σήμερα δεν συζητάμε καμμία μεταρρύθμιση. Σήμερα νομοθετείτε τον ποινικό λαϊκισμό. Για πολλοστή φορά μέσα στα πέντε χρόνια της διακυβέρνησής σας έρχεστε να τροποποιήσετε τους Ποινικούς Κώδικες.

Είναι πρωτότυπο μια κυβέρνηση που κυβερνά σχεδόν μισή δεκαετία να εμφανίζεται ενώπιον της κοινής γνώμης, όχι απλά ως άμοιρη ευθυνών, αλλά και ως δήθεν αξιόπιστος εγγυητής του δόγματος «νόμος και τάξη».

Η Κυβέρνησή σας απέτυχε παταγωδώς στον τομέα της ασφάλειας, στα προληπτικά μέτρα κατά της εγκληματικότητας και στη βελτίωση του σωφρονιστικού μας συστήματος. Αντί να εφαρμόσετε ένα οργανωμένο σχέδιο καταπολέμησης της εγκληματικότητας, αυξάνετε οριζόντια τις ποινές, λες και αυτό από μόνο του αρκεί για να αλλάξει την εικόνα της πλήρους αποτυχίας και να δείξετε ότι δήθεν θα μπορέσετε να ανταποκριθείτε στο αίτημα των πολιτών για περισσότερη ασφάλεια.

Αποτελεί επιλογή σας να μπαίνουν πλέον φυλακή όσοι τους επιβάλλονται ποινές πάνω από δύο έτη, συμπεριλαμβανομένων και όσων χρωστούν στο δημόσιο ή στα ασφαλιστικά ταμεία. Δεν μας έχετε πει βέβαια πρακτικά σε ποιες φυλακές θα στριμώξετε όλο αυτό τον κόσμο. Εκτός βέβαια αν έχετε στο μυαλό σας να φτιάξετε με fast track διαδικασίες φυλακές ΣΔΙΤ και να προβείτε στο αγαπημένο σπορ της Κυβέρνησης, να κάνει μπίζνα και με το σωφρονιστικό μας σύστημα.

Το νομοσχέδιο επίσης καταργεί και συρρικνώνει θεσμικές εγγυήσεις και διαδικασίες της ποινικής δίκης που εφαρμόζονται στην πατρίδα μας εδώ και εκατό χρόνια, προκρίνοντας την προχειρότητα και μια fast track ποινική δίκη. Για όλα αυτά, τριάντα εννέα καθηγητές νομικών σχολών της χώρας υπογραμμίζουν ότι: «πολλές διατάξεις του σχεδίου νόμου εγείρουν σοβαρά ζητήματα συμβατότητας με το Σύνταγμα και την Ευρωπαϊκή Σύμβαση Δικαιωμάτων του Ανθρώπου».

Όμως, ακόμα και ο τρόπος με τον οποίο συντάχθηκε το παρόν νομοσχέδιο είναι αποδεικτικό της καθιερωμένης πια απέχθειάς σας για διάλογο. Η Νέα Δημοκρατία πρέπει να καταλάβει ότι οι μεγάλες μεταρρυθμίσεις δεν μπορούν να συντάσσονται από έναν Υπουργό και δύο μετακλητούς υπαλλήλους, αλλά από νομοπαρασκευαστικές επιτροπές.

Κυρίες και κύριοι συνάδελφοι, δεν νοείται στη σημερινή συζήτηση να μην μιλήσουμε για την υποβάθμιση του κράτους-δικαίου στο οποίο συνεισφέρει και το παρόν νομοσχέδιο. Θεωρώ απαράδεκτο ότι ο κ. Μητσοτάκης στρέφει τον προβολέα που άναψε το Ευρωπαϊκό Κοινοβούλιο με το ψήφισμά του σε δήθεν υστερόβουλες εμμονές, αντί να ζητήσει ο ίδιος συγγνώμη για τη συγκάλυψη που οργάνωσε το σύστημα εξουσίας του Μαξίμου σε δύο υποθέσεις, στο έγκλημα των Τεμπών και στην παρακρατική υπόθεση των υποκλοπών.

Βέβαια, για εσάς -και για τον ίδιο τον Πρωθυπουργό- μεγαλύτερη σημασία από το ψήφισμα του Ευρωπαϊκού Κοινοβουλίου έχει ο «ECONOMIST», που ακόμα και το δημοσίευμά του απέχει από την πραγματικότητα. Άλλα λέει το δημοσίευμα και άλλα λέει η προπαγάνδα σας.

Αν, λοιπόν, θεωρείτε πιο σοβαρό ένα άρθρο του «ECONOMIST» από τον πιο δημοκρατικό θεσμό της Ευρώπης, την επόμενη φορά που θα φέρετε ψηφίσματα κατά της τουρκικής προκλητικότητας ή ενισχυμένο Ταμείο Ανάκαμψης προς όφελος του ελληνικού λαού, να πάτε στον «ECONOMIST» και στον εκδότη του και όχι στο Ευρωπαϊκό Κοινοβούλιο. Όμως, όλα αλά καρτ, όπως μας συμφέρουν.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Επίσης, άκουσα τον κ. Μητσοτάκη προχθές σε μια τηλεοπτική του συνέντευξη να με εγκαλεί ότι έχουμε -λέει- ένα σχέδιο να κοπούν πόροι από την Ελλάδα. Ποιος το λέει αυτό; Η Νέα Δημοκρατία. Μην θυμηθούμε τι γινόταν στις αρχές του 2000. Μπορεί να θυμηθεί τι γινόταν τότε ο κ. Φλωρίδης ως Υπουργός του ΠΑΣΟΚ, τα περί της Νέας Δημοκρατίας στις Βρυξέλλες έναντι της Κυβέρνησης Σημίτη για τα θέματα των ευρωπαϊκών πόρων.

Προσωπικά όλα αυτά τα χρόνια έκανα ακριβώς το αντίθετο, κύριε Μητσοτάκη. Ως Ευρωβουλευτής πάλεψα και πέτυχα πολλά πράγματα για τα εθνικά μας συμφέροντα και στο θέμα των πόρων. Συνεισέφερα στη δημιουργία του Ευρωπαϊκού Μηχανισμού Πολιτικής Προστασίας, χάρη στον οποίο κάθε καλοκαίρι πατάτε ένα κουμπί κι έρχονται εδώ δεκάδες εναέρια μέσα, επίγεια και εκατοντάδες πυροσβέστες δωρεάν.

Η Ελλάδα πήρε χρήματα για να επισκευάσει τα παλιά μας Καναντέρ στον Καναδά και να αγοράσει με 100% με κοινοτική χρηματοδότηση τα νέα πυροσβεστικά αεροπλάνα.

Στην πρώτη μου θητεία πάλεψα να μπει η πατρίδα μας στο Ταμείο Εκσυγχρονισμού, ώστε να έχουμε πόρους για να επενδύσουμε στο δίκτυο, για να κάνουμε δίκαιη πράσινη μετάβαση και όχι αυτή η μπίζνα που γίνεται από την εγχώρια ολιγαρχία στις ΑΠΕ.

Βεβαίως, τότε η Κυβέρνηση του ΣΥΡΙΖΑ απέτυχε να αξιοποιήσει την απόφαση του Ευρωπαϊκού Κοινοβουλίου. Άρα, δεν δέχομαι καμμία μομφή από τη Νέα Δημοκρατία και προσωπικά από τον Πρωθυπουργό.

Πρέπει να καταλάβετε ότι το ΠΑΣΟΚ, η δημοκρατική παράταξη, δεν θα κλείσει τα μάτια στα «καραμπινάτα» σκάνδαλα που εμπλέκονται τα στελέχη σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πρόκειται για σκάνδαλα που πλήττουν το κράτος δικαίου, που πλήττουν τη διάκριση των εξουσιών και τα ανθρώπινα δικαιώματα, όσο κι αν ενοχλείται ο κ. Μητσοτάκης.

Όπως, επίσης, εμείς δεν συμπράξαμε στην «εργαλειοποίηση» της εξεταστικής επιτροπής του Κομμουνιστικού Κόμματος από την Κυβέρνηση, προκειμένου να καλύψει τις ευθύνες του Υπουργού σας κ. Καραμανλή και των «γαλάζιων» παιδιών των οργανισμών που εμπλέκονται στην τραγωδία αυτή, μια εξεταστική επιτροπή-παρωδία. Γι’ αυτό αποχώρησαν χθες οι Βουλευτές μας.

Εσείς βάλατε στο συρτάρι τη δικογραφία της Ευρωπαϊκής Εισαγγελίας για την τηλεδιοίκηση, που είναι αποδεδειγμένο και από την επιτροπή που διορίσατε ότι αν είχε εγκατασταθεί στο σιδηροδρομικό δίκτυο της Ελλάδας, δεν θα είχαμε θρηνήσει πενήντα επτά συνανθρώπους μας.

Και μιας και μιλάμε για κράτος δικαίου, θέλω να σας θέσω το εξής ερώτημα: Γιατί αφήνετε «παράθυρο» ακαταδίωκτης κακουργηματικής απιστίας μέχρι τις 30 Μαρτίου; Ποιους προστατεύετε; Μας έχει κάνει πολύ μεγάλη εντύπωση αυτό.

Επίσης, ένα από τα ζητήματα που θέτει συνεχώς η Ευρωπαϊκή Επιτροπή, την οποία επικαλείστε τις τελευταίες μέρες έναντι του Ευρωπαϊκού Κοινοβουλίου -μάλλον δεν ξέρετε τις προτάσεις της- λέει το εξής: «Είναι η ανεξαρτησία της ηγεσίας της δικαιοσύνης ένα σοβαρό ζήτημα, καθώς και ο διορισμός της γίνεται με απόφαση της Κυβέρνησης». Εμείς, λοιπόν, τι λέμε; Ότι στην επικείμενη συνταγματική Αναθεώρηση θα προτείνουμε αυτό να αλλάξει, για να ενισχύσουμε τη διάκριση των εξουσιών και να σταματήσουν τα «παιχνίδια» της εκάστοτε κυβέρνησης, γιατί αυτά που κάνετε εσείς τα έκανε και ο ΣΥΡΙΖΑ με τη δικαστική εξουσία.

Και επειδή ο Πρωθυπουργός έκπληκτος διερωτήθηκε από πού και ως πού οι Ευρωβουλευτές διατυπώνουν κρίσεις για την απονομή δικαιοσύνης στη χώρα μας, του απαντάμε ότι διαβάζουν εφημερίδες, διαβάζουν ξένο Τύπο, που παρακολουθεί και γράφει τι έχει συμβεί τα τελευταία χρόνια στην Ελλάδα. Τους κάνει εντύπωση, όπως κάνει και σε εμάς. Πώς είναι δυνατόν, σχεδόν δύο χρόνια μετά την αποκάλυψη του σκανδάλου των υποκλοπών, η δικαιοσύνη μας να μην έχει καλέσει τον κ. Δημητριάδη, τους επιχειρηματίες, τον διοικητή της ΕΥΠ; Δηλαδή, αυτό νομίζετε πως έχει περάσει στα ψιλά γράμματα; Δεν εντυπωσιάζει το Ευρωπαϊκό Κοινοβούλιο, αλλά και τους ευρωπαϊκούς θεσμούς, πώς δύο χρόνια, σχεδόν, μετά την αποκάλυψη του σκανδάλου το πρόσωπο «κλειδί» δεν έχει κληθεί από την ελληνική δικαιοσύνη και αναρωτιέστε πού μαθαίνουν και τι ξέρουν οι Ευρωβουλευτές; Διαβάζουν αυτά που συμβαίνουν στην Ελλάδα και για τα οποία είστε απολύτως υπεύθυνοι.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Το ξαναλέω. Για εμάς είναι κορυφαίο ζήτημα ο τρόπος επιλογής της ηγεσίας της δικαιοσύνης και θα το θέσουμε με καθαρό τρόπο στη συνταγματική Αναθεώρηση. Μέχρι τότε, όμως, για να σταματήσει το όποιο παιχνίδι συναλλαγής, σας καλώ να υιοθετήσετε την τροπολογία που έχουμε καταθέσει.

Τι λέει αυτή η τροπολογία; Λέει κάτι πάρα πολύ απλό όπου θα πρέπει να συμφωνήσουμε όλοι. Λέει για τέσσερα χρόνια μετά τη λύση της υπηρεσιακής σχέσης να απαγορεύεται στους δικαστικούς λειτουργούς ο διορισμός τους σε δημόσιες θέσεις ευθύνης. Τόσο απλά. Είναι ένα μέτρο θωράκισης της διάκρισης των εξουσιών.

Κλείνοντας την τοποθέτησή μου, κυρίες και κύριοι συνάδελφοι, δεν μπορεί να μην αναφερθώ σε αυτά που συνέβησαν χθες έξω από τη Βουλή, στο πανελλαδικό συλλαλητήριο των αγροτών. Η χθεσινή συγκέντρωση στο Σύνταγμα ήταν πράγματι εντυπωσιακή. Αγρότες, κτηνοτρόφοι απ’ όλη την Ελλάδα διεκδίκησαν από την Κυβέρνηση το αυτονόητο, το δικαίωμα να συνεχίσουν να παράγουν, το δικαίωμα να μπορούν να διασφαλίσουν ότι μέσα από τον πρωτογενή τομέα θα έχουν τα προς το ζην και αξιοπρέπεια για τις οικογένειές τους.

Ακόμη και ο Πρωθυπουργός παραδέχθηκε ότι τα αιτήματα των αγροτών είναι δίκαια. Τα τρακτέρ, όμως, μπήκαν στο κέντρο της Αθήνας, έφυγαν, δυστυχώς χωρίς οι αγρότες και οι κτηνοτρόφοι να βρουν έναν αξιόπιστο συνομιλητή εκ μέρους της Κυβέρνησης που θα αγκαλιάσει τις αγωνίες τους όχι επικοινωνιακά, αλλά με κάποιες καθαρές απαντήσεις στα μεγάλα τους ζητήματα.

Το σχέδιό σας για τη μείωση του κόστους παραγωγής είναι ελλιπές. Το γνωρίζετε πάρα πολύ καλά. Δεν έχετε στρατηγική για τις παράνομες ελληνοποιήσεις και τα προβλήματα που δημιουργήσατε από την εφαρμογή της Κοινής Αγροτικής Πολιτικής και αυτό το ξέρετε πάρα πολύ καλά. Όσο λοιπόν και εάν προσπαθείτε να ρίξετε τις ευθύνες της δικής σας ανικανότητας στις Βρυξέλλες, οι αγρότες γνωρίζουν πολύ καλά ότι ο λόγος που φέτος έλαβαν μειωμένες επιδοτήσεις και η εξόφλησή τους για τα οικολογικά σχήματα έχει μεταφερθεί από τα Χριστούγεννα για το Πάσχα είναι η δική σας ανικανότητα και η δική σας αποτυχία. Και μην ακούσω πάλι το σύνηθες επιχείρημα ότι κάνετε μια ισοπεδωτική αντιπολιτευτική κριτική.

Δεν την κάνουμε εμείς. Και οι δικοί σας Βουλευτές σε κρίσεις ειλικρίνειας λένε τα ίδια, όπως η κ. Φωτεινή Αραμπατζή, πρώην Υφυπουργός Αγροτικής Ανάπτυξης τα ίδια είπε. Κατέδειξε την κυβερνητική διαπραγματευτική αποτυχία, συγκρίνοντάς την με την επιτυχημένη διαπραγμάτευση Ισπανίας και Πορτογαλίας στην εφαρμογή Κοινής Αγροτικής Πολιτικής. Είναι το δικό σας εθνικό σχέδιο για την ΚΑΠ που εσείς γράψατε, εσείς διαπραγματευτήκατε στις Βρυξέλλες που δημιούργησε όλα τα προβλήματα στον πρωτογενή τομέα, τα οποία δεν μπορείτε να λύσετε.

Για το ΠΑΣΟΚ η στήριξη του αγροτικού τομέα, του πρωτογενούς τομέα συνολικά δεν είναι μια σημαία ευκαιρίας. Γιατί για εμάς κορυφαίο ζήτημα στη βιώσιμη ανάπτυξη της οικονομίας είναι ο πρωτογενής τομέας να είναι ανταγωνιστικός και εξωστρεφής, πλήρως διασυνδεδεμένος με τον τουρισμό και τη μεταποίηση τις επόμενες δεκαετίες. Αυτό είναι ένα παραγωγικό, ανθεκτικό σχέδιο για την ελληνική οικονομία. Για εμάς η στήριξη του αγροτικού κόσμου συνιστά βασική προϋπόθεση για τη δημογραφική, κοινωνική και οικονομική αναγέννηση της ελληνικής περιφέρειας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε το λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, ζήτησα τον λόγο για ένα σύντομο σχόλιο στην υπόθεση των αιτιάσεων για το κράτος δικαίου στην Ελλάδα.

Ο αξιότιμος κύριος Πρόεδρος του ΠΑΣΟΚ αναφέρθηκε στην ανάγκη να προσέχουμε το τι λένε οι ευρωπαϊκοί θεσμοί. Σωστό. Λέω, λοιπόν, τα εξής: Στην Ευρώπη και όχι μόνο στα όρια της Ευρωπαϊκής Ένωσης, στο σύνολο των σαράντα έξι χωρών ο ανώτατος, ο αρχαιότερος, ο κορυφαίος θεσμός για την προστασία του κράτους δικαίου, της δημοκρατίας και των ατομικών δικαιωμάτων είναι το Συμβούλιο της Ευρώπης. Αυτός είναι. Δημιουργήθηκε το 1949, μετέχουν σαράντα επτά χώρες, σαράντα έξι τώρα, γιατί αποβλήθηκε η Ρωσία μετά την εισβολή στην Ουκρανία. Και αυτός ο θεσμός εκπόνησε την Ευρωπαϊκή Σύμβαση των Δικαιωμάτων του Ανθρώπου και το Ευρωπαϊκό Δικαστήριο των Δικαιωμάτων του Ανθρώπου υπάγεται σε αυτό το θεσμό.

Θέλω, λοιπόν, να σημειώσω το εξής, ότι αυτός ο θεσμός που μετέχουν σαράντα έξι χώρες και όλα τα κόμματα ομόφωνα πριν από λίγες ημέρες επέλεξε για την ηγεσία του, για τα επόμενα δύο χρόνια, όχι έναν Έλληνα γενικώς, αλλά ένα προβεβλημένο στέλεχος Βουλευτή του κόμματος, το οποίο κυβερνά και το οποίο κατηγορείται για έλλειψη αφοσίωσης στο κράτος δικαίου. Ο κορυφαίος θεσμός της Ευρώπης για την προστασία του κράτους δικαίου επέλεξε για την ηγεσία του για τα επόμενα δύο χρόνια έναν Έλληνα Βουλευτή, που είναι Βουλευτής της Νέας Δημοκρατίας, τον κ. Ρουσόπουλο.

Δεύτερον, στην Ευρωπαϊκή Ένωση, δηλαδή στα όρια των είκοσι επτά υπάρχει η Ένωση των Ανωτάτων Συμβουλίων Επικρατείας και των Ανωτάτων Διοικητικών Δικαστηρίων της Ευρωπαϊκής Ένωσης. Αυτή η Ένωση επέλεξε για την ηγεσία της για τα επόμενα δύο χρόνια το ελληνικό Συμβούλιο της Επικρατείας. Το ελληνικό Συμβούλιο της Επικρατείας θα ηγηθεί της Ένωσης των Ευρωπαϊκών Συμβουλίων της Επικρατείας και των Ανώτατων Διοικητικών Δικαστηρίων της Ευρωπαϊκής Ένωσης για τα επόμενα δύο χρόνια. Επελέγη, δηλαδή, το δικαστήριο μιας χώρας που έχει ελλείμματα στο κράτος δικαίου.

Τρίτον -αυτό έγινε πριν από τρεις ημέρες- το Ευρωπαϊκό Συμβούλιο επέλεξε ανάμεσα στις σαράντα έξι χώρες την Ελλάδα να γράψει τα νομοθετικά κείμενα για το πιο ευαίσθητο θέμα που απασχολεί σήμερα σε επίπεδο ατομικών δικαιωμάτων το Συμβούλιο της Ευρώπης. Ποιο δηλαδή; Τη φιλική προς τα παιδιά δικαιοσύνη. Το Συμβούλιο της Ευρώπης επέλεξε την Ελλάδα, η οποία υποτίθεται έχει ελλείψεις στο κράτος δικαίου για να συγγράψει το νομοθετικό κείμενο του Συμβουλίου της Ευρώπης για τη φιλική προς τα παιδιά δικαιοσύνη.

Εάν, λοιπόν, αναφερόμαστε στους ευρωπαϊκούς θεσμούς καλό θα είναι να αξιολογηθεί γιατί οι κορυφαίοι θεσμοί, που έχουν σχέση και αποστολή την προστασία του κράτους δικαίου, των ατομικών δικαιωμάτων και της δημοκρατίας επιλέγουν σ’ αυτή τη χρονική στιγμή την Ελλάδα να ηγηθεί.

Και βεβαίως, υπάρχει και η έκθεση της Ευρωπαϊκής Επιτροπής που μιλάει για τη διαρκή πρόοδο του κράτους δικαίου στην Ελλάδα. Ο «ECONOMIST» ήταν χρήσιμο εργαλείο τα προηγούμενα χρόνια, γιατί η Ελλάδα ήταν κάτω από το όριο της πλήρους δημοκρατίας και τότε η κριτική γινόταν με βάση τον «ECONOMIST». «Για δείτε τι σας γράφει o «ECONOMIST»; ήταν τα σχόλια. «Είμαστε κάτω από την πλήρη δημοκρατία». Τώρα που ο «ECONOMIST» τοποθέτησε τη χώρα στις είκοσι καλύτερες δημοκρατίες του κόσμου από τις εκατόν εξήντα επτά χώρες που βαθμολογεί, τώρα ο «ECONOMIST» είναι ένας ιδιωτικός οργανισμός. Μάλιστα, ιδιωτικός οργανισμός. Αλλά αυτός ο ιδιωτικός οργανισμός αποτελούσε τη βάση της κριτικής απέναντι στην κυβέρνηση τα προηγούμενα χρόνια, που από μία σύμπτωση οι χειρότερες βαθμολογίες αυτού του οργανισμού για τη χώρα μας ήταν στην τριετία ΄16-΄18. Και ξέρετε ποιοι ήταν τότε.

Το θέμα δεν είναι ότι υπάρχει απόλυτο κράτος δικαίου κάπου, για το οποίο μπορεί να εμφανιστεί μια χώρα και να πει «εμείς έχουμε το απόλυτο κράτος δικαίου». Όχι. Πριν από λίγα χρόνια ήταν καταπληκτικές και καταθλιπτικές οι εικόνες στα κανάλια, όταν κλούβες της αστυνομίας στο Λονδίνο μετέφεραν μέσα στις κλούβες με τα παράθυρα με τα κάγκελα Άγγλους Βουλευτές που τους είχαν συλλάβει και τους πήγαιναν στη φυλακή, γιατί διαπιστώθηκαν καταχρήσεις σε κάποια χρήματα του αγγλικού Κοινοβουλίου. Υπήρξε κανένας να αμφισβητήσει το κράτος δικαίου στην Αγγλία εξ αυτού του γεγονότος; Όχι. Αυτό το οποίο διατυπώθηκε ως κριτική είναι ότι σε κάθε κράτος δικαίου πιθανόν να εμφανίζονται ρωγμές, πιθανόν να εμφανίζονται ελλείμματα, πιθανόν να εμφανίζονται προβλήματα και οι δημοκρατίες οφείλουν αυτές τις ρωγμές, αυτά τα προβλήματα, αυτά τα ελλείμματα να τα καλύπτουν μέσα από μία δημιουργική κριτική, όχι να αμφισβητούν συλλήβδην τη χώρα τους για λόγους μικροπολιτικούς στο εξωτερικό, αφού δεν μπορούν να ασκήσουν σοβαρή πολιτική και υπεύθυνη αντιπολίτευση στην Ελλάδα και να ψάχνουν αντιπολίτευση η οποία θα έρθει απ’ έξω, για να εκτελωνιστεί εδώ. Αν, λοιπόν, μιλάμε για τους ευρωπαϊκούς θεσμούς, καλό θα είναι να μιλάμε για όλους τους ευρωπαϊκούς θεσμούς και πώς αυτοί κοιτάνε την Ελλάδα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ -Κινήματος Αλλαγής):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε το λόγο, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Σας ευχαριστώ πολύ.

Έχει δίκιο ο κύριος Υπουργός, πρέπει να μιλάμε για όλους τους θεσμούς. Εγώ μίλησα μόνο για το Ευρωπαϊκό Κοινοβούλιο λόγω της πρότερης ιδιότητάς μου. Είπα για την Ευρωπαϊκή Επιτροπή. Ο κύριος Υπουργός είπε για το Συμβούλιο της Ευρώπης. Ναι, το Συμβούλιο της Ευρώπης είναι ένας πολύ σημαντικός θεσμός, ανάλογου κύρους και ανάλογης ευαισθησίας. Γι’ αυτό τον Οκτώβριο του 2023 είχε ψήφισμα που εγκαλούσε την Ελλάδα και τη χρήση του «Predator»! Για να τα λέτε όλα, κύριε Φλωρίδη, όχι μόνο ό,τι σας συμφέρει!

Επίσης, τι αναρωτιούνται στο Ευρωπαϊκό Κοινοβούλιο; Αφού θέλετε να τα ακούσετε ωμά, θα τα ακούσετε. Τόσα κρούσματα στο στρατό, στους αρχηγούς των Ενόπλων Δυνάμεων, στους Υπουργούς της Νέας Δημοκρατίας, στον αρχηγό του τρίτου κοινοβουλευτικού κόμματος και μόνο αυτός πήγε στη δικαιοσύνη; Τι είναι οι υπόλοιποι; Δεν έχουν ευαισθησίες; Τι είναι αυτό που κρατά πολλούς Υπουργούς της Νέας Δημοκρατίας να μην πάνε στην ελληνική και την ευρωπαϊκή δικαιοσύνη; Αυτό είναι το ερώτημα.

Και επίσης, εγώ ένα πράγμα σας ρώτησα στην ομιλία μου, στο οποίο δεν μου απαντήσατε. Και ξαναρωτώ λοιπόν: Γιατί αφήνετε «παράθυρο» ακαταδίωκτης κακουργηματικής απιστίας μέχρι τις 30 Μαρτίου, κύριε Φλωρίδη;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΠΑΣΟΚ κ. Μπιάγκης.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το σχέδιο νόμου που συζητάμε σήμερα δεν είναι παρά μια ακόμη ημιτελής, συγκυριακή και μάλλον επικοινωνιακού τύπου προσπάθεια τροποποίησης του Κώδικα Ποινικής Δικονομίας από την Κυβέρνηση της Νέας Δημοκρατίας, μια προσπάθεια που στερείται επιστημονικής τεκμηρίωσης και ευρείας αποδοχής από το νομικό κόσμο και την κοινωνία. Οι περισσότερες διατάξεις του ανακυκλώνουν ιδεοληπτικές και συντηρητικές προσεγγίσεις αναδεικνύοντας την εμφανή άγνοια του νομοθέτη περί της πραγματικότητας των δικαστηρίων και των φυλακών, αδυνατώντας να δώσουν ουσιαστικές λύσεις στα πραγματικά προβλήματα. Κυρίως, όμως, το νομοσχέδιο αυτό αδυνατεί να προσεγγίσει τις νέες προκλήσεις στον τομέα της δικαιοσύνης, καθώς στερείται μεταρρυθμιστικής τόλμης, εκσυγχρονιστικής οπτικής και ρεαλιστικής καινοτομίας.

Η ανάγκη για αναθεώρηση και εκσυγχρονισμό του συστήματος δικαιοσύνης είναι αναγκαία, όχι όμως αποκλειστικά, κύριε Υπουργέ, στην κατεύθυνση της μεγιστοποίησης και αυστηροποίησης των ποινών αλλά και στην κατεύθυνση της ενδυνάμωσης του σωφρονιστικού χαρακτήρα του συστήματος. Μπορεί, αλήθεια, κανείς, κύριε Υπουργέ, να είναι περήφανος για την Κυβέρνησή σας ή στον πολιτικό κόσμο εν γένει για την κατάσταση που επικρατεί στα σωφρονιστικά καταστήματα της χώρας μας σήμερα; Μπορεί κανείς, με αυτή την εικόνα που γνωρίζετε ότι υπάρχει στα σωφρονιστικά καταστήματα της χώρας μας, να σχεδιάσει για την επόμενη μέρα;

Δεν θα σας αναφέρω ένα παράδειγμα. Θα αναφερθώ στην Κέρκυρα, την ιδιαίτερη πατρίδα μου. Οι κλειστές φυλακές του νησιού θα έπρεπε να αποτελούν μνημείο ιστορικής μνήμης και μόνο γιατί συμπληρώνουν αισίως διακόσια χρόνια λειτουργίας, κύριε Υπουργέ. Η πολιτεία παρά τις πολλές υποσχέσεις αδυνατεί να χαράξει ουσιαστικές τομές, αναλώνεται σε σχεδιασμούς επί χάρτου, χωρίς σχέδιο λογική, εν κρυπτώ, χωρίς διαβούλευση με την κοινωνία και τους θεσμούς. Τρανό παράδειγμα η πρόσφατη εκπόνηση του νέου δικαστικού χάρτη της χώρας. Άλλα λέμε στις επίσημες ανακοινώσεις, άλλα επιμελώς διαρρέουν και άλλα θέλουμε να κάνουμε. Αυτός ο σχεδιασμός δεν σταματά πουθενά. Πιθανός στόχος ακόμα και κατάργηση του Εφετείου της Κέρκυρας, λένε.

Εμείς στο ΠΑΣΟΚ πιστεύουμε στην ανάγκη για ένα σύστημα δικαιοσύνης δικαιότερο, πιο αποτελεσματικό και πιο ανθρώπινο, το οποίο θα εξυπηρετεί την κοινωνία και θα προστατεύει τα δικαιώματα κάθε πολίτη, με ενίσχυση της διαφάνειας στην ποινική διαδικασία. Αυτό σημαίνει, όμως, ανάπτυξη και εφαρμογή σαφών και δίκαιων διαδικαστικών κανόνων, που θα διασφαλίζουν την ισότιμη μεταχείριση όλων των πολιτών ενώπιον του νόμου.

Θα μπορούσαν, κυρίες και κύριοι συνάδελφοι, να καθοριστούν σαφή, αντικειμενικά και μετρήσιμα κριτήρια αξιολόγησης, που να αντικατοπτρίζουν την ποιότητα, την αποτελεσματικότητα και την αποδοτικότητα των δικαστικών λειτουργών για τη συνέπεια στις αποφάσεις, την τήρηση των νομικών προθεσμιών, την αντιμετώπιση των μερών και την επαγγελματική συμπεριφορά.

Πρέπει να ενισχύσουμε τα δικαιώματα της υπεράσπισης και να εγγυηθούμε την πρόσβαση σε δίκαιη δίκη για κάθε κατηγορούμενο, ανεξαρτήτως της οικονομικής του κατάστασης ή της κοινωνικής του θέσης. Είναι ζωτικής σημασίας η ενσωμάτωση της αρχής της αναλογικότητας στις ποινικές κυρώσεις. Η στόχευση δεν πρέπει να περιορίζεται μόνο στην τιμωρία, αλλά και στην αναμόρφωση, στην επανένταξη των παραβατών στην κοινωνία, με ανάπτυξη προγραμμάτων εκπαίδευσης και κατάρτισης καθώς και ψυχολογικής υποστήριξης, με στόχο την αποτροπή της επανάληψης των εγκλημάτων, την ενδυνάμωση της λειτουργίας των σχολείων δεύτερης ευκαιρίας των φυλακών και όχι το μαρασμό και την απαξίωσή τους που βιώνουν με την έμπρακτη μη στήριξη της πολιτείας.

Κυρίες και κύριοι συνάδελφοι, ας δώσουμε επιτέλους έμφαση στην ανάγκη ενίσχυσης και επέκτασης της εφαρμογής της εναλλακτικής ποινής του κοινωνικού έργου, τουλάχιστον για εγκλήματα που θεωρούνται λιγότερο σοβαρά ή μη βίαια, όπως παραδείγματος χάριν, παραβάσεις οδικής κυκλοφορίας, μικροκλοπές, υποθέσεις μικροαπάτης κ.λπ.. Πρόκειται για ένα μέτρο που βοηθά στην αποφυγή της υπερπληρότητας των φυλακών και της υπερβολικής επιβάρυνσης του δημοσίου συστήματος δικαιοσύνης, ενώ προσφέρει στους καταδικασθέντες μια ευκαιρία να εργαστούν προς όφελος της κοινωνίας ενισχύοντας την αναγνώριση και την αυτοεκτίμηση τους.

Η προστασία των θυμάτων πρέπει, επίσης, να ενισχυθεί. Πρέπει να διασφαλίσουμε ότι τα θύματα έχουν πρόσβαση σε κατάλληλες υπηρεσίες υποστήριξης, καθώς και στη δυνατότητα να προστατεύονται κατά τη διάρκεια της δικαστικής διαδικασίας.

Οφείλουμε, κυρίες και κύριοι συνάδελφοι, να ενισχύσουμε την εφαρμογή των τεχνολογικών καινοτομιών στο σύστημα της ποινικής δικονομίας. Η ψηφιοποίηση των διαδικασιών, η εισαγωγή τεχνολογιών αναγνώρισης και ανάλυσης δεδομένων μπορούν βεβαίως να αυξήσουν την αποτελεσματικότητα και την ταχύτητα της δικαιοσύνης μειώνοντας ταυτόχρονα το κράτος.

Η ενίσχυση της εκπαίδευσης και της κατάρτισης των επαγγελματιών του νομικού σώματος από δικαστές και εισαγγελείς έως δικηγόρους και δικαστικούς υπαλλήλους είναι επίσης μια κρίσιμη παράμετρος.

Κύριε Πρόεδρε, κυρίες και κύριοι συνάδελφοι, προσερχόμαστε σήμερα στη συζήτηση, όπως σε κάθε νομοσχέδιο, καλόπιστα και με εποικοδομητική κριτική, όπως άλλωστε συνηθίζουμε να κάνουμε σε όλα τα νομοσχέδια όπου υπάρχουν πραγματικά επιμέρους διατάξεις που έχουν έστω κάποια προστιθέμενη αξία. Το συνολικό αποτύπωμα, όμως, του συγκεκριμένου νομοσχεδίου είναι αντιπαραγωγικό και, ως εκ τούτου, επί της αρχής στεκόμαστε αρνητικά.

Πώς, για παράδειγμα, κύριε Υπουργέ, θα μπορούσαμε να στηρίξουμε την απαράδεκτη ρύθμιση της παραγράφου 4 του άρθρου 80 του Ποινικού Κώδικα περί μετατροπής της στερητικής της ελευθερίας ποινής σε χρήμα, με την οποία ορίζεται ότι όποιος πληρώσει την ποινή εφάπαξ και όχι με δοσοποίηση απαλλάσσεται των προσαυξήσεων; Πού εφαρμόζεται σε άλλες ποινές και έξοδα που καταβάλλονται στο δημόσιο;

Αυτή η ρύθμιση υποβαθμίζει ή όχι την αξιοπρέπεια της ποινικής δικαιοσύνης και της νομιμότητας, μετατρέποντας την ποινή σε αγοραίο προϊόν, καθιστώντας την επιβολή της ποινής εξαρτημένη, όχι από τη σοβαρότητα της πράξης, της ενοχής και της συνθήκης του εγκλήματος, αλλά από την οικονομική ευρωστία του ενόχου;

Στεκόμαστε εν γένει σθεναρά απέναντι στα άρθρα 12, 19 και 22, που απηχούν ξεπερασμένες ιδέες περί γενικής πρόληψης, καθώς και μια αδιακρίτως τιμωρητική ιδεοληψία που αγνοεί τις συνθήκες δικαστηρίων και των φυλακών της χώρας.

Λέμε επίσης «όχι» στο άρθρο 37, με το οποίο τροποποιείται το 187 του Ποινικού Κώδικα σε ό,τι αφορά την χορήγηση ανασταλτικού αποτελέσματος σε έφεση -λέει- σε καταδικαστικές αποφάσεις μόνο για το πλημμέλημα της παραγράφου 3, συμμορία, για τις συναφείς με αυτό πράξεις.

Άλλωστε, η εν λόγω διάταξη, κύριε Υπουργέ, για να μην κρυβόμαστε, αποτελεί αντικείμενο πολύμηνης ήδη αποχής των δικηγόρων, ενώ υπάρχουν ήδη δικαστικές αποφάσεις που θεωρούν αντισυνταγματική αυτή εκ των προτέρων απαγόρευση που τέθηκε πέρσι για πρώτη φορά από την Κυβέρνησή σας.

Κύριοι Υπουργοί, κλείνοντας θα ήθελα να τονίσω ότι το εν λόγω σχέδιο νόμου δεν είναι τίποτα περισσότερο από μια προσπάθεια να φανείτε αρεστοί, δίνοντας κάποιες ανύπαρκτες διεξόδους και απαντήσεις στην πλειοψηφία της κοινωνίας μας από την ανασφάλεια και την αναποτελεσματικότητα που έχουν δημιουργήσει οι πολιτικές σας. Σχεδιάζετε επικοινωνιακά. Δεν σας ενδιαφέρει η ουσία, αλλά ούτε και το πιθανό αρνητικό αποτέλεσμα.

Εμείς στο ΠΑΣΟΚ, στο Κίνημα Αλλαγής, συνεχίζουμε να βλέπουμε τα προβλήματα που καθημερινά αντιμετωπίζει η δικαιοσύνη μέσα από μια ανθρωποκεντρική σκοπιά, δίνοντας λύσεις και απαντήσεις για την οικοδόμηση ενός συστήματος που θα εξυπηρετεί πρώτα και κυρίαρχα το συμφέρον όλων των πολιτών, θα ενισχύει την κοινωνική συνοχή και θα προωθεί την ισότητα και τη δικαιοσύνη στην πράξη.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, σήμερα ο Υπουργός και ο Υφυπουργός εισηγούνται ένα νομοσχέδιο το οποίο είναι απόλυτα συνδεδεμένο με τις εξαγγελίες της Νέας Δημοκρατίας από το 2019 και τις αλλαγές οι οποίες έγιναν στο Ποινικό Κώδικα με τον νόμο Καλογήρου μία εβδομάδα πριν κλείσει τις εργασίες της η Βουλή, μέρος των οποίων καταφέραμε να αλλάξουμε στην πρώτη διακυβέρνησή μας. Και τώρα έρχεται μια ολιστική προσέγγιση σε αυτά τα θέματα.

Κυρίες και κύριοι συνάδελφοι, εδώ πρέπει να μιλήσουμε με ειλικρίνεια. Εγώ πίστευα ότι τον νόμο Καλογήρου θα τον υπερασπιζόταν, όπως ήταν λογικό, ο ΣΥΡΙΖΑ ενδεχομένως και η Νέα Αριστερά. Οφείλω να πω, όμως, ότι η επιχειρηματολογία που έχουμε ακούσει από το ΠΑΣΟΚ, από την Ελληνική Λύση, από τη Νίκη και από τους Σπαρτιάτες στην πραγματικότητα είναι η στήριξη του νόμου Καλογήρου. Αυτό κάνετε αυτή τη στιγμή.

Άρα όταν βγαίνετε και λέτε ότι έχουν αυξηθεί τα εγκλήματα γιατί εύκολα βγήκε κόσμος από τη φυλακή, να πάτε μετά σε αυτούς τους ανθρώπους να πείτε ότι σηκωθήκατε από εδώ και αναφερθήκατε στο κατά πόσο οι ποινές μπορεί ή δεν μπορεί να είναι αντεγκληματική πολιτική.

Για να είμαι ειλικρινής, ο νόμος Καλογήρου είναι αποκορύφωμα μιας διαδικασίας δεκαετιών που υπήρχε συνεχώς έκπτωση στο Ποινικό Δίκαιο αναφορικά με την προστασία των δικαιωμάτων των θυμάτων και μία απογείωση των δικαιωμάτων των δραστών.

Όταν λέμε «δράστες», κυρίες και κύριοι συνάδελφοι, δεν αναφερόμαστε στον κατηγορούμενο αναγκαστικά. Ο κατηγορούμενος μπορεί να αθωωθεί, μπορεί να καταδικαστεί. Και τα δικαιώματά του όλα αυτή τη στιγμή, όπως είναι διαμορφωμένα, είναι κατοχυρωμένα. Αναφερόμαστε σε αυτόν που τελικά θα καταδικαστεί για μία πράξη. Και όσον αφορά αυτόν που θα καταδικαστεί, πρέπει να μιλήσουμε με ειλικρίνεια στον ελληνικό λαό για το τι γίνεται σήμερα.

Σήμερα, με τον νόμο Καλογήρου ως προς το σκέλος της ανώτατης ποινής της κάθειρξης, αν δεν είναι ισόβια, είναι δεκαπέντε χρόνια. Από πέντε έως δεκαπέντε. Εάν δεχτεί ελαφρυντικό, τα πέντε ως δεκαπέντε μπορεί να γίνουν δύο έως οκτώ. Δηλαδή, ένας ο οποίος θα έχει καταδικαστεί για το βαρύτερο κακούργημα που φαντάζεστε που δεν επισύρει ισόβια κάθειρξη, θα μπορεί με ένα ελαφρυντικό να εκτίσει δύο χρόνια, που στην πραγματικότητα εκτίεται το ένα τρίτο, επτά μήνες.

Είναι αυτό κάτι που το θέλετε; Έστω ότι δεν παίρνει κανένα ελαφρυντικό και πηγαίνει στη μεγαλύτερη ποινή των δεκαπέντε ετών. Στα δεκαπέντε έτη εκτίονται τα 2/5 πραγματικά, εκ των οποίων με το λεγόμενο, όπως λέμε στα νομικά, «σκαστά», είναι το 1/3. Δηλαδή, στα πέντε χρόνια έχει βγει έξω. Δηλαδή, άνθρωπος που θα καταδικαστεί για το οποιοδήποτε κακούργημα που δεν επισύρει ισόβια κάθειρξη μπορεί σε πέντε χρόνια να βγει. Αυτό θέλετε να αλλάξει ή θέλετε να παραμείνει;

Δεν μιλάμε για τον κατηγορούμενο. Μιλάμε για αυτόν που έχει καταδικαστεί για βαρύ κακούργημα. Γιατί τα δεκαπέντε χρόνια που θα βάλει σήμερα κάποιος θα είναι η μεγαλύτερη ποινή που μπορεί να υπάρχει μετά την ισόβια. Άρα, μιλάμε για κακούργημα.

Εάν, λοιπόν, αυτός πάρει ελαφρυντικό, να δούμε τι κάνει ο συγκεκριμένος Ποινικός Κώδικας, που φέρνει εδώ πέρα ο κύριος Υπουργός και έρχεστε και λέτε ότι δημιουργεί αυστηροποίηση. Αντί να βγει στα δύο έως οκτώ χρόνια, γιατί να μην βγει στα τρία έως δεκατέσσερα, όπως έρχεται τώρα, αν πάρει ελαφρυντικό;

Εδώ πέρα, λοιπόν, εμείς μπαίνουμε και αλλάζουμε μια βασική φιλοσοφία. Η βασική φιλοσοφία είναι ότι οι ποινές δεν πρέπει να είναι αυστηρές, πρέπει να είναι ανάλογες. Και πραγματικά, ένας που θα καταδικαστεί σε ένα βαρύ κακούργημα πρέπει να έχει ανάλογη ποινή. Και ανάλογη ποινή δεν μπορεί να είναι το να είναι έξω στα πέντε χρόνια, όταν έχει δεχτεί τη μεγαλύτερη ποινή που υπάρχει μετά την ισόβια κάθειρξη.

Σε όλο αυτό το πλαίσιο, λοιπόν, θέλω να μου πει κάποιος γιατί διαφωνεί τα δεκαπέντε χρόνια να επανέλθουν στα είκοσι, που είναι. Πάμε στις βασικές. Μέχρι το 2019 αυτό είχαμε. Πέρασαν διαφορετικές κυβερνήσεις. Δεν πείραξαν την κάθειρξη.

Εσείς στον ΣΥΡΙΖΑ φτάσατε στο σημείο να πειράξετε και την ισόβια κάθειρξη. Αυτό το είχαμε αλλάξει από την προηγούμενη κυβέρνηση. Τι είχατε βάλει; Να το ακούσει ο κόσμος. Ότι υπάρχει εναλλακτική ποινή ισοβίων ή πρόσκαιρης κάθειρξης για την ανθρωποκτονία.

Κυρίες και κύριοι συνάδελφοι της Αριστεράς, σας πιάνει ο πόνος για τη γυναικοκτονία, που λέτε, και εσείς νομοθετήσατε ότι η ανθρωποκτονία που υπάγεται και η γυναικοκτονία δεν θα είναι μόνο ισόβια, θα είναι πρόσκαιρη κάθειρξη δεκαπέντε ετών έως ισόβια. Εκεί ευαισθησία δεν είχατε; Εννοώ αυτόν που σκοτώνει, αυτόν που βιάζει.

Αλλαγές έγιναν στο προηγούμενο διάστημα, αλλά τώρα πάμε να παρέμβουμε στη συνολική φιλοσοφία, που η φιλοσοφία είναι ότι σεβόμαστε απόλυτα τα δικαιώματα του κατηγορουμένου, σεβόμαστε όμως απόλυτα και τη γενική και ειδική πρόληψη.

Άκουσα πολλούς από εδώ να λέτε αν είναι ή δεν είναι αντεγκληματική πολιτική. Πρέπει να συνεννοηθούμε σε κάτι. Το Ποινικό Δίκαιο δεν έχει αποκλειστικό στόχο την αντεγκληματική πολιτική. Δηλαδή, αν καταλήξουμε ότι οι αυστηρές ποινές δεν βοηθούν στην εξάλειψη της εγκληματικότητας, θα συμφωνήσουμε να μην μπαίνει κανένας φυλακή για κανέναν λόγο;

Πάμε όμως και στην ουσία του πράγματος. Έχει αντεγκληματική ή δεν έχει αντεγκληματική προσέγγιση; Βεβαίως έχει. Και είναι τελείως διαφορετικό να γνωρίζει κάποιος ότι άμα διαπράξει ένα κακούργημα, δεν θα έχει δέκα ευκαιρίες να βρεθεί εκτός φυλακής. Όπως είναι τελείως διαφορετικό, για να έρθω και σε μια άλλη διάταξη -άκουσα και τον Υφυπουργό να τοποθετείται πριν-, για τα πλημμελήματα.

Σας φαίνεται λογικό σήμερα να πηγαίνει κάποιος στα πλημμελειοδικεία αδιάφορα, γνωρίζοντας ότι για κανέναν λόγο και για κανένα πλημμέλημα ποτέ δεν θα εκτίσει ένα μέρος της ποινής; Σήμερα, αν μιλήσατε με δικηγόρους που κάνουν Ποινικό Δίκαιο, θα σας πουν. Στα πλημμελειοδικεία δεν τους απασχολεί.

Δεν είναι, αν θέλετε, τελείως λανθασμένη δικαιοπολιτική προσέγγιση να θεωρεί κάποιος που θα έχει τρία χρόνια ποινή ότι δεν θα εκτίσει τίποτα; Αυτομάτως δεν του δημιουργείται μια αίσθηση…

Και στη χαμηλή εγκληματικότητα, που -προσέξτε- αυτή είναι η κυρίαρχη που ταλαιπωρεί και τον πολίτη. Μιλάω για την εγκληματικότητα που λέμε και ακούμε ότι κάποιος κάνει μια κλοπή και ενώ έχει κάνει είκοσι κλοπές, δεν έχει μπει μέσα. Δεν έχει μπει μέσα, όχι γιατί οι δικαστές ήταν κακοί, αλλά οι δυνατότητες οι οποίες υπήρχαν ήταν δυνατότητες να έχεις συνέχεια αναστολές.

Σημαίνει αυτό ότι δεν εμπιστευόμαστε τους δικαστές; Όχι. Οι δικαστές είναι για να εφαρμόζουν τον νόμο, τους εμπιστευόμαστε απόλυτα. Αλλά προφανέστατα και ο δικαστής έχει ένα πλαίσιο και επιμέτρησης ποινής που πάντα έχει αυτή τη δυνατότητα και αναγνώριση ελαφρυντικών περιστάσεων, αλλά είναι και κυρίαρχη θέση και της πολιτείας να πει ότι μετά από ένα ύψος ποινών εγώ θέλω αυτό να εκτίεται.

Ερχόμαστε σε ένα κομμάτι, λοιπόν, να παρέμβουμε απολύτως λελογισμένα σε ρυθμίσεις οι οποίες υπήρχαν στο προηγούμενο πλαίσιο και άλλαξαν. Ακούω συνεχώς το επιχείρημα της νομοπαρασκευαστικής επιτροπής. Άρα, κύριοι συνάδελφοι της Αντιπολίτευσης, δώστε συγχαρητήρια στον ΣΥΡΙΖΑ και στον κ. Καλογήρου, νομοπαρασκευαστική επιτροπή έβαλε. Είναι δυνατόν να ακούγεται αυτό από χείλη Βουλευτών, κυρίες και κύριοι συνάδελφοι; Εμείς νομοθετούμε εδώ μέσα, δεν νομοθετούν οι αξιόλογοι -που μπορεί να υπάρχουν- δικαστές, εισαγγελείς, καθηγητές πανεπιστημίου. Γιατί εκεί κρύφτηκε ο ΣΥΡΙΖΑ στην άθλια νομοθέτηση Καλογήρου. Κάναμε την ενεργητική δωροδοκία από κακούργημα πλημμέλημα και δεν καταδικάστηκε κανένας, αλλά βάλαμε νομοπαρασκευαστική; Όχι. Την ευθύνη την έχουμε εδώ. Και ναι, κυρίες και κύριοι συνάδελφοι, εγώ δεν περιμένω να μου πει η νομοπαρασκευαστική επιτροπή, αν όταν θα εξετάζω την υφ’ όρων απόλυση θα κάνω μια διεκπεραιωτική διαδικασία που γίνεται σήμερα. Ξέρετε τι γίνεται σήμερα στην υφ’ όρων απόλυση; Συμπλήρωση των χρόνων ο οποίος προβλέπεται και είναι τα 3/5 ή 2/5 αναλόγως; Έχει εγκληματίσει μέσα στη φυλακή; Όχι. Υφ’ όρων απόλυση. Γιατί σας ενοχλεί αυτό που έρχεται και βάζει το παρόν νομοσχέδιο; Ότι ναι, στην υφ’ όρων απόλυση θα βλέπουμε και κατά πόσο η πράξη την οποία έχει κάνει -τα ιδιαίτερα χαρακτηριστικά, δηλαδή, της πράξης- μπορούν να απαιτούν μια πολύ βαρύτερη μορφή σωφρονισμού, για να του δώσω αυτή τη δεύτερη δυνατότητα. Γιατί, ναι, υπάρχουν και εγκλήματα, τα οποία τα ακούμε και λες ότι για να φτάσει να βγει αυτός έξω, δεν μου αρκεί μέσα στη φυλακή να μην σκότωσε κάποιον και να έκτισε τα 2/5 ή τα 3/5, αλλά θέλω να δω γι’ αυτές τις πράξεις και το τι έγκλημα έχει κάνει.

Με συγχωρείτε, αλλά εδώ είναι μια πλήρως διαφορετική φιλοσοφία η οποία υπάρχει στην κεντροδεξιά και στην κεντροαριστερά και γι’ αυτό δεν καταλαβαίνω καθόλου τα κόμματα που ευαγγελίζονται, αν θέλετε, και εγκαλούν πολλές φορές τη Νέα Δημοκρατία ότι προσχωρεί σε λογικές πιο κεντρώες. Εγώ περίμενα από αυτά εδώ τα κόμματα, τουλάχιστον, να ασκούσαν κριτική μήπως έπρεπε να είναι πιο αυστηρό το πλαίσιο και επικαλούνται την ίδια επιχειρηματολογία που επικαλείται και ο ΣΥΡΙΖΑ. Και όπως πολύ σωστά είπε ο Υπουργός πριν, η φιλοσοφία του ΣΥΡΙΖΑ ήταν έντιμη από την πρώτη στιγμή. Άκουσα τον Κοινοβουλευτικό σας Εκπρόσωπο, δεν τα είπε σωστά. Ο νόμος Αθανασίου και όλοι οι προηγούμενοι νόμοι οι οποίοι, πράγματι, έδιναν κάποιες δυνατότητες πρόωρης αποφυλάκισης είχαν πολύ αυστηρό πλαίσιο. Πλημμελήματα, κακουργήματα έως δέκα έτη -άρα, τα ελαφριά κακουργήματα- και εξαιρούσαν μια σειρά από κακουργήματα. Ο πρώτος νόμος στα χρονικά που ήλθε, χωρίς κανένα ποσοτικό μέτρο -αφορούσε την κάθειρξη όσο πάει πλην ισόβιας, όσο πάει- και κανένα ποιοτικό μέτρο, να μην εξαιρούνται δηλαδή αδικήματα, ήταν ο νόμος Παρασκευόπουλου και ο νόμος Παρασκευόπουλου οδήγησε σε πρόωρες αποφυλακίσεις. Και μέσα εκεί, όχι στον νόμο Παρασκευόπουλου, αλλά στις αλλαγές που κάνατε, πειράξατε και την υφ’ όρων με έναν τρόπο φωτογραφικό -που εγώ το έχω πει και το επαναλαμβάνω από αυτό εδώ το Βήμα- που αφορούσε αποκλειστικά πώς θα βγουν από τη φυλακή οι τρομοκράτες της 17 Νοέμβρη.

Οι παρεμβάσεις που έγιναν στην υφ’ όρων απόλυση με τις αναπηρίες τότε και τις δυνατότητες απασχολούσαν τον ΣΥΡΙΖΑ. Αν θυμηθούμε εκείνα τα χρόνια γινόντουσαν και κουβέντες γενικώς με ανθρώπους που ήταν των δικαιωμάτων του ΣΥΡΖΑ. Έρχεται μετά ο νόμος Καλογήρου και κάνει μια ολιστική προσέγγιση, μια βδομάδα πριν, που αποχωρήσουμε όλοι όσοι ήμασταν εδώ. Κύριοι του ΠΑΣΟΚ, αποχωρήσατε. Είπατε ότι δεν πρέπει να γίνουν αυτές οι αλλαγές και εγκαλείτε σήμερα τον Υπουργό ο οποίος έρχεται και διορθώνει μια σειρά από αλλαγές που έγιναν με τον νόμο Καλογήρου; Άρα, στηρίζετε τον νόμο Καλογήρου. Βγείτε στα κανάλια και πείτε ότι ο ΣΥΡΙΖΑ το 2019 ορθώς άλλαξε τον Ποινικό Κώδικα. Δεν μπορεί να ισχύουν και τα δύο.

Το να ερχόσασταν εδώ και να λέγατε ότι εμείς επί της αρχής ψηφίζουμε το νομοσχέδιο, αλλά διαφωνούμε στη δικονομία, αν θέλετε, να μην είναι τα πενταμελή, να παραμείνουν και να μην είναι τριμελή, θα ήταν μια κουβέντα. Εσείς, όμως, διαφωνείτε στη φιλοσοφία των αλλαγών που έχουν να κάνουν –προσέξτε- όχι με την αυστηροποίηση ουσιαστικά των ποινών -σε λίγες περιπτώσεις έχουμε αυστηροποίηση ποινών, κατά βάση τα δεκαπέντε που γίνονται είκοσι χρόνια στην κάθειρξη- αλλά σε όλο το πλαίσιο που έχει να κάνει με μια φιλοσοφία ότι αυτοί οι οποίοι καταδικάζονται πλέον, θα εκτίουν ποινή ανάλογη αυτού που έχουν κάνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, δεν θα δευτερολογήσω, άλλα δύο λεπτά θα χρειαστώ ακόμη.

Στο δικονομικό πλαίσιο πρέπει να πούμε -και εγώ σας το λέω τώρα και με την εμπειρία ενός ανθρώπου που ασκώ το Ποινικό Δίκαιο- ότι οι πενταμελείς συνθέσεις -ακούω την επιχειρηματολογία που λέγεται αν είναι ανώτερα ή μη ανώτερα δικαστήρια- πιστέψτε με, κατά βάση ταλαιπωρούν δικαστές. Να βρίσκονται πενταμελείς συνθέσεις, μπορείς να πας στις τριμελείς συνθέσεις με ανώτερους δικαστές και να λύσεις το θέμα. Όπως μπορούμε να έχουμε και μια μεγαλύτερη εμπιστοσύνη και σε μονομελείς συνθέσεις που υπάρχουν. Εκεί οι δικηγορικοί σύλλογοι θέτουν ένα εύλογο ερώτημα: Από τη στιγμή που πια στα πλημμελήματα υπάρχει μέρος έκτισης -που αυτό βέβαια δεν είναι συναρτήσιμο του Υπουργείου Δικαιοσύνης, είναι και του Υπουργείου Οικονομικών- κατά πόσο θα πρέπει να δίνεται η δυνατότητα παράστασης και με δικηγόρο εκεί που επαπειλείται ποινή φυλάκισης, ακριβώς γιατί υπάρχει ένα σοβαρό διακύβευμα;

Άκουσα και τις παρατηρήσεις που έκανε η Άννα Ευθυμίου. Εγώ δεν πιστεύω ότι πρέπει να τυποποιηθεί άλλο αδίκημα. Πιστεύω ότι όσον αφορά τις συνθήκες που μπορεί να υπάρχουν μιας έμφυλης βίας στη γυναίκα με τα χαρακτηριστικά της πράξης, όπως γίνεται και τώρα, αυτή τη στιγμή, εάν αποτυπωθεί και ως βούληση μπορεί να τυποποιηθεί με έναν διαφορετικό τρόπο, αλλά σε μια συνολική φιλοσοφία θα πρέπει να καταλάβουμε ότι οι αλλαγές οι οποίες γίνονται στον Ποινικό Κώδικα αυτή τη στιγμή βρίσκουν σύμφωνη την κοινωνία. Δεν υπάρχει κανένα κομμάτι ποινικού λαϊκισμού που είπατε. Από την πρώτη στιγμή που ψηφίστηκε ο νόμος Καλογήρου φέραμε όλες τις ενστάσεις. Και με συγχωρείτε, αυτό που μας εγκαλείτε ότι υπάρχουν πολλές αλλαγές που έχουν γίνει, είναι απολύτως λογικό. Σε μια μέρα αλλάξατε όλο το Ποινικό Δίκαιο. Δημιουργήσατε εκείνη τη στιγμή ένα πρόβλημα ασφάλειας δικαίου και ήταν λογικό η Κυβέρνηση να πηγαίνει λελογισμένα σε ένα πλαίσιο. Δεν μπορούσαμε ξαφνικά να μπούμε σε ένα αυστηρό πλαίσιο, όπως είναι ο Ποινικός Κώδικας και εφαρμόζεται ο επιεικέστερος νόμος ότι καταργούμε συλλήβδην τις διατάξεις. Ξεκινήσαμε τις πρώτες αλλαγές και τώρα ερχόμαστε να ολοκληρώσουμε αυτό το πλαίσιο.

Κύριε Υπουργέ, πραγματικά θεωρώ ότι αξίζουν συγχαρητήρια στο Υπουργείο Δικαιοσύνης γιατί για πρώτη φορά μπαίνει και με μια ειλικρίνεια σε κάτι που για δεκαετίες δεν μπαίναμε. Ναι, κυρίες και κύριοι συνάδελφοι, υπάρχουν τα δικαιώματα των κατηγορούμενων, υπάρχουν τα δικαιώματα των δραστών, αλλά υπάρχουν και τα δικαιώματα των θυμάτων! Και αυτός ο Ποινικός Κώδικας έρχεται και λέει ναι, κοιτάω την κοινωνία και λέω ότι και τα θύματα θα μπορούν να βρουν το δίκιο τους και να μη βλέπουν ανθρώπους που έχουν κάνει βαριά κακουργήματα σε λίγα χρόνια να βγαίνουν έξω και να συνεχίζουν την εγκληματική τους ζωή.

Θα πρέπει να στηρίξουμε με όλη μας τη δύναμη τις αλλαγές που γίνονται στον Ποινικό Κώδικα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής της Νέας Δημοκρατίας, η κ. Τζίνα Οικονόμου και στη συνέχεια θα πάρει τον λόγο ο Κοινοβουλευτικός Εκπρόσωπος των Σπαρτιατών κ. Κόντης.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, η αυστηροποίηση των ποινών και ο περιορισμός της εγκληματικότητας αποτελούν ζητούμενα ολόκληρης της ελληνικής κοινωνίας και ιδιαίτερα των πλέον ευάλωτων συμπολιτών μας, δηλαδή των παιδιών, των ηλικιωμένων και των γυναικών που βιώνουν την επιθετικότητα ή κακοποίηση στο οικογενειακό τους περιβάλλον.

Η επιβολή, λοιπόν, σοβαρών ποινών και η έκτισή τους από όσους παρανομούν βρίσκονται στη βάση της πολιτικής φιλοσοφίας της Νέας Δημοκρατίας, στον αντίποδα δηλαδή από τις φωτογραφικές διατάξεις απαλλαγής κακοποιών, όπως αυτές που ψήφισε ο ΣΥΡΙΖΑ το 2019, λίγες μόλις μέρες πριν από τη διάλυση της Βουλής τότε.

Η Νέα Δημοκρατία ήταν και παραμένει αντίθετη με τις ποινές-χάδι και τις αθρόες αποφυλακίσεις καταδικασμένων για βαριά εγκλήματα, όπως αυτές που έφερε ο ΣΥΡΙΖΑ το 2015, όχι βέβαια γιατί είμαστε λιγότερο ανθρωπιστές από την Αντιπολίτευση, αλλά γιατί όπως είπε και ο αρμόδιος Υπουργός κ. Φλωρίδης, αυτή η Κυβέρνηση βάζει πάνω απ’ όλα και τα δικαιώματα των θυμάτων που αρκετοί δυστυχώς ξεχνούν πολύ συχνά και πολύ βολικά.

Άλλωστε η κυριότερη χρησιμότητα του ποινικού νόμου έγκειται στον προληπτικό χαρακτήρα του, ο οποίος γίνεται αντιληπτός μόνο μέσα από την αξιόπιστη αποτροπή τέλεσης νέων παρανόμων πράξεων. Τέλος, λοιπόν, η ατιμωρησία με το παρόν νομοσχέδιο.

Η αναστολή της ποινής για πλημμελήματα μετατρέπεται από κανόνας σε εξαίρεση. Θα μπορεί πλέον να χορηγείται μόνο για ποινές φυλάκισης έως ένα έτος, όταν οι αμετάκλητες προηγούμενες καταδίκες δεν υπερβαίνουν το ένα έτος.

Επίσης, στην περίπτωση συρροής πλημμελημάτων αυξάνεται το ανώτατο όριο κάθειρξης στα δέκα έτη από οκτώ που είναι σήμερα. Ταυτόχρονα, όμως, για ποινές φυλάκισης έως δύο έτη προτεραιότητα πλέον θα αποτελεί η έκτισή τους με εναλλακτικούς τρόπους, όπως η κοινωφελής εργασία, η μετατροπή της σε χρήμα ή η κατ’ οίκον έκτιση της ποινής με ηλεκτρονική επιτήρηση.

Παράλληλα, για κακουργήματα αυξάνουμε το ανώτατο όριο κάθειρξης από τα δεκαπέντε στα είκοσι έτη και για συρροή κακουργημάτων από τα είκοσι στα είκοσι πέντε έτη. Δεν είναι δυνατόν να έχουμε φαινόμενα ανακύκλωσης της βαριάς εγκληματικότητας με τις φυλακές να αποτελούν απλώς μια σύντομη στάση για ορισμένους κακοποιούς.

Την ίδια ώρα η πολιτεία έρχεται να νομοθετήσει κάτι στο οποίο ελπίζω ότι θα συμφωνήσουμε όλοι, την αυτεπάγγελτη άσκηση δίωξης από την εισαγγελική αρχή για όλα τα κακουργήματα χωρίς καμμία εξαίρεση.

Τώρα για τις περιπτώσεις της πιο καθημερινής, αλλά δυστυχώς συχνής και εξίσου βλαπτικής για το κοινωνικό σύνολο παραβατικής, συμπεριφοράς θεσπίζεται με το παρόν η ένταξη της παραβίασης κόκκινου σηματοδότη στις περιπτώσεις κακουργημάτων επικίνδυνης οδήγησης, όταν προκαλείται θάνατος ή βαριά σωματική βλάβη. Αυξάνεται το ελάχιστο όριο ποινής για το έγκλημα της ανθρωποκτονίας από αμέλεια από τους τρεις μήνες που ήταν σήμερα στα δύο έτη και θεσπίζεται ως ειδικό έγκλημα η διατάραξη λειτουργίας νοσηλευτικού ή εκπαιδευτικού ιδρύματος με αυστηροποίηση της ποινής σε περιπτώσεις βιαιοπραγίας.

Κυρία Πρόεδρε, η Κυβέρνηση του Κυριάκου Μητσοτάκη ήδη από την προηγούμενη τετραετία πήρε ριζικά μέτρα για την καταπολέμηση της διαφθοράς. Όπως θυμόμαστε όλοι, με την ανάληψη των καθηκόντων της το καλοκαίρι του 2019 η πρώτη κυβέρνηση της Νέας Δημοκρατίας τότε προχώρησε στην ποινική αναβάθμιση της δωροδοκίας σε κακούργημα από πλημμέλημα που την είχε μετατρέψει ο ΣΥΡΙΖΑ. Με το νομοσχέδιο που συζητούμε σήμερα η νέα Κυβέρνηση του Κυριάκου Μητσοτάκη έρχεται να αυστηροποιήσει ακόμα περισσότερο το πλαίσιο ποινών για τα εγκλήματα δωροδοκίας και δωροληψίας υπαλλήλων, πολιτικών και δικαστικών προσώπων, ενώ θεσπίζεται για πρώτη φορά ειδική ποινική ευθύνη για τα νομικά πρόσωπα προς όφελος και για λογαριασμό των οποίων τελούνται εγκλήματα διαφθοράς. Πρόκειται για μια καινοτόμο διάταξη που προβλέπει χρηματικές ποινές εκατομμυρίων ευρώ για τις εμπλεκόμενες εταιρείες, ακόμα και αναστολή λειτουργίας τους όταν συμμετέχουν σε κυκλώματα διαφθοράς.

Κυρίες και κύριοι συνάδελφοι, αυτό που μας ενδιαφέρει όλους ελπίζω ότι δεν είναι η δημιουργία εντυπώσεων, αλλά το πολιτικό αποτέλεσμα. Για τη Νέα Δημοκρατία είναι σαφές πως αποτελεί κορυφαία μας προτεραιότητα η προστασία των γυναικών, των παιδιών και γενικότερα ανθρώπων που βρίσκονται πίσω από τις κλειστές πόρτες, εκτεθειμένοι σε ενδοοικογενειακή βία ή εκμετάλλευση. Σε αυτούς τους συνανθρώπους μας που δεν μπορούν να υπερασπιστούν τους εαυτούς τους οφείλουμε να σταθούμε δίπλα τους και να στηρίξουμε νέες διατάξεις, όπως την εφαρμογή τού εξαιρετικά αυστηρού πλαισίου ποινών, που προβλέπεται σήμερα για ρατσιστικά εγκλήματα και σε κάθε έγκλημα που στρέφεται σε βάρος ανηλίκου ή προσώπου που δεν μπορεί να υπερασπιστεί τον εαυτό του.

Θεσπίζουμε το ποινικό αδίκημα της στρατολόγησης ανηλίκων με σκοπό την τέλεση αξιόποινων πράξεων. Αυστηροποιούμε τις ποινές εγκλημάτων βίας κατά ανηλίκων ή όσων τελούνται ενώπιών τους και εντάσσουμε τα ανήλικα θύματα ενδοοικογενειακής βίας στις προστατευτικές διατάξεις του Κώδικα Ποινικής Δικονομίας θωρακίζοντας τα παιδιά σε ό,τι αφορά τον τρόπο εξέτασής τους και προφυλάσσοντάς τα από πρόσθετη ψυχική ταλαιπωρία κατά την εκδίκαση των υποθέσεων.

Κύριε Υπουργέ, κλείνοντας θα πω ότι η προσπάθεια αναβάθμισης του δικαστικού συστήματος βρίσκεται στην ψήφιση αυτού του νομοσχεδίου. Ελπίζω, λοιπόν, πως και τα κόμματα της Αντιπολίτευσης θα αναθεωρήσουν τελικά την αρνητική τους στάση έναντι του νομοσχεδίου, καθώς υπάρχει ακόμα χρόνος μέχρι την ψηφοφορία. Άλλωστε, η συνείδηση του κάθε Βουλευτή παραμένει ο καλύτερος σύμβουλός μας όταν αντιμετωπίζουμε τόσο ευαίσθητα ηθικά θέματα. Είμαι βέβαιη ότι όλοι εδώ οι συνάδελφοι θα ακούσουμε ανεξάρτητα από κόμμα τη συνείδησή μας με την ίδια προσοχή με την οποία μας ακούν σήμερα όσοι μας παρακολουθούν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος των Σπαρτιατών κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, συζητάμε αυτό το νομοσχέδιο στην επιτροπή τόσες μέρες και εδώ. Συνηθίζω να ακούω σχεδόν όλους τους ομιλητές, γιατί θέλω να έχω πλήρη άποψη για το πώς σκέφτεται ο καθένας που εκφράζεται, και ιδίως άκουσα προηγουμένως και τον Κυβερνητικό Εκπρόσωπο της Νέας Δημοκρατίας.

Δεν είμαστε καθόλου υπέρ των δικαιωμάτων των εγκληματιών. Να είστε σίγουροι. Πιστεύουμε ότι οι εγκληματίες, οι ενσυνείδητοι εγκληματίες, δεν έχουν δικαιώματα -εγώ προσωπικά αυτό πιστεύω- όσο και αν οι υπερασπιστές των ανθρωπίνων δικαιωμάτων λένε το αντίθετο.

Ακούει κανείς να αναφέρονται στις απόψεις και σε αυτόν τον νόμο του κυρίου Υπουργού και στο νομοθετικό αυτό σχέδιο και λέει ότι η Κυβέρνηση τάσσεται με την πλευρά των ακροδεξιών και δείχνει εμάς. Τα λένε από την αριστερή πλευρά. Ακούει κανείς την Κυβέρνηση να λέει ότι οι ακροδεξιοί -πάλι εμείς- έχουμε ταχθεί με τους αριστερούς. Δεν υπάρχει αυτό. Υπάρχει η άποψη που έχουμε και που βασίζεται σε πραγματικά γεγονότα τα οποία βγαίνουν και μέσα από την καθημερινότητα. Δεν μπορεί να είμαστε το μπαλαντέρ για ό,τι γίνεται. Είμαστε αυτοί που πιστεύουμε κάτι.

Να σας πω, λοιπόν, τι πιστεύουμε. Πιστεύουμε ότι οι νόμοι, ναι, θα πρέπει να είναι αυστηροί ειδικά για ειδεχθή εγκλήματα, ίσως και περισσότερο αυστηροί από ό,τι βάζετε, αλλά θα πρέπει παράλληλα στους αυστηρούς νόμους -δεν πιάνω τα πλημμελήματα- να υπάρχει η δυνατότητα επιλογής και κρίσης των δικαστών, των συμβουλίων και διαχωρισμού κατηγορουμένων-κατηγορουμένων, καταδικασθέντων-καταδικασθέντων, όχι να μπαίνει μια φορεσιά σε όλους και να μην έχουν το δικαίωμα αναστολής, εάν όντως έχει δημιουργηθεί ένα κακό, έχει υπάρξει ένα έγκλημα στο οποίο μια κακιά στιγμή μπορεί να τον έφερε και αν ένας άλλος στην ίδια περίπτωση πάρει την ίδια ποινή έχοντας σκοτώσει πέντε-δέκα άτομα και συνέχεια μπαινοβγαίνει στις φυλακές.

Αυτή είναι η αντίληψη που έχουμε και ίσως να είναι ουτοπιστική. Όμως, αυτό θα θέλαμε να είναι, να υπάρχει δυνατότητα αναστολής ή και το δικαίωμα έφεσης με ανασταλτικό αποτέλεσμα σε μικρότερα αδικήματα, η οποία αφαιρείται τώρα στις περισσότερες υποθέσεις.

Τι έχουμε στην Ελλάδα; Έχουμε επαναλαμβανόμενο έγκλημα από ορισμένους τύπους, οι οποίοι μπαινοβγαίνουν στις φυλακές, τους οποίους συλλαμβάνει συνέχεια η Αστυνομία και η δικαιοσύνη δεν καταδικάζει στον βαθμό που πρέπει να καταδικάσει. Σε περιπτώσεις που υπάρχει μέγιστη ποινή δέκα ή δεκαπέντε χρόνια βλέπουμε να παίρνουν μια ποινή δύο ή τρία χρόνια ή τη μικρότερη -πόσο είναι;- πέντε και στα δύο χρόνια να βγαίνουν έξω. Πολλές φορές, λοιπόν, η ίδια η δικαιοσύνη, παρ’ ότι έχει τα όπλα του νόμου για να τους κρατήσει μέσα, τους δίνει τη δυνατότητα να βγουν από τη φυλακή και μιλάω πάλι για τα ειδεχθή εγκλήματα. Δεν αναφέρομαι σε ανθρώπους, οι οποίοι κατά περίσταση εγκλημάτησαν. Και δεν είναι πάντα έγκλημα μόνο να δολοφονήσεις, είναι οποιαδήποτε άλλη παράνομη πράξη.

Δεν μπορεί, λοιπόν, να θεσπίζουμε τώρα εδώ δύο και τρία χρόνια φυλάκισης σε πλημμελήματα και να λέμε ότι πρέπει να την εκτίσει κατά ένα μέρος ή αν δεν την εκτίσει κατά ένα μέρος να βάλουμε μια εξαγορά, η οποία μπορεί να φτάνει και τα 100 ευρώ την ημέρα, δηλαδή να θέλει κάποιος 30.000 ευρώ τον χρόνο για να βγει από τη φυλακή, ένας απλός φουκαράς που κάτι του έτυχε ή κάποιος που δεν πλήρωσε την εφορία του ή δεν ξέρω τι άλλο.

Εγώ θα πω δύο-τρία πράγματα στα άρθρα, αλλά επειδή οι νόμοι βγαίνουν μέσα από προσωπικές μας εμπειρίες και από πράγματα που βλέπουμε στη ζωή, θα πω κάτι που ταλαιπώρησε εμένα προσωπικά και όσους ήμουν μαζί τους στη διοίκηση της ομάδας του ΑΡΗ, μία από τις μεγαλύτερες ομάδες στη Θεσσαλονίκη για πολλά χρόνια.

Ταλαιπωρηθήκαμε, λοιπόν, κύριε Υπουργέ -αν με ακούτε- για έξι, επτά χρόνια από έναν ανακριτή και έναν εισαγγελέα, ο οποίος είδε ότι το να υπογράφουμε συμβόλαια ενός μεγάλου ύψους για τα δεδομένα της κοινωνίας, μεσαίου ύψους για το ποδόσφαιρο, αποτελεί απιστία. Και μας εγκάλεσε για ένα συμβόλαιο και μόνο 250.000 ευρώ. Και, μάλιστα, ο εισαγγελέας μου είχε πει «Όταν ο μέσος μισθός στην Ελλάδα είναι 2.500 ευρώ, εσείς δίνετε 250.000 ευρώ σε έναν ποδοσφαιριστή».

Ναι, δεν είχε γνώση από ποδόσφαιρο. Όμως, τι έγινε; Μας απαγόρευσαν την έξοδο. Επί επτά χρόνια δεν μπορούσα να πάω εγώ στη Βραζιλία για να εξασκήσω το επάγγελμά μου και έδινα και το παρών στο αστυνομικό τμήμα κάθε 5 του μηνός. Πενήντα δύο άτομα ταλαιπωρηθήκαμε και τελικά το συμβούλιο απεφάνθη ότι πρέπει να πάει για τρία άτομα στο κακουργιοδικείο, στο Τριμελές Εφετείο Κακουργημάτων για ένα συμβόλαιο, γιατί μου είπε η κυρία εισαγγελεύς ότι δεν μπορεί να παίρνει αυτή 2.500 ευρώ και ο ποδοσφαιριστής 250.000 εύρω και ότι κάναμε απιστία. Πού να της έλεγα ότι είχα συμβόλαιο και 800.000 ευρώ, για το οποίο δεν είχε δει ότι συμβαίνει!

**ΑΘΑΝΑΣΙΟΣ ΠΛΕΥΡΗΣ:** Να μας πείτε τον ποδοσφαιριστή μετά, να το αξιολογήσουμε.

**ΙΩΑΝΝΗΣ ΚΟΝΤΗΣ:** Το Συμβούλιο Πλημμελειοδικών με το βούλευμα 152/2019 μας παρέπεμψε στο Τριμελές, ενώ εμείς όλοι ήμασταν κάτω από περιοριστικά μέτρα και δεν μπορούσε κανείς να εξασκήσει το επάγγελμά του. Στο Βούλευμα αυτό, μάλιστα, ο ανακριτής λέει όλως αυθαιρέτως -ενώ το ΣΔΟΕ μου έκανε έλεγχο κ.λπ.- ότι πέραν των αρμοδιοτήτων που είχα εγώ, ήμουν εν τοις πράγμασι εν λευκώ διαχειριστής των οικονομικών της ομάδος, διαχειριζόμουν εν λευκώ τα χρηματικά ποσά, συνέτασσα συμβόλαια στην ισπανική ή την πορτογαλική, έκανα οτιδήποτε μόνος μου. Ένα άτομο, ένας ανακριτής έβγαλε μόνος του το συμπέρασμα χωρίς μαρτυρίες.

Πήγαμε, λοιπόν, στο Τριμελές Εφετείο Κακουργημάτων -τα έχω και για τα Πρακτικά, κύριε Υπουργέ- με τη με αριθμό 1318/2022 απόφαση και αθωώθηκα σε πέντε λεπτά. Εάν, λοιπόν, όταν πήγαν να μου βάλουν περιοριστικά μέτρα είχε διατάξει προφυλάκιση, ας πούμε, ο ανακριτής, θα ήμουν στη φυλακή μέχρι να δικαστώ και εγώ και οι άλλοι δύο από το συμβούλιο και μπορεί να είχαν πάει και άλλοι πενήντα δύο από προηγούμενες διοικήσεις, μετά από έγκληση ενός πρώην προέδρου.

Λέμε τώρα, λοιπόν, το εξής: Δεν θα πρέπει τουλάχιστον σε περιπτώσεις τέτοιες ειδικών θεμάτων να υπάρχουν δικαστές -αυτό είναι άλλο θέμα από τον νόμο, αλλά πρέπει να προβλεφθεί και αυτό- εξειδικευμένοι στα θέματα αυτά και να μη μου λέει ένας εισαγγελέας ότι ο μισθός στην Ελλάδα είναι 2.000 ευρώ και γιατί δίνουμε 300.000 σε έναν ποδοσφαιριστή; Εσείς ξέρετε, υπάρχει και ποδοσφαιριστής που παίρνει 5 εκατομμύρια ευρώ. Πρέπει να πάει φυλακή όποιος το υπογράφει; Ποιος θα με είχε αποζημιώσει εμένα αν είχα προφυλακιστεί δεκαοκτώ μήνες ή αν είχα δικαστεί από έναν δικαστή που επίσης δεν γνώριζε ποδόσφαιρο και δεν είχα αθωωθεί; Ποιος θα με αποζημιώσει, επίσης, για τα επτά χρόνια εργασίας που έχασα που δεν πήγα στο εξωτερικό μια μέρα με τη δουλειά μου στη Βραζιλία;

Δεν είναι, λοιπόν, μόνο τα θέματα της νομοθεσίας. Είναι και τα θέματα της καλής εφαρμογής των νόμων. Και θα σας δείξω μετά και τους δικαστές. Γνωρίζετε, κύριε Φλωρίδη. Το θέμα είναι και η καλή εφαρμογή των νόμων και η γνώση των αντικειμένων. Και σε όλα τα τεχνικά θέματα και σε δίκες ιατρών να υπάρχουν δικαστές οι οποίοι έχουν τεχνικές γνώσεις ή να υπάρχουν τα άτομα που θα τους δίνουν συμβουλές και δεν θα καταδικάζουν ανθρώπους ή και σε θέματα κατασκευών κτηρίων.

Αυτά είναι πιο σημαντικά από το να έχουμε έναν νόμο και να τον εφαρμόζουμε χωρίς να ξέρουμε τι είναι. Έλεγε εμένα ο νόμος αυτός -είναι ο ν.390 που με παρέπεμψαν περί απιστίας…

**ΑΘΑΝΑΣΙΟΣ ΠΛΕΥΡΗΣ:** Ο ν.390 του Ποινικού Κώδικα.

**ΙΩΑΝΝΗΣ ΚΟΝΤΗΣ:** Ο ν.390, τον έχω μάθει απ’ έξω.

**ΑΘΑΝΑΣΙΟΣ ΠΛΕΥΡΗΣ:** Τώρα δεν χρειάζεται και έγκληση.

**ΙΩΑΝΝΗΣ ΚΟΝΤΗΣ:** Τώρα δεν χρειάζεται και έγκληση για την απιστία. Θα πρέπει να πηγαίνουν…

**ΑΘΑΝΑΣΙΟΣ ΠΛΕΥΡΗΣ:** Τώρα θα πήγαινες έτσι κι αλλιώς.

**ΙΩΑΝΝΗΣ ΚΟΝΤΗΣ:** Ακριβώς.

Πηγαίνοντας τώρα στα άρθρα, απ’ ό,τι βλέπω, για παράδειγμα, στο άρθρο 30, αν ο δράστης δεν έχει συμπληρώσει το εικοστό πρώτο έτος -πρώτα ήταν τα είκοσι πέντε έτη- το δικαστήριο μπορεί να διατάξει τον εγκλεισμό σε ειδικό χώρο κράτησης ή να επιβάλει μειωμένη ποινή.

Προσωπικά θα ήθελα να πάει στα δεκαοκτώ έτη. Δεν σημαίνει ότι είμαστε εναντίον των δικαιωμάτων. Όταν, όμως, κάποιος σε αδικήματα σοβαρά εγκληματεί και είναι δεκαοκτώ ετών -που ψηφίζει από τα δεκαεπτά έτη και οδηγεί από τα δεκαέξι έτη- θα πρέπει να είναι και υπεύθυνος των πράξεών του. Δεν είναι πια παιδί. Πόσω μάλλον ο εικοσιένα ετών. Πρώτα ήταν ο είκοσι πέντε χρονών, εκτός αν κάνω λάθος.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Στο άρθρο 31 και 32 συμφωνούμε για τη δωροληψία των πολιτικών προσώπων.

Τώρα, στο άρθρο 34 θα ήθελα να καταλάβω -το συζητήσαμε, αλλά ίσως μου διέφυγε- αν μπορούμε να προβλέψουμε την περίπτωση που υπάρχει συχνά η προσπάθεια αποξένωσης παιδιών από έναν γονέα που έχει την επιμέλεια. Ξέρετε, υπάρχει πολύς κόσμος που υποφέρει, πολλοί γονείς διαζευγμένοι οι οποίοι είτε από τον σύζυγο είτε από τη σύζυγο, υποφέρουν από την επιμονή τους να μην τους δίνουν τα παιδιά να τα βλέπουν, να τα αποξενώνουν, να αλλάζουν τόπο κατοικίας και να μην τους δίνουν το δικαίωμα να τα επισκέπτονται.

Και αυτοί θα έπρεπε να συμμετέχουν μέσα σε αυτό το άρθρο. Παρ’ όλο που υπάρχει η προστασία του κράτους θεωρητικά, δεν προβλέπει προστασία για τους γονείς ή τους οικείους ενός εκ των δραστών της αποξένωσης. Εκεί θα έπρεπε να υπάρχει μια πρόβλεψη. Δηλαδή, στην παράγραφο 3 λέει ότι η πράξη μένει ατιμώρητη, αν ο υπαίτιος την τέλεσε υπέρ κάποιου οικείου του.

Κύριε Υπουργέ, αυτό πώς εξηγείται; Ο οικείος, δηλαδή, δεν έχει διαπράξει το αδίκημα το οποίο θα διέπραττε ο γονέας ο οποίος θα τιμωρείτο; Και μιλάμε για εκτέλεση ποινής ή μέτρων ασφαλείας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Στο άρθρο 36 όποιος δίνει ή υπόσχεται αμοιβή σε άλλον για να τελέσει ορισμένο κακούργημα και όποιος αποδέχεται την προσφορά τιμωρείται με φυλάκιση έως τρία έτη και χρηματική ποινή εάν η πράξη δεν τιμωρείται βαρύτερα με άλλη διάταξη.

Να υποθέσω ότι αυτό είναι προσθετική επάνω σε όποια άλλη ποινή επιδικάζεται.

Στο άρθρο 37 σίγουρα θα πρέπει να παραγραφεί η παράγραφος 6 του άρθρου 187 που δεν δίνεται δικαίωμα αναστολής ούτε η έφεση έχει ανασταλτικό αποτέλεσμα και σίγουρα να αφήσουμε έξω από το άρθρο 43 την αμέλεια στην πυρκαγιά να μη γίνεται δέσμευση περιουσίας. Είναι τελείως άδικο γιατί υπάρχουν άνθρωποι οι οποίοι είναι αγράμματοι ή πάνε να κάψουν κάποια ξερά χόρτα και ήδη θα τιμωρηθούν από τη δικαιοσύνη. Ε, να μη χάσουν και την περιουσία τους επειδή πήρε φωτιά από αμέλειά τους πραγματική. Ίσως θα πρέπει να τους επιμορφώνουμε και να φροντίζουμε περισσότερο τα δάση μας να έχουν την προστασία που θα έπρεπε να έχουν με ζώνες αντιπυρικές κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στα άρθρα 38 και 39 εγώ θα έλεγα «ΝΑΙ», όπως και στο άρθρο 40.

Στο 45 είναι η απορία μου. Όποιος οδηγεί σε αυτοκινητόδρομο ή οδό ταχείας κυκλοφορίας με πάνω από εξήντα χιλιόμετρα από το όριο, δηλαδή αν το όριο είναι ογδόντα χιλιόμετρα και πηγαίνει με εκατόν σαράντα χιλιόμετρα και τριάντα χιλιόμετρα αν είναι φορτηγό, τιμωρείται με φυλάκιση έως τρία έτη, αν από την πράξη μπορεί να προκύψει κίνδυνος σε ξένα πράγματα.

Αυτό δεν το καταλαβαίνω. Λέει: «εάν δύναται να προκύψει», είναι δηλαδή δυνητικό, χωρίς να έχει προκύψει. Δηλαδή, αν τρέχει στην ουσία και πηγαίνει με εκατόν σαράντα χιλιόμετρα, μπορεί να τιμωρηθεί με τρία χρόνια φυλάκιση; Και το ίδιο ενός έτους, αν μπορεί να προκύψει κίνδυνος για άνθρωπο. Είναι μικρότερη η ποινή, κάθειρξη δέκα ετών, εάν προκάλεσε βαριά σωματική βλάβη ή σημαντική ζημία σε κοινωφελείς εγκαταστάσεις. Δηλαδή, αν πέσει και σε καμμιά κολώνα της ΔΕΗ, θα φάει δέκα χρόνια φυλακή αυτός. Δεν ξέρω. Δεν το καταλαβαίνω εγώ καλά ή είναι έτσι ακριβώς;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Μια χαρά το καταλαβαίνετε.

**ΑΘΑΝΑΣΙΟΣ ΠΛΕΥΡΗΣ:** Αυτό υπήρχε. Προστέθηκε απλώς ο κόκκινος σηματοδότης.

**ΙΩΑΝΝΗΣ ΚΟΝΤΗΣ:** Για τον σηματοδότη λέω, ναι. Και την ταχύτητα. Υπήρχε δέκα χρόνια πριν; Δεν το είχα δει, πραγματικά.

**ΑΘΑΝΑΣΙΟΣ ΠΛΕΥΡΗΣ:** Άρα, μην τρέχεις πάνω από σαράντα χιλιόμετρα πάνω από το όριο.

**ΙΩΑΝΝΗΣ ΚΟΝΤΗΣ:** Δεν τρέχω ποτέ. Τρέχω σαράντα χιλιόμετρα κάτω από το όριο. Αυτό νομίζουμε ότι δεν έχει καμμία θέση στο περί ρατσισμού άρθρο, η βλάβη εναντίον αδύναμων ατόμων.

Θέλω να αναφερθώ σε πάρα πολλά άρθρα, αλλά δεν έχω χρόνο. Στην απλή δυσφήμηση, η προτεινόμενη κατάργηση στη δυσφήμηση στο άρθρο 54 ή 57 ως αξιόποινη πράξη είναι προβληματική. Έχουμε υποστεί τη δυσφήμηση, ότι έβγαλα εκατομμύρια στον ΑΡΗ. Θα πρέπει, λοιπόν, ο νόμος να προστατεύει την τιμή και την υπόληψη με ένα εναρμονισμένο πλέγμα και όχι να τα αφαιρούμε έτσι. Δεν ξέρω και για ποιον λόγο. Όποιος δυσφημεί να σκέφτεται πολύ σοβαρά να δυσφημεί κάποιον, να έχει αποδείξεις και να πηγαίνει στο δικαστήριο να τις τεκμηριώσει, όχι να δυσφημούμε τον καθένα, να βρίζουμε και μετά να μη μας τιμωρεί κανείς.

Για τα μονομελή εφετεία κ.λπ., τα έχουν πει όλοι. Σίγουρα έχουμε θέμα και με την αφαίρεση των αρμοδιοτήτων. Θεωρούμε ότι θα έπρεπε να υπάρχουν, όπως σε όλον τον κόσμο. Αναφέρομαι στις αρμοδιότητες των ενόρκων στα μεικτά ορκωτά, γιατί τα μεικτά ορκωτά είναι ένας θεσμός που σε όλον τον κόσμο είναι αποδεκτός. Και στην Ελλάδα έχουμε ενόρκους και μάλιστα η πολιτεία τούς βαφτίζει ενόρκους χωρίς να το ξέρουν και οι ίδιοι και τους κληρώνει. Δεν θα πρέπει να γίνουν τα τριμελή, να πάμε σε μονομελή για να δικάζουν πράξεις οι οποίες σίγουρα είναι πράξεις που μπορεί να φτάνουν και στο απλό κακούργημα. Μία γνώμη δεν είναι το ίδιο με τη γνώμη δύο ή τριών ατόμων και η εμπειρία σίγουρα παίζει μεγάλο ρόλο.

Τα υπόλοιπα θα τα πούμε ψηφίζοντας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Υπουργός Δικαιοσύνης κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, ο τρόπος που αντιμετωπίζει κάποιος, σε όλα τα επίπεδα, ένα ποινικό σύστημα ενέχει σαφώς στοιχεία ιδεολογικά και πολιτικά. Αυτό μας το δίδαξε από το πρώτο έτος στη Νομική Σχολή ο καθηγητής -αείμνηστος πια- Ιωάννης Μανωλεδάκης, ο οποίος μάς είπε -και αυτό δίδασκαν και οι πιο σπουδαίοι καθηγητές του Ποινικού Δικαίου- ότι τα πιο πετυχημένα ποινικά συστήματα στον κόσμο δεν είναι εκείνα που επιδιώκουν να οδηγήσουν τους εγκληματίες σώνει και καλά στη φυλακή, αλλά είναι εκείνα τα οποία εκπέμπουν ένα ισχυρό σήμα προς την κοινωνία και προς όλους εκείνους που έχουν στο μυαλό τους να προβούν σε παράνομες πράξεις να μην τις κάνουν, γιατί τους δημιουργούν τη βεβαιότητα ότι αν παρανομήσουν, τότε ο κίνδυνος να πάνε στη φυλακή είναι πάρα πολύ μεγάλος και σε κάθε περίπτωση τούς προειδοποιούν λέγοντας ότι δεν υπάρχει πράξη που στον ποινικό νόμο χαρακτηρίζεται ως αδίκημα, η οποία να μην επισύρει κάποιου είδους ποινή. Αυτά είναι τα πετυχημένα ποινικά συστήματα.

Εγώ θα συμφωνήσω ότι η υπερπληθώρα ποινών ή το ύψος των ποινών δεν λειτουργεί σώνει και καλά αποτρεπτικά. Τι λειτουργεί αποτρεπτικά; Η βεβαιότητα ότι οι ποινές που προβλέπονται και θα επιβληθούν από το δικαστήριο θα εκτιστούν. Είναι αυτό στο οποίο αποφύγατε όσοι κάνετε κριτική στο σχέδιο νόμου να αναφερθείτε. Αναφέρεστε πάρα πολύ εύκολα στο ότι οι μεγάλες ποινές δεν οδηγούν στη μείωση της εγκληματικότητας. Μάλιστα. Δεν αναφέρεστε, όμως, στο ότι αυτό το σχέδιο νόμου αποκαθιστά μία αντίληψη που κυριάρχησε τα τελευταία πενήντα χρόνια στην Ελλάδα ότι υπάρχουν μόνο δικαιώματα και όχι υποχρεώσεις. Δεν σας απασχόλησε καθόλου το γεγονός ότι αυτό το νομοσχέδιο επιχειρεί να οργανώσει επιτέλους και να εκπέμψει ένα συγκεκριμένο μήνυμα προς όλους όσοι θέλουν να παρανομήσουν ότι «κοιτάξτε, εάν από δω και πέρα προβείτε σε εγκληματικές πράξεις, ο κίνδυνος να πάτε στη φυλακή ή να υποστείτε κάποια ποινή είναι σοβαρός».

Η επιτυχία, λοιπόν, αυτού του σχεδίου είναι ότι αποκαθιστά αυτό το μεγάλο έλλειμμα του ποινικού μας συστήματος, ότι αντί να εκπέμψει αυτό το μήνυμα, εκπέμπει ένα άλλο το οποίο λέει πως ό,τι και να κάνεις, ο κίνδυνος να υποστείς κάτι είναι από αμελητέος, ελάχιστος έως καθόλου και ότι αν τελικά ένα δικαστήριο, όπως είπε ο κ. Πλεύρης, σου δώσει μια ποινή και οδηγηθείς στη φυλακή, με τις προβλέψεις οι οποίες υπάρχουν, πάρα πολύ γρήγορα θα βγεις έξω.

Επομένως, όλη η κατεύθυνση και η φιλοσοφία αυτού του σχεδίου βρίσκεται στον αντίποδα αυτών που νομοθετήθηκαν το 2019, την τελευταία μέρα πριν κλείσει η Βουλή, από την κυβέρνηση του ΣΥΡΙΖΑ, στον αντίποδα ακριβώς. Είναι η ακριβώς απέναντι φιλοσοφία.

Είναι καταπληκτικό να ακούω από το ΠΑΣΟΚ ότι αυτό συνιστά αντιμεταρρύθμιση. Για να υπάρξει αντιμεταρρύθμιση πρέπει να έχει υπάρξει, να έχει προηγηθεί μεταρρύθμιση. Άρα, το ΠΑΣΟΚ θεωρεί μεταρρύθμιση τους ποινικούς κώδικες του ΣΥΡΙΖΑ, από την ψήφιση των οποίων αποχώρησε από τη Βουλή, καταγγέλλοντάς τους. Εκείνοι είναι μεταρρύθμιση και αυτό που αποκαθιστά ό,τι οι κώδικες του ΣΥΡΙΖΑ ανέτρεψαν, είναι αντιμεταρρύθμιση. Σε ποια πολιτική λογική υπακούει αυτή η κριτική;

Έγινε πολλή συζήτηση για την ύπαρξη ή μη νομοπαρασκευαστικής επιτροπής, η οποία έγινε και στον δημόσιο λόγο αυτό το διάστημα. Πρέπει να πω -και το σημειώνω με θετική έκπληξη- πόσο η συζήτηση αυτή περί μη υπάρξεως επιτροπής οδήγησε σε εξέλιξη το αναρχικό κίνημα στην Ελλάδα. Πόσο επηρέασε το αναρχικό κίνημα στην Ελλάδα αυτή η συζήτηση περί μη υπάρξεως νομοπαρασκευαστικής επιτροπής.

Πριν από μερικές μέρες αυτοί που αποκαλούνται αναρχικοί προέβησαν σε πράξεις βανδαλισμού του γραφείου του Υφυπουργού κ. Μπούγα και εξέδωσαν μια ανακοίνωση γι’ αυτό που έκαναν. Αφού καταγγέλλουν τον κ. Μπούγα και εμένα ως αντιδραστικούς και δεν ξέρω τι άλλο, ο μοναδικός λόγος που επικαλούνται -οι αναρχικοί, προσέξτε!- για το ότι προέβησαν σε αυτή την πράξη βανδαλισμού είναι ότι δεν υπήρξε νομοπαρασκευαστική επιτροπή. Άρα πρέπει να σας δώσω συγχαρητήρια γιατί συμβάλατε ώστε το αναρχικό κίνημα στην Ελλάδα να εξελιχθεί και να θεωρεί ότι μπορεί να προβαίνει σε τέτοιες πράξεις επειδή δεν έγινε νομοπαρασκευαστική επιτροπή. Αυτό είναι μια παγκόσμια εξέλιξη καταπληκτική.

Να σας πω για εκείνες τις νομοπαρασκευαστικές επιτροπές και για εκείνη συγκεκριμένα. Κυρίες και κύριοι Βουλευτές, πίσω από βαρύγδουπα ονόματα νομοπαρασκευαστικών επιτροπών συνήθως κρύβονται και κάποια βαρύγδουπα συμφέροντα. Κάποια μέλη από εκείνη την επιτροπή έχουν και μεγάλα δικηγορικά γραφεία και όταν συνέταξαν τους κώδικες του ΣΥΡΙΖΑ, στα δικαστήρια εξελίσσονταν δίκες των πελατών τους.

**ΙΩΑΝΝΗΣ ΣΑΡΑΚΙΩΤΗΣ:** Του Μαργαρίτη;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα δείτε. Όχι του Μαργαρίτη. Δείτε ποιοι ήταν. Ο Μαργαρίτης δεν ήταν σε εκείνη τη νομοπαρασκευαστική επιτροπή για την οποία σας μιλώ.

**ΙΩΑΝΝΗΣ ΣΑΡΑΚΙΩΤΗΣ:** Ήταν σε επόμενη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτοί, λοιπόν, αν δείτε τα ρεπορτάζ της εποχής, οι της νομοπαρασκευαστικής επιτροπής, τα βαρύγδουπα ονόματα, πήγαν στα δικαστήρια που δικάζονταν οι πελάτες τους και υπέβαλαν αιτήματα να αναβληθούν οι δίκες διότι, όπως είπαν στο δικαστήριο, επίκειται αλλαγή του Ποινικού Κώδικα τον οποίο συνέτασσαν αυτοί και τα δικαστήρια εξοργίστηκαν και είπαν ότι αυτό δεν μπορεί να συμβεί. Και τότε ποιου μέσου μετήλθαν για να υπάρξουν αναβολές; Παραιτήθηκαν της υπερασπίσεως, για να μπορεί το δικαστήριο να αναβάλει και πράγματι στις επόμενες ελάχιστες μέρες ψηφίστηκαν οι κώδικες, τους οποίους συνέταξαν αυτοί οι κύριοι συνήγοροι, τα βαρύγδουπα ονόματα των νομοπαρασκευαστικών επιτροπών, τους οποίους φαντάζομαι ότι λατρεύουν οι αναρχικοί.

Όπως είπε ο κ. Πλεύρης ενώπιον της Βουλής των Ελλήνων, λοιπόν, η Κυβέρνηση εμφανίζεται, η Κυβέρνηση κρίνεται, ο Υπουργός και ο Υφυπουργός εμφανίζονται. Δεν εμφανίζεται καμμία νομοπαρασκευαστική επιτροπή εδώ, κανένας κύριος καθηγητής και όλοι εμείς κρινόμαστε από τον ελληνικό λαό. Εμείς, όμως, όχι κάποιος που είναι πίσω από εμάς, που έχει ή δεν έχει επώνυμο. Άρα η Κυβέρνηση εμφανίζεται ενώπιον της Βουλής των Ελλήνων και ενώπιον του ελληνικού λαού με ένα σχέδιο νόμου συγκεκριμένης φιλοσοφίας.

Είχα πει και χθες στην επιτροπή και το επαναλαμβάνω και σήμερα, γιατί αυτό που διδαχθήκαμε στη Νομική Σχολή κυρίως από τους μαρξιστικής αντίληψης καθηγητές μας ήταν το εξής απλό, ότι η συγκρότηση των κρατών και η οργάνωση των ποινικών τους συστημάτων έγινε για να μπορέσουν τα κράτη να μπουν σε εποχές πολιτισμού. Δηλαδή να υποκαταστήσουν την ανάγκη που έχει το θύμα απέναντι στον θύτη και για λογαριασμό του θύματος να οργανώσουν την ικανοποίησή του, για να μην έχουμε αυτοδικίες, για να φύγουμε από την κατάσταση ζούγκλας όπου ο ένας σκοτώνει τον άλλον επειδή κάτι του έκανε. Τα ποινικά συστήματα εκεί απέβλεψαν, να υποκαταστήσουν την απαίτηση του θύματος για ικανοποίηση, να την οργανώσουν, να οργανώσουν τα δικαιώματα του κατηγορουμένου, όμως, εν τέλει να μπορεί η απονομή της δικαιοσύνης να οδηγεί στην ικανοποίηση του θύματος μέσω της οργανωμένης πολιτείας. Όταν επί πάρα πολλά χρόνια οργανώνεται μόνο η προστασία των δικαιωμάτων των κατηγορουμένων ή και των καταδικασμένων, είναι προφανές ότι αυτή η πολιτεία έχει έλλειμμα όταν έχει εγκαταλείψει τα δικαιώματα των θυμάτων.

Τι σημαίνει, άραγε, δικαίωμα του θύματος; Γιατί ακούστηκαν πολλές ειρωνικές κριτικές προσεγγίσεις που μίλησαν για θυματοκεντρικό νομοσχέδιο. Μάλιστα. Ποιος θα έρθει στη θέση της μάνας που περιμένει το βράδυ το παιδί της να γυρίσει και δέχεται ένα τηλεφώνημα τα μεσάνυχτα ότι κάποιος πέρασε το κόκκινο μεθυσμένος και τον σκότωσε; Ποιος θα έρθει; Ποιος έρχεται στη θέση του γιατρού που λιώνει στην εφημερία στο νοσοκομείο και του επιτίθενται βίαια κάποιοι εκεί, όχι με βρισιές, τον χτυπάνε το ίδιο και τον νοσηλευτή, γιατί αισθάνονται ότι δεν εξυπηρετούνται γρήγορα στην εφημερία του δημόσιου νοσοκομείου. Ποιος έρχεται στη θέση του διασώστη του ΕΚΑΒ, στον οποίον επιτίθενται, όταν φτάνει το ασθενοφόρο γιατί δήθεν άργησε και εκείνος πάλευε με την κυκλοφορία; Ποιος θα έρθει στη θέση του δασκάλου και του καθηγητή που δέχεται την επίθεση του νταή απ’ έξω; Ποιος έρχεται στη θέση κάποιου ο οποίος συκοφαντείται, λοιδορείται, κάποιος ο οποίος υφίσταται βιαιοπραγίες και τελικά ο θύτης δεν χρειάζεται καν να πάει στο δικαστήριο με το υφιστάμενο πλαίσιο; Ποιος έρχεται στη θέση μιας λαϊκής οικογένειας η οποία επιστρέφει από μια ολιγοήμερη απουσία και βρίσκει το σπίτι λεηλατημένο; Και μη μου πείτε ότι αυτό αφορά τα σπίτια των πλουσίων, αυτά είναι προστατευμένα, τα λαϊκά σπίτια κλέβουν.

Άρα στη θέση αυτών θα έρθει μια πολιτεία η οποία σέβεται τα δικά τους δικαιώματα και θα πρέπει να αποκαταστήσει την ευνομία. Πώς; Θα πρέπει να αποκαταστήσει αυτό το περί δικαίου αίσθημα που έχουν, που λέει: «Εγώ υπέστη κάτι». Ποιος θα έρθει στη θέση -ας πούμε- ενός ηλικιωμένου ζευγαριού που έχει πέντε χιλιάρικα στην άκρη για ώρα ανάγκης, όλα κι όλα αυτά είναι, και πάει κάποιος και τα βουτάει. Με τη σημερινή νομοθεσία αυτός δεν θα υποστεί τίποτα απολύτως, αλλά θα τους έχει φάει ολόκληρη την περιουσία, θα τους έχει φάει στην πραγματικότητα τη δυνατότητά τους να ζήσουν.

Επομένως, όταν μιλάμε για τα δικαιώματα των θυμάτων, στην πραγματικότητα μιλάμε για τα δικαιώματα μιας ολόκληρης κοινωνίας που θέλει να ζήσει ειρηνικά, μιας κοινωνίας που δεν θέλει να κτυπάνε τους πολίτες, να βιάζουν τα παιδιά τους. Και, προσέξτε, βιάζουν τα παιδιά τους και με το υφιστάμενο πλαίσιο στο οποίο αντιδρούν, όσοι αντιδρούν εδώ μέσα, αυτός όποια καταδίκη και να υποστεί σε λίγο θα είναι έξω.

Και, προσέξτε, το Δικαστικό Συμβούλιο, όπως σωστά ελέχθη, δεν έχει δικαίωμα καν να δει τίποτα, να δει το αδίκημα αυτό καθ’ αυτό, να σχηματίσει μια γνώμη. Ακούσαμε την άποψη του εκπροσώπου της Νέας Αριστεράς να λέει το εξής: «Μα, δίνετε το περιθώριο στους δικαστές να αξιολογήσουν την ποινή; Αφού αυτή αξιολογήθηκε. Να αξιολογήσουν το έγκλημα, την πράξη; Του Δικαστικού Συμβουλίου. Αφού -λέει- αυτό αξιολογήθηκε από τους δικαστές που επέβαλαν την ποινή.». Μάλιστα, οι δικαστές, όμως, επέβαλαν δέκα χρόνια και αυτός έχει δικαίωμα να κάνει αίτηση, με βάση την υφιστάμενη νομοθεσία, στα τέσσερα χρόνια. Άρα το συμβούλιο δεν πρέπει να αξιολογήσει το έγκλημα με βάση την αξιολόγηση που έκανε το πρώτο δικαστήριο και να δει εν τω μεταξύ πώς συμπεριφέρεται ο δράστης;

Δείτε λίγο. Έχουμε παρακολουθήσει αυτές τις μέρες -και στην επιτροπή και εδώ- μια καταπληκτική αντίφαση, η οποία λέει το εξής: Μα, γιατί δεσμεύετε τον δικαστή τόσο πολύ, όταν πρόκειται να επιβάλει τις ποινές και δεν έχει την άνεση να δώσει αναστολή παντού; Γιατί τον δεσμεύετε; Έτσι λέει η άποψη αυτή.

Την ίδια στιγμή, αυτός που το διατυπώνει, λέει: Γιατί δίνετε την ευχέρεια στον δικαστή όταν κάποιος κάνει αίτημα να απολυθεί, να εξετάσει πώς είναι τα πράγματα; Δηλαδή στη μια λέει «τον δεσμεύετε, δεν πρέπει» και στην άλλη λέει «πρέπει να τον δεσμεύσετε, όπως έκανε ο ΣΥΡΙΖΑ». Στην πραγματικότητα η υφ’ όρων απόλυσης είναι υποχρεωτική για το δικαστικό συμβούλιο.

Αυτά αναμένουν; Για ρωτήστε την κοινωνία γιατί σε όλες τις μετρήσεις τα ζητήματα ασφάλειας και εγκληματικότητας είναι πάρα πολύ υψηλά στις αγωνίες των πολιτών; Είναι καλή η κατάσταση; Όχι. Εδώ όσοι είστε αντίθετοι με αυτή την πρόταση λέτε: «Ας μείνει όπως έχει, μια χαρά είναι. Δεν χρειάζεται να κάνετε τίποτα». Γιατί δεν ακούσαμε αντιπρόταση. Η αντιπρόταση είναι να μείνει όλο το πλέγμα και η αντίληψη των διατάξεων του κώδικα του ΣΥΡΙΖΑ. Όμως, πείτε τα στον κόσμο αυτά. Γιατί οι μετρήσεις έδειξαν ότι εννιά στους δέκα αποδέχονται αυτή την αντίληψη και αυτή τη λογική που εισάγουμε εμείς σήμερα στη Βουλή των Ελλήνων;

Αν θέλετε να διαλέξετε εκείνους τους ποινικολόγους -εκείνους, όχι όλους- οι οποίοι μιλάνε για το χειρότερο νομοθέτημα της πεντηκονταετίας, χάρισμά σας. Εμείς θα διαλέξουμε το 90% της ελληνικής κοινωνίας. Με αυτούς είμαστε. Για την ανάγκη αυτών νομοθετούμε. Για λογαριασμό τους νομοθετούμε. Προσπαθούμε να αντιμετωπίσουμε ένα υπαρκτό πρόβλημα.

Βέβαια, η καταπληκτική δογματική προσέγγιση της Αριστεράς στο σχέδιο νόμου είναι: «Μα, είναι δυνατόν να εισάγετε ποινική ευθύνη εταιρειών που δωροδοκούν»; Για φαντάσου! Η «Αριστερά και η Πρόοδος», η οποία αγωνιά ότι αλλάζει το δόγμα του Ποινικού Κώδικα επειδή εισάγεται η ποινική ευθύνη νομικών προσώπων, για να μην τη γλιτώνουν όταν απαλλάσσονται τα φυσικά πρόσωπα.

Η Κυβέρνηση αυτή η οποία κατηγορείται -εγώ τι άκουσα για Δεξιά και ακροδεξιά- εισάγει για πρώτη φορά την ποινική ευθύνη των νομικών προσώπων με απειλή χρηματικής ποινής που φτάνει εκατομμύρια έως και το κλείσιμο, που αυξάνει τα πρόστιμα, τις ποινές στους πολιτικούς που δωροδοκούνται από 100.000 στα 4 εκατομμύρια και που αυξάνει τις χρηματικές ποινές στα πρόσωπα και τις εταιρείες, που προβαίνουν σε ξέπλυμα βρώμικου χρήματος.

Γι’ αυτά οι ανησυχίες είναι μην πειράξουμε το δόγμα. Τι λέτε; Τι λέτε;

**ΙΩΑΝΝΗΣ ΣΑΡΑΚΙΩΤΗΣ:** Για το 60;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας πω. Και βέβαια τίποτα επί της ουσίας όσον αφορά το πλαίσιο της ενδοοικογενειακής βίας, που προστατεύει αποτελεσματικά τα θύματα. Δεν έγινε διάλογος, η μόνιμη επωδός. Κι όμως εκεί θα βρούμε διατάξεις, οι οποίες για πρώτη φορά παρέχουν απόλυτη δικαστική προστασία στους γιατρούς, τους ψυχολόγους, τους κοινωνιολόγους, τους εκπαιδευτικούς, οι οποίοι θα αναφέρουν τα περιστατικά ενδοοικογενειακής βίας που υποπίπτουν στην αντίληψή τους λόγω της δουλειάς τους. Μέχρι τώρα αυτοί ήταν απροστάτευτοι και όταν έκαναν κάποια καταγγελία ή έκαναν κάποια αναφορά υφίσταντο κακές μηνύσεις, εκδικητικές μηνύσεις, εκδικητικές αγωγές και σταματούσαν. Τώρα τους παρέχουμε απόλυτη προστασία, να μπορούν να το κάνουν χωρίς κανένα πρόβλημα.

Άρα, λοιπόν, όλα αυτά τα οποία συνιστούν τον κορμό αυτού του σχεδίου νόμου, οδηγούν στην απόφασή σας να το καταψηφίσετε επί της αρχής; Ποιες είναι οι αρχές οι δικές σας;

Έγινε πολλή συζήτηση για την υπόθεση των βουλευμάτων. Στην αρχή ήταν μια κριτική, ότι τα βουλεύματα καταργούνται. Ψέμα! Τα βουλεύματα σε όλες τις σοβαρές υποθέσεις και ειδικά εκείνες οι οποίες έχουν οικονομικό αντικείμενο και χρειάζονται διερεύνηση παραμένουν ως έχουν.

Θέλω να θυμίσω ότι τώρα, τώρα που μιλάμε, όλον αυτόν τον καιρό παραπέμπονται χωρίς βούλευμα τα κακουργήματα στις εξής περιπτώσεις: Τώρα το εμπόριο ναρκωτικών παραπέμπεται απευθείας, στις ληστείες έχουμε απευθείας παραπομπή, στις διακεκριμένες κλοπές έχουμε απευθείας παραπομπή, στις φορολογικές κακουργηματικές παραβάσεις έχουμε απευθείας παραπομπή, στη λαθρεμπορία έχουμε απευθείας παραπομπή, στην παράνομη μεταφορά αλλοδαπών έχουμε απευθείας παραπομπή, στις παραβάσεις του νόμου περί όπλων και εκρηκτικών έχουμε απευθείας παραπομπή και στα εγκλήματα καταστροφής δασών έχουμε απευθείας παραπομπή.

Τι καημός σας έχει πιάσει μην τυχόν και γίνει η δίκη των Τεμπών νωρίς; Γιατί διευρύνουμε απλώς αυτόν τον κατάλογο με λίγες ακόμα περιπτώσεις κακουργηματικές στις οποίες μετά το πέρας της ανάκρισης ο εισαγγελέας μπορεί να τις οδηγήσει με σύμφωνη γνώμη του προέδρου των εφετών στο ακροατήριο. Και προς τι οι αντιδράσεις σας; Έχει λέει αθωωτικά βουλεύματα. Μάλιστα. Αλλά όταν σας καλέσαμε να μας πείτε τα αθωωτικά αυτά βουλεύματα, έχουν βγει με προτάσεις αθωωτικές των εισαγγελέων, απορία ψάλτου βηξ, διότι το 98% των αθωωτικών βουλευμάτων γίνεται μετά από αθωωτική πρόταση του εισαγγελέα. Αυτό παραμένει ως έχει. Κατά συνέπεια όταν η ανάκριση τελειώνει και ο εισαγγελέας διαπιστώνει ότι δεν υπάρχουν στοιχεία να οδηγηθεί η υπόθεση στο ακροατήριο, εισάγει την υπόθεση με απαλλακτική πρόταση στο συμβούλιο για να εκδοθεί βούλευμα. Τι αλλάζει, λοιπόν, και ο τόσος καημός;

Και το θέμα της κλήσης στο δικαστήριο των προανακριτικών υπαλλήλων. Η διατύπωση που έχουμε είναι η διατύπωση της ευρωπαϊκής σύμβασης των δικαιωμάτων του ανθρώπου, που λέει ότι ο κατηγορούμενος έχει δικαίωμα αυτός να καλέσει ή να επιβάλει στις εισαγγελικές αρχές να καλέσουν τους μάρτυρες που αυτός θέλει. Υπάρχει κανένα πρόβλημα στη διάταξη αυτή ή είναι ακριβώς διατυπωμένη όπως είναι η ΕΣΔΑ; Ο κατηγορούμενος λοιπόν, έχει δικαίωμα αν δει… Γιατί εδώ θεωρούμε ότι και ο εισαγγελέας είναι κακόβουλος, κάτι έχει στο μυαλό του και δεν θέλει να καλέσει τους αστυνομικούς μάρτυρες. Ποιος ξέρει γιατί; Αλλά ακόμα και όταν υποψιάζεται τον εισαγγελέα, εμείς έχουμε βάλει τη διατύπωση της ΕΣΔΑ η οποία λέει ότι ο κατηγορούμενος όταν διαπιστώσει πέντε μέρες αφότου πάρει την κλήση ότι δεν έχει κληθεί κάποιος ή κάποιοι μάρτυρες που πρέπει να κληθούν επιβάλει στον εισαγγελέα να τους καλέσει. Υπήρξε μια κριτική ότι οι πέντε μέρες είναι λίγες. Δεκτή, θα γίνουν δέκα, έτσι ώστε να μην υπάρχει καμμία αμφιβολία ότι θα έχει την άνεση για να μπορεί να επιβάλει την κλήτευση τους.

Και οι περίφημες μονομελείς συνθέσεις. Από τη μια μεριά γιατί δεν εμπιστεύεσαι τους δικαστές, από την άλλη μεριά πώς εμπιστεύεσαι τους δικαστές σε μονομελή σύνθεση; Ένας εφέτης, ένας πρόεδρος εφετών που δικάζει στο μονομελές κακουργημάτων έχει τριάντα χρόνια δικαστής. Τριάντα χρόνια. Και τώρα εμείς πρέπει να πούμε ότι έναν δικαστή με τριάντα χρόνια εμπειρίας και προϋπηρεσίας δεν πρέπει να τον εμπιστευτούμε. Αλλά εδώ δεν είναι ότι στην πραγματικότητα υπάρχουν αντιρρήσεις ως προς αυτό. Είναι ότι υπάρχει μια αναζήτηση κάποιων δικαιολογιών να μην ψηφιστεί το νομοσχέδιο. Όλες οι δικαιολογίες είναι δευτερεύουσες. Καμμία δεν ασχολήθηκε με όλα αυτά, τα οποία κάναμε, προκειμένου να αποκατασταθεί ένα αίσθημα δικαίου, ένα αίσθημα ασφάλειας και να καταπολεμηθεί η ατιμωρησία στην ελληνική κοινωνία. Καμμία. Αλλά και δευτερεύουσες περιπτώσεις από τις οποίες τις περισσότερες έχουμε κάνει δεκτές και τις λύνουμε, γιατί όπως έχετε παρατηρήσει το Υπουργείο δέχτηκε αλλαγές αφότου ολοκληρώθηκε η διαβούλευση. Θεωρήσαμε ότι εκεί υπήρχαν χρήσιμες παρατηρήσεις, δεχθήκαμε και τις ενσωματώσαμε. Ανακοίνωσα χθες ότι θα ενσωματώσουμε και παρατηρήσεις που έγιναν στην επιτροπή και προφανώς θα ενσωματώσουμε και παρατηρήσεις που γίνονται στην Ολομέλεια.

Και για να κλείσω με κάτι το οποίο θεωρείται εμβληματικό. Κυρίες και κύριοι Βουλευτές, εδώ είπα εγώ στις προγραμματικές δηλώσεις ότι όλα τα κακουργήματα θα διώκονται αυτεπαγγέλτως. Όλα. Και αυτό γίνεται με έναν απολύτως καθαρό τρόπο. Αποκαθίσταται δηλαδή αυτό που είχε τραυματιστεί διαχρονικά στο ποινικό. Όλα. Αυτό που έγινε με τον ΣΥΡΙΖΑ ήταν πως βιαζόταν να ισχύσει ο κώδικας από την επομένη μέρα της ψήφισής του προκειμένου να απαλλαγούν κάποιοι των οποίων οι δίκες εκκρεμούσαν στα δικαστήρια και έβαλαν την ισχύ του νόμου την επόμενη μέρα. Η καλή νομοθέτηση επιβάλλει ειδικά σε αυτές τις περιπτώσεις να υπάρχει ένας χρόνος, ώστε οι δικαστές και οι δικηγόροι να μπορούν να καταλάβουν, να δουν, να διαβάσουν, να ενημερωθούν για τις διατάξεις αυτές.

Λοιπόν όλα τα κακουργήματα διώκονται αυτεπαγγέλτως και αυτό είναι ξεκάθαρο και σαφώς υπάρχουν μεταβατικές διατάξεις για την ισχύ τους, προκειμένου να ενημερωθούν οι δικαστές και οι δικηγόροι. Αυτό είναι.

Κυρίες και κύριοι Βουλευτές, δικαιολογίες για να μην ψηφιστεί το νομοσχέδιο εύκολα μπορεί να βρει κάποιος. Αλλά οι δικαιολογίες ξέρετε απευθύνονται σε αυτούς που δεν είναι εδώ στην Αίθουσα, είναι απ’ έξω, όπου οι εννιά στους δέκα δέχονται την κατεύθυνση. Σε αυτούς πρέπει να απαντήσετε γιατί δεν το ψηφίζετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε τον κατάλογο και καλούμε στο Βήμα τον κ. Αθανάσιο Ζεμπίλη από τη Νέα Δημοκρατία.

Και μετά είναι ο Κοινοβουλευτικός Εκπρόσωπος του Κομμουνιστικού Κόμματος.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο σύγχρονος νομικός πολιτισμός ορθά επιβάλλει σε μια πολιτισμένη κοινωνία να νοιάζεται και για τους πολίτες που εγκληματούν, να τους δίνει δηλαδή την ευκαιρία που οι ίδιοι δεν έδωσαν στα θύματα τους. Γιατί η Ελένη Τοπαλούδη και ο Άλκης Καμπανός και τόσα άλλα θύματα δεν είχαν δεύτερη ευκαιρία. Αυτό όμως που δεν επιτρέπεται σε μια ευνομούμενη πολιτεία είναι να νοιάζεται περισσότερο για τους εγκληματίες απ’ όσο νοιάζεται για τα θύματά της, από όσο νοιάζεται για το κοινωνικό σύνολο. Διότι στην περίπτωση αυτή διαχέεται μια γενική αίσθηση ανομίας και ατιμωρησίας. Και η ατιμωρησία αναπόφευκτα συνδέεται με το κορυφαίο ζήτημα της ασφάλειας, με το θεμελιώδες δικαίωμα του πολίτη να αισθάνεται ασφαλής στην πόλη και τη γειτονιά του.

Δεν υπάρχει αμφιβολία ότι το έγκλημα στις μέρες μας έχει μεταλλαχθεί, καθώς έχει δεχθεί επιδράσεις από το διαδίκτυο και την παγκοσμιοποίηση. Και αυτό συνεπάγεται την ανάγκη προώθησης διαρκώς νέων πολιτικών στον πόλεμο κατά της βαριάς και της μικρομεσαίας εγκληματικότητας, που διαρκώς εξελίσσεται. Νέων πολιτικών που προσαρμόζουν το ποινικό πλαίσιο στις ανάγκες μιας νέας εποχής και σε προκλήσεις, όπως η κλιματική κρίση.

Τι και αν κάθε χρόνο κατακαίγονται χιλιάδες στρέμματα δάσους, χάνονται ανθρώπινες ζωές και περιουσίες και ολόκληρες περιοχές, όπως η Εύβοια και ο Έβρος βιώνουν ολοκληρωτική οικολογική καταστροφή; Στο διά ταύτα βλέπουμε να μην μπαίνει κανένας φυλακή.

Αυτό το φαινόμενο θέλει να αντιμετωπίσει το παρόν σχέδιο νόμου που με κύριο μέσο την έκτιση των ποινών επιχειρεί να καταπολεμήσει το αίσθημα ατιμωρησίας και να εκπέμψει ένα μήνυμα προς την κοινωνία ότι η ελληνική δικαιοσύνη, ότι η πολιτεία είναι παρούσα.

Το νομοσχέδιο εισάγει, επίσης, σημαντικές ρυθμίσεις για την επιτάχυνση των διαδικασιών και του χρόνου της ποινικής δίκης. Προς την κατεύθυνση της εύρυθμης λειτουργίας του κράτους δικαίου αναμένεται στο επόμενο διάστημα και ο νέος δικαστικός χάρτης της χώρας, που θα αποτελέσει βαθιά τομή στο χώρο της δικαιοσύνης. Είναι μια μεγάλη μεταρρύθμιση που λαμβάνει υπ’ όψιν ωστόσο τα χαρακτηριστικά του ελλαδικού χώρου, όπως η νησιωτικότητα ώστε να εξασφαλίζεται η απρόσκοπτη πρόσβαση των πολιτών στη δικαιοσύνη που αποτελεί το δικαίωμα των δικαιωμάτων.

Στην περιφερειακή μου ενότητα την Εύβοια με τα δύο νησιά, την Εύβοια και τη Σκύρο, κρίνεται απαραίτητη η ενδυνάμωση του Εφετείου της Εύβοιας και λειτουργίας τριών πρωτοβάθμιων δικαστηρίων στους Δήμους Καρύστου, Ιστιαίας και Κύμης Αλιβερίου.

Αποτελεί συνεπώς ζητούμενο η επιτάχυνση στην απονομή δικαιοσύνης με ταυτόχρονη διασφάλιση της ποιότητας των αποφάσεών της και σεβασμό στα ανθρώπινα δικαιώματα, διότι όπως είπε και ο σπουδαίος φιλελεύθερος φιλόσοφος, ο Μοντεσκιέ, η ελευθερία των πολιτών εξαρτάται κυρίως από την ποιότητα της ποινικής νομοθεσίας.

Και στο πλαίσιο αυτό θα ήθελα να κάνω τρεις γενικές επισημάνσεις. Η πρώτη, η αυστηροποίηση των ποινών αποτελεί μια πάρα πολύ δύσκολη άσκηση ισορροπίας ανάμεσα στην κρατούσα φιλοσοφία για σχετικά χαμηλές ποινές και για δεύτερη ευκαιρία σε όλους τους πολίτες και από την άλλη πλευρά στο κοινό περί δικαίου αίσθημα και το δικαίωμα προστασίας των πολιτών. Θα πρέπει μάλιστα να παραδεχθούμε ότι στο μεγαλύτερο τμήμα της Ευρώπης η ζυγαριά γέρνει προς την αποκλιμάκωση της ποινικής καταστολής και την υιοθέτηση εναλλακτικών ποινών στο πλαίσιο ενός φιλελεύθερου αναλογικού και επιεικούς συστήματος απονομής της δικαιοσύνης.

Επισήμανση δεύτερη, επειδή η ίδια η ζωή έχει δείξει ότι η αυστηροποίηση σε πολλές περιπτώσεις είναι ατελέσφορη ως προς την πάταξη της εγκληματικότητας θα πρέπει να δοθεί πολύ μεγάλο βάρος στην πρόληψη, ιδιαίτερα σε αδικήματα που εκδηλώνουν με ακραίο τρόπο την ενδοοικογενειακή, την οπαδική, τη νεανική και την έμφυλη βία κατά των γυναικών. Απαιτούνται παρεμβάσεις ευαισθητοποίησης και πρόληψης, προκειμένου να εξαλειφθούν στερεότυπα που τυφλώνουν και σε κάποιες φορές σκοτώνουν.

Στο πλαίσιο αυτό είναι πολύ σημαντική η πρωτοβουλία τού Πρωθυπουργού για τη σύσταση επιστημονικής επιτροπής που θα εκπονήσει την εθνική στρατηγική πρόληψης και αντιμετώπισης της βίας και της παραβατικότητας των ανηλίκων, που παρουσιάζει επικίνδυνη έξαρση τελευταία.

Τρίτη επισήμανση, η παραμονή για μεγαλύτερο διάστημα στις φυλακές αυξάνει και το κίνδυνο ιδρυματισμού των κρατουμένων και οι συνθήκες στις φυλακές έχουν πολύ μεγάλη σημασία όχι μόνο γιατί αποτελούν καθρέπτη της κοινωνίας, όχι μόνο χάριν δικαιωματισμού αλλά και για λόγους δημόσιας τάξης. Αργά ή γρήγορα είτε το θέλουμε είτε όχι τους κρατουμένους θα τους συναντήσουμε και πάλι μπροστά μας μετά την αποφυλάκισή τους και τότε έχει σημασία αυτός που φυλακίστηκε για ένα πλημμέλημα να μην έχει μυηθεί στη βαριά εγκληματικότητα.

Είναι προφανές συνεπώς ότι ο υποτροπιασμός στην εγκληματικότητα είναι δείκτης της αποτυχίας και της παρακμής μιας κοινωνίας, δείκτης αποτυχίας ενός ολόκληρου πολιτισμού. Στο πλαίσιο αυτό θα πρέπει να αντιμετωπιστεί το πρόβλημα του υπερκορεσμού των φυλακών, που αναμένεται να οξυνθεί κατά το επόμενο διάστημα. Άλλωστε είναι γνωστό ότι ο υπερπληθυσμός αυτός είναι η συχνότερη καταδίκη της χώρας μας για παραβίαση του άρθρου 3 της ευρωπαϊκής συνθήκης για απάνθρωπη και εξευτελιστική μεταχείριση στις φυλακές. Είναι χαρακτηριστικό ότι από τα σαράντα επτά μέλη του Συμβουλίου της Ευρώπης σε επίπεδο καταδικαστικών αποφάσεων η Ελλάδα έως πρόσφατα έκανε παρέα με τη Ρωσία και την Τουρκία. Και αυτό είναι κάτι που αμαυρώνει την εικόνα και μας αδικεί, διότι η Ελλάδα είναι μια χώρα δημοκρατίας και μια χώρα ασφάλειας δικαίου.

Ολοκληρώνοντας, θα ήθελα να επισημάνω ότι το παρόν σχέδιο νόμου θέτει τις εγγυήσεις και τα όρια που επιτρέπουν την απαραίτητη ισορροπία μεταξύ της ασφάλειας και της ελευθερίας των πολιτών, γιατί μια κοινωνία πρέπει να νοιάζεται για όλους και κυρίως να ακούει και τη φωνή όσων βίωσαν την παραβατικότητα, την εγκληματικότητα, την κακοποίηση, να ακούει φωνές, όπως της Μυρτούς της Πάρου, αλλά και όλων των θυμάτων που ζητούν δικαίωση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος, ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Θέλουμε πριν απ’ όλα, μιλώντας για την επικαιρότητα, να χαιρετίσουμε τον αγώνα των αγροτών, το χθεσινό συγκλονιστικό πανελλήνιο συλλαλητήριο στο Σύνταγμα όπου μαζί με τους αγρότες συμπαρατάχθηκαν εργαζόμενοι, μικροί επαγγελματίες, νέες και νέοι φοιτητές απαιτώντας μέτρα ουσιαστικής στήριξης του εισοδήματος των αγροτών, μείωση του κόστους παραγωγής με αφορολόγητο πετρέλαιο.

Αλήθεια, οι εφοπλιστές γιατί έχουν αφορολόγητο; Επειδή είναι φτωχοί; Γιατί οι αγρότες δεν έχουν που είναι μεγάλη παραγωγική δύναμη της κοινωνίας μαζί με τους εργαζόμενους; Απαντήστε κάποτε. Ποτέ δεν έχετε απαντήσει γι’ αυτό. Σας έχουμε κάνει εκατό φορές το ίδιο ερώτημα. Τα ίδια και με το ρεύμα. Με το ρεύμα; Μιλάτε; Δείτε τα κέρδη των εταιρειών πόσα είναι. Αμύθητα, απίστευτα κέρδη. Και εσείς επιμένετε σ’ αυτή την ίδια πολιτική.

Κοινή Αγροτική Πολιτική. Εδώ πρέπει να κάνουμε και έναν λογαριασμό, γιατί θα μας τρελάνετε στο τέλος και όχι μόνο εσείς της Νέας Δημοκρατίας, αλλά και του ΣΥΡΙΖΑ και του ΠΑΣΟΚ. Την ψηφίσατε ή όχι στο Ευρωκοινοβούλιο την Κοινή Αγροτική Πολιτική όλοι σας πλην ΚΚΕ; Ναι ή όχι; Απαντήστε μας.

Τώρα γιατί γκρινιάζετε; Λέει ο Πρόεδρος του ΠΑΣΟΚ ότι δεν την διαπραγματεύτηκε καλά η Κυβέρνηση Μητσοτάκη, την ΚΑΠ, την οποία την ψήφισαν όλοι μαζί. Ενώ, λέει, στην Ισπανία παραδείγματος χάριν την διαπραγματεύτηκαν καλύτερα. Συγγνώμη, τώρα λέω θα μας τρελάνετε για δεύτερη φορά, γι’ αυτό βγήκαν όλοι οι αγρότες της Ισπανίας στον δρόμο. Και οι Γάλλοι δεν την διαπραγματεύτηκαν; Και οι Βέλγοι δεν την διαπραγματεύτηκαν; Και οι Ιταλοί δεν την διαπραγματεύτηκαν;

Εδώ, λοιπόν, η υποκρισία -και απευθύνομαι κυρίως στον αγροτικό κόσμο- πρέπει να βάλει τέλος και οι φωτογραφίες πάνω στα τρακτέρ. Να σε κάψω Γιάννη, να σε αλείψω λάδι!

Και, βέβαια, να σας πούμε ότι δεν ξεμπερδέψατε, ότι θα συνεχιστούν οι αγώνες με κορύφωση στις 28 Φλεβάρη, με τη μεγάλη πανελλαδική απεργία που ταυτόχρονα θα αποτελεί και μια απάντηση σ’ αυτό που κάνετε με το έγκλημα στα Τέμπη, με το κλείσιμο άρον-άρον της εξεταστικής επιτροπής με ευθύνη της Πλειοψηφίας, της Νέας Δημοκρατίας, της Κυβέρνησης δηλαδή. Παρά το γεγονός ότι υπήρχαν απουσίες -και αυτό απευθύνεται και σε άλλους-, υπήρχαν ανούσιες αντιπαραθέσεις, υπήρχε -θα το πω απλά- «πολλή παρουσίαση» για τα κανάλια και τις ατάκες. Παρ’ όλα αυτά, όμως, έγινε συζήτηση και ουσιαστική συζήτηση. Και βέβαια, η όλη αντιπαράθεση είχε και έναν στόχο: Να καλύψει ο καθένας τους δικούς του Υπουργούς που εμπλέκονταν σε όλη αυτή την υπόθεση και να καλύψει τελικά στο σύνολο όλων αυτών που συμφώνησαν για την ιδιωτικοποίηση των σιδηροδρόμων, που ήταν μια από τις βασικές αιτίες που φτάσαμε ως εδώ.

Και όσοι επικαλούνται και πάλι την Ευρωπαϊκή Ένωση, έλεος! Από πού ήρθε αυτή η απόφαση; Από την Ευρωπαϊκή Ένωση δεν ήρθε; Πώς είναι η κατάσταση στην Ευρωπαϊκή Ένωση σε σχέση με τα συστήματα ασφάλειας; Χάλι μαύρο! Σας έχουμε πει εκατό φορές τα στοιχεία και θα τα ξαναπούμε.

Παρ’ όλα αυτά, λέω, υπάρχουν ευρήματα σ’ αυτή τη συζήτηση. Έγινε συζήτηση και ας λέτε ό,τι θέλετε. Κι ο ελληνικός λαός παρακολούθησε κατά μεγάλο μέρος, γιατί δεν ξεχνά αυτό το έγκλημα. Προκύπτουν πολιτικές, αλλά και ποινικές ευθύνες. Και λένε, η Νέα Δημοκρατία θέλει να καλύψει τον Υπουργό της, η άλλη μπορεί να θέλει να καλύψει τους υπόλοιπους. Αλήθεια, όταν προτείναμε εμείς στην Αναθεώρηση του Συντάγματος να καταργηθεί ο νόμος περί ευθύνης Υπουργών και να πηγαίνουν κανονικά στα δικαστήρια, το ψήφισε κανένας; Τι παραπονιέστε τώρα; Τι υποκρισία είναι αυτή; Εμείς το προτείναμε. Κανένας δεν το στήριξε να καταργηθεί αυτός ο νόμος επιτέλους, που είναι γάγγραινα. Όχι ότι θα αλλάξει ριζικά όλα τα πράγματα.

Μη νομίζετε ότι τελειώσατε. Το έγκλημα αυτό δεν θα ξεχαστεί. «Των νεκρών εμείς θα γίνουμε φωνή». Αυτό αγκάλιασε ένα εκατομμύριο οκτακόσιες χιλιάδες διαδηλωτές σύμφωνα με εκτιμήσεις της Κυβέρνησης.

Τώρα να πάμε στο συζητούμενο νομοσχέδιο. Ο Υπουργός έκανε μια φιλότιμη προσπάθεια και είπε πολλά. Όμως, πολλά δεν τα είπε καθόλου. Κουβέντα. Μερικά δεν τα είπε.

Να ξεκινήσουμε από την επιτάχυνση. Ξέρετε, αυτά τα έχουμε ακούσει. Σαράντα οκτώ φορές; Πόσα είναι, Γιάννη;

**ΙΩΑΝΝΗΣ ΓΚΙΟΚΑΣ:** Σαράντα νομοσχέδια από το 2000.

**ΑΘΑΝΑΣΙΟΣ ΠΑΦΙΛΗΣ:** Σαράντα από το 2000.

Άμα δείτε τις ομιλίες της εκάστοτε κυβέρνησης, αυτά έλεγαν περίπου. Τώρα, ακριβώς τα πράγματα αλλάζουν και λίγο προς το χειρότερο, βέβαια.

Επιταχύνουμε, λέει, την ποινική διαδικασία προς όφελος όλης της κοινωνίας και το διατυμπανίζετε. Όλης της κοινωνίας; Θα το αποδείξουμε αν είναι όλης.

Εμείς τι λέμε που οι άλλοι δεν μιλάνε καθόλου; Γιατί έχουν συμφωνήσει σε πάρα πολλά πράγματα και τσακώνονται για τα επιμέρους. Εμείς λέμε ότι και αυτός ο τομέας, της ποινικής δικαιοσύνης, δεν είναι ξεκάρφωτος -θα το πω έτσι- από τη συνολική πολιτική της κυβέρνησης και του συστήματος, από τις απαιτήσεις σε αυτές τις συνθήκες που έχει το κεφάλαιο, οι μεγάλοι επιχειρηματικοί όμιλοι συνολικά και όχι μόνο στην Ελλάδα. Άρα, εμείς λέμε ότι το πρώτο που προσπαθεί να διασφαλίσει -τα είπαμε και προηγούμενα- είναι τα συμφέροντα του κεφαλαίου.

Και βέβαια, είναι γνωστό ότι για την αργή δικαιοσύνη έχουν γράψει ή έχουν απαιτήσει και ο ΣΕΒ αλλά και άλλοι της ίδιας συνομοταξίας -να το πω έτσι-, τα αστικά επιτελεία. Και γι’ αυτό λέμε ότι η επιτάχυνση μέσα από την ψηφιοποίησή της αποτελεί κοινή στρατηγική όλων. Γι’ αυτό δεν μιλάτε. Γιατί, τι είναι, δηλαδή, όλα; Εφεύρεση Μητσοτάκη; Βεβαίως, φταίει η Κυβέρνηση πρώτα απ’ όλους και την πολεμάμε όχι μέσα στη Βουλή μονάχα και με κορώνες ανούσιες, αλλά και εκτός -και το αποδεικνύουμε καθημερινά- που είναι και το πιο σημαντικό.

Τι λέει, λοιπόν, αυτή η λογική; Αναγκαίος όρος για την ενίσχυση της ανταγωνιστικότητας της ελληνικής οικονομίας, προϋπόθεση για τη διατήρηση της επενδυτικής βαθμίδας και την αξιοποίηση των κονδυλίων του Ταμείου Ανάκαμψης. Είναι προαπαιτούμενα ή όχι; Ο κ. Τσιάρας είχε το θάρρος να το πει ωμά, «ναι ,είναι προαπαιτούμενα και πρέπει να τα περάσουμε γρήγορα, για να μπορέσουμε να κάνουμε και εκταμίευση». Εσείς τι λέτε τώρα; Η ίδια κυβέρνηση είναι. Μπορεί να αλλάζουν τα πρόσωπα, αλλά αυτό δεν έχει καμμία σημασία.

Δεν ενδιαφέρει γενικά η επιτάχυνση, αλλά ειδικά γι’ αυτό που κάνατε ήδη, ειδικά για τις επενδύσεις, ειδικά για τα συμφέροντα επιχειρηματικών ομίλων. Εδώ κάνατε δικαστήρια πολυτελείας με επιλεγμένους δικαστές που σε μια εβδομάδα πρέπει να δικάζουν και να πάρουν αποφάσεις σε ό,τι αφορά τις επενδύσεις και άλλα θέματα!

Τώρα, βέβαια, δεν χρησιμοποιείτε σαν βασικό θέμα την αντιμετώπιση της διαφθοράς, την οποία -τι να σας πω;- την έχετε τσακίσει όλοι σε όλη την Ευρωπαϊκή Ένωση και στην Ελλάδα το ίδιο! Μα, η διαφθορά είναι συστατικό στοιχείο του καπιταλιστικού συστήματος. Για να δουλέψει η μηχανή, θέλει και λάδι και χωρίς λάδι καίγεται. Και το λάδι είναι πολλαπλό.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Επί κομμουνιστικού…

**ΑΘΑΝΑΣΙΟΣ ΠΑΦΙΛΗΣ:** Θέλετε να ανοίξουμε κουβέντα; Άμα μου δώσει χρόνο ο Πρόεδρος, δεν έχω κανένα πρόβλημα. Και θα έρθει η ώρα να τα πούμε αυτά.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Εκεί ήταν η νομενκλατούρα.

**ΑΘΑΝΑΣΙΟΣ ΠΑΦΙΛΗΣ:** Και θα έρθει η ώρα να τα πούμε αυτά, και για τα δικαιώματα και για ό,τι θέλετε και για τον σοσιαλισμό.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Άλλο είπα.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε παρακαλώ.

**ΑΘΑΝΑΣΙΟΣ ΠΑΦΙΛΗΣ:** Όποτε θέλετε, είμαστε διατεθειμένοι να τα πούμε όλα, για ποια δικαιώματα και για ποια γκούλαγκ και ποια Μακρόνησο, για ποια, για ποια, για ποια -μη με προκαλείτε, που μιλάτε και από πάνω- για εκτελέσεις, για σφαγές παιδιών και λοιπά και λοιπά. Γι’ αυτά τα δικαιώματα δεν θέλουμε να ανοίξουμε τέτοιο θέμα, αλλά μη μας προκαλείτε. Και ό,τι λάθη έκαναν, τα πλήρωσαν, αλλά τα πλήρωσαν και οι λαοί ολόγυρα. Άνοιξαν καινούργιους δρόμους στην ιστορία της ανθρωπότητας και σε αυτά τα θέματα.

Λέω, λοιπόν: Για τους εργαζόμενους, αλήθεια, και το λαό συνολικά, ποια επιτάχυνση; Γι’ αυτούς ενδιαφέρεστε να επιταχυνθεί; Τώρα έχετε τη μανία. Έλεος! Τώρα μας φέρατε καινούργιο «φρούτο», ότι οι Έλληνες είναι δικομανείς. Λες και έχει όρεξη ο καθένας να τρέχει στα δικαστήρια όλη την ώρα, για να βρει το δίκιο του, ή για να καταγγείλει κάποιον που του το παίρνει το δίκιο του. Για πείτε μας: Πόσο καιρό κάνουν να εκδικαστούν οι εργατικές υποθέσεις; Και πώς ζουν αυτοί οι άνθρωποι, όταν απολύονται παράνομα ένα, δύο, τρία χρόνια; Πώς ζουν σε όλο αυτό το διάστημα;

Λέτε, λοιπόν, δικομανία. Και τι κάνετε; Είναι αυτά που δεν είπε ο κύριος Υπουργός και οι κύριοι Υπουργοί. Τσουχτερό τιμοκατάλογο στη δικαιοσύνη συνολικά. Ποιον διευκολύνει; Αυτούς που έχουν, που μπορούν να ξεμπερδέψουν πληρώνοντας παραπάνω. Ποιους επιβαρύνει; Τους οικονομικά αδύνατους. Ακριβή δικαιοσύνη. Κόσμος που δεν μπορεί να πληρώσει τα έξοδα συνολικά, τους δικηγόρους, τα πάντα. Όσοι είναι στην πιάτσα και δεν είναι στα πολύ μεγάλα πατώματα -και καταλαβαίνετε τι λέω-, το γνωρίζουν καθημερινά. Δεν μπορεί ο κόσμος να πληρώσει, γιατί την κάνετε όλο και πιο όλο και πιο ακριβή.

Βέβαια, αυτά είναι γραμμένα, το πού το πάτε. Γιατί για φιλοσοφία της δικαιοσύνης μίλησε ο Υπουργός από τη δική του σκοπιά. Αλλά πού πάει; Πάει στο ότι, αφού κινητήρια δύναμη, όπως λέτε, δεν είναι ο εργαζόμενος, δεν είναι ο αγρότης που παράγει -γιατί άμα σταματήσουν αυτοί, δεν παράγεται τίποτα πουθενά, ούτε μπορούν οι καπιταλιστές να το κάνουν-, άρα, λοιπόν, είναι όλα γι’ αυτούς, όλα για τα μεγαθήρια.

Και μάλιστα, φωνάζετε για το περιβάλλον και η Ευρωπαϊκή Ένωση και εσείς που την υπερασπίζεστε. Τι λέει; Ο ρυπαίνων πληρώνει. Άρα «με τον παρά μου….». Να μην πω και τα παρακάτω, γιατί δεν κάνει. Όποιος πληρώνει, μπορεί να μεταφέρει ρύπους, μπορεί να πουλάει ρύπους. Έτσι δεν είναι; Λέμε ψέματα; Αλήθεια λέμε. Γι’ αυτό και το 35% σε δημοσκόπηση τελευταία λέει ότι το ΚΚΕ είχε δίκιο για τον ρόλο της Ευρωπαϊκής Ένωσης. Και είμαστε μια από τις χώρες που έχει το υψηλότερο ποσοστό κατά της Ευρωπαϊκής Ένωσης.

Τώρα, λοιπόν, έχουμε τη χρηματοδότηση των ποινών και την ενίσχυση του θεσμού της ποινικής διαπραγμάτευσης, που όλοι συμφωνούν. Για πείτε, λοιπόν: Σε μια ποινική διαπραγμάτευση ποιος έχει το πάνω χέρι, ο ισχυρός -και εννοώ, οικονομικά- ή ο αδύναμος; Είναι έξω από τα δικαστήρια. Αναγκάζεται καμμιά φορά και σου λέει: «Αντί να τρέχω από εδώ από εκεί και να καταξοδευτώ, ας δεχθώ έναν συμβιβασμό. Πάρε και αυτά.». Και είναι και τι είδους υπεράσπιση έχει ο καθένας, μεγάλων δικηγορικών γραφείων, πολυτελή δηλαδή.

Αυτά εκπέμπει το σύστημά σας, κύριε Υπουργέ. Δεν τα είπατε. Είχατε μειωμένη εκπομπή, όχι καυσαερίων.

Συνεχίζω, λοιπόν. Λέτε για υπεράσπιση των δικαιωμάτων των θυμάτων, για να παρουσιάσετε προοδευτικό το ξέπλυμα της αντιλαϊκής πολιτικής.

Όμως όσο εντείνεται η σαπίλα του καπιταλιστικού συστήματος, όσο εντείνεται η επίθεση στους εργαζομένους, όσο χειροτερεύει η ζωή τους, ενώ οι άλλοι ζουν στη χλιδή και στην πολυτέλεια, ενώ υπάρχουν αμύθητα κέρδη, τόσο θα πολλαπλασιάζονται και οι αιτίες που γεννούν την όξυνση της βίας. Δεν γεννιέται κανένας εγκληματίας, οι συνθήκες τους κάνουν. Όχι ότι είναι αθώοι, δεν είμαστε αυτής της άποψης, αλλά είναι αυτό το σάπιο σύστημα.

Τι θέλετε να σας πω τώρα; Tι ταινίες προβάλλονται; Τι είναι ο αμερικανικός κινηματογράφος, που έχει εισχωρήσει; Όχι ότι οι άλλοι είναι καλύτεροι. Πώς διαπαιδαγωγούνται; Ανταγωνισμός κ.λπ.. Όλα αυτά, λοιπόν, είναι αιτίες που δεν χτυπούν. Θα αναπαράγεται και θα δυναμώνει ακόμα περισσότερο. Θα γίνεται πιο δυνατή.

Και βέβαια να μην ανοίξουμε και άλλες πλευρές. Γιατί, αλήθεια, αυτοί που παραδείγματος χάριν μεταφέρουν ναρκωτικά έχουν πιο προωθημένα συστήματα και απ’ την ίδια την αστυνομία; Πού τα βρίσκουν; Δεν έχετε έλεγχο στις εταιρείες; Γιατί υπάρχει το εμπόριο των όπλων παράνομα; Δεν έχουν κωδικό πάνω τα πιστόλια, ό,τι όπλα έχουν; Πού τα έδωσαν οι εταιρείες; Από πού έφυγαν; Αφού τα εργοστάσια είναι συγκεκριμένα. Άρα είναι ένα συστατικό στοιχείο κι αυτό.

Βέβαια λέτε προστασία των θυμάτων, περίθαλψη, στήριξη για να ξεπεράσουν τα προβλήματά τους. Αλλά παρεμπιπτόντως -δεν το είπατε αυτό, θα το πούμε και στον κόσμο- κοιτάτε να ταΐσετε τους ιδιωτικούς ομίλους παραδίδοντας αυτές τις υπηρεσίες. Και δεν σταματάτε εκεί. Την ίδια ευκαιρία είδατε και στα ζητήματα σωφρονισμού των ανηλίκων. Το κράτος δεν καλύπτει αυτό που θα έπρεπε να κάνει. Είναι δεδομένο. Εξαντλεί την αυστηρότητα και την τιμωρητική του διάθεση σε νέους και σε εφήβους και αναθέτει σε κρατικούς βέβαια, δημοτικούς αλλά και ιδιωτικούς φορείς τα αναμορφωτικά μέτρα που μπορούν να επιβληθούν σε ανήλικους δράστες.

Τα αποτελέσματα θα φανούν. Δεν θέλω να πω ονόματα, γιατί ήδη έχουν εμφανιστεί. Το πώς λειτουργούν αυτά, αφού λειτουργούν με βάση το κέρδος και το τι μπορεί να παρέχουν και πόσο μπορούν να κάνουν αναμόρφωση, όση μπορεί να γίνεται κ.λπ..

Είχαμε τον ίδιο καθηγητή, τον μακαρίτη τον Μανωλεδάκη στο Ποινικό Δίκαιο. Το ακούσαμε. Είστε σίγουρος; Λέτε ότι ο καθένας κάθεται και αναλύει πόσα χρόνια θα φάω, με τον δικηγόρο του, πόσο θα κάνω εκείνο για να κάνω ένα έγκλημα; Τι μας λέτε τώρα; Νομίζετε ότι με τις ποινές, παραδείγματος χάριν με αύξηση από δεκαπέντε στα είκοσι κ.λπ., θα οδηγήσουν στη μείωση της εγκληματικότητας;

Για παράδειγμα, η μαμά σας, όλων γενικά, -ξέρω ’γω, εμείς μείναμε- Ηνωμένες Πολιτείες της Αμερικής, έχουν μέχρι και θανατική ποινή, έχουν βαριές ποινές. Μειώθηκε; Όχι, αυξάνεται κατά κόρον, κάθε χρόνο. Δέστε όλα τα στοιχεία. Από τις ποινές δεν λύνεται το πράγμα.

Ένα θέμα για το οποίο δεν μιλάει κανένας: Αντιμετώπιση λαϊκού κινήματος, ενίσχυση καταστολής. Αυτά δεν μας τα είπατε, κύριε Υπουργέ. Δεν μας είπατε ότι είναι κι αυτά απαίτηση της κοινωνίας, να πληρώνει τα παραπάνω δικαστικά έξοδα, απαίτηση της κοινωνίας να περιμένει δύο-τρία χρόνια, ενώ οι άλλοι δικάζουν σε μια βδομάδα. Έτσι είναι τα πράγματα; Ο καθένας την απαίτηση της κοινωνίας την ερμηνεύει όπως θέλει για να στηρίξει την πολιτική της.

Ένα θέμα πάλι σοβαρότατο: Λέγεται τεκμήριο της αθωότητας. Αυτό το ξήλωμα ξεκίνησε όταν εγώ ήμουν Ευρωβουλευτής το 2004 μέχρι το 2009. Τότε άρχισε η συζήτηση. «Όλοι θεωρούνται ένοχοι» άλλαξε, από τότε είναι όλοι αθώοι. Και δεν άλλαξε έτσι όπως το λέω χοντρά, αλλά αυτό πήγαινε, ξεκινώντας από την τρομοκρατία υποτίθεται και από αυτούς που είναι στο σημάδι από τους φακέλους και από ό,τι θέλεις, και τρομοκρατία έχω πει πολλές φορές τι ονομάζεται, ακόμη για μια συμβολική κατάληψη.

Και τώρα ακριβώς τα ίδια περνάτε και μέσα από τον Ποινικό Κώδικα. Έχετε ανησυχήσει πάρα πολύ. Προσπαθείτε να βάλετε τείχη. Δεν γίνονται. Βάλτε. Δεν θα μπορέσετε. Έχετε βάλει τώρα νοσοκομεία, σχολεία, χρησιμοποιώντας τάχα τις επιθέσεις στους γιατρούς ή φαινόμενα βίας στις σχολικές μονάδες. Επιθέσεις στους γιατρούς, αλλά τεράστια έλλειψη νοσηλευτικού προσωπικού, ιατρικού προσωπικού, και δεν κάνατε τίποτα να τα αντικαταστήσετε. Το αντίθετο. Χειρουργεία με τιμολόγιο. Αυτό είναι.

Και τώρα τελικά τι θα κάνετε; Μετά τα ΜΑΤ στα πανεπιστήμια, θα τα στείλετε και στα νηπιαγωγεία; Θα τα στείλετε και στα σχολεία για να χτυπήσουν τους μαθητές που αγωνίζονται;

Και βέβαια ταυτόχρονα είναι αυτά που δεν μας είπατε. Λύνετε τα χέρια από τις διωκτικές αρχές, ώστε να μπορούν άρον-άρον να σέρνουν τον κόσμο απευθείας σε δίκη, που θα κρίνεται -τα λέω ένα-ένα- και σ’ αυτόν τον τομέα από μονομελή σύνθεση. Άλλο ένας, άλλο τρεις. Κι αυτό το καταλαβαίνει ο κοινός νους, δεν χρειάζεται να έχει άριστα πτυχίο της Νομικής ή να δουλεύει πολλά χρόνια δικηγόρος ή οτιδήποτε άλλο.

Περιορισμένη δυνατότητα προσβολής της πρωτόδικης καταδικαστικής απόφασης. Μείωση δεν είναι αυτό; Εδώ υπάρχει μια αρχή. Δεν ξέρω αν κάνουμε λάθος ή αν έχουν αλλάξει όλα. Εσείς τα αλλάζετε, που λέει ότι έχει δικαίωμα ο καταδικασμένος να προσφύγει σε ανώτερο δικαστήριο. Εσείς το καταργείτε στην πραγματικότητα σε πάρα πολλούς τομείς.

Αφαιρείτε ακόμα τη δυνατότητα να εξετάζονται στη δίκη ως μάρτυρες οι αστυνομικοί στα πλημμελήματα. Και επειδή έχουμε πείρα μεγάλη, ιδιαίτερα εμείς, συνολικά και προσωπικά, τις περισσότερες φορές αλλάζει η κατάθεση των αστυνομικών, όχι αυτή που γίνεται στην αρχή για να τυλίξει σε κόλλα χαρτί τον άλλον. Αλλάζει στο δικαστήριο.

Τελειώνω, δεν θα σας φάω πολύ χρόνο. Άλλωστε τρεις ομιλητές έχουμε, που έκαναν φύλλο και φτερό όλα τα υπόλοιπα.

Επομένως, τι κάνετε εσείς τώρα; Λέτε δεν θα κληθεί. Μα καλά, είστε και νομικοί, είναι το ίδιο μια γραπτή κατάθεση με την παρουσία που θα εξεταστεί, ζωντανή παρουσία; Είναι το ίδιο;

Τι το κάνετε, το αλλάξατε; Αν θέλετε φέρτε την επόμενη. Είμαστε σίγουροι, δεν υπάρχει θέμα. Είναι το ίδιο να καταθέτει ο κατηγορούμενος από το wifi παρά το να είναι εκεί; Εσείς οι ίδιοι, όταν κρίνετε, δεν παίζει ρόλο όταν μιλάς με τον ίδιον;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το προβλέπουμε να γίνεται, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Δεν το προβλέπετε, δεν το προβλέπετε καθόλου. Καταργείτε την αμεσότητα.

Όσο κι αν προσπαθείτε να θωρακίσετε την αντιλαϊκή πολιτική και το σύστημά σας απέναντι στη δίκαιη οργή και τις εντεινόμενες αγωνιστικές κινητοποιήσεις δεν θα τα καταφέρετε. Ιστορικά ο Λάσκαρης κατάργησε την πάλη των τάξεων. Ήρθαν κι άλλοι και το λένε αυτό. Τώρα το είπανε και από την πλευρά της ονομαζόμενης Αριστεράς, ότι κεφάλαιο κι εργαζόμενοι είναι παραγωγική δύναμη της κοινωνίας και δεν είναι αντίθετη και πρέπει να τη συμβιβάσουμε. Τέλος πάντων, αυτό για σπόντα, έτσι για να μη ξεχνιόμαστε.

Όμως κι ο κ. Χατζηδάκης έφερε νόμο, κύριε Υπουργέ. Επικαλούμαι και τα της Θεσσαλονίκης γενικώς. Έφερε νόμο. Τίποτα, δεν πέρασε. Στην πράξη το κατήργησαν οι ίδιοι οι εργαζόμενοι με συντριπτική συμμετοχή, παντού, και αλλού. Και επομένως να μην πω το «ματαιότης ματαιοτήτων, τα πάντα ματαιότης». Όχι βέβαια. Ξέρουμε πού στοχεύετε. Δεν κοιμόμαστε. Ξέρουμε από πού έρχονται όλα αυτά. Και ας αφήσουν και οι της αντιπολίτευσης το ευρωπαϊκό κεκτημένο, και όλα αυτά ανήκουν στη σφαίρα της φαντασίας. Από εκεί πηγάζουν, με τη συμμετοχή βέβαια και όλων των κυβερνήσεων.

Ο λαός θα δώσει απάντηση. Να είστε σίγουροι, 28 Φλεβάρη θα δοθεί μια μεγαλύτερη απάντηση ακόμα. Και εδώ είμαστε και θα τα πούμε. Τι νομίσατε, ότι τελειώσατε; Όχι, εμείς θα τελειώσουμε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, απ’ ό,τι καταλαβαίνω, γιατί δεν είμαι νομικός, με τις αλλαγές στον Ποινικό Κώδικα προσπαθούμε να επιταχύνουμε τις διαδικασίες, αλλά επίσης να μειώσουμε, φαντάζομαι, την παραβατικότητα και την εγκληματικότητα και να μειώσουμε και το κόστος της δικαιοσύνης στη χώρα μας.

Τα δύο πράγματα με τα οποία μειώνονται πράγματα συνήθως, μειώνεται η εγκληματικότητα και η παραβατικότητα, θα ήταν η πρόληψη και η τιμωρία, ο σωφρονισμός με άλλα λόγια. Και η Κυβέρνηση, οι Υπουργοί προσπαθούν να μας πούνε ότι ο σωφρονισμός είναι ο κύριος τρόπος πρόληψης, κάτι με το οποίο δεν συμφωνώ, γιατί ασχολούμαι με την πρόληψη πολλών άλλων πραγμάτων στη ζωή μου και το κάνω αυτό τα τελευταία πενήντα χρόνια.

Δεν άκουσα τίποτα για ουσιαστική πρόληψη, γιατί η ουσιαστική πρόληψη στην εγκληματικότητα και στην παραβατικότητα είναι η αλλαγή συμπεριφοράς. Αυτό είναι το βασικό, αλλά εδώ άκουσα μια λογική -θα έλεγα- πρωτόγονη, ότι δέρνουμε τα παιδιά για να κάθονται ήσυχα, βάζουμε τους ενήλικες στη φυλακή ή και τους εφήβους για να μην κάνουν κάτι παραβατικό. Κι αυτό δημιουργεί τεράστιο κόστος και κοινωνικό και οικονομικό και κόστος υγείας -αυτό είναι το αντικείμενό μου και θα το αναφέρω- γιατί παράλληλα με τις αλλαγές, δημιουργείται το τρομερό παράπλευρο κόστος, που είναι ο τεράστιος υπερπληθυσμός στις φυλακές. Και αυτό το αντιμετωπίζουν όλες οι δυτικές χώρες και πολλές άλλες χώρες.

Αν θέλουμε να προλάβουμε την παραβατικότητα, πρέπει να αλλάξουμε τη συμπεριφορά αυτών που παρανομούν. Ποιοι είναι αυτοί και γιατί παρανομούν; Πρόσφατες μελέτες δείχνουν ότι στην Ελλάδα οι περισσότεροι που βρίσκονται στις φυλακές, είναι άστεγοι, είναι άνεργοι, είναι ψυχικά ασθενείς, είναι χρήστες ουσιών και κάποιες μειονότητες. Γιατί παρανομούν αυτοί και τι κοινό έχουν; Είναι όλοι φτωχοί και πλήττονται από την ανισότητα.

Επομένως, αν μειώσουμε την ανισότητα κι αν διευκολύνουμε την επανένταξη, μπορεί τα πράγματα να πάνε λίγο καλύτερα. Έχει αποδώσει σε άλλες χώρες ο σωφρονισμός; Κλασικό παράδειγμα είναι η Αμερική. Αναγκάστηκαν αυτή τη στιγμή οι δημοκράτες της Αμερικής και οι ρεπουμπλικάνοι να συμφωνήσουν ότι πρέπει να βρουν άλλο σύστημα σωφρονισμού εκτός από τις φυλακές, γιατί οι συνθήκες δεν βοηθάνε και το κόστος είναι τεράστιο.

Η Ευρώπη έχει πιο ήπιο νομοθετικό σύστημα, όσον αφορά τη φυλάκιση και γι’ αυτό έχουμε στην Ευρώπη αναλογικά λιγότερους ανθρώπους στη φυλακή και ίσως και λιγότερες παράνομες συμπεριφορές σε σχέση με την Αμερική. Όλοι όμως και οι Ευρωπαίοι και οι Αμερικανοί και πολλές άλλες χώρες -σε εκατόν είκοσι χώρες αναφέρεται ένα report που βρήκα- αναζητούν εναλλακτικές λύσεις και μέσα στις εναλλακτικές λύσεις είναι και η μείωση των ποινών, όχι η αύξηση των ποινών.

Διεθνώς βλέπουμε ότι 75% των ανθρώπων που μπήκαν μια φορά στη φυλακή, στην πενταετία επιστρέφουν. Διεθνώς έχουμε εντεκάμισι εκατομμύρια φυλακισμένους και είκοσι τρία εκατομμύρια παιδιά που πλήττονται, είτε επειδή τα ίδια αναγκάζονται να τα φυλακίσουν ή κυρίως επειδή είναι φυλακισμένοι οι γονείς. Στην Ελλάδα είχαμε πρόσφατα παραπάνω από εντεκάμισι χιλιάδες φυλακισμένους. Έχουμε και παιδιά στη φυλακή. Και είναι φρικτό να δει κανείς τα παιδάκια κάτω των τριών ετών που συνοδεύουν τις μητέρες τους που είναι φυλακισμένες. Και πλήττονται τεράστια οικονομικά οι οικογένειες, γιατί ή δεν μπορούν να καλύψουν το κόστος της φυλάκισης και των δικαστηρίων ή δεν μπορούν να καλύψουν τη συντήρηση των ανθρώπων που βρίσκονται στη φυλακή.

Ένα άλλο κομμάτι όμως που δεν το έχει αναφέρει, αντιμετωπίσει κανένας απ’ ό,τι νομίζω, στη συζήτηση, είναι το κόστος των σωφρονιστικών υπαλλήλων. Υπάρχουν μελέτες, διεθνείς μελέτες που δείχνουν ότι πλήττονται πάρα πολλοί -ίσως όσο και οι φυλακισμένοι όσο και οι ποινικοί- από μετατραυματικό σύνδρομο, από αυτοκτονίες -μιλάω για τους σωφρονιστικούς υπαλλήλους- σημειώνεται μείωση της επιβίωσής τους κατά δεκαπέντε έτη, πεθαίνουν δηλαδή κατά μέσο όρο στα πενήντα πέντε ή στα εξήντα κι όχι στα εβδομήντα πέντε και φυσικά από επαγγελματική εξουθένωση.

Αυτά τα συμπτώματα θα αυξηθούν με αυτό το νομοσχέδιο. Το πρόβλημα και των σωφρονιστικών υπαλλήλων και των αστυνομικών θα αυξηθεί και το κρύβουμε κάτω από το χαλί.

Οι ίδιοι οι φυλακισμένοι νοσούν. Ο Παγκόσμιος Οργανισμός Υγείας έχει κάνει δηλώσεις για την προστασία των φυλακισμένων και νοσούν κυρίως από λοιμώδη νοσήματα. Βιώσαμε τον COVID, αλλά υπάρχει και τεράστια αύξηση στη φυματίωση και μάλιστα μιλάμε για μορφές φυματίωσης που δεν υπάρχουν φάρμακα. Αυτό θα πλήξει ολόκληρη την κοινωνία.

Επίσης, πρόσφατα είχα καταθέσει μια επίκαιρη ερώτηση για την Ψυχιατρική Κλινική Γυναικών που ήδη από το 2022 έχουμε νομοθετήσει, αλλά δεν έχει υλοποιηθεί. Δήλωσε ο Υφυπουργός Υγείας ότι δεν έχουμε γιατρούς και ότι με την καινούργια αναμόρφωση μπορεί κάτι να κάνουμε σε αυτό το θέμα.

Επίσης, δεν έχουμε καμμία πρόσβαση, καμμία ουσιαστική βοήθεια στην επανένταξη. Μόνο αν υπολογίζαμε ότι αν παρείχαμε στέγαση για έναν χρόνο στους ανθρώπους που αποφυλακίζονταν, θα μειώναμε το κόστος σημαντικά και θα ήταν το μισό του κόστους ενός χρόνου στη φυλακή. Αναγκάζουμε τους ανθρώπους σε υποτροπή. Βγαίνουν από τη φυλακή, δεν έχουν δουλειά και δεν κάνουμε τίποτε για να τους βοηθήσουμε να βρουν δουλειά. Δεν έχουν στέγαση. Είναι την πρώτη μέρα, τη δεύτερη μέρα άστεγοι στις γειτονιές και δεν έχουν τροφή. Κάνουν μια μικρή παραβατικότητα, κλέβουν ψωμί -υπάρχει και στη λογοτεχνία κάτι τέτοιο- και με τη μικροκλοπή μπαίνουν ξανά στη φυλακή. Μερικοί το αναζητούν να ξαναμπούν στη φυλακή για να έχουν ένα πιάτο φαΐ.

Τι κάνουμε με εναλλακτικές λύσεις; Κάνουμε μερικά πράγματα με κοινωνική εργασία, με ηλεκτρονική παρακολούθηση, αλλά δεν αρκούν. Υπάρχουν πολλοί τρόποι και πρέπει να δουλέψουμε.

Θα ξοδέψω ένα λεπτό, κύριε Πρόεδρε, για τους ανήλικους. Είχα τον τελευταίο χρόνο δύο δραματικά αιτήματα από φυλακές ανηλίκων. Από τον Αυλώνα μας ζήτησαν στρώματα, γιατί έκαναν μια ανακαίνιση και δεν είχαν τη δυνατότητα να δώσουν τίποτα παραπάνω από μια κουβέρτα στα παιδιά για να κοιμηθούν. Κάποιος δωρητής μετέφερε φουσκωτά στρώματα για να μπορούν να κοιμηθούν ή να μην μοιράζονται -αυτές ήταν οι συνθήκες- το ίδιο κρεβάτι δύο ανήλικοι φυλακισμένοι ή να κοιμάται στο πάτωμα ο ένας με μία κουβέρτα.

Άλλη φυλακή κοντά στον Βόλο, το Γυμνάσιο Κασσαβέτειας, έτσι λέγεται, μας ζήτησε φαγητό, γιατί το φαγητό που τους χορηγεί η φυλακή δεν είναι ούτε κατάλληλο ούτε επαρκές. Πώς αυτά τα παιδιά θα τα αναμορφώσουμε, θα τα βοηθήσουμε να σωφρονιστούν αν δεν τους δίνουμε ούτε φαγητό; Για να μη μιλάμε για το είδος της εκπαίδευσης.

Επίσης, να αναφερθώ σε κάτι που νομίζω ότι πρέπει να το προσέξετε, κύριε Υπουργέ, για να το αλλάξετε. Έχετε μια αλλαγή στη νομοθεσία, ένα ελαφρυντικό για την μετεφηβική ηλικία που είναι μέχρι τα είκοσι πέντε, κατέβηκε στα είκοσι ένα.

Επειδή φοβόμουν ότι μπορεί να κάνω λάθος ιατρικά, μίλησα στον Γιώργο Χρούσο, ο οποίος είναι γνωστός πανεπιστημιακός και ειδικός στην ανάπτυξη. Μου είπε ότι ο εγκέφαλος δεν ολοκληρώνεται πριν τα είκοσι επτά για τα αγόρια και πριν τα είκοσι πέντε για τα κορίτσια. Αυτό το όφελος, το ελαφρυντικό πρέπει να το έχουν όλα τα παιδιά.

Σας ευχαριστώ πολύ. Ελπίζω μερικά πράγματα να αλλάξουν.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Ευστράτιος Σιμόπουλος από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Τι είπατε; Ότι ο καπιταλισμός λειτουργεί μέσα από τη διαφθορά. Θα έλεγα, ναι και μέσα από τη διαφθορά. Το θέμα είναι, όμως, αν μέσα από τον καπιταλισμό βελτιώνεται σε μέσους όρους η καθημερινότητα των πολιτών. Εγώ πιστεύω, ναι. Για παράδειγμα η Ελλάδα…

**ΑΘΑΝΑΣΙΟΣ ΠΑΦΙΛΗΣ:** Ανάλογα τα κριτήρια που βάζεις.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Θα τα συζητήσουμε.

Τα συστήματα για τα οποία συζητάτε εσείς, είχαν μέσα τη διαφθορά. Η νομενκλατούρα τι έκανε; Ουσιαστικά, καταλήστευε τους πόρους του λαού. Αυτό έκανε. Κοιτάξτε τη Βουλγαρία.

**ΑΘΑΝΑΣΙΟΣ ΠΑΦΙΛΗΣ:** Πολύ ρηχό επιχείρημα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Εντάξει, εντάξει.

Είναι πολύ εύκολο να κατηγορούμε τον καπιταλισμό, να είμαστε αντιπολίτευση στον καπιταλισμό, αλλά πρέπει να ξέρουμε και το διά ταύτα, πού θα πάμε.

**ΑΘΑΝΑΣΙΟΣ ΠΑΦΙΛΗΣ:** Θα τον κάνουμε καλύτερο τον σοσιαλισμό.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ.

Το θέμα, κυρίες και κύριοι συνάδελφοι, είναι βαθιά πολιτικό και έτσι θα το αντιμετωπίσω, όχι τεχνοκρατικά. Άλλωστε δεν είμαι νομικός. Αναδεικνύει διαχωριστικές γραμμές και αυτό είναι καλό. Δεν ανήκω σε αυτούς που θέλουν εδώ μέσα να είμαστε ένας χηλός. Πρέπει να έχουμε διαχωριστικές γραμμές, όσον αφορά τον τρόπο που σκεφτόμαστε. Μέσα από τις διαχωριστικές γραμμές, είδαμε και μία αριστεροδεξιά σύμπλευση εδώ μέσα. Η αριστεροδεξιά σύμπλευση βασίζεται είτε σε τεχνικά θέματα, είτε σε κάποια θέματα τα οποία, κατά τη γνώμη μου, είναι ήσσονος σημασίας. Όμως, στο τέλος, επί της αρχής η πλευρά αυτή της Βουλής ψηφίζει αρνητικά. Αυτό προκαλεί μια έκπληξη.

Το κατανοώ αυτό να γίνεται από τον ΣΥΡΙΖΑ, γιατί είναι δεμένοι στο παρελθόν -ευτυχώς, θα έλεγα-, γιατί δεν έχουν παραδειγματιστεί από τους νόμους που έφεραν παλαιότερα, νόμους που, είτε το θέλουμε είτε όχι, απέτυχαν και έχει αποδειχθεί μέσα σε αυτή την Αίθουσα.

Η Κυβέρνηση της Νέας Δημοκρατίας είναι με τους πολλούς, γιατί τους πολλούς αφορά η μικροεγκληματικότητα, που κάποιοι από την Αντιπολίτευση εδώ μέσα τη λοιδορούσαν. Μιλούσαν συνέχεια για την εγκληματικότητα αρνητικά και εστίαζαν στη μεγάλη εγκληματικότητα. Ναι, αλλά η συντριπτική πλειοψηφία των πολιτών έχει πρόβλημα με την ασφάλεια σε επίπεδο μικροεγκληματικότητας και αυτή είναι η καθημερινότητά τους, μαζί με την ακρίβεια. Εκεί εστιάζει το νομοσχέδιο. Μέσα από τις αναστολές, ξέρουν πολλά θύματα ότι ο θύτης μπορεί να ξαναέρθει, γιατί θα βγει από τη φυλακή και ας αφορά ένα θέμα χαμηλής παραβατικότητας.

Υπό όρους απόλυση: Είδα ότι διαφωνείτε. Μα είναι δυνατόν; Είναι δυνατόν να βγαίνουν εγκληματίες για πολύ σοβαρά εγκλήματα από τη φυλακή, χωρίς να υπάρχει ένα συμβούλιο το οποίο θα κρίνει την κατάσταση στην οποία βρίσκονται, αν έχουν μετανιώσει, αν υπάρχει ένας στοιχειώδης σωφρονισμός; Τέτοια παραδείγματα είχαμε και επί δικής σας διακυβέρνησης, κυρίες και κύριοι του ΣΥΡΙΖΑ.

Η δικαστική απέλαση είναι ένα σοβαρό μέτρο, το οποίο χρειάζεται η χώρα όταν αφορά κυρίως τους προερχόμενους από τρίτες χώρες. Τώρα καταλαβαίνετε με το μεταναστευτικό πόσο σημαντικό είναι αυτό.

Η στρατολόγηση ανηλίκων επίσης. Σε σχέση με τη στρατολόγηση ανηλίκων, κύριε Υπουργέ, θέλω να ξέρω αν στη στρατολόγηση ως ποινικό αδίκημα εντάσσονται και αυτοί οι οποίοι στρατολογούν, κάτω από άγνωστες συνθήκες, μικρά παιδιά να επαιτούν. Είναι ένα θέμα το οποίο είναι πολύ σημαντικό για τη Θεσσαλονίκη, γιατί έχουμε συνεχώς εισαγόμενη επαιτεία κυρίως από τη Βουλγαρία. Θεωρώ ότι και αυτό είναι στρατολόγηση για την παραβατικότητα, με κάποιον τρόπο.

Ανήκω, επίσης, σε αυτούς -ίσως είμαι ο μοναδικός μέσα στη Βουλή- που έχω άλλη άποψη για την αυτεπάγγελτη ποινική μεταχείριση των τραπεζικών στελεχών. Έχει αποτύχει πλήρως, γιατί επί εποχής του ΣΥΡΙΖΑ, όποτε χρησιμοποιήθηκε, οι άνθρωποι αθωώνονταν. Και τι κάναμε; Απλώς πιέσαμε το δικαστικό σύστημα με καινούργιες υποθέσεις.

Η επιτάχυνση της δικαιοσύνης, τέλος, είναι κάτι το οποίο πρέπει να γίνει. Αφορά και αυτό δικαιώματα. Οι αναβολές μέχρι ένα σημείο πρέπει να είναι δικαιωματισμός. Επίσης, ο δικαιωματισμός πια -σε εσάς το λέω, στην αριστερή πλευρά- πρέπει να αφορά και τους πολλούς, όχι τα δικαιώματα των λίγων, γιατί το συγκεκριμένο θέμα αφορά τους πολλούς.

Κυρίες και κύριοι συνάδελφοι, θα πρέπει κυρίως η Αντιπολίτευση να φύγει από τη λογική «το γουδί, το γουδοχέρι». Πρέπει να αλλάξετε στρατηγική, για να είστε χρήσιμοι στη χώρα.

Όσον αφορά το θέμα της ενδοοικογενειακής βίας, για το οποίο έχω προχωρήσει και σε μία δράση, θεωρώ ότι η Κυβέρνηση κάνει πράγματα. Παραδείγματος χάριν, τώρα τελευταία ανακοινώθηκε και η ίδρυση ενός τρίτου τμήματος στην ανατολική Θεσσαλονίκη, κάτι το οποίο είναι εξαιρετικά χρήσιμο. Το panic button, το κουμπί του πανικού είναι και αυτό μία δράση η οποία, όταν θα εφαρμοστεί πλήρως, θα βοηθήσει πάρα πολύ μαζί με τις νομοθετικές διατάξεις που φέρνει σήμερα η Κυβέρνηση.

Για τη βία των ανηλίκων, συμφωνώ, όπως είπα, απολύτως με όλα αυτά τα οποία γίνονται, αλλά πρέπει να δούμε και τη βία, γιατί η προηγούμενη ήταν βία κατά των ανηλίκων και μεταξύ των ενηλίκων. Εκεί έχω προτείνει να κάνουμε αυτό που γίνεται στη Δανία, η οποία έχει επιτύχει πλήρως στον τομέα αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ναι, κύριε Πρόεδρε, ούτε μία σειρά.

Να υπάρχει ένα μάθημα στο δημοτικό σχολείο μία φορά την εβδομάδα, ένα μάθημα μέσα από το οποίο θα διδάσκεται ουσιαστικά η ενσυναίσθηση. Μέσα από την ενσυναίσθηση οι αυριανοί πολίτες, οι αυριανοί μάλλον έφηβοι καταλαβαίνουν, κατανοούν ότι δεν πρέπει να ανταγωνίζονται, αλλά να συνεργάζονται.

Ευχαριστώ, τέλος, τον συνάδελφο τον Κώστα Κατσαφάδο, που μου έδωσε τη σειρά του.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ο οποίος καλείται στο Βήμα. Ο κ. Κατσαφάδος Κωνσταντίνος από τη Νέα Δημοκρατία, έχει τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ, πολύ Πρόεδρε, κύριε Υπουργέ, κυρίες και κύριοι συνάδελφοι.

Θα μου επιτρέψετε, κύριε Υπουργέ, να αδικήσω το πολύ καλό νομοθέτημα το οποίο έχετε φέρει, γιατί δεν θα αναλύσω όλα τα άρθρα του και πάρα πολύ σημαντικά θέματα, όπως, για εμένα σημαντικό θέμα, είναι όλη αυτή η προσπάθεια που γίνεται μέσα από τον νόμο για επίσπευση της δικαιοσύνης. Πάρα πολύ σημαντικό θέμα για εμένα είναι ότι προσπαθούμε να βρούμε τρόπους για να αντιμετωπίσουμε, δυστυχώς, τη δικομανία από την οποία διακατέχεται ένα μέρος του ελληνικού πληθυσμού και το οποίο, δυστυχώς, έχει οδηγήσει σε μεγάλες ταλαιπωρίες πάρα πολλούς συμπολίτες μας αλλά ακόμα και δημοτικές αρχές, ακόμα και αναπτυξιακά έργα τα οποία έχουν καθυστερήσει, λόγω δικομανίας και λόγω εμμονών που έχουν κάποιοι συμπολίτες μας. Ούτως ή άλλως, αυτό όπως γνωρίζετε είναι ένα φαινόμενο το οποίο αντιμετωπίζει το ελληνικό κράτος από την αρχή της σύστασής του.

Θα αδικήσω το νομοσχέδιο με όλα αυτά τα μέτρα πρόνοιας που παίρνει για τα θύματα της ενδοοικογενειακής βίας και θα σταθώ στον πυρήνα του νομοσχεδίου.

Ο πυρήνας του νομοσχεδίου, αν μου επιτρέπετε, κυρίες και κύριοι συνάδελφοι, έχει να κάνει με τη δημοκρατία αυτή καθαυτή, γιατί βασικό στοιχείο της δημοκρατίας είναι η απονομή της δικαιοσύνης, είναι το κράτος δικαίου.

Και αυτό το οποίο έχουμε σήμερα, η αίσθηση την οποίαν έχει η συντριπτική πλειοψηφία της ελληνικής κοινωνίας, είναι ότι, δυστυχώς, στη χώρα μας υπάρχει ένα καθεστώς ατιμωρησίας.

Και πραγματικά, με προβληματίζει όταν βλέπω σύσσωμη την Αντιπολίτευση να είναι απέναντι σε αυτό το νομοσχέδιο. Προσπαθώ να καταλάβω τον λόγο για τον οποίον είναι απέναντι στο νομοσχέδιο. Είναι απέναντι στο νομοσχέδιο, γιατί υπάρχει ένα κυβερνητικό μένος, το οποίο τυφλώνει και ό,τι φέρνει η Κυβέρνηση θα πρέπει να το καταψηφίσουμε;

**ΓΕΩΡΓΙΟΣ ΓΑΒΡΗΛΟΣ:** Δεν τα καταφέρατε στην πρόληψη.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μετά, μετά.

**ΓΕΩΡΓΙΟΣ ΓΑΒΡΗΛΟΣ:** Δεν τα καταφέρατε εκεί.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μετά θα σας απαντήσω και για την πρόληψη. Για όλα θα σας απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Θα σας απαντήσω, κύριε συνάδελφε, για όλα.

Είναι, όμως, το κυβερνητικό μένος το οποίο έχετε; Είναι οι ιδεοληψίες σας που σας έχουν οδηγήσει εκεί που σας έχουν οδηγήσει ή είναι ένας λαϊκισμός για να χαϊδεύουμε αυτιά και σε ποιους; Σε ποιους θέλετε να χαϊδέψετε τα αυτιά;

Είπε η κ. Λινού, την οποία σέβομαι απόλυτα, κάτι.

Κυρία Λινού, αυτοί οι οποίοι μπαίνουν στη φυλακή δεν μπαίνουν για προληπτικούς λόγους. Έχουν διαπράξει αδίκημα και ο λόγος που μπαίνουν στη φυλακή είναι, γιατί σε μια ευνομούμενη κοινωνία, σε ένα ευνομούμενο κράτος αυτός ο οποίος καταπατά το Σύνταγμα και τους νόμους του έχει συνέπειες και μπαίνει στη φυλακή, αποδεχόμενος τις συνέπειες του αδικήματος που έχει διαπράξει και για να μην το επαναλάβει ξανά. Δεν μπαίνει προληπτικά κάποιος στη φυλακή.

Δεν μπαίνει προληπτικά κάποιος στη φυλακή και αδικείτε αυτή την Κυβέρνηση, για να απαντήσω και στον κύριο συνάδελφο. Αδικείτε αυτή την Κυβέρνηση, γιατί δεν λέμε ότι η αυστηροποίηση του Ποινικού Κώδικα, που είναι απαραίτητη, είναι η μόνη λύση για να αντιμετωπίσουμε την εγκληματικότητα η οποία μαστίζει τη χώρα. Είναι μία από τις λύσεις, ένα από τα μέτρα τα οποία παίρνει η Κυβέρνηση.

Και δεν στεκόμαστε μόνο εκεί, γιατί υπάρχουν και άλλες προληπτικές δράσεις για την αντιμετώπιση κυρίως της εφηβικής παραβατικότητας, αλλά έχουμε και μια ιδιαίτερη μέριμνα και σε ό,τι έχει να κάνει με τη λειτουργία του σωφρονιστικού μας συστήματος.

Δεν το κοιτάζουμε, λοιπόν, μονόπλευρα, κυρίες και κύριοι συνάδελφοι. Όμως, πόσα ρεπορτάζ έχουμε δει για ανθρώπους οι οποίοι μόλις είχαν αποφυλακιστεί και διέπραξαν αντίστοιχο αδίκημα ή χειρότερο; Πόσα ρεπορτάζ έχουμε δει για ανθρώπους οι οποίοι μπήκαν στη φυλακή, είχαν μια ποινή δεκαπέντε χρόνων και βγήκαν μετά από τέσσερα και πέντε χρόνια. Και τι έκαναν; Τα ίδια και χειρότερα!

Τα ίδια και χειρότερα, κυρίες και κύριοι συνάδελφοι! Είναι άπειρες, αμέτρητες οι περιπτώσεις ανθρώπων οι οποίοι, δυστυχώς, παρ’ όλο που είχαν μπει στη φυλακή, γιατί είχαν διαπράξει ένα σοβαρό αδίκημα, ένα σοβαρό κακούργημα, εκμεταλλευόμενοι τα «παραθυράκια» τα οποία τους έδινε ο Ποινικός μας Κώδικας, κατάφεραν και εξέτισαν ελάχιστη ποινή και βγήκαν έξω αμέσως μετά.

Θέλετε να συνεχίσουμε σε αυτό; Και θεωρείτε σε ό,τι έχει να κάνει με την υφ’ όρον απόλυση, ένας άνθρωπος ο οποίος έχει καταδικαστεί σε δεκαπέντε και σε είκοσι χρόνια φυλακή, κάνοντας διπλά μεροκάματα μέσα στη φυλακή και με τον πρότερο έντιμο βίο και με την καλή διαγωγή την οποία θα δείξει μέσα στη φυλακή, ότι θα μπορέσει να βγει σε έναν ελάχιστο χρόνο και δεν θα πρέπει να υπάρχει ένα συμβούλιο, το οποίο δεν θα κοιτάξει τα τυπικά, αλλά θα κοιτάξει και την ουσία;

Πόσοι από τον αντιεξουσιαστικό χώρο και από τον χώρο της τρομοκρατίας έχουν αποφυλακιστεί με διαδικασίες υφ’ όρον απόλυσης και την επόμενη μέρα έκαναν τα ίδια;

Τι μήνυμα, λοιπόν, θέλετε να περάσουμε στην κοινωνία; Όχι ένα τιμωρητικό μήνυμα, αλλά έναν σεβασμό απέναντι στη δημοκρατία και στους νόμους αυτού του κράτους. Δεν μας απασχολεί το υπόλοιπο 90%-95% της ελληνικής κοινωνίας που βιώνει αυτή την ατιμωρησία;

Αυτό δεν μας απασχολεί καθόλου, κυρίες και κύριοι συνάδελφοι; Και πόσο θα συνέχιζε αυτή η ιστορία με τις αναστολές; Μίλησε ο Υπουργός για δύο και τρία χρόνια αναστολές. Εγώ, προσωπικά, ξέρω περίπτωση επτά χρόνια με αναστολή.

Πού ακούστηκε αυτό, κυρίες και κύριοι συνάδελφοι; Επτά χρόνια με αναστολή; Και ποιο δικαστήριο ήταν αυτό που καταδίκασε για μια πράξη κάποιον, τον έκρινε ένοχο, του έβαλε επτά χρόνια με αναστολή; Τι είναι αυτό; δικαιοσύνη είναι αυτό; Διότι έχουν ευθύνη και οι δικαστές. Ανεξάρτητη είναι η δικαιοσύνη, αλλά έχουν ευθύνη και οι δικαστές.

Αυτή είναι η πραγματικότητα, κυρίες και κύριοι συνάδελφοι και θα πρέπει να υπάρχουν ανεξάρτητες αρχές οι οποίες θα ελέγχουν και τους δικαστές, όπως ελέγχονται και οι πολιτικοί και όπως ελέγχεται και όλος ο κόσμος. Δεν θα έπρεπε να τελειώσει αυτή η ιστορία με τις αναστολές;

Χαίρομαι, λοιπόν, κυρίες και κύριοι συνάδελφοι, γιατί ο πυρήνας αυτού του νομοσχεδίου προσπαθεί να θεραπεύσει αυτό ακριβώς το πράγμα: Να μπορέσει και να περάσει στην ελληνική κοινωνία με όρους δικαιοσύνης, σεβόμενος απόλυτα τα δικαιώματα του κάθε ανθρώπου ο οποίος θα κάτσει στην καρέκλα, ως κατηγορούμενος, σεβόμενος απόλυτα το κριτήριο της αθωότητας, αλλά, όταν κάποιος είναι ένοχος, θα υπάρχουν και συνέπειες. Αλλιώς, τι ένοχος είναι κάποιος, όταν κάνει ένα αδίκημα ή όταν διαπράττει ένα κακούργημα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να μην περιοριστώ, όμως, σε αυτό και επειδή είπε ο κύριος συνάδελφος «τι κάνατε στο κομμάτι της πρόληψης», θα πω «αρκετά πράγματα, κύριε συνάδελφε». Προσπαθήσαμε να μπούμε μέσα στην κοινωνία κυρίως για το τεράστιο πρόβλημα, όπως το θεωρώ εγώ, που έχει να κάνει με την εφηβική παραβατικότητα, με πάρα-πάρα πολλούς ελέγχους για τη μεγάλη γάγγραινα την οποία έχουμε, που έχει να κάνει με τα τροχαία δυστυχήματα και με τους εκατοντάδες ανθρώπους και νέους ανθρώπους που χάνουμε κάθε χρόνο στην άσφαλτο και με τους πολυτραυματίες και τους ανάπηρους. Και γι’ αυτό αυστηροποιούμε αυτούς τους νόμους. Δεν πρέπει να το κάνουμε;

Θεωρώ, λοιπόν, ότι είναι υποχρέωση ενός σοβαρού κράτους να το κάνει, όπως επίσης είναι υποχρέωση και το σωφρονιστικό σύστημα της χώρας να μην περιορίζεται μόνο στη στέρηση της ελευθερίας όλων όσων έχουν διαπράξει ένα αδίκημα. Και αυτό προσπαθούμε να κάνουμε και θα έρθει και επόμενο νομοθέτημα το οποίο αυτό θα το δείξει, γιατί θα πρέπει να εφαρμοστεί αυτό το οποίο υπάρχει στο σωφρονιστικό σύστημα της χώρας σε ό,τι έχει να κάνει με σωφρονιστικά καταστήματα ημιελεύθερης διαβίωσης.

Διότι θα πρέπει να υπάρξει -και πολλές φορές, όταν ήμουν στο Υπουργείο Προστασίας του Πολίτη, είχαμε συζητήσει πάρα πολλές φορές και με τον Υπουργό και με τον Υφυπουργό- μια μεγαλύτερη εφαρμογή των εναλλακτικών τρόπων κράτησης, για να μπορέσει να εφαρμοστεί επί της ουσίας το ηλεκτρονικό σύστημα επιτήρησης, γιατί αυτό θα δώσει μια ουσιαστική λύση..

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, παρακαλώ, κύριε Κατσαφάδο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κλείνω, κύριε Πρόεδρε, σε μισό λεπτό.

Είμαστε η μοναδική χώρα στην Ευρώπη που δεν το εφαρμόζουμε και είμαι σίγουρος ότι σε όλη αυτή την αλυσίδα σήμερα μπαίνει ο ένας κρίκος. Έρχονται και οι υπόλοιποι κρίκοι, ούτως ώστε και το κομμάτι της πρόληψης και το κομμάτι της αυστηροποίησης του Ποινικού Κώδικα, αλλά και το κομμάτι της καλύτερης λειτουργίας του σωφρονιστικού συστήματος να μπορέσουν να επιφέρουν δικαιοσύνη στην ελληνική κοινωνία.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενοι ομιλητές είναι ο κ. Αναστάσιος Δημοσχάκης από τη Νέα Δημοκρατία, ο κ. Κούβελας, ο κ. Λοβέρδος, η κ. Χρηστίδου, ο κ. Γιάτσιος.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, μου δίνετε τον λόγο για ένα λεπτό;

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον κ. Δημοσχάκη, θα λάβει τον λόγο ο κ. Μπούγας για ένα λεπτό, για να δώσει μια απάντηση, μια διευκρίνιση.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Και θα είναι ένα λεπτό, κύριε Πρόεδρε.

Ήθελα απλώς να πω ότι πιστεύω ότι ο διάλογος στην Εθνική Αντιπροσωπεία πρέπει να είναι ζωντανός. Προηγήθηκε η ομιλία του συναδέλφου, του κ. Σιμόπουλου, ο οποίος ρώτησε από το Βήμα της Βουλής εάν η προσθήκη παραγράφου 4 στο άρθρο 186 καταλαμβάνει και την επαιτεία ανηλίκων.

Πράγματι, λοιπόν, με την προσθήκη αυτή προβλέπουμε ότι, εφόσον ανήλικος στρατολογείται με σκοπό την τέλεση εγκλήματος και κακουργήματος, ανεξάρτητα από το αν δίδεται ή λαμβάνει αμοιβή, αντάλλαγμα, αυτή η πράξη είναι αξιόποινη και τιμωρείται με ποινή φυλάκισης τουλάχιστον ενός έτους.

Όμως, εκτός από αυτή την διάταξη η οποία εισάγεται με το εισηγούμενο σχέδιο νόμου, θέλω να ενημερώσω τον συνάδελφο -του είπα ότι θα απαντήσω και ο ίδιος θα δει την απάντησή μας- ότι υπάρχει και ειδική διάταξη στο άρθρο 323Α του Ποινικού Κώδικα. Η επαιτεία, πλέον, ενηλίκων με τον Ποινικό Κώδικα του 2019 δεν αποτελεί αξιόποινη πράξη. Ωστόσο, η παράγραφος 7 του άρθρου 323 προβλέπει ότι με φυλάκιση και χρηματική ποινή τιμωρείται όποιος χρησιμοποιεί ανηλίκους και εξωθεί σε επαιτεία ανηλίκους, με σκοπό την εκμετάλλευσή τους.

Αυτό, κύριε Πρόεδρε, ως οφειλόμενη απάντηση στον συνάδελφο, τον κ. Σιμόπουλο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον Υπουργό.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο ανταποκρινόμενο στις σύγχρονες κοινωνικές ανάγκες έρχεται να καλύψει τα κενά και τα προβλήματα που δημιούργησε η νομοθέτηση του 2019, επιδιώκοντας την καταπολέμηση της ατιμωρησίας, τη βελτίωση της δικαιοσύνης και τη διασφάλιση της ευνομίας και της κοινωνικής ευημερίας. Μέσω της τροποποίησης των διατάξεων του Ποινικού Κώδικα και της Ποινικής Δικονομίας επιδιώκεται η αντιμετώπιση της παραβατικότητας προωθώντας την ανθρώπινη αξιοπρέπεια και την επανένταξη των ατόμων που έχουν διαπράξει αδικήματα στην κοινωνία.

Χαρακτηριστικά, προτείνεται η εκτέλεση ποινών φυλάκισης έως δύο έτη με εναλλακτικούς τρόπους, όπως η κοινωφελής εργασία ή η μετατροπή της ποινής σε χρηματικό πρόστιμο ή σε κατ’ οίκον έκτιση με ηλεκτρονική επιτήρηση. Αυτό όχι μόνον εξοικονομεί πόρους του κράτους, αλλά προσφέρει στους καταδικασθέντες την ευκαιρία να συνεισφέρουν θετικά στην κοινότητα, συμβάλλοντας ταυτόχρονα στην αποσυμφόρηση των φυλακών, όπως αναδεικνύω και διεκδικώ διαχρονικά μέσω του κοινοβουλευτικού ελέγχου, του πολιτικού μου λόγου και όχι μόνο.

Κυρίες και κύριοι συνάδελφοι, απαιτούνται τολμηρές και οραματικές πολιτικές. Αυτές τις πολιτικές συζητούμε σήμερα, τις οποίες έχουν εισηγηθεί και αποφασίσει οι παριστάμενοι Υπουργοί.

Επιγραμματικά, θέλω να προσθέσω σε αυτό τρεις χρήσιμες προτάσεις: Πρώτον, την καθιέρωση του θεσμού κοινωνικής εργασίας για τα ελάσσονος βαρύτητας ποινικά αδικήματα αμιγώς οικονομικού ενδιαφέροντος. Δεύτερον, τη σύναψη διμερών συμβάσεων με χώρες μέλη της Ευρωπαϊκής Ένωσης, όπως είναι η Ολλανδία που διαθέτουν κενές θέσεις κράτησης, προκειμένου αυτοί οι οποίοι έχουν διαπράξει αδικήματα και εφόσον τελεσιδικήσουν οι υποθέσεις τους ενώπιον της δικαιοσύνης να εκτίουν την ποινή τους σε σωφρονιστικά καταστήματα με κενές θέσεις κράτησης, όπως προαναφέρθηκε. Και τρίτον, κύριε Υπουργέ, τη σύναψη συμφωνιών δικαστικής, σωφρονιστικής και αστυνομικής συνεργασίας με τρίτες χώρες μέσω της Ευρωπαϊκής Ένωσης ή και διμερώς με αυτές που είναι υψηλού ενδιαφέροντος. Είναι σοφή πολιτική και υπαλλακτική πράξη. Κατ’ αυτόν τον τρόπο αποκαθίσταται το αίσθημα ασφάλειας στον κοινωνικό ιστό, αποτρέποντας παράλληλα όσους επιδίδονται στο οργανωμένο έγκλημα και στις τρομοκρατικές ενέργειες να μετατρέπουν το σωφρονιστικό σύστημα της πατρίδας μας σε μήτρα εκπαίδευσης και μετεκπαίδευσης ακόμα σκληρότερων κακοποιών.

Σημαντικές είναι οι προβλεπόμενες κυρώσεις για την αντιμετώπιση ορισμένων εγκληματικών ενεργειών, όπως είναι το έγκλημα του εμπρησμού των δασών, για το οποίο αυξάνεται η ποινή και απαγορεύεται κάθε μορφή αναστολής ή μετατροπής της ποινής, επιβάλλοντας ταυτόχρονα και ποινικές κυρώσεις για τις προπαρασκευαστικές πράξεις εμπρησμού. Οι διατάξεις αυτές είναι καίριας σημασίας, καθώς συμβάλλουν στην περαιτέρω προστασία του πνεύμονα του Νομού Έβρου, του δάσους της Δαδιάς, το οποίο έχει δοκιμαστεί πολλές φορές με αποκορύφωμα την πύρινη λαίλαπα του περασμένου καλοκαιριού.

Επιπρόσθετα, προτείνεται μία σειρά μέτρων που συμβάλλουν στην επιτάχυνση της δικαστικής διαδικασίας και της εύρυθμης λειτουργίας της δικαιοσύνης διασφαλίζοντας την άμεση εκδίκαση των υποθέσεων σε σοβαρά κακουργήματα χωρίς χρονικές καθυστερήσεις, προάγοντας κατ’ αυτόν τον τρόπο την κοινωνική εμπιστοσύνη προς το δικαστικό σύστημα, αλλά και το κράτος δικαίου.

Η κοινωνική ευαισθησία που διακρίνει την παρούσα νομοθετική πρωτοβουλία επιβεβαιώνεται και από τις προβλεπόμενες διατάξεις αναφορικά με την προστασία των ανηλίκων εισάγοντας αυστηρά μέτρα για την πρόληψη και την αντιμετώπιση εγκληματικών ενεργειών που επηρεάζουν τη ζωή των ανηλίκων, καθώς και από τον προβλεπόμενο εξορθολογισμό του νομικού πλαισίου που διέπει τον θεσμό της οικογένειας και την προστασία των θυμάτων ενδοοικογενειακής βίας. Πρόκειται για ένα μείζον κοινωνικό πρόβλημα, το οποίο δυστυχώς κατά τη διάρκεια της πανδημίας και μετά το lockdown επιδεινώθηκε και στη χώρα μας και στην Ευρώπη, αλλά και παγκόσμια.

Στην πλούσια εργαλειοθήκη που διαθέτει και εφαρμόζει η Κυβέρνηση για την αντιμετώπιση αυτού συγκαταλέγεται και η παρούσα νομοθετική πρωτοβουλία προβλέποντας τη θέσπιση ενός πλήρους πλαισίου μέτρων στηριζόμενο στην υποχρέωση καταγγελίας, στην υποστήριξη θυμάτων, στην επέκταση του προστατευτικού πλαισίου και στην ενίσχυση των δικονομικών μέσων.

Επιπρόσθετα, σημαντικό είναι το γεγονός ότι συμπεριλαμβάνεται κάθε μορφή βίας ή απειλής σε βάρος προσώπων που φιλοξενούνται σε δημόσιες και ιδιωτικές δομές στο προστατευτικό πλαίσιο της ενδοοικογενειακής βίας, εξασφαλίζοντας έτσι την προστασία των ευάλωτων ομάδων, όπως είναι τα παιδιά, οι ηλικιωμένοι και τα άτομα με αναπηρία που ενδέχεται να εκτίθενται σε επιθέσεις από μέλη της οικογένειάς τους.

Κυρίες και κύριοι συνάδελφοι, η παρούσα νομοθετική πρωτοβουλία του Υπουργείου Δικαιοσύνης με επισπεύδοντες τους δύο Υπουργούς αντικατοπτρίζει τη συνεχή προσπάθεια της Κυβέρνησης για τη βελτίωση του νομικού πλαισίου και την ενίσχυση του πνεύματος δικαίου, αποκαθιστώντας την ευνομία και την ευταξία στον κοινωνικό ιστό με αποτελεσματικό και ουσιαστικό τρόπο. Και για τον λόγο αυτό υπερψηφίζω το παρόν νομοσχέδιο.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Δημοσχάκη και για τη συνέπεια στον χρόνο.

Επόμενος ομιλητής είναι ο κ. Δημήτριος Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, το νομοσχέδιο που συζητάμε αποτελεί έναν σταθμό για τον ποινικό σύστημα της χώρας μας και συμπληρώνει τη μεταρρυθμιστική ατζέντα του Υπουργείου Δικαιοσύνης στη σωστή κατεύθυνση.

Οι κύριοι στόχοι του συνοψίζεται σε τρεις, θα έλεγα, λέξεις: εκσυγχρονισμός, αποτελεσματικότητα, ασφάλεια. Το πρώτο καθήκον μιας κοινωνίας είναι η ασφάλεια δικαίου, η δικαιοσύνη να απονέμεται σε χρόνο και με τρόπο που πρέπει.

Τα τελευταία χρόνια στην ελληνική κοινωνία, λόγω των νομοθετικών παρεμβάσεων της κυβέρνησης ΣΥΡΙΖΑ, επικρατούσε ένα γενικευμένο αίσθημα ατιμωρησίας. Ο απλός πολίτης ένιωθε ανασφάλεια, καθώς πίστευε ότι είναι εύκολα θύμα μιας εγκληματικότητας που παρέμενε ανενόχλητη. Δικαίως, δυστυχώς, θεωρούσε ότι ο εγκληματίας τη γλιτώνει εύκολα, ότι η δικαιοσύνη δεν είναι απλά τυφλή, όπως θα έπρεπε, αλλά ότι είναι και ο μεγάλος ασθενής στη χώρα μας. Αυτό ξεκινήσαμε να αλλάξουμε από την πρώτη στιγμή της διακυβέρνησής μας και τώρα ερχόμαστε να το επισφραγίσουμε με μια γενικευμένη αναβάθμιση της ελληνικής δικαιοσύνης.

Για την Κυβέρνηση της Νέας Δημοκρατίας προτεραιότητα είναι η ασφάλεια του πολίτη. Δεν εννοούμε να θυσιάσουμε την ευνομούμενη πολιτεία στον βωμό του ψευτοδικαιωματισμού. Άλλωστε, είδαμε πού οδήγησε η ιδεοληπτική ανεξάντλητη επιείκεια της Αριστεράς προς τους εγκληματίες. Τα αποτελέσματα των νόμων Παρασκευόπουλου και Κοντονή είναι γνωστά και δυστυχώς πληγώνουν ακόμη την ελληνική κοινωνία. Εξέθρεψαν την ατιμωρησία και οδήγησαν σε αναρίθμητες αποφυλακίσεις εγκληματιών. Επίσης, το δόγμα των διακοσμητικών ποινών που δεν εκτείνονται στην πράξη δεν γίνεται να επικρατεί άλλο. Δεν έχει νόημα να μιλάμε για αδικήματα αν αυτό δεν οδηγεί στην επιβολή μιας ποινής που θα εκτελεστεί.

Εξαιτίας της πολιτικής ΣΥΡΙΖΑ είχαμε το έγκλημα να κυκλοφορεί ελεύθερο με το πρόσχημα να αποσυμφορηθούν οι φυλακές. Ο θεσμός της αναστολής σε συνδυασμό με τις μικρές ποινές οδηγούσε στην ατιμωρησία. Όσον αφορά στο ζύγι κοινωνία ή εγκληματίας, δεν μπορεί να είμαστε με τον παραβάτη. Εμείς είμαστε με την κοινωνία και τα θύματα. Δεν κυνηγάμε τις εντυπώσεις ούτε μένουμε στο περιτύλιγμα, όπως η αχρείαστη κατά τη γνώμη μου συζήτηση για την τυποποίηση του εγκλήματος της γυναικοκτονίας.

Κυρίες και κύριοι Βουλευτές, οι παρεμβάσεις μας στο νομοσχέδιο εστιάζονται κυρίως στην έκτιση των ποινών, όχι στην αλλαγή τους προς το αυστηρότερο, με σεβασμό στα δικαιώματα του κατηγορουμένου τα οποία δεν θίγονται. Αντίθετα τα δικαιώματα ενισχύονται, με την υποχρεωτική υπεράσπιση των κατηγορουμένων από δικηγόρο για αδικήματα όπου απειλείται ποινή φυλάκισης πάνω από τρία χρόνια, με την πρόσφατη χθεσινή τροπολογία του Υπουργού Δικαιοσύνης.

Το στοίχημά μας είναι να διασφαλίσουμε ότι όλες οι ποινές, ανάλογα της σοβαρότητάς τους, θα εκτίονται δίκαια και αποτελεσματικά. Αυτή είναι η ουσία του κράτους δικαίου και της ασφάλειας δικαίου που υπερασπιζόμαστε. Και όταν μιλάμε για ποινές, μην πηγαίνει ο νους σας μόνο στη φυλακή. Μιλάμε για ένα σύγχρονο σωφρονιστικό σύστημα, στο οποίο προβλέπονται και χρηματικές ποινές, αλλά και η κοινωνική εργασία της οποίας πάντα είμαι υπέρμαχος, στα εγκλήματα και αδικήματα που αυτή συνάδει ως ποινή.

Να επαναλάβω την άποψη του έγκριτου ομότιμου καθηγητή του Ποινικού Δικαίου, του κ. Μυλωνάκη που ακούστηκε στην επιτροπή, πριν την Ολομέλεια, ότι η επιβολή ποινής για τα εγκλήματα θα πρέπει να υπάρχει για να μην καταλήξουμε να έχουμε εικονικό Ποινικό Δίκαιο. Για να εμπεδωθεί η ασφάλεια δικαίου και αποτελεσματικότητα του σωφρονιστικού συστήματος εξυπακούεται ότι οι όποιες ποινές επιβάλλονται, πρέπει να εκτίονται και όχι η αναστολή τους να είναι ο κανόνας. Αυτό ισχύει ιδίως για τη μικρομεσαία εγκληματικότητα και έτσι η κοινωνία έχει καταντήσει έρμαιο καθημερινών επαναλαμβανόμενων παραβατικών συμπεριφορών από τους ίδιους ανθρώπους.

Ιδιαίτερα σημαντική είναι η αλλαγή του καθεστώτος των πρόωρων αποφυλακίσεων. Σταματάει πια η εντελώς τυπική και άμεση χορήγηση της υφ’ όρον απόλυσης, καθώς θα συνυπολογίζονται πλέον τα χαρακτηριστικά της πράξης. Να ξέρουμε δηλαδή με ποιον έχουμε να κάνουμε και τι αδίκημα έχει διαπράξει αυτός. Δράστες εγκλημάτων ιδιαίτερης απαξίας να μη χαϊδεύονται. Με την τολμηρή όμως αυτή παρέμβαση επεμβαίνουμε απευθείας στις εκπτώσεις που έθρεψαν το γενικευμένο αίσθημα ατιμωρησίας.

Το Υπουργείο Δικαιοσύνης, κύριε Υπουργέ, με αυτό το σχέδιο νόμου επιτυγχάνει πράγματι μεγάλο μέρος της διαδικασίας να τρέχει με γρηγορότερους ρυθμούς και λιγότερη επιβάρυνση του δικαστικού μας συστήματος. Η άμεση ψηφιακή επιλογή ημερομηνίας για την αναβολή της δίκης, η οποία μέρα, που παραπέμπεται η μετ’ αναβολή δικάσιμος, δεν θα είναι φορτωμένη, είναι μια καινοτομία.

Έκπληξη πάντως προκαλεί η στάση της Αντιπολίτευσης αναφορικά με τη ρύθμιση που επιτρέπει την εισαγωγή μιας υπόθεσης στο ακροατήριο, χωρίς τα χρονοβόρα συμβούλια και βουλεύματα, όπου αυτά δεν είναι απολύτως αναγκαία για συγκεκριμένες περιπτώσεις αδικημάτων. Πρόκειται για μια ρύθμιση που θα ξεμπλοκάρει πολλές και σημαντικές υποθέσεις. Έτσι θα καταστεί δυνατή και η εκδίκαση της υπόθεσης του τραγικού δυστυχήματος στα Τέμπη τον προσεχή Ιούνιο, σε χρόνο ρεκόρ για την ελληνική δικαιοσύνη. Ακόμη δεν έχω καταλάβει, κυρίες και κύριοι συνάδελφοι της Αντιπολίτευσης, πού διαφωνείτε με αυτή τη ρύθμιση.

Οι διατάξεις του νομοσχεδίου για την ενδοοικογενειακή βία βελτιώνουν το πλαίσιο προστασίας των θυμάτων, ιδίως των ανηλίκων. Και βέβαια η Κυβέρνηση και ο Πρωθυπουργός αποδεικνύουν για ακόμη μια φορά τα αντανακλαστικά τους σε φαινόμενα που αναστατώνουν την κοινωνία μας, απαντώντας σε επείγουσες ανάγκες. Χαίρομαι που και οι δικές μου προτάσεις οδήγησαν στη σύσταση Ειδικής Επιστημονικής Επιτροπής για την εκπόνηση εθνικής στρατηγικής για την πρόληψη και την αντιμετώπιση της βίας και της εγκληματικότητας των ανηλίκων.

Κυρίες και κύριοι Βουλευτές, κλείνω με τα λόγια του Κικέρωνα, «η ευημερία του λαού είναι ο υπέρτατος νόμος». Ας βάλουμε λοιπόν σε πρώτο πλάνο την ευημερία και την ασφάλεια της ελληνικής κοινωνίας. Σας καλώ να υπερψηφίσουμε το παρόν σχέδιο νόμου και σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Λοβέρδος Ιωάννης από τη Νέα Δημοκρατία.

**ΙΩΑΝΝΗΣ ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Όπως ξέρετε, όσοι είστε τακτικοί εδώ στη Βουλή -δυστυχώς δεν είμαστε και οι τριακόσιοι τακτικοί- εγώ μιλάω σε όλα τα νομοσχέδια και πάντα εκτός χειρογράφου, γιατί αυτό κρίνω ότι είναι το καθήκον μου σύμφωνα με τον Κανονισμό της Βουλής.

Και σήμερα αποφάσισα να μιλήσω και σε αυτό το νομοσχέδιο, μολονότι δεν είμαι έγκριτος νομικός, όπως ο Γιώργος Φλωρίδης, ο Γιάννης Μπούγας, ο Θάνος Πλεύρης, ο Κοινοβουλευτικός μας Εκπρόσωπος ή ο εξαιρετικός εισηγητής μας Παναγής Καππάτος. Και οι τέσσερις αυτοί ομιλητές, καθώς και άλλοι συνάδελφοι Βουλευτές που είναι δικηγόροι, σάς εξέθεσαν με λεπτομέρειες για ποιο λόγο εισάγουμε αυτό το νομοσχέδιο στη Βουλή και για ποιο λόγο πρέπει να ψηφιστεί από όλους μας.

Κατανοώ και ακούω τις αντιστάσεις και τις επιφυλάξεις της Αντιπολίτευσης. Πάντα ακούω την Αντιπολίτευση, γιατί σε ένα κοινοβουλευτικό σύστημα όπως είναι το δικό μας, δεν πρέπει απλώς και μόνο να φέρνει η Πλειοψηφία ένα νομοσχέδιο και υποχρεωτικά να το επιβάλλει. Δημοκρατία σημαίνει να ακούμε και τις μειοψηφίες και αυτό είναι που κάνουμε και αυτό είναι που θέλουμε να ενισχύσουμε ως Νέα Δημοκρατία και ως Κυβέρνηση Κυριάκου Μητσοτάκη.

Γι’ αυτό λοιπόν, επειδή εγώ δεν είμαι νομικός, δεν θα σας μιλήσω σ’ αυτά τα λίγα λεπτά που έχω στη διάθεσή μου ως νομικός, αλλά ως πολιτικός. Όλη μου τη ζωή ασχολούμαι είτε ως δημοσιογράφος ή τώρα ως Βουλευτής με την πολιτική. Και η πολιτική είναι αυτή που σε μεγάλο βαθμό κρίνει και αποφασίζει για το καλό της κοινωνίας.

Άκουσα και τους προηγούμενους ομιλητές και τον κ. Πλεύρη και τον κ. Φλωρίδη, αλλά είναι κάτι αυτονόητο κατά τη γνώμη μου, το ότι εδώ είμαστε πολιτικοί. Εμείς φέρνουμε τις αποφάσεις. Εμείς ψηφίζουμε για τους νόμους. Δεν τους ψηφίζει ούτε ο καθηγητής του πανεπιστημίου ούτε ο δικαστής ούτε κάποιος άλλος έγκριτος νομικός. Οι σύμβουλοι υπάρχουν και τους ακούμε, τους νομομαθείς, αλλά από εκεί και πέρα εμείς αποφασίζουμε. Γιατί αυτό είναι το καθήκον μας και αυτό είναι η ουσία του δημοκρατικού μας πολιτεύματος.

Και θέλω λοιπόν να μείνω σε δύο τρία πράγματα που ενδεχομένως να μην έχουν ειπωθεί μέχρι στιγμής. Το πρώτο είναι ότι άκουσα και έχω διαβάσει αναλύσεις που γίνονται τον τελευταίο καιρό, ότι ο Μητσοτάκης, λέει, μετά τον νόμο για τον γάμο των ομοφυλοφίλων που προκάλεσε αντιδράσεις στην κομματική βάση της Νέας Δημοκρατίας -όντως τις προκάλεσε- φέρνει έναν νόμο ο οποίος είναι πιο σκληρός, έτσι ώστε να αντισταθμίσει το γάμο των ομοφυλοφίλων με έναν πιο σκληρό νόμο και να ικανοποιήσει το δεξιό του κοινό.

Έφτασαν και κάποιοι άλλοι, πιο σοβαροί αναλυτές, να πουν ότι γίνεται αυτό στο πλαίσιο της τριγωνοποίησης. Είναι μια πρακτική, λέει, πολιτική που ακολουθούσαν -ξεκίνησε επί προεδρίας Κλίντον τη δεκαετία του ’90- στις Ηνωμένες Πολιτείες, δηλαδή να παίρνω, λέει, μέτρα από τη Δεξιά και από την Αριστερά και να καταλήγουν όλα αυτά στο κέντρο.

Δεν ξέρω εάν κάνουμε τριγωνοποίηση. Εγώ δεν ήμουν ποτέ καλός στα τρίγωνα και στις τριγωνομετρίες, αλλά αυτό που ξέρω είναι ότι κάνουμε το σωστό και το λογικό. Γιατί; Γιατί ζούμε ανεξάρτητα από τον γάμο των ομοφυλοφίλων που προκάλεσε αντιδράσεις. Φέρνουμε έναν νόμο που είναι και αυτός μεταρρυθμιστικός.

Αυτόν τον μήνα, όπως ξέρετε, φέραμε αρκετούς νόμους μεταρρυθμιστικούς, οι οποίοι όλοι προκάλεσαν αντιδράσεις. Κατανοητό. Φέραμε το νόμο για την επιστολική ψήφο, φέραμε τον νόμο για τον γάμο των ομοφυλοφίλων, φέραμε τον σημερινό νόμο, φέρνουμε την άλλη βδομάδα τον νόμο για τα μη κρατικά, μη κερδοσκοπικά πανεπιστήμια. Όλοι αυτοί οι νόμοι έχουν προκαλέσει αντιδράσεις.

Κάθε μεταρρύθμιση είναι μοιραίο να προκαλεί αντιδράσεις. Δεν θα ήταν μεταρρύθμιση, αν όλοι συμφωνούσαν σε αυτήν. Και υπάρχουν και αντιστάσεις από όλες τις πλευρές και από την Αντιπολίτευση και από το βαθύ κράτος και από οργανωμένα συμφέροντα, που δεν τους αρέσει να αλλάζουν. Οι αλλαγές δεν είναι εύκολο να γίνουν αποδεκτές.

Ζούμε σε μια εποχή έντονης εγκληματικότητας, κακά τα ψέματα. Εγώ γεννήθηκα σε προηγούμενες δεκαετίες. Εγώ γεννήθηκα σε μια λαϊκή περιοχή, όπως ο Βύρωνας, εδώ, στην Αττική, σε ένα υπέροχο για μένα προάστιο της Αθήνας τότε, το οποίο ήταν φτωχικό μεν, αλλά ιδιαίτερα αξιοπρεπές. Εμείς αφήναμε τις πόρτες και τα παράθυρα ανοιχτά, όταν ήμουν μικρός. Τώρα, αυτό δεν είναι δυνατόν ούτε στο Βύρωνα ούτε στο Περιστέρι ούτε στο Αιγάλεω ούτε στο Ίλιον ούτε στην περιοχή που εκπροσωπώ εδώ στο Κοινοβούλιο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ)**

Έχουν αλλάξει τα πράγματα. Κακά τα ψέματα, η βία έχει γίνει ενδημική και με τρόμο αντιμετωπίζουμε αυτό το φαινόμενο που δεν το γνωρίζαμε -το βλέπαμε παλιά στις ταινίες- της βίας μεταξύ των ανηλίκων. Το βλέπαμε στις αμερικάνικες ταινίες κάποτε και λέγαμε: «Μα είναι δυνατόν να υπάρχουν τέτοιες συμμορίες στην Αμερική; Εδώ δεν έχουμε τέτοια πράγματα». Δυστυχώς ήρθαν και εδώ. Δυστυχώς ήρθαν πάρα πολλά πράγματα και εδώ που δεν υπήρχαν, που δεν υπάρχουν σε άλλες χώρες. Αυτό είναι μια πραγματικότητα και πρέπει να την αντιμετωπίσουμε.

Υπάρχουν θεραπευτικοί τρόποι στην κοινωνία μέσω της παιδείας, μέσω της προσπάθειας που γίνεται, να αλλάξουμε τη νοοτροπία αυτή. Υπάρχουν όμως και κατασταλτικοί. Η Αριστερά την καταστολή δεν τη θεωρεί σημαντική. Άκουσα και το υπερβολικό, κατά τη γνώμη μου, ότι οι ποινές δεν είναι αποτρεπτικές. Οι ποινές δεν είναι αποτρεπτικές ενός εγκλήματος; Ε τότε γιατί να τις έχουμε; Να τις καταργήσουμε. Εγώ δεν συμφωνώ με αυτή την άποψη. Εάν εγώ δεν έχω συνείδηση και δεν έχω παιδεία, όπως πάρα πολλοί δυστυχώς συμπολίτες μας, εάν θεωρώ ότι δεν πρόκειται να έχουν καμμία επίπτωση, θα κατέβω κάτω και θα πλακώνω στο ξύλο όποιον βρω μπροστά μου. Αφού δεν θα έχω επίπτωση, γιατί να μην το κάνω; Οι συνέπειες των πράξεών μου είναι αυτές που, όχι μόνο κρίνουν εμένα, κρίνουν και την ίδια την οργανωμένη κοινωνία αν μπορεί να αντιμετωπίσει τέτοια φαινόμενα και αυτό προσπαθεί να κάνει το νομοσχέδιο που συζητάμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Σας εξήγησαν ότι οι ποινές δεν αυξάνονται. Σας εξήγησαν ότι δεν πρόκειται να αυξήσουμε και αυστηροποιήσουμε τις ποινές. Απλώς θέλουμε να εκτίονται οι ποινές. Στο μόνο σημείο στο οποίο έχω κι εγώ μια μικρή επιφύλαξη από αυτά που άκουσα από την Αντιπολίτευση -και ο Υπουργός πρέπει να διευκρινίσει ακόμα περισσότερο -είναι το θέμα του πώς θα εκτίονται αυτές τις ποινές, γιατί το σωφρονιστικό μας σύστημα, όπως ξέρετε, είναι βεβαρημένο και δεν υπάρχουν πολλές θέσεις στις φυλακές που ήδη υπάρχουν. Ο Κορυδαλλός ακόμα δεν έχει μεταφερθεί στον Ασπρόπυργο, όπως έχει εξαγγείλει η Κυβέρνηση. Χρειάζεται να προχωρήσει αυτή η νέα φυλακή και ακόμα αργεί. Και ειδικά στα χαμηλότερης σημασίας αδικήματα, όπως τα πλημμελήματα, δεν μπορεί να εκτίουν την ποινή στα ίδια κελιά με τους βαρυποινίτες οι άνθρωποι αυτοί. Εκεί το κατανοώ. Εκεί έχω κι εγώ κάποιες επιφυλάξεις. Νομίζω όμως ότι ο Υπουργός και το Υπουργείο Δικαιοσύνης θα βρουν λύση σε αυτό το σημαντικό ζήτημα.

Επειδή πέρασα τον χρόνο και δεν το συνηθίζω, ζητώ συγγνώμη και από την Ολομέλεια και από τον Πρόεδρο. Σας ευχαριστώ πολύ που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Συγχωρεμένος! Ευχαριστούμε πολύ τον κ. Λοβέρδο.

Έχει ζητήσει τον λόγο ο Υπουργός κ. Φλωρίδης για κάποιες νομοτεχνικές βελτιώσεις.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχω να καταθέσω κάποιες νομοτεχνικές βελτιώσεις. Είναι αρκετές για να τις διαβάσω. Είναι όσα έχουμε πει μέχρι τώρα.

**ΠΡΟΕΔΡΕΥΩΝ (Βασίλειος Βιλιάρδος):** Μπορείτε απλά να τις καταθέσετε στα Πρακτικά. Δεν υπάρχει πρόβλημα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Απλώς περιλαμβάνεται και η αύξηση της ύλης του τριμελούς πλημμελειοδικείου και η αύξηση των ημερών από πέντε σε δέκα, όπου ο κατηγορούμενος έχει δικαίωμα να υποχρεώσει τον εισαγγελέα να καλέσει τους μάρτυρες τους οποίους επιθυμεί και κάποιες ρυθμίσεις οι οποίες προσδιορίζουν καλύτερα το πώς το μικτό ορκωτό δικαστήριο και για ποια θέματα αποφασίζει, δηλαδή διευρύνουμε το πεδίο της συμμετοχής των ενόρκων στην απόφαση.

Επομένως, τις καταθέτω στα Πρακτικά.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 413-416)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να μοιραστούν στους εισηγητές.

Καλείται στο Βήμα η κ. Χρηστίδου Ραλλία, Βουλευτής του ΣΥΡΙΖΑ.

Ορίστε, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο θα μπορούσε να αποτελεί μάθημα στις νομικές σχολές της χώρας ως παράδειγμα κακής νομοθέτησης. Το τελικό κείμενο που συζητάμε έχει σωρεία αλλαγών και νέων διατάξεων που δεν υπήρχαν ούτε τέθηκαν σε διάλογο στο στάδιο της διαβούλευσης και είναι πλέον δεδομένο πως αυτό δεν συνιστά σε καμμία περίπτωση παράλειψη, καθώς με δική σας πρωτοβουλία δεν συγκροτήθηκε νομοπαρασκευαστική επιτροπή παρά ανατέθηκε απευθείας σε συμβούλους του Υπουργού η συγγραφή κατά τις επιταγές των πολιτικών προτεραιοτήτων της Κυβέρνησης.

Το παρόν νομοσχέδιο πρόκειται για τη δέκατη έβδομη τροποποίηση των κωδίκων μέσα σε μόλις πέντε χρόνια και έπειτα από τις εκτενέστατες αλλαγές που προέκυψαν από τον 4855/2021 της δικής σας Κυβέρνησης. Προφανώς για να αισθάνεστε ακόμα και σήμερα την ανάγκη να ασχολείστε πότε με το 2015 πότε με το 2019, εννέα χρόνια μετά, εν έτει 2024, το μόνο που μπορούμε να σκεφτούμε είναι ότι αποδέχεστε πλήρως την αποτυχία σας και απλά δεν έχετε το πολιτικό θάρρος να το παραδεχτείτε. Αγνοήσατε πλήρως τις συστάσεις και τις απόψεις της οικείας επιστημονικής κοινότητας και μεγάλου αριθμού δικαστικών λειτουργών που επεσήμαναν τις αρνητικές συνέπειες στο ήδη εξαιρετικά βεβαρημένο και δυσλειτουργικό σύστημα ποινικής και σωφρονιστικής μεταχείρισης στην Ελλάδα και νομίζω ότι αυτό δεν μπορείτε καθόλου να το αμφισβητήσετε.

Κυρίες και κύριοι συνάδελφοι, ο Ποινικός Κώδικας οφείλει να είναι προϊόν μακράς επεξεργασίας, όπως ήταν το αποτέλεσμα του 4619/2019, το οποίο ήταν αποτέλεσμα δεκαπέντε ετών. Επί υπουργίας Παπαληγούρα, επί κυβερνήσεως Κώστα Καραμανλή ξεκίνησε. Αντίθετα τώρα έχουμε μπροστά μας μία σαφή δεξιά αντιμεταρρύθμιση και μια στρατηγικής σημασίας απόκλιση από τις θεμελιώδεις αρχές του φιλελεύθερου Ποινικού Δικαίου που ενέχει σοβαρούς κινδύνους για θεμελιώδη δικαιώματα των πολιτών. Επιχειρείται μια αναχρονιστική αλλοίωση του ποινικού συστήματος που μας επιστρέφει στη δεκαετία του 1950, καταστρατηγώντας το μεταπολιτευτικό κεκτημένο και τα ευρωπαϊκά πρότυπα.

Πολύ ορθά έγκριτοι νομικοί της χώρας περιγράφουν το νομοθέτημα ως ποινικό λαϊκισμό, καθώς δεν επιδιώκετε ούτε τον εξορθολογισμό των ποινών, έστω σύμφωνα με τη δική σας οπτική, αλλά αποπειράσθε έτι περαιτέρω την εμπλοκή της ποινικής καταστολής με τον θεατρικό της χαρακτήρα. Ζώσα απόδειξη ήταν η πρωτομιλία του αξιότιμου κυρίου Υπουργού ως απάντηση στον Πρόεδρο της Κοινοβουλευτικής Ομάδας του ΣΥΡΙΖΑ το μεσημέρι. Και έχετε έναν και μόνο σκοπό, να διατηρήσετε παραλυτικές ισορροπίες με υπερσυντηρητικά ακροατήρια για μικροπολιτικές σκοπιμότητες, αποτέλεσμα της πλήρους αποτυχίας σας στο δόγμα της ασφάλειας, με μια υποκριτική ευαισθησία για τα θύματα και την ατιμωρησία. Ατιμωρησία, η λέξη-κλειδί, η λέξη που έχει επαναληφθεί από το πρωί δεκάδες φορές. Ατιμωρησία.

Αλήθεια, κυρίες και κύριοι της Κυβέρνησης, κυρίες και κύριοι της Συμπολίτευσης, σας ρωτάμε, μήπως αναφέρεστε στην ατιμωρησία της υπόθεσης των Τεμπών, όπου κλείσατε άρον-άρον την επιτροπή χωρίς να καλέσετε ουσιώδεις μάρτυρες και αποτρέποντας την κατάθεση της ποινικής δικογραφίας; Μήπως αναφέρεστε στην ατιμωρησία της υπόθεσης των υποκλοπών; Ή μήπως αναφέρεστε στην ατιμωρησία των ενόχων για τη διόγκωση του οργανωμένου εγκλήματος που έγινε επί των ημερών σας; Αλήθεια, πού ακριβώς εξαντλείται η ευαισθησία σας για τα θύματα; Με μία πρωτοφανή σύλληψη αυξάνετε τις περιπτώσεις για τον εγκλεισμό στη φυλακή ανηλίκων για κάθε κακούργημα, καθώς το ανώτατο όριο ποινικού εγκλεισμού ανέρχεται στα δέκα έτη.

Πείτε μας σε ποια μελέτη το βρήκατε αυτό. Έτσι πιστεύετε ότι θα αντιμετωπίσετε τα πολυσύνθετα πράγματι αίτια που γεννούν τη νεανική παραβατικότητα, ενώ η διεθνής κοινότητα επισημαίνει διαρκώς την αναγκαιότητα να επενδύσουμε στην εκπαίδευση, να επενδύσουμε στην αγωγή των νέων;

Μερικές χρήσιμες παρατηρήσεις που υποδηλώνουν τη λαϊκίστικη μεταχείριση του Ποινικού Δικαίου έτσι ακριβώς όπως την εισηγείστε:

Αντιβαίνετε την αρχή της αναλογικότητας με την ταύτιση των ποινών συνεργών και αυτουργών, καταργώντας εν προκειμένω τον φυσικό δικαστή. Παραλείπετε το «δύναται» στο άρθρο 47. Αυξάνετε την πρόσκαιρη κάθειρξη στα είκοσι έτη. Επαναφέρετε τη δικαστική απέλαση. Επαναφέρετε με το άρθρο 12 του σχεδίου νόμου τη μετατροπή της ποινής φυλάκισης σε χρηματική. Ακόμη προβλέπετε τη δήμευση περιουσιών για εμπρησμό δάσους, εντείνοντας έτι περαιτέρω την ανασφάλεια των πολιτών.

Επίσης, ορθώς καταργείτε -σας το είπαμε- την ασυλία των τραπεζιτών. Πολύ σωστά. Όμως εσείς το νομοθετήσατε με τον ν.4637 τον τρίτο κατά σειρά -ν.4622, ν.4628, ν.4637- νόμο της Κυβέρνησης Μητσοτάκη και σύμφωνα με το άρθρο 137 του παρόντος νομοσχεδίου το θέτετε σε ισχύ δύο μήνες μεταγενέστερα. Εξακολουθείτε να κλείνετε το μάτι σε συγκεκριμένες περιπτώσεις; Να μας απαντήσετε ακριβώς σε τι εξυπηρετεί αυτή η χρονική παράταση, διότι το επιχείρημα ότι χρειάζεται ένα εύλογο περιθώριο προσαρμογής σε δικαστές και σε δικηγόρους δεν είναι αρκετά πειστικό.

Έγινε σαφές από την ακρόαση των φορέων πως όλες οι διεθνείς έρευνες διαπιστώνουν πως η αυστηροποίηση των ποινών δεν έχει αποτρεπτική ισχύ όταν ο παραβάτης αισθάνεται πως δεν θα συλληφθεί. Η αντιεγκληματική πολιτική σας περιορίζεται στο δόγμα «περισσότερη φυλακή». Σε ένα σωφρονιστικό σύστημα που ήδη βρίσκεται στα όριά του, αλήθεια πώς σκοπεύετε να αντιμετωπίσετε τη συμφόρηση; Μήπως με το άνοιγμα νέων φυλακών, δημοσίων ή ιδιωτικών; Να μας το πείτε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Για μία ακόμη φορά η Κυβέρνηση αρνείται να εναρμονιστεί με ευρωπαϊκές και διεθνείς κατευθύνσεις, όπως η Σύμβαση της Κωνσταντινούπολης. Αποδεχθείτε την τροπολογία που καταθέσαμε για αναγνώριση του όρου «γυναικοκτονία» από την ελληνική έννομη τάξη, ώστε να προβλεφθεί επιβαρυντική περίσταση για την τέλεση εγκλήματος που στρέφεται κατά ενήλικης ή ανήλικης γυναίκας.

Όπως διδάσκει -και θα κλείσω με αυτό, κύριε Πρόεδρε- ο καθηγητής Ποινικού Δικαίου, ο κ. Μυλωνόπουλος: «Αποστολή του Ποινικού Δικαίου είναι να προστατέψει με το όπλο της ποινής θεμελιώδεις αξίες της κοινωνίας απολύτως απαραίτητες για την ομαλή κοινωνική συμβίωση και έτσι να εμπεδώσει και να διασφαλίσει την κοινωνική ειρήνη. Το Ποινικό Δίκαιο αναδεικνύει την έννοια της επιείκειας και τη σπουδαιότητα των ατομικών ελευθεριών, διαφυλάσσει την αξία του ανθρώπου και τις αρχές του κράτους δικαίου, επικοινωνεί με τις θεμελιώδεις έννοιες που προάγουν τον πολιτισμό, υπενθυμίζει τη σημασία της νηφαλιότητας αντί της αγοραίας αντίδρασης και αποβλέπει στην πραγμάτωση έλλογης δικαιοσύνης σε πνεύμα δημοκρατίας». Μας λέτε συνέχεια για την κοινή γνώμη και την κοινή γνώμη. Αν η κοινή γνώμη κάποια στιγμή θελήσει την επαναφορά -θα πω κάτι ακραίο- της θανατικής ποινής ο νομοθέτης οφείλει να ακολουθήσει την κοινή γνώμη; Έτσι αντιλαμβάνεστε εσείς τη νομοθετική εξουσία; Δυστυχώς προκύπτει και λυπάμαι πολύ γι’ αυτό, ότι χρειάζεστε επανάληψη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Επόμενος ομιλητής ο κ. Ιωάννης Γιάτσιος, Βουλευτής της Νέας Δημοκρατίας.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητοί συνάδελφοι, τον τελευταίο καιρό αιωρείται ένας όρος στον ελληνικό δημόσιο βίο και δεν είναι άλλος από το «κράτος δικαίου». Συχνά γίνεται χρήση του και ακόμα και κατάχρησή του από πολλά άτομα, χωρίς να αντιλαμβάνονται πλήρως την έννοια και τη σημασία του.

Το κράτος δικαίου αποτελεί μία από τις θεμελιώδεις αρχές και αξίες της Ευρωπαϊκής Ένωσης και ο ακρογωνιαίος λίθος πάνω στον οποίο έχει χτιστεί το ευρωπαϊκό οικοδόμημα. Ο ορισμός του μπορεί να είναι ευρύς, αλλά όχι ασαφής και περιλαμβάνει μια διάφανη, δημοκρατική και πλουραλιστική νομοθετική διαδικασία με λογοδοσία, αποτελεσματική δικαστική προστασία, περιλαμβανομένης της πρόσβασης στη δικαιοσύνη από ανεξάρτητα και αμερόληπτα δικαστήρια, καθώς και τη διάκριση των εξουσιών. Κατά προέκταση το κράτος δικαίου επιβάλλει ισότιμη προστασία για όλους βάσει του νόμου και αποτρέπει την αυθαίρετη χρήση εξουσίας από τις κυβερνήσεις.

Στον απόηχο του ψηφίσματος του Ευρωπαϊκού Κοινοβουλίου για την κατάσταση του κράτους δικαίου στην Ελλάδα, έχω να επισημάνω ότι η Ελλάδα στο πρόσφατο παρελθόν έχει βρεθεί συχνά στο επίκεντρο συκοφαντιών προερχόμενων, τόσο εντός, όσο και εκτός της χώρας. Από την άλλη, όμως, έχω να αντιτάξω την ευρωπαϊκή έκθεση, την αναβάθμιση και κατάταξη της Ελλάδας στην κατηγορία «Πλήρης Δημοκρατία» από το έγκυρο και διεθνούς κύρους περιοδικό «THE ECONOMIST», που στο παρελθόν μάς είχε ασκήσει οξεία και αιχμηρή κριτική. Συνεπώς δεν είναι δυνατόν να βρισκόμαστε στις είκοσι πιο πλήρεις και ολοκληρωμένες δημοκρατίες του πλανήτη και παράλληλα να υπάρχουν βαθιά ζητήματα κράτους δικαίου.

Η επίτευξη του κράτους δικαίου δεν είναι μια στατική εφάπαξ κατάκτηση, αλλά μια συνεχιζόμενη, αέναη εξελικτική διαδικασία που ανταποκρίνεται και προσαρμόζεται στις απαιτήσεις της εποχής, τις ανάγκες της κοινωνίας και τα αντανακλαστικά της πολιτείας.

Σε αυτό το πλαίσιο το παρόν νομοσχέδιο έρχεται να ενισχύσει και να ενδυναμώσει έτι περαιτέρω την έννοια του κράτους δικαίου στη χώρα μας. Οι ρυθμίσεις του αθροίζονται στη συνεχιζόμενη διαδικασία διατήρησης και βελτίωσής του. Η Κυβέρνηση αφουγκραζόμενη τη νέα πραγματικότητα και τις παρούσες κοινωνικές συνθήκες, αλλά παράλληλα στοχεύοντας στο να δώσει οριστικό τέλος σε παθογένειες και χρόνια προβλήματα, συνεχίζει και σε αυτή την περίπτωση το πολυδιάστατο μεταρρυθμιστικό της έργο. Μεταξύ άλλων, υπάρχουν προβλέψεις για την επιτάχυνση της απονομής δικαιοσύνης, την αυστηροποίηση των ποινών στα κακουργήματα, προβλέψεις για την προστασία των ανηλίκων, προβλέψεις για την πρόληψη και την αντιμετώπιση της οικογενειακής βίας, την προστασία των χώρων υγειονομικής περίθαλψης και εκπαίδευσης, μια πλήρης σειρά ρυθμίσεων για την αντιμετώπιση των φαινομένων εμπρησμού δασών και, τέλος, ρυθμίσεις που βάζουν φραγμούς στη διαφθορά και τη δωροδοκία.

Από την πληθώρα των ρυθμίσεων του σημερινού νομοσχεδίου θα ήθελα να σταθώ και να τονίσω ιδιαίτερα αυτές που αφορούν την πρόληψη και την τιμωρία του εγκλήματος του εμπρησμού των δασών. Το έγκλημα του εμπρησμού είναι μια ανήθικη πράξη διττής φύσεως, τόσο εναντίον του ανθρώπου, όσο και εναντίον της φύσης και του περιβάλλοντος. Η συχνότητα και οι συνέπειες του εν λόγω αδικήματος του εμπρησμού δάσους στο περιβάλλον και στην ποιότητα της ζωής των ανθρώπων είναι στοιχεία που δικαιολογούν εξαιρετικές ρυθμίσεις δίχως να παραβλέπουν την αρχή της αναλογικότητας και την αρμονία με τις λοιπές διατάξεις του Ποινικού Κώδικα.

Προς αυτή την κατεύθυνση αυτό το νομοσχέδιο φέρνει αύξηση της ποινής και απαγόρευση κάθε μορφής αναστολής ή μετατροπής της. Για το αδίκημα του εμπρησμού δάσους προβλέπει δήμευση της περιουσίας του καταδικασθέντος εμπρηστή ανάλογη με το μέγεθος της βλάβης που προκλήθηκε, ποινικές κυρώσεις για προπαρασκευαστικές πράξεις εμπρησμού, όπως η κατοχή εμπρηστικών μέσων με σκοπό την προετοιμασία εμπρησμού δάσους. Συγχρόνως πρέπει να βρισκόμαστε σε αρμονία με τους επαγγελματίες που δραστηριοποιούνται και ζουν από το φυσικό περιβάλλον, όπως οι υλοτόμοι, οι μελισσοκόμοι και οι κτηνοτρόφοι, όσοι εργάζονται με σεβασμό προς τις οδηγίες των αρμόδιων αρχών και σε αρμονία με το περιβάλλον. Άλλωστε οι επαγγελματίες που ζουν από τη δασική δραστηριότητα είναι αυτοί που αγαπάνε και προστατεύουν περισσότερο το δάσος και αυτοί που τρέχουν πρώτοι να το προστατέψουν όταν αυτό βρίσκεται σε κίνδυνο. Επ’ αυτού έχω προσωπικά μια μεγαλύτερη ευαισθησία ως εκπρόσωπος του Νομού Γρεβενών μιας κατάφυτης, με πυκνά δάση περιοχής με πλούσια και ιδιαίτερη χλωρίδα.

Συνοψίζοντας, να πω ότι οι ρυθμίσεις και οι προβλέψεις αυτού του νομοσχεδίου αποτελούν την απάντηση της Κυβέρνησης και του Υπουργείου Δικαιοσύνης στις απαιτήσεις της σύγχρονης εποχής και της σημερινής κοινωνίας. Ο μόνος κερδισμένος από αυτό το νομοθέτημα είναι ο απλός πολίτης, οι μη προνομιούχοι και οι πιο ευαίσθητες κοινωνικές ομάδες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Γιάτσιο.

Επόμενος ομιλητής ο κ. Γεώργιος Γαβρήλος, Βουλευτής του ΣΥΡΙΖΑ.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, για μια ακόμη φορά η Κυβέρνηση προχωρά σε μια κακή πρακτική νομοθέτησης. Δεν είναι ασφαλώς η πρώτη φορά, μας έχει συνηθίσει, ειδικά από τις εκλογές του Ιουνίου και μετά. Θεωρεί ότι αυτό το 41% της επιτρέπει να γυρνάει την πλάτη σε θεσμούς, να γυρνά την πλάτη σε διαδικασίες.

Έτσι λοιπόν χωρίς καμμία διαβούλευση, χωρίς να πάρει τη γνώμη των επιστημονικών φορέων, έρχεται να θεσπίσει ένα σημαντικό νομοθέτημα που δεν είναι άλλο παρά κώδικες, Ποινικός Κώδικας, Κώδικας Ποινικής Δικονομίας. Και φαίνεται ότι αυτές οι αλλαγές είναι φτιαγμένες στο πόδι, με σκοπό μόνο να δουν και να αγκαλιάσουν το συντηρητικό και ακροδεξιό ακροατήριό της. Με αυτόν τον στόχο νομοθετείτε, κύριε Υπουργέ. Διότι αν θέλετε πραγματικά να προχωρήσετε σε μια σοβαρή νομοθετική παρέμβαση, θα το είχατε κάνει από το 2019.

Ερχόμαστε σήμερα με δεκαεπτά τροποποιήσεις πάνω στον Ποινικό Κώδικα και τον Κώδικα Ποινικής Δικονομίας. Και βέβαια αυτό δεν σημαίνει και δεν είναι πολιτική σταθερότητα για τα θέματα της δικαιοσύνης. Γράφετε, σβήνετε και αλλάζετε τους Ποινικούς Κώδικες χωρίς να έχετε συστήσει νομοπαρασκευαστική επιτροπή.

Ακούσαμε από δύο επίσημα χείλη κάποια επιχειρήματα και από τον κ. Πλεύρη, τον κοινοβουλευτικό σας πρόσωπο, και από τον κύριο Υπουργό, τον κ. Φλωρίδη. Ο κ. Πλεύρης μάς είπε: «Τι τη θέλουμε τη νομοπαρασκευαστική επιτροπή; Εμείς νομοθετούμε». Πρωτόγνωρο για τα κοινοβουλευτικά δεδομένα ένας τέτοιος ισχυρισμός. Έρχεται ο κ. Φλωρίδης και λέει: «Τι τη θέλουμε τη νομοπαρασκευαστική επιτροπή, όταν γνωρίζουμε ότι τα προηγούμενα χρόνια και επί ΣΥΡΙΖΑ αυτοί οι δικαστές, οι νομικοί επιστήμονες, οι καθηγητές πανεπιστημίου εκπροσωπούσαν τάχα κάποια συμφέροντα και μεγάλα δικηγορικά γραφεία από πίσω;».

Πείτε μας ποιος συνέταξε αυτό το νομοθέτημα και το φέρνετε στη Βουλή να δούμε ποιοι είναι αυτοί τελικά και τι συμφέροντα εξυπηρετείτε σήμερα εσείς. Φέρνετε ένα τόσο σοβαρό νομοθέτημα και δεν ξέρουμε ποιος ήταν ο συντάκτης του. Προχωράτε, κύριε Υπουργέ, και νομοθετείτε βάσει ενός ποινικού λαϊκισμού. Χαϊδεύετε, όπως είπα, αφτιά στο συντηρητικό και ακροδεξιό σας ακροατήριο.

Ακούστηκε και από τις ενώσεις των δικαστών και των εισαγγελέων ότι ουσιαστικά η νομοθέτησή σας εξυπηρετεί πολιτικές σκοπιμότητες. Ακούστηκε και από την εισαγγελέα του Αρείου Πάγου ότι η αυστηροποίηση των ποινών δεν λειτουργεί αποτρεπτικά για την εγκληματική συμπεριφορά. Αποτρεπτικά λειτουργεί η αντιμετώπιση των κοινωνικών αιτίων, των παραβατικών συμπεριφορών, αλλά ασφαλώς και η αυξημένη πιθανότητα σύλληψης του δράστη. Εσείς τι κάνετε; Φέρνετε ένα νομοθέτημα με σκοπό να κατευνάσετε την κοινή γνώμη, όπως προείπα, και να καθησυχάσετε τους φιλήσυχους τάχα πολίτες.

Έρχεστε σήμερα και προτείνετε μία ακόμη αλλαγή στους Ποινικούς Κώδικες. Τι αποτελέσματα είχαν οι προηγούμενες παρεμβάσεις σας; Πείτε μας σε τι βοήθησαν στην πάταξη της εγκληματικότητας και της παραβατικότητας στη χώρα. Φούντωσε το έγκλημα τα τέσσερα-πέντε χρόνια που κυβερνάτε τη χώρα. Τι δεν πήγε καλά;

Ξέρετε τι δεν πήγε καλά; Αυτή η αφετηρία που έχετε και σήμερα για τη νομοθέτηση που κάνετε, ότι δεν προσεγγίζετε επιστημονικά τα ζητήματα και με βάση τις κοινωνικές ανάγκες που υπάρχουν. Δεν τα προσεγγίζετε τα ζητήματα με ανοικτά μυαλά. Προσπαθείτε πάλι μπροστά στα αδιέξοδα που βρίσκεστε σε σχέση με την εγκληματικότητα να αυστηροποιήσετε τις ποινές και να καθησυχάσετε αυτόν τον κόσμο που ασφαλώς νιώθει ανασφαλής τα τελευταία τέσσερα-πέντε χρόνια.

Σκοπός σας δεν είναι μια πραγματική μεταρρύθμιση του συστήματος σωφρονισμού και των ποινικών κωδίκων. Η πολιτική σκοπιμότητα που έχετε όμως είναι κοντόφθαλμη και γι’ αυτό σας έχει οδηγήσει σε δεκαεπτά αλλαγές των ποινικών νόμων. Είχατε θεσπίσει πρόσφατα τον ν.4855/2021, ένα νομοθέτημα που επέφερε σημαντικές αλλαγές στους ποινικούς κώδικες.

Τι έγινε τελικά με την εγκληματικότητα; Την αντιμετωπίσατε; Όπως λέει και η Ελληνική Αστυνομία, αυξήθηκε κατά 25% μετά το 2021, ενώ τα κακουργήματα σημείωσαν αύξηση γύρω στο 20%.

Φέρνετε τώρα διάταξη και αίρετε το ακαταδίωκτο των τραπεζικών στελεχών. Τι σας είχε κάνει το 2019 να το θεσπίσετε; Θέλατε να ικανοποιήσετε κάποια συμφέροντα; Ήταν φωτογραφική τότε η διάταξη και έρχεστε σήμερα και την αλλάζετε; Και γιατί δεν ισχύει από την επαύριο της ψήφισης του νόμου; Τι κρύβετε και τι θέλετε να καλύψετε πάλι; Δεν πρέπει εδώ ο Υπουργός να μας πει ποια συμφέροντα είναι πίσω από αυτή τη ρύθμιση, από αυτή τη διάταξη, που δεν θα έχει ισχύ την επόμενη μέρα της θέσπισης;

Προχωράτε, λοιπόν, με μια προσέγγιση μικροπολιτική, αλλά αυτό δεν μπορεί να κρύψει την ανικανότητά σας σε αυτές τις πολιτικές που ακολουθήσατε, κυρίως της πρόληψης πάνω στα ζητήματα της οπαδικής βίας και της μαφίας στη χώρα.

Ήρθε εδώ ο κ. Κατσαφάδος, ο πρώην Υφυπουργός Προστασίας του Πολίτη. Του έφταιγαν οι ποινικοί κώδικες, όταν είχαμε το έγκλημα στη Νέα Φιλαδέλφεια, τη δολοφονία ενός νέου ανθρώπου, όταν διακόσιοι ναζιστές ξεκίνησαν και διέσχισαν όλη τη χώρα; Του έφταιγε ο Ποινικός Κώδικας ή ο κακός σχεδιασμός που υπήρχε, προκειμένου να προλάβουμε ένα τέτοιο γεγονός;

Κοιτάξτε, κύριοι της Κυβέρνησης, έχετε πολλά ανοικτά μέτωπα. Το θέμα της εξεταστικής επιτροπής που σας εκθέτει ανεπανόρθωτα, το σκάνδαλο των υποκλοπών που σας εκθέτει ανεπανόρθωτα, οι ωμές παρεμβάσεις στη δικαιοσύνη, οι παρεμβάσεις στην ελευθερία του Τύπου. Όλα αυτά εξέθεσαν όμως και τη χώρα.

Με τις υποκλοπές έχουμε γίνει το μαύρο πρόβατο στην Ευρώπη και προσπαθείτε να καλύψετε τάχα με δημοσιεύματα μέσα από το «ECONOMIST» το πρόβλημα που δημιουργήθηκε για τη χώρα, που το δημιουργήσατε εσείς, μετά το ψήφισμα στο Ευρωκοινοβούλιο, ένα ψήφισμα το οποίο διασύρει τη χώρα και έχετε εσείς την ευθύνη.

Και σαν να μην έφτανε αυτό, βάζετε και τον Άρειο Πάγο -και το λέω εγώ από το Βήμα της Βουλής, γιατί αυτό που συνέβη είναι πρωτόγνωρο στα χρονικά και στα νομικά και στα κοινοβουλευτικά που ζούμε- να έρχεται να παρεμβαίνει για μια απόφαση του Ευρωκοινοβουλίου, γιατί αποφάσισαν τριακόσιοι τριάντα Βουλευτές του Ευρωκοινοβουλίου να καταγγείλουν την Ελλάδα για την απαξίωση του κράτους δικαίου. Ζούμε πρωτόγνωρα πράγματα με δική σας ευθύνη εδώ. Και αυτό γιατί συμβαίνει;

Και έρχεστε σήμερα και με αυτό το νομοθέτημα, γιατί θέλετε -το ξαναλέω για τέταρτη φορά- να απευθυνθείτε σε ένα συντηρητικό και ακροδεξιό ακροατήριο. Και φέρνετε αυτό το νομοθέτημα μετά την ψήφιση του νόμου για τα ομόφυλα ζευγάρια, όταν από τους εκατόν πενήντα οκτώ Βουλευτές σας μόνο εκατόν έξι ψήφισαν και έγινε νόμος του κράτους αυτό το σχέδιο νόμου που φέρατε την προηγούμενη βδομάδα στη Βουλή.

Και ο κύριος Πρωθυπουργός…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΓΕΩΡΓΙΟΣ ΓΑΒΡΗΛΟΣ:** Κλείνω, κύριε Πρόεδρε.

Ο κύριος Πρωθυπουργός ήθελε να φορέσει τον μανδύα του φιλελεύθερου και του μεταρρυθμιστή, αλλά με τις ψήφους της Αριστεράς. Δεν τολμήσατε οι Βουλευτές της Νέας Δημοκρατίας να ψηφίσετε ένα σχέδιο νόμου που αφορά ανθρώπινα δικαιώματα και θέλατε και ο κ. Μητσοτάκης και η Κυβέρνησή σας να «ξεπλυθούν» με ένα τέτοιο σχέδιο νόμου, αλλά με την ψήφιση από την πλευρά της Αντιπολίτευσης.

Πολιτεύεστε, δυστυχώς, με τα μάτια -το ξαναλέω για πέμπτη φορά- σε ένα ακροδεξιό ακροατήριο, σε ένα συντηρητικό ακροατήριο. Και γι’ αυτό τα αποτελέσματά σας και στην πάταξη της εγκληματικότητας είναι πενιχρά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαβρήλο.

Έχει ζητήσει τον λόγο για μια μικρή παρέμβαση ο Υφυπουργός.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κύριε Πρόεδρε, παρά το γεγονός ότι το έχουμε πει πολλές φορές, δυστυχώς επαναλαμβάνεται ο κακόπιστος ισχυρισμός και αφήνονται υπονοούμενα ή και ευθείες κατηγορίες ότι τάχα το εισηγούμενο σχέδιο νόμου συντάχθηκε από άγνωστους συντάκτες για να εξυπηρετήσει συμφέροντα.

Για πείτε μου, κύριοι συνάδελφοι, ποια συμφέροντα εξυπηρετεί; Οδηγούμε καμμιά υπόθεση σε παραγραφή; Θέτουμε καμμιά άλλη στο αρχείο; Βγάζουμε νωρίτερα κρατουμένους από τις φυλακές για να εξυπηρετούμε συμφέροντα; Πρώτη φορά θεσμοθετούμε την ποινική ευθύνη των νομικών προσώπων. Και αυτό είναι εξυπηρέτηση συμφερόντων;

Και κύριε Πρόεδρε, για να τελειώνει αυτή η συζήτηση: Έχω απαντήσει και μάλιστα απάντησα εγκαίρως σε κοινοβουλευτικό έλεγχο και αναφέρομαι σε επίκαιρη ερώτηση από την εισηγήτρια του ΠΑΣΟΚ κ. Αποστολάκη. Είπαμε λοιπόν ότι αυτό το σχέδιο νόμου συντάχθηκε από τους αποσπασμένους δικαστές στη νομική υπηρεσία του Υπουργείου Δικαιοσύνης. Πρόκειται για δικαστές που τους βρήκαμε με την έλευσή μας στο Υπουργείο, αποσπάστηκαν εκεί με τη σύμφωνη γνώμη του Ανωτάτου Δικαστικού Συμβουλίου και στα καθήκοντά τους, κυρίες και κύριοι συνάδελφοι, είναι η συμμετοχή τους σε νομοπαρασκευαστικές επιτροπές και νομοπαρασκευαστική εργασία. Οι άνθρωποι αυτοί, οι οποίοι είναι εφέτης, αντεισαγγελέας εφετών, πρόεδρος πρωτοδικών και εισαγγελέας πρωτοδικών είναι, ασφαλώς υπό τις πολιτικές κατευθύνσεις της πολιτικής ηγεσίας του Υπουργείου Δικαιοσύνης, αυτοί που συνέταξαν το συζητούμενο σχέδιο νόμου.

Και για πείτε μας ποια λάθη -δεν αναφέρομαι στις πολιτικές κατευθύνσεις που δόθηκαν για τις εισηγούμενες διατάξεις- εσείς βλέπετε νομοτεχνικά; Γιατί δεν είναι σωστά συντεταγμένο το σχέδιο νόμου και έχετε αυτή την κριτική; Η οποία κριτική, επιτρέψτε μου να πω, είναι εντελώς γενικόλογη και αόριστη. Οι πολιτικές επιλογές είναι συγκεκριμένες.

Σας κάλεσα -και δεν μπορείτε να αποφύγετε την απάντηση- αν δεν συμφωνείτε με τη ρύθμιση του νομοσχεδίου να εκτίεται ένα μέρος των ποινών μετά από δύο χρόνια φυλάκισης, πείτε μας από πού πρέπει να υπάρχει πραγματική έκτιση της ποινής και για πόσο και για ποια αδικήματα; Αυτή την απάντηση δεν θα αποφύγετε μέχρι το πέρας της συνεδρίασης να την δώσετε, κυρίες και κύριοι συνάδελφοι της Αντιπολίτευσης.

Θα ήθελα επίσης, κύριε Πρόεδρε, να πω το εξής. Γίνεται μια αναφορά στα όσα είπε η εισαγγελέας του Αρείου Πάγου τη μοναδική από ό,τι θυμάμαι φορά που μίλησε για το συζητούμενο σχέδιο νόμου, που ήταν στη γενική συνέλευση της Ένωσης Δικαστών και Εισαγγελέων, αν δεν με απατά η μνήμη μου, στις 9 Δεκεμβρίου 2023. Εκεί λοιπόν απάντησε για όλα τα θέματα για τα οποία ασκείται κριτική από την Αντιπολίτευση.

Σε ό,τι αφορά λοιπόν την αναστολή των ποινών έχει πει -δύο μόνο θα αναφέρω, κύριε Πρόεδρε- «Αναφορικά εξάλλου με την πραγματική έκτιση μέρους των ποινών και επί πλημμελημάτων υπό προϋποθέσεις θα συμφωνήσουμε νομίζω ότι όλοι έχουμε ζήσει στη δικαστική μας σταδιοδρομία περιπτώσεις που κρίναμε ότι παρ’ ότι επρόκειτο περί πλημμελημάτων είχαν τέτοια ιδιαίτερα χαρακτηριστικά που θα έπρεπε οι δράστες τους να οδηγηθούν, για κάποιες έστω μέρες, στις φυλακές».

Όπως επίσης, κύριε Πρόεδρε, δεν κατανοώ την εμμονή της Αντιπολίτευσης σχετικά με τις μονομελείς συνθέσεις. Και εδώ η εισαγγελέας του Αρείου Πάγου, την οποία επικαλείστε, έχει πει διαφορετικά πράγματα από εκείνα που σήμερα εσείς ισχυρίζεστε κι επικαλείστε. Για παράδειγμα, έχει πει επί λέξει: «Αναφορικά με την εμμονή στις πολυμελείς δικαστικές συνθέσεις με πλημμελειοδικεία στον Α΄ βαθμό για όλα τα πλημμελήματα, με πενταμελή εφετεία κακουργημάτων στον Β΄ βαθμό και για όλα τα κακουργήματα, αυτή δημιουργεί την εσφαλμένη εντύπωση ότι η ορθότητα της δικαστικής κρίσης είναι αποκλειστικά ζήτημα αριθμών, ενώ παραβλέπει το γεγονός ότι η χώρα μας έχει το θλιβερό προνόμιο της καθυστέρησης απονομής της δικαιοσύνης. Με την προτεινόμενη ρύθμιση αποδεσμεύονται δικαστές, που στην ουσία παράγουν μειωμένο δικαιοδοτικό έργο, αφού όπως γνωρίζουμε όλοι -αυτό το λέει η επικεφαλής στην εισαγγελία, η εισαγγελέας του Αρείου Πάγου- οι αιτιολογημένες μειοψηφίες στις πολυμελείς συνθέσεις είναι ελάχιστες. Και όχι μόνο οι μεταξύ ημών δικαστές και εισαγγελείς, γνωρίζουμε πολύ καλά πόσοι από τις πενταμελείς συνθέσεις συνάδελφοι, πλην του προέδρου και του εισαγγελέα, προλαβαίνουν να έχουν την χρονική ευχέρεια να μελετήσουν τις υποθέσεις.». Αυτή είναι λοιπόν η απάντηση από την εισαγγελέα του Αρείου Πάγου, κύριοι συνάδελφοι, την οποία επικαλείστε.

Ας μην διαστρεβλώνουμε τουλάχιστον όσα έχουν λεχθεί για το σχέδιο νόμου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, μπορώ να κάνω μια παρέμβαση για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ.

Ξέρετε, γίνεται πολλή συζήτηση για τη διαδικασία νομοθέτησης, αλλά δεν είναι μια τυπικότητα. Η καλή νομοθέτηση δεν είναι απλώς μια ευχή σε ένα εγχειρίδιο, κύριε Πρόεδρε, του δήθεν επιτελικού κράτους. Η καλή νομοθέτηση, ιδίως όσον αφορά σε ποινικούς κώδικες, είναι εγγύηση δικαιοκρατική τελικά, ότι θα έχουμε δίκαιο, το οποίο πράγματι έχει παραχθεί με τον δέοντα τρόπο και με τη δέουσα σοβαρότητα.

Πράγματι, ευτυχώς που υπήρξε η επίκαιρη ερώτηση της κ. Μιλένας Αποστολάκη από την Κοινοβουλευτική μας Ομάδα και μάθαμε, μετά από μήνες και εβδομάδες τουλάχιστον αναζήτησης, ποιοι είναι οι συντάκτες του σχεδίου νόμου. Και πράγματι έχετε δίκιο, κύριε Υφυπουργέ, είναι οι δικαστές οι αποσπασμένοι στο γραφείο του Υπουργού.

Είναι δικαστές καθ’ όλα σεβαστοί, λειτουργοί δικαστικοί, οι οποίοι επικουρούν το έργο του Υπουργού. Συμμετέχουν σε νομοπαρασκευαστικές επιτροπές. Δεν συγκροτούν νομοπαρασκευαστικές επιτροπές μόνοι τους. Αυτή είναι η γνώση η δική μας. Έτσι λειτουργούσε το Υπουργείο Δικαιοσύνης ανέκαθεν. Και προσωπικά έχω υπηρετήσει στο Υπουργείο Δικαιοσύνης. Καταλαβαίνω απολύτως ποιος είναι ο ρόλος και αποστολή των κυρίων δικαστών, των αποσπασμένων στο Υπουργείο Δικαιοσύνης.

Τις νομοπαρασκευαστικές επιτροπές δεν μπορούν να τις λειτουργούν μόνοι τους οι αποσπασμένοι δικαστές. Στις νομοπαρασκευαστικές επιτροπές συμμετείχαν και συμμετέχουν δικαστικές ενώσεις, η ολομέλεια των προέδρων των δικηγορικών συλλόγων, οι νομικές σχολές, οι σύλλογοι των δικαστικών υπαλλήλων, όλη η νομική κοινότητα.

Έτσι μπορεί κανείς να τροποποιήσει νομοθεσία. Και μάλιστα όταν αφορά σε κώδικες, το Υπουργείο της Δικαιοσύνης έχει μια ιερή υποχρέωση, να είναι ο θεματοφύλακας των κωδίκων και της σταθερότητας και της ασφάλειας του δικαίου. Αλίμονο αν κι αυτό το Υπουργείο δεν γνωρίζει πώς να νομοθετεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Επόμενος ομιλητής ο κ. Αθανάσιος Καββαδάς, Βουλευτής της Νέας Δημοκρατίας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις δημοκρατίες συνηθίζουμε να λέμε ότι η πολιτεία οφείλει να διασφαλίζει τα μεγάλα αγαθά της ισότητας και της ελευθερίας για όλους τους πολίτες.

Όμως υπάρχει και ένα τρίτο μεγάλο αγαθό, που χωρίς αυτό δεν μπορούμε καν να μιλάμε για δημοκρατία. Είναι το αγαθό της δικαιοσύνης. Η δικαιοσύνη είναι αυτή που κάνει τους πολίτες να αισθάνονται ασφαλείς, αυτή που εγγυάται μια αρμονική κοινωνική συμβίωση. Η δικαιοσύνη πρέπει να είναι αναλογική και να αποδίδεται ουσιαστικά και στην πράξη. Μόνο έτσι λειτουργεί αποτρεπτικά και αναμορφωτικά, ενώ εμπεδώνεται και η ασφάλεια.

Δεν υπάρχει αμφιβολία ότι στη χώρα μας υπάρχουν προβλήματα στην απόδοση δικαιοσύνης, με πρώτο και κύριο τις μεγάλες καθυστερήσεις. Σε αυτά τα προβλήματα προστέθηκαν κάποιες νομοθετικές παρεμβάσεις, που φαίνεται ότι οδήγησαν σε αύξηση της εγκληματικότητας και επομένως σε αύξηση του αισθήματος ανασφάλειας στους πολίτες.

Ήταν λοιπόν απαραίτητη μια ρεαλιστική, τολμηρή, ορθολογική θεσμική μεταρρύθμιση στο κανονιστικό πλαίσιο που διέπει το κράτος δικαίου, μια μεταρρύθμιση που έρχεται να επιλύσει πραγματικά προβλήματα και να αντιμετωπίσει παθογένειες.

Το νομοσχέδιο που έρχεται σήμερα προς συζήτηση και ψήφιση στην Ολομέλεια της Βουλής διέπεται ως προς το περιεχόμενο αλλά και τη στόχευσή του από δύο ουσιαστικά ζητούμενα. Το πρώτο ζητούμενο είναι να αντιμετωπιστεί η αίσθηση ατιμωρησίας που υπάρχει και να ενισχυθεί το αίσθημα ασφάλειας των πολιτών και της κοινωνίας. Όπως είπαμε, οι ποινές πρέπει να είναι αναλογικές, αποτρεπτικές, αλλά πρέπει και να εκτίονται.

Γι’ αυτό επέρχονται μεταξύ άλλων οι εξής ρυθμίσεις. Πρώτον, μέχρι σήμερα η αναστολή εκτέλεσης ποινής για τα πλημμελήματα ήταν κανόνας. Αυτό πλέον δεν θα ισχύει. Αναστολή ποινής θα πρέπει να χορηγηθεί σε ποινές φυλάκισης έως ένα έτος, όταν οι αμετάκλητες προηγούμενες καταδίκες δεν υπερβαίνουν το ένα έτος.

Δεύτερον, για ποινές φυλάκισης έως δύο χρόνια η έκτιση της ποινής μπορεί να γίνει με εναλλακτικούς τρόπους, δηλαδή με κοινωφελή εργασία ή με μετατροπή σε χρηματικό πρόστιμο ή ακόμα και με την έκτιση της ποινής κατ’ οίκον με ηλεκτρονική επιτήρηση, με το γνωστό βραχιολάκι. Επιπλέον, ο θεσμός της κοινωνικής εργασίας ως εναλλακτικός τρόπος έκτισης ποινής φυλάκισης αναμορφώνεται, αφού μπορεί να ίσχυε, αλλά δεν λειτουργούσε στην πράξη.

Ήδη έχει γίνει σχετική προεργασία, αφού υπάρχουν διαθέσιμες χίλιες πεντακόσιες θέσεις στις οποίες μπορούν να απασχοληθούν καταδικασθέντες για ήσσονος σημασίας ποινικά αδικήματα, ενώ μέσα από το μητρώο που θα δημιουργηθεί, οι θέσεις αυτές θα υπερδιπλασιαστούν.

Τρίτον, για ποινές φυλάκισης από δύο έως τρία έτη προβλέπεται έκτιση σε σωφρονιστικό κατάστημα του συνόλου ή μέρους της ποινής από τριάντα μέρες έως έξι μήνες.

Τέταρτον για ποινές φυλάκισης άνω των τριών ετών προβλέπεται η έκτιση σε σωφρονιστικό κατάστημα του συνόλου ή μέρους της ποινής από το ένα πέμπτο έως τα δύο πέμπτα αυτής.

Τέλος, αυξάνεται το ανώτατο όριο κάθειρξης για κακουργήματα από τα δεκαπέντε στα είκοσι χρόνια, για συρροή κακουργημάτων από τα είκοσι χρόνια στα είκοσι πέντε χρόνια και για συρροή πλημμελημάτων αυξάνεται από τα οκτώ στα δέκα χρόνια.

Το δεύτερο ζητούμενο είναι η επιτάχυνση και η ποιοτική αναβάθμιση της ποινικής δίκης κι ως εκ τούτου και της απονομής της δικαιοσύνης. Οι αλλαγές που επέρχονται επικεντρώνονται στα εξής: Πρώτον, στον περιορισμό των αναβολών της ποινικής δίκης που χορηγεί το δικαστήριο σε μια αναβολή ανά υπόθεση, ανεξαρτήτως αιτίας. Δεύτερον, στην άμεση εκδίκαση χωρίς την τήρηση της χρονοβόρας διαδικασίας των συμβουλίων για σοβαρά αδικήματα που συνιστούν κακούργημα. Τρίτον, στη δυνατότητα διεξαγωγής συγκεκριμένων διαδικασιών της ποινικής δίκης με τη χρήση σύγχρονων μέσων που παρέχει η τεχνολογία, όπως η τηλεδιάσκεψη. Επιπλέον, η πρόβλεψη υψηλών χρηματικών προστίμων για τους δικομανείς θα απαλλάξει τα δικαστήρια από άσκοπο φόρτο.

Κυρίες και κύριοι συνάδελφοι, οι αλλαγές που φέρνει το νομοσχέδιο στην πρόληψη και την καταπολέμηση της ενδοοικογενειακής βίας είναι εξίσου σημαντικές. Στο εξής επιβάλλεται και προβλέπεται η υποχρέωση εκπαιδευτικών, εργαζομένων σε δομές και ιδρύματα, αλλά και πολιτών να καταγγέλλουν περιστατικά βίας και κακοποίησης. Παράλληλα, διαμορφώνεται ένα ειδικό υποστηρικτικό περιβάλλον για τα θύματα ενδοοικογενειακής βίας, με την ενίσχυση των δημοσίων και ιδιωτικών δομών, οι οποίες θα τους παρέχουν οικονομική και ψυχολογική στήριξη. Επίσης, ενισχύεται το θεσμικό και νομικό οπλοστάσιο για την προστασία των ανηλίκων, αφού το ανώτατο όριο ποινής που προβλέπεται για εγκλήματα με ρατσιστικά χαρακτηριστικά θα εφαρμόζεται και για εγκλήματα που στρέφονται εις βάρος ανηλίκων ή προσώπων που αδυνατούν να υπερασπιστούν τον εαυτό τους.

Επίσης, εντάσσονται όλα τα ανήλικα θύματα ενδοοικογενειακής βίας στις διατάξεις του άρθρου 227 του Κώδικα Ποινικής Δικονομίας που δημιουργούν ένα προστατευτικό πλαίσιο για το ανήλικο θύμα και το προφυλάσσουν από την υπερέκθεση.

Επίσης, θα ήθελα να κάνω μια ειδική αναφορά στην αυστηροποίηση των ποινών για τη διάπραξη εγκλημάτων με σοβαρές κοινωνικές προεκτάσεις, όπως πρώτον, η πρόβλεψη για τη δήμευση της περιουσίας των εμπρηστών, αλλά και η διάταξη για την αύξηση της ποινής και την απαγόρευση κάθε μορφής αναστολής ή μετατροπής της ποινής για όσους έχουν καταδικαστεί για το αδίκημα του εμπρησμού δάσους.

Δεύτερον, η πρόβλεψη ποινικών κυρώσεων για προπαρασκευαστικές πράξεις εμπρησμού, όπως η κατοχή εμπρηστικών μέσων με σκοπό την προετοιμασία εμπρησμού δάσους.

Και τρίτον, η πρόβλεψη ότι η παραβίαση του ερυθρού σηματοδότη γίνεται κακούργημα όταν προκαλείται θάνατος ή βαριά σωματική βλάβη.

Κυρίες και κύριοι συνάδελφοι, η κοινωνική ειρήνη στηρίζεται επάνω στο αίσθημα της δικαιοσύνης και της ασφάλειας. Πρώτο μέλημα είναι βέβαια η πρόληψη και η αποτροπή. Όμως αυτό δεν είναι πάντα εφικτό. Αδικία και έγκλημα θα υπάρχουν πάντα, γι’ αυτό όταν ο νόμος και το δίκαιο παραβιάζονται, πρέπει οι πολίτες να ξέρουν ότι όποιος αδικεί τιμωρείται κι αυτό εξασφαλίζεται με αυτό το νομοσχέδιο, το οποίο φέρνει στο επίκεντρο τα δικαιώματα των θυμάτων χωρίς να υποχωρεί ούτε στο ελάχιστο από τον σεβασμό στα δικαιώματα των κατηγορουμένων.

Τελειώνω, κύριε Πρόεδρε.

Διότι μια δημοκρατία οφείλει και μπορεί να κάνει και τα δύο. Αυτό σημαίνει προστασία των έννομων αγαθών εξίσου για όλους. Οι πολίτες το απαιτούν από εμάς. Η Κυβέρνηση της Νέας Δημοκρατίας και του Κυριάκου Μητσοτάκη το υποσχέθηκε και σήμερα κάνει πράξη μια ακόμα δέσμευση θεμελιώδη για την κοινωνία και τη δημοκρατία μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καββαδά.

Καλείται στο Βήμα η κ. Παναγιώτα Γρηγοράκου, Βουλευτής του ΠΑΣΟΚ.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σήμερα είναι η πρώτη μου ομιλία μετά από τη μεγάλη απώλεια του πατέρα μου, του Λεωνίδα Γρηγοράκου και πραγματικά με το παρόν θα ήθελα να πω ένα πολύ μεγάλο ευχαριστώ σε όλους εσάς τους συναδέλφους, οι οποίοι συμπαρασταθήκατε στη μεγάλη αυτή απώλεια και σας ευχαριστώ πάρα πολύ για αυτό.

(Χειροκροτήματα από όλες τις πτέρυγες της Βουλής)

Ευχαριστώ.

Καθώς φυσικά και σε όλους τους Λάκωνες πολίτες, των οποίων η αγάπη για τον πατέρα μου ήταν συγκινητική, όπως και όλα τα λόγια τα οποία μας έλεγαν στο τηλέφωνο, προκειμένου να μπορέσουν να μας παρηγορήσουν. Ωστόσο, από το συγκεκριμένο Βήμα δεσμεύομαι ενώπιόν σας, ότι με πολύ κόπο, με πολύ αγώνα θα συνεχίσω το έργο του για τη Λακωνία και για τους Λάκωνες.

Κυρίες και κύριοι συνάδελφοι, σήμερα συζητάμε ένα νομοσχέδιο με το οποίο η Κυβέρνηση για έβδομη φορά μέσα σε τέσσερα χρόνια φέρνει στη Βουλή μια σημαντική τροποποίηση του Ποινικού Κώδικα και του Κώδικα Ποινικής Δικονομίας.

Πραγματικά, ένας μελλοντικός μελετητής των Πρακτικών της Βουλής για την περίοδο διακυβέρνησης της Κυβέρνησης Μητσοτάκη, θα μπορούσε να πει ότι παρατηρεί πως υπάρχει μια μόνιμη καταστρατήγηση των κανόνων της σωστής νομοθέτησης. Και αντίστοιχα για την πλευρά της Αντιπολίτευσης θα πει πως αυτό το οποίο παρατηρούμε συνεχώς, είναι ότι υπάρχει μια ελλιπής διαβούλευση, κανόνες και άρθρα τα οποία είναι φαντάσματα, έρχονται μέσα στη νύχτα, έξω, χωρίς να έχουν περάσει από την διαβούλευση και φυσικά τροπολογίες της τελευταίας στιγμής. Και αυτό το οποίο θα έβλεπε αυτός ο μελλοντικός μελετητής -αν έρθει δηλαδή στο παρόν και δει την εξέλιξη της σημερινής νομοθέτησης- είναι ότι πραγματικά η Αντιπολίτευση είχε δίκιο.

Έχουμε ένα νομοσχέδιο του οποίου τις αλλαγές στον Ποινικό Κώδικα και στον Κώδικα Ποινικής Δικονομίας δεν τις επεξεργάστηκε μια συγκεκριμένη νομοπαρασκευαστική επιτροπή, ως είθισται και όπως είπε και ο Κοινοβουλευτικός μας Εκπρόσωπος, Δημήτρης Μάντζος πριν λίγο, αλλά τρεις αποσπασμένοι δικαστές στο Υπουργείο Δικαιοσύνης, αλλαγές που δεν αποτελούν προϊόν επιστημονικής αλλά πολιτικής εργασίας, αλλαγές για τις οποίες δεν ζητήθηκε ποτέ η γνώμη όσων τελικά καλούνται να τις εφαρμόσουν, των δικαστών και των δικηγόρων.

Και κάτι ακόμα. Σήμερα μιλάμε για έναν επικίνδυνο ποινικό λαϊκισμό. Η Κυβέρνηση υιοθετεί μια απλουστευτική λογική για να ικανοποιήσει το κοινό αίσθημα, για να απαντήσει επικοινωνιακά στην επικαιρότητα που καθημερινά επιβεβαιώνει την ανεπάρκεια της Κυβέρνησης στον τομέα της δημόσιας ασφάλειας. Ο φόβος και ανασφάλεια των πολιτών, εργαλειοποιούνται από την Κυβέρνηση.

Πάμε, λοιπόν, τώρα στο επίμαχο ζήτημα της αυστηροποίησης των ποινών. Διερωτόμαστε, είναι τελικά η αυστηροποίηση των ποινών ο τρόπος για να λύσουμε το ζήτημα της εγκληματικότητας; Είναι, δηλαδή, αυτό το οποίο θα βοηθήσει πραγματικά; Την κάθε έκνομη ενέργεια, την ακολουθεί συνήθως η σύλληψη του δράστη, η απονομή της δικαιοσύνης μέσα από -δυστυχώς- χρονοβόρες διαδικασίες στα ελληνικά δικαστήρια και φυσικά, η έκτιση της ποινής.

Με το συζητούμενο νομοσχέδιο, ισχυρίζεται η Κυβέρνηση πως θα επιτευχθεί η επιτάχυνση, αλλά και η ποιοτική βελτίωση της απονομής της ποινικής δικαιοσύνης. Πώς, όμως, εξασφαλίζεται η ποιότητα όταν επιδιώκετε μια fast track διεκπεραιωτική ποινική δίκη;

Ας είμαστε ειλικρινείς, κύριε Υπουργέ, η επιτάχυνση της απονομής της δικαιοσύνης, εξασφαλίζεται με προσλήψεις εισαγγελέων, δικαστών και δικαστικών υπαλλήλων, καθώς φυσικά και με όλα τα εργαλεία τα οποία μας δίνει η ψηφιακή επανάσταση την οποία ζούμε την περίοδο αυτή, τον αιώνα μας. Με τα όσα προβλέπει το υπό συζήτηση νομοσχέδιο, παρατηρούμε ότι τελικά έχουμε πολίτες οι οποίοι θα οδηγούνται στη φυλακή ακόμα και για πλημμελήματα. Διαβεβαιώνετε δε σε όλους τους τόνους ότι όποιος καταδικαστεί σε ποινή στερητική της ελευθερίας άνω των δύο ετών, θα μπαίνει οπωσδήποτε στη φυλακή. Και το ερώτημα είναι, σε ποια φυλακή θα μπαίνουν όλοι εκείνοι; Είναι, δηλαδή, οι ελληνικές φυλακές -όπου όλοι γνωρίζουμε τις απάνθρωπες συνθήκες οι οποίες επικρατούν- έτοιμες να δεχτούν μια τέτοια ρύθμιση;

Γι’ αυτούς όλους τους λόγους, αλλά και βάσει των όσων έχουμε καταθέσει εμείς ως ΠΑΣΟΚ - Κίνημα Αλλαγής και η ειδική αγορήτριά μας κ. Μιλένα Αποστολάκη, το ΠΑΣΟΚ καταψηφίζει το παρόν νομοσχέδιο.

Ωστόσο, με την ευκαιρία του παρόντος και κλείνοντας την εισήγησή μου, θα ήθελα, κύριε Υπουργέ, να αναφερθώ σε ένα θέμα που απασχολεί και προβληματίζει βαθιά τους πολίτες της Λακωνίας και δεν είναι άλλο από το νέο δικαστικό χάρτη. Σύμφωνα με το πόρισμα της ομάδας εργασίας του Υπουργείου Δικαιοσύνης, προτείνεται η κατάργηση του Πρωτοδικείου Γυθείου, καθώς και των Ειρηνοδικείων Νεάπολης και Μολάων.

Οι έντονες αντιδράσεις της τοπικής κοινωνίας, του Δικηγορικού Συλλόγου Σπάρτης και Γυθείου, του Δημοτικού Συμβουλίου του Δήμου Ανατολικής Μάνης, του Δήμου Μονεμβασιάς και του Δήμου Ελαφονήσου, αλλά και της Επαγγελματικής Ένωσης Βατίκωνκαι πολλών άλλων φορέων, αναδεικνύουν τα προβλήματα που θα δημιουργήσει μία τέτοια εξέλιξη.

Με την κατάργηση του πλήρους στελεχωμένου Πρωτοδικείου Γυθείου, θα δυσκολέψει η πρόσβαση στη δικαιοσύνη των κατοίκων που εξυπηρετούνται από αυτό, δηλαδή των κατοίκων των Δήμων Μονεμβασιάς, Ανατολικής Μάνης και Ελαφονήσου, αφού θα αυξηθεί ο όγκος των υποθέσεων στο Πρωτοδικείο της Σπάρτης μετά από αυτή τη συγχώνευση, την οποία φημολογείτε ότι θα γίνει, με συνέπεια να μην επιτυγχάνεται ο σκοπός της ταχύτερης και αποτελεσματικότερης απονομής της δικαιοσύνης.

Παράλληλα, η μη διατήρηση των Ειρηνοδικείων Νεάπολης και Μολάων, δημιουργεί προβλήματα, λόγω της μεγάλης απόστασης από την έδρα του νομού, της Σπάρτης, αλλά και λόγω του μεγάλου αριθμού που εξυπηρετούν. Ξέρετε, στη Λακωνία υπάρχουν μεγάλες αποστάσεις και δεν είναι τόσο καλό το οδικό μας δίκτυο. Όπως κοιτάτε τον χάρτη, το δεξί πόδι -όπως λέμε- στο οποίο υπάρχει ο Δήμος Μονεμβασιάς, οι Μολάοι και ο Δήμος Ελαφονήσου -το νησί από κάτω- έχει πάρα πολύ μεγάλες αποστάσεις, το οποίο αντιλαμβάνεστε ότι δημιουργεί πολύ μεγάλο πρόβλημα για την απονομή της δικαιοσύνης.

Άρα, λοιπόν, αυτό το οποίο θα πρέπει να σκεφτούμε είναι τελικά τι θα ζητήσουμε από τους κατοίκους να κάνουν. Δηλαδή, ένας κάτοικος της Ελαφονήσου τον χειμώνα μπορεί, λόγω των καιρικών συνθηκών, να μην μπορέσει να περάσει απέναντι στη Νεάπολη και για να φτάσει στη Σπάρτη, θα πρέπει να κάνει άλλες δύο ώρες ταξίδι σε έναν δρόμο ο οποίος δεν είναι εθνική οδός, περνάει μέσα από όλα τα χωριά. Είναι δυνατόν να ζητάμε από τους κατοίκους και για την ποιότητα ζωής τους κάτι τέτοιο;

Ακριβώς, λοιπόν, επειδή αυτό είναι ένα θέμα το οποίο πραγματικά προβληματίζει την τοπική κοινωνία και σας έχουμε κάνει και σχετική ερώτηση στην οποία μας έχετε απαντήσει ότι «θα το δούμε εν ευθέτω χρόνω το συγκεκριμένο ζήτημα» και ότι τα επεξεργάζεστε όλα, παρακαλώ πολύ, κύριε Υπουργέ, να δείτε το συγκεκριμένο θέμα και υπό το πρίσμα αυτής της εισήγησης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γρηγοράκου.

Συλλυπητήρια για τον πατέρα σας.

Καλείται στο Βήμα η κ. Ελένη Βατσινά, Βουλευτής του ΠΑΣΟΚ.

**ΕΛΕΝΗ ΒΑΤΣΙΝΑ:** Ευχαριστώ πολύ, κύριε Πρόεδρε.

Κύριε Υπουργέ, η επίθεση της Κυβέρνησής σας στον κλάδο των ελεύθερων επαγγελματιών με τον φορολογικό νόμο και στη συνέχεια η σημερινή αλλαγή του Ποινικού Δικαίου, οδήγησαν σε μία στοχευμένη αποχή των δικηγόρων, διάρκειας τεσσάρων μηνών. Μια αποχή που δεν πρέπει να απαξιώνεται τόσο πρόδηλα, γιατί δεν νομίζω πως είναι τυχαίο γεγονός συντεταγμένα ένας κλάδος να θυσιάζει το εισόδημα της εργασίας του για τόσο καιρό.

Το σημερινό νομοσχέδιο είναι η έβδομη σε σειρά αλλαγή στο σύνολο των δύο κωδίκων, σε χρονικό διάστημα πέντε ετών. Κάθε χρόνο, λοιπόν, έχουμε μιάμιση αλλαγή στο Ποινικό Δίκαιο της Ελλάδος.

Τι έχει συμβεί, κύριοι της Νέας Δημοκρατίας και κύριοι του ΣΥΡΙΖΑ, και τόσα χρόνια δεν μπορείτε να κατασταλάξετε με ποιον ποινικό νόμο θα δικάζεται ο Έλληνας πολίτης; Απέδωσαν κάπου στην κοινωνία οι διαρκείς αυτές αλλαγές σε βασικά θέματα της ποινικής δικαιοσύνης; Γιατί έχω την αίσθηση ότι, αν κοιτάξουμε την εικόνα της ελληνικής κοινωνίας, θα πρέπει να ομολογήσουμε ότι απέτυχαν παταγωδώς. Τεράστια έξαρση της εγκληματικότητας στα σχολεία, βία εντός της οικογένειας, βία στους αθλητικούς χώρους και έξαρση αδικημάτων σχετικών με την προσβολή γενετήσιας αξιοπρέπειας.

Ξέρετε γιατί δεν μειώθηκαν; Γιατί εσείς, όπως και η προηγούμενη κυβέρνηση του ΣΥΡΙΖΑ, αντί να δημιουργείτε στιβαρά νομοθετήματα, στην ουσία πειραματίζεστε με τέτοιο τρόπο έτσι ώστε να κατευνάσετε γρήγορα και εύκολα την κοινή γνώμη. Ακόμα ψάχνετε για το ποια είναι η χρυσή τομή της μείωσης της εγκληματικότητας. Είναι η αυστηροποίηση των ποινών; Είναι η αυστηροποίηση των προϋποθέσεων αναστολής; Είναι η αύξηση της έκθεσης; Και αν είναι όλα αυτά, γιατί με τις προηγούμενες αλλαγές δεν κατορθώσαμε να δούμε τα αποτελέσματα στην κοινωνία εδώ και πέντε χρόνια; Γιατί, κύριε Υπουργέ, ήταν το ίδιο πρόχειρες όλες οι αλλαγές. Γιατί δεν συνδυάστηκαν με σοβαρά μέτρα στην εκπαίδευση, δεν συνδυάστηκαν με ενίσχυση της κοινωνικής αρωγής ούτε συνδυάστηκαν με μέτρα πραγματικού σωφρονισμού.

Έρχομαι και στο νομοσχέδιο. Αντίθετα με την ευρωπαϊκή έννομη τάξη, στην Ελλάδα του 2024 παίρνουμε πια ως δεδομένο ότι η αναστολή της ποινής είναι η εξαίρεση. Θα μας βρείτε σύμφωνους για τα αδικήματα που έχουν ιδιαίτερη απαξία ή που έχουν τελεστεί από υπότροπους και άτομα με πλούσιο ποινικό μητρώο. Εσείς, όμως, πρόχειρα έρχεστε και επιβάλλετε για ακόμα μία φορά τροποποιήσεις με οριζόντιο τρόπο.

Να ακουστεί, λοιπόν, η αλήθεια ότι για ελαφρά πλημμελήματα ή σε περίπτωση οικονομικής αδυναμίας εξαγοράς της ποινής, ο κατηγορούμενος θα καταλήγει στη φυλακή. Ποινές άνω των δύο ετών οδηγούν στη φυλακή μέχρι και έξι μήνες για όλες ανεξαιρέτως τις περιπτώσεις κατηγορουμένων.

Ξέρετε, κύριε Υπουργέ, πολύ καλά εκ της ιδιότητάς σας ότι ένα δικαστήριο πλημμελημάτων έχει κατά μέσο όρο την ημέρα συνεδρίασής του είκοσι με τριάντα υποθέσεις στο πινάκιο. Από αυτές στο σημερινό τριμελές πλημμέλημα στατιστικά οι περισσότερες είναι ψευδείς καταμηνύσεις, συκοφαντικές παρεμβάσεις και περιπτώσεις ενδοοικογενειακής βίας. Για όλα τα παραπάνω αδικήματα που σας είπα οι ποινές μπορούν να ξεπεράσουν τα δύο έτη, άρα ανά ημέρα και ανά έκθεμα θα έχουμε εν δυνάμει είκοσι με τριάντα μελλοντικούς κρατούμενους συν άλλους τόσους στα δικαστήρια κακουργημάτων.

Άρα, κύριε Υπουργέ, δύο τινά θα συμβούν. Είτε όλοι όσοι δικάζονται, ακόμα και για εξ αμελείας αδικήματα, θα καταλήγουν στη φυλακή είτε οι Έλληνες δικαστές θα αναγκαστούν να επιβάλουν μικρότερες ποινές, για να μην καταλήγουν όλοι στην φυλακή. Κάπως έτσι ο νομοθέτης θα έχει αποτύχει, τελικά, να επιτελέσει το έργο του και θα έχει πετάξει το μπαλάκι στη δικαστική εξουσία.

Θα ήθελα να αναφέρω εδώ ότι ο δικηγορικός κόσμος πίεσε και ζήτησε μια δικλίδα ασφαλείας. Τι σας είπαν οι δικηγόροι; Είναι τόσο αναγκαίο να αλλάξετε τις προϋποθέσεις αναστολής της ποινής; Θωρακίστε έστω τα δικαιώματα του υποκειμένου της δίκης και προστατέψτε το τεκμήριο αθωότητας. Προστατέψτε το έναντι του ενός και μοναδικού δικαστή του μονομελούς που θα παίρνει μόνος του την απόφαση για το σύνολο σχεδόν των αδικημάτων. Θεσπίστε υποχρεωτική παράσταση δικηγόρου σε όλα τα πλημμελήματα, ώστε ο πολίτης που κινδυνεύει με φυλάκιση να έχει εξαντλήσει όλα τα μέσα.

Με τροπολογία εισάγετε ρύθμιση μόνο για τα τριμελή πλημμελειοδικεία, εκεί δηλαδή που πλέον δεν θα δικάζεται σχεδόν τίποτα.

Περίοπτη θέση έχει στο νομοσχέδιο αυτό και ο περιορισμός της αναβολής του 349 της Ποινικής Δικονομίας. Θα ήταν ενδιαφέρον να μας παρουσιάσετε πόσες αναβολές λαμβάνονται καθημερινά λόγω ωραρίου.

Ένα, επίσης, ωραίο στατιστικό θα ήταν το εξής: Πόσες φορές πηγαίνει, άραγε, στο δικαστήριο ο δικηγόρος, ο κατηγορούμενος, ο μάρτυρας και ο μηνυτής μέχρι να φτάσει η σειρά της υπόθεσης αυτής να δικαστεί; Πάνω από τρεις στο Ηράκλειο θα σας πω εγώ και πολλές περισσότερες στην Αθήνα. Βέβαια, εσείς προσπαθείτε να μας πείσετε ότι για την καθυστέρηση της απονομής δικαιοσύνης φταίει η αναβολή του κακού του δικηγόρου και οι τριμελείς συνθέσεις δικαστηρίων.

Εμείς στο ΠΑΣΟΚ θα πούμε στον κόσμο ότι φταίνε τα ημίμετρα, κύριε Υπουργέ. Φταίνε οι υποδομές, φταίει η έλλειψη γραμματέων, η έλλειψη τεχνολογικών μέσων. Θα πούμε κυρίως ότι σε ένα κράτος δικαίου δεν υπάρχουν ούτε μονομελείς σοφοί δικαστές ούτε απαξιωμένες μηνύσεις που δικάζονται σε πέντε λεπτά χωρίς μάρτυρες και χωρίς προδικασία. Υπάρχει δίκη, υπάρχουν διάδικοι και υπάρχει ανεύρεση της αλήθειας, αρχές που ξεχάσατε κάπου στην πορεία στην ανάγκη να συγκαλύψετε τις προγενέστερες τέσσερις αποτυχημένες τροποποιήσεις.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Βατσινά.

Επόμενος ομιλητής ο κ. Μιλτιάδης Χρυσομάλλης, Βουλευτής της Νέας Δημοκρατίας.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Ευχαριστώ, κύριε Πρόεδρε.

Ακούω από τη συζήτηση στην Ολομέλεια, αλλά το άκουγα και στην αρμόδια επιτροπή όταν επεξεργαζόταν το συγκεκριμένο σχέδιο νόμου, να μιλάτε για διολίσθηση προς ένα τιμωρητικό σύστημα, μακριά δήθεν από τις αρχές του φιλελεύθερου Ποινικού μας Δικαίου και αναρωτιέμαι, πραγματικά, κυρίες και κύριοι της Αντιπολίτευσης, αν βρίσκεστε σε επαφή με την πραγματικότητα.

Η φιλελεύθερη δομή του ποινικού μας συστήματος εξασφαλίζει τις ατομικές ελευθερίες του πολίτη αλλά και τα δικαιώματα του κατηγορουμένου απέναντι στην κρατική αυθαιρεσία. Ο ίδιος ο φιλελεύθερος πυρήνας του ποινικού μας συστήματος εγγυάται και δημιουργεί ασφάλεια δικαίου και ασφάλεια των πολιτών ως πρωταρχική προϋπόθεση για την εμπιστοσύνη της κοινωνίας απέναντι στη δικαιοσύνη.

Πλήττονται τα δικαιώματα των κατηγορουμένων, κυρίες και κύριοι Βουλευτές, ή η ασφάλεια δικαίου με τη νομοθετική πρωτοβουλία του Υπουργού Δικαιοσύνης; Για ποια διολίσθηση μιλάτε;

Και επειδή έχει τρέξει πολύ νερό στον μύλο των δικαιωμάτων των κατηγορουμένων, νομίζω ήρθε η ώρα να μιλήσουμε για τα δικαιώματα των θυμάτων των εγκληματικών ενεργειών, γιατί το συζητούμενο σχέδιο νόμου αφορά ακριβώς αυτό.

Στόχος του ποινικού συστήματος πρέπει πάντοτε να είναι μια δίκαιη ή αλλιώς σκόπιμη ποινή, μια ποινή που θα συμβάλλει στην πρόληψη του εγκλήματος.

Θα σας θυμίσω τα λόγια του Πλάτωνα στον «Πρωταγόρα», ότι εκείνος που έχει έννοια να τιμωρήσει μυαλωμένα, δεν τιμωρεί για το αδίκημα που έγινε -ό,τι έγινε δεν ξεγίνεται- αλλά προνοώντας για το μέλλον, για να μην αδικήσει άλλη φορά ούτε ο ίδιος ο αδικητής ούτε άλλος κανείς από όσους είδαν την τιμωρία.

Και αυτό ακριβώς είναι το σκοπούμενο στην αποτροπή του εγκλήματος, ποινή αντίστοιχη του εγκλήματος και παράλληλα, ανάλογη έκτιση της ποινής. Ειδάλλως, με ποιον τρόπο περιμένουμε να αποτρέπεται ο επίδοξος εγκληματίας;

Δεχόμαστε κριτική ότι κινούμαστε στα όρια του ποινικού λαϊκισμού, δημιουργώντας δήθεν φόβο και ηθικό πανικό στην κοινωνία, ακολουθώντας τη θατσερική παράδοση. Σοβαρά μιλάμε τώρα; Ακούτε την κοινωνία ή έχετε μείνει στην αλήστου μνήμης οδηγία του 2018, πως, αν μπουν διαρρήκτες, κάντε ότι κοιμάστε.

Έχετε πάει στην επαρχία σας να συζητήσετε με τους κατοίκους χωριών και κωμοπόλεων, που κυριολεκτικά πέφτουν θύματα της λεγόμενης «μικρής εγκληματικότητας» μέρα μεσημέρι; Έχετε συζητήσει με συμπολίτες μας που έχουν πέσει και συνεχίζουν να πέφτουν θύματα πολλαπλών διαρρήξεων ή με συμπολίτες μας που πέφτουν θύματα συμμοριών πάσης φύσεως;

Μας λέτε πως η παραβατικότητα μειώνεται, όταν είναι βέβαιη η εξιχνίαση ενός αδικήματος και όχι όταν αυξάνεις την ποινή.

Μα, δεν είναι το πρόβλημα η Αστυνομία, κυρίες και κύριοι Βουλευτές! Η Αστυνομία κάνει τη δουλειά της και έχει υψηλά ποσοστά εξιχνιάσεων. Ούτε η δικαιοσύνη είναι το πρόβλημα. Οι δικαστές ακολουθούν τα προβλεπόμενα στο δικαιικό σύστημα και επιβάλλουν ποινές. Οι ποινές και η έκτισή τους είναι το πρόβλημα. Κατανοήστε το επιτέλους!

Κόπτεσθε για τη μικροεγκληματικότητα και τους μη επικίνδυνους «φτωχοδιαβόλους», κατά τα λεγόμενά σας -έτσι τους λέτε- και ανακαλύψατε ακόμα και ταξικότητα στο νομοσχέδιο. Να το πείτε αυτό στη Μεσσηνία, στα χωριά της Μεσσήνης, στα χωριά της Τριφυλίας και όχι μόνο, που κυριολεκτικά λυμαίνονται συμμορίες «φτωχοδιαβόλων», όπως τους ονομάζετε, ανοίγοντας σπίτια μέρα μεσημέρι.

Έφτασαν οι συμπολίτες μου στη Μεσσηνία, κύριε Υπουργέ, να ζουν οι ίδιοι σε φυλακές, βάζοντας στα σπίτια τους κάγκελα σε όλα τους τα παράθυρα. Εκεί έχουμε φτάσει! Και γιατί καλπάζει η μικρή εγκληματικότητα; Διότι πολύ απλά γνωρίζουν οι μικροεγκληματίες ότι δεν θα περάσουν ούτε μια μέρα στη φυλακή, σύμφωνα με όσα ισχύουν σήμερα στον Ποινικό μας Κώδικα. Συλλαμβάνονται, οδηγούνται ενώπιον της δικαιοσύνης, καταδικάζονται και φεύγουν κύριοι, ατσαλάκωτοι, έτοιμοι για το επόμενο πλιάτσικο.

Θα αφήσουμε αυτή την κατάσταση να συνεχιστεί; Είναι, επομένως, τιμωρητισμός να οδηγούνται για εκτέλεση της ποινής τους όσοι καταδικάζονται με περισσότερο από ένα έτος φυλάκιση για εκτέλεση με κοινωφελή εργασία, με βραχιολάκι ή ακόμα και στη φυλακή; Όχι, βέβαια! Δεν θέλουμε να κλείσουμε κανέναν στη φυλακή. Θέλουμε να γνωρίζουν όσοι προσβάλλουν τα έννομα αγαθά των συμπολιτών μας πως υπάρχει τιμωρία και μάλιστα, τιμωρία που θα τους στερεί έμπρακτα την ελευθερία τους. Το ίδιο αφορά και στην απόλυση υπό όρο, στην οποία θέτουμε όρους σαφείς, για να αποτελεί ουσιαστική διαδικασία για την πορεία των καταδικασθέντων.

Έχετε μπερδευτεί, κυρίες και κύριοι Βουλευτές της Αξιωματικής Αντιπολίτευσης και θεωρείτε την υφ’ όρον απόλυση ως τον κανόνα σε αυτή τη σωφρονιστική πορεία. Βλέπετε, το ίδιο θεωρούν και οι φυλακισμένοι, με αποτέλεσμα να είναι σίγουροι ήδη από την τέλεση των εγκλημάτων τους για το πόσο θα μείνουν στη φυλακή. Αυτό εσείς θεωρείτε ότι είναι σωφρονισμός; Να προϋπολογίζει ο εγκληματίας την ποινή και το πόσο θα μείνει στη φυλακή, για να δει τι έγκλημα τον συμφέρει να κάνει! Ας είμαστε σοβαροί!

Βέβαια, δεν μπορούμε να περιμένουμε κάτι διαφορετικό από εσάς, που θα επιθυμούσαμε -και το θυμόμαστε όλοι παλιά- να δείτε τους συντρόφους σας τρομοκράτες να απολύονται με όρους, αφού, στο κάτω-κάτω, οι δολοφονίες που διέπραξαν λέτε ότι ήταν κοινωνικός αγώνας! Τι άλλο θα ακούσουμε! Ξεχάσαμε, νομίζετε, τον Κουφοντίνα, που τον αφήσατε να κόβει βόλτες στη Βουκουρεστίου και στην Πανεπιστημίου; Εδώ ήμασταν. Και μας λέτε επιπλέον πως με την αύξηση των ποινών…

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Σε ποιους απευθύνεστε;

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέματα λέτε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ! Αν θέλετε, θα έχετε μετά τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Χαίρεστε ακόμα για τον Κουφοντίνα; Μπράβο σας που χαίρεστε ακόμα!

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέματα λέτε!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Μπράβο σας!

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέματα λέτε!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Με τον δικό σας Ποινικό Κώδικα έκοβε βόλτες…

**ΘΕΟΦΙΛΟΣ ΞΑΝΘΟΠΟΥΛΟΣ:** Ψέματα λέτε!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** …και μας λέτε επιπλέον πως με την αύξηση των ποινών…

**ΘΕΟΦΙΛΟΣ ΞΑΝΘΟΠΟΥΛΟΣ:** Άσχετα πράγματα λέτε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ!

**ΘΕΟΦΙΛΟΣ ΞΑΝΘΟΠΟΥΛΟΣ:** Μα, λέτε ψέματα, κύριε συνάδελφε!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** …αλλά και του ορίου για να αιτηθεί ο φυλακισμένος απόλυση υπό όρο, θα φτάσουμε στο σημείο ο καταδικασμένος να μην έχει λόγο να εργαστεί εντός του καταστήματος κράτησης ή να επιδείξει καλή διαγωγή;

**ΘΕΟΦΙΛΟΣ ΞΑΝΘΟΠΟΥΛΟΣ:** Μιλήστε για αυτά που ξέρετε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ξανθόπουλε, αφήστε τον να ολοκληρώσει την ομιλία του!

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Δεν σας αρέσει;

Θα τα ακούσετε, κύριε συνάδελφε. Καταλαβαίνω ότι σας ζορίζει. Θυμίζουμε πράγματα που έχετε κάνει, που δεν σας αρέσουν.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε συνάδελφε, δεν το ξέρετε το θέμα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ξανθόπουλε, παρακαλώ, αφήστε τον να ολοκληρώσει την ομιλία του. Αν θέλετε, να πάρετε μετά τον λόγο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Είδαμε τι κάνατε. Είδαμε και τα θυμάται ο ελληνικός λαός. Φωνάξτε, συνεχίστε να επιμένετε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χρυσομάλλη, μην κάνετε διάλογο.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Κύριε Πρόεδρε, εγώ δεν διακόπτω. Μου αρκεί να μου δώσετε τον χρόνο της διακοπής.

**ΠΡΟΕΔΡΕΥΩΝ (Βασίλειος Βιλιάρδος):** Μην κάνετε διαλόγους.

Κύριε Ξανθόπουλε, αν θέλετε, παίρνετε μετά τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Συγγνώμη, κύριε Πρόεδρε.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Θα φτάσουμε στο σημείο, λοιπόν, ο καταδικασμένος να μην έχει λόγο να εργαστεί εντός του καταστήματος κράτησης ή να επιδείξει καλή διαγωγή, καθώς τα νέα όρια θα φτάνουν κοντά στο ύψος της ποινής που επέβαλε το δικαστήριο. Αυτό λέτε ως επιχείρημα.

Καταλαβαίνετε, ελπίζω, πως αυτό που περιγράφετε, στην ουσία, είναι μια προσχηματική συμπεριφορά, που καμμιά σχέση δεν έχει με τον πραγματικό σωφρονισμό.

Ας μην κοροϊδευόμαστε, κυρίες και κύριοι Βουλευτές. Η κοινωνική επανένταξη των κρατουμένων προϋποθέτει κύρια και πρωταρχικά τη βούλησή τους να επανενταχθούν και να απομακρυνθούν από την εγκληματική συμπεριφορά. Μπορούμε, αν θέλετε, να συζητήσουμε τη βελτίωση και τη δημιουργία νέων εργαλείων που θα στηρίζουν την κοινωνική τους ένταξη. Αυτή, όμως, ποτέ δεν υπήρξε ως αποτέλεσμα μειωμένων ποινών ή ευκολότερης διαδικασίας απόλυσης με όρους.

Και αν θέλετε απόδειξη, δείτε πολύ απλά τα ποσοστά των πρώην καταδικασθέντων που υποτροπιάζουν με το υφιστάμενο σύστημα ποινών. Είναι 60%. Ποιος φταίει για αυτό;

Κυρίες και κύριοι Βουλευτές, το σημερινό νομοσχέδιο δεν απόσχει από τη φιλελεύθερη ιδεολογία της Κυβέρνησης της Νέας Δημοκρατίας. Το αντίθετο συμβαίνει, γιατί αυτό που κάνει είναι να επαναφέρει την αρχή της δίκαιης και σκόπιμης ποινής για κάθε έγκλημα. Αυτό που κάνει είναι να δίνει στα θύματα κάθε εγκληματικής ενέργειας τη σιγουριά ότι οι θύτες θα οδηγηθούν πραγματικά στις φυλακές και στους πιθανούς θύτες τη σιγουριά ότι η πράξη τους δεν θα μείνει ατιμώρητη επί της ουσίας.

Για μένα, μια καλή κοινωνική πολιτική είναι η καλύτερη αντιεγκληματική πολιτική. Όταν, όμως, αυτή δεν αποδίδει, τότε οφείλουμε να λάβουμε όλα εκείνα τα μέτρα που θα δώσουν στους πολίτες την απαραίτητη αίσθηση ασφάλειας, αλλά και στους εγκληματούντες την ποινή που τους αναλογεί για την αντικοινωνική συμπεριφορά τους.

Και πιστεύω ότι η σημερινή πρωτοβουλία του Υπουργείου Δικαιοσύνης είναι προς την κατεύθυνση αυτή, γι’ αυτό και τη στηρίζω ανεπιφύλακτα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρυσομάλλη.

Κύριε συνάδελφε, θέλετε να κάνετε παρέμβαση;

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα ο κ. Ιωάννης Οικονόμου, Βουλευτής της Νέας Δημοκρατίας.

**ΙΩΑΝΝΗΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, υπάρχουν ορισμένα γεγονότα τα οποία δεν μπορεί να παραβλέψει κανείς και τα οποία χρήζουν άμεσης και αποτελεσματικής απάντησης.

Ένα από αυτά είναι χωρίς αμφιβολία η «πανδημία βίας» που πλήττει την Ελλάδα, αλλά και ολόκληρο τον κόσμο. Αιτίες της έξαρσης, της όξυνσης του φαινομένου είναι πολλαπλές. Είναι οι κοινωνικές, οι εκπαιδευτικές, οι οικονομικές, οι οικογενειακές, οι πολιτισμικές, οι αξιακές αποτυχίες, κυρίως στη δύσκολη τελευταία δεκαετία.

Η αντιμετώπιση της «πανδημίας βίας», κυρίες και κύριοι συνάδελφοι, επείγει όχι μόνο διότι υπάρχουν νεκροί, αλλά κυρίως γιατί όσο τα γεγονότα εξελίσσονται και αυξάνονται υπάρχει κίνδυνος να υπάρξουν ακόμη περισσότερο νεκροί όσο δεν μειώνονται τα περιστατικά βίας και απείθειας.

Ένα σκέλος της αντιμετώπισης -για να έρθω τώρα σε ένα από τα κομμάτια κριτικής του νομοσχεδίου από την πλευρά της Αντιπολίτευσης- είναι χωρίς αμφιβολία οι παρεμβάσεις στα σχολεία, στη νέα γενιά, στην εκπαίδευση, στην οικογένεια, στη μαζική κουλτούρα.

Ήδη, η Κυβέρνηση ανέλαβε πρωτοβουλίες προς την κατεύθυνση αυτή -μάλιστα, με τη συμμετοχή και της επιστημονικής κοινότητας- και θα ξεδιπλώσει μια βεντάλια παρεμβάσεων και πρωτοβουλιών.

Οι παρεμβάσεις, όμως αυτές από τη φύση τους, κυρίες και κύριοι συνάδελφοι, χρειάζονται χρόνο για να αποδώσουν, χρειάζονται επιμονή και υπομονή, όπως χρόνο χρειάζονται και οι άλλες πολιτικές οι οποίες έχουν να κάνουν με τα γενεσιουργά αίτια της βίας, πολιτικές απέναντι στη φτώχεια, πολιτικές απέναντι στις ανισότητες, πολιτικές απέναντι στην κοινωνική περιθωριοποίηση.

Ταυτόχρονα, τα όποια αστυνομικά μέτρα λαμβάνονται -και λαμβάνονται ουσιαστικά και στοχευμένα- είναι χρήσιμα, αλλά είναι αδύνατον με τα υπάρχοντα τεχνητά μέσα και με την επάνδρωση της Ελληνικής Αστυνομίας, η Αστυνομία να είναι παντού, για να προλαβαίνει και να αποτρέπει τα φαινόμενα της βίας και της απείθειας.

Είναι αναγκαία, συνεπώς, η παρέμβαση και σε άλλους τομείς και κυρίως, σε έναν τομέα του όλου προβλήματος στον οποίο αποδεδειγμένα πάσχουμε, στον οποίο αποδεδειγμένα μειονεκτούμε. Αυτός ο τομέας, λοιπόν, είναι η ταχύτητα απόδοσης της δικαιοσύνης, αλλά και η εκτέλεση των ποινών.

Εξάλλου, κυρίες και κύριοι, είναι γνωστό όχι τώρα, αλλά από τον 18ο αιώνα κιόλας, ότι οι ποινές επιβάλλονται όχι μόνο για τον σωφρονισμό του δράστη, αλλά και για τον παραδειγματισμό, για την αποτροπή τέλεσης παρόμοιων περιστατικών.

Σήμερα παρά τις πολύ σημαντικές βελτιώσεις που έγιναν στο παρελθόν -και θέλω από το Βήμα αυτό να εξάρω τη σπουδαία δουλειά που έκανε και ο προηγούμενος Υπουργός Δικαιοσύνης, ο Κώστας Τσιάρας, αλλάζοντας τη σειρά των εκτρωματικών παρεμβάσεων στον Ποινικό Κώδικα από την κυβέρνηση του ΣΥΡΙΖΑ- σήμερα εξακολουθούν να υπάρχουν περιπτώσεις με τις οποίες, κακά τα ψέματα, εκπέμπεται προς την κοινωνία ένα μήνυμα ατιμωρησίας. Και, δυστυχώς, το μήνυμα αυτό λαμβάνεται από δύο κατευθύνσεις. Λαμβάνεται από τους παράνομους που τους ενθαρρύνει για να πολλαπλασιάζουν τις παράνομες πράξεις τους και τη βία, αλλά και από τους νομοταγείς τους οποίους φοβίζει. Συνεπώς, κυρίες και κύριοι, χρειάζεται να διαμορφώσουμε ένα κανονιστικό πλαίσιο που θα διασφαλίζει ότι οι ποινές που επιβάλλονται πράγματι θα εκτίονται.

Αλήθεια, αναρωτιέμαι πόσες φορές δεν έχουμε βρεθεί όλοι αντιμέτωποι με περιστατικά, με αδικήματα που προσβάλλουν την περιουσία και την ιδιοκτησία, όπως περιστατικά κλοπών, απάτης, υπεξαίρεσης ή με εγκλήματα κατά της ζωής και της σωματικής ακεραιότητας όχι μόνο εναντίον απλών πολιτών, αλλά και εναντίον των οργάνων επιβολής του νόμου. Και τι γίνεται με τα όσα ισχύουν σήμερα σε πολλές περιπτώσεις; Οι αυτουργοί αυτών των πράξεων δεν έχουν καμμία, μα καμμία απολύτως συνέπεια! Και αυτό συμβαίνει είτε λόγω της δυνατότητας χορήγησης της αναστολής εκτέλεσης της ποινής για πολύ σοβαρά αδικήματα, είτε λόγω του χρόνου που μεσολαβεί μεταξύ της ποινικής δίωξης και της ώρας που φτάνει η υπόθεση στο ακροατήριο, κατά τη διάρκεια του οποίου -προσέξτε, αυτό που λέω δεν είναι τυχαίο- διαμορφώνονται οι συνθήκες, ώστε τα περιστατικά να παρουσιάζονται στις δικαστικές αίθουσες με τελείως διαφορετικό τρόπο από αυτόν κατά τον οποίο πραγματικά συνέβησαν.

Το αποτέλεσμα αυτών των παθογενειών, κυρίες και κύριοι συνάδελφοι, στην απονομή της Ποινικής Δικαιοσύνης είναι τα περιστατικά να επαναλαμβάνονται, αλλά και κάτι ακόμα, το οποίο δεν πρέπει να υποτιμούμε, να δημιουργείται μια αίσθηση ματαιότητας σε ό,τι αφορά την αντιμετώπισή τους, σε ό,τι αφορά την καταστολή τους.

Με τον νόμο που ψηφίζουμε σήμερα, λοιπόν, κάνουμε σημαντικά βήματα σε δύο κατευθύνσεις.

Πρώτον, στην επιτάχυνση της εκδίκασης των υποθέσεων και στη γρήγορη απόδοση των ποινών, όταν διαπιστώνεται φυσικά η ενοχή του κατηγορουμένου και φυσικά βεβαίως με τον σεβασμό σε συγκεκριμένες αρχές, όπως είναι η αρχή της ασφάλειας του δικαίου και η αρχή της προστασίας θεμελιωδών δικαιωμάτων του ανθρώπου, η προστασία της άμυνας του κατηγορουμένου, η αρχή της αναζήτησης της αλήθειας και η ενδελεχής διερεύνηση της υπόθεσης για τον ορθό καταλογισμό της ποινής.

Κατανοώ τις ανησυχίες ορισμένων, καθώς υπάρχει και η παρακαταθήκη της λαϊκής σοφίας που λέει «όποιος βιάζεται σκοντάφτει». Όμως, το πρόβλημα είναι ρεαλιστικό και το αντιμετωπίζει η πρωτοβουλία του Υπουργείου Δικαιοσύνης, χωρίς να παραβλέπει θεμελιώδεις εγγυήσεις και δικαιώματα του κατηγορουμένου.

Η δεύτερη πολύ σημαντική κατεύθυνση που υποστηρίζεται από το νομοσχέδιο είναι η αδήριτη ανάγκη για έκτιση των ποινών χωρίς εκπτώσεις, οι οποίες έχουν διευκολύνει πάμπολλους παρανομούντες να επανέλθουν, και μάλιστα πολλές φορές με πιο σκληρό τρόπο, εις βάρος του κοινωνικού συνόλου.

Εδώ όμως, κύριε Υπουργέ, οφείλουμε να κάνουμε μια επισήμανση την οποία είμαι σίγουρος ότι η Κυβέρνησή μας θα λάβει πολύ σοβαρά υπ’ όψιν. Είναι ίσως το μοναδικό σοβαρό αντεπιχείρημα ή προβληματισμός που ακούστηκε από την Αντιπολίτευση. Σήμερα στις φυλακές βρίσκονται περίπου δέκα χιλιάδες πεντακόσιοι κρατούμενοι και πάνω από το 60% από αυτούς είναι αλλοδαποί. Η οικοδόμηση νέων φυλακών και ο εκσυγχρονισμός των παλαιών είναι απαραίτητος για να έρθει το αποτέλεσμα που θέλουμε. Ήδη έχουν εγκαινιαστεί οι φυλακές στη Δράμα. Βρίσκονται ήδη εκεί τριάντα δύο κρατούμενοι και η δυναμικότητά τους είναι να φτάσουν μέχρι τους εξακόσιους. Μέσα στο 2024 αναμένεται να ολοκληρωθεί το σωφρονιστικό κατάστημα στο Λασίθι, το «Κρήτη 2», το οποίο θα αντικαταστήσει ή θα αποσυμφορήσει τις παλιές φυλακές στο Λασίθι και την Αλικαρνασσό.

Ταυτόχρονα, απαραίτητη είναι ακόμη και μια σειρά από άλλες πρωτοβουλίες, όπως είναι η μεγαλύτερη αξιοποίηση εναλλακτικών τρόπων έκτισης της ποινής για ορισμένα εγκλήματα, όπως είναι, για παράδειγμα, η αξιοποίηση του ηλεκτρονικού τρόπου επιτήρησης, τα «βραχιολάκια», για τα οποία οφείλουμε και πρέπει να προχωρήσουμε σε ενέργειες προμήθειας εξοπλισμού, αλλά και η ενεργοποίηση προβλέψεων του Σωφρονιστικού Κώδικα για συνθήκες ημιελεύθερης διαβίωσης για ορισμένα αδικήματα.

Κύριε Υπουργέ, πιστεύω ότι αμέσως μετά την ψήφιση αυτού του πολύ σημαντικού νομοσχεδίου, η Κυβέρνηση δεν πρέπει να αργήσει να πάρει πρωτοβουλίες και προς αυτή την κατεύθυνση, γιατί αυτές οι πρωτοβουλίες είναι κρίσιμες για την ουσιαστική επιτυχία της μεταρρύθμισης.

Κυρίες και κύριοι συνάδελφοι, στην επιβολή των ποινών είναι προβληματικό τόσο το έλλειμμα όσο και υπερβολή. Δυστυχώς, τον τελευταίο καιρό στην Ελλάδα πάσχουμε, έχουμε χάσει το μέτρο από την πλευρά του ελλείμματος. Η ισορροπία ανάμεσα στην απεγνωσμένη απαίτηση των πολιτών, αλλά και στην ανάγκη αντιμετώπισης της «πανδημίας βίας» από τη μία πλευρά και στον σεβασμό των εγγυήσεων για δίκαιη δίκη από την άλλη πλευρά είναι κρίσιμη και χρειάζεται να τηρηθεί ευλαβικά.

Όπως έχω πει και σε άλλες παρεμβάσεις μου, σε μια σύγχρονη πολιτεία χρειάζεται να ισορροπούμε επιδέξια μεταξύ της δημοκρατικής αρχής, δηλαδή της βούλησης και του σεβασμού της πλειοψηφίας και της φιλελεύθερης αρχής, της υπεράσπισης των δικαιωμάτων και των ελευθεριών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η μεσότητα είναι η λύση για την αποφυγή εκατέρωθεν υπερβολών. Δεν πρέπει να ξεχνάμε και προφανώς δεν πρέπει να παραβλέπουμε τα δικαιώματα, τα οποία είναι ο ακρογωνιαίος λίθος της δημοκρατίας και της κοινωνίας μας. Όμως, δεν πρέπει και να παραβλέπουμε τις θεμελιώδεις ηθικές αξίες και αρχές συντήρησης της συλλογικότητάς μας, γιατί αυτές μας έφεραν μέχρι σήμερα εδώ, αλλά και γιατί πάνω σε αυτές είναι δομημένη η κοινωνία μας. Οφείλουμε να σεβόμαστε ομοίως τις φιλελεύθερες αξίες και τις συντηρητικές αρχές, γιατί αυτό απαιτεί η κοινωνία μας και η δικαιική μας παράδοση.

Κυρίες και κύριοι συνάδελφοι, το πρόβλημα με την «πανδημία βίας», όπως και το πρόβλημα με την απείθεια είναι υπαρκτά. Τα θύματα δεν μας δίνουν κανένα περιθώριο ολιγωρίας και οι ρυθμίσεις του νομοσχεδίου έρχονται να απαντήσουν στην ανάγκη αυτή.

Κλείνω θυμίζοντας κάτι που είχε πει ο σπουδαίος συντηρητικός φιλόσοφος, ο Έντμουντ Μπερκ, ο οποίος είχε γράψει ότι οι πολίτες που νιώθουν να μην προστατεύονται από τους νόμους οδηγούνται εκόντες άκοντες στο να περιφρονήσουν την εξουσία. Εάν οι νόμοι είναι εχθροί τους, θα γίνουν και οι πολίτες εχθροί των νόμων. Και αυτό ως πολιτεία οφείλουμε να το αποτρέψουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονόμου.

Επόμενος ομιλητής είναι ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο του Υπουργείου Δικαιοσύνης έρχεται να απαντήσει στις αγωνίες των πολιτών και στις ανάγκες του συστήματος απονομής δικαιοσύνης. Υπό αυτή την έννοια, λοιπόν, είναι σωστά επικεντρωμένο στις ανάγκες της πολιτείας και της κοινωνίας. Οργανώνεται σε τρεις βασικούς θεματικούς άξονες: στις αλλαγές στο σύστημα των ποινών, στην επιτάχυνση στην απονομή της δικαιοσύνης και στις παρεμβάσεις σε ειδικά θέματα με υψηλή βαρύτητα για την κοινωνία και την πολιτεία κυρίως σε ό,τι αφορά την οικογενειακή βία και τα περιβαλλοντολογικά εγκλήματα και συγκεκριμένα τους δασικούς εμπρησμούς.

Και τα τρία αυτά ζητήματα βρίσκονται στο επίκεντρο του δημοσίου ενδιαφέροντος και των δημόσιων συζητήσεων. Απασχολούν πολίτες και ειδικούς και αποτελούν στοιχείο σοβαρής κριτικής για την αποτελεσματική λειτουργία του κράτους και της επάρκειάς του στην προστασία των πολιτών. Άρα, το πρώτο για το οποίο δεν μπορεί κανείς να κατηγορήσει το Υπουργείο Δικαιοσύνης είναι για ανεπίκαιρη παρέμβαση. Η παρέμβασή του δεν είναι απλώς επίκαιρη, αλλά είναι και επιβεβλημένη.

Ας δούμε, λοιπόν, αυτά τα τρία σημεία ένα προς ένα, όσο αναλυτικά μου επιτρέπει ο διαθέσιμος χρόνος. Πρώτον, σε ό,τι αφορά το πλαίσιο επιβολής και εφαρμογής των ποινών, οι προτεινόμενες διατάξεις έρχονται να αντιμετωπίσουν διαπιστωμένες παθογένειες. Η μη έκτιση ουσιαστικά των ποινών που επιβάλλουν τα δικαστήρια δημιουργεί μία κατάσταση η οποία από την κοινωνία εκλαμβάνεται ως ατιμωρησία και από τους δράστες ή τους επίδοξους δράστες παράνομων πράξεων ως πρόκληση για την τέλεση αδικημάτων. Αυτό με τη σειρά του οδηγεί στη δημιουργία ενός γενικευμένου αισθήματος ανασφάλειας στους πολίτες. Και η ανασφάλεια αυτή από μόνη της συνιστά μια μορφή κρίσης εμπιστοσύνης από τους πολίτες προς τους θεσμούς και την πολιτεία. Υποσκάπτει, δηλαδή, τα θεμέλια της σχέσης των πολιτών με την ίδια τη δημοκρατία και ανοίγει πόρτα για άλλες πονηρές και βλαβερές συζητήσεις. Αυτό δεν είναι μια κατάσταση που μπορεί να γίνει ανεκτή. Η δημοκρατία στηρίζεται στο χαρακτηριστικό της ευνομίας και στο αίσθημα της ασφάλειας. Είναι υπόθεση των πολλών και όχι των λίγων, όπως χαρακτηριστικά και πολύ εύστοχα έχει πει ο κύριος Υπουργός. Η υφιστάμενη κατάσταση δεν μπορεί να συνεχιστεί. Εμείς ως εκπρόσωποι των πολιτών δεν μπορούμε να μην κάνουμε κάτι γι’ αυτό.

Ας δούμε, λοιπόν, τι κάνει το Υπουργείο σε σχέση με τις ποινές σε αυτή την κατηγορία έως τα επόμενα τρία χρόνια. Μετατρέπει την αναστολή της ποινής για πλημμελήματα από κανόνα σε εξαίρεση και περιορίζει σημαντικά το πότε μπορεί να χορηγηθεί. Αναστολή για ποινές φυλάκισης έως ένα έτος προβλέπεται μόνο όταν οι αμετάκλητες προηγούμενες καταδίκες δεν υπερβαίνουν το ένα έτος. Για ποινές φυλάκισης έως δύο έτη η βάση δίνεται πλέον στην έκτιση των ποινών με τους εναλλακτικούς τρόπους, μέσα από την επιβολή μορφών κοινωφελούς εργασίας. Εναλλακτικά, υπάρχει και η μετατροπή της ποινής σε χρήμα ή σε κατ’ οίκον έκτιση με ηλεκτρονική επιτήρηση, κάτι που συνιστά και αυτό ένα σημαντικό βήμα εκσυγχρονισμού στη λειτουργία της δικαιοσύνης στη χώρα μας.

Πάμε τώρα σε όσα αλλάζουν στις ποινές φυλάκισης από δύο έως τρία έτη και στο τι προβλέπεται. Όσον αφορά την έκτιση πλέον αυτών των ποινών από τους παραβάτες και καταδικασθέντες -μην ξεχνάμε αυτές τις δύο ιδιότητες, διέπραξαν κάτι και καταδικάστηκαν γι’ αυτό- στην κρίση του δικαστηρίου θα βαραίνει το αν θα εκτίεται το σύνολο της ποινής ή μέρος αυτής, από έναν έως έξι μήνες.

Το ίδιο προβλέπεται κατ’ αναλογία και για τις ποινές φυλάκισης άνω των τριών ετών. Το σύνολο ή μέρος αυτής, από το ένα έως τα δύο πέμπτα θα εκτίεται σε σωφρονιστικό κατάστημα, πάντοτε κατά την κρίση του δικαστηρίου.

Τι προσπαθούμε να πετύχουμε μ’ αυτές τις αλλαγές; Την εμπέδωση στο μυαλό των παραβατών της έννοιας ότι υπάρχει ποινή και την εμπέδωση στο μυαλό των πολιτών ότι δεν υπάρχει ατιμωρησία για όσα υφίστανται. Δεν μπορεί, για παράδειγμα, διαρρήκτες που τρομοκράτησαν συμπολίτες και προξένησαν φθορές στην περιουσία τους ή και την απαλλοτρίωσαν να κυκλοφορούν ελεύθεροι μπροστά στα μάτια των θυμάτων, έτσι τόσο απλά.

Και για να μην μπω σε άλλα παραδείγματα -εξάλλου έχουν χρησιμοποιηθεί αρκετά από συναδέλφους μου- περιορίζομαι στο να σημειώσω μόνο ότι αυτή η λελογισμένη, αλλά αυστηρά δομημένη αντιμετώπιση της παραβατικότητας είναι χαρακτηριστικό ευνομούμενων κρατών, όπως για παράδειγμα η Γερμανία, η οποία έχει ένα από τα χαμηλότερα ποσοστά φυλακισμένων στην Ευρωπαϊκή Ένωση.

Εκεί μάλιστα οι ποινές άνω του έτους δεν υπόκεινται σε καμμία αναστολή. Όσοι καταδικάζονται, οδηγούνται σε σωφρονιστικά καταστήματα. Και όμως οι φυλακισμένοι είναι όπως είπα σε λιγότερο ποσοστό. Γιατί; Μα, γιατί η ίδια η υπαρκτή απειλή έκτισης της ποινής λειτουργεί αποτρεπτικά για την τέλεση αδικήματος, κάτι που εδώ τείνουμε να ξεχάσουμε στο όνομα ενός δήθεν προοδευτισμού. Μα, προοδευτικός σημαίνει να είσαι με τους πολλούς, όχι με τους λίγους, με αυτούς που ζουν εν δικαίω και όχι με αυτούς που αδικοπραγούν. Και οι πολλοί δεν αδικοπραγούν. Άρα εμείς είμαστε με τους πολλούς.

Στην ίδια λογική, της εξάλειψης δηλαδή της αίσθησης της ατιμωρησίας εντάσσεται και ο δραστικός περιορισμός των αναβολών της ποινικής δίκης, ανεξαρτήτως αιτίας, σε μία και μόνο αναβολή ανά υπόθεση. Δεν επεκτείνομαι, καθώς και άλλοι συνάδελφοι το έχουν παρουσιάσει ήδη ενδελεχώς.

Ας περάσω τώρα σύντομα και σε δύο ειδικά ζητήματα. Πρώτον, στην προστασία ανηλίκων και την ενδοοικογενειακή βία. Δεν είμαι από εκείνους που πιστεύουν ότι το φαινόμενο είναι της εποχής μας. Υπήρχε από πριν. Έρχεται από πολύ παλιά. Τώρα όμως έχει καταστεί περισσότερο ορατό. Έχει έρθει επομένως η ώρα, ώστε η πολιτεία να ευθυγραμμιστεί με το αίτημα της κοινωνίας και να εντείνει τις προσπάθειές της απέναντι σε αυτό το φαινόμενο.

Τι κάνουμε λοιπόν γι’ αυτό; Εντάσσουμε τα ανήλικα θύματα ενδοοικογενειακής βίας στο προστατευτικό πλέγμα του άρθρου 227 του Κώδικα Ποινικής Δικονομίας. Καθιστούμε υποχρεωτική την αναφορά και καταγγελία περιστατικών από αρμόδιους επαγγελματίες και δημιουργούμε το κατάλληλο υποστηρικτικό περιβάλλον για τα θύματα. Την ίδια στιγμή ενισχύουμε τη δυνατότητα των δικαστικών και εισαγγελικών αρχών να προστατεύουν τα θύματα και με τη λήψη περιοριστικών μέτρων να προλαμβάνουν την επανάληψη αδικημάτων.

Τελευταίο, οι προβλέψεις για τα εγκλήματα εμπρησμού. Εδώ θεσπίζεται η αύξηση της ποινής, αλλά και η απαγόρευση κάθε μορφής αναστολής ή μετατροπής της για το αδίκημα του εμπρησμού του δάσους. Ποιος διαφωνεί μετά τα όσα έχουμε ζήσει, ειδικά τα τελευταία χρόνια; Θετική θεωρώ ακόμα και την πρόβλεψη για δήμευση της περιουσίας του καταδικασθέντος εμπρηστή, ανάλογη με το μέγεθος της βλάβης που προκλήθηκε, όπως και την πρόβλεψη ποινικών κυρώσεων για προπαρασκευαστικές πράξεις εμπρησμού.

Σε αυτό το σημείο θέλω να ξεχωρίσω κάτι συγκεκριμένο. Η πρόβλεψη για άμεση εκδίκαση, χωρίς τη χρονοβόρα διαδικασία των συμβουλίων σε σοβαρά κακουργήματα, όπως και στα κακουργήματα όλων των ειδικών ποινικών νόμων, ανοίγει τον δρόμο για την ταχεία απονομή της δικαιοσύνης σε μία υπόθεση που μας συγκλόνισε όλους, στην υπόθεση των Τεμπών.

Ας έρθουμε τόσο, όσο μπορούμε, στη θέση των συγγενών και των θυμάτων. Ας σκεφτούμε ακόμα ότι η δίκη για το Μάτι είναι ακόμα σε εξέλιξη, έξι χρόνια μετά. Με τις νέες ρυθμίσεις η δίκη για τα Τέμπη μπορεί να ξεκινήσει σε λίγους μήνες. Χαρακτηριστικά ειπώθηκε από τον Υπουργό ότι ενδεχομένως και τον Ιούνιο να ξεκινήσει η δίκη για τα Τέμπη, ακριβώς διότι καταργείται η προδικασία των βουλευμάτων σε τέτοιες υποθέσεις.

Κυρίες και κύριοι συνάδελφοι, οι ρυθμίσεις που προτείνονται, βρίσκονται σε αρμονία με τα αισθήματα της κοινής γνώμης και τις ανάγκες των πολιτών. Υπερψηφίζοντάς τες κάνουμε ένα αποφασιστικό βήμα για την αποκατάσταση δύο σημαντικών συστατικών της εύρυθμης δημοκρατικής λειτουργίας, του αισθήματος ασφάλειας των πολλών και της εμπιστοσύνης των πολιτών απέναντι στην δικαιοσύνη και κατ’ επέκταση στην πολιτεία και τη δημοκρατία μας.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη.

Επόμενος ομιλητής είναι ο κ. Αλέξανδρος - Χρήστος Αυλωνίτης, Βουλευτής του ΣΥΡΙΖΑ. Κύριε συνάδελφε, τώρα μπορείτε να πείτε αυτά που χαρακτηρίζατε προηγουμένως ψέματα.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πέντε χρόνια Βουλευτής στο ελληνικό Κοινοβούλιο, τόσο πάθος και τέτοιες εμφανείς σκοπιμότητες από τον Υπουργό, αλλά και από την Κυβέρνηση, δεν είδα, με τη σημερινή λαϊκίζουσα λεηλασία των Ποινικών Κωδίκων.

Είμαστε δικηγόροι, κύριε Υπουργέ. Ειδικά για σας έχω μείνει εμβρόντητος, γιατί βαδίσαμε στα φοιτητικά μας χρόνια τους δρόμους πολλών καθηγητών μας. Θα μνημονεύσω τον «άγιο» κατ’ εμένα καθηγητή του Ποινικού Δικαίου και της Φιλοσοφίας του Δικαίου, τον Γιάννη Μανωλεδάκη. Και είμαστε τέσσερις εδώ μέσα στη Βουλή. Και φέρνετε εσείς τέτοιο νομοσχέδιο κατακρεούργησης της Φιλοσοφίας του Δικαίου;

Μου έρχεται στη σκέψη ένας στίχος του Βάρναλη. Να σημειώσω ότι πρωτοστατήσατε στη δημιουργία του συλλόγου των φοιτητών στο Δημοκρίτειο Πανεπιστήμιο Θράκης. Ο σύλλογος λεγόταν «Κώστας Βάρναλης». Θα μνημονεύσω λοιπόν έναν στίχο του: «Αχ, πού ’σαι νιότη που ’δειχνες πως θα γινόμουν άλλος!».

Η Κυβέρνησή σας έχει φέρει από το 2019 μέχρι σήμερα δεκαεπτά ή δεκαοκτώ τροπολογίες στους ποινικούς μας κώδικες. Το έχουν πει εξάλλου πάρα πολλοί. Οποία λαϊκίζουσα, αχρεία, επιστημονικά και πολιτικά, θεσμοθέτηση. Και επέλεξα τις λέξεις αυτές. Λες και μιλάμε και νομοθετούμε στο καφενείο κάθε φορά που γίνεται ένα έγκλημα.

Οι κώδικες που άντεξαν πολλές δεκαετίες αλλάζουν υπηρετώντας την επικαιρότητα και τους βερμπαλισμούς του κ. Μητσοτάκη και πριν από εσάς, αγνοούντος πλήρως τη νομική επιστήμη του κ. Τσιάρα. Η αλλαγή των κωδίκων θέλει προσοχή και επιστημοσύνη. Και εσείς, κύριε Υπουργέ, το ξέρετε αυτό, αλλά συνειδητά φέρνετε αυτό το νομοσχέδιο. Είναι φανερό ότι υπηρετείτε το δόγμα «νόμος και τάξη». Εγώ θα προσθέσω και κάτι άλλο πολύ πιο «χοντρό», το «αποφασίζομεν και διατάσσομεν».

Όμως δεν γνωρίζετε τι λένε για το νομοσχέδιό σας αυτοί που ζουν ολόκληρη τη ζωή τους στις δικαστικές αίθουσες και τις φυλακές; Ξέρετε. Δεν ακούτε τι λένε αυτοί που έχουν επιστημονική γνώση και πείρα; Γιατί δεν συστήσατε μια νομοπαρασκευαστική επιτροπή να σας συμβουλέψει, πριν φέρετε αυτό το νομοθετικό τερατούργημα στη Βουλή; Είναι απάντηση αυτή που έδωσε ο Πρωθυπουργός σας, ότι συστήσατε μία επιτροπή από τους δικαστές που είναι αποσπασμένοι στο γραφείο σας;

Για νομοπαρασκευαστική επιτροπή μιλάμε. Και το φέρνετε μάλιστα στην κατάλληλη συγκυρία, μετά από το ψήφισμα- καταδίκη του Ευρωπαϊκού Κοινοβουλίου για την οικτρή κατάσταση του κράτους δικαίου στην Ελλάδα. Μην αναφερθώ και εγώ σε τι αναφέρεται η απόφαση του Ευρωκοινοβουλίου.

Θα σας πω και εγώ αυτό που έζησα τρεις μήνες τώρα ως μέλος της Εξεταστικής Επιτροπής για τα Τέμπη. Αυτό που είδα, δεν το έχω ξανα-ματαδεί τόσες δεκαετίες που είμαι δικηγόρος, αυτή τη συγκάλυψη, αυτή την αγνόηση του αισθήματος δικαίου!

Φέρνετε λοιπόν αυτό το νομοσχέδιο για να στοχοποιήσει η Κυβέρνησή σας για ακόμα μια φορά τους αδύναμους. Τα παιδιά –ακούσατε, ακούσατε!- από δεκαπέντε χρονών να κλείνονται στις φυλακές!

Στην Κέρκυρα, από όπου κατάγομαι, υπάρχει μια νησίδα απέναντι από την πόλη. Είναι η νησίδα Βίδος. Εκεί υπήρχε φυλακή ανηλίκων. Το έζησα, το βίωσα. Κάτι τέτοιο θέλετε να φέρετε, που έχει καταργηθεί εδώ και σαράντα χρόνια; Το νομοσχέδιό σας προβλέπει τη φυλακή ως το φάρμακο διά πάσαν νόσον, θεσπίζοντας μεγαλύτερες και εξοντωτικές ποινές, τις οποίες κυρίως επιβάλλει πλέον ένας δικαστής, καθώς και στο στάδιο της έκτισης, δηλαδή κατά την υφ’ όρον απόλυση.

Μα, είναι δυνατόν στη νομική μου σκέψη να θεσμοθετείται ότι η ένορκη κατάθεση του αστυνομικού διαβάζεται κατά τη δίκη χωρίς να απαιτείται η εξέτασή του στη ζώσα διαδικασία της ποινικής δίκης; Θέσφατο η κατάθεσή του; Το τροποποιήσατε λίγο.

Θα σας θυμίσω τον ιδιώνυμο νόμο 509: Μόνο με την κατάθεση –ακούστε, εκεί ήταν υποχρεωτική η παρουσία του αστυνομικού- του αστυνομικού έμπαιναν κομμουνιστές για είκοσι, τριάντα χρόνια φυλακή. Αυτό θέλετε να ξαναφέρετε;

Υπάρχουν στη διαβούλευση χίλια εννιακόσια σαράντα οκτώ σχόλια. Πέστε μου ένα που δεχτήκατε. Οι δικηγόροι είναι σε αποχή δύο μήνες και παραπάνω, οι συνάδελφοί μας. Γιατί δεν ακούτε μια κουβέντα τους, μία; Γι’ αυτό είπα την έκφραση «αποφασίζομεν και διατάσσομεν». Αυτός είναι ο δικηγόρος Υπουργός; Αυτός είναι που αγαπάει τους συναδέλφους του, που έχουμε ζήσει στις δικαστικές αίθουσες τόσες δεκαετίες;

Η Ελληνική Ένωση για τα Δικαιώματα του Ανθρώπου τι λέει για το νομοσχέδιό σας; Και αυτοί άχρηστοι είναι; Τονίζει, λοιπόν, η Ένωση αυτή ότι η ραγδαία κλιμακούμενη αυστηροποίηση της ποινικής μεταχείρισης των ανηλίκων έρχεται σε πλήρη αντίθεση με θεμελιώδεις αρχές του Ποινικού Δικαίου. Τα πήρατε καθόλου υπ’ όψιν σας αυτά τα λόγια; Τους καθηγητές Πανεπιστημίου της Νομικής τους πήρατε υπ’ όψιν σας; Όχι βέβαια. Μόνο αυτούς τους δικαστές που φέρατε στο γραφείο σας. Ένα νομοσχέδιο αυτής της εμβέλειας και βαρύτητας θα έπρεπε να έχει αποτελέσει προϊόν εκτεταμένης επεξεργασίας από ειδική νομοπαρασκευαστική επιτροπή με συμμετοχή των φορέων που μετέχουν στην απονομή της δικαιοσύνης.

Ανεβάζετε την πρόσκαιρη κάθειρξη από δεκαπέντε στα είκοσι χρόνια, 33% αύξηση. Ποιος σας το είπε αυτό; Πείτε μου έναν επιστήμονα, επιστήμονα όμως, που να σας το είπε αυτό. Καταργείτε πλήρως το πενταμελές εφετείο που δικάζει υποθέσεις κακουργημάτων, που θέλει αυξημένες εγγυήσεις. Το πενταμελές εφετείο θα ρίξει δεκαπέντε-είκοσι χρόνια, ισόβια. Καταργείτε τα τριμελή εφετεία. Σε έναν δικαστή του δίνουν το δικαίωμα να καταδικάσει κάποιον δεκαπέντε χρόνια, έναν δικαστή, έναν. Πού είναι δικονομικές εγγυήσεις των ανθρώπων, των πολιτών;

Αυξήσατε, προσέξτε, τα παράβολα. Αν θέλεις να κάνεις ένσταση εξαιρέσεως κατά του δικαστή, πρέπει να πληρώσεις εκατό ευρώ. Να πω για την προσφυγή κατά της απευθείας κλήσης; Από εκατόν πενήντα γίνεται τριακόσια πενήντα. Να μην μπορεί ο φτωχός να ασκήσει τα δικονομικά του δικαιώματα. Τι να πρωτοπώ σε επτά λεπτά; Τι να πρωτοπώ;

Σας φέραμε ένα νομοσχέδιο για τη γυναικοκτονία. Ψηφίζεται σε όλα τα δημοκρατικά κράτη του κόσμου. Εσείς γιατί όχι; Για πείτε μου, γιατί; Τι είναι εκείνο που σας εμποδίζει; Το λένε πάρα πολλές δικαστικές ενώσεις, το λένε άλλα δημοκρατικά κράτη. Τι είναι εκείνο που σας κρατάει; Ειλικρινά μου κάνει πάρα πολύ μεγάλη εντύπωση αυτό.

Απαιτούμε κι εμείς την επιτάχυνση της δίκης, αλλά όχι όμως σε βάρος της απονομής της σωστής δικαιοσύνης. Αυτό είναι κράτος δικαίου. Φυσικά. Λέτε, ακούστε με, με ένα εντυπωσιακό τρόπο ότι «εμείς θέλουμε τις συμμορίες οι οποίες κλέβουν μεσημέρι, το πρωί μπαίνουν στα σπίτια…». Βεβαίως το ξέρουμε και πρέπει να παταχθεί αυτή η εγκληματικότητα. Όμως, πείτε μου μια διάταξη για εγκλήματα μεγάλου μεγέθους, για τα οικονομικά εγκλήματα που έχουν φάει τα σπλάχνα του ελληνικού λαού, πείτε μου μια διάταξη που φέρνετε. Η μόνη διάταξη που έχετε φέρει είναι να απαλλάσσετε ποιους; Τους τραπεζίτες και τους τραπεζικούς. Για πείτε μου, γιατί; Γιατί ο κύριος Υπουργός το έλεγε και δεν το έφερε σήμερα; Γιατί υποχώρησε; Γιατί έκανε πίσω; Γιατί «τα χρειάστηκε»; Τι να πρωτοπώ;

Θα κλείσω μόνο με μια φράση στον κύριο Υπουργό. Σας θυμίζω για μια ακόμη φορά τι ζήσαμε στη ζωή μας ως φοιτητές και ως δικηγόροι. Σήμερα είστε ένας άλλος, κύριε Υπουργέ. Σας παρακαλώ, κύριε Υφυπουργέ, να του το πείτε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυλωνίτη.

Καλείται στο Βήμα η κ. Σκόνδρα Ασημίνα, Βουλευτής της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αγαπητέ κύριε Αυλωνίτη, σας άκουγα τώρα και παραλίγο να με πείσετε, με τόσο πάθος που τα λέγατε, πραγματικά.

**ΜΙΛΕΝΑ ΑΠΟΣΤΟΛΑΚΗ:** Καλό είναι αυτό!

**ΑΣΗΜΙΝΑ ΣΚΟΝΔΡΑ:** Δηλαδή όλα καλώς καμωμένα, έτσι; Είναι όλα καλώς καμωμένα. Για βγείτε όμως έξω στην κοινωνία να ακούσετε τι λέει ο κόσμος. Για να δείτε την ατιμωρησία η οποία επικρατεί, πώς αντιδρά η ελληνική κοινωνία.

**ΙΩΑΝΝΗΣ ΣΑΡΑΚΙΩΤΗΣ:** Ποιος κυβερνάει πέντε χρόνια;

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, ρητορικά είναι τα ερωτήματα. Μην απαντάτε.

Κυρία Σκόνδρα, στο Προεδρείο να απευθύνεστε.

**ΑΣΗΜΙΝΑ ΣΚΟΝΔΡΑ:** Εμείς, λοιπόν, η Κυβέρνηση του Κυριάκου Μητσοτάκη, πιστή στη στρατηγική των μεταρρυθμίσεων που χαράσσει, το Υπουργείο Δικαιοσύνης φέρνει σήμερα στην Ολομέλεια το παρόν νομοσχέδιο κατ’ επιταγή ακριβώς της ελληνικής κοινωνίας. Αποτελεί ένα μεγάλο βήμα για την επιτάχυνση της απονομής της δικαιοσύνης, την αναμόρφωση του Ποινικού Κώδικα και του Κώδικα Ποινικής Δικονομίας. Μάλιστα, θα ήθελα να συγχαρώ σε αυτό το σημείο τον Υπουργό κ. Φλωρίδη, τον Υφυπουργό κ. Μπούγα και τους συνεργάτες τους για τις ουσιώδεις, θαρραλέες, αλλά κυρίως αναγκαίες τομές στη δικαιοσύνη.

Πρόκειται για μια θεμελιώδη τροποποίηση, η οποία με τις αλλαγές της, όχι μόνο θα επαναπροσδιορίσει τη σχέση εμπιστοσύνης του πολίτη προς τον θεσμό, αλλά θα συμβάλει και στην καταπολέμηση της ατιμωρησίας, στην αύξηση της αίσθησης ασφάλειας των Ελλήνων πολιτών, αλλά και στην επιτάχυνση και ποιοτική αναβάθμιση της ποινικής δίκης. Πώς όμως θα επιτευχθεί αυτό; Μέσω της πραγματικής έκτισης της ποινής, του απόλυτου περιορισμού των αναβολών και των άλλων προβλεπόμενων διατάξεων. Μέχρι πρότινος ο κανόνας ήταν η αναστολή της ποινής για τα περισσότερα πλημμελήματα, με αποτέλεσμα να κυριαρχεί το αίσθημα ανομίας και ατιμωρησίας για όσους διέπρατταν ακόμη και σοβαρά αδικήματα, αλλά και να αίρεται ουσιαστικά η εύρυθμη λειτουργία τόσο της καταστολής όσο και του σωφρονισμού.

Και για να μην υπάρχουν παρανοήσεις, κύριοι συνάδελφοι, το νομοσχέδιο δεν προβλέπει ιδιαίτερη αύξηση των ποινών. Προβλέπει ωστόσο την πραγματική έκτισή τους, συμπεριλαμβάνοντας και τα πλημμελήματα, είτε εν μέρει είτε στο σύνολό τους. Σε καμμία περίπτωση δεν στρέφεται κατά των δικαιωμάτων αυτών που κατηγορούνται, ούτε αυστηροποιεί σημαντικά το σωφρονιστικό σύστημα. Αντίθετα, με οπτική ενσυναίσθησης και στη βάση της δίκαιης απονομής της δικαιοσύνης, το παρόν αποδεικνύει ότι νοιαζόμαστε και για τα δικαιώματα των θυμάτων, τα οποία ομολογουμένως είχε συντριπτικά αγνοήσει η επονείδιστη τροποποίηση του Ποινικού Κώδικα του 2019 από την κυβέρνηση ΣΥΡΙΖΑ - ΑΝΕΛ, με κραυγαλέο παράδειγμα την υποβίβαση από κακούργημα σε πλημμέλημα του βιασμού ανηλίκου.

Οι εν λόγω παρεμβάσεις τότε, εκτός από τη σκανδαλώδη επιβολή τους, έγιναν προκλητικότατα, με ταχύτητα φωτός και ανορθόδοξες πρακτικές που άγγιζαν τα όρια της αντισυνταγματικότητας. Φανταστείτε ότι τότε η κυβέρνηση Τσίπρα καθυστέρησε τη διεξαγωγή των εθνικών εκλογών του ’19 για να ψηφιστεί ο Ποινικός Κώδικας. Πέρασε χίλια άρθρα σε μια συνεδρίαση Ολομέλειας και άλλαξε δολίως διάταξη νόμου, ώστε να μετατραπεί η δωροδοκία από κακούργημα σε πλημμέλημα. Ένεκα δε των αλλαγών αυτών, υπήρξαν δεκάδες εκκρεμείς δίκες που με την εφαρμογή αυτών των διατάξεων απλά αρχειοθετήθηκαν.

Για να ακριβολογούμε, λοιπόν, το σημερινό νομοσχέδιο έρχεται να αποκαταστήσει το περί κοινού δικαίου αίσθημα, το οποίο βίαια κατακρήμνισε ο Ποινικός Κώδικας που κατατέθηκε στη Βουλή τη Δευτέρα 3 Ιουνίου του 2019, την ημέρα δηλαδή που κανονικά ο Αλέξης Τσίπρας, όπως είχε δηλώσει, θα πήγαινε στον Πρόεδρο της Δημοκρατίας, για να ζητήσει εθνικές εκλογές. Τρεις μέρες μετά, στις 6 Ιουνίου, με την τότε αντιπολίτευση της Νέας Δημοκρατίας να απέχει από το κοινοβουλευτικό έργο, η κυβέρνηση ΣΥΡΙΖΑ - ΑΝΕΛ ψήφισε τις αλλαγές στον Ποινικό Κώδικα. Συνεπώς η επαναφορά στην προ ΣΥΡΙΖΑ κατάσταση όχι μόνο θεωρείται επιβεβλημένη -και περιμένουμε μάλιστα και να την ψηφίσετε, κύριοι συνάδελφοι της Αντιπολίτευσης- αλλά έρχεται επί της ουσίας να ανατρέψει τις βασικές διατάξεις του Ποινικού Κώδικα του 2019 που εξακολουθούν να ισχύουν μέχρι σήμερα και να δυσχεραίνουν το συνολικό έργο της δικαιοσύνης.

Επί του νομοσχεδίου, κυρίες και κύριοι συνάδελφοι, θα ήθελα να τονίσω ότι η νομοθετική πρωτοβουλία του Υπουργείου Δικαιοσύνης αντικατοπτρίζει την επιβεβλημένη ανάγκη για αυστηρότερη αντιμετώπιση της μικρομεσαίας εγκληματικότητας που έρχεται να προστεθεί στις πολλές άλλες σημαντικές παρεμβάσεις που έχει κάνει η Κυβέρνηση της Νέας Δημοκρατίας τα τελευταία χρόνια, στον Ποινικό Κώδικα, στην αναδιοργάνωση της Εθνικής Σχολής Δικαστών, στον νέο οργανικό νόμο για το Ελεγκτικό Συνέδριο, στον Κώδικα Δικαστικών Υπαλλήλων, στην αναμόρφωση του οικογενειακού δικαίου.

Εσείς, κυρίες και κύριοι της Αντιπολίτευσης, είστε αντίθετοι στην τιμωρία των αξιόποινων πράξεων και στην πραγματική εκτέλεση των ποινών που αυτές επιφέρουν; Οι ποινές δεν αρκεί να υπάρχουν. Αυτό λέει ο κόσμος εκεί έξω. Πρέπει και να εκτελούνται. Τα προηγούμενα χρόνια υπήρξε ένα πλαίσιο τέτοιας χαλάρωσής τους που δημιουργούσε την αίσθηση σε όσους δικάζονταν ότι θα καταδικαστούν μεν, αλλά σύντομα θα βρεθούν και πάλι ελεύθεροι.

Έτσι είδαμε την εγκληματικότητα, την ενδοοικογενειακή βία, τη βία στα γήπεδα, καθώς και τα εγκλήματα κατά ανηλίκων, αλλά ακόμα και τους εμπρησμούς να αυξάνονται, χωρίς ουσιαστικά να τιμωρούνται οι υπαίτιοι, αφού οι ποινές αποδεικνύονταν πλασματικές.

Είναι απαίτηση της κοινωνίας, λοιπόν, κυρίες και κύριοι συνάδελφοι, η διαμόρφωση συνεκτικής πολιτικής για την αντιμετώπιση της βίας μέσα στο οικογενειακό περιβάλλον και όχι μόνο. Η θέσπιση κανόνων δικαίου είναι μια δυναμική διαδικασία και κανείς δεν μπορεί να παραγκωνίσει την ανάγκη για την ενίσχυση των μέτρων πρόληψης και καταστολής της βίας και της εγκληματικότητας στη χώρα μας. Και αν εσείς της Αντιπολίτευσης κατορθώσατε όταν κυβερνούσατε να αφήσετε χώρο στην ανομία και την ατιμωρησία, εμείς σήμερα το αλλάζουμε.

Από τις σημαντικές παρεμβάσεις στον Ποινικό Κώδικα δεν θα μπορούσα να μην αναφερθώ και στην αντιμετώπιση εγκλημάτων με σοβαρές κοινωνικές προεκτάσεις, όπως αυτό του εμπρησμού των δασών, που στο εξής, ειδικά όταν υπάρχει δόλος, προβλέπεται να δημεύεται η περιουσία του εμπρηστή και τα πρόστιμα να φτάνουν τις 200 χιλιάδες ευρώ. Διαφωνεί κανείς με την ανάγκη αυστηροποίησης των ποινών για το έγκλημα του εμπρησμού των δασών; Διαφωνεί με την απαγόρευση κάθε μορφής αναστολής ή μετατροπής της ποινής για το αδίκημα αυτό; Δεν θέλω να το πιστεύω.

Κλείνοντας, θα τονίσω ότι με το παρόν θεσμοθετείται για πρώτη φορά στην ελληνική έννομη τάξη η ποινική ευθύνη των νομικών προσώπων σε περιπτώσεις αδικημάτων και δωροδοκίας. Έτσι ενισχύεται η διαφάνεια και η ελληνική νομοθεσία προσαρμόζεται στα διεθνή συμβατικά κείμενα. Τι γίνεται, δηλαδή, στην πράξη; Οι εταιρείες που δωροδοκούν, είτε στην Ελλάδα είτε στο εξωτερικό, θα έρχονται αντιμέτωπες με ποινικές ευθύνες που έως τώρα έφεραν μόνο τα φυσικά πρόσωπα που τους εκπροσωπούσαν. Τώρα, λοιπόν, η εταιρεία μπορεί να αντιμετωπίσει πρόστιμα εκατομμυρίων.

Θεωρώ, επίσης, σημαντική, κύριε Υπουργέ, τη διάταξη περί προστίμων για τους δικομανείς και όσους υποβάλλουν αβάσιμες μηνύσεις και θεωρώ ότι θα πρέπει να αυστηροποιηθούν οι ποινές, όπου διαπιστωθεί δόλος είτε στόχος είναι φυσικό πρόσωπο ή δημόσιος λειτουργός ή επιχείρηση ή αιρετός, γιατί πολύς κόσμος έχει ταλαιπωρηθεί από τέτοιες περιπτώσεις.

Κυρίες και κύριοι συνάδελφοι, με το σημερινό νομοθέτημα τελειώνουν οι ατέρμονες αναβολές στην απόδοση της δικαιοσύνης. Επιτυγχάνεται η μείωση της ανασφάλειας στην κοινωνία αλλά και της μικροεγκληματικότητας. Οι παρεμβάσεις στον Ποινικό Κώδικα και τον Κώδικα Ποινικής Δικονομίας ανταποκρίνονται στις αλλαγές που συντελούνται στον ιστό της κοινωνίας μας και διέπονται από την κατανόηση των σύγχρονων αναγκών των συμπολιτών μας. Ασυζητητί υπερψηφίζω το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σκόνδρα.

Έχει ζητήσει τον λόγο για μία παρέμβαση ο Υφυπουργός, ο κ. Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Λίγο πριν κατέβει από το Βήμα ο συνάδελφος από τον ΣΥΡΙΖΑ, μας προκάλεσε να του πούμε ποιες από τις διατάξεις του συζητούμενου σχεδίου νόμου ουσιαστικά είναι κατά του οικονομικού εγκλήματος και πατάσσουν τη διαφθορά.

Αν ανοίξετε, κύριε συνάδελφε, το σχέδιο νόμου, θα δείτε τις διατάξεις των άρθρων 31 και 32, που αφορούν περιπτώσεις δωροδοκίας και δωροληψίας πολιτικών. Θα δείτε τις διατάξεις των άρθρων 38 και 39, που αφορούν στις περιπτώσεις δωροδοκίας και δωροληψίας λειτουργών ή υπαλλήλων διεθνών οργανισμών. Θα δείτε τη διάταξη του άρθρου 40, που αφορά περιπτώσεις δωροδοκίας και δωροληψίας δικαστικών λειτουργών.

Ρωτήστε τους πολίτες της Κέρκυρας αν επιδοκιμάζουν αυτές τις διατάξεις, που αυστηροποιούν το νομοθετικό πλαίσιο και πατάσσουν τη δωροδοκία αξιωματούχων, ή τις δικές σας, που υποβάθμιζαν το κακούργημα της δωροδοκίας σε πλημμέλημα, με συνέπεια να απαλλαγούν δεκάδες κατηγορουμένων και καταδικασμένων με πρωτοδίκως ποινές, χωρίς να έχουν καμμία συνέπεια.

Επίσης, αν ανοίξετε το σχέδιο νόμου το οποίο σήμερα συζητούμε και δείτε στο πέμπτο κεφάλαιο το άρθρο 132, θα δείτε μία θεαματική αύξηση του διοικητικού προστίμου που επιβάλλεται σε νομικά πρόσωπα ή οντότητες, όταν το κέρδος από παράβαση σχετιζόμενη με τη νομιμοποίηση εσόδων δεν μπορεί να προσδιοριστεί και απάλειψη της προϋπόθεσης προηγούμενης αμετάκλητης καταδίκης. Είναι μια διάταξη για τον σχολιασμό της οποίας σας παραπέμπω στον επικεφαλής εισαγγελέα της Αρχής για το ξέπλυμα βρώμικου χρήματος, για να δείτε πως ο ίδιος χαρακτηρίζει τη διάταξη του άρθρου 132 και βεβαίως ολόκληρο το έκτο κεφάλαιο του σχεδίου νόμου, το οποίο θεσμοθετεί για πρώτη φορά την ευθύνη νομικών προσώπων με πολύ σοβαρές ποινικές κυρώσεις για νομικά πρόσωπα ή οντότητες σε περιπτώσεις διαφθοράς.

Όλο αυτό το πλέγμα διατάξεων που σας ανέφερα συγκεκριμένα και σας ζητώ να τις δείτε και να τις μελετήσετε είναι οι διατάξεις εκείνες που η ελληνική πολιτεία, η ελληνική Κυβέρνηση διά του Υπουργείου Δικαιοσύνης θεωρεί ότι εμπλουτίζουν το νομικό μας οπλοστάσιο για την αντιμετώπιση της διαφθοράς και του οικονομικού εγκλήματος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Επόμενος ομιλητής ο κ. Βεσυρόπουλος Απόστολος, Βουλευτής της Νέας Δημοκρατίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η Κυβέρνηση του Κυριάκου Μητσοτάκη με αποφασιστικότητα και πάντα μέσα από μία ανοιχτή, ευρεία, διαδικασία διαβούλευσης προχωρά στην υλοποίηση ενός θεσμικού μεταρρυθμιστικού έργου στον τομέα της δικαιοσύνης. Μέσα από τη θεσμική αυτή παρέμβαση επιχειρείται να μπει ένα οριστικό τέλος στην αίσθηση ατιμωρησίας που ενδεχομένως υπάρχει. Παράλληλα μετουσιώνεται σε πράξη η εκπεφρασμένη εδώ και καιρό πρόθεση της Κυβέρνησης για την επιτάχυνση της δικαιοσύνης, για να διεξάγονται γρηγορότερα οι δίκες.

Ειδικότερα, στο νομοσχέδιο που συζητάμε σήμερα περιλαμβάνεται σειρά ρυθμίσεων τόσο για τον περιορισμό των αναβολών όσο και για την απλοποίηση και συντόμευση των δικαστικών διαδικασιών. Όλοι μιλούν άλλωστε για επιτάχυνση της ποινικής δικαιοσύνης. Το ζητούμενο είναι αυτή η επιτάχυνση να μη λειτουργεί εις βάρος του στόχου της ποιοτικής αναβάθμισης της δίκης και της ορθής απονομής του δικαίου. Γι’ αυτό και οι παρεμβάσεις του νομοσχεδίου για την ταχεία εκδίκαση των ποινικών υποθέσεων είναι στοχευμένες.

Οι κυριότερες ρυθμίσεις αναφορικά με τον Κώδικα Ποινικής Δικονομίας επικεντρώνονται στην αντιμετώπιση χρόνιων παθογενειών και αφορούν τη συντόμευση δικαστικών διαδικασιών, τη θεσμοθέτηση κυρώσεων μέσα από υψηλά χρηματικά πρόστιμα για τους δικομανείς και όσους με δόλιες και αβάσιμες μηνύσεις εμποδίζουν ή παρακωλύουν το έργο του μηχανισμού απονομής της δικαιοσύνης, τον περιορισμό του αριθμού των αναβολών της ποινικής δίκης ανεξαρτήτως αιτίας σε μία αναβολή ανά υπόθεση και τη μη τήρηση της διαδικασίας των δικαστικών συμβουλίων σε πολλαπλά κακουργήματα, προκειμένου να επιταχυνθεί η εκδίκασή τους.

Στο ζήτημα των ποινών προβλέπεται η αυστηροποίησή τους για τις κακουργηματικές πράξεις. Συγκεκριμένα, αυξάνεται το ανώτατο όριο κάθειρξης για κακουργήματα από τα δεκαπέντε χρόνια που είναι σήμερα στα είκοσι. Σε περιπτώσεις ύπαρξης πολλών αδικημάτων μαζί, των λεγόμενων «κατά συρροή», τότε η ποινή αυξάνεται από τα είκοσι στα είκοσι πέντε έτη και αντίστοιχα για τα κατά συρροή πλημμελήματα αυξάνεται από τα οκτώ στα δέκα έτη. Για το έγκλημα της ανθρωποκτονίας από αμέλεια ο χρόνος έκτισης της ποινής αυξάνεται από τους τρεις μήνες στα δύο χρόνια. Επίσης αυστηροποιείται και το πλαίσιο ποινών για την αντιμετώπιση λοιπών εγκλημάτων με σοβαρές κοινωνικές προεκτάσεις.

Στην κατεύθυνση του εκσυγχρονισμού και της ενίσχυσης της αποτελεσματικότητας της ποινικής δίκης περιλαμβάνονται ρυθμίσεις όπως η διεξαγωγή επιμέρους διαδικασιών της ποινικής δίκης με τη χρήση τεχνολογικών μέσων και η ρητή πρόβλεψη της επιβολής του περιοριστικού όρου της ηλεκτρονικής επιτήρησης με δυνατότητα ανίχνευσης κίνησης και εντοπισμού θέσης, το γνωστό σε όλους «βραχιολάκι».

Κυρίες και κύριοι συνάδελφοι, ιδιαίτερα σημαντικές είναι και οι ρυθμίσεις που σχετίζονται με το πλαίσιο για την αντιμετώπιση της ενδοοικογενειακής βίας. Θεσπίζεται πλέον η υποχρέωση των επαγγελματιών, όπως οι εκπαιδευτικοί και οι ψυχολόγοι, να καταγγέλλουν περιστατικά ενδοοικογενειακής βίας. Μάλιστα προβλέπεται ειδικό καθεστώς προστασίας για όσους προβαίνουν σε σχετικές καταγγελίες.

Παράλληλα στον Κώδικα Ποινικής Δικονομίας εντάσσονται πλέον και ρυθμίσεις για την προστασία των ανηλίκων. Αναφέρομαι χαρακτηριστικά στην αυστηροποίηση των ποινών εγκλημάτων βίας που στρέφονται σε βάρος ανηλίκων ή που τελούνται ενώπιόν τους, στον χαρακτηρισμό ως ποινικού αδικήματος της στρατολόγησης ανηλίκων με σκοπό την τέλεση αξιόποινων πράξεων, στη θεσμοθέτηση νέων μέτρων αναμόρφωσης παιδαγωγικού χαρακτήρα για ανήλικους δράστες, όπως η συμμετοχή σε αθλητικά σωματεία ή η παρακολούθηση ειδικών εκπαιδευτικών καλλιτεχνικών ή πολιτιστικών προγραμμάτων.

Στην κατεύθυνση της ενίσχυσης της διαφάνειας στη δημόσια ζωή κινούνται και ρυθμίσεις όπως αυτή που προβλέπει τη θέσπιση για πρώτη φορά ειδικής ποινικής ευθύνης για νομικά πρόσωπα, προς όφελος και για λογαριασμό των οποίων τελούνται εγκλήματα διαφθοράς σε υποθέσεις δωροδοκίας και δωροληψίας υπαλλήλων, πολιτικών και δικαστικών προσώπων.

Τέλος, πολύ σημαντική καινοτομία είναι η προεργασία που γίνεται προκειμένου να εφαρμοστεί στην πράξη ο θεσμός της κοινωφελούς εργασίας για τους καταδικασμένους σε ποινές έως δύο χρόνια. Η προεργασία αυτή αποτυπώνεται στη δημιουργία ειδικής πλατφόρμας με πάνω από χίλιους πεντακόσιους φορείς του δημοσίου, όπως νοσοκομεία και δήμοι, στους οποίους οι καταδικασμένοι σε ποινές έως δύο χρόνια θα προσφέρουν κοινωφελή εργασία.

Κυρίες και κύριοι συνάδελφοι, το σύνολο των διατάξεων του νομοσχεδίου του Υπουργείου Δικαιοσύνης που συζητάμε σήμερα εναρμονίζεται πλήρως με την έννοια του κράτους δικαίου. Το κράτος δικαίου είναι αυτό που εγγυάται την ορθή και γρήγορη απονομή της δικαιοσύνης, αυτό που δεν επιτρέπει να αναπτυχθεί οποιαδήποτε αίσθηση γενικευμένης ατιμωρησίας, αυτό που εγγυάται την ασφάλεια όλων των πολιτών.

Τα χαρακτηριστικά αυτά αποτυπώνονται στη θεσμική αυτή πρωτοβουλία της Κυβέρνησης του Κυριάκου Μητσοτάκη, η οποία πληροί όλες τις προϋποθέσεις για να τύχει ευρείας διακομματικής στήριξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βεσυρόπουλο.

Καλείται στο Βήμα η κ. Πούλου Παναγιού, Βουλευτής του ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τα συντριπτικά νομικά επιχειρήματα κατά του νομοσχεδίου που συζητούμε σήμερα στη Βουλή έχουν κατατεθεί από τους εκπροσώπους του νομικού κόσμου, που το ονομάζουν μάλιστα νομικό σοκ.

Για ακόμη μια φορά η Κυβέρνηση νομοθετεί με όλους τους φορείς κυριολεκτικά αντίθετους: τον Συνήγορο του Πολίτη, την Ένωση για τα Δικαιώματα του Πολίτη, την Ολομέλεια των Δικηγορικών Συλλόγων, την Ένωση Ποινικολόγων, την Εταιρεία Ποινικού Δικαίου και άλλους, ακόμα και την Ένωση Δικαστών και Εισαγγελέων.

Αναρωτιόμαστε αν όλοι αυτοί προσπαθούν να κάνουν αντιπολίτευση στην Κυβέρνησή σας, γιατί σε όλες τις ομιλίες των Βουλευτών της Συμπολίτευσης αποσιωπάται σκόπιμα η αντίθεση του νομικού κόσμου και επικεντρώνονται μόνο στην αντιπαράθεση με την κριτική που ασκούν τα κόμματα της Αντιπολίτευσης.

Προσωπικά θα σταθώ στην ομιλία μου στα κρίσιμα πολιτικά επίδικα του νομοσχεδίου.

Προσπαθείτε να μας πείσετε, κύριοι Υπουργοί, ότι θα επιτύχετε την ταχεία και δίκαιη απονομή της δικαιοσύνης, που φυσικά αφορά όλη την κοινωνία. Γι’ αυτό χρησιμοποιείτε βαρύγδουπα επικοινωνιακά σλόγκαν: πάταξη της μικρομεσαίας εγκληματικότητας, αυστηροποίηση των ποινών, γρήγορη απονομή δικαιοσύνης, ενσωματωμένα όλα στο γενικό αφήγημα «νόμος και τάξη».

Θέλετε να πετύχετε, δηλαδή, εκεί που απέτυχε παταγωδώς ο προκάτοχός σας, ο οποίος έφερε στη Βουλή δεκάδες διατάξεις και νομοσχέδια, από τα οποία σχεδόν κανένα δεν εφαρμόστηκε. Πώς να ξεχάσουμε, για παράδειγμα, την τηλεματική δικαιοσύνη, που καταργεί την αναγκαία διά ζώσης διαδικασία στο ακροατήριο;

Βέβαια οι προμήθειες εξοπλισμού έχουν ήδη γίνει και πολλές αίθουσες δικαστηρίων κοσμούνται κυριολεκτικά με τεράστιες οθόνες που δεν θα χρησιμοποιηθούν ποτέ. Παρεμπιπτόντως, πώς έγιναν αυτές οι προμήθειες, κύριε Υπουργέ; Μήπως και πάλι με απευθείας αναθέσεις;

Αλλά και πώς θα ξεχάσουμε τις επτά τροποποιήσεις του Ποινικού Κώδικα σε λιγότερο από πέντε χρόνια; Συνεχίζετε προκλητικά να νομοθετείτε με προχειρότητα, αλλά συστηματικά εξυπηρετείτε τα επικοινωνιακά σας αφηγήματα και συγκεκριμένα συμφέροντα. Κι επειδή αναρωτηθήκατε ποια είναι αυτά τα συμφέροντα, κύριε Μπούγα -σας άκουσα πριν-, τους τραπεζίτες για παράδειγμα.

Ποιοι είναι, λοιπόν, οι δύο πραγματικοί στόχοι που επιδιώκετε με το νομοσχέδιό σας;

Πρώτος στόχος ο κατευνασμός της κοινής γνώμης μέσω του ποινικού λαϊκισμού και της αύξησης των ποινών, για την αποτυχία αντιμετώπισης της εγκληματικότητας που καλά κρατεί μέρα μεσημέρι σε κάθε γειτονιά. Δεν ακούτε προφανώς ούτε την Εισαγγελέα του Αρείου Πάγου -ναι, κύριε Μπούγα, του Αρείου Πάγου- αλλά ούτε και την επιστημονική κοινότητα, που τονίζουν ότι η εγκληματικότητα αντιμετωπίζεται ριζικά μόνο με τη θεραπεία των κοινωνικών αιτιών.

Δεύτερος στόχος σας είναι η συρρίκνωση του μηχανισμού απονομής δικαιοσύνης στο πνεύμα δήθεν εναρμόνισης κόστους-οφέλους που προβλέπει το σχέδιο Πισσαρίδη και η μελέτη της Παγκόσμιας Τράπεζας. Πραγματικός σας στόχος, όμως, είναι η ελάττωση του αριθμού των δικαστών ως προαπαιτούμενο για την εκταμίευση κονδυλίων από το Ταμείο Ανάκαμψης και Ανθεκτικότητας.

Γι’ αυτό επιβάλλετε μια δήθεν οικονομία κλίμακας, αφού καταργείτε ειρηνοδικεία, εννιακόσιοι εξήντα δύο ειρηνοδίκες πλέον αναβαθμίζονται σε πρωτοδίκες. Έτσι, χωρίς να κάνετε νέες προσλήψεις δικαστών και διοικητικού προσωπικού, προσπαθείτε με μαγικά τρικ να επιτύχετε τους όρους του ταμείου.

Γι’ αυτό κιόλας επισπεύδετε τις διαδικασίες με τις γνωστές σας μεθόδους, την κακή νομοθέτηση και την προσχηματική διαβούλευση, χωρίς νομοπαρασκευαστική επιτροπή, χωρίς τη συμμετοχή των ενώσεων των δικαστών, των δικηγορικών συλλόγων, των νομικών σχολών, των δικαστικών υπαλλήλων, τους οποίους δεν διστάσατε να προσβάλετε με ανεκδιήγητο θράσος. Κι αυτό δεν συνάδει με τον θεσμικό ρόλο του κ. Φλωρίδη, ο οποίος δήλωσε ότι δεν συστήσατε νομοπαρασκευαστική επιτροπή, γιατί δήθεν οι συμμετέχοντες δεν είναι αντικειμενικοί, αλλά υποστηρίζουν τους πελάτες τους. Απίστευτο!

Η Κυβέρνηση των «ημετέρων» συμφερόντων, των ολιγαρχών χορηγών, των απευθείας αναθέσεων, η Κυβέρνηση που υπονομεύει το κράτος δικαίου με τη χειραγώγηση της δικαιοσύνης και των ανεξάρτητων αρχών, με τον έλεγχο των μέσων μαζικής ενημέρωσης, αλλά και με τις παρακολουθήσεις από το «Predator» τι κάνει τώρα; Αμφισβητεί την εντιμότητα και την επιστημονική και επαγγελματική ακεραιότητα του νομικού κόσμου. Το θράσος σας δεν έχει όρια, πραγματικά.

Αλήθεια, με ποιον διαγκωνίζεται άραγε ο κύριος Υπουργός, ο κ. Φλωρίδης, και έχει την ανάγκη να παρουσιάζεται ως βασιλικότερος του βασιλιά; Με τον κ. Χρυσοχοΐδη και τον σωφρονιστικό του κώδικα ή μήπως με την κ. Διαμαντοπούλου, που έφτασε στο σημείο να εγκαταλείψει ακόμα και την επιτροπή για να παραστεί σε εκδήλωσή της, ευτελίζοντας έτσι τη νομοθετική διαδικασία;

Όπως και εκείνοι οι πάλαι ποτέ εκσυγχρονιστές, έτσι και ο κ. Φλωρίδης εξαργύρωσαν τα ένσημά τους, ως πρωτοπαλίκαρα του αντι-ΣΥΡΙΖΑ μετώπου. Σε τι άλλο, άραγε, αποσκοπεί;

Η Κυβέρνησή σας, κύριε Υπουργέ, όμως, συνεχίζει να κωφεύει απέναντι στον εξευτελισμό και διασυρμό της χώρας στο Ευρωπαϊκό Κοινοβούλιο, με το ψήφισμα-κόλαφο που προκαλέσατε με τις πολιτικές σας, την υπονόμευση του κράτους δικαίου και τη λειτουργία της δημοκρατίας. Ούτε μία ούτε δύο, αλλά είκοσι οκτώ παραβάσεις σάς καταλογίζονται.

Τώρα κωφεύετε και με τη βοήθεια των ΜΜΕ -της εκατοστής όγδοης θέσης στην κατάταξη- δήθεν αδιαφορείτε και έχετε ήδη ξεκινήσει μια συκοφαντική προπαγάνδα κατά της Αντιπολίτευσης, ότι δήθεν αυτή θα ευθύνεται για τις μειώσεις των ευρωπαϊκών κονδυλίων, αντί να αναλαμβάνετε την ευθύνη για τις πολιτικές σας.

Κυρίες και κύριοι συνάδελφοι, θα αναφερθώ στις επιπτώσεις του νομοσχεδίου στην καθημερινή ζωή των πολιτών, παραθέτοντας μερικές χαρακτηριστικές περιπτώσεις.

Κατ’ αρχάς, το άμεσο αποτέλεσμα της εφαρμογής του νομοσχεδίου θα είναι η συμφόρηση των φυλακών και, αν λάβουμε υπ’ όψιν τις δραματικές συνθήκες στις φυλακές σήμερα αλλά και επίσης ότι λόγω της ιδεοληψίας της Κυβέρνησης οι αγροτικές φυλακές παραμένουν άδειες, προκύπτει επείγουσα ανάγκη ανέγερσης νέων φυλακών, για να χωρέσουν επιπλέον και τους ελεύθερους επαγγελματίες, τους γιατρούς, τους μηχανικούς κ.ά., που θα βρεθούν άμεσα στις φυλακές ως έχοντες επαγγελματική ευθύνη.

Απευθύνομαι στους συναδέλφους μηχανικούς και τους λέω ότι εάν ένας εργαζόμενος στο γιαπί αφαιρέσει το κράνος του ή δεν τηρήσει τα μέτρα προστασίας και προκληθεί ατύχημα, θα βρεθούμε για τρία τουλάχιστον χρόνια στη φυλακή.

Αληθεύει, κύριε Υπουργέ, ή όχι;

Επίσης, θα γεμίσουν οι φυλακές με ανήλικα παιδιά, αφού διευρύνονται οι περιπτώσεις εγκλεισμού ανηλίκων, αν και αυτά χρειάζονται εκπαίδευση και όχι φυλάκιση, όπως τεκμηριώνουν αναλυτικά οι αρμόδιοι επιστημονικοί και κοινωνικοί φορείς.

Δεύτερον, ενισχύεται η αρμοδιότητα των μονομελών δικαστηρίων σε βάρος των πολυμελών, περιορίζεται ο ρόλος των δικαστικών συμβουλίων, αλλά θεσπίζεται και η συνοπτική αρχειοθέτηση των υποθέσεων. Αποδυναμώνετε, δηλαδή, έτσι τις εγγυήσεις για μια δίκαιη δίκη και αυξάνετε τις πιθανότητες για δικαστική πλάνη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ την ανοχή σας, παρακαλώ.

Ωστόσο, όλοι γνωρίζουμε ότι οι καθυστερήσεις δεν θα αντιμετωπιστούν, αφού η Κυβέρνηση δεν προχωρά σε προσλήψεις διοικητικού προσωπικού, όπως ανέφεραν χαρακτηριστικά και στην ακρόαση των φορέων οι δικαστικοί υπάλληλοι, αλλά ούτε και αυτούς ακούτε.

Τρίτον, αυξάνονται τα παράβολα. Δεν θα επεκταθώ, για να συντομεύσω.

Δηλαδή, κύριε Υπουργέ, οι μη έχοντες θα πάνε φυλακή; Και τους χαρακτηρίζετε και δικομανείς, για να τους επιβάλλετε επιπλέον πρόστιμα.

Τέλος, θέλω να αναφερθώ σε ένα θέμα του δικαστικού χάρτη, ξέρω δεν είναι της παρούσης, όμως έχει δημιουργήσει πολύ μεγάλες αντιδράσεις, και στην εκλογική μου περιφέρεια, τη Βοιωτία. Η Κυβέρνηση, λοιπόν, σχεδιάζει να συγχωνεύσει και να καταργήσει στη συνέχεια ένα από τα δύο πρωτοδικεία της Βοιωτίας, που λειτουργούν στη Λιβαδειά και στη Θήβα. Με την πολιτική τού «διαίρει και βασίλευε» έχει πραγματικά αναμοχλεύσει αντιθέσεις και διχασμούς, χωρίς να εξετάζει τα πραγματικά στοιχεία βιωσιμότητας των δύο πρωτοδικείων. Δεν θα επεκταθώ. Ξέρετε ότι οι τοπικές κοινωνίες είναι στα κάγκελα. Όταν έρθει η στιγμή, θα αναφερθούμε περισσότερο και σε αυτό, στις συγχωνεύσεις, που κι αυτές δήθεν συμβάλλουν στην ταχύτερη απονομή δικαιοσύνης.

Κυρίες και κύριοι συνάδελφοι, και αυτό το νομοσχέδιο, αφού εξυπηρετήσει τον πραγματικό σκοπό του, δηλαδή την εκταμίευση της χρηματοδότησης από το Ταμείο Ανάκαμψης και Ανθεκτικότητας, θα παραμείνει ανεφάρμοστο. Γνωρίζουμε ότι πολλές τροποποιήσεις θα έρθουν άμεσα, στο προσεχές μέλλον. Αυτό που δεν γνωρίζουμε είναι αν ο συντάκτης του θα εξακολουθήσει να είναι ο κ. Φλωρίδης.

Σας ευχαριστώ πολύ και για την ανοχή σας, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Επόμενος ομιλητής ο κ. Γκολιδάκης Διαμαντής, Βουλευτής της Νέας Δημοκρατίας.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, καλούμαστε να ψηφίσουμε ακόμα ένα εξαιρετικά σημαντικό νομοσχέδιο, με θεμελιώδεις μεταρρυθμίσεις, ένα νομοσχέδιο με πολλαπλή στόχευση, κινούμενο στη μία και μόνο κατεύθυνση, που δεν είναι άλλη από το συμφέρον των πολιτών. Καλύπτουμε κενά και προβλήματα τα οποία προέκυψαν στην ελληνική κοινωνία, με συγκεκριμένες παρεμβάσεις.

Το νομοσχέδιο περιλαμβάνει ουσιαστικές τροποποιήσεις στον Ποινικό Κώδικα, που αποσκοπούν στην ενίσχυση της αποτελεσματικότητας και της δικαιοσύνης του ποινικού συστήματος. Προβλέπονται αναθεωρήσεις στις ποινικές κυρώσεις, με στόχο την αύξηση της αποτρεπτικής τους δράσης και την προστασία του κοινού.

Η αποτελεσματική εφαρμογή του αναμένεται να συμβάλει στην καταπολέμηση της ατιμωρησίας, στην ενίσχυση του αισθήματος ασφάλειας της ελληνικής κοινωνίας, αλλά και στην επιτάχυνση και ποιοτική αναβάθμιση της ποινικής δίκης.

Η ενίσχυση του αισθήματος της ασφάλειας του πολίτη στη χώρα επιτυγχάνεται με την αντιμετώπιση της μικρομεσαίας εγκληματικότητας, με βασικό μέσο την έκτιση των ποινών. Ποινές ακόμα και στα πλημμελήματα θα εκτίονται πραγματικά, είτε εν μέρει είτε στο σύνολό τους. Η αναστολή της ποινής για πλημμελήματα μετατρέπεται από κανόνα σε εξαίρεση και από φυλάκιση υπό όρους θα εναπόκειται στην ουσιαστική κρίση του δικαστικού συμβουλίου, ανάλογα με την επικινδυνότητα του εγκλήματος και τα ατομικά κοινωνικά χαρακτηριστικά του δράστη.

Για ποινές φυλάκισης έως δύο έτη προτεραιότητα αποτελεί η έκτιση ποινών με τους εναλλακτικούς τρόπους και είναι καθήκον μας να διασφαλίσουμε ότι οι ποινές που επιβάλλονται είναι αναλογικές, αποτρεπτικές και αναμένεται να αποκαταστήσουν την τάξη στον κοινωνικό ιστό. Φυσικά σε κάθε ποινική δίκη αντικείμενο απόδειξης αποτελεί η ενοχή του κατηγορουμένου, ο οποίος είναι αθώος, λόγω του τεκμηρίου αθωότητας, προφανώς μέχρι τη νόμιμη απόδειξη της ενοχής του.

Έχουμε δει όλα αυτά τα χρόνια παράνομες πράξεις να συμβαίνουν ξανά και ξανά, καθώς οι δράστες γνωρίζουν ότι πιθανώς δεν θα εκτίσουν μέρος ποινής τους. Χρειάστηκε, λοιπόν, να βρεθεί λύση, ώστε να υπάρξει ένας παράγοντας πρόληψης και αποτροπής προς τους παραβάτες από την τέλεση αξιόποινων πράξεων. Διότι όσο αυστηρές κι αν είναι οι ποινές, αν δεν εκτίονται, προφανώς είναι σαν να μην επιβάλλονται.

Πολύ σημαντικό και άξιο αναφοράς επίσης είναι το γεγονός ότι δημιουργεί το κατάλληλο υποστηρικτικό περιβάλλον για τα θύματα ενδοοικογενειακής βίας, με την ενίσχυση δημοσίων και ιδιωτικών δομών που τους παρέχουν οικονομική και ψυχολογική στήριξη.

Σε αυτό το σημείο θα πω και κάτι που προσωπικά με κάνει πολύ περήφανο. Πριν λίγους μήνες διοργανώσαμε στη Θεσσαλονίκη, την ιδιαίτερη πατρίδα μου, μια ημερίδα για την ενδοοικογενειακή βία και τη βία κατά των γυναικών. Μας τίμησε με την παρουσία της και η Υφυπουργός οικογενειακής πολιτικής. Τόνισα ότι η Κυβέρνηση με Πρωθυπουργό τον Κυριάκο Μητσοτάκη δεν θα αφήσει κανένα τέτοιο θύμα αβοήθητο και θα κάνουμε τα πάντα για να είμαστε δίπλα τους.

Γι’ αυτό και ενισχύουμε την προστασία του θεσμού της οικογένειας, της ανηλικότητας και των θυμάτων, κυρίως των γυναικών φυσικά, που πλήττονται με αυξανόμενη ένταση από συμπεριφορές ενδοοικογενειακής βίας, στο προστατευτικό πλέγμα του άρθρου 227, που θωρακίζει το θύμα κατά τον τρόπο εξέτασης και το προφυλάσσει από επαναλαμβανόμενη έκθεση σε ψυχική ταλαιπωρία -πολύ σημαντικό-, τη θέσπιση υποχρέωσης των επαγγελματιών -εκπαιδευτικοί, ψυχολόγοι, συνάδελφοι γιατροί- να καταγγέλλουν περιστατικά ενδοοικογενειακής βίας, με ταυτόχρονη ενίσχυση του πλέγματος προστασίας από ενδεχόμενες σε βάρος τους κακόβουλες μηνύσεις, και την ενίσχυση των δικονομικών μέσων, με σκοπό την προστασία των θυμάτων και την πρόληψη υποτροπής των δραστών.

Βέβαια δεν θα μπορούσα να μην αναφερθώ σε κάτι, κυρίες και κύριοι συνάδελφοι, που αντιμετωπίζουμε χρόνια στον ιατρικό χώρο και έχει πάρει διαστάσεις το τελευταίο χρονικό διάστημα και δεν είναι άλλο από τη διατάραξη λειτουργίας στις υπηρεσίες νοσηλευτικών ιδρυμάτων.

Ενδεικτικά παραδείγματα:

Συνοδός ασθενούς γρονθοκοπεί στο πρόσωπο ειδικευόμενο γιατρό στην παθολογική κλινική μεγάλου νοσοκομείου της πόλης μου, της Θεσσαλονίκης, γιατί ζητά, απαιτεί, εδώ και τώρα, σε μέρα γενικής εφημερίας να καθαριστεί μια κατάκλιση από ειδικό πλαστικό χειρουργό και ο γιατρός καταλήγει στο αυτόφωρο με τον δράστη, καθώς γίνονται εκατέρωθεν μηνύσεις.

Δύο γυναίκες, σε άλλο περιστατικό, πάλι πάνω σε εμάς, στη Θεσσαλονίκη, απαιτούν αναρρωτική άδεια, για να απαλλαγούν από την εφορευτική επιτροπή. Προφανώς ο γιατρός τούς εξηγεί ότι δεν μπορεί να το κάνει. Του επιτίθενται, πρώτα λεκτικά, με βρισιές και κατάρες, και μετά περνούν στη χειροδικία, χτυπώντας στο πρόσωπο και στο κεφάλι τον γιατρό. Όπως και περιστατικά στο κέντρο υγείας ανατολικά και το έχω υποσχεθεί αυτό και στους συναδέλφους και στη συνάδελφο, τη Σμαράγδα, που ήταν θύμα αυτής της επίθεσης.

Κι είναι μόνο κάποια από τα πολλά περιστατικά βίας κατά των υγειονομικών. Αυξάνονται σε ένταση και πλέον όποιος εισέρχεται σε χώρο υγειονομικής περίθαλψης με οποιονδήποτε τρόπο, παρενοχλεί το έργο εκεί είτε με φωνασκίες, θόρυβο, ύβρεις, απειλές κατά του ιατρικού, υγειονομικού προσωπικού, υπαλλήλων ή ασθενών και διαταράσσει τη λειτουργία του, τιμωρείται με ποινή φυλάκισης τουλάχιστον ενός έτους και χρηματική ποινή και, αν η πράξη συνδέεται με βιαιοπραγία, με ποινή φυλάκισης τουλάχιστον δύο ετών και χρηματική ποινή.

Ήταν πάγιο και δίκαιο αίτημα των ιατρικών συλλόγων της χώρας, του Πανελληνίου Ιατρικού Συλλόγου και του Ιατρικού Συλλόγου Θεσσαλονίκης, με το οποίο ταυτίστηκα, το στήριξα κι είμαι περήφανος που πλέον θα γίνει νόμος του κράτους.

Ακόμα κρίθηκε σκόπιμη η επαναφορά του μέτρου ασφαλείας δικαστικής απέλασης. Τελικά η προσθήκη αυτή θα θωρακίσει το εθνικό συμφέρον της χώρας.

Εξαιρετικά σημαντικό σκέλος του νομοσχεδίου η αυστηροποίηση των ποινών για τις περιπτώσεις εμπρησμού δάσους, κάτι το οποίο μας πληγώνει όλους μας, όλους τους Έλληνες πολίτες, με κίνδυνο σε ανθρώπους, βλάβη σε κοινωφελείς εγκαταστάσεις ή πρόκληση ευρείας οικολογικής καταστροφής. Η συχνότητα και οι συνέπειες του εν λόγω αδικήματος στο περιβάλλον, στην ποιότητα ζωής μας είναι στοιχεία που δικαιολογούν εξαιρετικές ρυθμίσεις, χωρίς να παραβλάπτουν προφανώς την αρχή της αναλογικότητας και την αρμονία με τις λοιπές διατάξεις του Ποινικού Κώδικα.

Κλείνοντας, βασική επιδίωξη του νομοσχεδίου είναι η επιτάχυνση διαδικασιών και του χρόνου της ποινικής δίκης, για να μην ταλαιπωρούνται για χρόνια οι πολίτες, κάτι το οποίο το συζητούν συνεχώς μέσα στην κοινωνία και στις δικαστικές αίθουσες και κάτι το οποίο κοστίζει στην τσέπη μας, στην τσέπη των πολιτών, και κοστίζει βέβαια και στην ψυχολογία τους.

Ενδεικτικά αναφέρω ότι προβλέπεται η άμεση εκδίκαση χωρίς τήρηση της χρονοβόρας διαδικασίας συμβουλίων σε σοβαρά κακουργήματα. Έγινε πολύς λόγος γι’ αυτό, κύριοι συνάδελφοι. Προβλέπονται υψηλά χρηματικά πρόστιμα για τους δικομανείς και για όσους με δόλιες και προφανώς αβάσιμες μηνύσεις απασχολούν ασκόπως τον μηχανισμό απόδοσης δικαιοσύνης, όπως και τη διεξαγωγή επιμέρους διαδικασιών της ποινικής δίκης με τη χρήση τεχνολογικών μέσων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, είναι βέβαιο ότι το νομοσχέδιο ανταποκρίνεται στις αυξανόμενες ανάγκες της κοινωνίας μας για αποτελεσματικότερη διαχείριση των ποινικών υποθέσεων και ενίσχυση της προστασίας των θυμάτων, δημιουργώντας ένα πιο δίκαιο και πιο ασφαλές περιβάλλον για τους πολίτες.

Συνολικά η εφαρμογή αυτών των μέτρων θα συμβάλει στην προαγωγή της δικαιοσύνης και της κοινωνικής ευημερίας για όλους τους Έλληνες πολίτες. Το περί δικαίου αίσθημα είναι πάρα πολύ ψηλά στην αξιολόγησή τους. Και είναι σαφές ότι ποινική δικαιοσύνη αποτελεί θεμέλιο λίθο του κοινωνικού μας συμβολαίου. Αυτό το νομοσχέδιο οδηγεί στην αναβάθμιση της απονομής της. Γι’ αυτό και σας καλώ να το υπερψηφίσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Γκολιδάκη για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Γιώργος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η χώρα και η ελληνική κοινωνία διανύουν μια κρίσιμη περίοδο, κατά την οποία το κράτος δικαίου, η δικαιοσύνη και εν τέλει οι δημοκρατικοί θεσμοί απαξιώνονται, τίθενται εν αμφιβόλω και σταδιακά ακυρώνονται συστηματικά από την Κυβέρνηση της Νέας Δημοκρατίας.

Το πρόσφατο ψήφισμα του Ευρωπαϊκού Κοινοβουλίου, κόλαφος κατά της Κυβέρνησης, το επιβεβαιώνει. Ταυτόχρονα, η ανασφάλεια των πολιτών για ουσιαστικά ζητήματα καθημερινότητας κλιμακώνεται. Η βαριά εγκληματικότητα, και όχι μόνον, αυξάνεται, ενώ η Κυβέρνηση επιλέγει την ένταση της ποινικής καταστολής για τη μικρομεσαία εγκληματικότητα και τους ανήλικους παραβάτες.

Το γεγονός ότι, με την υπό κρίση νομοθέτηση, εισάγεται η δέκατη έβδομη τροποποίηση στις διατάξεις των ποινικών κωδίκων είναι πρωτοφανές και προκαλεί ανασφάλεια δικαίου, καθώς μεταβάλλεται συνεχώς το πλαίσιο της αντιμετώπισης του εγκλήματος.

Ταυτόχρονα, με τις αλλαγές στον Κώδικα Ποινικής Δικονομίας, αφαιρούνται από την ποινική δίκη δομικά στοιχεία της, αφού εξοβελίζονται ουσιαστικές εγγυήσεις που μέχρι τώρα διασφαλίζονταν. Προτάσσεται έτσι, έναντι του δικαιοκρατικού και εγγυητικού χαρακτήρα της ποινικής νομοθεσίας που χαρακτηρίζει ένα κράτος δικαίου, ο βαθιά συντηρητικός και ταξικός χαρακτήρας της στο πλαίσιο του ποινικού συστήματος.

Με τις υπό συζήτηση τροποποιήσεις, το αποτέλεσμα θα είναι ακριβώς το αντίθετο με αυτό που εμφανίζεται ως επιδιωκόμενος σκοπός του νομοσχεδίου. Δηλαδή, αντί να υπάρξει επιτάχυνση των δικών και αναβάθμιση της ποινικής διαδικασίας, θα υπάρξει υπερσυμφόρηση των δικαστηρίων, σημαντική αύξηση του αριθμού των κρατουμένων στα ήδη υπερπλήρη σωφρονιστικά καταστήματα, περιορισμός των δικαιωμάτων των κατηγορουμένων, υποβάθμιση του ρόλου των συνηγόρων, ανατροπή της δικαιοπολιτικής και δογματικής ισορροπίας του ποινικού συστήματος και σημαντική όξυνση των προβλημάτων στο πεδίο.

Η επιστημονική κοινότητα αλλά και οι λειτουργοί της δικαιοσύνης στο πεδίο, στο σύνολό τους, έχουν καταλήξει ότι οι βαριές ποινές δεν είναι εκείνες που εξασφαλίζουν την αποτροπή και την πάταξη της εγκληματικότητας. Όμως, βάσει του νομοσχεδίου, η φυλακή καθίσταται ο ακρογωνιαίος λίθος της έκτισης των ποινικών κυρώσεων. Θεωρείται αποτελεσματική, διότι έτσι δήθεν πλήττει το αίσθημα ατιμωρησίας, που ευνοεί την εγκληματικότητα.

Ειδικότερα η αντίληψη που εκφράζεται στο νομοσχέδιο βρίσκεται σε πλήρη αντίθεση με τη διεθνώς αναγνωρισμένη γενική αρχή για τη χρήση της ποινής ως έσχατης επιλογής. Το νομοσχέδιο δεν λαμβάνει υπ’ όψιν την καταλυτική κριτική στην αόριστη και αξιολογική έννοια της επικινδυνότητας και την επαναφέρει έμμεσα, καθώς εισάγει την πιθανότητα επανάληψης του εγκλήματος ως προϋπόθεση για χορήγηση της υφ’ όρον απόλυσης.

Εξάλλου από τις συνέπειες που είναι βέβαιο ότι θα έχει η σχετική εφαρμογή του νόμου στον αριθμό των κρατουμένων συνάγεται ότι δεν συνεκτιμάται η κοινωνική πραγματικότητα των φυλακών, δηλαδή η ζοφερή κατάσταση των φυλακών και η διεθνής διαπόμπευση της χώρας μέσω εκθέσεων της Ευρωπαϊκής Επιτροπής για την πρόληψη των βασανιστηρίων και των καταδικαστικών αποφάσεων του Ευρωπαϊκού Δικαστηρίου Δικαιωμάτων του Ανθρώπου.

Σε αυτό το πλαίσιο καταργείται η αναλογικότητα μεταξύ αδίκου πράξεως- ενοχής και ποινής, στο πλαίσιο της οποίας και ο συνεργός τιμωρείται με την ποινή του αυτουργού, παρ’ ότι ο ρόλος του, ακόμη και του άμεσου συνεργού στο έγκλημα, είναι οπωσδήποτε μικρότερος του αυτουργού.

Αυξάνονται οριζόντια και χωρίς σοβαρή τεκμηρίωση τα όρια των ποινών, το ανώτατο όριο κάθειρξης στα είκοσι χρόνια από τα δεκαπέντε, και περιορίζονται οι δυνατότητες αναστολής έκτισης της ποινής. Περιορίζεται δραστικά το διεθνώς αναγνωρισμένο ευεργετικό μέτρο της υφ’ όρον απόλυσης, καταστρατηγείται πλήρως η έννοια, η λειτουργία και ο σκοπός της και επαναφέρονται, ως κριτήρια ασφαλούς χορήγησής της, προϋποθέσεις πρόγνωσης και υποτροπής, όχι με κριτήριο τη διαγωγή του κρατουμένου, αλλά την επικινδυνότητα της πράξης την οποία έχει τελέσει και για την οποία έχει καταδικαστεί. Επομένως εμφανίζεται να κρίνεται για μια δεύτερη φορά.

Επίσης, σε αυτό το πλαίσιο ρυθμίζεται η αυστηροποίηση των επιβαλλομένων ποινών, υπάγονται στην αυστηροποίηση και οι ανήλικοι, διευρυνομένου του ανώτατου ορίου φυλάκισης των ανηλίκων κατά δύο χρόνια. Θεσμοθετείται η «περισσότερη φυλακή» για τα νέα παιδιά, που μπορεί να μείνουν στη φυλακή μέχρι και δέκα χρόνια.

Στον αντίποδα, η επιστημονική κοινότητα έχει καταλήξει στο συμπέρασμα ότι η «περισσότερη φυλακή» για τους ανήλικους οδηγεί σε περισσότερες παραβάσεις και παραβάτες. Η αυξανόμενη παραβατικότητα των ανηλίκων που παρατηρείται τα τελευταία χρόνια μόνο με κοινωνικές πολιτικές μπορεί να αντιμετωπιστεί στην οικογένεια, στο σχολείο και αλλού, μόνο με πρόνοια και φροντίδα, όχι με «περισσότερη φυλακή».

Με τις αλλαγές στα ηλικιακά όρια των νεαρών ανηλίκων υπονομεύεται επίσης κάθε δυνατότητα και πιθανότητα επανένταξής τους στην κοινωνία. Η αλλαγή του ορίου της μετεφηβικής ηλικίας, από τα είκοσι πέντε στα είκοσι ένα έτη, συνεπάγεται ότι οι νεαροί σήμερα ενήλικες, παραδείγματος χάριν είκοσι δύο ετών, θα εκτίουν ποινές σε συγχρωτισμό με υπότροπους ενήλικες, έμπειρους εγκληματίες και «ισχυρούς» των φυλακών. Το αποτέλεσμα θα είναι να καταλήγουν νεαρά παιδιά στη φυλακή, χωρίς να τους δίδεται η δυνατότητα να ξεφύγουν από τον φαύλο κύκλο της παραβατικότητας.

Επιπλέον διευρύνεται το πεδίο εφαρμογής του αδικήματος της διατάραξης λειτουργίας της υπηρεσίας, για να συμπεριληφθούν και τα σχολεία, έτσι ώστε να καταδικάζονται και «ανυπάκουοι» μαθητές.

Επανέρχεται το απαράδεκτο και αναποτελεσματικό μέτρο της χρηματικής ποινής, που εξαγοράζει την ελευθερία για τους έχοντες. «Τιμοκατάλογοι» παντού, στην εκπαίδευση, στην υγεία και εν προκειμένω στην απονομή της δικαιοσύνης, κύριε Υπουργέ.

Οι συγκεκριμένες αλλαγές στον Ποινικό Κώδικα αντιστοιχούν, «κουμπώνουν», με τις αλλαγές στον Κώδικα Ποινικής Δικονομίας οι οποίες τις συνοδεύουν. Σε αυτό το πλαίσιο, ουσιαστικά καταργούνται οι θεσμικές εγγυήσεις της δίκαιης δίκης αλλά και τα δικαιώματα του κατηγορουμένου. Η συρρίκνωση των εγγυήσεων του πολίτη για μια δίκαιη δίκη αποτυπώνεται στον περιορισμό μέχρι κατάργησης της ενδιάμεσης κρίσης, δηλαδή των βουλευμάτων των δικαστικών συμβουλίων, στο όνομα της ταχύτητας, που, όμως, εκτός των άλλων, θα προκαλέσει ακόμη μεγαλύτερες καθυστερήσεις και αμφισβήτηση του ρόλου του φυσικού δικαστή. Και επιπλέον αποτυπώνονται στην αντικατάσταση των τριμελών δικαστηρίων, ακόμη και για πολύπλοκες υποθέσεις, στην ανάθεση της πλειονότητας των ποινικών υποθέσεων σε μονομελή δικαστήρια, που γίνεται από εξαίρεση κανόνας, και στην καθιέρωση των τριμελών πλημμελειοδικείων ως τρισυπόστατων.

Περαιτέρω ταξικού χαρακτήρα ρυθμίσεις αποτελούν οι προβλέψεις που αυξάνουν το κόστος προσφυγής στη δικαιοσύνη για τους πολίτες. Ενδεικτικά, οι αναβολές για κώλυμα συνηγόρου μπορούν να είναι μέχρι και δύο, απαιτούνται παράβολα αρκετών ευρώ, τα οποία δεν επιστρέφονται, ανεξαρτήτως της αποδοχής ή μη των αιτήσεων.

Κινείστε, όπως είπα και προηγουμένως, στη λογική του «τιμοκαταλόγου». Είστε η Κυβέρνηση των «τιμοκαταλόγων». Είναι, όμως, αναμενόμενο να έχετε εμμονή με τους «τιμοκαταλόγους» παντού, αφού οδηγός σας είναι η ιδιωτικοποίηση και η εμπορευματοποίηση των πάντων, στα πεδία της εκπαίδευσης, της υγείας, με τις απογευματινές και χειρουργικές επεμβάσεις, και εν προκειμένω της δικαιοσύνης, όπου κυριαρχεί η εισπρακτική λογική. Αυτός που τα έχει πληρώνει και «καθαρίζει».

Κυρίες και κύριοι συνάδελφοι, εν κατακλείδι, με τις πολιτικές της Κυβέρνησης της Νέας Δημοκρατίας το ποινικό και σωφρονιστικό σύστημα της χώρας απομακρύνεται από τη λογική της κοινωνικής επανένταξης και επανακάμπτει στην αναχρονιστική λογική της τιμώρησης και του κοινωνικού «εξοστρακισμού». Το υπό κρίση νομοσχέδιο συνιστά αναχρονισμό και οπισθοδρόμηση. Φοβάμαι, όχι γιατί εσείς θα πληρώσετε τα επίχειρα, αλλά η χώρα και η νέα γενιά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Γιάννης Λαμπρόπουλος.

Ορίστε, κύριε Λαμπρόπουλε, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, κύριοι Υφυπουργοί, με το υπό συζήτηση νομοσχέδιο τροποποιούνται οι διατάξεις του Ποινικού Κώδικα και του Κώδικα Ποινικής Δικονομίας, με σκοπό την επιτάχυνση και την ποιοτική αναβάθμιση της ποινικής δίκης, αλλά και τον εκσυγχρονισμό του νομοθετικού πλαισίου για την πρόληψη και την καταπολέμηση της ενδοοικογενειακής βίας.

Ειδικότερα, τροποποιούνται τα άρθρα που αφορούν στην έκτιση των ποινών στα πλημμελήματα. Η αναστολή της ποινής στα πλημμελήματα μετατρέπεται από κανόνας σε εξαίρεση. Έτσι, γίνεται η προσπάθεια για πραγματική τιμωρία και ουσιαστική πάταξη του μικροεγκλήματος. Καθημερινά ακούμε για διαρρήξεις σε κατοικίες, μικροκλοπές για τις οποίες συλλαμβάνονται από την αστυνομία οι δράστες και μετά αφήνονται ελεύθεροι. Τώρα θα γνωρίζουν ότι θα πηγαίνουν μέσα. Ο φόβος και μόνο θα περιορίσει το μικρό έγκλημα.

Μεταξύ άλλων, το νομοσχέδιο προβλέπει αύξηση του ανωτάτου ορίου κάθειρξης για κακουργήματα από τα δεκαπέντε στα είκοσι έτη, επί συρροής κακουργημάτων στα είκοσι πέντε από είκοσι έτη, αντίστοιχα και επί συρροής πλημμελημάτων στα δέκα έτη από οκτώ. Η αποφυλάκιση υπό όρους θα εναπόκειται στην ουσιαστική κρίση του δικαστικού συμβουλίου, ανάλογα με την επικινδυνότητα του εγκλήματος και τα ατομικά και κοινωνικά χαρακτηριστικά του δράστη.

Οι ποινές και, ακριβέστερα, μεγάλο μέρος των ποινών θα εκτίονται. Έτσι ο κανόνας θα είναι «τέλος στην ατιμωρησία» και οι εξαιρέσεις, πλέον, θα είναι ο ανασταλτικός χαρακτήρας.

Αύξηση της ποινής και απαγόρευση κάθε μορφής αναστολής ή μετατροπής της για το αδίκημα του εμπρησμού δάσους και δέσμευση της περιουσίας του καταδικασθέντος. Ποινικές κυρώσεις για προπαρασκευαστικές πράξεις εμπρησμού. Αναβάθμιση σε κακούργημα της από αμέλεια πρόκλησης πυρκαγιάς δάσους σε συνθήκες με ακραίο δείκτη επικινδυνότητας, όταν αυτή επιφέρει σωματικές βλάβες, θανάτους και βαρύτατη οικολογική βλάβη. Ένταξη της παραβίασης ερυθρού σηματοδότη στις περιπτώσεις κακουργημάτων επικίνδυνης οδήγησης, όταν προκαλείται θάνατος ή βαριά σωματική βλάβη.

Με σκοπό την καταπολέμηση της διαφθοράς, αυστηροποιείται το πλαίσιο ποινών για τα εγκλήματα δωροδοκίας και δωροληψίας υπαλλήλων, πολιτικών και δικαστικών προσώπων, ενώ θεσπίζεται και ειδική ποινική ευθύνη για τα νομικά πρόσωπα προς όφελος και για λογαριασμό των οποίων τελούνται εγκλήματα διαφθοράς. Αυτοί που απέκτησαν περιουσίες με δωροδοκίες, με φακελάκια και άλλα, ενώ δήλωναν ελάχιστα εισοδήματα στην εφορία, δεν θα πρέπει κάποια στιγμή να ελεγχθούν; Οι τράπεζες που έδιναν τα θαλασσοδάνεια σε «ημέτερους» δεν θα πρέπει να ελεγχθούν και να έχουν συνέπειες; Η αυστηροποίηση των ποινών και ο εγκλεισμός για περισσότερα χρόνια στις φυλακές θα περιορίσουν το έγκλημα.

Σε αυτό το νομοσχέδιο εμπεριέχονται και διατάξεις για την επιτάχυνση της ποινικής δίκης. Ο χρόνος απονομής της δικαιοσύνης πρέπει να συντομευθεί και πράγματι γίνεται προσπάθεια προς αυτή την κατεύθυνση. Η Ελλάδα έχει τον μεγαλύτερο αριθμό δικαστών, ανάλογα με τον πληθυσμό της, στην Ευρωπαϊκή Ένωση και δεν υπάρχει δικαιολογία για τόσο μεγάλη καθυστέρηση στην έκδοση των αποφάσεων. Πριν από κάποια χρόνια οι υποθέσεις που ήταν στα πινάκια τελείωναν όλες μέχρι το βράδυ, ενώ τώρα μέχρι τις 15.00΄ και τέλος, όσες προφτάσουν.

Πάρα πολύ χρήσιμες είναι οι προβλέψεις για την προστασία ανηλίκων και για την ενδοοικογενειακή βία.

Κύριε Υπουργέ, κύριε Υφυπουργέ, κυρίες και κύριοι Βουλευτές, το νομοσχέδιο που συζητάμε το χρειάζεται η κοινωνία μας. Ο πολίτης δικαιούται γρήγορης και ορθής απονομής της δικαιοσύνης. Οι πολίτες πρέπει να αισθάνονται ασφαλείς. Θέλουν να τιμωρούνται οι παράνομοι και να βρίσκουν το δίκιο τους. Ενισχύουμε την εμπιστοσύνη των συμπολιτών μας προς τους θεσμούς και εμπεδώνουμε το αίσθημα ασφάλειας, ισονομίας και δικαιοσύνης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για την εξοικονόμηση χρόνου.

Τον λόγο τώρα έχει ο Βουλευτής της Νέας Δημοκρατίας κ. Αναστάσιος Μπαρτζώκας.

Κύριε Μπαρτζώκα, έχετε τον λόγο.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Σας ευχαριστώ, κύριε Πρόεδρε.

Αξιότιμοι κύριοι Υπουργοί, κυρίες και κύριοι συνάδελφοι, η σημερινή νομοθετική πρωτοβουλία του Υπουργείου Δικαιοσύνης συνιστά μια αληθινή τομή στην ποινική δικαιοσύνη. Πρόκειται για μια εμβληματική προσπάθεια της ηγεσίας του Υπουργείου, του Υπουργού κ. Φλωρίδη, του Υφυπουργού κ. Μπούγα, να πάρουμε δραστικά μέτρα ενάντια στην εγκληματικότητα, να βοηθήσουμε στην ταχύτερη λειτουργία της δικαιοσύνης, αλλά και να κάνουμε ουσιαστικές παρεμβάσεις για την προστασία των ανηλίκων και την καταπολέμηση της βίας μέσα στην οικογένεια.

Οι πράξεις βίας, που όλοι βλέπουμε να καταγράφονται σε καθημερινή βάση, έχουν τρία επίπεδα αντιμετώπισης.

Κατ’ αρχάς είναι ένα ανησυχητικό κοινωνικό φαινόμενο και ως τέτοιο το αντιμετωπίζουμε, με στοχευμένες δράσεις στα πρώτα στάδια της διαμόρφωσης του πολίτη, δηλαδή στα σχολεία μας, με καμπάνιες κατά του σχολικού εκφοβισμού, αλλά και εκπαιδεύοντας τη νέα γενιά να στέκεται απέναντι σε κάθε μορφή παραβατικότητας.

Σε δεύτερο επίπεδο είναι κρίσιμη η συμβολή των δυνάμεων της Ελληνικής Αστυνομίας και για αυτό έχουν ιδιαίτερη αξία οι εξαγγελίες του Υπουργείου Προστασίας του Πολίτη για εντατικοποίηση της αστυνόμευσης.

Και σε ένα τρίτο επίπεδο μιλάμε για την αντιμετώπιση των δραστών που τελικώς συλλαμβάνονται.

Σε αυτό το τρίτο στάδιο παρεμβαίνει το σημερινό νομοσχέδιο, που συνιστά μια αληθινή μεταρρύθμιση στην ποινική μεταχείριση των καταδικασθέντων. Στόχος μας είναι να αποκατασταθεί το αίσθημα της ασφάλειας σε όλους τους πολίτες και να μεταδοθεί με σαφήνεια το μήνυμα της μηδενικής ανοχής σε δράστες επικίνδυνων και βίαιων εγκλημάτων, που για πολλά χρόνια δυστυχώς, ειδικά υπό τον Ποινικό Κώδικα που είχε διαμορφώσει ο ΣΥΡΙΖΑ, περνούσαν ελάχιστο ή και μηδενικό χρόνο εντός των φυλακών.

Βασική επιδίωξη του σημερινού νομοσχεδίου και της ηγεσίας του Υπουργείου Δικαιοσύνης είναι να αντιμετωπίσουμε στη σωστή τους βάση πια τα πλημμελήματα, με κριτήριο τη βαρύτητά τους. Και για να ξεκαθαριστεί: Όχι, δεν θα φυλακίζονται όλοι όσοι καταδικάζονται για πλημμελήματα, όπως λανθασμένα έχει ακουστεί το προηγούμενο διάστημα. Θα υπάρχουν, όμως, διαβαθμιζόμενες συνέπειες για τους δράστες, με αξιοποίηση, μάλιστα, εναλλακτικών μέσων έκτισης ποινής, όπως η κοινωφελής εργασία, η οποία εκτελείται σε συνεργασία κυρίως με την τοπική αυτοδιοίκηση. Ταυτόχρονα, εξορθολογίζονται οι ποινές στα κακουργήματα, των οποίων τα ανώτατα όρια είχαν πέσει σε χαμηλά επίπεδα.

Σημαντική είναι και η αναβάθμιση του δικαστικού συμβουλίου στο να εξετάζει και ουσιαστικά δεδομένα της ζωής και της πορείας κάποιου κρατούμενου όταν αποφασίζει για την υφ’ όρον απόλυσή του, ώστε να έχει μια πιο σωστή εικόνα για τον κρατούμενο ο οποίος αιτείται να αποφυλακιστεί.

Πολύ ορθή και αναγκαία και η επαναφορά της δικαστικής απέλασης, που επιτρέπει στους δικαστές να αποφασίζουν την απέλαση ενός αλλοδαπού εγκληματία που κρίνεται επικίνδυνος για την ελληνική έννομη τάξη.

Κατά την άποψή μου, είναι ιδιαίτερης αξίας και οι ρυθμίσεις που γίνονται στην κατεύθυνση της ταχύτερης απονομής της δικαιοσύνης. Όπως όλοι γνωρίζουμε -και ιδιαίτερα όσοι τυχαίνει να είμαστε δικηγόροι-, οι χρόνοι με τους οποίους κινείται η ελληνική δικαιοσύνη είναι ένα ζήτημα πολυσυζητημένο και πολύπλοκο. Έτσι είναι πολύ ενθαρρυντικό ότι σήμερα συζητάμε διατάξεις που θα οδηγήσουν όντως σε μείωση των χρόνων, με κατάργηση του πενταμελούς εφετείου κακουργημάτων αλλά και με απάλειψη του σταδίου της έκδοσης βουλεύματος για κάποιες κατηγορίες αδικημάτων, ώστε να έχουμε πιο άμεσα την εκδίκαση μιας υπόθεσης, χωρίς όμως αυτό -χωρίς η ταχύτητα, δηλαδή- να λειτουργεί, σε καμμία περίπτωση, σε βάρος της ποιότητας και των δικαιωμάτων του κατηγορουμένου, αφού σαφώς έχουν ληφθεί υπ’ όψιν οι αρχές της Ευρωπαϊκής Σύμβασης για τα Δικαιώματα του Ανθρώπου.

Απόδειξη αυτού είναι και η σημερινή αλλαγή που έκανε ο Υπουργός, εισάγοντας την υποχρεωτική παράσταση δικηγόρου στα πλημμελήματα του τριμελούς πλημμελειοδικείου, που συνιστούσε και αίτημα του δικηγορικού σώματος, ώστε να εκπροσωπείται καλύτερα ο κατηγορούμενος και να εξασφαλίζονται πλήρως τα δικαιώματά του.

Σε μια εποχή που οι ανήλικοι είναι συχνά θύματα σε περιστατικά βίας νομίζω ότι έχει ξεχωριστή βαρύτητα η αυστηροποίηση των ποινών για εγκλήματα σε βάρος των ανηλίκων. Οφείλουμε να προστατεύσουμε τα παιδιά μας και να λάβουμε νέα, πιο σοβαρά και αποτελεσματικά μέτρα για την ασφάλειά τους. Αυτό γίνεται με το σημερινό νομοσχέδιο.

Αντίστοιχα, λαμβάνουμε πολύ σοβαρά υπ’ όψιν τα μηνύματα για αυξανόμενα περιστατικά βίας μέσα στις οικογένειες και σε αυτή την κατεύθυνση γίνονται παρεμβάσεις, ώστε να προστατεύονται ακόμη περισσότερο τα θύματα και να τους παρέχουμε όλη την απαραίτητη ψυχολογική αλλά και οικονομική στήριξη.

Συνολικά, λοιπόν, έχουμε ένα νομοθέτημα το οποίο καλύπτει το κοινό περί δικαίου αίσθημα, όχι μόνο ως προς την αυστηροποίηση της ποινικής μεταχείρισης κάποιων εγκλημάτων, αλλά και ως προς την προστασία των θυμάτων και των ανηλίκων. Διότι, πρώτα και πάνω από όλα, θέλουμε όλοι οι πολίτες να νιώθουν ασφαλείς.

Να γνωρίζουν, λοιπόν, ότι η Κυβέρνηση δεν δείχνει καμμιά απολύτως ανοχή στη βία και στην εγκληματικότητα, ενώ θεσπίζει διατάξεις που θα λειτουργήσουν αποτρεπτικά στα περιστατικά ανομίας. Διότι για την Κυβέρνηση και για τη Νέα Δημοκρατία στο επίκεντρο είναι ο πολίτης, είναι η κοινωνική ηρεμία και η ειρήνη, όπως και η καλύτερη δυνατή απονομή της δικαιοσύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Μπαρτζώκα, και για την οικονομία στον χρόνο.

Τον λόγο τώρα έχει ο Βουλευτής της Νέας Δημοκρατίας, ο κ. Βασιλειάδης Βασίλειος.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριοι Υπουργοί, αγαπητές και αγαπητοί συνάδελφοι, υπάρχει μια μεγάλη συζήτηση το τελευταίο διάστημα για το κράτος δικαίου στην Ελλάδα. Η Αντιπολίτευση προσπαθεί να πείσει, συκοφαντώντας ακόμα και τη χώρα μας στο εξωτερικό, ότι δεν υπάρχει.

Τα δεδομένα, όμως, και η πραγματικότητα λένε άλλα. Η βελτίωση της κατάστασης σε μια χώρα δεν χτίζεται με καταγγελίες και μομφές. Χτίζεται με σκληρή δουλειά και προσπάθεια.

Σχεδόν πέντε χρόνια από την ανάληψη της διακυβέρνησης από τη Νέα Δημοκρατία και τον Κυριάκο Μητσοτάκη και η χώρα μας δεν έχει καμμία σχέση με την Ελλάδα της οικονομικής κρίσης και της υποτέλειας των εποχών προ του 2019. Όμως, χρειάζεται συνεχής προσπάθεια ουσίας και θα πρέπει να καταλάβουμε ότι οι συκοφαντίες και οι ανούσιες κατηγορίες δεν βοηθούν. Αντίθετα, νομοθετικές πρωτοβουλίες όπως η σημερινή είναι που οδηγούν τη χώρα και ενισχύουν το κράτος δικαίου.

Το υπό συζήτηση σχέδιο νόμου φέρνει σημαντικές μεταρρυθμίσεις, οι οποίες επικαιροποιούν τον Ποινικό Κώδικα, με βάση τις ανάγκες του σήμερα. Βελτιώνει κατά πολύ τις διαδικασίες, ενώ δημιουργεί πιο δίκαιη απονομή δικαιοσύνης. Η μεταρρύθμιση αυτή αποτελεί μια επιταγή της ελληνικής κοινωνίας, καθώς βλέπουμε πως υπάρχει μια συνεχής απαξίωση προς τη νομιμότητα από ομάδες εγκληματιών διαφόρων επιπέδων, αφού οι ποινές πλέον φαίνεται πως δεν τρομάζουν τους επίδοξους εγκληματίες ούτε και η απειλή της φυλάκισής τους αποτρέπει από την τέλεση κακουργημάτων.

Παράλληλα, έχουμε γίνει τα τελευταία χρόνια μάρτυρες εγκλημάτων ενδοοικογενειακής βίας, που, ειδικά μετά την πανδημία, έχουν ενταθεί σε ανησυχητικό βαθμό. Βλέπουμε, επίσης, ομάδες ανηλίκων οι οποίες προχωρούν σε πράξεις βίας σε βάρος συνομηλίκων τους, γνωρίζοντας πως δεν πρόκειται να τιμωρηθούν ιδιαίτερα.

Θα πρέπει, επομένως, να δούμε πώς μπορεί αυτή η κατάσταση να βελτιωθεί και στο επίπεδο της δικαιοσύνης.

Κυρίες και κύριοι συνάδελφοι, νομίζω ότι είναι σαφές ότι το σύστημα της ποινικής δικονομίας αποσκοπεί τόσο στην αποτροπή ενός εγκλήματος όσο και στην τελική απόδοση δικαιοσύνης σε περίπτωση τέλεσής του. Θα πρέπει, επίσης, το σύστημα αυτό να είναι πάντοτε εναρμονισμένο με τη σύγχρονη πραγματικότητα, τις εκάστοτε απαιτήσεις της εποχής και την αντίληψη που υπάρχει σχετικά με τη σωστή απόδοση δικαιοσύνης.

Πέραν, όμως, αυτών, είναι σημαντικό να προχωρήσουμε και σε ουσιαστικές αλλαγές, οι οποίες θα διευκολύνουν και την απόδοση δικαιοσύνης και θα μετριάσουν και τον όγκο των εργασιών των δικαστικών υπαλλήλων, μειώνοντας έτσι και τον χρόνο απόδοσής τους. Θα αποτρέπονται όσοι εσκεμμένα επιδιώκουν να παρακωλύσουν και να επιβραδύνουν με διάφορους τρόπους τις διαδικασίες, μια πρακτική που επιφέρει μεγάλη, θα έλεγα, ψυχολογική πίεση στους πολίτες και στα θύματα, όταν εμπλέκονται σε δικαστικές υποθέσεις. Νομίζω ότι το αναγνωρίζουμε αυτό όλοι.

Έτσι, λοιπόν, η φιλοσοφία που καθοδηγεί το παρόν σχέδιο νόμου βασίζεται στην προστασία των ανθρωπίνων δικαιωμάτων, τη δικαιοσύνη, την εφαρμογή του νόμου με διαφάνεια, την αποτελεσματικότητα και την ισονομία. Με άλλα λόγια, ανταποκρίνεται πραγματικά στις ανάγκες της σύγχρονης κοινωνίας και της δικαστικής πραγματικότητας, προωθώντας την αποτελεσματική λειτουργία του ποινικού μας συστήματος.

Ένα από τα σημαντικά ζητήματα που φέρνει το σχέδιο νόμου είναι η προστασία ανηλίκων. Η εφαρμογή ενισχυμένων πλαισίων ποινών για τα εγκλήματα με ρατσιστικά χαρακτηριστικά, που στρέφονται ειδικά κατά των ανηλίκων ή ατόμων που δεν είναι σε θέση να υπερασπιστούν τον εαυτό τους, καθώς επίσης και τη στρατολόγηση ανηλίκων, με στόχο την τέλεση αξιόποινων πράξεων, θα εμποδίσει την εκμετάλλευση της αθωότητας των ανηλίκων από εγκληματίες.

Η εν λόγω τροποποίηση είναι σημαντική, για να καταπολεμήσουμε επιτέλους την παραβατικότητα στο επίπεδο των ανηλίκων, που έχει αυξηθεί σημαντικά, θα έλεγα, το τελευταίο διάστημα.

Ένα άλλο σημαντικό σημείο είναι η πρόληψη και η τιμωρία του εμπρησμού στα δάση. Αυτό περιλαμβάνει τη θέσπιση ειδικών ποινών για προπαρασκευαστικές πράξεις εμπρησμού και εκ προθέσεως παράβαση των κανόνων για την πρόληψη πυρκαγιών στα δάση. Επιτέλους, η αυστηροποίηση των ποινών για τη μάστιγα των εμπρησμών αποτελεί μια πολύ σημαντική αλλαγή, που θέλω να πιστεύω ότι θα αυξήσει την αποτροπή σε τέτοιου είδους φαινόμενα. Επίδοξοι εμπρηστές που έχουμε δει τα προηγούμενα χρόνια να επικαλούνται διάφορες αιτίες για τη συμπεριφορά τους, γνωρίζοντας ότι θα γλίτωναν με μια επίπληξη πιθανότατα, θεωρώ ότι θα το σκεφτούν δεύτερη φορά υπό την απειλή της φυλάκισης.

Ένα τρίτο ζήτημα, που ρυθμίζεται πλέον καλύτερα και αποτελεί ένα από τα πιο σοβαρά προβλήματα που αντιμετωπίζει η κοινωνία μας τα τελευταία χρόνια, είναι η ενδοοικογενειακή βία. Το σχέδιο νόμου που παρουσιάζεται σήμερα προτείνει σημαντικές τροποποιήσεις σε αρκετά άρθρα προηγούμενων νόμων, με σκοπό τη βελτίωση της νομοθεσίας που αφορά στην αντιμετώπιση των περιστατικών της ενδοοικογενειακής βίας, την ενίσχυση της προστασίας των θυμάτων και την αποτροπή της επανάληψης των συγκεκριμένων παραβάσεων.

Είναι σημαντικό, επιτέλους, να μπορέσουμε να αντιμετωπίσουμε το φαινόμενο αυτό και να προστατέψουμε τα θύματά του. Ακόμα και αν δεν υπάρχει στο συγκεκριμένο σχέδιο νόμου ο ορισμός της «γυναικοκτονίας», που αναφέρουν οι συνάδελφοί μας από την Αντιπολίτευση, διευρύνονται οι ορισμοί για τα θύματα γενικότερα της ενδοοικογενειακής βίας σε σχέση με το παρελθόν και νομίζω ότι θα μπορέσει να καλύψει πλήρως και τη συγκεκριμένη κατηγορία.

Βλέπουμε, συνεπώς, πως το υπό ψήφιση σχέδιο νόμου προσφέρει μια ολοκληρωμένη τροποποίηση στο υπάρχον νομοθετικό πλαίσιο, φέρνοντας στοιχεία τα οποία αποτελούν, θα έλεγα, επιταγές της σημερινής πραγματικότητας. Θεωρώ πως οδηγεί τη χώρα μπροστά και κάνει ένα βήμα που έχει ως στόχο τόσο την καλύτερη απονομή δικαιοσύνης όσο και τη βελτίωση της ταχύτητάς της.

Για τους λόγους αυτούς, κύριε Πρόεδρε, κυρίες και κύριοι συνάδελφοι, θα υπερψηφίσω το υπό συζήτηση σχέδιο νόμου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Βασιλειάδη για τη συνέπεια στον χρόνο.

Τον λόγο τώρα έχει η Βουλευτής από το ΠΑΣΟΚ - Κίνημα Αλλαγής, η κ. Κατερίνα Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το ευρωπαϊκό κεκτημένο, οι ευρωπαϊκές αρχές και αξίες, η ανεξάρτητη και αποτελεσματική λειτουργία του δικαστικού συστήματος δεν πρέπει να υποχωρούν σε καμμία περίπτωση και με κανένα πρόσχημα.

Στη χώρα μας, τα δημοκρατικά κεκτημένα και η ανεξαρτησία του θεσμού πλήττονται με ευθύνη της Κυβέρνησης, επιφέροντας αρνητικές επιπτώσεις στην ποιότητα της δημοκρατίας μας.

Σήμερα το σύστημα απονομής δικαιοσύνης χαρακτηρίζεται από καθυστερήσεις, μειωμένη αποτελεσματικότητα, άδικη μεταχείριση πολιτών και αντιθεσμικές παρεμβάσεις. Η μεθόδευση, άλλωστε, της ΑΔΑΕ, η κωλυσιεργία, η εξελισσόμενη προσπάθεια συγκάλυψης του σκανδάλου των υποκλοπών αλλά και των υπαιτίων του εγκλήματος των Τεμπών συνθέτουν μια πραγματικότητα που πλήττει το κράτος δικαίου, απογοητεύει τους πολίτες και εντείνει την κοινωνική αίσθηση ανασφάλειας.

Κυρίες και κύριοι συνάδελφοι, η δικαιοσύνη χρήζει σοβαρών μεταρρυθμίσεων, ώστε να ανταποκρίνεται στις σύγχρονες ανάγκες των πολιτών και στα ευρωπαϊκά δεδομένα. Η Κυβέρνηση μέχρι σήμερα έχει ψηφίσει πάνω από τριάντα νόμους για θέματα δικαιοσύνης, οι περισσότεροι χωρίς ένα θετικό αποτύπωμα.

Με το παρόν νομοσχέδιο επιχειρεί για έβδομη φορά να τροποποιήσει τους ποινικούς κώδικες και το επιχειρεί με τον γνωστό τρόπο με τον οποίο συνήθως νομοθετεί, με απουσία διαλόγου και διαβούλευσης, καθώς και με έλλειψη σοβαρής επιστημονικής επεξεργασίας. Έτσι, λοιπόν, έχουμε τριάντα περίπου άρθρα εκτός διαβούλευσης και επτά τροποποιήσεις του Ποινικού Κώδικα στα πέντε χρόνια διακυβέρνησης, χωρίς νομοπαρασκευαστικές επιτροπές και συμμετοχή διακεκριμένων επιστημόνων.

Το παρόν νομοσχέδιο επεξεργάστηκε μια ομάδα από τρεις δικαστές αποσπασμένους στη Νομική Υπηρεσία του Υπουργείου, υπό την καθοδήγηση της πολιτικής ηγεσίας. Η επιστημονική κοινότητα αγνοήθηκε και επιχειρήθηκε η δυσφήμισή της. Σωστά η δική μας αγορήτρια Μιλένα Αποστολάκη το χαρακτήρισε ως αντιμεταρρύθμιση και ως επικοινωνιακό αντιπερισπασμό απέναντι στο κλίμα γενικευμένης ανασφάλειας. Ούτε ένας φορέας δεν συμφώνησε με το πνεύμα και τη φιλοσοφία του νομοσχεδίου, με εξαίρεση την Ένωση Εισαγγελέων.

Η τιμωρητικότητα και η αυστηροποίηση του νομοθετικού πλαισίου δεν αντιμετωπίζει την εγκληματικότητα, ιδιαίτερα όταν αγνοούνται θεμελιώδεις κανόνες του Ποινικού Δικονομικού Δικαίου και αμβλύνονται οι δικονομικές και διαδικαστικές εγγυήσεις ποιότητας της δίκης.

Μια σύγχρονη αντεγκληματική πολιτική οφείλει να συνάδει με την καταγεγραμμένη ευρωπαϊκή αντεγκληματική πολιτική, να στηρίζεται στην πρόληψη, στην αποτροπή, στην ενίσχυση των εναλλακτικών μορφών κράτησης και έκτισης ποινής, στα μέτρα ομαλής επανένταξης, στην περιφρούρηση της ανθρώπινης αξιοπρέπειας, καθώς και σε έρευνες και επιστημονικά πορίσματα.

Δεν υπάρχουν έρευνες που να αποδεικνύουν ότι η αύξηση των απειλούμενων ποινών λειτουργεί αποτρεπτικά. Αντίθετα, υπάρχουν πολλές που καταγράφουν ότι η βεβαιότητα και η ταχύτητα επιβολής της ποινής λειτουργούν αποτρεπτικά. Υπάρχουν έρευνες που επισημαίνουν ότι οι συνθήκες υπερπλήρωσης των φυλακών, η ελλειμματική υγειονομική περίθαλψη, η απουσία προγραμμάτων εκπαίδευσης και επιμόρφωσης και η έλλειψη συστηματικής ψυχοκοινωνικής στήριξης εκτός από την παραβίαση των ανθρωπίνων δικαιωμάτων δεν συμβάλλουν στον σωφρονισμό και στη μείωση της εγκληματικότητας.

Είναι χαρακτηριστική η άποψη του Συνηγόρου του Πολίτη που κατατέθηκε στην ακρόαση φορέων και υποστηρίζει ότι η αυστηροποίηση του πλαισίου έκτισης και αναστολής εκτέλεσης της ποινής αναμφίβολα θα αυξήσει τον πληθυσμό των ελληνικών φυλακών.

Κυρίες και κύριοι συνάδελφοι, η οριζόντια αύξηση των ποινών συνδυαστικά με την άμβλυνση των δικονομικών και διαδικαστικών εγγυήσεων δεν συνάδει με κράτος δικαίου, όπως και κάποιες διατάξεις ευνοϊκές για τους έχοντες οικονομική άνεση, που ευτελίζουν τη δικαιοσύνη και μετατρέπουν την ποινή σε εμπορεύσιμο είδος.

Πιθανώς σε κάποια αδικήματα να απαιτείται αυστηροποίηση. Όμως, θα πρέπει να συνεκτιμηθούν οι αλληλεπιδράσεις μεταξύ ποινικής και σωφρονιστικής πολιτικής, αλλά και όλου του πλαισίου, όπως είναι οι αστυνομικές αρχές, οι δικαστικές αρχές, τα καταστήματα κράτησης.

Απουσιάζουν ρυθμίσεις για ταχεία και αποτελεσματική δικαστική προστασία των θυμάτων ενδοοικογενειακής βίας και η έλλειψή τους οδηγεί συχνά στον θάνατό τους. Τα θύματα ενδοοικογενειακής βίας παραμένουν απροστάτευτα και οι δράστες ατιμώρητοι. Σύμφωνα με επίσημες εκθέσεις και στοιχεία, τα τρία τέταρτα των θυμάτων που καταγγέλλουν περιστατικά και πράξεις ενδοοικογενειακής βίας είναι γυναίκες. Ο αριθμός των καταγγελιών ενδοοικογενειακής βίας αυξάνεται σταθερά από το 2010 έως και το 2022 και έχουν υπερδιπλασιαστεί σε σχέση με το 2019. Τα θύματα ενδοοικογενειακής βίας πλέον μιλούν και ζητούν προστασία. Όπως διαπιστώνεται, η καθυστέρηση στην εκδίκαση των υποθέσεων ενδοοικογενειακής βίας αλλά και μικρό ποσοστό εκτέλεσης των επιβληθεισών ποινών θέτουν σε κίνδυνο την ασφάλεια των θυμάτων και οδηγούν σε δευτερογενή θυματοποίησή τους.

Η ενδοοικογενειακή βία θα έπρεπε να αποτελεί περιεχόμενο ξεχωριστής νομοθετικής ρύθμισης. Απαιτείται ολοκληρωμένο πλαίσιο ρυθμίσεων για ταχεία και ουσιαστική απονομή δικαιοσύνης, καθώς και για ενσωμάτωση συστάσεων που περιλαμβάνονται στην έκθεση της GREVIO για μέτρα αντιμετώπισης της βίας κατά των γυναικών.

Ενδεικτικά αναφέρω την ίδρυση οικογενειακών δικαστηρίων, στελεχωμένων με ειδικά εκπαιδευμένους δικαστές και ειδικούς επαγγελματίες, εξάντληση όλων των προβλεπόμενων νομικών μέτρων άμεσης προστασίας, παροχή δωρεάν νομικής βοήθειας σε όλα τα θύματα ενδοοικογενειακής βίας, δωρεάν επιμόρφωση των δικηγόρων που αναλαμβάνουν υποθέσεις ενδοοικογενειακής βίας, ενίσχυση και επέκταση των δικτύων δομών για την αντιμετώπιση της ενδοοικογενειακής βίας σε κάθε πόλη, επέκταση και στελέχωση με ειδικά εκπαιδευμένο προσωπικό των γραφείων αντιμετώπισης ενδοοικογενειακής βίας.

Θετικές είναι οι ρυθμίσεις για την ενδυνάμωση και προστασία των επαγγελματιών -όπως των εκπαιδευτικών, των κοινωνικών λειτουργών, των ψυχολόγων και άλλων- που αναλαμβάνουν δράση σε περιπτώσεις υπόνοιας για ενδοοικογενειακή βία. Αρνητικό είναι ότι διευρύνονται οι περιπτώσεις εγκλεισμού ανηλίκων σε καταστήματα κράτησης, ακόμα και για πράξεις μικρότερης απαξίας, δεδομένων των ακατάλληλων συνθηκών κράτησης αλλά και των αρχών της Διεθνούς Σύμβασης των Δικαιωμάτων του Παιδιού, βάσει των οποίων η στέρηση της ελευθερίας για τους ανηλίκους αποτελεί έσχατο μέτρο, γιατί λειτουργεί επιβαρυντικά και συμβάλλει στην υποτροπή της παραβατικότητας. Ο Συνήγορος του Πολίτη επισημαίνει διαρκώς τις προβληματικές συνθήκες κράτησης και τις επιπτώσεις αυτών στους ανήλικους κρατούμενους.

Η αυξανόμενη παραβατικότητα των ανηλίκων δεν αντιμετωπίζεται με νομοθετική αυστηροποίηση. Απαιτείται ένα πλέγμα μέτρων πρόληψης της παραβατικότητας, με κατάλληλους και επαρκώς στελεχωμένους φορείς υποστήριξης του σχολείου, της οικογένειας και του παιδιού, με έγκαιρη παρέμβαση, καθώς και ένα αποτελεσματικό πλαίσιο νομοθετικών μέτρων, όπως είναι η ενίσχυση του θεσμού των επιμελητών ανηλίκων και των μονάδων μέριμνας ανηλίκων, καθώς και εναλλακτικές μορφές έκτισης ποινής.

Κυρίες και κύριοι συνάδελφοι, στην κακή νομοθέτηση, στην αναποτελεσματικότητα της δικαιοσύνης και στις θεσμικές παρεμβάσεις προστίθενται η έλλειψη κοινωνικής δικαιοσύνης και κοινωνικής συνοχής, η αποσύνδεση της εκπαίδευσης και της υγειονομικής περίθαλψης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Εμείς δεν απορούμε γιατί έχουμε έκταση φαινομένων βίας και παραβατικότητας. Στο πλαίσιο των κυβερνητικών «φροντιστηρίων», καλό θα ήταν να εντάξετε το γνωστό κινηματογραφικό έργο «Joker» και ίσως έτσι συνειδητοποιήσετε τι γεννά τη βία, την παραβατικότητα και ότι αυτές δεν αντιμετωπίζονται με καταστολή και αυστηροποίηση, αλλά με πρόληψη, με σοβαρές κοινωνικές και υποστηρικτικές υπηρεσίες, με δίκτυο επανένταξης και κυρίως με ένα πολυδιάστατο σχέδιο, που θα επικεντρώνεται στην κοινωνική δικαιοσύνη, στην εκπαίδευση, στο ευρωπαϊκό κεκτημένο, στα ανθρώπινα δικαιώματα και στη δίκαιη απονομή της δικαιοσύνης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Σπυριδάκη και για τη συνέπεια στον χρόνο.

Και θα κλείσουμε τη σημερινή πολύωρη συζήτηση με τον Βουλευτή της Νέας Δημοκρατίας κ. Δημήτριο Κυριαζίδη, τον οποίο καλώ στο Βήμα.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, επειδή η συζήτηση περατώνεται τη δωδεκάτη νυχτερινή, έχω σαράντα πέντε λεπτά να μιλήσω!

**ΠΡΟΕΔΡΕΥΩΝ (Αθανάσιος Μπούρας):** Μπορείς να πάρεις όσο χρόνο θέλεις. Δεν ξέρω, βέβαια, αν έχεις να πεις τόσα!

**ΔΗΜΗΤΡΙΟΣ ΚΥΡΙΑΖΙΔΗΣ:** Η αλήθεια είναι ότι έχω να πω, Πρόεδρε!

Κύριε Πρόεδρε, κύριοι Υπουργοί, συναδέλφισσες και συνάδελφοι, υπάρχει πράγματι μία κόπωση, ύστερα από μια δεκατετράωρη συζήτηση. Επομένως θα προσπαθήσω να εκμεταλλευτώ αυτή την κόπωση, ώστε να ψηφίσετε όλοι θετικά.

Με το υπό συζήτηση σχέδιο νόμου του Υπουργείου Δικαιοσύνης, λοιπόν, επιχειρείται μεταξύ άλλων μια στοχευμένη παρέμβαση στον ισχύοντα Ποινικό Κώδικα και την Ποινική Δικονομία, επί σκοπώ αφ’ ενός μιας ουσιαστικής ενίσχυσης του προληπτικού και κατασταλτικού χαρακτήρα των ποινικών κυρώσεων μέσω της αυστηροποίησης της ποινικής μεταχείρισης κατηγοριών αδικημάτων αλλά και του πλαισίου των ποινών και της έκτισής τους και, αφ’ ετέρου, εξορθολογισμού και επιτάχυνσης της ποινικής προδικασίας και διαδικασίας, αλλά και εν γένει άρσεως σοβαρών προβλημάτων που δημιούργησαν στο ποινικό σύστημα προγενέστερες παρεμβάσεις στους κώδικες.

Σε μια εποχή που η περιστασιακή, η οργανωμένη εγκληματική δράση δυστυχώς αυξάνεται ως ένα γενικότερο νοσηρό κοινωνικό φαινόμενο, η πολιτεία καλείται να εμπεδώσει όχι μόνο το γενικό αίσθημα ασφάλειας στους πολίτες, μέσα από τη λειτουργία της Αστυνομίας, αλλά και το αίσθημα δικαίου, μέσα από τη γενική παραδοχή ότι όποιος παραβατεί δικάζεται και τιμωρείται εγκαίρως και αναλόγως των πράξεών του.

Η γενική αντίληψη ατιμωρησίας, ασυδοσίας και υπέρμετρης επιείκειας -οι οποίες, δυστυχώς, καλλιεργήθηκαν συστηματικά με τις αλλαγές στους κώδικες, με αποτέλεσμα τα κακουργήματα να μεταλλαχθούν σε πλημμελήματα- οδήγησε στο να αποφυλακιστούν κακοποιοί αλλά και τρομοκράτες με τους οποίους είχαμε τεράστια ζητήματα, όπως ήταν η «17 Νοέμβρη», με την αιτιολογία της αποσυμφόρησης των φυλακών, ενώ υπήρχαν προς λειτουργία έτοιμα σωφρονιστικά καταστήματα, όπως αυτό της Δράμας, τα οποία όμως, δυστυχώς, ο ΣΥΡΙΖΑ δεν κατόρθωσε να θέσει σε λειτουργία. Αυτό πλέον παίρνει τέλος.

Στο πλαίσιο αυτό, η αύξηση της πρόσκαιρης κάθειρξης από τα δεκαπέντε στα είκοσι έτη, η αλλαγή του πλαισίου επιβολής και υπολογισμού των χρηματικών ποινών, η επαναφορά απέλασης των αλλοδαπών ως μέτρο ασφαλείας, η αναθεώρηση των διατάξεων για την έκτιση και την αναστολή έκτισης των ποινών, ιδίως ως προς τα πλημμελήματα, η πρόβλεψη ότι τα εγκλήματα εις βάρος του ελληνικού δημοσίου, των νομικών προσώπων δημοσίου δικαίου και των ΟΤΑ διώκονται αυτεπαγγέλτως, η αναθεώρηση του ηλικιακού ορίου των νεαρών ενηλίκων από τα είκοσι πέντε στο εικοστό πρώτο έτος της ηλικίας τους, η πρόβλεψη αυξημένων χρηματικών ποινών σε περιπτώσεις δωροληψίας κ.λπ. κινούνται προς την απόλυτα ορθή κατεύθυνση και περνούν ένα ξεκάθαρο γενικό μήνυμα προς κάθε κατεύθυνση.

Σε μια δημοκρατική κοινωνία ενός σύγχρονου ευνομούμενου κράτους δικαίου ο σεβασμός προς τα έννομα αγαθά του άλλου οφείλει να είναι απόλυτος, καθολικός και χωρίς εκπτώσεις, τουτέστιν καμμία ανοχή στην παραβατικότητα, καμμία ανοχή στο έγκλημα και στη διαφθορά, καμμία ανοχή στους δράστες εγκλημάτων, ιδίως αυξημένης κοινωνικής απαξίας.

Προς αυτή την κατεύθυνση, η τροποποίηση των κατ’ ιδίαν αδικημάτων του εμπρησμού ως προς το πλαίσιο ποινής, τις προπαρασκευαστικές ενέργειες, την παραβίαση των προληπτικών μέτρων ασφαλείας, τον μη ανασταλτικό χαρακτήρα της ποινής και την προσθήκη της δήμευσης ως παρεπόμενης ποινής, όλα αυτά δεν μπορούν παρά να τύχουν καθολικής αποδοχής της κοινωνίας, η οποία έχει ματώσει και πολλαπλώς έχει θρηνήσει από πυρκαγιές.

Η αυξημένη προστασία της ανηλικότητας, των αδικημάτων που στρέφονται κατά των ανηλίκων, αλλά και διατάξεις για την πρόληψη και καταπολέμηση της ενδοοικογενειακής βίας -που όπως ανέφερε και η συνάδελφος που μόλις κατήλθε ότι στα τρία τέταρτα των γυναικών που τυγχάνουν βίας δυστυχώς οι δράστες δεν τυγχάνουν της ανάλογης, αν θέλετε, ποινικής διαδικασίας- είναι από τα ζητήματα που αναφέρονται στο σχετικό νομοσχέδιο, που περιορίζει όλη αυτή την κακοποίηση και εν γένει υπάρχει μια τιμωρία πλέον για τις συμπεριφορές αυτές. Σε ό,τι αφορά βεβαίως αυτό, η όλη αυτή διαδικασία βρίσκει σύμφωνη όλη την κοινωνία.

Ακούστηκε, βέβαια, ότι οι φορείς δεν συμφώνησαν. Το έχουμε ακούσει και άλλες φορές, σε άλλα νομοσχέδια. Όταν οι φορείς δεν συμφωνούν με όσα η Κυβέρνηση αναφέρει, τότε επικαλούμαστε ή επικαλείται η Αντιπολίτευση την κοινωνία, ότι αντιδρά η κοινωνία. Όμως τώρα στο προκείμενο νομοσχέδιο το 70% και πλέον της ελληνικής κοινωνίας συμφωνεί.

Η εισαγωγή επομένως της ευθύνης των νομικών προσώπων με τη χρήση των μηχανισμών του Ποινικού Δικαίου για τις αξιόποινες πράξεις της δωροδοκίας, πέρα από τις καινοτομίες, ουσιαστικά περνούν και ένα μήνυμα, ότι δεν θα γίνονται ανεκτές τέτοιες εγκληματικές συμπεριφορές στην ελληνική έννομη τάξη και, σε περίπτωση που διαπιστώνονται, θα υπάρχουν οικονομικές επιπτώσεις οι οποίες θα είναι σημαντικές για τη λειτουργία του νομικού προσώπου.

Σε σχέση με την Ποινική Δικονομία, επιχειρείται δικαιολογημένως η επιτάχυνση της προδικασίας και η ουσιαστική επίσπευση εκδίκασης των ποινικών υποθέσεων. Και πράγματι η επίκαιρη και σε συντομότερο χρονικό διάστημα εκδίκαση υποθέσεων, μέσα από τις αντίστοιχες με τη σοβαρότητα του αδικήματος δικαστικές συνθέσεις, δεν αποτελεί μέτρο που μπορεί να κατακριθεί.

Σεβαστές οι όποιες επιφυλάξεις, αλλά επ’ ουδενί δεν μπορεί να γίνει δεκτό ότι καταλύονται οι εγγυήσεις δικαστικής κρίσεως με τον περιορισμό των πολυμελών συνθέσεων, όταν μάλιστα ο εκάστοτε κατηγορούμενος έχει στη διάθεσή του το δικαίωμα άσκησης ενδίκων μέσων -ήταν πέντε μέρες, έχουν γίνει δέκα μέρες, όπως και Βουλευτές της Κυβέρνησης έχουν προτείνει-, όπως επίσης και την υποχρεωτική παρουσία, την παράσταση νομικού συμβούλου κατά την εκδίκαση σε τριμελές πλημμελειοδικείο.

Βεβαίως έγινε αναφορά στους αστυνομικούς, ότι δεν καλούνται ή ότι δεν έχουν τη δυνατότητα. Πλέον το επίπεδο και σ’ αυτόν τον εργασιακό χώρο έχει αναβαθμιστεί και αισθάνονται οι αστυνομικοί αρνητικά όταν και από εδώ μέσα, από το Κοινοβούλιο, ακούγονται αρνητικές, θα έλεγα, φωνές.

Θα ήθελα να σημειώσω δε ότι δεν είναι λίγες εκείνες οι στιγμές όπου σε αυτόφωρη διαδικασία οδηγούνται στα δικαστήρια και πριν επιστρέψουν στην υπηρεσία τους, οι κατηγορούμενοι βρίσκονται εκτός όποιας διαδικασίας, γενικώς, που τους αποθαρρύνει.

Κυρίες και κύριοι συνάδελφοι, στο πλαίσιο εκσυγχρονισμού του τρόπου διεξαγωγής των δικών και την εξέταση μαρτύρων μέσα από τηλεδιάσκεψη, το νομοσχέδιο εισάγει καινοτόμες για το σύστημά μας πρακτικές, οι οποίες αποσκοπούν στην εξοικονόμηση χρόνου αλλά και στην ταχεία περάτωση των αντίστοιχων διαδικαστικών ενεργειών.

Στην ταχεία απονομή του δικαίου συντελούν και διατάξεις για την προώθηση της ποινικής συνδιαλλαγής και της ποινικής διαπραγμάτευσης, που δυστυχώς αποτελούν ζητούμενο εν όψει της περιορισμένης μέχρι σήμερα εφαρμογής τους, αλλά και η σημαντική μείωση του αριθμού των αναβολών των ποινικών υποθέσεων.

Κύριε Υπουργέ, διατηρώ κάποιες επιφυλάξεις. Πιστεύω ότι το όλο νομοσχέδιο θα οδηγήσει στην επιτάχυνση εκδίκασης των υποθέσεων. Στο πλαίσιο της αποσυμφόρησης των ποινικών διαδικασιών από προπετείς και αβάσιμες μηνύσεις, η θέσπιση παραβόλων και η αύξηση των υφιστάμενων ως προς την άσκηση προσφυγών αποτελεί ένα εύλογο μέσο αποτροπής. Την ίδια δε λειτουργία επιτελεί και το αυξημένο ύψος εξόδων σε βάρος εκείνων που υπέβαλαν ψευδή έγκληση ή μήνυση.

Η επιβολή αυξημένων εξόδων σε σχέση με τα κρατούντα σε βάρος των κατηγορουμένων που καταδικάστηκαν, αλλά και σε περίπτωση απόρριψης ενδίκων μέσων της ποινικής διαδικασίας επίσης αποτελεί ένα μέτρο που ουσιαστικά μετακυλίει ένα οικονομικό βάρος στον καταδικασθέντα δράστη, μέτρο που λειτουργεί κυρωτικά εν σχέση με τον πολυδάπανο δικαστικό μηχανισμό που έχει κινήσει η πολιτεία για την απονομή του δικαίου.

Κυρίες και κύριοι συνάδελφοι, το υπό ψήφιση σχέδιο νόμου, παρά τις επικρίσεις που έχει δεχθεί, κινείται προς τη σωστή κατεύθυνση και θα δοκιμαστεί στην πράξη. Ελπίζω και εύχομαι να επιτύχει τους στόχους του, γιατί η κοινωνία απαιτεί δικαιοσύνη στην πράξη. Για τον λόγο αυτό υπερψηφίζω το σχετικό νομοσχέδιο και καλώ να το κάνουν και οι συνάδελφοι, γιατί πιστεύω ότι ο νόμος στην πράξη θα αποδειχθεί ορθός.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κυριαζίδη.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 23.28΄ λύεται η συνεδρίαση για αύριο, ημέρα Πέμπτη 22 Φεβρουαρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας».

Καληνύχτα σας, πάντα με υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**